
Jumătate de lume 
Pentru Eve 


Vitele pier, 

Rudele pier, 

Orice om e muritor. 
Însă ştiu un lucru: 

Că niciodată nu piere 
Gloria faptelor măreţe. 
Din „Hávamál“, 


Discursul Celui Prea Înalt 


I Proscriși 


Cei vrednici 


El ezită doar o clipă, de ajuns însă ca Thorn să- 
l lovească în testicule cu rama scutului. 

Chiar şi peste vacarmul iscat de ceilalți băieţi, 
care strigau la ea că va pierde, îl auzi pe Brand 
gemând. 

Tatăl lui Thorn îi spunea mereu că momentul în 
care te vei opri va fi momentul în care vei muri, iar 
ea își trăise viaţa, fiindu-i bine, dar și rău, de cele 


mai multe ori ascultând de acel sfat. Așa că 
strânse din dinţi şi scoase un mârâit războinic — 
expresia ei favorită, la urma urmei — și se repezi la 
Brand mai hotărâtă ca oricând. 

Îl izbi cu umărul, iar scuturile se ciocniră şi se 
frecară unul de celălalt, în timp ce el se dădu 
înapoi împleticindu-se pe plajă, aruncând nisip în 
toate părțile cu călcâiele și schimonosindu-se de 
durere. Încercă să o lovească, dar ea se lăsă în jos 
şi-şi roti sabia din lemn izbindu-l chiar în pulpă, 
sub marginea cămășii din zale fluturânde. 

Spre lauda lui, Brand nu căzu, nici măcar nu 
ţipă, ci doar sări în spate și se strâmbă. Thorn 
scutură din umeri, așteptând să vadă dacă 
Maestrul Hunnan va striga victorie pentru ea, însă 
el stătea tăcut precum statuile din Sala Zeilor. 

Unii instructori se purtau de parcă săbiile de 
antrenament chiar erau reale, strigându-le să se 
oprească doar atunci când, în mod normal, o sabie 
din oţel ar fi urmat să dea o lovitură decisivă. Însă 
lui Hunnan îi plăcea să-și vadă elevii puși la 
pământ și răniți, pentru a le servi ca învăţătură de 
minte. Doar zeii știau, Thorn învățase pe propria 
piele destule lecţii în careul de antrenament al lui 
Hunnan. Era și ea bucuroasă să predea câteva. 

Așa că îi aruncă lui Brand un zâmbet zeflemitor 
— a doua ei expresie favorită, de fapt - şi strigă la 
el: 

— Hai, lașule! 

Brand era puternic ca un taur și știa să se lupte 


foarte bine, însă se clătina, era obosit, iar Thorn 
se asigurase că panta plajei era de partea ei. Îl 
țintui cu privirea, evită o lovitură, apoi alta, după 
care alunecă pe sub sabia ce-i trecu pe deasupra 
capului cu o mișcare moale, lăsându-i lui Brand o 
parte a trupului expusă. Cel mai bun loc în care să- 
ți înfigi sabia este în spatele inamicului tău, îi 
spunea întotdeauna tatăl său, însă partea laterală 
a corpului era la fel de bună. Sabia ei din lemn se 
izbi de coastele lui Brand cu o bufnitură de 
buștean care crapă, făcându-l să se clatine 
neajutorat, iar pe ea, să rânțjească mai larg ca 
niciodată. Nu există plăcere mai mare pe lumea 
asta decât să lovești pe cineva așa cum trebuie. 

Își sprijini talpa cizmei pe dosul lui, împingându- 
l în genunchi în apa ultimului val, împrăștiind 
stropi în toate părţile, iar marea care se retrăgea îi 
luă cu ea sabia și i-o aruncă apoi pe plajă, lăsând- 
o împotmolită în buruieni. 

Thorn veni mai aproape și Brand se chirci, 
uitându-se în sus la ea, cu părul ud lipit de față și 
cu dinţii însângeraţi de la lovitura cu capul în 
figură pe care o primise mai devreme. Poate c-ar fi 
trebuit să-i pară rău pentru el. Însă trecuse mult 
timp de când Thorn nu își mai permitea să aibă 
păreri de rău. 

În schimb, îi apăsă gâtul cu sabia ei din lemn 
crestată la vârf şi zise: 

— Ei bine? 

— În regulă, îi răspunse el dându-i sabia la o 


parte lipsit de putere, de-abia fiind în stare să-și 
tragă sufletul ca să vorbească. Sunt terminat. 

— Ha! îi strigă ea în faţă. 

— Ha! strigă ea și la băieţii descurajaţi din jurul 
careului de antrenament. 

— Ha! strigă ea chiar și la Maestrul Hunnan și-și 
înălță  triumfătoare sabia şi scutul în aer, 
agitându-le către cerul din care cădea o ploaie 
măruntă şi deasă. 

Urmară doar câteva aplauze anemice și câteva 
murmure. Aici mai fuseseră aplaudate victorii 
mult mai puţin importante cu mult mai mult 
entuziasm, însă Thorn nu se afla aici pentru 
aplauze. 

Ea se afla acolo pentru a câștiga. 

Câteodată o fată este atinsă de Mama Război, 
pusă între băieți în careul de antrenament și 
învățată să lupte. Printre copiii mai mici există 
întotdeauna câteva, însă cu fiecare an ce trece ele 
se transformă în lucruri mai potrivite, apoi se 
întorc împotriva acelor lucruri, după care se ţipă 
la ele, sunt bruscate, intimidate și bătute, până 
când buruienile dezonorante sunt exterminate și 
doar florile glorioase ale bărbăţiei mai rămân. 

Dacă vanstermanii trec granița, dacă insularii 
debarcă în urma unui raid, dacă hoţii sosesc în 
miez de noapte, femeile Gettlandului găsesc 
imediat săbii și luptă până-și dau viaţa, ba chiar 
unele dintre ele o fac cu mare succes. Întotdeauna 
a fost aşa. Însă când o femeie a trecut ultima dată 


testele, a făcut jurămintele şi şi-a câștigat locul 
într-un raid? 

Existau povești. Existau cântece. Însă nici chiar 
Bătrâna Fen, care era cea mai în vârstă persoană 
din Thoriby şi, ziceau unii, din lume, nu mai 
văzuse vreodată asemenea lucru de-a lungul 
zilelor sale fără de număr. 

Până acum. 

Toată munca aia. Tot disprețul. Toată durerea. 
Însă Thorn trecuse peste ele. Închise ochii, simțind 
cum vântul sărat dinspre Marea Mamă îi săruta 
chipul transpirat și gândindu-se ce mândru ar fi 
fost tatăl ei. 

— Am trecut, şopti ea. 

— Încă nu. 

Thorn nu-l văzuse niciodată pe Maestrul 
Hunnan zâmbind. Însă nu-i mai văzuse nici 
încruntătura atât de sumbră. 

— Eu hotărăsc testele pe care o să le dai. Eu 
hotărăsc când o să le treci. 

Se uită la băieţii de vârsta ei. Băieți de 
șaisprezece ani, unii deja mândri pentru că 
trecuseră testele cu bine. 

— Rauk. Tu ești următorul care se va lupta cu 
Thorn. 

Rauk înălță dintr-o sprânceană, apoi o privi pe 
Thorn și ridică din umeri. 

— De ce nu? zise el și păși printre colegii lui în 
careul de antrenament, legându-și scutul strâns și 
înhățând o sabie de antrenament. 


Era un tip crud și abil. Nu la fel de puternic ca 
Brand, însă nici pe departe la fel de ezitant. Totuși, 
Thorn îl mai învinsese și... 

— Rauk, continuă Hunnan, aţintindu-și degetul 
cu încheieturi groase şi plimbându-l de colo până 
colo, Sordaf și Edwal. 

Scânteia triumfului se scurse din Thorn precum 
picăturile de apă dintr-o cadă spartă. Urmă un 
murmur general printre băieți, în timp ce Sordaf — 
mare, încet şi cu puţină imaginaţie, dar oricând 
pregătit să calce în picioare pe cineva căzut la 
pământ - păşi cu greutate pe nisip, făcându-și de 
lucru cu degetele-i groase prin cataramele cămășii 
sale din zale. 

Edwal - rapid, cu umeri înguști și cu plete 
maronii - nu se mișcă din loc. Thorn crezuse 
întotdeauna despre el că se numără printre cei 
mai de treabă. 

— Maestre Hunnan, noi suntem trei... 

— Dacă vrei un loc în raidul Regelui, zise 
Hunnan, o să faci ceea ce trebuie. 

Cu toţii își doreau un loc. Și ei își doreau un loc 
în raid, aproape la fel de mult ca Thorn. Edwal 
privi încruntat în stânga și-n dreapta, însă nimeni 
nu zise nimic. leşi ezitant dintre ceilalţi și ridică de 
jos o sabie din lemn. 

— Nu e corect. 

Thorn se obișnuise ca mereu să aibă pe chip o 
expresie de dârzenie, oricât i-ar fi fost sorții de 
potrivnici, însă acum glasul îi sună ca un behăit 


disperat. Ca al unui miel neajutorat, mânat spre 
cuțitul măcelarului. 

Hunnan o ignoră pufnind. 

— Careul ăsta e un câmp de luptă, fato, iar 
câmpul de luptă nu e corect. Consideră asta ca pe 
ultima ta lecţie aici. 

Urmară câteva chicote răzlețe. Probabil dinspre 
cei pe care-i umilise când îi învinsese. Brand 
privea de sub câteva șuvițe rebele de păr, 
mângâindu-și cu o mână gura însângerată. Alţii își 
țineau privirile în pământ. Cu toţii știau că nu este 
corect. Nu le păsa. 

Thorn își încleștă fălcile, își ridică mâna cu care 
ținea de obicei scutul către săculețul de la gât și îl 
strânse cu putere. Era ea singură împotriva lumii 
de mult timp, mai mult decât își aducea aminte. 
Thorn era o luptătoare, și nimic altceva. Le va oferi 
o luptă pe care n-o vor uita prea curând. 

Rauk smuci din cap înspre ceilalți, iar ei 
începură să se împrăștie, căutând să o înconjoare. 
Probabil că nu era cea mai proastă idee. Poate că, 
dacă ar fi lovit suficient de repede, l-ar fi ales pe 
unul dintre ei şi și-ar fi putut crea o urmă de șansă 
împotriva celorlalți doi. 

Îi privi în ochi, încercând să-și dea seama ce vor 
face în continuare. Edwal, indecis, stând mai 
retras. Sordaf pregătit, cu scutul ridicat. Rauk, 
legănându-și sabia, parcă arătând-o mulțimii. 

Să scape măcar de zâmbetul ăla al lui. Să i-l 
transforme într-unul însângerat, iar atunci o să fie 


satisfăcută. 

Zâmbetul îi păli atunci când ea scoase strigătul 
de luptă. Rauk îi pară prima lovitură cu scutul, 
dându-se un pas în spate, apoi mai pară o 
lovitură, făcând să sară așchii, după care Thorn îl 
păcăli cu o mișcare a ochilor, făcându-l să-și înalțe 
scutul, lăsându-se în jos în ultimul moment și 
dându-i o lovitură ca de coasă în șold. El zbieră, 
răsucindu-se într-o parte și lăsându-și ceafa 
expusă. Ea își ridica deja sabia. 

Văzu o fulgerare cu coada ochiului și auzi un 
trosnet greţos. De-abia simţi când căzu la pământ. 
Însă, deodată, nisipul îi veni cu repeziciune în 
întâmpinare, după care se trezi holbându-se 
prostește la cer. 

Asta e problema când te repezi la unul singur şi- 
i ignori pe ceilalți doi. 

Pescărușii țipau în văzduh, rotindu-se. 

Turnurile orașului Thoriby se conturau negre pe 
cerul strălucitor. 

Mai bine te-ai ridica de jos, îi zise tatăl ei. N-o să 
câștigi nimic zăcând pe spate. 

Thorn se  rostogoli leneş, cu  săculeţul 
alunecându-i de sub guler și legănându-se la 
capătul șnurului, simțind cum fața întreagă îi 
zvâcneşte. 

Apa năvăli rece în sus pe plajă și în jurul 
gleznelor ei. Îl văzu pe Sordaf tropăind spre ea și 
auzi o trosnitură ca de ramură ce se rupe. 

Încercă apoi cu greutate să se ferească, dar 


cizma lui Rauk o izbi în coaste și-o rostogoli, 
făcând-o să tușească. 

Valul se retrase departe de ea, în timp ce sângele 
îi gâdila buza superioară, scurgându-se, pic-pic, 
pe nisipul umed. 

— Să ne oprim? spuse Edwal. 

— Am zis eu să vă opriţi? se auzi glasul lui 
Hunnan, iar Thorn își încleștă pumnul în jurul 
mânerului sabiei, adunându-și puterile pentru un 
ultim efort. 

Îl văzu pe Rauk venind către ea și-l apucă de 
picior când încercă să o lovească, strângându-i-l 
la piept. Se ridică iute, mârâind la el, iar el pică pe 
spate, fluturând din mâini. 

Se împletici către Edwal, mai mult prăbușindu- 
se decât atacând, în timp ce Marea Mamă, 
Pământul Tată, chipul încruntat al lui Hunnan și 
fețele iscoditoare ale băieţilor îi jucau în fața 
ochilor. El o prinse, mai degrabă susținând-o în 
picioare decât încercând să o doboare. Ea îl înhăță 
de umăr, cu încheieturile mâinilor răsucite, cu 
sabia smulsă din mână, lăsându-se pe spate, 
căzând în genunchi și ridicându-se, cu scutul 
lovindu-i-se de corp la capătul legăturii de care era 
ținut. Se răsuci, scuipând și înjurând, după care 
încremeni. 

Sordaf stătea drept, cu sabia atârnată 
legănându-i-se ușor, şi se holba. 

Rauk zăcea proptit în coate pe nisipul umed, 
privind cu ochii căscați. 


Brand stătea între ceilalți băieți, cu gura 
căscată, holbându-se cu toţii. 

Edwal deschise gura, însă îi ieși doar un 
bolborosit ciudat, ca un vânt. Scăpă sabia de 
antrenament jos şi săltă cu greutate o mână, 
pentru a-și pipăi gâtul. 

Acolo se găsea mânerul sabiei lui Thorn. Lama 
din lemn se rupsese când Sordaf călcase pe ea și 
tot ce rămăsese era o așchie lungă. Așchia era 
înfiptă în gâtul lui Edwal, din vârf prelingându-se 
picături roșii. 

— Zei, șopti cineva. 

Edwal căzu în genunchi și scuipă o spumă 
însângerată pe nisip. 

Maestrul Hunnan îl prinse când se prăbuși pe o 
parte. Brand şi încă vreo câţiva se adunară în jurul 
lor, strigând cu toţii în același timp. Thorn de-abia 
le deslușea cuvintele peste bubuitul propriei inimi. 

Rămase în picioare clătinându-se, cu fața 
pulsându-i și cu părul ciufulit fluturându-i în ochi 
din cauza vântului, întrebându-se dacă nu cumva 
totul era un coșmar. Cu siguranţă asta era. Închise 
ochii. Se rugă să fie așa. 

Ca atunci când o conduseseră la trupul tatălui 
ei, palid și rece sub cupola Sălii Zeilor. 

Însă totul fusese real, ca şi acum. 

Când deschise ochii, băieţii încă mai erau 
îngenuncheațţi în jurul lui Edwal, așa că tot ce 
putu vedea erau cizmele lui, nemișcate. Şiroaie 
negre se scurgeau în nisip, apoi Marea Mamă 


trimise un val și le făcu roşii, apoi roz, apoi le 
mătură și le făcu să dispară. 

Pentru prima dată după mult timp, Thorn se 
simți speriată cu adevărat. 

Hunnan se ridică încet și tot încet se răsuci. El 
privea întotdeauna încruntat, mai ales pe ea. Însă 
acum avea o lucire în ochi, așa cum fata nu mai 
văzuse niciodată la el. 

— Thorn Bathu! îşi îndreptă spre ea un deget 
înroșit. Te numesc ucigașă. 


Între umbre 


— Fă ce se cuvine, i-a zis lui Brand mama sa în 
ziua în care a murit. Stai în lumină. 

Nu prea înţelesese ce înseamnă să faci ce se 
cuvine la vârsta de șase ani. Nu era sigur că 
începuse să-și dea seama nici acum, când avea 
șaisprezece ani. La urma urmei, iată-l aici, irosind 
ceea ce-ar fi trebuit să fie cel mai mare motiv de 
mândrie pentru el în încercarea de a-și da seama 
care e lucrul cel mai potrivit pe care să-l facă. 

Era o mare onoare să fie de gardă lângă Jilțul 
Negru. Să fie acceptat ca războinic al Gettlandului 
în faţa zeilor și-a oamenilor. Doar se străduise din 
greu, nu? îşi vărsase sângele pentru asta? îşi 
câștigase poziția? îşi aducea aminte că, de când se 
știa, visul lui fusese să stea echipat alături de frații 
săi pe pietrele sfinte ale Sălii Zeilor. 


Dar nu se simţea ca şi cum ar fi stat în lumină. 

— Mă îngrijorează raidul acesta asupra 
insularilor, zicea Părintele Yarvi, făcând un gest 
larg cu mâna pentru a-și susține argumentul, așa 
cum se părea că o fac toți Preoţii. Marele Rege a 
interzis ca săbiile să fie scoase din teacă. O să fie 
foarte nemulțumit. 

— Marele Rege interzice orice, zise Regina 
Laithlin, cu o mână pe burta ei umflată, de 
gravidă, şi e nemulțumit de tot ce se întâmplă. 

Alături de ea, Regele Uthil se aplecă în față în 
Jilțul Negru. 

— Între timp, le poruncește insularilor, 
vanstermanilor și tuturor lingăilor pe care îi poate 
supune să-și scoată săbiile din teacă împotriva 
noastră. 

O furie intensă îi cuprinse pe bărbații și femeile 
de vază ai Gettlandului adunaţi în fața 
postamentului. Cu o săptămână înainte, vocea lui 
Brand s-ar fi auzit cel mai tare dintre toate. 

Însă acum nu se putea gândi decât la Edwal, cu 
sabia de lemn înfiptă în gâtul din care-i curgea un 
șuvoi roşu, în timp ce scotea zgomotul acela ca un 
guițat de porc. Ultimul pe care avea să-l mai scoată 
vreodată. Şi la Thorn, clătinându-se pe nisip, cu 
părul lipit de fața-i murdară de sânge și cu falca 
atârnându-i, când Hunnan o numea ucigașă. 

— Două dintre corăbiile mele, luate! 

O negustoreasă, cu o cheie ca o bijuterie 
legănându-se la gât, își agita pumnul în direcţia 


postamentului: 

— Şi nu doar încărcătura pierdută, ci și echipajul 
omorât! 

— Iar vanstermanii au trecut graniţa din nou! se 
auzi un răcnet puternic dinspre mulțimea de 
bărbaţi adunaţi în sală. Și ferme incendiate, plus 
oameni vrednici de-ai Gettlandului luaţi sclavi! 

— Grom-gil-Gorm a fost văzut acolo! strigă 
cineva, şi simpla menționare a numelui umplu 
cupola Sălii Zeilor de murmure pline de blesteme. 
Cel Care Frânge Săbiile însuși! 

— Cu sânge trebuie să plătească insularii, mârâi 
un războinic cu un singur ochi, apoi vanstermanii 
și Cel Care Frânge Săbiile la rândul lor. 

— Normal că trebuie! strigă Yarvi la mulțimea ce 
bombănea, ridicându-și mâna stângă schiloadă, 
asemănătoare cu un cleşte de crab, pentru a-i 
calma, însă întrebările sunt când și cum. Cei 
înţelepţi își aşteaptă rândul, iar noi nu suntem în 
niciun caz pregătiți pentru un război cu Marele 
Rege. 

— Trebuie să fim întotdeauna pregătiți pentru 
război. Uthil își răsuci cu blândeţe mânerul sabiei, 
făcând ca lama dezgolită să scânteieze în 
semiîntuneric: Sau niciodată. 

Edwal fusese întotdeauna pregătit. Un bărbat 
care îl sprijinea pe cel de lângă el, așa cum orice 
războinic al Gettlandului se cuvenea s-o facă. 
Sigur trebuia să moară pentru asta? 

Lui Thorn nu-i păsa de nimic ce-i trecea dincolo 


de lungul nasului, iar rama scutului ei în 
testiculele încă dureroase ale lui Brand nu-l 
făcuse pe acesta să simtă vreo afecțiune pentru ea. 
Însă ea luptase până în ultima clipă, deși fără sorți 
de izbândă, așa cum un războinic al Gettlandului 
trebuia s-o facă. Sigur merita să fie numită 
ucigașă pentru asta? 

Se foi, aruncând o privire vinovată la 
impunătoarele statui ale celor şase Zei Înalţi, 
ridicându-se şi parcă judecând deasupra Jilțului 
Negru. Ridicându-se și parcă judecându-l pe el. Se 
foi de parcă el l-ar fi ucis pe Edwal și-o numise pe 
Thorn ucigaşă. Însă el doar privise. 

Privise și nu făcuse nimic. 

— Marele Rege ar putea chema o jumătate de 
Lume să se lupte cu noi, zicea Părintele Yarvi, 
răbdător precum un instructor de arme ce le 
explică noțiunile de bază unor copii. Vanstermanii 
și throvenmanii i-au jurat credință, inglezii şi cei 
din Ținuturile de Jos se închină Zeiţei lui Unice, 
Bunica Wexen leagă noi alianţe și în Sud. Suntem 
înconjurați de dușmani și ne trebuie aliaţi pentru 
a... 

— Oţelul este răspunsul. 

Cu vocea sa tăioasă ca o lamă, Regele Uthil îl 
făcu pe Preot să amuţească. 

— Oţelul trebuie să fie întotdeauna răspunsul. 
Adună bărbaţii Gettlandului. Le vom preda acelor 
insulari ce ciugulesc cadavre o lecţie pe care nu o 
vor uita prea curând. 


În partea dreaptă a sălii, bărbaţii încruntaţi 
aprobau cu încântare bătându-se cu pumnii în 
piepturile acoperite cu zale, iar în partea stângă, 
femeile cu părul lucind de pomezi își murmurau 
furioase susținerea. 

Părintele Yarvi își plecă fruntea. Sarcina sa era 
să vorbească în numele Tatălui Pace, însă chiar și 
el rămăsese fără cuvinte. Mama Război era la 
conducere astăzi. 

— Oţelul este răspunsul. 

Brand ar fi trebuit să jubileze. Un raid de 
amploare, precum în cântece, iar el să ia parte la 
acesta ca războinic! Dar el încă se mai afla blocat 
pe o latură a careului de antrenament, încercând 
să-şi dea seama ce-ar fi putut face altfel. 

Dacă n-ar fi ezitat. Dacă ar fi lovit nemilos, așa 
cum trebuia să lovească un războinic, ar fi învins- 
o pe Thorn și acolo s-ar fi sfârşit totul. Ori dacă ar 
fi vorbit cu Edwal atunci când Hunnan îi pusese 
pe toți trei împotriva uneia singure, poate că ei toţi, 
împreună, l-ar fi făcut să se răzgândească. Însă el 
nu rostise niciun cuvânt. Pentru a înfrunta un 
dușman pe câmpul de luptă îţi trebuie curaj, însă 
îi ai alături pe prietenii tăi. Să-ţi înfrunți prietenii 
de unul singur, pentru asta ţi-ar trebui un alt soi 
de curaj. Unul pe care Brand nici nu pretindea că- 
l are. 

— Și mai avem problema cu Hild Bathu, zise 
Părintele Yarvi, făcându-l pe Brand să tresară de 
parcă ar fi fost un hoț prins cu mâna pe o pungă. 


— Cine? întrebă regele. 

— Fiica lui Storn Headiand, zise Regina Laithlin. 
Își spune Thornl. 

— A făcut mai mult decât să înţepe pe cineva în 
deget, zise Părintele Yarvi. A ucis un băiat în 
careul de antrenament și este numită ucigașă. 

— Cine i-a spus așa? întrebă Uthil. 

— Eu i-am spus. 

Catarama din aur de la pelerina Maestrului 
Hunnan scânteie în timp ce pășea în raza de 
lumină de la marginea postamentului. 

— Maestre Hunnan! 

Un zâmbet nu prea des văzut se ivi în colţul gurii 
regelui. 

— Îmi amintesc cu claritate luptele noastre din 
careul de antrenament. 

— Amintiri nepreţuite, regele meu, deși unele 
dureroase pentru mine. 

— Ha! Ai fost martor la această crimă? 

— Îmi testam elevii cei mai în vârstă pentru a 
stabili care sunt cei vrednici să ni se alăture în 
raid. Thorn Bathu se afla printre ei. 

— S-a făcut de râs, încercând să-i ia locul unui 
războinic! strigă o femeie. 

— Ne-a făcut de râs pe toţi, zise alta. 

— Locul unei femei nu e pe câmpul de luptă! veni 
o voce aspră dinspre bărbaţi și câteva capete din 
ambele părți ale sălii încuviințară. 


1 „Ghimpe“, în limba engleză (n. tr.). 


— Oare Mama Război nu e femeie ea însăși? 
arătă cu degetul Regele înspre Zeii Înalţi ce 
vegheau deasupra lor. Noi doar îi arătăm 
alternativele. Mama Corbilor îi alege pe cei 
vrednici. 

— lar ea n-a ales-o pe Thorn Bathu, zise 
Hunnan. Fata are un temperament înveninat. 

„Foarte adevărat“, gândi Brand. 

— A picat testul la care am supus-o. 

„Parţial adevărat.“ 

— S-a năpustit, în ciuda sfatului meu, pe Edwal 
și l-a ucis. 

Brand clipi. „Nu chiar o minciună, însă departe 
de adevăr.“ 

Barba argintie a lui Hunnan se mișca în timp ce 
scutura din cap. 

— Şi așa am pierdut doi învăţăcei. 

— Neglijent din parte ta, zise Părintele Yarvi. 

Instructorul își încleștă pumnii, însă Regina 
Laithlin vorbi înainte ca el să deschidă gura. 

— Care ar fi pedeapsa pentru o astfel de crimă? 

— Să fie zdrobită cu pietre, regina mea. 

Preotul rostise cuvintele cu calm, de parcă ar fi 
pomenit despre zdrobirea unui cărăbuș, nu a unei 
persoane, o persoană pe care Brand o cunoștea 
aproape de când se știa. Una pe care n-o plăcea tot 
cam de atâta timp, însă chiar și așa. 

— Va vorbi cineva de aici în apărarea lui Thorn 
Bathu? întrebă cu glas tunător regele. 

Ecourile vocii sale se pierdură, lăsând în urmă 


tăcerea ca de mormânt. Acum era momentul să fie 
rostit adevărul. Să facă ce se cuvine. Să stea în 
lumină. Brand privi de-a lungul Sălii Zeilor, cu 
vorbele gâdilându-i buzele. Îl văzu pe Rauk unde 
stătea, zâmbind. Şi pe Sordaf, cu fața-i pufoasă, 
neclintită ca o mască. Niciunul nu scoase nici cel 
mai mic sunet. 

Și nici Brand. 

— E o povară să poruncești moartea cuiva atât 
de tânăr. 

Uthil se ridică din Jilțul Negru, iar zalele 
zăngăniră şi fustele foșniră, în timp ce toată lumea, 
cu excepţia reginei, îngenunche. 

— Însă nu ne putem abate de la ce-i corect, doar 
pentru că așa ceva cere eforturi. 

Părintele Yarvi se înclină şi mai adânc. 

— Voi face ca legea să fie respectată așa cum se 
cuvine. 

Uthil întinse mâna către Laithlin și, împreună, 
coborâră treptele postamentului. Cât despre 
soarta lui Thorn Bathu, zdrobirea cu pietre era 
ultima hotărâre. 

Brand se holba nevenindu-i să creadă. Fusese 
sigur că unul dintre băieți va vorbi, pentru că erau 
cu toţii destul de cinstiți. Sau că Hunnan va 
mărturisi ce se întâmplase, pentru că era un 
instructor demn de respect. Că regele sau regina 
vor căuta să afle adevărul, pentru că erau înţelepţi 
și corecţi. Zeii n-ar permite ca o astfel de 
nedreptate să se petreacă. Cineva ar face ceva. 


Probabil că, la fel ca el, cu toţii așteptau ca 
altcineva să îndrepte lucrurile. 

Regele pășea țţeapăn, ținându-și sabia scoasă în 
mâini și cu privirea-i oțelită neabătându-se nici la 
dreapta, nici la stânga. Cele mai mici gesturi de 
încuviințare ale reginei erau primite ca niște daruri 
și cu un singur cuvânt dădea de înţeles că acea 
persoană sau alta se va putea bucura de favoarea 
de a fi invitată la reședința ei administrativă 
pentru a discuta probleme foarte importante. 
Veneau din ce în ce mai aproape, foarte aproape. 

Brand îşi auzea inima bubuindu-i în urechi. 
Deschise gura. Regina își aținti privirea-i de gheață 
asupra lui pentru o clipă, iar Brand, într-o tăcere 
rușinată şi ruşinoasă, îi lăsă pe cei doi să treacă de 
el. 

Sora lui îi spunea mereu că nu depinde de el să 
facă lumea mai dreaptă. Însă, dacă nu de el, 
atunci, de cine? 

— Părinte Yarvi! se trezi spunând mult prea tare, 
apoi, când Preotul se întoarse către el, murmură 
mult prea încet: Trebuie să vorbesc ceva cu tine. 

— Despre ce, Brand? 

Asta îi dădu o clipă de răgaz. Nu-și imaginase 
niciodată că Yarvi ar fi putut avea o idee cât de 
mică despre cine era el. 

— Despre Thorn Bathu. 

Tăcere lungă. Poate că Preotul era doar cu câțiva 
ani mai mare decât Brand, palid și cu părul 
spălăcit, de parcă toată culoarea s-ar fi scurs din 


el, atât de sfrijit, încât o briză ceva mai puternică 
l-ar fi măturat cu totul, și cu mâna-i schiloadă 
lipită de corp, însă de aproape era ceva înfricoșător 
în privirea Preotului. Ceva care-l făcu pe Brand să 
se piardă cu firea. 

Însă acum nu mai putea da înapoi. 

— Ea nu e o criminală, murmură el. 

— Regele crede că este. 

Pe zei, își simţea gâtul uscat, însă Brand se 
sforță, așa cum îi şade bine unui războinic. 

— Regele n-a fost pe nisip. Regele n-a văzut ce- 
am văzut eu. 

— Ce ai văzut? 

— Ne luptam ca să câștigăm un loc în raid... 

— Să nu-mi mai spui niciodată ceva ce deja 
cunosc. 

Lucrurile nu prea evoluau chiar așa cum spera 
Brand că o vor face. Însă așa rămâi cu speranţele. 

— Thorn s-a luptat cu mine, iar eu am ezitat... 
ea ar fi trebuit să-şi câștige locul. Însă Maestrul 
Hunnan a pus alți trei băieţi împotriva ei. 

Yarvi aruncă o privire înspre mulțimea care ieșea 
cu încetineală din Sala Zeilor și veni un pic mai 
aproape. 

— Trei în același timp? 

— Edwal era unul dintre ei. În niciun caz ea n-a 
avut intenţia să-l omoare... 

— Cum s-a descurcat împotriva celor trei? 

Brand clipi, prins pe picior greșit. 

— Ei bine... le-a făcut o pagubă mai mare decât 


i-au făcut ei. 

— Fără îndoială. De curând am încercat să-i 
consolez pe părinţii lui Edwal şi le-am promis 
dreptate. Ea are șaisprezece ierni, deci? 

— Thorn? Brand nu era sigur ce treabă avea asta 
cu sentinţa ei. Cred... că da. 

— Și a rezistat de una singură în careul de 
antrenament în tot acest timp împotriva băieţilor? 
îl măsură de sus până jos pe Brand. Împotriva 
bărbaţilor? 

— De obicei face mai mult decât doar să reziste. 

— Probabil că e foarte înverșunată. Foarte 
hotărâtă. Foarte încăpățânată. 

— Ceea ce pot eu să spun e că face numai ce 
vrea ea. Brand își dădu seama că nu era de niciun 
ajutor și murmură slab: Însă... nu e o persoană 
rea. 

— Nimeni nu este, pentru mama lui. Părintele 
Yarvi scoase un oftat greu. Ce vrei să fac eu? 

— Ce... ce vreau eu? 

— Să eliberez această fată care aduce necazuri 
și să fac dușmani din Hunnan și din familia 
băiatului sau s-o zdrobesc cu pietre și să le fac pe 
plac? Ce propui? 

Brand nu se așteptase să i se ceară o propunere. 

— Cred... că ar trebui să urmezi litera legii? 

— Legea? Părintele Yarvi pufni. Legea este mai 
degrabă asemănătoare cu Marea Mamă decât cu 
Tatăl Pământ, întotdeauna alunecoasă. Legea este 
o marionetă de-a păpușarului, Brand, ea spune 


ceea ce spun eu că trebuie să spună. 

— Am crezut doar că ar trebui să spun cuiva... 
cum să mă exprim... adevărul? 

— De parcă adevărul ar fi ceva de preţ. Pot găsi 
o mie de adevăruri sub fiecare frunză căzută 
toamna, Brand, fiecare își are propriul adevăr. 
Însă tu nu te-ai gândit decât la cum să treci povara 
adevărului tău asupra mea, nu-i așa? Mulţumesc 
din suflet, căci să previn ca Gettlandul să nu 
pornească la război împotriva întregii Mări 
Sfărâmate nu era de ajuns. 

— Am crezut... că asta se cuvenea să fac. 

Dintr-odată, să facă ce se cuvine nu mai părea 
ceva atât de nobil, ca o lumină strălucitoare ce 
trebuia urmărită, la fel de strălucitoare ca Soarele 
Mamă, ci devenea o lucire înșelătoare în 
întunecimea Sălii Zeilor. 

— Ce se cuvine pentru cine? Pentru mine? 
Pentru Edwal? Pentru tine? Așa cum fiecare are 
propriul adevăr, fiecare are convingerea lui despre 
ce se cuvine și ce nu. Yarvi se apropie și mai mult, 
vorbind ceva mai blând. Dacă Maestrul Hunnan 
va ghici că tu ai împărțit adevărul cu mine, ce va 
urma? Te-ai gândit la consecinţe? 

Consecințele începeau să-și croiască loc în 
mintea lui Brand, reci precum zăpada proaspăt 
așternută. Ridică privirea și văzu lucirea din ochii 
lui Rauk în umbrele din sala ce se golea. 

— Un om care nu se gândește decât la cum să 
facă ce se cuvine, dar care nu se gândește deloc la 


consecinţe... Părintele Yarvi își ridică mâna 
schiloadă şi-l împunse în piept pe Brand cu 
degetu-i îndoit. Acela este un om periculos. 

Și Preotul se răsuci, cu capătul toiagului său 
făurit de elfi ciocănind pe pietrele lustruite ca 
sticla de trecerea anilor, lăsându-l pe Brand să se 
holbeze în  semiîntuneric, mai îngrijorat ca 
niciodată. 

Nu se mai simțea deloc de parcă ar fi stat în 
lumină. 


Dreptate 


Thorn stătea pe podea şi se uita la degetele 
murdare de la picioare, palide în întuneric precum 
niște viermi. 

N-avea nici cea mai mică idee de ce-i luaseră 
cizmele. Doar nu putea să scape, legată de glezna 
stângă cu un lanț prins într-un perete ce mustea 
de apă şi cu încheietura de la mâna dreaptă legată 
cu un lanț prins de un alt perete. De-abia reușea 
să atingă ușa celulei, aşa că nici vorbă s-o smulgă 
din balamale. În afară de a-și rupe cojile de sub 
nasul rupt până când îi dădea sângele, tot ce îi 
rămânea era să stea pe podea și să se gândească. 

Activităţile sale cel mai puţin plăcute. 

Trase cu putere aer în piept furioasă. Pe zei, ce 
duhnea locul ăsta! Paiele putrede și rahatul de 
şobolan puţeau, găleata pe care nu se deranjau 


niciodată să o golească, la fel ca şi mucegaiul și 
fierul ruginit, iar după două nopți petrecute aici 
cel mai tare puţea ea. 

În fiecare zi s-ar fi scăldat în golf, luptându-se cu 
Marea Mamă, sau s-ar fi cățărat pe stânci, 
luptându-se cu Pământul Tată, ori ar fi alergat, ar 
fi vâslit sau s-ar fi antrenat cu vechea sabie a 
tatălui său în curtea casei lor, luptându-se cu 
stâlpii ciuntiţi cu sabia și închipuindu-și, în timp 
ce așchiile zburau, că erau dușmanii Gettlandului, 
Grom-gil-Gorm sau Styr cel din Insule ori poate 
chiar Marele Rege însuşi. 

Dar astăzi nu va roti nicio sabie. Începuse să 
creadă că îşi rotise deja sabia pentru ultima dată. 
Se părea că totul era foarte departe de a fi corect. 
Însă în final, aşa cum zicea Hunnan, un războinic 
nu se poate baza pe ce e corect. 

— Ai un vizitator, zise temnicera, o matahală de 
femeie cu o duzină de lanţuri zăngănitoare în jurul 
gâtului şi cu o mutră ca un sac plin cu securi. Însă 
trebuie să fie o vizită scurtă, și deschise ușa ce 
scârțâi prelung. 

— Hild! 

De astă dată Thorn nu-i mai zise mamei sale că 
renunțase la acest nume la vârsta de șase ani, 
când își înțepase tatăl cu propria lui sabie, iar el o 
numise ghimpe. Avu nevoie de toată puterea care- 
i mai rămăsese să-şi depărteze picioarele şi să se 
ridice, copleșită de dureri și obosită și, dintr-odată, 
rușinată de starea în care se afla, deși nu avea 


niciun rost. 

Chiar dacă ei nu-i păsa deloc de situaţia în care 
se afla, știa că mamei sale îi păsa. 

Când Thorn păși cu dificultate în lumină, mama 
sa își apăsă gura cu o mână palidă. 

— Pe zei, ce ţi-au făcut? 

Thorn schiță un gest cu mâna către față, cu 
lanţurile zornăind. 

— Asta s-a petrecut în careul de antrenament. 

Mama ei veni mai aproape de gratii. Avea ochii 
înroşiți de plâns. 

— Ei spun că ai omorât un băiat. 

— N-a fost crimă. 

— Totuşi, ai omorât un băiat? 

Thorn înghiţi cu dificultate, simţindu-și gâtul 
uscat. 

— Pe Edwal. 

— Pe zei! șopti mama ei din nou, cu buza 
tremurândă. O, zei, Hild, de ce n-ai putut... 

— Să fiu altcineva? termină Thorn în locul ei. 
Cineva uşor de acceptat, cineva normal. O fată ce 
și-ar dori să nu mânuiască ceva mai greu decât un 
ac, care să se îmbrace în mătase din Sud în loc de 
zale şi care să nu aibă alte visuri decât să poarte 
la gât cheia de la casa unui bărbat bogat. 

— M-am așteptat la asta, zise mama ei, cu 
amărăciune. Încă de când ai pășit în careul de 
antrenament. Încă de când l-am văzut pe tatăl tău 
mort, m-am așteptat la asta. 

Thorn își simţi obrajii mișcându-se fără voia ei. 


— Atunci poți fi mulțumită că ai avut atâta 
dreptate. 

— Crezi că sunt mulțumită că s-a întâmplat 
asta? Se spune că îmi vor zdrobi cu pietre singurul 
copil. 

Pe Thorn o trecură fiorii. Îi trebui un mare efort 
să reuşească să înghită. De parcă deja așezau 
pietre grămadă, peste ea. 

— Cine spune? 

— Toată lumea spune. 

— Părintele Yarvi? 

Preotul era vocea legii. Părintele ar fi cel care ar 
stabili sentința. 

— Nu ştiu. Nu cred. Încă nu. 

Încă nu, asta mai era singura ei speranţă. Thorn 
se simți atât de slăbită, încât de-abia mai fu în 
stare să se agaţe de gratii. Era obișnuită să arate 
dârzenie, oricât de speriată ar fi fost. Însă Moartea 
e o doamnă pe care cu greu o poţi înfrunta cu 
dârzenie. Cel mai greu. 

— Mai bine ai pleca. Temnicera începu să o tragă 
pe mama lui Thorn cu blândeţe. 

— O să mă rog, strigă ea, cu fața brăzdată de 
lacrimi. O să mă rog Tatălui Pace pentru tine! 

Thorn voia să zică: „Blestemat fie Tatăl Pace!“ 
însă nu reușea nici să tragă aer în piept. 
Renunţase la zei când îi lăsaseră tatăl să moară, 
în ciuda tuturor rugăciunilor ei, însă acum un 
miracol părea să fie cea mai bună șansă a ei. 

— Îmi pare rău, zise temnicera, închizând ușa cu 


umărul. 

— Nici pe departe atât de rău pe cât îmi pare mie, 
bănuiesc. 

Thorn închise ochii și se sprijini cu fruntea de 
gratii, strângând cu putere în mână săculeţul aflat 
sub cămașa murdară. Săculeţul în care ţinea 
oasele de la degetele tatălui său. 

Nu avem mult timp, iar timpul în care ai păreri de 
rău pentru tine însăţi este un timp irosit. Ţinea orice 
cuvânt rostit de el vreodată aproape de inima eci, 
însă, dacă existase vreun moment potrivit pentru 
păreri de rău față de ea însăși, acum ar fi trebuit 
să fie. Cu greu părea că există dreptate. Cu greu 
părea că e corect. Însă încearcă să-i spui lui Edwal 
ce este corect. Oricum ai lua-o, ea îl omorâse. Nu 
sângele lui i se usca acum pe mânecă? 

Ea îl ucisese pe Edwal. lar acum ei o s-o ucidă 
pe ea. 

Auzi o discuţie, slab, dincolo de ușă. Vocea 
mamei ei —- implorând, lingușind, plângând. Apoi 
vocea unui bărbat, rece și liniștită. Nu putu desluși 
ce se vorbea, însă păreau a fi cuvinte grele. Tresări 
când ușa se deschise, repezindu-se înapoi în 
întunericul celulei sale, iar Părintele Yarvi păși 
peste prag. 

Era un bărbat ciudat. Un bărbat în rol de Preot 
era aproape la fel de rar ca o femeie în careul de 
antrenament. Număra doar câţiva ani mai mult 
decât Thorn, însă avea o privire îmbătrânită. O 
privire care văzuse multe lucruri. Se depănau 


poveşti stranii despre el. Că stătuse în Jilțul 
Negru, dar că renunţase la el. Că făcuse un 
jurământ greu de răzbunare. Că își ucisese 
Unchiul, pe Odem, cu sabia curbată pe care o 
purta mereu cu el. Se spunea că e la fel de șiret ca 
Tatăl Lună, un om în care e greu să ai încredere și 
pe care niciodată nu-l poţi păcăli. lar în mâinile 
sale - sau, cel puţin, în mâna lui sănătoasă, 
întrucât cealaltă era doar o  grămăjoară 
contorsionată - stătea acum viaţa ei. 

— Thorn Bathu, zise el. Eşti numită criminală. 

Reuși doar să încuviințeze, respirând cu 
repeziciune. 

— Ai ceva de spus? 

Poate ar fi trebuit să-şi scuipe sfidarea. Să râdă 
în fața Morţii. Se spunea că tatăl ei o făcuse, atunci 
când sângerase de moarte la picioarele lui Grom- 
gil-Gorm. Însă tot ce-şi dorea era să trăiască. 

— N-am vrut să-l omor, bolborosi ea. Maestrul 
Hunnan a pus trei băieţi să se lupte cu mine. N-a 
fost o crimă! 

— O diferenţă neimportantă pentru Edwal. 

Destul de adevărat, știa și ea. Clipea din ochii 
plini de lacrimi, rușinată de propria-i lașitate, însă 
nu se putea abține. Cât de mult își dorea acum să 
nu se fi dus la careul de antrenament, ci să înveţe 
cum să zâmbească și cum trebuie să numere 
monede, așa cum își dorise mereu mama sa. Însă 
nu poţi obţine nimic cu dorinţe. 

— Te rog, Părinte Yarvi, dă-mi o şansă, spuse 


privind în ochii lui gri-albăstrui, calmi și reci. Voi 
accepta orice pedeapsă. Mă voi căi. Jur! 

El înălță o sprânceană. 

— Ar trebui să fii atentă ce jurăminte faci, Thorn. 
Fiecare jurământ este un lanţ atârnat de gâtul tău. 
Eu am jurat să mă răzbun pe ucigașii tatălui meu, 
iar jurământul încă mai atârnă greu asupra mea. 
Și al tău s-ar putea să ajungă să atârne greu. 

— Mai greu decât pietrele cu care o să mă 
zdrobească? 

Își deschise palmele și le ridică atât cât îi 
permiteau lanţurile. 

— Fac un jurământ de soare şi de lună. Voi 
îndeplini orice serviciu vei crede tu de cuviință 
pentru mine. 

Preotul îi privi încruntat mâinile jegoase care se 
tot apropiau, din ce în ce mai mult. Se uită 
încruntat în ochii ei, din care izvorau lacrimi de 
disperare. Îşi întoarse încet capul într-o parte, de 
parcă ar fi fost un negustor ce-i aprecia valoarea. 
În final, scoase un oftat prelung. 

— Of, foarte bine! 

Tăcere, în timp ce Thorn răsucea pe toate părțile 
spusele lui. 

— N-o să mă zdrobiţi cu pietre? 

El flutură din mâna-i beteagă, al cărei singur 
deget se mișcă în sus și-n jos. 

— Mie mi-e greu să le ridic pe alea mari. 

O tăcere și mai lungă, destul de lungă încât 
ușurarea ci să se transforme în suspiciune. 


— Deci... care-i sentinţa? 

— O să mă gândesc eu la ceva. Elibereaz-o! 

Temnicerul își supse dinţii, de parcă să desfacă 
un lacăt îi provoca o rană, însă făcu așa cum i se 
poruncise. Thorn îşi frecă urmele lăsate de cătușa 
din oțel la încheietura mâinii, simțindu-se ciudat 
de ușoară fără greutatea ei. Atât de ușoară, încât 
se întrebă dacă visează. Închise ochii strâns, apoi 
gemu atunci când temnicera îi aruncă cizmele, 
lovind-o în burtă. Nu era un vis, deci. 

Nu se putu abține să nu zâmbească în timp ce și 
le trăgea în picioare. 

— Nasul tău pare a fi rupt, zise Părintele Yarvi. 

— Nu e pentru prima oară. 

Dacă va scăpa din asta doar cu un nas rupt, s- 
ar simţi binecuvântată, chiar așa. 

— Lasă-mă s-arunc o privire. 

Preotul era în primul rând un vindecător, așa că 
Thorn nici nu tresări atunci când el veni mai 
aproape și-i atinse oasele de sub ochi cu blândețţe, 
încruntându-se de concentrare. 

— Au, murmură ea. 

— Îmi pare rău, te-a durut? 

— Doar un pl... 

El îi presa cu putere nara, împingându-și fără 
milă degetul mare în șaua nasului ei. Thorn gemu, 
căzând în genunchi, după care urmară un trosnet 
și o durere fierbinte și profundă, în timp ce 
lacrimile începură să-i curgă tot mai dese. 

— Acum s-a rezolvat, zise el, ştergându-și mâna 


pe cămașa ei. 

— Zei! scânci ea, pipăindu-şi fața ce-i zvâcnea. 

— Câteodată, puţină durere pe moment poate 
rezolva multe mai încolo. 

Părintele Yarvi se îndrepta deja spre ușă, așa 
încât Thorn se ridică în picioare, încă întrebându- 
se dacă nu era o păcăleală, și se luă după el. 

— Îţi mulțumesc pentru bunătate, murmură ea 
în timp ce trecu pe lângă temniceră. 

Femeia îi aruncă o privire severă. 

— Sper să nu mai ai nevoie de ea vreodată. 

— Fără supărare, dar şi eu sper. 

Apoi Thorn îl urmă pe Părintele Yarvi de-a lungul 
coridorului prost luminat și în sus pe scări, clipind 
în lumină. 

O fi avut el doar o mână, însă picioarele îi 
mergeau destul de bine, păstrându-și ritmul rapid 
de-a lungul curţii citadelei, în timp ce briza făcea 
crengile bătrânului cedru să șoptească deasupra 
lor. 

— Ar trebui să mă duc să vorbesc cu mama, zise 
ea, grăbind pasul ca să-l ajungă. 

— Am vorbit eu deja. l-am spus că te-am găsit 
nevinovată de crimă, însă ai făcut un jurământ să 
mă slujești pe mine. 

— Dar... cum ai ştiut că eu o să... 

— Este treaba unui preot să știe ce o să facă 
oamenii. Părintele Yarvi pufni. Deocamdată încă 
nu ești o fântână prea greu de explorat, Thorn 
Bathu. 


Trecură pe sub Poarta Urlătoare, ieşiră din 
citadelă, ajungând în oraș, coborând de-a lungul 
stâncii pe care era construită fortăreaţa, către 
Marea Mamă. Merseră când pe trepte, când pe alei 
înguste, căci panta era abruptă printre casele 
înghesuite și printre oamenii îngrămădiţi între ele. 

— N-o să particip la raidul Regelui Uthil, nu-i 
aşa”? 

O întrebare prostească, fără îndoială, însă acum, 
că ieşise din umbra Morţii, era lumină suficient de 
puternică pentru a jeli năruirea visurilor sale. 

Părintele Yarvi nu părea să aibă chef să jelească. 

— Fii mulțumită că nu te duci în pământ. 

O luară în jos, pe Strada Nicovalelor, unde Thorn 
petrecuse multe ore privind cu jind la arme, 
precum un pui de cerșetor la brutărie. Acolo pe 
unde trecuse stând pe umerii tatălui ei, umflându- 
se în pene de mândrie atunci când făurarii îl 
implorau să le bage în seamă rezultatul muncii. 
Însă acum metalul strălucitor expus în faţa 
fierăriilor părea doar că-și bate joc de ea. 

— N-o să fiu niciodată un războinic al 
Gettlandului. 

Vorbise încet şi cu părere de rău, însă auzul lui 
Yarvi era fin. 

— Atât timp cât ești în viață, ce-o să devii 
depinde doar de tine, în primul rând. Preotul își 
frecă ușor câteva urme vagi ce-i rămăseseră pe gât. 
Întotdeauna există o cale, obișnuia Regina Laithlin 
să-mi spună. 


La simpla menționare a numelui, Thorn se trezi 
că merge un pic mai semeţ. N-o fi fost Laithlin o 
războinică, însă lui Thorn nu-i venea în minte 
nimeni pe care să-l admire mai mult. 

— Regina de Aur este o femeie pe care niciun om 
nu îndrăznește să n-o ia în serios, spuse ea. 

— Așa e ea. Yarvi îi aruncă o privire piezișă lui 
Thorn. Învață să împaci încăpățânarea cu simţul 
realităţii şi poate, într-o bună zi, o să devii și tu la 
fel. 

Ziua aceea părea a fi foarte departe. Pe oriunde 
treceau, oamenii se ploconeau și murmurau 
neauzit „Părinte Yarvi“, dându-se la o parte pentru 
a-i face loc Preotului Gettlandului, însă clătinau 
din cap furioși când o vedeau pe Thorn furișându- 
se după el, jegoasă și umilită. Ieşiră apoi prin 
porțile orașului, către docurile pline de agitaţie. Se 
strecurară printre marinari şi comercianţi de toate 
națiile din jurul Mării Sfărâmate, ba chiar și de 
dincolo de ea. Thorn se apleca pe sub plasele 
pescarilor din care picura apa și ocolea cu grijă 
capturile lucitoare şi încă vii. 

— Unde mergem? întrebă ea. 

— La Skekenhousse. 

Ea se opri brusc, cu gura căscată, fiind aproape 
dărâmată din picioare de o roabă ce trecea pe 
lângă ea. În viaţa ei nu plecase la o distanță mai 
mare de o jumătate de zi de mers de Thoriby. 

— Sau ai putea să rămâi aici, îi aruncă Yarvi 
peste umăr. Deja au pietrele pregătite. 


Fata înghiţi în sec, apoi se repezi să-l ajungă din 
urmă. 

— Vin şi eu. 

— Eşti la fel de înțeleaptă pe cât ești de frumoasă, 
Thorn Bathu. 

Asta era ori un compliment dublu, ori o insultă 
dublă, iar ea suspecta mai mult că e varianta din 
urmă. Scândurile vechi ale cheiului scârțâiau sub 
cizmele lor, iar apa sărată se lovea de pilonii 
acoperiți cu verdeață de dedesubt. O corabie se 
legăna lipită de chei, mică, dar elegantă, având 
pictaţi niște porumbei albi la pupa-i înaltă și la 
proră. Judecând după scuturile strălucitoare 
aliniate de ambele părţi, era echipată și gata de 
plecare. 

— Acum plecăm? întrebă ea. 

— Sunt chemat de către Marele Rege. 

— Marele... Rege? Ea aruncă o privire la 
veșmintele cu care era îmbrăcată, ţepene de la 
jegul din celula de sub pământ și acoperite cu o 
crustă din sângele ei și-al lui Edwal. Pot cel puţin 
să mă schimb? 

— N-am vreme pentru mândria ta. 

— Put. 

— O să te târâm în spatele corabiei ca să-ţi 
îndepărtăm putoarea. 

— Chiar? 

Preotul înălță dintr-o sprânceană. 

— N-ai pic de simț al umorului, nu? 

— Să înfrunți moartea te poate face să-ți pierzi 


apetitul pentru glume, murmură ea. 

— Acum e momentul în care ai cea mai mare 
nevoie de el. Un bătrân bine clădit era preocupat 
să dezlege funia de la proră, pe care o aruncă la 
bord, în timp ce ei urcau pe navă. Însă nu-ţi face 
griji. Marea Mamă o să-ți facă mai multă baie 
decât ai tu nevoie până să ajungem la 
Skekenhouse. 

Bătrânul era luptător, Thorn își dădu seama de 
asta după atitudinea lui și după fața-i lată și 
bătută de vreme și de război. 

— Zeii au crezut de cuviință să-mi ia mâna 
stângă, cea puternică. Yarvi îşi ridică gheara 
răsucită și flutură din singurul deget pe care-l mai 
avea. Dar mi l-au dat pe Rulf în schimb. Îl bătu pe 
bătrân cu palma pe umărul cărnos. Cu toate că n- 
a fost deloc ușor, sunt destul de mulțumit cu ce- 
am obţinut. 

Rulf își arcui o sprânceană stufoasă. 

— Vrei să ştii părerea mea despre asta? 

— Nu, zise Yarvi, sărind la bordul corabiei. 

Thorn nu putu decât să ridice din umeri către 
războinicul cu barbă argintie și să sară şi ea la 
bord. 

— Bine ai venit pe Vântul din Sud. 

Își plimbă limba prin gură şi scuipă peste bord. 

— Nu mă simt prea bine-venită. 

Probabil vreo patruzeci de vâslași cu părul sur 
stăteau pe cuferele lor, privind-o nu prea amabil, 
iar ea îşi dădu imediat seama ce gândeau despre 


ea. Ce caută fata asta aici? 

— Aceleaşi concepții oriunde m-aş duce, 
murmură ea. 

Părintele Yarvi încuviinţă din cap. 

— Aşa e viaţa. O greșeală o faci rareori o singură 
dată. 

— Pot să pun o întrebare? 

— Am senzaţia că şi dacă aş spune nu, tu tot ai 
întreba. 

— Recunosc, nu sunt o fântână prea greu de 
explorat. 

— Atunci vorbeşte. 

— Ce caut eu aici? 

— Ei, sfinți şi femei extrem de înțelepte au tot 
pus această întrebare timp de o mie de ani și tot 
n-au găsit vreun răspuns. 

— Încearcă să vorbeşti cu Brinyolf, Cel Ce 
Alcătuieşte Rugile, despre acest subiect, mormăi 
Rulf, îndepărtând corabia de chei cu capătul unei 
sulițe. O să te plictisească de moarte cu vorbăria 
lui despre motive și ocazii. 

— Cine ar putea să deslușească marele proiect 
al zeilor? murmură Yarvi, privind încruntat spre 
orizontul îndepărtat, de parcă ar fi putut găsi 
răspunsurile scrise în nori? La fel de bine ai putea 
întreba unde au plecat elfii. 

Bătrânul rânji la Yarvi, şi Yarvi îi întoarse 
rânjetul. Fără îndoială, replicile astea nu le 
schimbau între ei pentru prima dată. 

— Foarte bine! zise Thorn. Vreau să spun: de ce 


m-ai adus pe corabia asta? 

— Aha! Yarvi se întoarse către Rulf. Tu de ce 
crezi că, în loc să o luăm pe calea mai simplă și s- 
o las să fie zdrobită, ne-am pus în schimb vieţile 
în pericol și am adus-o la bordul corabiei mele pe 
faimoasa criminală Thorn Bathu? 

Rulf se sprijini un moment în suliță, 
scărpinându-se în barbă. 

— Chiar n-am nicio idee. 

Yarvi se uită la Thorn cu ochii holbaţi. 

— Dacă nu-mi împărtășesc gândurile nici măcar 
propriei mele mâini stângi, de ce le-aș împărtăși 
uneia ca tine? Doar puti. 

Thorn se scărpină la tâmple. 

— Trebuie să stau jos. 

Rulf își așeză o mână părintească pe umărul ei. 

— Înţeleg. 

O îmbrânci atât de puternic spre cel mai 
apropiat cufăr, încât ea căzu scheunând pe spate, 
în poala bărbatului aflat acolo. 

— Asta e vâsla ta. 


Familie 


— Ai întârziat. 

Rin avea dreptate. Tatăl Lună zâmbea larg, copiii 
lui, stelele, licăreau pe țesătura cerului, iar 
cocioaba strâmtă era luminată doar de jarul rămas 
de la foc, în timp ce Brand se apleca pe sub 


intrarea joasă. 

— Îmi pare rău, soră. 

Se cocoșă pentru a se așeza pe banca lui și se 
lăsă cu greutate pe ea, gemând prelung, 
chinuindu-se să-și scoată picioarele din cizme și 
rășchirându-şi degetele de la picioare pentru a și le 
încălzi la foc. 

— Dar Harper a avut mai multă turbă de adunat, 
apoi Bătrâna Fen a avut nevoie să o ajut să care 
niște bușteni înăuntru. Doar nu era s-o las să-i 
taie ea singură, iar securea ei era neascuțită, așa 
că a trebuit să i-o ascut, iar când ne întorceam, o 
osie de la căruţa lui Lem s-a rupt, așa că vreo 
câţiva dintre noi a trebuit să-l ajutăm... 

— Problema ta este că faci din problema oricui 
problema ta. 

— Îi ajuţi pe oameni. Poate când o să ai nevoie o 
să te ajute și ei pe tine. 

— Poate. Rin făcu un gest cu capul înspre oala 
așezată jos, lângă jăratic. Ai cina acolo. Doar zeii 
știu, nu mi-a fost ușor să-ți opresc şi ție ceva. 

El o plesni peste genunchi când se aplecă să ia 
oala. 

— Dar fii binecuvântată că mi-ai oprit şi mie, 
soră! 

Lui Brand îi era îngrozitor de foame, însă își 
aduse aminte să murmure o rugăciune către Tatăl 
Pământ pentru mâncare. Ținea minte cum era să 
nu aibă deloc. 

— Este bună, zise el, înghițind lacom. 


— A fost mai bună imediat ce-am gătit-o. 

— Încă mai e bună. 

— Nu, nu mai e. 

El ridică din umeri în timp ce curăța cu grijă 
oala, dorindu-și să mai fi avut. 

— Lucrurile vor sta altfel de acum înainte, din 
moment ce-am trecut testele. Oamenii se întorc 
bogaţi după ce iau parte la un raid ca ăsta. 

— Oamenii vin la fierărie de fiecare dată înainte 
de un raid, spunându-ne cât de bogaţi se vor 
întoarce. Câteodată nu se mai întorc deloc. 

Brand rânji. 

— N-o să scapi de mine așa ușor. 

— Nici nu-mi doresc asta. Așa prost cum ești, tu 
ești singurul membru al familiei care mi-a mai 
rămas. 

Răscoli după ceva aflat în spatele ei și-l scoase la 
lumină. O piele de animal, pătată și ruptă. 

— Pentru mine? zise el, întinzându-se pe 
deasupra focului ce încă dogorea slab pentru a o 
apuca. 

— Să-ţi ţină de urât în măreţele tale aventuri. Să- 
ți aducă aminte de casă. Să-ţi aducă aminte de 
familie. Ăsta e scopul ei. 

— Tu ești singura familie de care am nevoie. 

Înfăşurat în pielea de animal se afla un cuţit, 
dintr-un oţel ce lucea. Un pumnal de luptă cu 
lama lungă și dreaptă, cu garda lucrată în forma 
unei perechi de șerpi încolăciți unul în jurul 
celuilalt și cu butonul în forma unui cap de dragon 


ce-și arată colții. 

Rin se ridică în picioare, nerăbdătoare să vadă 
cum îi stă cu darul dat de ea. 

— Într-o zi o să-ţi făuresc o sabie. Deocamdată, 
asta e tot ce am putut să fac. 

— Tu l-ai făcut? 

— Gaden m-a ajutat cu mânerul. Însă oţelul e 
lucrat doar de mine. 

— E o operă de artă, Rin. 

Cu cât îl studia mai atent, cu atât mai mult îi 
plăcea, văzând toate detaliile, fiecare solz al 
șerpilor, un colț al dragonului îndreptat spre el, 
oţelul strălucitor ca argintul, terminat într-un tăiș 
mortal. De-abia îndrăznea să-l atingă. Părea un 
obiect prea fin pentru mâinile lui murdare. 

— Pe zei, este lucrătura unui maestru! 

Ea se așeză la loc, de parcă știa deja că așa este. 

— Cred că am găsit o metodă mai bună pentru a 
realiza turnarea. O metodă mai fierbinte. Într-un 
vas din argilă. Os și cărbune pentru a transforma 
fierul în oţel, nisip și sticlă pentru a îndepărta 
mizeria şi a lăsa oţelul pur. Însă totul depinde de 
căldură... nu mă asculți. 

Brand ridică din umeri, cerându-și scuze. 

— Pot roti un ciocan așa cum trebuie, însă nu 
pot să pricep magia din el. Eşti un fierar de zece 
ori mai bun decât am fost eu vreodată. 

— Gaden zice că am fost atinsă de Cea Care 
Izbeşte Nicovala. 

— Probabil că e mai mult decât ușurată că am 


renunţat la fierărie şi că te-a luat pe tine ca ucenic. 

— Eu am un dar. 

— Darul modestiei. 

— Modestia este pentru cei care nu au cu ce se 
mândri. 

El cântări pumnalul în mână, simţindu-i 
greutatea și ținându-l în echilibru. 

— Surioara mea, stăpâna fierăriei. N-am avut 
niciodată un dar mai de preţ. Nu că aș fi avut prea 
multe. Mi-aș dori să am ceva să-ţi dau în schimb. 

Ea se întinse la loc pe canapea și-și așeză mai 
bine pătura zdrenţuită în jurul picioarelor. 

— Tu mi-ai oferit tot ce am acum. 

El tresări. 

— Nu prea mult, este? 

— N-am de ce să mă plâng. 

Ea își întinse pe deasupra focului mâna 
puternică, aspră și cojită de la munca în fierărie, 
iar el i-o apucă și i-o strânse. 

Brand îşi drese glasul, uitându-se în jos, la 
podeaua din pământ bătătorit. 

— O să fii în regulă cât timp sunt plecat în acest 
raid? 

— O să fiu ca o înotătoare care și-a dat jos 
armura. 

Ea își luă o expresie batjocoritoare, însă el putea 
să vadă ce se afla dincolo de aceasta. Ea avea 
cincisprezece ani, n-avea altă familie în afară de el 
și era speriată, ceea ce-l făcea și pe el să fie speriat. 
Speriat din cauza luptei. Speriat să-și lase în urmă 


casa. Speriat s-o lase singură. 

— O să mă întorc, Rin. Înainte să-ţi dai seama. 

— Încărcat de comori, fără îndoială. 

El îi făcu cu ochiul. 

— Cântece închinate faptelor mele de vitejie și o 
duzină din cei mai buni sclavi insulari cărora o să 
le fiu stăpân. 

— Unde o să doarmă? 

— În impunătoarea casă din piatră pe care o să 
ţi-o cumpăr sus, în apropierea citadelei. 

— O să am o cameră pentru haine, zise ea 
mângâind peretele din nuiele cu vârfurile 
degetelor. 

Casa pe care o aveau nu era mare lucru, însă 
doar zeii știau cât de recunoscători erau pentru ea. 
Existaseră zile când tot ce avuseseră deasupra 
capului fusese doar cerul liber. 

Brand se întinse pe laviță, ţinându-și genunchii 
îndoiți, fiindcă picioarele îi atârnau mult dincolo 
de capătul laviţei în ultimul timp, și începu să-și 
tragă pe el peticul de pătură urât mirositor. 

— Rin, se trezi el spunând, cred că am făcut ceva 
prostesc. 

Nu era bun la ţinut secrete. Mai ales față de ea. 

— Ce mai e de data asta? 

El începu să-și facă de lucru cu găurile din 
pătură. 

— Am spus adevărul. 

— Despre ce? 

— Thorn Bathu. 


Rin îşi acoperi fața cu palmele. 

— Ce s-a petrecut între tine şi ea? 

— Ce vrei să spui? Nici măcar nu-mi place. 

— Nimeni nu o place. E o pacoste pentru toată 
lumea. Însă pare că nu te poţi abţine de la a tot da 
peste ea. 

— Văd că zeii par că s-au obișnuit să ne tot 
aducă unul aproape de celălalt. 

— Ai încercat să te îndrepţi în direcţia opusă? Ea 
l-a ucis pe Edwal. L-a ucis. E mort, Brand. 

— Știu. Am fost acolo. Însă n-a fost crimă. Ce-ar 
fi trebuit să fac, spune-mi, din moment ce tu ești 
cea deşteaptă. Să-mi ţin gura-nchisă, ca toţi 
ceilalți? Să-mi ţin gura închisă și s-o las să fie 
zdrobită cu pietre? N-am putut suporta o 
asemenea povară! îşi dădu seama că era foarte 
aproape să ţipe, clocotind de furie, așa că se sforță 
să coboare vocea. N-am putut. 

Se lăsă tăcerea în timp ce se uitau unul la altul 
încruntațţi și focul se stingea, trimițând în sus un 
nor de scântei. 

— De ce ajungi mereu să fii tu cel care îndreaptă 
lucrurile? 

— Bănuiesc că nimeni altcineva nu o face. 

— Ai fost întotdeauna un băiat bun. 

Rin se răsuci pe spate, uitându-se la gaura 
pentru fum din tavan și la fâșia de cer plin de stele 
ce se vedea prin ea. 

— Acum ești un bărbat bun. Asta e problema ta. 
N-am mai văzut niciodată un bărbat mai bun care 


să facă fapte bune și care să obţină rezultate mai 
proaste. Cui i-ai spus povestea ta? 

El înghiți în sec, găsind dintr-odată foarte 
interesantă gaura pentru fum. 

— Părintelui Yarvi. 

— Of, pentru numele zeilor, Brand! Nu-ţi plac 
jumătăţile de măsură, nu? 

— Nu le-am priceput niciodată rostul, murmură 
el. Îndrăznesc să sper că o să funcţioneze, totuși? 
o linguși el, disperat ca ea să-i spună că da. 

Ea stătea doar întinsă, uitându-se la tavan, așa 
că el luă din nou pumnalul, privind cum strălucea 
oţelul lucios în care se reflectau flăcări de toate 
culorile. 

— Chiar e o operă de artă, Rin. 

— Culcă-te, Brand. 


Îngenunchind 


— Dacă ai îndoieli, îngenunchează. 

Locul în care Rulf ţinea cârma corabiei se afla pe 
platforma de la pupa Vântului din Sud, ţinând 
rama-cârmă înfiptă la subrat. 

— Îngenunchează mult și îngenunchează des. 

— Să îngenunchez, murmură Thorn. Am înţeles. 

Avea una dintre vâslele din spate, locul cu cel 
mai mult de muncă și cel mai puţin onorant, chiar 
sub privirea lui mereu atentă. Ea se răsucea 
întruna, sforțându-se să privească peste umăr 


pentru a vedea Skekenhouse-ul, însă de sus cădea 
o ploaie fină ca o ceață ce nu-i dădea voie să 
zărească decât fantome în întuneric. Siluetele 
fantomatice ale vestitelor ziduri ale elfilor. Şi 
spectrul abia vizibil al impunătorului Turn al 
Preoteselor. 

— Ai putea doar să te foiești de colo până colo în 
genunchi pe timpul călătoriei, zise Rulf. Și, pentru 
numele zeilor, să-ţi ţii gura închisă. Pentru că, prin 
comparație cu a o supăra pe Bunica Wexen, 
zdrobirea cu pietre va părea floare la ureche. 

Thorn văzu siluetele strânse pe chei în timp ce 
alunecau din ce în ce mai aproape. Siluetele 
deveniră oameni. Oamenii deveniră războinici. O 
gardă de onoare, deși arătau mai degrabă ca niște 
gărzi pregătite să-i escorteze către închisoare, în 
timp ce Vântul din Sud era amarată, iar Părintele 
Yarvi şi echipajul său murat se străduiau să 
înainteze pe cheiul alunecos din cauza ploii. 

La cele șaisprezece ierni ale sale, Thorn era mai 
înaltă decât cei mai mulţi bărbaţi, însă cel care 
păși în față putea fi numit cu ușurință un gigant, 
cu cel puţin un cap mai înalt decât ea. Părul lung 
și barba aveau o nuanță mai închisă, dată de 
ploaie, doldora de fire argintii, iar blana albă 
petrecută după umeri era plină de stropi de apă. 

— Ca să vezi, Părintele Yarvi! 

Vocea sa cântată era mai mult decât ciudată, 
pentru că era ditai omul. 

— Anotimpurile au trecut prea repede de când 


n-am mai schimbat vreo vorbă. 

— De trei ani, zise Yarvi, înclinându-se. Din acea 
zi în Sala Zeilor, regele meu. 

Thorn clipi. Auzise că Marele Rege era un 
bătrânel pricăjit, pe jumătate orb şi speriat de 
propria-i hrană. Caracteristicile acelea păreau 
categoric o nedrepte. Ea învățase să judece forța 
unui om în careul de antrenament și se îndoia 
acum, că văzuse pe altcineva mai puternic. Un 
războinic şi el, luându-se după cicatrice și după 
nenumăratele săbii atârnate în tecile de la centura 
prinsă cu o cataramă din aur. lată un bărbat care 
chiar arăta ca un rege. 

— Îmi amintesc prea bine, zise el. Toată lumea a 
fost foarte, foarte  nepoliticoasă cu mine. 
Ospitalitatea gettlanderilor, nu, Mamă Scaer? 

O femeie rasă în cap ce stătea lângă umărul lui 
se uita la Yarvi şi la echipajul său de parcă erau 
niște grămezi de bălegar. 

— Și asta cine e? întrebă el când ochii i se opriră 
la Thorn. 

La iscat lupte era expertă, însă orice altă 
conduită îi era străină. Când mama ei încercase 
să-i explice cum ar trebui să se comporte o fată, 
când să se încline, când să îngenuncheze şi când 
să dețină controlul, ea încuviinţase din cap şi se 
gândise doar la săbii. Dar Rulf îi zisese să 
îngenuncheze, așa că ea căzu în genunchi 
neîndemânatică pe pietrele ude ale cheiului, 
trecându-și mâinile prin părul ud și aproape 


împiedicându-se în propriile picioare. 

— Regele meu. Mare... rege, este o... 

Yarvi pufni. 

— Ea e Thorn Bathu. Noul meu bufon. 

— Cum se descurcă? 

— Puţine râsete până acum. 

Gigantul rânji. 

— Eu nu sunt decât un rege umil, copilă. Eu 
sunt micul rege al Vansterlandului și numele meu 
este Grom-gil-Gorm. 

Lui Thorn i se făcu rău de la stomac. De ani de 
zile visase să-l întâlnească pe ucigașul tatălui său. 
Niciunul din visuri nu se desfășurase așa cum se 
petreceau lucrurile acum. Îngenunchease la 
picioarele Celui Care Frânge Săbiile, al Celui Care 
Lasă Copiii Orfani, cel mai aprig dușman al 
Gettlandului, care chiar și acum mai conducea 
atacuri peste graniță. Văzu lanţul petrecut în jurul 
gâtului gros de patru ori, de care atârnau 
mânerele smulse de la săbiile dușmanilor doborâți. 
Unul dintre ele, ştia sigur, luat de la sabia pe care 
o ținea acasă. Avuţia sa cea mai de preţ. 

Se ridică încet în picioare, încercând să-și adune 
bruma de demnitate destrămată. N-avea niciun 
mâner de sabie pe care să-l apuce, însă își înălță 
bărbia înspre el, de parcă ar fi fost lama unei săbii. 

Regele Vansterlandului se uită în jos de parcă 
era un câine de vânătoare ce privea o pisicuță 
zbârlită. 

— Sunt destul de obișnuit cu disprețul 


gettlanderilor, însă asta are o privire de gheaţă. 

— De parcă ar avea ceva greu ce-o apasă, zise 
Mama Scaer. 

Thorn strânse săculeţul de la gât. 

— Tu mi-ai omorât tatăl. 

— Aha, făcu Gorm ridicând din umeri. Sunt o 
mulțime de copii care ar putea spune asta. Cum 
se numea? 

— Storn Headiand. 

Se aștepta la batjocuri, ameninţări, furie, însă 
fața lui aspră se lumină. 

— Aa, dar ăla a fost un duel de pomină! Îmi 
amintesc fiecare fandare şi fiecare lovitură. 
Headiand a fost un războinic destoinic, un 
dușman demn de luat în seamă! În dimineţile reci 
ca asta încă mai simt rana pe care mi-a făcut-o la 
picior. Însă Mama Război mi-a fost alături. A suflat 
asupra mea pe când mă aflam în leagăn. S-a prezis 
că niciun om n-o să mă poată omori și așa a fost. 

Se uită în jos la Thorn, răsucind alene de mai 
multe ori unul dintre mânerele de sabie în jurul 
lanţului, ţinându-l între degetul mare și arătător: 

— Fiica lui Storn Headiand, crescută așa înaltă! 
Anii trec repede, nu, Mamă Scaer? 

— Întotdeauna, zise Preoteasa, privind-o pe 
Thorn cu ochii mijiți, de un albastru-intens. 

— Însă nu ne putem baza mereu pe zilele de 
glorie de altădată. 

Gorm făcu un gest larg și pompos cu mâna, 
invitându-i să pornească. 


— Marele Rege așteaptă, Părinte Yarvi. 

Grom-gil-Gorm îi conduse de-a lungul cheiului 
ud și Thorn se luă greoi după ei, înfrigurată, udă, 
amărâtă şi neputincioasă, căci încântarea de a 
vedea cel mai impunător oraș al Mării Sfărâmate 
pierise cu totul. Dacă ai putea ucide un om doar 
uitându-te urât la spatele lui, Cel Care Frânge 
Săbiile s-ar fi prăbușit însângerat prin Ultima 
Poartă în acea zi, însă o încruntătură nu ţine loc 
de sabie, iar ura lui Thorn nu-i făcu rău decât ei. 

Echipajul Vântului din Sud trecu printre două 
porți falnice, intrând într-un culoar cu ziduri 
acoperite cu arme de la podeaua lustruită până la 
tavanul splendid. Săbii străvechi, mâncate de 
rugină. Sulițe cu cozi sfărâmate. Scuturi lovite şi 
crăpate. Armele care aparținuseră munţilor de 
cadavre pe care Bail Constructorul se cățărase 
până la locul în care devenise întâiul Mare Rege. 
Armele oștirilor măcelărite de urmașii săi când 
cuceriseră cu forța toate teritoriile dintre Yutmark 
și Ținuturile de Jos, până la Inglefold și jumătate 
din Marea Sfărâmată. Sute de ani victorioși şi, 
chiar dacă săbiile, securile și coifurile despicate n- 
au glas, împreună duc un mesaj mai elocvent 
decât orice șoaptă a unei Preotese, mai asurzitor 
decât orice răget al oricărui instructor. 

Să i te opui Marelui Rege era o idee foarte 
proastă. 

— Trebuie să spun că sunt surprins, zise 
Părintele Yarvi, să-l găsesc pe Cel Care Frânge 


Săbiile în rol de ușşier al Marelui Rege. 

Gorm îi aruncă o încruntătură piezișă. 

— Cu toţii trebuie să îngenunchem în fața cuiva. 

— Totuşi, unii dintre noi îngenunchează mai 
ușor decât alţii. 

Gorm se încruntă și mai tare, însă cea care a 
vorbit prima a fost Mama Scaer. 

— Bunica Wexen poate fi extrem de 
convingătoare. 

— V-a convins să vă rugați și Zeiţei Unice, deja? 
întrebă Yarvi. 

Scaer scoase un pufnet atât de zgomotos, încât 
era o minune că nu-și suflase mucii direct pe 
piept. 

— Nimic nu mă va smulge din îmbrăţișarea 
însângerată a Mamei Război! răcni Gorm. Asta 
este o promisiune. 

Yarvi zâmbi de parcă stătea la taclale cu 
prietenii. 

— Şi unchiul meu a rostit exact aceleași cuvinte. 
Sunt atât de multe lucruri care unesc Gettlandul 
și Vansterlandul. Ne rugăm în același mod, vorbim 
la fel, ne luptăm la fel. Doar un râu îngust ne 
desparte. 

— Și sute de ani de taţi morți și de fii morţi, 
murmură Thorn, de-abia auzită. 

— Şşşşt! şuieră Rulf de lângă ea. 

— Avem un trecut însângerat, zise Yarvi. Însă 
conducătorii buni trebuie să lase trecutul în urmă 
și să privească în viitor. Cu cât mă gândesc mai 


mult, cu atât devin mai convins că strădaniile 
noastre doar ne slăbesc pe amândoi și îi lasă pe 
alții să profite. 

— Deci, după atâtea bătălii, trebuie să ne unim 
forțele? 

Thorn văzu cum colțul gurii lui Gorm se destinde 
într-un zâmbet. 

— Şi să dansăm deasupra morţilor noștri pentru 
a-ți clădi tu un viitor glorios? 

Zâmbete și dansuri, iar Thorn tot arunca priviri 
înspre armele de pe ziduri, întrebându-se dacă ar 
putea smulge o sabie din suporturi și să i-o înfigă 
lui Gorm în căpăţână înainte ca Rulf s-o oprească. 
Ar fi o realizare demnă de un războinic al 
Gettlandului. 

Însă Thorn nu era un războinic al Gettlandului 
și nici nu va mai fi vreodată. 

— Țeşi un vis frumos, Părinte Yarvi, zise Gorm 
oftând. Însă ai mai ţesut odată niște visuri 
frumoase pentru mine. Trebuie să ne trezim cu 
toții şi, de ne place să îngenunchem sau nu, zorile 
îi aparțin Marelui Rege. 

— Şi Preotesei sale, zise Mama Scaer. 

— Mai ales ei. 

Cel Care Frânge Săbiile deschise larg ușile 
enorme din capătul culoarului. 

Thorn își aminti singura ocazie când stătuse în 
Sala Zeilor din Gettland, uitându-se la cadavrul 
palid şi rece al tatălui ei, încercând să-i strângă 
suficient de tare mâna mamei ei, pentru a o face 


să înceteze cu suspinele. Păruse cea mai 
încăpătoare cameră din lume, prea mare pentru ca 
mâinile oamenilor s-o poată construi. Însă mâinile 
elfilor construiseră Camera Şoaptelor. Cinci Săli 
ale Zeilor ar fi putut încăpea înăuntru, lăsând 
suficient spaţiu pentru însămânţțarea unui lan de 
orz de dimensiuni respectabile. Zidurile sale din 
piatră netedă și sticlă prelucrate de elfi se ridicau 
mult, mult în sus, până se pierdeau în 
semiîntunericul cețos de deasupra. 

Şase statui impunătoare ale zeilor înalți îi 
priveau încruntate de sus, însă Marele Rege nu li 
se mai închina lor, iar cioplitorii lui fuseseră tare 
ocupați. Acum a șaptea statuie se ridica mai înaltă 
decât toate. Zeița celor din Sud, Zeița Unică, nici 
bărbat, nici femeie, nici zâmbitoare, nici plină de 
lacrimi, cu braţele larg desfăcute într-o îmbrăţișare 
amplă, uitându-se în jos cu indiferenţă plictisită, 
contemplând faptele jalnice ale omenirii. 

Oamenii erau adunaţi în capătul mai îndepărtat 
al sălii, într-un balcon făcut de elfi dintr-un metal 
argintiu, aflat la o înălțime cât zece staturi de om, 
iar, la încă pe-atât mai sus, într-un balcon similar, 
alți oameni de-abia se vedeau. Thorn văzu 
vanstermani cu părul lung, împletit în cozi, și 
throvenmani cu inele din argint, ce ţineau loc de 
monede, prinse în partea de sus a braţelor. Văzu 
insulari cu chipuri asprite de vreme, oameni 
masivi din Ținuturile de Jos și inglezi cu bărbi 
răvășite. Văzu femei suple, despre care-și dădu 


seama că erau shende, și negustori durdulii din 
Sagenmark. Mai văzu emisari cu fețe întunecate 
din Catalia sau din Imperiul din Sud, ori chiar și 
mai de departe, probabil. 

Toţi oamenii din lume, se părea, adunaţi aici cu 
unicul scop de a-l linge în fund pe Marele Rege. 

— Cel mai de seamă dintre oameni! zise Yarvi. 
Cel care stă între zei și regi! Mă târăsc la picioarele 
tale! 

Aproape că se trânti lipindu-se cu fața de 
pământ, ecourile stârnite de vocea sa 
răspândindu-se în spaţiul larg de deasupra și 
împrăștiindu-se în mii și mii de șoapte care-i 
dăduseră sălii acest nume. 

Cuvintele fuseseră mai mult decât măgulitoare 
la adresa celui mai de seamă dintre oameni. Era o 
rămășiță veştejită pe tronul său 
supradimensionat, cu fața-i uscată și osoasă și cu 
barba doar niște laţe răzlețe. Doar ochii săi ofereau 
o oarecare senzaţie de viață, strălucitori și cruzi, în 
timp ce se uita cu o căutătură aspră la Preotul din 
Gettland. 

— Acum cazi în genunchi, proasto! șuieră Rulf, 
apucând-o pe Thorn de centură și trăgând-o în jos, 
lângă el. 

Și chiar la timp. O bătrână deja străbătea spaţiul 
vast ce se întindea între ei și ea. Avea o față 
rotundă și mămoasă, cu riduri adânci sub ochi, de 
la râs, părul alb, tuns scurt, o robă aspră, de 
culoare gri, pe care o târa pe podea călcând atât 


de apăsat, încât tivul i se transformase în fâșii 
murdare. Avea la gât un lanț fin, de care erau 
atârnate nişte hârtii mâzgălite cu rune. 

— Am înţeles că Regina Laithlin a rămas grea. 

Nu arăta deloc ca o eroină, dar, pentru numele 
zeilor, vorbea cu un glas de eroină. O voce joasă, 
calmă, puternică, deși nu depunea pic de efort. O 
voce care cerea atenţie. O voce care poruncea 
supunere. 

Chiar şi în genunchi, Yarvi reuși să se încline și 
mai adânc. 

— Zeii au binecuvântat-o, onorată Bunică 
Wexen. 

— Un moștenitor pentru Jilțul Negru, poate? 

— Nu putem decât să sperăm că va fi. 

— Transmite-i cele mai calde felicitări Regelui 
Uthil din partea noastră, zise Marele Rege cu un 
glas hârșâit, deși nu se citea niciun semn de 
căldură sau de felicitare pe fața-i sfrijită. 

— Sunt onorat să i le transmit, iar ei să le 
primească. Pot să mă ridic? 

Cea mai sus-pusă dintre Preotese îi zâmbi cu 
căldură şi ridică o palmă, pe care Thorn văzu 
tatuate cercuri în interiorul altor cercuri, alcătuite 
din scris mărunt. 

— Îmi place cum stai acolo, zise ea. 

— Am primit vești îngrijorătoare dinspre nord, 
murmură Marele Rege, îndoindu-și buza și 
lingându-și o gaură căscată în locul unui dinte din 
față. Am auzit că Regele Uthil plănuiește un atac 


de amploare împotriva insularilor. 

— Un atac, regele meu? Yarvi părea nedumerit 
de ceea ce era deja știut de toată lumea în Thoriby. 
Împotriva iubiţilor noștri vecini din Insulele Mării 
Sfărâmate? îşi scutură braţul, făcându-și mâna 
schiloadă să fluture a nepăsare. Regele Uthil are 
un temperament războinic şi vorbește adesea în 
Sala Zeilor despre atacuri acolo și dincolo. Nu se 
ajunge niciodată la vreun rezultat, credeţi-mă, eu 
îi sunt întotdeauna alături, netezind calea Tatălui 
Pace, așa cum m-a învăţat Mama Gundring. 

Bunica Wexen își dădu capul pe spate şi scoase 
un hohot de râs, bogat și dulce ca melasa, ecoul 
făcând să pară că o întreagă armată de oameni 
chicotea. 

— O, chiar eşti amuzant, Yarvi! 

Îl lovi cu rapiditatea unui șarpe. Cu palma 
deschisă, dar suficient de tare încât să-l dărâme 
pe o parte. Sunetul loviturii ricoșă de balcoanele 
de deasupra la fel de ascuţit ca șfichiuiturile 
scoase de un bici. 

Thorn căscă ochii și, fără să se gândească, țâșni 
în picioare. Sau pe jumătate, cel puţin. Mâna lui 
Rulf se ridică și ea și o înșfăcă de cămașa udă, 
trăgând-o înapoi în genunchi, făcându-i 
blestemele să se transforme într-un cârâit urât. 

— Jos, mârâi el abia auzit. 

Dintr-odată părea a fi un loc foarte singuratic 
centrul acelei podele imense şi goale, iar Thorn își 
dădu seama de numărul impresionant de oameni 


înarmaţi care erau strânși acolo, ceea ce-i făcu 
gura să se usuce şi spatele să-i transpire. 

Bunica Wexen se uită la ea, fără a fi speriată sau 
supărată. Doar puţin curioasă, de parcă ar fi avut 
în față o specie de furnică necunoscută. 

— Cine e această... persoană? 

— O prostănacă lipsită de însemnătate, ce a 
jurat să mă slujească. Yarvi se ridică din nou în 
genunchi, ținându-și mâna sănătoasă la gura 
însângerată. lartă-i imprudenţa, nu prea știe pe ce 
lume se află, dar este foarte loială. 

Bunica Wexen privi în jos cu la fel de multă 
căldură ca a Soarelui Mamă, însă răceala din 
vocea ei îi îngheță lui Thorn sângele în vine. 

— Loialitatea poate fi o mare binecuvântare sau 
un blestem greu, copilă. Totul depinde de cel 
căruia îi ești loial. Există o anumită ordine a 
lucrurilor. Trebuie să existe o ordine, însă voi, 
gettlanderii, uitaţi unde vă e locul în ea. Marele 
Rege a interzis ca săbiile să fie scoase din teacă. 

— Am interzis-o, veni ca un ecou vocea Marelui 
Rege, o voce ce se transformă într-un foșnet slab, 
care de-abia putu fi auzit în sala aceea imensă. 

— Dacă le veţi declara război insularilor, le veţi 
declara război şi Marelui Rege şi Preoteselor sale, 
zise Bunica Wexen. Le veţi declara război 
inglezilor, celor din Ținuturile de Jos, 
throvenmanilor și vanstermanilor, lui Grom-gil- 
Gorm, Cel Care Frânge Săbiile, cel despre care s-a 
prezis că niciun bărbat nu-l va putea ucide. Arătă 


cu degetul înspre ucigașul tatălui lui Thorn, aflat 
lângă ușă, ce nu părea deloc în largul lui cu un 
genunchi în podea. Îi veţi declara război chiar și 
Împărătesei din Sud, care în cele din urmă a 
stabilit şi ea o alianță cu noi. Bunica Wexen 
deschise brațele larg pentru a cuprinde lărgimea 
întregii săli, întreaga legiune de ocupanți ai ei, iar 
acum Părintele Yarvi şi echipajul său zdrențăros 
chiar păreau a fi o turmă amărâtă pierdută între 
ei. Chiar veţi declara război la jumătate de lume, 
gettlanderilor? 

Părintele Yarvi rânji ca un neghiob. 

— Din moment ce suntem servitorii credincioși 
ai Marelui Rege, nenumărații și puternicii lui aliaţi 
nu pot fi decât o asigurare în plus. 

— Atunci, spune-i unchiului tău să nu-și mai 
zornăie sabia. Dacă ar scoate-o din teacă fără 
binecuvântarea Marelui Rege... 

— Oţelul va fi răspunsul meu, croncăni Marele 
Rege, cu ochii-i lăcrimoși ieşiţi din orbite. 

Vocea Bunicii Wexen căpătă o intonaţie care lui 
Thorn îi făcu părul măciucă. 

— Şi va urma o încleștare cum nu s-a mai văzut 
de la Distrugerea Lumii încoace. 

Yarvi se înclină atât de adânc, încât aproape se 
lovi cu nasul de podea. 

— O, preaiînaltă şi preabinevoitoare bunică, cine 
și-ar dori ca o asemenea urgie să se dezlănţuie? 
Acum pot să mă ridic? 

— Încă ceva, înainte de toate, veni o voce calmă 


din spatele lui. 

O femeie tânără se îndrepta spre ei cu pași 
rapizi, o femeie subțire, cu păr bălai și zâmbet 
nervos. 

— O cunoşti pe Sora Isriun, cred, zise Bunica 
Wexen. 

Era prima dată când Thorn îl vedea pe Yarvi 
rămas fără cuvinte. 

— Eu... tu... te-ai alăturat Preoteselor? 

— E un loc potrivit pentru distruși și deposedați. 
Ar trebui să știi. 

Isriun scoase o cârpă şi-i şterse lui Yarvi sângele 
din colţul gurii. O atingere blândă, însă expresia 
din ochii ei numai blândă nu era. Acum suntem 
din nou o familie. 

— A trecut testul acum trei luni, fără să 
răspundă greșit la nicio întrebare, zise Bunica 
Wexen. Deja are o mulțime de cunoștințe despre 
relicvele lăsate de elfi. 

Yarvi înghiţi în sec. 

— Mi-am dat seama. 

— Cea mai de preţ însărcinare pentru Preotese 
este să le protejeze, spuse Isriun. Și să protejeze 
lumea de o a doua distrugere. Îşi lipi mâinile 
subțiri una de alta: O cunoşti pe hoaţa și criminala 
Skifr? 

Yarvi clipi, de parcă de-abia înțelegea întrebarea. 

— Se poate să fi auzit numele... 

— Este căutată de către Preotese. Expresia de pe 
chipul lui Isriun deveni și mai ucigătoare: A 


pătruns între ruinele elfilor din Strokom și a 
sustras relicve de acolo, dinăuntru. 

Un şuierat prelung se auzi de peste tot din sală, 
o şoaptă plină de teamă ce se răspândi până la 
balcoane. Oamenii făceau gesturi evlavioase în 
dreptul pieptului, murmurau rugăciuni și clătinau 
din cap îngroziți. 

— Ce timpuri am ajuns să trăim? şopti Părintele 
Yarvi. Ai cuvântul meu, dacă aud cel mai mic zvon 
despre apariţia lui Skifr, porumbeii mei vă vor da 
de veste imediat. 

— Ce ușurare! zise Isriun. Pentru că, dacă cineva 
va cădea la o înţelegere cu ea, mă voi asigura că va 
fi ars de viu, adăugă și își împleti degetele, 
strângându-le cu nervozitate atât de tare, încât 
încheieturile i se albiră. Şi ştii şi tu cât de tare mi- 
ar displăcea să te văd arzând. 

— Atunci, avem ceva în comun amândoi, zise 
Yarvi. Pot să plec acum, oh, tu, cel mai iubit om 
dintre muritori? 

Marele Rege părea să-și fi lăsat capul pe o parte, 
probabil adormit deja. 

— O voi lua ca pe o aprobare. 

Se ridică în picioare, odată cu Rulf și cu 
echipajul său, urmaţi, în sfârșit, și de Thorn. Părea 
că întotdeauna rămâne în genunchi când ar trebui 
să stea în picioare și rămânea în picioare când mai 
degrabă ar fi trebuit să cadă în genunchi. 

— Încă nu e prea târziu să faci dintr-un pumn o 
palmă întinsă, Părinte Yarvi. Bunica Wexen 


clătină cu tristeţe din cap. Odată, am avut mari 
așteptări de la tine. 

— Ce păcat, așa cum Sora Isriun îți poate 
confirma, că de multe ori am fost o cruntă 
dezamăgire! În timp ce se întorcea, în glasul lui 
Yarvi se strecură o umbră fină de asprime. În 
fiecare zi mă străduiesc să devin mai bun. 

Afară ploaia cădea cu putere, ceea ce făcea ca 
Skekenhouse-ul să pară tot o siluetă fantomatică. 

— Cine era femeia aia, Isriun? întrebă Thorn în 
timp ce se grăbea să-l ajungă din urmă. 

— Cândva a fost verișoara mea. Faţa lui Yarvi, 
atât cât o zărea Thorn, era teribil de încordată. 
După care am fost logodiţi. Apoi ea a jurat să mă 
vadă mort. 

Thorn înălță o sprânceană. 

— Probabil că ai fost un iubit pe cinste. 

— Nu putem avea cu toții darul tău cel preţios. 
El se uită pieziș la ea, încruntat. Ar trebui ca data 
viitoare să te gândești înainte să sari în apărare 
mea. 

— Momentul în care te vei opri va fi momentul în 
care vei muri, murmură ea. 

— În momentul în care nu te-ai oprit aproape că 
ne-ai omorât pe toți. 

Ştia că el are dreptate, însă tot se simţea iritată. 

— Poate nu s-ar fi ajuns la asta dacă le-ai fi zis 
că insularii ne-au atacat, la fel și vanstermanii, și 
că nu ne-au mai lăsat de ales decât să... 

— Ştiau destul de bine asta. Doar Bunica Wexen 


i-a asmuţit împotriva noastră. 

— De unde... 

— Ea a tunat şi-a fulgerat prin cuvinte pe care 
nu le-a rostit. Intenţia ei este să ne zdrobească și 
nu mai pot să fac nimic ca s-o împiedic. 

Thorn îşi scărpină tâmplele. Părea că Preoţii nu 
spun niciodată ceea ce pare că spun. 

— Dacă ea e dușmanul nostru, de ce nu ne-a 
omorât chiar acolo, când eram în genunchi? 

— Pentru că Bunica Wexen nu vrea să-și vadă 
copiii omorâţi. Ea vrea să-i vadă supuși. Întâi îi 
trimite pe insulari să ne atace, apoi pe 
vanstermani.  Speră să ne momească să 
întreprindem o acţiune nesăbuită, iar Regele Uthil 
este gata să-i facă pe plac. Îi va lua destul timp să- 
și adune toate forțele, însă asta doar pentru că are 
atât de multe de adunat. Cu timpul, va trimite 
jumătate de lume împotriva noastră. Dacă vrem 
să-i rezistăm, ne vor trebui aliaţi. 

— Unde găsim aliați? 

Părintele Yarvi zâmbi. 

— Printre inamicii noștri, unde altundeva? 


Zalele cadavrului 


Băieţii se adunaseră. 

Bărbaţii se adunaseră, își dădu seama Brand, 
căci, deși încă nu le crescuse barba, dacă acum nu 
erau bărbați, după ce trecuseră testele și erau gata 


să-şi facă jurămintele, când o să fie? 

Se adunaseră pentru ultima dată sub comanda 
Maestrului Hunnan, care-i învățase, îi testase și-i 
modelase cu forța, așa cum obișnuia Brand să 
modeleze fierul la fierăria lui Gaden. Se adunaseră 
pe plaja pe care se antrenaseră atât de des, însă 
acum săbiile lor nu mai erau din lemn. 

Erau adunaţi acolo și îmbrăcaţi cu noul lor 
echipament de război, cu ochii strălucitori și cu 
respiraţia tăiată la gândul că vor naviga pentru a 
participa la primul lor raid. La gândul că-l vor lăsa 
în urmă pe Tatăl Pace şi că-și vor vărsa intestinele 
şi-şi vor rupe tendoanele în gura roșiatică a soaţei 
lui, Mama Război. Și că vor dobândi faimă și glorie, 
un loc la masa Regelui și în cântecele compuse 
pentru războinici. 

Și, pe de-asupra, că se vor întoarce bogați. 

Unii dintre ei erau deja gătiți ca niște eroi, 
binecuvântaţi cu familii care le cumpăraseră zale 
din cele mai fine, săbii puternice și echipament ce 
strălucea orbitor. Cu toate că recunoștea că era 
mai mult decât binecuvântat că o are şi că nu o 
merită, Brand nu o avea decât pe Rin, așa că 
împrumutase cămașa din zale de la Gaden în 
schimbul promisiunii că-i va ceda o zecime din 
prada pe care o va lua: o cămașă de zale luată de 
la un cadavru, lipsită de strălucire de la atâta 
purtat, modificată din greu și încă largă la 
subsuori. Însă avea o secure de nădejde, bună şi 
cu lama ascuțită ca un brici, iar scutul pentru care 


economisise un an întreg era proaspăt pictat de 
către Rin cu un cap de dragon, așa că arăta la fel 
de bine ca al oricui altcuiva. 

— De ce un dragon? îl întrebase Rauk, cu o 
sprânceană arcuită a batjocură. 

Brand râse. 

— De ce nu un dragon? Ar fi fost nevoie de mai 
mult decât disprețul unui prost ca să-i strice ziua 
primului său raid. 

Și nu era vorba despre orice raid. Era cel mai 
mare raid din istoria recentă. Mai mare chiar și 
decât cel condus de Regele Uthrik asupra 
Sagenmarkului. Brand  mersese în vârful 
picioarelor pentru a-i vedea din nou pe bărbaţii 
strânși mult mai jos pe țărm, unde metalul sclipea 
în soare şi fumul de la focuri se ridica în rotocoale 
către cer. Cinci mii, spusese Hunnan, iar Brand se 
holbase la degetele acestuia, încercând să 
cuprindă cu mintea faptul că fiecare deget 
însemna o mie de oameni. Îl lua cu ameţeală, de 
parcă ar fi contemplat un hău. 

Cinci mii. Zei, ce mare trebuie să fie lumea! 

Erau acolo oameni bine echipați pe seama unor 
meseriași sau negustori, sau frății zdrențăroase ce 
se revărsaseră în jos de pe munte. Erau bărbaţi cu 
chipuri mândre şi mânere de săbii argintate și 
bărbaţi cu chipuri murdare şi sulițe din cremene. 
Erau bărbaţi cu cicatrice de o viaţă și bărbaţi care 
nu mai vărsaseră sânge în viaţa lor. 

Era o priveliște pe care n-o vedeai prea des și 


jumătate din Thoriby se adunase pe coastele din 
afara zidurilor orașului pentru a privi la ei. Mame 
și taţi, soții şi copii, strânși acolo ca să-și vadă 
băieţii, soţii şi părinţii şi ca să se roage pentru 
siguranţa lor și pentru întoarcerea lor încărcațţi cu 
bogății. Familia lui Brand ar fi și ea acolo, fără 
îndoială. Adică doar Rin. Îşi strânse pumnii, cu 
privirea în vânt. 

O s-o facă să fie mândră. Jură că o s-o facă 
mândră. 

Senzaţia generală era că urma o petrecere de 
nuntă, nicidecum o pregătire pentru război, căci 
aerul era plin de fum și de nerăbdare, peste tot 
răsunau cântece, glume și discuţii aprinse. Cei 
Care Alcătuiau Rugile își făceau loc prin metode 
proprii prin mulțime, dând binecuvântări contra 
cost, și mai erau și neguţători ce depănau minciuni 
despre cum toți marii războinici plecau cu toate 
cele necesare la război. Nu doar războinicii 
încercau să mai câștige un bănuţ în plus de pe 
urma raidului Regelui Uthil. 

— Pentru un bănuțţ de cupru îţi voi aduce noroc 
de arme bune, zise o cerşetoare ce vindea săruturi 
norocoase, iar pentru încă unul îți voi aduce și 
noroc de vreme bună. Pentru un al treilea bănut... 

— Tacă-ţi gura! o repezi Maestrul Hunnan, 
gonind-o de acolo. Vorbește Regele. 

Se auzi un zornăit de echipament când toţi 
oamenii se întoarseră cu fața către vest. Înspre 
mulțimea de tumuli ai înaintașilor de mult 


dispăruți, ce se înălța deasupra plajei, întinzându- 
se în depărtări până ce se transformau în 
grămăjoare nivelate de vânt. 

Regele Uthil stătea drept şi înalt în fața lor pe 
dune, iarba înaltă  mângâindu-i  cizmele, 
strângându-și drăgăstos sabia din oţel de culoare 
gri, de parcă ar fi strâns în braţe un copil bolnav. 
Nu avea nevoie de alte elemente decorative, erau 
suficiente cicatricele de pe față rămase în urma 
nenumăratelor bătălii. Nu avea nevoie de bijuterii, 
îi era suficientă strălucirea din ochi. lată un 
bărbat care nu știe ce-i aia teamă sau îndurare. 
lată un rege pe care orice războinic ar fi mândru 
să-l urmeze până în pragul Ultimei Porţi și dincolo 
de ea. 

Regina Laithlin îi stătea alături, cu mâinile pe 
pântecele umflat, cu cheia din aur pe piept, cu 
păru-i auriu răsfirat de briză și fluturând ca un 
drapel, arătând la fel de puţin teamă sau îndurare 
ca şi soțul ei. Se spunea că aurul ei cumpărase 
jumătate din oamenii și din corăbiile aflate acolo, 
și ea nu era o femeie care să scape din ochi propria 
investiție. 

Regele făcu încet în față doi pași, plin de emfază, 
lăsând tăcerea absolută să se prelungească și 
entuziasmul să crească până când Brand reuși să- 
și audă propriul sânge bubuindu-i în urechi. 

— Oare văd câţiva bărbaţi ai Gettlandului? răcni 
el. 

Brand și micul grup de proaspăt războinici erau 


norocoşi să se afle suficient de aproape de el ca să- 
l audă. În depărtare, căpitanii fiecărei corăbii 
transmiseră cuvintele regelui către echipajele lor și 
bătaia vântului le purtă mai departe, pe toată 
întinderea țărmului. 

O agitație puternică izbucni din rândul 
războinicilor adunaţi acolo și armele fură ridicate 
în sus, înspre Soarele Mamă, alcătuind o pădure 
lucitoare. Uniţi cu toţii, într-o singură mișcare. Cu 
toții pregătiți să-și dea vieţile pentru camaradul de 
alături. O fi avut Brand o singură soră, însă atunci 
simți că are alături de el, pe nisip, cinci mii de fraţi, 
un amestec dulceag de furie și dragoste care-i 
umezi ochii şi-i încălzi inima, făcând ca în acea 
clipă să simtă că merită să moară pentru ei. 

Regele Uthil ridică mâna pentru a se face liniște. 

— Ce mult mă bucură să văd atâţia fraţi laolaltă! 
Războinici bătrâni și înţelepţi testați de multe ori 
pe câmpul de luptă și tineri războinici curajoşi, 
testati în ultimul timp în careul de antrenament. 
Cu toții adunaţi cu un scop nobil în fața zeilor, în 
fața strămoșilor mei. 

Își deschise braţele larg, indicând totodată şi 
mormintele din spatele său: 

— Şi oare au semănat vreodată mai tare cu niște 
gazde atotputernice? 

— Nu! strigă cineva, acompaniat de câteva 
râsete, iar alţii i se alăturară, strigând sălbatic: 
Nu! 

Uthil ridică din nou mâinile pentru a face liniște. 


— Insularii au trimis corăbii împotriva noastră. 
Au furat de la noi, ne-au transformat copiii în 
sclavi și ne-au vărsat sângele pe pământul nostru 
fertil. 

Izbucni un murmur de furie. 

— Ei au fost cei care i-au întors spatele Tatălui 
Pace, ei au fost cei care au deschis ușa pentru 
Mama Război, ei au fost cei care au transformat-o 
în oaspetele nostru. 

Murmurul crescu, se umflă, un mârâit animalic 
care-şi făcu loc și în gâtul lui Brand. 

— Însă Marele Rege spune că noi, cei din 
Gettland, nu trebuie să fim niște gazde primitoare 
pentru Mama Corbilor! Marele Rege spune că 
săbiile noastre trebuie să rămână băgate în teci. 
Regele Suprem spune că trebuie să înghițim aceste 
insulte în tăcere!  Spuneţi-mi, bărbaţi ai 
Gettlandului, care ar trebui să fie răspunsul 
nostru? 

Cuvântul izbucni dintr-o mie de guri ca un 
răcnet asurzitor, şi glasul lui Brand bubui și el: 

— Oţelul! 

— Da! 

Uthil își strânse sabia şi mai tare, apăsându-i 
mânerul gros de obrazul său adânc ridat, de parcă 
ar fi fost chipul unei iubite. 

— Oţelul trebuie să fie răspunsul! Haideţi să 
aducem o zi însângerată peste insulari, fraților. O 
zi pe care o vor plânge când își vor aduce aminte 
de ea! 


După asta se îndreptă către Marea Mamă, cu 
căpitanii cei mai apropiați și cu războinicii 
palatului său ţinându-se aproape, bărbaţi faimoși 
cu nume vestite, bărbați despre care Brand visase 
că li se va alătura într-o zi. Oameni ale căror nume 
încă nu ajunseseră pe buzele barzilor se 
înghesuiră în calea regelui pentru a-l întrezări 
măcar o dată, pentru a-i atinge măcar pelerina, 
pentru ca ochii lui cenușii să se oprească un 
moment asupra lor. Se auziră strigăte: „Regele de 
Fier!“ și „Uthil!“, până când se transformară într-o 
scandare: „Uthil! Uthil!“, fiecare bătaie punctată 
de o izbire a oţelului armelor. 

— E timpul să vă alegeţi viitorul, băieţi! 

Maestrul Hunnan scutură un sac din pânză 
groasă, în care se auzeau zornăind plăcuţe. Băieţii 
îl înconjurară, împingându-se și guițând ca niște 
porci la vremea hrănirii şi, luând câte una odată, 
Hunnan bâjbâi în interiorul sacului cu degetele-i 
strâmbe și le dădu câte o plăcuţă la fiecare, pe care 
ei o înșfăcau cu mâini lacome. Discuri din lemn, 
fiecare având gravat un semn ce se potrivea 
monștrilor de pe prorele nenumăratelor nave, 
spunându-i fiecărui băiat — sau fiecărui bărbat — 
cărui căpitan îi jurase credinţă, cu care echipaj va 
naviga, va vâsli și alături de care va lupta. 

Cei care își primiseră plăcuţele le țineau ridicate 
cât mai sus și chiuiau triumfători, unii se 
contraziceau care primise corabia mai bună sau 
căpitanul mai capabil, iar alţii râdeau și se 


îmbrăţișau, aflând că Mama Război fusese de 
partea lor și-i făcuse camarazi de vâsle. 

Brand aşteptă, cu mâna întinsă și cu inima 
bubuind. Beat de nerăbdare datorită cuvintelor 
regelui, la gândul raidului ce se apropia, la gândul 
că nu mai era un băiat, nu mai era sărac și nici 
singur. Beat la gândul că va face ceea ce se cuvine, 
că va sta în lumină și că va avea întotdeauna 
alături o familie de războinici. 

Brand așteptă în timp ce camarazilor săi li se 
repartizau locurile — băieţi pe care îi plăcea sau pe 
care nu-i plăcea, luptători buni sau nu chiar buni. 
Aşteptă până când cei care mai așteptau se 
împuţinară, la fel ca și plăcuţele din sac, 
întrebându-se dacă era lăsat la urmă pentru că-și 
câștigase un loc pe corabia regelui, cel mai râvnit 
loc dintre toate. În timp ce Hunnan îl ignora, lui îi 
creşteau speranţele. Îşi câștigase locul, nu? 
Muncise pentru el, îl merita? făcuse ceea ce 
trebuia să facă orice războinic al Gettlandului? 

Rauk era ultimul dintre ei, având un zâmbet 
forțat pe chipul înmărmurit când văzu că Hunnan 
scoate lemn din sac pentru el, nu argint. Apoi mai 
rămase doar Brand. Singura mână încă întinsă 
era a lui, cu degetele tremurând. Băieţii deveniră 
tăcuţi. 

Apoi Hunnan zâmbi. Brand nu-l mai văzuse 
niciodată zâmbind până atunci, așa că se trezi 
zâmbind și el. 

— Asta e pentru tine, zise instructorul în timp ce 


își scotea din sac încet-încet, mâna plină de 
cicatrice căpătate în lupte. Îşi scoase mâna pentru 
a-i arăta... 

Nimic. 

Nicio lucire de la argintul regelui. Nici lemn. 
Doar sacul gol, întors pe dos pentru a-i arăta 
cusăturile destrămate. 

— Credeai că n-o să aflu? zise Hunnan. 

Brand își lăsă mâna să cadă. Cu toţii îl priveau 
acum, o ştia. Toţi ochii aţintiți asupra lui, făcându- 
l să-și simtă fața arzând, de parcă ar fi fost 
pălmuit. 

— Ce să afli? murmură el, deși știa prea bine ce. 

— Că ai vorbit cu schilodul de Yarvi despre ce s- 
a petrecut în careul meu de antrenament. 

Tăcere, în timp ce Brand se simţea de parcă 
intestinele îi vor ieși prin fund. 

— Thorn nu e o ucigașă, reuşi să spună. 

— Edwal e mort şi ea l-a ucis. 

— Ai supus-o unui test pe care nu putea să-l 
treacă. 

— Eu stabilesc testele, zise Hunnan. De tine 
depinde dacă le treci. Și tu l-ai picat pe acesta. 

— Am făcut ceea ce trebuia. 

Sprâncenele lui Hunnan se înălțară. Nu era 
supărat. Era surprins. 

— Continuă să-ţi spui asta, dacă te ajută. Însă 
am dreptul să judec și eu. Ceea ce trebuie făcut 
pentru bărbaţii pe care îi învăţ cum să lupte. În 
careul de antrenament vă asmuțim unul împotriva 


celuilalt, însă pe câmpul de luptă trebuie să vă fiți 
alături, iar Thorn Bathu se luptă cu toată lumea. 
Ar fi trebuit să moară bărbaţi ca să se poată juca 
ea cu săbiile. Le e mai bine fără ea. Şi le e mai bine 
și fără tine. 

— Mama Război alege cine luptă, zise Brand. 

Hunnan doar ridică din umeri. 

— Atunci, poate găsește ea o navă pentru tine. 
Ești un luptător bun, Brand, însă nu și un om bun. 
Un om bun îi este alături camaradului său. Un om 
bun ţine șirul strâns. 

Poate că Brand ar fi trebuit să mârâie: „Nu e 
corect“, așa cum o făcuse Thorn când Hunnan îi 
năruise speranţele. Însă Brand nu era prea 
vorbăreţ şi chiar atunci nu mai avea ce spune. Nu 
mai era urmă de mânie în el, când de fapt avea 
nevoie de ea. Nu scoase nici măcar un chițăit de 
șoricel în timp ce Hunnan îi întoarse spatele și se 
îndepărtă de el. Nici măcar nu-și încleștă pumnii 
în timp ce băieţii își urmau instructorul în direcţia 
mării. Băieţii cu care se antrenase timp de zece 
ani. 

Unii se uitară la el cu dispreț, alţii surprinși. Unii 
dintre ei îl bătură cu părere de rău pe umăr în timp 
ce trecură pe lângă el. Însă cu toţii trecură pe 
lângă el. Pe plajă în jos, către valurile înspumate, 
către locurile lor câștigate cu greu, pe corăbiile 
legănându-se pe apă. Înspre jurămintele lor de 
credinţă, către raidul la care Brand visase toată 
viața. Rauk plecă ultimul, cu o mână strânsă lejer 


în jurul mânerului noii lui săbii, rânjind peste 
umăr. 

— Ne vedem după ce ne întoarcem, bănuiesc. 

Brand rămase acolo singur pentru mult timp, 
nemișcat. Singur, în zalele de împrumut, cu 
pescărușii țipând deasupra întinderii de nisip, 
pustie acum, văzând numai urmele lăsate de 
cizmele oamenilor pe care îi crezuse frații săi. 
Singur, mult timp după ce ultima corabie se 
îndepărtase de țărm şi ajunsese departe, pe mare, 
ducând cu ea și speranţele lui Brand. 

Așa rămâi mereu, cu speranţe. 


Otravă 


Cea Care Îngână Vântul stârnea un vânt al naibii 
de  năprasnic pe drumul înapoi dinspre 
Skekenhouse, iar ei normal că deveniseră un grup 
de oameni uzi fleașcă. 

Vâsliră cu furie în timp ce Rulf îi ocări cu vocea- 
i puternică până răguși, vâslele li se încurcară una 
într-alta şi începură cu toţii să răsufle greu 
căscând gura ca peștii, leoarcă de stropii săraţi ai 
Mării Mamă. Thorn era mai mult decât îngrozită, 
însă bineînţeles că pe față nu i se citea decât curaj. 
Singura expresie era una de dârzenie, deși chipul 
îi era verde, căci tangajul navei ce aducea cu un 
cal neîmblânzit o făcu repede să-i fie mai rău decât 
îi fusese vreodată în viață. Părea că tot ce mâncase 


până acum îi venise înapoi pe gât şi i se 
împrăștiase pe vâslă, pe genunchi, jumătate 
ieşindu-i pe nas. 

lar pe Thorn o mai rodea ceva și pe dinăuntru, 
mult mai tare. Valul ameţitor de recunoștință că-i 
fusese redată viața trecuse destul de repede, 
lăsând-o să rumege însă amarul adevăr că dăduse 
la schimb un viitor de mândră războinică pentru 
unul ca servitoare a Preotului, pusă în jug de 
propriul jurământ prea grăbit, și asta pentru 
rațiuni pe care Părintele Yarvi nu avea Nicio 
intenţie să le destăinuie. 

Pentru ca totul să devină și mai greu, putea simţi 
cum se apropie acea perioadă din lună, prin 
abdomen îi treceau junghiuri, pieptul o durea, 
ceea ce-o făcea și mai furioasă decât de obicei. 
Râsul plin de batjocură al membrilor echipajului 
după ce vomase ar fi putut s-o facă să ucidă pe 
cineva dacă ar fi reușit să-și desfacă strânsoarea 
nemiloasă a degetelor de pe vâslă. 

Așa că sări cu picioare ezitante pe cheiul din 
Yaletoft, unde pietrele Throvenlandului erau pline 
de bălțile lăsate în urmă de furtuna de noaptea 
trecută, ce acum străluceau în soarele de 
dimineaţă. Se strecură cu greutate prin mulţime, 
cu capul între umeri, simțind că fiecare strigăt 
ascuţit al vânzătorilor ambulanți, fiecare țipăt de 
pescăruș, fiecare zdrăngănit de căruţă sau bocănit 
de butoi era un cuțit înfipt în ea, iar bătăile prea 
entuziaste pe spate și chicotele sarcastice ale 


bărbaţilor care ar fi trebuit să-i fie camarazi o 
răneau și mai adânc. 

Ştia ce gândeau. Ce te aștepți atunci când pui o 
fată în locul unui bărbat» lar ea murmura blesteme 
și jura să se răzbune crunt, însă nu îndrăznea să 
ridice capul de teamă să nu vomite din nou. 

Ce mai răzbunare ar fi fost! 

— Să nu ţi se facă rău în fața Regelui Fynn, zise 
Rulf, în timp ce se apropiau de sala cu tavan înalt, 
al cărei acoperiș impozant era susținut de grinzi 
suflate cu aur și minunat sculptate, însă Thorn n- 
avea dispoziția necesară de a admira sculptura în 
lemn. E cunoscut pentru temperamentul său 
necioplit. 

Însă Preoteasa lui Fynn, Mama Kyre, fu cea care 
îi întâmpină în capul celor douăsprezece trepte, 
fiecare cioplită din marmură de culori diferite. Era 
o femeie foarte frumoasă, înaltă și suplă, cu un 
zâmbet amabil, care însă nu-i ajungea și la ochi. Îi 
aducea aminte lui Thorn de mama ei, ceea ce 
însemna o bilă neagră încă de la început. Thorn 
avea încredere în foarte puţini oameni, însă doar 
câțiva aveau zâmbete amabile şi niciunul nu arăta 
ca mama ei. 

—  Salutări, Părinte Yarvi! zise frumoasa 
Preoteasă a Regelui Fynn. Eşti întotdeauna bine- 
venit în Yaletoft, însă mă tem că regele nu poate 
să te vadă. 

— Mă tem că tu l-ai sfătuit să nu mă vadă, 
răspunse Părintele Yarvi, punând o cizmă udă pe 


treapta cea mai de jos. Mama Kyre nu negă. 
Atunci, aş putea s-o întâlnesc pe Prinţesa Skara? 
Nu cred să fi avut mai mult de zece ani atunci când 
am văzut-o ultima dată. Eram veri pe-atunci, 
înainte să dau proba pentru a deveni Preot... 

— Însă ai luat testul, zise Mama Kyre, şi ai 
renunțat complet la familie, mai puțin la Preoţie, 
la fel cum am făcut şi eu. În orice caz, Prinţesa este 
plecată. 

— Mi-e teamă că tu ai trimis-o departe când ai 
auzit că vin. 

Mama Kyre nu negă nici de data asta. 

— Bunica Wexen mi-a trimis un șoim, așa că 
știam de ce vii încoace. Nu spun că nu simt o 
oarecare solidaritate. 

— Solidaritatea ta e plăcută, Mamă Kyre, însă 
ajutorul din partea Regelui Fynn cu privire la 
necazurile care vor urma ar fi mult mai plăcut. Ar 
putea preveni necazul cu totul. 

Mama Kyre păru încurcată, așa cum ar fi părut 
cineva care n-are nici cea mai mică intenție să te 
ajute. În același mod în care se comporta mama lui 
Thorn atunci când aceasta îi povestea despre 
năzuinţele sale de-a deveni o eroină. 

— Ştii doar că stăpânul meu te iubește și pe tine, 
și pe nepoata lui, Regina Laithlin, zise ea. Ştii doar 
că s-ar pune cu jumătate de lume pentru a-ţi sta 
alături. Însă știi și că nu se poate împotrivi 
dorințelor Marelui Rege. 

O mare de cuvinte, femeia asta, însă ăsta era 


rolul Preoteselor, iar Părintele Yarvi era şi el 
departe de genul care spune lucrurile direct. 

— Aşa că mă trimite pe mine, sfâșiată de regret, 
să-ți interzic audiența, dar să vă ofer cu umilință 
tuturor hrană, căldură și adăpost sub acoperișul 
său. 

Ceea ce, în afară de hrană, suna destul de bine 
pentru Thorn. 

Sala Regelui Fynn era denumită Pădurea, fiind 
înțesată de coloane impunătoare, despre care se 
spunea că fuseseră aduse în josul Râului Divin de 
la Kalyiv, apoi sculptate spectaculos și pictate cu 
scene din istoria Throvenlandului. Cumva un pic 
mai puțin spectaculoase erau nenumăratele gărzi 
ce-i priveau cu atenţie pe membrii zdrențărosului 
echipaj al Vântului din Sud în timp ce aceștia își 
târşâiau pașii prin fața lor, Thorn fiind cea mai 
zdrențăroasă, cu mâna apăsată pe pântecele care 
o durea. 

— Primirea noastră la Skekenhouse n-a fost... 
călduroasă. 

Yarvi se aplecă aproape de Mama Kyre şi Thorn 
îi auzi şoapta: 

— Dacă n-aş fi știut mai bine, aș fi putut spune 
că sunt în pericol. 

— Nu te pândește niciun pericol aici, Părinte 
Yarvi, te asigur. 

Mama Kyre făcu un semn înspre două dintre cele 
mai amenințătoare gărzi pe care le văzuse Thorn 
vreodată, care păzeau ușa unei încăperi ce mirosea 


a fum stătut. 

— Aici aveţi apă, le arătă un butoi de parcă era 
cel mai preţios dar posibil. Sclavii vă vor aduce 
mâncare și bere. O cameră pentru echipajul tău 
este deja pregătită. Fără îndoială, vei dori să pleci 
odată cu prima rază de-a Soarelui Mamă, pentru 
a prinde refluxul şi a-i duce veșştile Regelui Uthil. 

Yarvi îşi frecă nefericit părul de culoare deschisă 
cu podul palmei sale schiloade. 

— Pare că te-ai gândit la toate. 

— O Preoteasă capabilă este întotdeauna 
pregătită. 

Și Mama Kyre îi lăsă acolo, închizând ușa în 
urma ci, și doar răsucitul cheii în broască mai lipsi 
pentru a-i face să se simtă ca niște prizonieri. 

— O primire pe-atât de călduroasă pe cât te-ai 
așteptat, mormăi Rulf. 

— Fynn şi Preoteasa lui sunt la fel de previzibili 
ca Tatăl Lună. Sunt precauţi. Că doar trăiesc în 
umbra puterii Marelui Rege. 

— O umbră tare lungă, zise Rulf. 

— Şi care se tot lungeşte cu timpul. Arăți cam 
verde la față, Thorn Bathu. 

— Sunt dezgustată de atâta dezamăgire că nu 
am găsit aliaţi în Throvenland, zise ea. 

Părintele Yarvi afișă un zâmbet extrem de 
subţire. 

— Vom vedea. 


Thorn deschise ochii brusc în întuneric, agitată. 


Era acoperită de transpiraţie rece, așa că dădu 
pătura la o parte, simți umezeala lipicioasă a 
sângelui între picioare și șuieră o înjurătură. 

Alături, Rulf scoase un sforăit deosebit de sonor 
şi se întoarse pe cealaltă parte. Îi putea auzi pe 
ceilalți membri ai echipajului respirând, foindu-se, 
mormăind în somn, băgându-se unul într-altul 
într-o  amestecătură de membre, la fel de 
înghesuiți ca peștii pe tarabă la piaţă. 

Nu făcuseră niciun aranjament special pentru ea 
şi nici ea nu ceruse vreunul. Nu voia niciunul. În 
orice caz, nimic cu excepţia unei cârpe noi pe care 
să și-o îndese în pantaloni. 

Se poticni pe coridor, cu părul încâlcit și cu un 
nod dureros în stomac, cu cureaua desfăcută, cu 
catarama lovind-o peste coapse și cu o mână 
băgată în pantaloni pentru a vedea cât de rea e 
sângerarea. Tot ce mai avea nevoie pentru a opri 
batjocura era o pată întinsă în jurul vintrelor, așa 
că îl blestemă pe Cel Care Împrăștie Sămânţa 
pentru a-i fi adus asta pe cap, le blestemă pe 
proastele de femei care credeau că ăsta era un 
motiv de bucurie, și cel mai tare pe mama sa, apoi 
mai blestemă... 

În umbra anticamerei era un om. 

Era îmbrăcat în negru şi stătea lângă butoiul cu 
apă. Într-o mână ţinea capacul acestuia. În 
cealaltă avea un vas. De parcă tocmai ce turnase 
ceva înăuntru. Locul nu era luminat decât de o 
lumânare cu ceara șiroind și omul avea o privire 


tare strâmbă, însă lui Thorn i se păru că se uită 
drept la ea. 

Încremeniseră amândoi, el cu vasul deasupra 
apei, ea cu mâna băgată în pantaloni, apoi 
bărbatul spuse: 

— Cine ești? 

— Cine sunt? Cine ești tu? 

Să știi unde ti-e cea mai apropiată armă, obişnuia 
tatăl ei să-i spună, așa că ochii îi fulgerară către 
masa pe care încă zăceau împrăștiate resturile 
cinei, nu că ea ar fi făcut mai mult decât să 
ciugulească. Un cuţit de tăiat friptura era înfipt în 
lemnul mesei, cu lama scurtă scânteind. Nu chiar 
o sabie de erou, însă, când ești surprins noaptea 
cu cureaua desfăcută, iei ce ai la îndemână. 

Își scoase încet mâna din pantaloni și tot uşor se 
apropie de masă și de cuţit. Bărbatul îndepărtă și 
el încet vasul, cu ochii fixați asupra ei sau, cel 
puţin, în apropierea ei. 

— N-ar trebui să fii aici, zise el. 

— Eu n-ar trebui? Ce puneai în apa noastră? 

— Ce faci cu cuțitul ăla? 

Ea-l smulse din masă și îl aţinti spre el, cu mâna 
tremurândă, după care rosti cu glas subţire: 

— E otravă acolo? 

Omul aruncă deoparte capacul butoiului și păși 
inspre ea. 

— Să nu faci vreo prostie, fato. 

Când se întoarse, ea văzu că are o sabie la 
centură și că mâna dreaptă i se îndreaptă către 


mâner. 

Atunci probabil că se panică. Sau probabil gândi 
cu mai multă luciditate decât o făcuse vreodată. 
Înainte să-şi dea seama, se repezi la el, îl apucă de 
încheietură cu o mână și-i înfipse cuțitul în piept 
cu cealaltă. 

Nu-i fu deloc greu s-o facă. Ba chiar mult mai 
ușor decât s-ar fi gândit. 

Bărbatul expiră cu o şuierătură puternică, cu 
sabia scoasă doar pe sfert din teacă, cu ochii 
privind mai cruciș ca niciodată, încercând s-o 
apuce de umăr. 

— Tu... 

Se prăbuși pe spate, trăgând-o și pe ea peste el. 

Thorn îi dădu mâna la o parte și se forță să se 
ridice. Hainele lui negre se închiseră și mai mult la 
culoare pe măsură ce sângele se impregna în ele, 
căci cuțitul îi era înfipt în inimă până la mâner. 

Închise ochii strâns, însă când îi deschise, el 
încă se mai afla acolo. 

Nu era un vis. 

— O, zei! murmură ea. 

— Ei rareori ajută. 

Părintele Yarvi stătea încruntat în ușă. 

— Ce s-a întâmplat? 

— Avea otravă la el, murmură Thorn, indicând 
cu un deget tremurător vasul căzut pe jos. Sau... 
cred că avea... 

Preotul se apropie de cadavru. 

— Ai un obicei să omori oameni, Thorn Bathu. 


— Ăsta e un lucru rău, zise ea cu o voce foarte 
slabă. 

— Depinde mai degrabă de persoană. 

Yarvi se ridică încet în picioare, se uită de jur 
împrejurul camerei, se apropie de ea şi o privi în 
ochi. 


— Te-a lovit? 
— Ei bine... nu... 
— Ba da. 


O lovi cu putere cu pumnul în gură şi ea se 
prăbuși peste masă. El deja deschisese ușa larg. 

— Sânge vărsat în Sala Regelui Fynn! La arme! 
La arme! 

Primul sosi Rulf, care clipi, uitându-se în jos la 
cadavru, şi zise calm: 

— Arată bine. 

Apoi sosiră gărzile, holbându-se la mort și 
scoțând armele. 

Apoi ajunseră şi marinarii, cu părul ciufulit, 
frecându-și  bărbile ţepoase şi murmurând 
rugăciuni. 

Și la sfârşit veni și Regele Fynn. 

Thorn chiar își făcuse loc printre cei puternici de 
când îl omorâse pe Edwal. Cunoscuse cinci Preoţi 
și trei Regi, dintre care unul Mare, și singurul care 
o impresionase fusese cel care-i ucisese tatăl. O fi 
fost Fynn renumit pentru furia lui, însă primul 
lucru care o izbi pe Thorn fu trupul diform al 
Regelui Throvenlandului. Bărbia i se pierdea în 
gât, gâtul i se unea cu umerii, umerii cu burta, iar 


părul rar era o încâlceală fluturândă, așa cum 
sărise din patul regal. 

— Să cazi în genunchi nu este punctul tău forte, 
nu-i așa? şuieră Rulf, trăgând-o pe Thorn în jos, 
cum stăteau și ceilalți. Și, pentru numele zeilor, 
leagă-ți nenorocita aia de curea! 

— Ce s-a întâmplat aici? răcni regele, stropindu- 
și cu scuipat gărzile ce tresăriră. 

Thorn își ţinea ochii plecaţi în timp ce-și făcea de 
lucru cu catarama. Să fie zdrobită cu pietre părea 
un lucru inevitabil acum. Era sigură de asta. 
Probabil că și restul echipajului. Le văzuse 
expresiile de pe chipuri. Asta se întâmplă dacă-i 
dai o sabie unei fete. Chiar și una mică. 

Mama Kyre, impecabilă chiar și în ţinuta de 
noapte, ridică vasul căzut între degetul mare și 
arătător, îl adulmecă și strâmbă din nas. 

— Îh! Otravă, regele meu. 

— Pe zei! 

Yarvi își lăsă mâna să cadă pe umărul lui Thorn. 
Aceeași mână cu care doar ce-o pocnise. 

— Dacă n-ar fi fost reacția rapidă a acestei fete, 
eu şi echipajul meu am fi putut trece prin Ultima 
Poartă înainte de zorii zilei. 

— Căutaţi în orice colț al castelului! zbieră 
Regele Fynn. Spuneţi-mi cum a intrat ticălosul 
ăsta înăuntru! 

Un luptător care îngenunchease lângă cadavru 
pentru a-i scotoci prin haine ridică o palmă în care 
sclipeau argințţii. 


— Monede, regele meu. Turnate în 
Skekenhouse. 

— În ultimul timp sunt cam prea multe lucruri 
ce vin din Skekenhouse în castelul meu. 

Fălcile tremurânde ale lui Fynn căpătară o tentă 
roşie. 

— Monedele Bunicii Wexen, șoimii Bunicii 
Wexen și, totodată, cererile Bunicii Wexen. Cereri 
adresate mie, Regele Throvenlandului. 

— Dar gândeşte-te la bunăstarea supușilor 
voştri, regele meu, încercă să-l convingă Mama 
Kyre, cu zâmbetul încă prezent, însă acum de-abia 
îi atingea gura, iar ochii, nici atât. Gândeşte-te la 
Tatăl Pace, la Tatăl Porumbeilor, cel care face din 
pumn... 

— Am înghiţit destule insulte în numele Tatălui 
Pace. 

Roşeața se întinsese și în obrajii Regelui Fynn. 

— Odată, Marele Rege era primul dintre frați. 
Acum dă porunci ca un tată. Cum ar trebui 
oamenii să lupte. Cum ar trebui femeile să facă 
negoț. Cum ar trebui să ne rugăm cu toții. Temple 
înălțate Zeiței Unice au răsărit în tot 
Throvenlandul precum ciupercile după ploaie, iar 
eu mi-am ținut gura! 

— A fost înțelept să procedezi aşa, zise Mama 
Kyre, şi ar fi înțelept să... 

— Acum Bunica Wexen trimite asasini pe 
pământul meu? 

— Regele meu, n-avem nicio dovadă... 


Fynn ţipă, întrerupându-și Preoteasa, cu fața-i 
bucălată devenind din rozalie roșu-aprins: 

— În propria mea casă? Ca să-mi otrăvească 
oaspeţii? 

Împunse cu degetul ca un cârnat înspre 
cadavru. 

— Sub propriul meu acoperiș, pe cei aflați sub 
protecția mea? 

— Aş recomanda prudenţă... 

— Aşa faci întotdeauna, Mamă Kyre, însă există 
o limită a răbdării, iar Marele Rege a trecut peste 
ea! 

Roşu tot la față, acum îl apucă pe Yarvi de mâna 
sănătoasă: 

— Spune-i iubitei mele nepoate, Regina Laithlin, 
și onoratului ei soț că au un prieten de nădejde în 
mine. Un prieten, orice ar fi! Jur! 

Mama Kyre nu mai avea niciun zâmbet pregătit 
acum, însă Părintele Yarvi avea unul cu siguranţă. 

— Prietenia ta este tot ce-ţi cer și ei. Şi-i ridică 
regelui mâna în sus. 

Gărzile aclamară această alianță neașteptată 
dintre Throvenland şi Gettland cu o oarecare 
surprindere, în timp ce echipajul Vântului din Sud 
o primi cu o mare ușurare, iar Thorn Bathu trebui 
să o aplaude cel mai tare dintre toţi. Uciderea 
accidentală a unui om făcuse din ea o 
răufăcătoare. Uciderea unui alt om, dar cu intenție 
făcuse din ea o eroină. 

Însă tot ce putea face era să se uite încruntată 


la cadavru în timp ce era târât afară şi să aibă 
senzaţia că era ceva tare ciudat în toate acestea. 


Pierdut şi regăsit 


Brand era beat-criţă. 

Fusese deseori așa în ultimul timp. 

Să încarce marfă la docuri fusese cea mai bună 
slujbă pe care o găsise, iar o zi ca asta îl înseta, 
desigur. Așa că începuse să bea și descoperise că 
are un adevărat dar pentru asta. Se părea că 
moștenise ceva de la tatăl său, până la urmă. 

Raidul se  dovedise un succes răsunător. 
Insularii se bizuiseră într-atât că bunăvoința 
Marelui Rege îi va ocroti, încât îi surprinseseră 
complet nepregătiți, așa că jumătate din corăbii 
fuseseră capturate, iar cealaltă jumătate, arsă. 
Brand îi privise pe războinicii Gettlandului 
fălindu-se pe străzile sinuoase din Thoriby atunci 
când debarcaseră, încărcați cu prăzi, acoperiţi de 
glorie și felicitați de la toate ferestrele. Auzise că 
Rauk luase doi sclavi şi că Sordaf își însușise o 
apărătoare pentru mână din argint. Auzise că 
Uthil îl târâse pe bătrânul Rege Styr gol-goluţ din 
castelul lui, îl făcuse să îngenuncheze şi să depună 
un jurământ de soare și unul de lună că nu va mai 
scoate niciodată sabia din teacă împotriva unui 
gettlander. 

Doar veşti despre fapte eroice, ceva parcă 


desprins din cântece, şi nu există nimic pe lumea 
asta care să te facă să simţi că propriile eşecuri dor 
mai tare decât succesele altora. 

Brand merse împleticindu-se ba pe o alee, ba pe 
alta, printre case, și urlă la stele. Mai urlă cineva. 
Poate stelele, poate vreun om de la o fereastră. Nu- 
i păsa. Nu știa nici încotro se îndreaptă. Nici nu 
părea că mai contează. 

Era pierdut. 

— Îmi fac griji, spusese Rin. 

— Ia încearcă să vezi cum e să ai toate visurile 
spulberate, o repezi el. 

Ce i-ar mai fi putut spune și ea? 

Încercase să-i dea pumnalul înapoi. 

— Nu am nevoie de el și nici nu-l merit. 

— L-am făcut pentru tine, spusese ea. Sunt 
mândră de tine, orice-ar fi. 

Nimic n-o putea face să plângă, însă atunci avea 
lacrimi în ochi, iar lacrimile îl dureau mai mult 
decât îl duruseră toate bătăile pe care le încasase, 
și fuseseră multe. 

Aşa că-i ceru lui Fridlif să-i umple cana din nou. 
Și din nou. Și din nou. lar Fridlif clătină din capul 
ei cu păr cenușiu, văzând o viață tânără irosită 
așa, însă nu era prima dată, desigur. Să umple 
căni era munca ei. 

Cel puţin, când era beat, Brand putea să 
pretindă că ceilalți trebuiau învinuiți. Hunnan, 
Thorn, Rauk, Părintele Yarvi, zeii, stelele de 
deasupra, pietrele de sub picioare. Treaz, trebuia 


să se gândească la faptul că el provocase toate 
astea. 

Se izbi de un zid în întuneric și se învârti în loc, 
mânia izbucnindu-i năvalnic și răcnind: „Am făcut 
ce se cuvenea!“ Dădu să izbească cu pumnul în zid 
și rată, ceea ce era bine, și căzu în șanț, ceea ce nu 
era la fel de bine. 

Apoi se trezi că se sprijină în mâini, simțindu-se 
rău. 

— Tu ești Brand? 

— Eram, zise el, ridicându-se pe genunchi şi 
văzând silueta unui om sau doi, cine ştie. 

— Același Brand care s-a antrenat cu Thorn 
Bathu? 

El pufni când auzi, însă pufnetul îi făcu greață și 
aproape vomită din nou. 

— Din păcate. 

— Atunci, asta este pentru tine. 

Apa rece îl plesni peste față și el scuipă, 
încercând să se ridice și alunecând la loc în şant. 
O căldare goală se rostogoli într-o parte pe pavaj. 
Brand își dădu părul din ochi și în raza unei lămpi 
văzu un chip plin de riduri, de încrețituri și de 
cicatrice şi acoperit de barbă. 

— Ar trebui să te pocnesc pentru asta, ticălos 
bătrân, zise el, însă nu prea merita efortul să se 
ridice iar. 

— Însă apoi te-aş pocni şi eu, iar o față spartă nu 
ti-ar rezolva problemele. Cunosc. Am încercat și 
eu. 


Bătrânul își aşeză mâinile pe genunchi şi se 
aplecă aproape de el: 

— Thorn a zis că ai fost cel mai bun dintre cei cu 
care s-a antrenat. Nu-mi pari a fi cel mai bun la 
nimic, băiete. 

— Timpul n-a fost darnic. 

— Timpul nu este darnic niciodată. Un luptător 
continuă să lupte, chiar și așa. Am crezut că ești și 
tu un luptător? 

— Am fost, zise Brand. 

Bătrânul înălță o mână mare. 

— Bun. Mă numesc Rulf și am o luptă pentru 
tine. 


Făcuseră din depozitul luminat de torţe un careu 
de antrenament, cu funii întinse pe jos, pe 
scânduri, marcându-i marginile. Nu mai erau la 
fel de mulţi spectatori cum fusese obișnuit Brand, 
însă cei care se aflau acolo îl făcură pe Brand să- 
și dorească să se simtă rău din nou. 

Pe unul dintre taburete, cu cheia de la trezoreria 
regatului lucindu-i la piept, stătea Laithlin, Regina 
de Aur a Gettlandului. Alături de ea era omul care 
fusese odată fiul ei și care acum era Preotul ei, 
Părintele Yarvi. În spatele lor se aflau patru sclavi 
cu zgărzi din argint - doi inglezi uriași, cu securi 
imense atârnate la centuri şi cu încruntături 
aprige pe feţele lor dăltuite în piatră, și două fete 
ca două jumătăţi ale unei nuci, ambele cu plete 
împletite, atât de lungi, încât le ţineau înfășurate 


pe mâini. 

Și, sprijinindu-se de peretele mai îndepărtat, cu 
o cizmă așezată pe zidul de piatră şi cu zâmbetul 
acela batjocoritor și puţin cam strâmb pe buze, se 
afla ultimul adversar pe care l-ar fi preferat Brand: 
Thorn Bathu. 

Și, ce era cel mai ciudat, deși petrecuse destule 
ore de beţie învinovăţind-o pentru toate necazurile 
lui, Brand se bucura să-i vadă chipul. Mai 
bucuros decât fusese de mult timp încoace. Nu 
pentru că o plăcea chiar atât de mult, ci pentru că 
imaginea ei îi reamintea de o perioadă în care el 
încă era mulțumit de sine. Când putea să-și 
imagineze viitorul și când îi plăcea ce vedea. Când 
se mândrea cu speranţele sale și lumea părea plină 
de provocări. 

— Am crezut că n-o să mai ajungi aici. 

Ea își trase pe mână legăturile unui scut și 
înșfăcă o sabie din lemn. 

— Am crezut că te-au zdrobit cu pietre, zise 
Brand. 

— Încă există o posibilitate destul de mare, zise 
Părintele Yarvi. 

Rulf îl lovi pe Brand cu mâna între omoplațţi și-l 
trimise împiedicându-se în careu. 

— Haide, sari pe ea, băiete! 

Brand știa că nu are cea mai rapidă gândire și 
acum se afla și mai departe de asta, însă pricepu 
ce trebuie să facă. Parcurse distanța până la 
armele de antrenament aproape în linie dreaptă și 


alese o sabie și un scut, conștient fiind că ochii 
reginei îi analizau fiecare mișcare. 

Thorn deja analiza ce trebuie să facă. 

— Eşti o privelişte vrednică de milă, zise ea. 

Brand privi în jos la vestă, udă și cam pătată de 
vomă, şi trebui să încuviinţeze. 

— Aşa-i. 

Cuta ce-i apăruse la gură deveni un adevărat 
rânjet. 

— Nu mi-ai zis tu mereu că după primul atac o 
să fii un om bogat? 

Asta îl duru. 

— Nu m-am dus. 

— Nu mi te imaginam un laş. 

Ceea ce-l duru și mai tare. Știuse întotdeauna 
cum să-l înțepe. 

— N-am fost ales, zise el încruntat. 

Thorn izbucni în râs, fără îndoială ca s-o 
impresioneze pe regină. Nu obosea niciodată să 
peroreze despre cât de mult o admiră pe această 
femeie. 

— lată-mă plină de invidie, așteptându-mă să te 
găsesc umflându-te în pene ca un erou și tot ce 
găsesc este un băiat cerșetor? 

Brand simţi pe loc o furie rece, alungându-i beţia 
mai repede decât apa rece ca gheaţa. Făcuse mai 
mult decât să cerşească, fără îndoială. Însă 
adevărul doare cel mai tare. 

Thorn încă mai chicotea la gândul că e foarte 
isteață. 


— Ai fost întotdeauna un idiot. Hunnan mi-a 
furat locul, tu cum i-ai dat cu piciorul la al tău? 

Lui Brand i-ar fi plăcut să-i spună cum și-l 
pierduse pe al lui. l-ar fi plăcut să-i arunce în față 
adevărul, însă nu putu să pronunţe cuvintele 
pentru că începuse să mârâie ca un animal, să 
mârâie din ce în ce mai tare, până când camera 
zumzăi de la mârâitul lui şi pieptul începu să-i 
vibreze, cu buzele trase înapoi și cu fălcile 
încleștate atât de strâns, încât părea că dinţii i se 
vor fărâma, iar Thorn se uita încruntată la el peste 
marginea scutului, de parcă Brand înnebunise. 
Poate chiar înnebunise. 

— Începeţi! strigă Rulf, iar el sări la ea, lovindu- 
i sabia cu putere și izbindu-i atât de tare scutul, 
încât săriră așchii din el. 

Ea se răsuci rapid, căci întotdeauna era mortal 
de rapidă, lăsându-și suficient spaţiu pentru a lovi 
cu sabia, însă de data asta el nu mai ezită. 

El primi lovitura în umăr, de-abia simţțind-o, și 
răcni în timp ce înaintă orbește, împingând-o 
înapoi și dezechilibrând-o, cu ramele scuturilor 
frecându-se una de cealaltă, aproape ridicând-o de 
la pământ în timp ce ea se împiedică de funie și se 
izbi de zid. Ea încercă să-și elibereze sabia, însă el 
i-o ţinea trecută peste umărul său, cu neputinţă 
de folosit, şi-i prinse scutul cu mâna stângă, 
trăgându-i-l în jos. Prea apropiaţi pentru arme, el 
își aruncă sabia de antrenament într-o parte și 
începu s-o lovească cu pumnul, punându-și toată 


furia și dezamăgirea în lovituri, de parcă ea ar fi 
fost Hunnan, şi Yarvi, şi toți așa-zișii lui prieteni, 
cei care nu făcuseră absolut nimic decât să-i fure 
locul, să-i fure viitorul. 

O lovi într-o parte și o auzi gemând, o lovi din 
nou și ea se chirci, cu ochii bulbucațţi, o lovi din 
nou și ea se prăbuși greoi la pământ, tușind și 
vomitând la picioarele lui. Probabil c-ar fi 
continuat s-o lovească și cu picioarele dacă Rulf 
nu l-ar fi prins de gât cu un braț gros și nu l-ar fi 
tras înapoi. 

— E suficient, cred. 

— Aşa-i, murmură el, lăsându-se moale. Mai 
mult decât suficient. 

Își desfăcu scutul de pe braţ, şocat dintr-odată 
de ce făcuse și nicidecum mândru de el, știind prea 
bine cum te simți când ești tu cel care încasează o 
bătaie ca asta. Poate că moștenise ceva mai mult 
de la tatăl său. Nu se simţea de parcă ar fi stat în 
lumină în acel moment. Chiar deloc. 

Regina Laithlin oftă prelung, în timp ce Thorn 
tușea şi scuipa bale într-o parte, și se răsuci pe 
taburet. 

— Mă întrebam când o să ajungi. 

Și doar atunci remarcă Brand încă un privitor, 
ascuns în umbră, într-un colţ, sub o pelerină din 
zdrenţe de diferite nuanţe de gri. 

— Întotdeauna când sunt cel mai puţin dorită şi 
așteptată. Un glas de femeie de sub glugă, cu un 
accent ciudat. Sau când mi-e foame. 


— Ai văzut-o? întrebă Yarvi. 

— Am avut îndoielnicul privilegiu. 

— Ce crezi? 

— Ea este un dezastru. Este doar mândrie și 
mânie. Are prea multă încredere în ea și totodată 
prea puţină. Nu se cunoaște pe sine însăși. 

Silueta își trase gluga în jos. O femeie cu piele 
negricioasă, cu o faţă la fel de slabă ca foametea și 
cu părul ras, de rămăseseră doar tuleie. Se scobi 
în nas cu arătătoru-i lung și examină rezultatele 
cu atenţie, apoi le aruncă pe jos. 

— Fata e proastă ca o buturugă. Mai rău. Cele 
mai multe buturugi au demnitatea de-a putrezi 
fără să deranjeze pe nimeni. 

— Sunt chiar aici, reuși Thorn să şuiere stând în 
genunchi. 

— Chiar unde te-a lăsat băiatul beat. 

Femeia îi aruncă lui Brand un zâmbet ce părea 
să conţină prea mulţi dinți. 

— Pe el îl plac, totuși, este frumos și disperat. 
Combinația mea favorită. 

— Se poate face ceva cu ea? întrebă Yarvi. 

— Întotdeauna se poate face ceva, dacă depui 
suficient efort. 

Femeia se desprinse de lângă perete. Avea cel 
mai ciudat mod de-a merge — șerpuind, smucindu- 
se, pășind țanțoş — de parcă dansa după o muzică 
doar de ea auzită. 

— Cât de mult efort eşti dispus să răsplătești ca 
să-mi pierd timpul cu carcasa ei fără valoare, 


aceasta-i întrebarea? Deja îmi ești dator, la urma 
urmei. 

Un braţ lung ţâșni de sub pelerină, ținând ceva 
în palmă. 

Era o cutie cât o mână de copil, probabil — 
închisă la culoare, pătrată, perfectă, cu un scris 
cu litere din aur săpat în capac. Brand își simți 
ochii atraşi de ea. Îi trebui un efort să nu se tragă 
mai aproape, să o vadă mai bine. Şi Thorn privea 
cu atenţie. Şi Rulf. Și sclavii reginei. Cu toții 
fascinațţi și înfricoșaţi în același timp, de parcă se 
uitau la o rană îngrozitoare. Niciunul dintre ei nu 
putea să citească, desigur, însă nu trebuia să fii 
Preot ca să-ți dai seama că pe cutie erau litere de- 
ale elfilor. Litere scrise înainte de Sfărâmarea 
Zeiţei. 

Părintele Yarvi înghiţi în sec şi, cu singurul deget 
de la mâna-i schiloadă, deschise cutia. Orice ar fi 
fost înăuntru iradia o lumină slabă. O lumină ce 
se lovea de adânciturile de pe fața Preotului în 
timp ce acesta rămase cu gura căscată, 
reflectându-se în ochii ce începură să se caște ai 
Reginei Laithlin, despre care cu o clipă înainte 
Brand crezuse că nimic n-ar putea s-o surprindă. 

— Pe zei! șopti ea. O ai. 

Femeia făcu o reverență pretențioasă, iar tivul 
pelerinei sale stârni un norișor de rumeguș de pe 
podeaua depozitului. 

— Livrez ce am promis, cea mai de preţ regină a 
mea. 


— Deci încă funcționează? 

— Vrei s-o fac să meargă? 

— Nu, zise Părintele Yarvi. Fă-o să meargă 
pentru Împărăteasa din Sud, nu înainte. 

— Mai e chestiunea cu privire la... 

Fără să-și ia ochii de la cutie, Regina scoase o 
foaie de hârtie împăturită. 

— Toate datoriile îți sunt anulate. 

— Singura chestiune pe care o aveam în minte. 

Femeia cu piele neagră se încruntă când o luă 
între degete. 

— Am fost numită vrăjitoare înainte, însă aici 
chiar e o vrăjitorie, să închizi o așa cantitate de aur 
într-o bucăţică de hârtie. 

— Vremurile se schimbă, murmură Părintele 
Yarvi, şi închise cutia, făcând lumina din ea să 
dispară. 

Numai atunci își dădu seama Brand că-și ţinuse 
respiraţia, așa că expiră încet-încet. 

— Găseşte un echipaj pentru noi, Rulf, ştii de 
care. 

— Din cei duri, bănuiesc, zise bătrânul 
războinic. 

— Vâslași şi luptători. Proscriși și disperaţi. 
Oameni care nu se înmoaie la vărsarea de sânge 
sau la vederea lui. Călătoria este lungă și 
așteptările nu pot fi mai mari de-atât. Vreau 
oameni care n-au nimic de pierdut. 

— Genul meu de echipaj! 

Femeia cu pielea neagră se plesni cu palma peste 


pulpă: 

— Trece-mă prima pe listă! 

Se strecură printre taburete, păși țanțoş până 
lângă Brand şi, pentru o clipă, gluga zdrențăroasă 
i se dădu la o parte și Brand întrezări sclipirea 
oțelului. 

— Pot să-ți cumpăr o băutură, tinere? 

— Cred că băiatul a băut destul. 

Ochii cenușii ai Reginei Laithlin erau aţintiţi 
asupra lui, la fel ca și ochii celor patru sclavi, așa 
că Brand înghiţi în sec, simţindu-și dintr-odată 
gura foarte uscată. 

— Deşi primul meu soţ mi-a dăruit doi fii, pentru 
care voi fi întotdeauna recunoscătoare, el bea prea 
mult. Ceea ce-l răpune pe un bărbat rău. Pe unul 
bun îl distruge. 

— Eu... am decis să mă las, regina mea, bălmăji 
Brand. 

Știu atunci că n-o să se mai întoarcă la ale sale. 
La cana cu bere, la cerșit sau la încărcatul pe 
docuri. 

Femeia cea neagră își dezumflă obrajii de 
dezamăgire în timp ce se îndrepta către ușă. 

— Tinerii din ziua de azi nu mai au nicio ambiţie 
în ei. 

Laithlin o ignoră. 

— Felul în care lupţi îmi amintește de un vechi 
prieten. 

— Mulţumesc... 

— Nu-mi mulţumi. A trebuit să îl ucid. 


Regina Gettlandului îi întoarse spatele, cu sclavii 
urmând-o numaidecât. 

— Am un echipaj de adunat. 

Rulf îl luă pe Brand sub aripă. 

— Şi, fără îndoială, șanțului i s-a făcut dor de 
tine... 

— Se va descurca și fără mine. 

Rulf era puternic, însă Brand nu se mișca. Îşi 
aduse aminte cum se simţise când se luptase, cum 
fusese când câștigase şi atunci fu sigur că ştie care 
e lucrul ce se cuvine să fie făcut, mai sigur decât 
fusese în toată viaţa lui. 

— Norocul să fie cu tine, bătrâne, zise el. Acum 
trebuie să strângi cu unul mai puţin. 

Rulf pufni. 

— Asta n-o să fie o plimbărică de două zile, 
băiete, nici măcar un raid asupra insularilor. Ne 
îndreptăm către îndepărtatul Râu Divin și apoi în 
jos, pe Râul Interzis, prin ţinuturile înalte și 
dincolo de ele. Mergem să vorbim cu Prinţul 
Kalyivului. Să cerem o audienţă la Împărăteasa 
din Sud, în chiar inima Primului dintre Orașe! Tot 
felul de pericole în această călătorie, chiar și dacă 
nu urmărești să creezi alianțe împotriva celui mai 
puternic om din lume. Vom fi plecaţi luni de zile. 
Dacă o să ne mai întoarcem vreodată. 

Brand înghiţi în sec. Pericole, fără îndoială, dar 
și ocazii prielnice. Oamenii se umpleau de glorie pe 
Râul Divin. Oamenii câștigau averi dincolo de el. 

— Ai nevoie de vâslași? zise el. Pot să trag de-o 


vâslă. Ai nevoie să ridice cineva ceva greu? Pot să 
ridic o greutate. Ai nevoie de luptători? 

Brand arătă cu capul înspre Thorn, care reușise 
să se scoale în picioare, tresărind când își masă 
coastele rănite. 

— Pot să lupt. Ai nevoie de oameni care n-au 
nimic de pierdut? Nu căuta în altă parte. 

Rulf deschise gura, însă Părintele Yarvi i-o luă 
înainte. 

— Drumul poate fi dificil, însă trebuie să netezim 
calea pentru Tatăl Pace. Mergem să găsim aliați. 

Preotul încuviință ușor din cap către Brand. 

— S-ar putea să avem nevoie la bord de un om 
ce se mai gândește din când în când să facă ce se 
cuvine. Dă-i o plăcuţă, Rulf. 

Bătrânul războinic se scărpină în barba cenușie. 

— Al tău o să fie cel mai prost loc, băiete. Cel mai 
prost loc, pentru cele mai mici recompense. Ultima 
vâslă. 

Își smuci capul către Thorn. 

— Faţă în față cu creatura aia. 

Thorn îi aruncă o încruntătură aprigă lui Brand 
şi scuipă, însă pe el îl făcu doar să surâdă. Îşi văzu 
iar viitorul deschizându-se şi-i plăcu ce văzu. În 
comparaţie cu munca de hamal pe docuri, îi plăcea 
foarte mult ce vedea. 

— Abia aştept. 

Îi smulse din mână lui Rulf plăcuța cu 
porumbelul Preoteselor săpat pe o parte și strânse 
degetele dureros de tare în jurul ei. 


Se părea că Mama Război găsise un echipaj 
pentru el în cele din urmă. Sau poate Tatăl Pace îi 
găsise. 


II Divin şi interzis 


Prima lecţie 


Vântul din Sud se clătina pe valuri, expunându- 
și vâslele și pânzele noi, de curând vopsită și 
aprovizionată cu produse proaspete, puternică și 
elegantă ca un câine de curse și cu porumbeii 
Preoteselor scânteind alb, orbitor la prora înaltă și 
la pupă. Era, fără discuţie, o corabie mândră. O 
corabie potrivită unor scopuri nobile, demne să li 
se închine cântece. 

Din păcate, noul ei echipaj nu era deloc pe 
măsura ei. 

— Par a fi... 

Mama lui Thorn găsea întotdeauna un mod 
delicat de-a spune lucrurilor pe nume, însă chiar 
și ea rămase blocată. 

— Un grup pestrit. 

— Înfricoşător este cuvântul asupra căruia m- 
am oprit eu, mormăi Thorn. 

La fel de bine s-ar fi putut opri pe drum asupra 
unor descrieri ca disperat, dezgustător sau din 
topor. Toate trei păreau potrivite pentru 
adunătura ce se târa la bordul Vântului din Sud 


sau pe cheiul de lângă ea, ridicând saci şi butoaie, 
trăgând de funii, împingând, răcnind, râzând, 
amenințând, totul sub privirea vigilentă a 
Părintelui Yarvi. 

Luptători,  fără-ndoială, însă arătând mai 
degrabă ca niște bandiți, decât ca niște luptători. 
Oameni cu multe cicatrice și cu puţine scrupule. 
Oameni cu bărbi desfăcute în două sau împletite 
în codițe, rași în feluri ciudate sau cu părul 
decolorat și ciuntit și ridicat în ţepi. Oameni ale 
căror veșminte erau zdrenţuite, dar cu braţele 
musculoase, cu gâtul gros și cu degete bătătorite 
scânteind de cercuri din aur și argint, arătând 
lumii cât de preţioșşi se credeau. 

Thorn încerca să-și imagineze muntele de 
cadavre pe care ceata asta ar fi putut să-l strângă 
laolaltă, însă nici ea nu era una ușor de intimidat. 
Mai ales când nu mai avea încotro. Îşi lăsă jos 
cufărul cu tot ce avea în el, cu sabia veche a tatălui 
ei înfășurată într-o pânză uleiată așezată 
deasupra. Afișă cea mai dârză expresie, se duse la 
cel mai mătăhălos om pe care îl zări şi-l bătu pe 
umăr. 

— Eu sunt Thorn Bathu. 

— Eu sunt Dosduvoi. 

Se trezi că se uită cu asprime la una dintre cele 
mai mari căpățâni pe care le văzuse vreodată, cu 
trăsături mici adunate în centrul figurii bucălate, 
care se înălța atât de mult deasupra, ei încât la 
început crezu că proprietarul ei stă cocoţat pe o 


cutie. 

— Ce ghinion te aduce pe aici, fată? întrebă el, 
cu un dram de tristeţe în glas. 

Thorn își dori să aibă un alt răspuns, însă se 
răsti: 

— Navighez cu tine. 

Faţa lui se strânse parcă şi mai mult când se 
incruntă: 

— De-a lungul Râului Divin, spre Kalyiwv și 
dincolo de el? 

Ea-și ridică bărbia în sus așa cum făcea de 
obicei. 

— Dacă nava va pluti cu așa multă carne la bord. 

— Înseamnă că va trebui să echilibrăm băncile 
cu unii ceva mai mici. 

Vorbele veniră de la un bărbat ce era exact 
opusul lui Dosduvoi: mic și dur, în timp ce 
Dosduvoi era mare şi moale. Avea cel mai ascuţit 
smoc de păr şi cea mai nebunească privire pe care 
le văzuse Thorn vreodată, cu ochi de un albastru 
strălucitor, lucind umezi și îngropaţi adânc în 
orbite. 

— Numele meu este Odda, faimos în jurul Mării 
Sfărâmate. 

— Faimos pentru ce? 

— Pentru tot felul de motive, răspunse el, 
arătându-le un zâmbet galben și lupesc, iar ea 
văzu că avea dinţii din față piliți anume ca niște 
colți și cu striaţii care arătau ca e un ucigaș. De- 
abia aștept să navighez alături de tine. 


— Şi eu la fel, reuși Thorn să croncăne, făcând 
un pas înapoi fără să vrea și aproape 
împiedicându-se de cineva din spate. 

Odda privi în sus în timp ce ea se întorcea, iar 
Thorn, cu expresia dârză sau nu, se dădu iar 
înapoi, făcându-se mică. O cicatrice enormă 
începea de la coada ochiului, care era tras mult 
într-o parte, expunând pleoapa roz pe dinăuntru, 
se arcuia de-a lungul obrazului nebărbierit și 
trecea prin centrul ambelor buze. Ca să 
înrăutăţească și mai mult lucrurile, ea își dădu 
seama, după părul lui, lung și împletit în cozi trase 
în jurul feţei, că vor naviga alături de un 
vansterman. 

El îi întâmpină spaima prost disimulată cu o 
privire goală și strâmbă, mai îngrozitoare decât 
orice mârâit, şi-i spuse cu blândeţe: 

— Eu sunt Fror. 

Thorn putea să se arate slabă sau să se umile în 
pene şi înțelese că nu avea de ales, așa că își umflă 
obrajii şi se răsti: 

— Cum ai căpătat cicatricea? 

— Cum ai căpătat tu cicatricea? 

Thorn se încruntă. 

— Ce cicatrice? 

— Asta-i fața pe care ți-au dăruit-o zeii? Și, cu un 
zâmbet subțire, vanstermanul se întoarse la 
încolăcitul funiei. 

— Tatăl Pace să ne ocrotească, scheună mama 
lui Thorn în timp ce trecea de el. Înfricoșători este 


un cuvânt potrivit pentru ei. 

— Ei vor fi cei înfricoșaţi de mine în curând, zise 
Thorn, dorindu-și, nu pentru prima dată, ca, dacă 
afirmi ceva suficient de încrezător, să se și 
îndeplinească. 

— Ăsta este un lucru bun? 

Mama ei se holba la un bărbat cu capul ras, ce 
avea tatuate pe față crimele comise, ce scotea un 
râs spart alături de un prieten osos cu braţe 
acoperite de bube ce se cojeau. 

— Să le fie teamă de tine unor astfel de oameni? 

— Mai bine să se teamă ei de tine decât să fii tu 
cel care se teme. 

Cuvintele tatălui său și, ca de obicei, mama sa 
era pregătită pentru ele. 

— Astea sunt singurele alegeri pe care le ai în 
viață? 

— Astea sunt cele două alegeri ale unui 
războinic. 

Ori de câte ori Thorn schimba mai mult de zece 
cuvinte cu mama ei, ajungea să apere o poziție 
imposibil de apărat. Ştia ce va urma. De ce să te 
lupti atât de tare ca să devii un războinic, când tot 
ce poți câștiga este teamă? Însă mama ei își ţinu 
gura, palidă și speriată, făcând-o pe Thorn să se 
simtă din ce în ce mai vinovată, deși furia îi era în 
creștere. Ca întotdeauna. 

— Poţi să te întorci în orice clipă acasă, se răsti 
Thorn. 

— Vreau să-mi văd singurul copil cum pleacă. 


Poţi să-mi oferi măcar asta? Părintele Yarvi spune 
că s-ar putea să fiți plecați un an. Vocea mamei 
sale căpătă o inflexiune enervantă. Dacă o să te 
mai întorci vreodată... 

— Porumbiţele mele, nu vă fie teamă! 

Thorn sări în sus când cineva îi cuprinse umerii 
un braț. Femeia ciudată care-o urmărise pe Thorn 
luptându-se cu Brand acum câteva zile își băgă 
căpățâna cu tuleie cenușii între ea și mama sa: 

— În mod înţelept, Părintele Yarvi a încredințat 
educaţia fiicei tale în mâinile mele iscusite. 

Thorn nu-și imaginase că moralul ei ar putea 
scădea și mai mult, însă zeii găsiseră o cale. 

— Educaţia? 

Femeia le îmbrăţișă și mai strâns, mirosind ca 
un amestec de transpiraţie, mirodenii, ierburi 
aromate și pișat. 

— Aici eu o să predau, iar tu ai să înveţi. 

— Şi cine... Mama lui Thorn îi aruncă o privire 
nervoasă femeii zdrențăroase: Sau ce... eşti? 

— În ultima perioadă, o hoaţă. Când asta 
transformă  nervozitatea în alarmare, adăugă 
senină: dar şi o ucigașă experimentată, de 
asemenea! Și navigatoare, luptătoare în ring, 
astronomă, exploratoare, istoric, poetă, șantajistă, 
fabricant de bere... Probabil c-am uitat vreo 
câteva. Să nu mai pomenesc și un profet amator 
desăvârşit! 

Bătrâna râcâi o pată de găinaţț proaspăt de pe un 
pilon, îi încercă textura cu degetul mare, îl mirosi 


îndeaproape, păru pe punctul de a-l gusta, apoi 
hotărî că mai bine nu şi şterse mizeria negru cu 
alb de mantia-i zdrenţuită. 

— De rău augur, mormăi ea, uitându-se la 
pescărușşii ce se roteau. Adăugaţi la toate astea 
experiența mea de netăgăduit în... — făcu o rotire 
sugestivă din șolduri — artele romantice şi puteţi să 
vă daţi seama, porumbiţele mele, că sunt puţine 
lucruri care s-o intereseze pe o tânără din ziua de 
azi pe care eu să nu fiu mai mult decât îndreptățită 
să i le predau fiicei tale. 

Pe Thorn ar fi trebuit să o bucure rara priveliște 
a mamei sale rămase fără cuvinte, însă amuţise, 
la rândul ei. 

— Thorn Bathu! Rulf își făcu loc cu umerii prin 
înghesuială. Ai întârziat! Mişcă-ţi fundul slăbănog 
de pe chei şi apucă-te să muţi sacii ăia, prietenul 
tău, Brand deja... Înghiţi în sec: Nu ştiam că ai o 
soră. 

Thorn plescăi din limbă cu acreală: 

— Mamă. 

— Cu siguranţă nu! 

Rulf își netezi barba cu degetele, încercând 
zadarnic să îmblânzească încâlceala maro cu gri: 

— Dacă poţi suporta un compliment din partea 
unui luptător bătrân și simplu, frumuseţea ta 
luminează aceste docuri ca o lampă în amurg. 

Aruncă o privire la cheia de argint de la pieptul 
ei. 

— Soţul tău trebuie să fie... 


Mama lui Thorn putu să suporte complimentul. 
Ba chiar se agăţă de el cu ambele mâini. 

— Mort, zise ea repede. Se împlinesc opt ani de 
când i-am ridicat un tumul. 

— Îmi pare rău să aud asta, spuse el, deși numai 
îndurerat nu părea. Eu sunt Rulf, cârmaciul de pe 
Vântul din Sud. O fi părând echipajul dur, însă am 
învăţat să nu mă încred niciodată într-unul slab. 
Eu i-am ales pe acești oameni și fiecare știe să-și 
vadă de treabă. Thorn va vâsli chiar sub nasul 
meu și o voi trata la fel de gingaș și de grijuliu ca 
pe propria mea fiică. 

Thorn își dădu ochii peste cap, însă era un efort 
zadarnic. 

— Ai copii? întrebă mama ei. 

— Doi fii, însă au trecut ani buni de când nu i- 
am mai văzut. Soarta m-a despărţit de familia mea 
de prea mult timp. 

— Ar fi vreo șansă să te separe și de a mea? 
mormăi Thorn. 

— Şşşt, şuieră mama ei, fără să-și ia ochii de la 
Rulf și, mai ales, de la lanţul gros de aur pe care îl 
purta. Ar fi o mare ușurare să știu că un om de 
încredere va avea grijă de siguranţa fiicei mele. Așa 
arțăgoasă cum e ea, Hild este tot ce am. 

Multe vânturi puternice şi, fără îndoială, o mare 
cantitate de bere tare îi rumeniseră obrajii lui Rulf, 
însă lui Thorn i se păru că îl vede roșind chiar și 
așa. 

— Probabil că mulți nu vor fi de acord cu 


încrederea ce mi se poate acorda, dar să am grijă 
de confortul fiicei tale va fi cea mai mare 
străduință a mea. 

Mama lui Thorn afișă un zâmbet prostesc. 

— Ce altceva am mai putea promite? 

— Zei, şuieră Thorn, întorcându-le spatele. 

Singurul lucru care-i displăcea mai tare decât să 
fie cocoloșită era să fie ignorată. 

Brinyolf, Cel Ce Alcătuia Rugile, sacrificase un 
animal nevinovat şi mânjise cu sânge monstrul de 
la prora  Vântului din Sud,  înroşindu-și 
încheieturile şi cerând binecuvântarea de la Marea 
Mamă, de la Cea Care Găseşte Cursul și de la Cel 
Care Ghidează Săgeata, precum şi de la alte 
douăsprezece zeități mai mici, de ale căror nume 
Thorn nici nu mai auzise înainte. Ea nu fusese 
niciodată genul care să se roage și se îndoia tare 
mult că vremea ar fi trebuit s-o intereseze și ea 
prea tare. 

— Cum ajunge o fată într-un echipaj de 
luptători? 

Se răsuci ca să vadă un băiat ce se uita la ea. 
Thorn socoti că avea cam paisprezece ani. Era 
slab, cu ochi strălucitori și stăpânit de o agitaţie 
nervoasă, cu un ciuf de păr nisipiu și cu primele 
tuleie de barbă pe maxilaru-i ascuțit. 

Se încruntă la el. 

— Vrei să spui că n-ar trebui să fiu aici? 

— Nu depinde de mine cine este ales, zise și 
ridică din umeri, nici speriat, nici dispreţuitor. 


Doar întreb cum ai ajuns aici. 

— Las-o în pace! 

O femeie micuță și subțire îi dădu băiatului o 
palmă după ureche. 

— Nu ţi-am spus să-ţi cauţi ceva de făcut? 

Câteva piese din bronz se legănau pe un șnur în 
jurul gâtului, în timp ce-l conducea către Vântul 
din Sud, ceea ce spunea despre ea că ori este o 
comerciantă, ori avea în grijă o magazie, deci o 
persoană în care se poate avea încredere. 

— Eu sunt Safrit, zise ea, înfigându-și mâinile în 
solduri. Băiatul cu întrebările este fiul meu, Koll. 
Încă mai trebuie să-și dea seama că începi să devii 
conștient de dimensiunea propriei ignoranţe cu cât 
înveți mai mult. Nu vrea să facă rău. 

— Nici eu, zise Thorn, însă se pare că fac destul 
de mult chiar și așa. 

Safrit rânji. 

— Este un obicei pentru unii dintre noi. Eu mă 
aflu aici ca să am grijă de provizii, să gătesc şi să 
păzesc încărcătura. Jos labele, înţelegi? 

— Credeam că ţinta noastră este să câştigăm 
prieteni de partea Gettlandului? Ducem și o 
încărcătură cu noi? 

— Blănuri, roua copacilor, fildeş de morsă, 
printre... alte lucruri. 

Safrit aruncă o privire încruntată înspre cufărul 
îmbrăcat în fier ce era legat cu un lanţ aproape de 
catarg. 

— Misiunea noastră este în primul rând de a 


vorbi în numele Tatălui Pace, însă Regina Laithlin 
a finanțat această expediţie. 

— Ha! Și iată o femeie care în viaţa ei n-a ratat 
ocazia de-a obține câștig! 

— De ce aș face-o? 

Thorn se întoarse din nou și se pomeni uitându- 
se în ochii reginei, de la o distanţă nu mai mare de 
un pas. Unii oameni sunt mai impresionanţi de la 
depărtare, însă Laithlin reprezenta exact opusul, 
strălucind ca Soarele Mamă și aspră precum 
Mama Război, cu impresionanta cheie de la 
trezorerie lucindu-i pe piept, cu sclavii, cu gărzile 
și cu servitorii strânși dezaprobator în spatele ei. 

— O, zei... adică, iartă-mă, regina mea. Thorn se 
fâstâci grăbindu-se să cadă într-un genunchi, deja 
îmbujorată, își pierdu echilibrul și aproape se 
prăvăli peste fusta de mătase a lui Laithlin 
încercând să și-l recapete. Îmi pare rău, nu m-am 
priceput niciodată prea bine să îngenunchez... 

— Poate ar trebui să exersezi. 

Regina era pe-atât de diferită de mama lui Thorn 
pe cât era posibil pentru două femei de aceeași 
vârstă - nu exagerat de moale și circumspectă, ci 
dură şi strălucitoare ca un diamant șlefuit și 
directă ca un pumn în față. 

— Este o onoare să navigăm sub protecţia ta, 
îndrugă Thorn. Jur să-l slujesc pe fiul tău cât pot 
de bine... pe Părintele Yarvi, adică, zise ea dându- 
și seama că el nu mai era fiul ei, să-l servesc cât 
pot de bine pe Preotul tău... 


— Tu ești fata care a jurat să-l bată pe acel băiat 
chiar înainte ca el să te bată pe tine. Regina de Aur 
ridică o sprânceană. Proștii se laudă cu ce vor face. 
Eroii o şi îndeplinesc. 

Îl chemă aproape pe unul dintre servitori cu un 
pocnet din degete și începu să murmure 
instrucțiuni în timp ce deja se îndepărta. 

Probabil că Thorn nici nu s-ar mai fi ridicat din 
genunchi dacă Safrit nu ar fi apucat-o de subsuori 
și n-ar fi ridicat-o în sus. 

— Cred că te place. 

— Cum îi tratează pe cei pe care nu îi place? 

— Roagă-te să nu afli niciodată. 

Safrit se luă cu mâinile de cap când văzu că fiul 
ei se cățărase pe catarg cu agilitatea unei maimuțe 
și că stătea cocoţat pe vergă mult deasupra lor, 
verificând nodurile ce țineau pânza legată. 

— Pentru numele zeilor, Koll, dă-te jos de-acolo! 

— Mi-ai spus să mă fac util! strigă și el la ea, 
desprinzându-și ambele mâini din jurul 
trinchetului 2 pentru a ridica din umeri cu 
nonşalanţă. 

— Şi cât de util te vei face când vei plonja spre 
neființă, prostule? 

— Sunt așa de bucuros că ai hotărât să ne 
însoțești. 

Thorn se mai întoarse o dată, pentru a-l găsi pe 
Părintele Yarvi alături de ea și pe bătrâna cheală 


2 Catargul de la prora unei nave cu pânze; arbore mic (n. tr.). 


lângă el. 

— Am făcut un jurământ, nu-i așa? murmură 
Thorn drept răspuns. 

— Să îndeplinești orice serviciu consider eu că ţi 
se potrivește, dacă-mi amintesc bine. 

Femeia neagră chicoti încet, doar pentru ea. 

— O, dar ordinea asta a cuvintelor este groaznic 
de vagă. 

— Nu-i așa? zise Yarvi. Mă bucur să văd că faci 
cunoștință cu echipajul. 

Thorn aruncă o privire în jurul lor și strâmbă 
când își văzu mama încă antrenată în conversaţia 
cu Rulf. 

— Pare a fi o frăție unită de scopuri nobile. 

— Se pune prea mare preț pe nobleţe. Ai întâlnit- 
o pe Skifr, nu? 

— Tu ești Skifr? 

Thorn o privi pe femeia cu piele neagră dintr-un 
alt unghi: 

— Hoaţa de relicve? Criminala? Cea atât de 
căutată de Bunica Wexen? 

Skifr își adulmecă degetele, încă mânjite cu ceva 
de culoare gri, şi se încruntă de parcă n-ar fi putut 
ghici cum au ajuns acolo rămășițele de găinațţ. 

— Cât despre faptul că sunt numită o hoaţă, 
relicvele doar zăceau pe jos în Strokom. Lăsaţi-i pe 
elfi să mă acuze! Despre acuzaţia că aș fi o 
criminală, ei bine, diferenţa dintre criminală și 
eroină constă în cine sunt cei omorâţi. lar despre 
faptul că sunt căutată, ei bine, caracterul meu 


plăcut m-a făcut întotdeauna populară. Părintele 
Yarvi m-a tocmit ca să fac... anumite lucruri, însă, 
printre altele, pentru motive numai de el știute — 
și-și îndesă un deget arătător lung în pieptul lui 
Thorn -, să te învăţ să lupți. 

— Pot să lupt, mârâi Thorn, adoptând atitudinea 
cea mai războinică de care era în stare. 

Skifr îşi dădu capul ras pe spate și începu să 
râdă. 

— Nu tropăitul ăla caraghios pe care l-am văzut 
eu. Părintele Yarvi mă plătește să te fac mortală. 

Și, cu o viteză năucitoare, Skifr o plesni pe Thorn 
cu palma peste față, suficient de puternic încât s- 
o dărâme peste un butoi. 

— Pentru ce-a fost asta? zise ea, cu o mână 
apăsată peste obrazul amorțit. 

— Prima ta lecţie. Să fii întotdeauna pregătită. 
Dacă te pot lovi, meriţi să fii lovită. 

— Presupun că același lucru este valabil și 
pentru tine. 

Skifr îi zâmbi larg. 

— Desigur. 

Thorn se repezi la ea, dar întâlni doar aerul. Se 
împiedică, cu braţele răsucite la spate și șipcile 
murdare ale cheiului o izbiră în față. Strigătul ei 
de luptă se transformă într-un țipăt șocat și apoi, 
în timp ce degetul mic îi era răsucit cu brutalitate, 
într-un geamăt prelung de durere. 

— Încă mai crezi că nu te pot învăţa nimic? 

— Nu! Nu! scânci Thorn, zbătându-se 


neajutorată în timp ce junghiuri arzătoare îi 
străbăteau toate încheieturile braţului. Sunt 
dornică să învăţ! 

— Şi prima ta lecţie? 

— Dacă pot fi lovită, o merit! 

Degetul îi fu eliberat. 

— Durerea este cel mai bun profesor, așa cum o 
să descoperi în curând. 

Thorn se ridică cu greu în genunchi, 
scuturându-și mâna ce-i pulsa, pentru a-l găsi pe 
vechiul ei prieten, Brand, stând în picioare în fața 
ei, cu un sac pe umeri şi cu un rânjet pe faţă. 

Skifr îi răspunse tot cu un rânjet. 

— Amuzant, nu? 

— Putin, zise Brand. 

Skifr îl plesni și pe el cu palma peste obraz și el 
se împletici în spate, lovindu-se de un stâlp, 
scăpându-și sacul pe picior şi rămânând acolo, 
clipind prostește. 

— Mă înveţi cum să lupt? 

— Nu. Dar nu văd niciun motiv pentru care n-ar 
trebui să fii și tu pregătit. 

— Thorn? Mama ei îi întindea mâna ca să o 
ajute. Ce s-a întâmplat? 

Thorn îi ignoră mâna dinadins. 

— Bănuiesc că ai ști, dacă te-ai uita după fiica 
ta, în loc să-i faci ochi dulci cârmaciului nostru. 

— Pe zei, Hild, tu chiar nu poți să ierți nimic, nu? 

— Tatăl meu îmi zicea Thorn, la naiba! 

— A... tatăl tău, da, lui i-ai ierta orice... 


— Poate doar pentru că este mort. 

Ochii mamei lui Thorn erau deja plini de lacrimi, 
ca de obicei. 

— Câteodată mă gândesc că ai fi mai fericită 
dacă aș fi murit și eu cu el. 

— Câteodată mă gândesc că aș fi! 

Și Thorn își luă cufărul, în care se auzea sabia 
tatălui ei zdrăngănind, și-l aşeză pe umeri și plecă 
tropăind înspre corabie. 

— Îmi place temperamentul ei dificil, o auzi pe 
Skifr spunând în urma sa. În curând o să reuşim 
să-l canalizăm în direcția care trebuie. 

Urcară la bord unul câte unul și își așezară 
cuferele la locul lor. Spre dezgustul lui Thorn, 
Brand se așeză la vâsla din spatele ei, cei doi 
aproape căzând unul în poala celuilalt din cauza 
formei pe care o aveau pereții navei. 

— Să nu care cumva să-mi atingi nici măcar 
cotul! mârâi ea, într-o dispoziţie mai sumbră ca 
oricând. 

Brand doar clătină obosit din cap. 

— N-aș putea să mă arunc în mare, pur și 
simplu? 

— Ai putea? Ar fi perfect. 

— Pe zei! murmură Rulf, așezat la locul lui, pe 
platforma de deasupra lor. O să trebuiască să stau 
să vă ascult cum vă repeziţi unul la altul tot 
drumul până la Râul Divin, ca o pereche de pisici 
gata de împerechere? 

— Mai mult decât probabil, zise Părintele Yarvi, 


mijind ochii și privind în sus. 

Cerul era acoperit de nori groși, iar Soarele 
Mamă de-abia era o pată după ei. 

— Proastă vreme ca să pornim la drum! 

— Ghinion de vreme rea! bombăni Dosduvoi de 
la vâsla lui așezată undeva în mijlocul navei. 
Groaznic ghinion de vreme rea! 

Rulf expiră zgomotos, dezumflându-și obrajii cu 
barbă cenușie. 

— Pe o vreme ca asta mi-aș fi dorit s-o fi avut pe 
Sumael cu noi. 

— Pe o vreme ca asta și pe orice fel de vreme, zise 
Părintele Yarvi, oftând din greu. 

— Cine e Sumael? murmură Brand. 

Thorn ridică din umeri. 

— De unde dracu” să știu eu? Mie nu-mi spune 
nimeni nimic. 

Regina Laithlin îi privi ţinându-și o palmă pe 
pântecele umflat de sarcină, apoi dădu scurt din 
cap către Părintele Yarvi şi se întoarse 
îndreptându-se către oraș, cu ceata de sclavi și de 
servitori precipitându-se în urma ei. Oamenii care 
alcătuiau echipajul erau genul nestatornic, aşa că 
doar o mulțime amărâtă și puţin numeroasă 
rămăsese să-și ia rămas-bun de la ei. Mama lui 
Thorn era în această mulţime, cu lacrimile 
brăzdându-i obrajii şi cu mâna ridicată în semn de 
adio până când cheiul rămase o pată în depărtări, 
apoi Citadela din Thoriby rămase doar o crăpătură 
zdrenţuită, apoi Gettlandul se pierdu încet-încet, 


dispărând dincolo de linia cenușie ce reprezenta 
locul unde Marea Mamă se unea cu cerul. 

Ce trebuie să ştii despre vâslit este că stai cu 
spatele la direcția de înaintare. Privind 
întotdeauna înspre trecut, niciodată înspre viitor. 
Întotdeauna văzând ce ai pierdut, niciodată ce ai 
de câştigat. 

Thorn  afișă expresia de dârzenie, ca 
întotdeauna, însă o expresie de dârzenie poate fi 
ceva trecător. Rulf miji ochii în față, către orizont. 
Brand continuă să tragă de vâslă. Dacă vreunul 
dintre ei o văzu cum își șterge lacrimile cu mâneca 
nu avu nimic de zis. 


A doua lecţie 


Roystock era o harababură împuţită de 
magazine din lemn, așezate unele peste altele și 
înghesuite pe o insulă putredă din gura Râului 
Divin. Locul dădea pe dinafară de cerșetori 
zgomotoși și de pirați plini de sine, de docheri cu 
mâini aspre și de negustori cu limba mieroasă. 
Cheiurile sale precare erau sufocate de corăbii 
bizare cu echipaje pestriţe și cu încărcături și mai 
bizare, care își făceau provizii de apă şi de mâncare 
și care dădeau la schimb bunuri şi sclavi. 

— La dracu”, am nevoie de o băutură! mârâi 
Odda, în timp ce Vântul din Sud se freca de cheiul 
de care era legată, iar Koll sărea pe mal pentru a o 


lega mai bine. 

— M-aș putea lăsa convins să vin cu tine, zise 
Dosduvoi. Atât timp cât nu este vorba şi despre 
zaruri. N-am noroc la zaruri. 

Brand ar fi putut jura că Vântul din Sud se mai 
ridicase câteva degete din apă după ce acesta 
sărise pe mal. 

— Nu vii și tu cu noi, băiete? îl întrebă uriașul. 

Era o tentaţie grozavă după infernul acela de 
muncă epuizantă și de cuvinte grele, vreme 
proastă şi temperamente dificile prin care 
trecuseră de-a lungul drumului prin Marea 
Sfărâmată. Speranţele lui Brand într-o călătorie 
minunată se dovediseră până acum mai minunate 
decât călătoria în sine, echipajul se dovedise a fi 
mai puțin prietenos şi mai puţin unit pentru 
îndeplinirea unui ţel comun decât un cuib de 
vipere, scuipând venin unul la altul ca și cum 
călătoria lor era o întrecere ce n-ar fi putut avea 
decât un singur câștigător. 

Odda scuipă dezgustat. 

— Un singur pahar de băutură n-a făcut rău 
nimănui! 

— Unul singur n-a făcut, zise Rulf. 

— Să mă opresc la unul singur este problema 
mea, zise Brand. 

— De altfel, am ceva mai bun de făcut pentru el. 

Skifr alunecă printre Brand și Thorn, cu un braţ 
lung încolăcit în jurul gâturilor celor doi. 

— Înhăţaţi niște arme, mlădiţele mele. Deja ar fi 


trebuit să începem lecţiile de mult! 

Brand gemu. Ultimul lucru pe care și-l dorea era 
să se bată. Mai ales cu Thorn, care-i dăduse peste 
vâslă de fiecare dată când el trăgea de ea și îl 
îngânase la fiecare cuvânt de când plecaseră din 
Thoriby, dornică, fără îndoială, să egaleze scorul. 
Dacă echipajul era alcătuit din vipere, ea era cea 
mai veninoasă dintre toate. 

— Vreau să vă întoarceţi cu toţii înainte de 
prânz! zbieră Yarvi, în timp ce majoritatea 
echipajului dispărea pe aleile Roystockului, după 
care mormăi în barbă către Rulf: Dacă rămânem 
peste noapte, nu reușim să-i mai strângem ca să 
plecăm iar la drum. Safrit, ai grijă să nu ucidă 
nimeni. Și, mai ales, să nu se omoare unul pe altul. 

Safrit era preocupată să-și prindă la centură un 
cuțit aproape cât o sabie, unul pe care categoric 
știa să-l mânuiască. 

— Un om înclinat spre autodistrugere va găsi o 
cale, mai devreme sau mai târziu. 

— Atunci, ai grijă să fie mai târziu. 

— Îmi imaginez că nu prea ştii cum aş putea să 
fac asta. 

— Limba ţi-e suficient de ascuţită ca să faci un 
copac să o ia din loc. 

Replica îl făcu pe Koll să se hlizească precum un 
nebun în timp ce înnoda parâma. 

— Însă, dacă n-ai succes cu vorba, ştim amândoi 
că nu ești chiar atât de timidă încât să nu-i înțepi 
cu pumnalul ăla al tău în loc de ea. 


— Bine, dar nu fac niciun jurământ, zise Safrit 
şi dădu din cap înspre Brand. Încearcă să-mi ţii 
fiul ce flirtează cu Moartea departe de catargul ăla, 
bine? 

Brand se uită la Koll, iar băiatul îi arătă un 
rânjet pe jumătate drăgăstos, pe jumătate poznaș. 

— Cred că n-ai nicio idee cum să fac asta. 

— Dacă aş avea... pufni Safrit şi, oftând, porni 
înspre oraș, în timp ce Rulf îi punea pe cei care 
trăseseră paiele mai scurte să frece puntea. 

Brand sări pe cheiul ale cărui scânduri solide îi 
părură nesigure după lunga perioadă petrecută pe 
apa în mișcare, gemând în timp ce-și dezmorțea 
mușchii înțepeniţi de la vâslit și-și scutura hainele 
întărite de sare. 

Skifr se uita încruntată la Thorn, cu mâinile în 
șolduri. 

— Trebuie să-ți prindem pieptul cu ceva? 

— Ce? 

— Pieptul îi poate crea probleme în luptă unei 
femei, sărind încolo șşi-ncoace ca niște saci de 
nisip. Skifr întinse mâna și, înainte ca Thorn să se 
poată feri, o strânse ca să aprecieze ce și cum. Nu 
contează. N-o să fie o problemă pentru tine. 

Thorn se uită urât la ea. 

— Mulţumesc pentru asta. 

— Nu-i nevoie să-mi mulțumești, sunt plătită ca 
să te învăţ! 

Bătrâna sări înapoi la bordul Vântului din Sud, 
lăsându-i pe Brand și pe Thorn să se mai înfrunte 


o dată din priviri, cu armele din lemn în mână, el 
mai aproape de oraș, ea cu spatele la mare. 

— Ei, copii? Aşteptaţi o invitaţie cu șoim cu tot? 

— Aici? 

Thorn privi încruntată la cei câțiva pași de chei 
îngust dintre ei, sub care clipocea Marea Mamă, 
lovindu-se de pilonii ce-l susțineau. 

— Unde în altă parte? Luptaţi! 

Cu un mârâit ameninţător, Thorn se puse pe 
treabă, însă cu atât de puţin spaţiu, tot ce reuși fu 
să-l împungă puţin. Lui Brand îi era uşor să-i 
pareze loviturile cu scutul, împingând-o înapoi cu 
un sfert de pas de fiecare dată. 

— Nu-l gâdila! lătră Skifr. Omoară-l! 

Privirea lui Thorn căuta o deschidere în apărarea 
lui Brand, însă acesta nu-i oferea niciun spaţiu, 
înaintând, îmboldind-o către capătul cheiului. Ea- 
l ataca cu sălbăticia-i obișnuită, făcând scuturile 
să se lovească și să se frece, însă el era pregătit, 
folosindu-și greutatea ca s-o împingă implacabil în 
spate. Ea mârâi şi scuipă, cu cizmele râcâind 
scândurile acoperite de mușchi, lovindu-l cu 
sabia, însă loviturile îi erau lipsite de forță. 

Era ceva inevitabil. Cu un țipăt disperat, Thorn 
se prăbuși dincolo de marginea cheiului și plescăi 
în braţele primitoare ale Mării Mamă. Brand se 
repezi după ea, dându-și seama deodată că asta n- 
o să facă mai suportabil anul de vâslit alături de 
ea. 

Până la Kalyiv mai era cale lungă, iar acum 


acesta începea să arate mai îndepărtat ca oricând. 

Echipajul începu să chicotească atunci când 
văzură rezultatul. Koll, care, ca de obicei, se 
cățărase pe verga? Vântului din Sud în ciuda 
avertismentelor mamei sale, strigă de-acolo. Skifr 
îşi duse degetul mijlociu și pe cel mare la tâmple și 
începu să şi le frece ușor. 

— De rău augur. 

Thorn îşi aruncă scutul pe chei şi se cățără pe o 
scară acoperită cu cochilii de scoici, udă până la 
piele și albă de furie. 

— Pari abătută, zise Skifr. Cumva testul nu este 
corect? 

Thorn scuipă printre dinţii încleștați: 

— Câmpul de luptă nu este corect. 

— Aşa multă înţelepciune din partea cuiva atât 
de tânăr! Skifr îi oferi sabia de antrenament. Încă 
o încercare? 

A doua oară ajunse în mare chiar mai repede. A 
trei oară sfârși cu spatele printre vâslele de pe 
Vântul din Sud, încurcându-se printre ele. A patra 
oară izbi în scutul lui Brand atât de tare încât 
rupse capătul sabiei de antrenament. Apoi el o 
făcu să plonjeze iar de pe chei. 

Deja o mulțime gălăgioasă se strânsese pe chei 
pentru a privi. Unii din echipajul lor, alții de pe 
alte corăbii, câţiva locuitori ai orașului veniţi să 


3 Bară (de lemn sau de metal) așezată perpendicular pe catargul 
unei corăbii, folosită la susținerea unor vele (n. tr.). 


râdă de fata ce era aruncată în apa mării. Erau și 
niște pariuri în desfășurare cu privire la rezultat. 

— Hai să ne oprim, o imploră Brand. Te rog. 

Singurele rezultate pe care el le întrevedea erau 
fie furia ei şi mai aprigă, fie căderea lui în mare, şi 
niciunul dintre ele nu-l atrăgea în mod special. 

— La naiba cu rugămințţile tale! mârâi Thorn, 
pregătindu-se pentru încă o încercare. 

Fără îndoială că ar fi continuat să plonjeze în 
mare până la apariţia Tatălui Lună dacă i s-ar mai 
fi oferit ocazii, însă Skifr îi apăsă blând, cu un 
deget, sabia ruptă în jos. 

— Cred că i-ai distrat destul pe bunii cetățeni ai 
Roystockului. Eşti înaltă și puternică. 

Thorn își împinse maxilarul în faţă. 

— Mai puternică decât cei mai mulţi dintre 
bărbați. 

— Mai puternică decât majoritatea băieţilor din 
Careul de Antrenament, însă... Skifr arătă înspre 
Brand cu o mână leneșă: Care este lecţia? 

Thorn scuipă pe scânduri, ștergându-și un firicel 
de salivă de pe obraz, şi păstră o tăcere îmbufnată. 

— Îţi place atât de mult gustul de apă sărată 
încât să-ți dorești să-l înfrunţi încă o dată? Skifr se 
duse până la Brand și-l apucă de braţe: Uită-te la 
gâtul lui. Uită-te la umerii lui. Care este lecţia? 

— Că este mai puternic. 

Fror stătea cu braţele atârnând peste bordul 
Vântului din Sud, cu cârpa şi cu piatra de curăţat 
în mâini. Probabil că era pentru prima dată când 


Brand îl auzea vorbind. 

— Chiar aşa! strigă Skifr. Îndrăznesc să spun că 
vanstermanul ăsta foarte tăcut știe multe despre 
lupte. Cum ai căpătat cicatricea aia, porumbelule? 

— Mulgeam un ren și a căzut peste mine, zise 
Fror. l-a părut tare rău după aia, însă răul fusese 
deja făcut. 

Brand se întrebă dacă acesta nu cumva făcuse 
un semn cu ochiul său cel strâmb. 

— Un adevărat semn de erou, atunci, mormăi 
Thorn, strângând din buze. 

Fror ridică din umeri. 

— Cineva trebuie să facă rost de lapte. 

— Şi cineva trebuie să-mi țină haina. Skifr își 
dădu jos pelerina zdrenţuită şi i-o aruncă în braţe. 

Era suplă ca un bici, îngustă în talie ca o viespe, 
strânsă de jur împrejur cu cârpe rupte în fâșii, 
legată cu curele şi cu cordoane, burdușită cu cuțite 
și cu cârlige, cu săculeţe și cu instrumente 
ascuțite, cu beţişoare, tije, hârtii şi instrumente al 
căror rost Brand nici măcar nu-l putea ghici. 

— N-aţi mai văzut niciodată o bunică fără 
pelerină pe ea? 

Și scoase de la spate o secure cu mânerul 
subțire, dintr-un lemn întunecat la culoare, și cu 
o lamă terminată cu un cârlig. O armă minunată, 
cu șiruri șerpuitoare de litere ciudate săpate în 
oţelul strălucitor. Îşi ridică în sus cealaltă mână, 
cu degetul mare îndoit în jos și cu celelalte degete 
strânse peste el. 


— Asta este sabia mea. O lamă bună de amintit 
în cântece, nu? Aruncă-mă în mare, băiete, dacă 
poti. 

Skifr începu să se miște. Făcea mișcări 
derutante, ca un beţiv ce se clatină, moale ca o 
păpușă, legănând securea în faţă și în spate, lovind 
în scânduri şi aruncând așchii din ele. Brand 
privea la ea peste marginea scutului, încercând să 
găsească un tipar în mișcări, însă n-avea nicio idee 
unde ar fi putut pune următorul pas. Așa că 
aşteptă o mișcare mai largă a securii, apoi ţinti o 
lovitură precaută înspre ea. 

Nici nu-i veni să creadă cât de repede se mișcă. 
Sabia lui din lemn o rată la o distanţă cât un fir de 
păr, în timp ce ea se repezi în față, îi prinse 
marginea scutului cu securea aia cu cârlig și i-l 
trase într-o parte, alunecă pe sub sabia lui și-l lovi 
puternic în piept cu vârful degetelor, făcându-l să 
geamă și să dea în spate, clătinându-se pe călcâie. 

— Eşti mort, zise ea. 

Securea fulgeră în jos și Brand mișcă scutul ca 
s-o pareze. Însă lovitura nu mai veni. În schimb, 
tresări când degetele lui Skifr îl împunseră în 
testicule şi, uitându-se în jos, îi văzu fața 
zâmbindu-i batjocoritor, privindu-l de sub rama 
de jos a scutului. 

— Eşti mort a doua oară. 

Încercă s-o împingă la o parte, însă la fel de bine 
ar fi putut împinge briza. Cumva alunecă în jurul 
lui, degetele lovindu-l sub ureche și făcându-i 


întreaga parte a corpului să pulseze. 

— Mort. 

Îl lovi în rinichi cu muchia palmei în timp ce 
incerca să se întoarcă. 

— Mort. 

El se întoarse către ea, cu dinţii dezgoliţi, 
repezind sabia înspre gâtul ei, însă ea dispăruse. 
Ceva îl apucă de gleznă, strigătul războinic i se 
transformă într-un gâlgâit șocat și continuă să se 
rotească, complet dezechilibrat, îndreptându-se 
înspre marginea cheiului... 

Se opri, sufocându-se, simțind că ceva îl apucă 
de gât. 

— Eşti cel mai mort băiat din Roystock. 

Skifr avea un picior pe călcâiul lui și lama cu 
cârlig a securii înfiptă în guler pentru a-l împiedica 
să cadă, aplecată mult pe spate pentru a-i 
contrabalansa greutatea. Era ţinut pe loc, 
neajutorat, atârnând deasupra apei reci a mării. 
Gloata ce privea la ei amuţise, aproape la fel de 
uimiți de performanţa lui Skifr pe cât era și Brand. 

— N-o să învingi un bărbat puternic cu forța ta, 
la fel cum n-o să pot eu să te înving pe tine cu 
tinereţea mea, șuieră Skifr către Thorn. Trebuie să 
fii mai pregătită să lovești și mai rapidă când 
lovești, trebuie să fii mai dură şi mai șireată, 
trebuie să cauţi întotdeauna să ataci și trebuie să 
lupţi fără onoare, fără conștiință, fără milă. 
Înţelegi? 

Thorn încuviință încet. Dintre toţi cei din careul 


de antrenament, ea urâse cel mai mult să fie 
învățată. Însă se dovedise cea mai rapidă când 
fusese vorba să înveţe. 

— Ce s-a întâmplat aici? 

Dosduvoi terminase cu hoinăreala și rămăsese 
holbat la Brand, care atârna bolborosind deasupra 
valurilor înspumate. 

— Se antrenează, strigă Koll, care-și desfăcuse o 
mână de pe catarg pentru a plimba cu îndemânare 
o monedă de cupru de pe o articulaţie a degetelor 
pe alta. De ce te-ai întors așa de repede? 

— Am pierdut groaznic de mult la zaruri. Se 
scărpină trist pe braţu-i gros, de unde dispăruseră 
o mulțime de inele de argint. Groaznic noroc, ce 
mai. 

Skifr scoase un șuierat dezgustat. 

— Cei care au ghinion ar trebui să compenseze 
cu bun-simt. 

Își răsuci încheietura, lama securii sfâșie gulerul 
cămășii lui Brand și fu rândul lui să plonjeze 
bătând din mâini în apa rece. Rândul lui să se urce 
pe scară. Rândul lui să stea în picioare, cu apa 
picurând de pe el, sub privirea dispreţuitoare a 
mulțimii. 

Își dădu seama că-i displăcea să fie rândul lui 
chiar mai mult decât îi displăcuse lui Thorn. 

Vanstermanul îi aruncă lui Skifr mantia înapoi. 

— O performanţă impresionantă. 

— Ca un act magic! 

Koll aruncă moneda în sus, însă o rată când s-o 


prindă și aceasta licări în jos, căzând în mare. 

— Magie? 

Bătrâna întinse mâna rapid și prinse moneda lui 
Koll în aer, între arătător şi degetul mare. 

— Asta a fost antrenament, experienţă și 
disciplină. Poate că ar trebui să îți arăt ceva magic 
în altă zi, însă să sperăm că nu va fi cazul, spuse 
ea şi aruncă moneda mult în sus și Koll râse când 
o prinse în mână. Magia are un preţ pe care nu ți- 
ai dori să-l plătești. 

Skifr se îmbrăcă la loc cu pelerina, scuturând-o 
un pic. 

— Stilul ăsta de luptă pe care l-ai învăţat, îi zise 
ea lui Thorn, să stai în rând cu scutul, cu zalele și 
cu sabia grea, nu ţi se potrivește. Nu e făcut pentru 
tine. 

Skifr îi smulse scutul din mână lui Thorn și-l 
aruncă zăngănind printre cuferele de pe Vântul din 
Sud. 

— Vei lupta cu arme mai ușoare și mai rapide. 
Vei lupta cu o armură mai ușoară. 

— Cum o să stau într-un rând de apărători fără 
scut? 

— Să stai? întrebă Skifr lărgind ochii cât două 
farfurioare. Tu eşti o ucigașă, fato! Tu ești furtuna, 
tot timpul în mișcare! Tu te grăbești să-ți întâmpini 
inamicul sau să-l păcălești să vină el să te 
întâmpine, pe terenul pe care tu ți l-ai ales, în 
modul pe care tu ţi l-ai ales, ca să-l ucizi. 

— Tatăl meu a fost un războinic faimos, și el 


întotdeauna spunea... 

— Unde e tatăl tău? 

Thorn se încruntă o clipă, cu gura deschisă pe 
jumătate, atingând blând cu o mână grămăjoara 
de sub cămașa udă, apoi o închise. 

— A murit. 

— Deci cam atât despre experienţa lui. 

Skifr aruncă înspre ea securea cu coadă lungă și 
Thorn o prinse în aer, cântărind-o în mână și 
rotind-o într-o parte și-n alta. 

— Ce înseamnă literele de pe lamă? 

— Spun în cinci limbi „pentru un luptător, orice 
trebuie să fie o armă“. Bun sfat, dacă ești suficient 
de înțeleaptă să-l urmezi. 

Thorn încuviință din cap, încruntată. 

— Eu sunt furtuna. 

— Deocamdată, mai mult o briză, spuse Skifr. 
Dar suntem de-abia la început. 


A treia lecţie 


Râul Divin. 

Thorn își aducea aminte cum asculta fascinată 
poveştile tatălui ei despre călătorii în susul și în 
josul surorii sale, Râul Interzis, cu ochii 
strălucitori în timp ce șoptea despre bătălii 
disperate, duse împotriva unor oameni ciudați, 
despre înfrățiri măreţe ce fuseseră făcute în 
creuzetul pericolului şi despre depozite de aur ce 


așteptau să fie capturate. Dintotdeauna visase să 
facă propria ei călătorie, păstrând în minte ca pe o 
vrajă magică numele tuturor acelor locuri, ce 
debordau de putere și de mister: ţinuturile înalte, 
Kalyiv, Primul dintre Orașe. 

Nu mai trebuie precizat că visurile ei nu 
includeau funduri şi mâini zeâriate de la vâslit, 
nici roiuri nesfârşite de musculiţe lacome, nici 
cețuri atât de dese, încât tot ce puteai zări de pe 
uscat erau doar crâmpeie fugitive şi chiar şi atunci 
îți dădeai seama că sunt de fapt doar mlaștini 
amărâte şi codri deși, la vederea cărora nu se 
bucura nici măcar în Gettland. 

— Mă aşteptam la mai multă distracţie, mormăi 
Thorn. 

— Cu atât mai rămâi, cu speranţele, murmură 
Brand. 

Mai era încă mult până să-l ierte pentru că o 
umilise de față cu Regina Laithlin sau pentru toate 
căderile în apa rece a golfului din Roystock, însă 
acum trebui să pufnească sumbru a aprobare. 

— O să fie destulă distracţie înainte să facem 
cale-ntoarsă, zise Rulf, dându-i un ghiont ramei- 
cârmă. Distracţie atât de multă, încât o să cerșiţi 
puţină plictiseală. Dacă reușiți să supraviețuiți. 

Soarele Mamă se scufunda dincolo de coroanele 
zdrenţuite ale copacilor când Părintele Yarvi 
porunci ca Vântul din Sud să poposească peste 
noapte, așa că Thorn putu în sfârșit să se oprească 
din vâslit, aruncându-și vâsla cu putere peste 


genunchii lui Brand și frecându-și palmele pline de 
bășici. 

Scoaseră corabia din apă, apucând-o de funia de 
la proră cu un efort comun și stângaci, căci terenul 
era atât de mlăștinos, încât era greu de spus unde 
se termina râul și unde începea uscatul. 

— Adunați ceva lemne pentru foc, strigă Safrit. 

— Lemn uscat? întrebă Koll, lovind cu piciorul 
resturile putrede aduse de râu și strânse pe mal. 

— De obicei ia foc ceva mai repede. 

— Tu nu, Thorn. 

Skitr se sprijinea de una dintre vâslele de rezervă 
de pe Vântul din Sud, a cărei lamă se afla mult 
deasupra capului ei. 

— Ziua îi aparţii lui Rulf, dar la asfinţit şi în 
amurg eşti a mea. Ori de câte ori va fi puțină 
lumină, va trebui să profităm de şansă ca să te 
antrenezi. 

Thorn miji ochii spre cerul la apus și se așeză pe 
vine pe pământul închis la culoare. 

— Tu numești asta lumină? 

— Duşmanii tăi o să aștepte dimineaţa, dacă te 
pot ucide pe întuneric? 

— Care dușmani? 

Skifr miji şi ea ochii. 

— Luptătorul adevărat trebuie să considere pe 
toată lumea dușman. 

Genul de lucru pe care Thorn obișnuia să i-l 
declare mamei sale cu nepăsare. Auzit din gura 
altcuiva, nu mai părea deloc amuzant. 


— Atunci, eu când mă odihnesc? 

— În cântecele despre marii eroi auzi de multe 
ori despre odihnă? 

O privi pe Safrit cum le aruncă celor din echipaj 
felii mari de carne și-și simţi gura inundată de 
salivă. 

— Câteodată auzi despre mâncare. 

— Antrenamentul cu stomacul plin este 
aducător de ghinion. 

Nici măcar Thorn nu mai avea chef de luptă 
după o lungă zi de întrecere cu Brand la vâslă. 
Însă presupunea că vor termina mai repede dacă 
vor începe mai repede. 

— Ce trebuie să facem? 

— Eu voi încerca să te lovesc. Tu vei încerca să 
nu fii lovită. 

— Cu o vâslă? 

— De ce nu? Să lovești sau să nu fii lovit este 
esența luptei. 

— N-are cum să existe vreo cale de a-mi da 
seama pe cont propriu cum stă treaba, mormăi 
Thorn. 

Nici măcar nu icni când Skifr își repezi mâna în 
față și-o plesni peste obraz. Deja se obișnuia cu 
asta. 

— Vei fi lovită, şi atunci când o să fii lovită, forța 
loviturii nu trebuie să te clatine, durerea cauzată 
de ea nu trebuie să te încetinească, șocul nu 
trebuie să te facă să ai îndoieli. Trebuie să înveți 
să lovești fără milă. Trebuie să înveţi să fii lovită 


fără teamă. Skifr lăsă vâsla în jos, astfel încât lama 
acesteia să stea suspendată la nivelul pieptului lui 
Thorn. Totuși, te sfătuiesc să te ferești din calea ei. 
Dacă poți. 

Cu siguranţă încercă. Thorn se feri, şerpui, sări, 
se rostogoli, apoi se împiedică, se clătină, alunecă, 
se zbătu. La început ea speră să alunece pe lângă 
vâslă și s-o pună jos pe Skifr, însă se trezi curând 
că doar să se ferească din calea vâslei îi lua toată 
voința și toată energia din ea. Vâsla se repezea spre 
ea din toate direcţiile, o lovea în cap, în umeri, o 
împungea în coaste, în stomac, o făcea să geamă, 
să gâfâie și să horcăie, în timp ce-i mătura 
picioarele de sub ea și-o trimitea de-a berbeleacul. 

Mirosul mâncării făcute de Safrit îi agasa 
stomacul revoltat, iar membrii echipajului 
mâncau și beau, întinzându-și degetele spre 
căldura focului, proptindu-se mai comod în coate, 
privind, chicotind, făcând pariuri cât de mult va 
mai rezista ea. Şi toate astea până când soarele 
mai arunca doar o lucire apoasă dinspre vest, la 
orizont, iar Thorn era udă fleașcă și acoperită din 
cap până-n picioare cu noroi, tremurând, plină de 
vânătăi şi simţindu-și pieptul gata să explodeze de 
fiecare dată când respira. 

— Ţi-ai dori să ai ocazia să mă lovești şi tu pe 
mine? întrebă Skifr. 

Dacă mai exista un singur lucru care ar fi 
impulsionat-o pe Thorn să ţină iar o vâslă, acesta 
ar fi fost ocazia de-a o lovi pe Skifr cu una. 


Însă bătrâna avea alte idei. 

— Brand, adu-mi bara aia. 

El râcâi ce mai rămăsese din zeama din castron, 
se ridică în picioare înfășurat într-o pătură și 
aduse cu el ceva, lingându-și dinţii. O bară din fier 
turnată grosolan, cam de lungimea unei săbii, dar 
de cel puţin cinci ori mai grea. 

— Mulţumesc, îi zise ea, cu vocea-i veninoasă 
plină de sarcasm. 

— Ce-aș putea să fac? 

Ei nu-i venea în minte decât aceeași expresie de 
neajutorare pe care el o avusese pe plaja din josul 
orașului Thoriby atunci când Hunnan pusese trei 
băieți împotriva ei, ca să-i spulbere visurile. 

— Ce faci tu întotdeauna? 

Nu era corect, probabil, însă nici situaţia ei nu i 
se părea prea corectă. Nu că ar fi fost cineva 
vreodată corect față de ea. 

El încruntă din sprâncene și deschise gura de 
parcă ar fi vrut să-i zică vreo două. Apoi păru că 
se gândește mai bine şi se întoarse înapoi la foc, 
trăgându-și pătura strâns în jurul umerilor 
Cocoșațţi. 

— Aşa! strigă ea după el, du-te şi stai jos! 

O tentativă de insultă, din moment ce și ei i-ar fi 
plăcut să facă asta la fel de mult. 

Skifr îşi trase un scut pe braţ. 

— Ei, şi-acum? Loveşte-mă. 

— Cu asta? zise Thorn, făcând un efort doar ca 
să ridice obiectul ăla nenorocit. Mai degrabă aș 


folosi vâsla. 

— Pentru un luptător, orice trebuie să fie o armă, 
îți amintești? Skifr răpăi cu încheieturile degetelor 
pe fruntea lui Thorn. Orice. Pământul. Apa. 
Stânca aia. Țeasta lui Dosduvoi. 

— Ce? mormăi uriașul, uitându-se în sus. 

— Capul lui Dosduvoi ar fi o armă înfricoșătoare, 
crede-mă, zise Odda. Dur ca o piatră și la fel de 
solid dintr-o parte în alta. 

Câteva chicote, deși lui Thorn nu i se părea mai 
deloc o remarcă amuzantă. Râsul părea o limbă 
străină în timp ce cântărea bucata aia de fier din 
mâna eci. 

— Pentru moment, aia este arma ta. Te va face 
să ai mai multă forţă. 

— Credeam că nu pot să câștig prin forţă. 

— Poţi pierde prin slăbiciune. Dacă poţi face 
bara aia să mă lovească suficient de repede, sabia 
ta va deveni la fel de rapidă ca fulgerul și la fel de 
mortală. Începe. Skifr căscă ochii foarte larg și zise 
cu un glas subțire și mușcător, imitând-o pe 
Thorn: Sau sarcina asta nu e corectă? 

Thorn își încordă maxilarul și mai tare decât de 
obicei, se așeză bine pe picioare și, cu un mârâit 
războinic, trecu la treabă. Era departe de a fi ceva 
frumos. Câteva lovituri, şi braţul o ardea de la gât 
și până în vârful degetelor. Parcă trasă de bara aia, 
aruncă într-o parte bulgări mari de noroi, unul 
ateriză în foc şi stârni o ploaie de scântei şi un urlet 
de supărare din partea echipajului. 


Skifr executa dansul ei șerpuitor, evitând 
eforturile molatice ale lui Thorn cu mare lejeritate, 
lăsând-o pe fată să se împleticească în urma ei, 
din când în când parând bara cu lovituri ușoare 
ale scutului, lătrând instrucţiuni pe care Thorn 
de-abia le mai înţelegea, nicidecum să le mai și 
urmeze. 

— Nu, tu încerci să conduci atacul, tu trebuie să 
urmezi arma. Nu, mai mult efort din încheietură. 
Nu, cotul înăuntru. Arma este o parte a corpului 
tău! Nu, arcuit, arcuit, așa. Nu, umărul ridicat în 
sus. Nu, picioarele mai depărtate. Ăsta e terenul 
tău! Fii stăpâna lui! Eşti regina noroiului! Încearcă 
din nou. Nu. Încearcă din nou. Nu. Încearcă din 
nou. Nu, nu, nu, nu, nu. Nu! 

Thorn scoase un țipăt ascuţit şi aruncă arma pe 
pământul ud, iar Skifr ţipă și ea, izbindu-se de 
Thorn cu scutul și trântind-o pe jos, cu picioarele 
desfăcute. 

— Niciodată să nu lași garda jos! Acela e 
momentul în care vei muri. Înţelegi? 

— Înţeleg, şuieră Thorn ca răspuns printre dinţii 
strânși, simțind gust de sânge. 

— Bun. Hai să vedem dacă mâna ta stângă are 
mai multă vlagă în ea. 

Când Skifr anunță fără tragere de inimă 
terminarea antrenamentului, Tatăl Lună zâmbea 
pe cer şi noaptea era stăpânită de neobişnuita 
muzică a broaştelor. În afară de câţiva care făceau 
de pază, ceilalți din echipaj dormeau scoțând tot 


felul de zgomote, înveliți în pături normale sau din 
lână, ori în blănuri, sau, cei mai norocoși, în saci 
din piele de focă, înălțând sforăituri tunătoare și 
aburi de la respiraţie în lumina arămie a focului 
pe sfârșite. 

Safrit stătea jos, cu picioarele încrucișate, în 
timp ce Koll dormea cu capul în poala ei și cu 
mâna dusă în păru-i nisipiu, iar pleoapele i se 
mișcau cu rapiditate în timp ce visa. Îi întinse un 
castron. 

— Ți-am păstrat și ţie ceva. 

Thorn de-abia își mai ţinea capul drept, cu fața 
încă tensionată. Putea ignora senină supărarea, 
durerea şi furia, însă gestul acesta mărunt de 
bunătate o făcu să scoată un scurt plânset 
sugrumat. 

— O să fie totul bine, zise Safrit, bătând-o ușor 
pe genunchi. O să vezi. 

— Mulţumesc, şopti Thorn, ștergându-și 
lacrimile, apoi duse la gură tocana rece, lingând 
zeama de pe degete. 

I se păru că vede lucind în întuneric ochii lui 
Brand, care-l împinse pe Odda ce mieună ca un 
pisoi în somn, mișcându-se apoi și el un pic pentru 
a-i face loc. Thorn ar fi dormit bucuroasă și între 
cadavre în acel moment, așa că doar pică pe 
pământul ce se păstra cald de la corpul lui Brand, 
nemaideranjându-se să-şi scoată nici măcar 
cizmele. 

Era aproape adormită când Skifr o înveli blând 


cu pătura. 


Furia zeilor 


Zilele se pierdeau într-un amestec de vâslit, de 
lemn ce scârțâia și de apă ce clipocea lovindu-se 
de învelișul Vântului din Sud, în timp ce mușchii 
maxilarului lui Thorn se încordau la fiecare 
tragere de vâslă, ochii lui Rulf se îngustaseră până 
deveniseră doar niște fante în timp ce-și arunca 
privirea în susul râului, Părintele Yarvi își ținea 
mâna schiloadă strânsă la spate în mâna-i bună, 
Koll punea întrebări întruna, iar Safrit îl mustra în 
loc să-i răspundă, se spuneau povești în jurul 
focului, iar umbrele se tot mișcau pe chipurile 
pline de cicatrice ale membrilor echipajului, peste 
toate făcându-se auzit murmurul constant al 
instrucțiunilor lui Skifr, alături de zornăitul, de 
mormăitul și de zăngănitul antrenamentului lui 
Thorn, toate în timp ce Brand cădea ușor în braţele 
somnului. 

Nu putea spune că o place, însă era nevoit să 
admire felul în care ea se descurca, luptând 
întotdeauna indiferent de sorții de izbândă, 
întotdeauna ridicându-se de jos indiferent de câte 
ori fusese pusă la pământ. Asta însemna curaj. 
Care îl făcea să-și dorească să semene și el un pic 
mai mult cu ea. 

Din când în când trăgeau la mal, în sate care 


erau ori independente, ori cu un stăpân. Colibe cu 
acoperișuri din fân aparținând pescarilor, 
ghemuite în meandrele râului, adăposturi din 
garduri de nuiele pe care păstorii le împărțeau cu 
animalele la umbra pădurii tăcute, adăposturi 
care făceau din locuinţa pe care Brand o împărțea 
cu Rin un adevărat palat, răscolind în el dorul de 
casă. Părintele Yarvi căuta să obțină lapte, bere și 
capre vii, căci se părea că el cunoaște toate 
limbajele oamenilor sau ale sălbăticiunilor, însă 
puţine zâmbete erau schimbate de o parte ori de 
cealaltă. Or fi fost zâmbetele gratis, însă acolo se 
părea că oamenii cam rămăseseră fără ele, în 
partea aceea a Râului Divin. 

Trecură pe lângă corăbii ce se îndreptau spre 
nord, ale căror echipaje erau uneori posace și 
foarte atente, alteori le făceau cu mâna și-i 
salutau. Oricare le-ar fi fost atitudinea, Rulf își 
păstra privirea vigilentă asupra lor până dispăreau 
în zare, cu arcul său negru pregătit într-o mână, 
un obiect înfricoșător și mare cât un stat de om, 
confecționat din coarnele striate ale vreunei 
sălbăticiuni pe care Brand nici n-o văzuse, nici 
nu-și dorea să fi văzut-o vreodată. 

— Par destul de prietenoși, spuse el, după o 
întâlnire cât de cât fructuoasă. 

— O săgeată din partea unui arcaș zâmbitor te 
face la fel de mort, zise Rulf, lăsându-și arcul la 


loc, sprijinit de rama-cârmă?. O parte dintre aceste 
echipaje se vor întoarce acasă cu o încărcătură 
bogată, însă altele vor da greș, căutând să îndrepte 
soarta călătoriei prin capturarea unei nave bogate, 
pentru a vinde ca sclavi frumoasa pereche de 
vâslași de pe locurile din spate. 

Thorn își înălță capul pentru a-l privi pe Brand. 

— Vor găsi o singură frumuseţe la vâsla din 
spate de pe această navă. 

— Ai fi mai frumoasă dacă nu te-ai mai uita așa 
de urât, zise Rulf, ceea ce-i aduse o altă căutătură 
urâtă, așa cum și intenţionase de fapt. 

— Probabil că prora ornată cu însemnele 
Preoteselor îi îndepărtează pe pirați, zise Brand, 
lăsându-și securea jos, sprijinită de partea din 
spate a cufărului său. 

Thorn pufni în timp ce-și băga la loc sabia în 
teacă. 

— Mai degrabă armele noastre mereu pregătite. 

— Aşa-i, spuse Rulf. Chiar și cei certați cu legea 
sunt luaţi de val în locuri neapărate de legi. Există 
o limită a influenţei Preoteselor. Însă autoritatea 
oțelului se întinde în toate porturile. Ai o sabie tare 
bine lucrată, Thorn. 

— A tatălui meu. 

După o clipă de gândire, i-o întinse. 

— Probabil că a fost un mare războinic. 


+ Vâslă supradimensionată folosită la direcționarea unei nave 
înainte de inventarea cârmei (n. tr.). 


— A fost un Păzitor Ales al Regelui, zise Thorn, 
radiind de mândrie. El a fost cel care m-a făcut să- 
mi doresc să lupt. 

Rulf se uită apreciativ la lamă, destul de folosită 
și bine întreţinută, apoi se încruntă când văzu 
mânerul, care era o bucată de fier fără formă, greu 
de ţinut în mână. 

— Nu cred că ăsta a fost mânerul ei original. 

Thorn se uita departe, la pomii deși, cu maxilarul 
încordat. 

— A avut unul mai bun, dar acum este atârnat 
de lanţul lui Grom-gil-Gorm. 

Rulf înălță din sprâncene, după care urmă o 
tăcere stânjenitoare în timp ce-i dădea sabia 
înapoi. 

— Şi tu, Brand? A fost și tatăl tău un războinic? 

Brand se uita încruntat la un bâtlan ce se 
bălăcea în apa puțin adâncă din apropierea 
malului celălalt. 

— Putea să dea o lovitură sau două. 

Rulf expiră zgomotos, lămurit că subiectul acela 
era încheiat. 

— Atunci, să vâslim! 

Thorn scuipă peste parapet în timp ce se 
pregătea să înhațţe bine vâsla. 

— Vâslit nenorocit! Jur că, după ce mă întorc în 
Thoriby, nu mă mai ating niciodată de o vâslă. 

— Demult, un om înţelept mi-a zis să trag câte o 
dată, pe rând. 

Părintele Yarvi era chiar în spatele lor. Erau 


destule lucruri rele când te aflai la vâsla din spate, 
însă unul dintre cele mai neplăcute era că nu știai 
niciodată cine ar putea fi în spatele tău. 

— Ai vâslit şi tu destul de mult, nu? murmură 
Thorn în timp ce se îndoia pentru următoarea 
tragere. 

— Hei! Rulf îi lovi vâsla cu piciorul şi-o făcu să 
tresară. Roagă-te să nu trebuiască să afli niciodată 
ce ştie el despre vâslit! 

— Las-o în pace! Părintele Yarvi zâmbea în timp 
ce-și freca încheietura atrofiată. Nu este ușor să te 
afli în pielea lui Thorn Bathu. Și va deveni și mai 
dificil. 

Râul Divin se îngustă și pădurea păru să se 
închidă deasupra malurilor. Copacii deveniră mai 
bătrâni şi mai înalți, înfigându-și rădăcinile 
contorsionate în apa ce curgea cu viteză mică și 
lăsând să atârne crengi cioturoase mult în jos. Așa 
că, în timp ce Skifr o dărâma pe Thorn peste bord 
cu o vâslă, restul echipajului întindea pânza și 
dădea jos catargul, așezându-l pe lung printre 
cufere, pe niște suporţi. Pentru că nu mai putea să 
se cațăre pe el, Koll își scoase cuțitul și începu să- 
l cioplească. Brand se aștepta să vadă niște 
crestături copilărești, însă fu uimit când văzu 
scrijelite animale, plante şi războinici, ce-și 
intersectau traiectoriile de-a lungul unor trasee 
întortocheate pe toată lungimea catargului. 

— Fiul tău are talent, îi spuse el lui Safrit când 
aceasta le aduse apă pe rând, tuturor. 


— Tot felul de talente, fu ea de acord, însă o 
minte ca de molie. Nu-l pot face să se concentreze 
asupra unui lucru mai mult de două secunde. 

— De ce se numește Divin? zise Koll încruntat, 
oprindu-se din lucru ca să se uite în susul râului, 
rotindu-și cuțitul între degete din nou și din nou, 
confirmând într-un fel spusele mamei sale. Nu văd 
mai nimic sfânt la el. 

— Am auzit că se numește așa din cauză că Zeița 
Unică l-a binecuvântat să fie el deasupra tuturor 
apelor, bubui Dosduvoi. 

Odda ridică dintr-o sprânceană, uitându-se la 
hăţișul umbros ce înconjura apa pe ambele 
maluri. 

— Ți se pare că e ceva binecuvântat? 

— Elfii cunoşteau adevăratele nume ale acestor 
râuri, zise Skifr, care-și amenajase un fel de pat în 
mijlocul încărcăturii, pe care să stea mai comod. 
Le numim Divin și Interzis pentru că astea sunt 
numele cele mai apropiate de ceva ce limbile 
noastre grosolane pot inventa. 

Simţul umorului păli la menţionarea elfilor, iar 
Dosduvoi mormăi o rugăciune, în timp ce Brand 
făcu un semn de închinăciune în dreptul inimii. 

Odda era mai puţin evlavios. 

— Să mă piş pe ei de elfi! 

Sări de pe cufărul lui, trăgându-și pantalonii în 
jos şi trimițând un arc gălbui peste parapetul 
corabiei. Unii râseră, alţii, dintre cei aflați în 
spatele lui, țipară supăraţi atunci când câteva 


picături, aduse de o rafală de vânt, îi stropiră. 

Când unui om îi vine să se ușureze, îi face de 
multe ori şi pe alții să simtă nevoia, așa că destul 
de repede Rulf porunci ca nava să se oprească în 
mijlocul râului, în timp ce jumătate din echipaj 
stătea lipit de parapet, cu dosurile păroase la 
vedere. Thorn își trase vâsla din apă, ceea ce 
însemna că o azvârli în poala lui Brand, şi-şi dădu 
pantalonii jos, expunând o bucată de coapsă albă 
și musculoasă. Ştia că nu trebuie să se uite, însă 
Brand nu se putu opri să n-o facă, așa că ajunse 
să arunce câte o privire cu coada ochiului în timp 
ce ea se ridică și-și trase fundul peste parapetul 
navei. 

— Sunt complet luat prin surprindere! strigă 
Odda la ea, în timp ce se așeza la locul lui. 

— Că mă piş? 

— Că o faci stând pe vine. Eram sigur că ascunzi 
o puţțulică prin pantaloni. 

Câteva chicote veniră dinspre bănci. 

— Și eu am crezut la fel despre tine, Odda, spuse 
Thorn şi își trase pantalonii în sus şi-şi strânse 
cureaua. Înseamnă că amândoi suntem 
dezamăgitți. 

Un râs sănătos străbătu întreaga corabie. Koll 
scoase un nechezat amuzat, Rulf bătu cu palma în 
fiara de la proră apreciativ și Odda râse cel mai 
tare dintre toţi, dându-și capul pe spate pentru a- 
și arăta gura plină de dinţi cu striații. Safrit o 
plesni cu palma pe spate pe Thorn în timp ce 


aceasta se așeza rânjind pe cufărul ei şi Brand își 
dădu seama că Rulf avusese dreptate. Nu era 
nimic urât la ea când zâmbea. 

Rafala de vânt care-i udase pe camarazii de vâslă 
ai lui Odda fusese prima dintr-un lung șir. Cerurile 
se întunecară şi Cea Care Îngână Vântul trimise 
un cântec rece asupra corabiei, stârnind unde de- 
a lungul apelor calme ale Râului Divin și făcându- 
i părul lui Brand să-i biciuiască fața. Un nor de 
păsărele își luă zborul, un stol alcătuit din câteva 
mii de păsări micuţe rotindu-se și învârtejindu-se 
pe fondul cerului întunecat. 

Skifr îşi strecură o mână în interiorul hainei sale 
zdrenţuite pentru a pipăi harababura de rune, 
amulete și simboluri sfinte din jurul gâtului. 

— Ăsta e un semn de rău augur. 

— Cred că vine furtuna, murmură Rulf. 

— Am văzut grindină cât capul unei femei 
căzând din nori ca aceștia. 

— Oare ar fi mai bine să scoatem nava din râu? 
întrebă Părintele Yarvi. 

— Să o întoarcem cu fundul în sus și să ne 
adăpostim sub ea, zise Skifr, cu ochii aţintiţi 
asupra norilor, precum și i-ar fi ținut un războinic 
asupra inamicului ce avansa spre el. Și asta 
repede. 

Scoaseră Vântul din Sud din apă pe următoarea 
limbă de prundiș, în timp ce Brand tresări când 
vântul rece începu să bată mai tare, iar picături 
mari de ploaie îl loviră peste faţă. 


Mai întâi traseră în jos catargul și pânza, apoi 
scoaseră proviziile şi cuferele, armele și scuturile. 
Brand îl ajută pe Rulf să dea jos monștrii de la 
provă cu ciocane și cu pene, după care îi 
înfășurară cu grijă în pânză dată cu ulei, în timp 
ce Koll o ajuta pe Thorn să bage vâslele în 
furcheţis, în așa fel încât să le poată folosi pe post 
de pârghii pentru a ridica nava. Părintele Yarvi 
desfăcu lanțurile de la cufărul înfășurat în benzi 
metalice, ajutat de Dosduvoi, ale cărui vene de la 
gât se umflară când îl ridică pe umăr. Rulf indică 
locurile în care șase butoaie masive trebuiau 
rostogolite, în jurul echipamentului lor strâns 
grămadă, în timp ce Odda mânuia cu îndemânare 
fantastică o lopată pentru a săpa gropi în care 
prora cea înaltă și pupa urmau să fie așezate. 

— Aduce-ţi-o încoace! urlă Rulf, iar Thorn rânji 
în timp ce sărea peste parapetul navei. 

— Pari destul de fericită, luând în considerare 
toate astea, zise Brand, gâfâind în timp ce aluneca 
prin apa rece. 

— Mai degrabă car pe sus zece corăbii decât să 
mă antrenez cu Skifr. 

Ploaia începu și mai tare, aşa că nu prea mai 
conta dacă te aflai în râu sau nu, căci erau cu toții 
uzi fleașcă, cu părul și bărbile lipite de piele, cu 
hainele atârnând pe ei şi cu fețele contorsionate de 


5 Piesă metalică în formă de furcă, fixată în copastie, care servește 
drept sprijin vâslei sau ramei în timpul vâslitului (n. tr.). 


efort şi asudate. 

— Niciodată să nu navighezi pe o navă pe care 
nu o poți căra! mârâi Rulf printre dinţii strânși. 
Sus! Sus! Sus! 

Și fiecare strigăt era acompaniat de un cor de 
mormăituri, de mârâituri și de gemete. Fiecare 
bărbat și fiecare femeie trăgeau adunându-și 
puterile, în timp ce cordoanele din jurul gâtului lui 
Skifr se ondulau, dinţii striați ai lui Odda erau 
dezgoliți într-un mârâit animalic şi chiar și 
Părintele Yarvi trăgea cu mâna sănătoasă. 

— Răsturnațţi-o! răcni Rulf și toţi se opintiră, 
scoțând-o din apă. Însă uşor acum! Ca un iubit, 
nu ca un bătăuș! 

— Dacă o răstorn ca un iubit, capăt un pupic? 
strigă Odda. 

— O să te pup eu cu pumnul, şuieră Thorn 
printre dinţii strânși. 

Se făcuse un întuneric ca de amurg, iar Cel Care 
Trimite Tunetul bombănea în depărtări, în timp ce 
ei răsturnau Vântul din Sud cu susul în jos, prora 
și pupa săpând adânc în terenul mlăștinos. Acum 
o apucară de contrachilă6, care era răsturnată, și 
o cărară pe mal, cu cizmele plescăind în noroiul 
alunecos. 

— Uşor! strigă Părintele Yarvi. Ușor! Un pic mai 
mult spre mine! Da! Acum jos! 


6 Grindă longitudinală, alipită la chilă, pe care o dublează la partea 
superioară (n. tr.). 


Aşezară nava peste butoaie, iar Odda ţipă și 
scutură din mână, căci i-o așezaseră peste degete, 
însă el fu singurul rănit, iar acum Vântul din Sud 
se odihnea, așezată pe spate. Uzi, cu dureri și 
gâfâind, se strecurară cu toţii sub carenă și se 
ghemuiră strânși unul într-altul în întuneric. 

— Bună treabă! zise Rulf, vocea sa având un 
ecou ciudat. Recunosc că am putea face un 
echipaj din grămada asta de proști de aici. 

Scoase un chicotit, iar ceilalți i se alăturară, apoi 
toți râdeau, se băteau cu palmele pe spate şi se 
îmbrăţțișau, pentru că știau că făcuseră o treabă 
bună, fiecare muncind pentru celălalt și fiind 
astfel legaţi unii de alții datorită colaborării. 

— Nava asta a devenit o încăpere maiestuoasă, 
zise Dosduvoi, bătând ușor cu palma în scândurile 
de deasupra capului. 

— O încăpere pentru care sunt extrem de 
recunoscător pe o vreme ca asta, spuse Odda. 

Ploaia îi bombarda acum, curgând în șuvoaie 
dese ca o perdea și scurgându-se în jos de pe 
contrachila  Vântului din Sud, care devenise 
streașina acoperișului lor. Auziră fulgerul trăsnind 
aproape și vântul urlând rece ca gheaţa pe sub 
butoaie. Koll se înghesui și mai tare în ei și Brand 
își puse brațul în jurul lui, aşa cum o strângea 
lângă el și pe Rin când erau copii şi n-aveau niciun 
acoperiș deasupra capului. O simţi pe Thorn 
strânsă lângă el de cealaltă parte, duritatea ca de 
lemn a umărului ei lipit de al lui mișcându-se în 


timp ce trăgea aer în piept, și-și dori să-și pună o 
mână în jurul ei, însă nu-și dorea pumnul ei în 
faţă. 

Probabil că ar fi trebuit să profite de ocazie și să- 
i spună că el fusese cel care se dusese la Părintele 
Yarvi. Că pierduse locul în raidul regelui din 
această cauză. Probabil că ar fi făcut-o să se 
gândească de două ori înainte să-l împungă din 
nou cu vâsla, măcar asta, ori să înceteze cu 
insultele. 

Însă zeii ştiau mai bine că el nu se pricepea să 
spună lucrurilor pe nume, iar zeii știau şi mai bine 
că ea nu era cea căreia să-i poţi spune tot ce-ţi 
dorești şi, cu cât trecea mai mult timp și 
evenimentele se estompau, cu atât devenea mai 
dificil să-i spună ce avea de spus. Nu părea că e 
lucrul cel mai potrivit de făcut s-o îndatoreze în 
acest fel. 

Aşa că rămase tăcut, lăsând-o în schimb să-și 
apese umărul de umărul lui, apoi o simți tresărind 
când ceva greu se izbi de chilă. 

— Grindină, șopti Skifr. 

Răpăitul deveni și mai zgomotos, din ce în ce mai 
zgomotos, lovituri ca de securi izbite de scuturi, iar 
membrii echipajului priveau temători în sus sau 
se ghemuiau, făcându-se mici, la pământ, ori își 
puneau mâinile deasupra capului. 

— Uitaţi-vă la asta. 

Fror ridică o piatră ce se rostogolise sub navă, o 
bucată de gheaţă diformă și plină de ţepi, de 


mărimea unui pumn. În semiîntunericul de 
dincolo de navă Brand putea vedea grindina 
lovindu-se de pământ, sărind și rostogolindu-se. 

— Crezi că zeii sunt furioși pe noi? întrebă Koll. 

— Este ploaie îngheţată, zise Părintele Yarvi. Zeii 
îi urăsc pe cei care nu fac planuri cum trebuie și-i 
ajută pe cei care au prieteni de nădejde, săbii bune 
și bun-simt. Fă-ţi mai puţine griji în legătură cu ce 
pot face zeii și mai multe legate de ce poţi tu să 
faci, ăsta e sfatul meu. 

Însă, chiar şi aşa, Brand putea auzi o mulţime de 
rugăciuni. Încercase și el, însă nu fusese niciodată 
prea bun când să aleagă zeii potriviti. Skifr, mai 
ales, se văicărea în cel puţin trei limbi, însă 
niciuna nu-i era cunoscută lui Brand. 

— Te rogi la Zeița Unică sau la mai mulți zei? 
întrebă el. 

— La toate. La zeul pește al banyailor, la cele trei 
spirite ale shendilor, la marele Thopal, cel cu opt 
braţe, cel despre care alyukii cred că va devora 
lumea la sfârșitul timpului. Se spune că n-ai 
niciodată suficienți prieteni, așa-i, băiete? 

— Aşa... cred. 

Dosduvoi privea cu tristeţe potopul. 

— Am ajuns s-o venerez pe Zeița Unică deoarece 
preoții ei mi-au prezis că voi avea mai mult noroc. 

— Şi cum a funcţionat? întrebă Koll. 

— Până acum, tot ghinion, zise uriașul. Dar 
poate că nu m-am dedicat eu suficient venerării ei. 

Odda scuipă. 


— Niciodată n-o să te poţi prosterna suficient de 
mult pentru a o satisface pe Zeița Unică. 

— Din acest punct de vedere, ea și Bunica Wexen 
sunt foarte asemănătoare, murmură Yarvi. 

— Tu la cine te rogi? murmură Brand către 
Thorn, în timp ce buzele ei se mișcau fără zgomot, 
ținând strâns ceva ce atârna de un șnur în jurul 
gâtului. 

Îi văzu ochii lucind în timp ce-i aruncă o 
încruntătură. 

— Eu nu mă rog. 

— De ce? 

Ea rămase tăcută o clipă. 

— M-am rugat pentru tatăl meu. În fiecare 
dimineaţă şi în fiecare noapte, fiecărui zeu al cărui 
nume îl știam. La zeci de zei nenorociți m-am 
rugat. Şi el tot a murit. 

Și se întoarse cu spatele la el, depărtându-se un 
pic și lăsând întunericul între ei. 

Iar furtuna continuă. 


Pregătit sau mort 


— Pe zei! șopti Brand. 

Ruinele elfilor erau adunate pe ambele maluri 
ale râului, turnuri ce se înălțau semeţe, blocuri și 
cuburi, sticla lăsată de elfi, acum spartă, 
strălucind când razele plăpânde ale soarelui se 
loveau de ea. 


Râul Divin avea o albie atât de largă aici, încât 
era aproape ca un lac, cu dinţi de piatră sparți și 
degete de metal ieșind din apa puţin adâncă. Totul 
era acoperit cu plante agățătoare, peste tot 
răsăreau mlădițe de copaci, sufocate de grămezi de 
rugi străvechi. Nicio pasăre nu ţipa, nici măcar o 
insectă nu bâzâia pe deasupra apelor nemișcate 
precum sticla neagră, doar câte o undă slabă acolo 
unde lamele vâslelor se cufundau în apă și totuși 
lui Thorn i se făcu pielea de găină, căci se simţea 
de parcă era privită de la fiecare fereastră goală. 

Toată viaţa fusese avertizată să nu se apropie de 
ruinele elfilor. Era singurul lucru asupra căruia 
mama și tatăl ei căzuseră mereu de acord. 
Oamenii riscau în fiecare zi să-şi facă navele să 
eșueze, apropiindu-se prea mult de coastele 
Gettlandului pentru a păstra distanţa față de 
insula bântuită, Strokom, de care Preotesele 
interziseră oricui să se apropie. Boala pândea 
acolo, și moartea, și lucruri mult mai rele, căci elfii 
mânuiseră o magie suficient de puternică, încât s- 
o sfărâme pe Zeiţă şi să distrugă lumea. 

Și iată-i aici, patruzeci de oameni neînsemnațţi 
călare pe o crenguţă goală, vâslind prin mijlocul 
celor mai mari ruine ale elfilor pe care le văzuse 
Thorn vreodată. 

— Pe zei! scânci Brand din nou, răsucindu-se ca 
să privească peste umăr. 

În fața lor era un pod, dacă un lucru de o 
asemenea dimensiune putea fi numit pod. 


Probabil că traversase râul, demult, într-un singur 
arc ameţitor, un drum îngust clădit între două 
turnuri maiestuoase, fiecare dintre ele făcând din 
cel mai înalt turn din citadela din Thoriby un pitic. 
Însă podul se prăbuşise cu secole în urmă, blocuri 
de piatră mari cât casa atârnând la capătul unor 
funii din metal, legănându-se ușor și scoțând un 
scârțâit slab, foarte slab, în timp ce ei vâsleau pe 
sub el. 

Rulf strânse mai tare rama-cârmă, cu gura 
atârnându-i larg deschisă, în timp ce se holba la 
unul dintre turnurile înclinate, ghemuit de parcă 
se aștepta ca acesta să se prăbușească și să 
zdrobească micuța corabie și echipajul ei de 
furnici, trimițându-i în neființă. 

— Dacă ai avea vreodată nevoie să ți se aducă 
aminte ce mărunt ești, murmură el, acesta ar fi un 
loc potrivit. 

— E un întreg oraș, șopti Thorn. 

— Orașul elfilor, Smolod. 

Skifr se urcă pe platforma de lângă rama-cârmă, 
privindu-și unghiile, de parcă uriașele ruine ale 
elfilor de-abia ar fi meritat vreun comentariu. 

— Înainte de Sfărâmarea Zeiţei adăpostea mii de 
oameni. Mii de mii. Scânteia de la lumina magiei 
lor, iar aerul era plin de cântecele mașinăriilor şi 
de fumul furnalelor imense. Scoase un oftat 
prelung. Toate pierdute. Toate trecute. Dar așa se 
întâmplă cu toate lucrurile. Mare sau mic, Ultima 
Poartă este singura certitudine din viaţă. 


O foaie de metal îndoit ieșea din râu la capătul 
unor piloni ruginiți, pe care erau săgeți vopsite, 
acum scorojite, alcătuite din literele necunoscute 
și groase ale elfilor. Arătau tulburător de 
asemănător cu un avertisment, unul despre care 
Thorn nu înţelegea la ce se putea referi. 

Rulf aruncă o rămurică peste parapet, privind-o 
cum plutea, îndepărtându-se, pentru a calcula 
viteza de mers, și încuviință greoi. Pentru prima 
dată nu mai fu nevoit să strige la ei încurajator — 
adică insulte - pentru a face Vântul din Sud să se 
miște mai repede. Corabia însăși părea să 
șoptească rugăciuni, jurăminte şi farmece din 
partea echipajului, rostite într-o duzină de limbi. 
Chiar și Skifr, care avea întotdeauna ceva de zis 
despre orice zeu sau despre orice întâmplare, nu 
mai avea prea multe de spus. 

— Păstraţi-vă rugăciunile pentru mai încolo! zise 
ea. Aici nu e niciun pericol. 

— Niciun pericol? cârâi Dosduvoi, făcând un 
semn sfânt în dreptul pieptului şi încurcându-și 
vâsla cu cea a omului din fața sa. 

— Am petrecut o groază de timp între ruinele 
elfilor. Explorarea lor a fost una dintre multele 
mele îndeletniciri. 

— Unii ar numi asta erezie, spuse Părintele 
Yarvi, uitându-se în sus pe sub sprâncene. 

Skifr zâmbi. 

— Erezia şi progresul sunt adesea foarte 
asemănătoare. Nu avem nicio Preoteasă în Sud 


care să se amestece în astfel de treburi. Oamenii 
bogaţi ar plăti generos pentru o relicvă sau două 
de-a elfilor. Împărăteasa Theofora însăşi are o 
colecţie bogată. Însă ruinele din Sud au fost de 
multe ori curățate prea bine. Cele din jurul Mării 
Sfărâmate încă mai au multe de oferit. Unele 
dintre ele sunt încă neatinse tocmai de la 
Sfărâmarea Zeiţei. Lucrurile care pot fi găsite 
acolo... 

Ochii i se abătură asupra acelui cufăr acoperit 
cu fâșii de metal, legat cu lanţuri în apropierea 
bazei catargului, și Thorn se gândi la cutie şi la 
lumina dinăuntrul ei. Oare lumina aceea fusese 
scoasă din adâncurile interzise ale unui loc 
asemănător cu acesta? Oare în ea se afla o magie 
care ar putea să distrugă lumea? Un tremur îi 
cuprinse tot corpul când se gândi la asta. 

Însă Skifr zâmbi şi mai larg. 

— Dacă pornești suficient de pregătit în 
explorarea unui oraș al elfilor, vei găsi mai puţine 
pericole decât într-un oraș al oamenilor. 

— Se spune că ești vrăjitoare. 

Koll suflă un norișor de rumeguș de pe ultima 
porțiune de scrijelituri și se uită în sus. 

— Aşa se spune? Skifr căscă ochii larg, făcând 
albul să apară de jur împrejur. Adevărul și 
minciuna sunt greu de separat în expresia se 
spune. 

— Ai zis că ştii să foloseşti magia. 

— Și este adevărat. Suficient de multă să pot face 


rău, însă nu suficient de multă încât să pot face 
bine. Așa stă treaba cu magia. 

— Ai putea să-mi arăţi ceva? 

Skitr pufni. 

— Eşti tânăr și imprudent şi nu știi ce ceri, 
băiete. 

Vâsliră în umbra unui zid enorm, cu baza 
scufundată în apa râului și cu vârful fărâmat și 
terminat într-un ghem de metal contorsionat. 
Rânduri peste rânduri de ferestre imense ce se 
căscau goale. 

— Aceleași forțe care au ridicat acest oraș l-au 
redus la o ruină. Există riscuri teribile, cu costuri 
teribile. Întotdeauna există şi costuri. Câte nume 
de zei cunoști? 


— Pe toate. 
— Atunci, roagă-te la toţi să nu ajungi vreodată 
să vezi asemenea magie! spuse  Skifr, 


încruntându-se la Thorn. Scoate-ţi cizmele. 

Thorn clipi. 

— De ce? 

— Ca să iei o binemeritată pauză de la vâslit. 

Thorn se uită la Brand și el ridică din umeri. Își 
traseră amândoi vâslele din apă și după aia ea își 
scoase cizmele. Skifr se dezbrăcă de haină, o 
împături şi o atârnă peste rama-cârmă. Apoi își 
scoase sabia. Thorn nu o mai văzuse afară din 
teacă, o sabie lungă, subțire, ușor curbată, în care 
Soarele Mamă arunca sclipiri ucigașe. 

— Eşti gata, porumbiţo? 


Pauza de la vâslit nu mai păru aşa de 
ademenitoare. 

— Gata pentru ce? întrebă Thorn, cu o voce 
dintr-odată foarte slabă. 

— Un luptător este ori pregătit, ori mort. 

Cu o ultimă fărâmă de instinct, Thorn ridică 
repede vâsla în sus, lama sabiei lui Skifr mușcând 
din lemn chiar între mâinile lui Thorn. 

— Eşti nebună! scheună ea în timp ce se 
împleticea în spate. 

— Nu ești chiar prima care o spune. 

Skifr fentă în stânga și în dreapta și o făcu pe 
Thorn să sară peste catargul culcat jos. 

— O iau ca pe un compliment. 

Rânji şi-şi repezi sabia în față și în spate, 
făcându-i pe vâslași să sară speriaţi din calea ei. 

— Dacă iei totul ca pe un compliment... n-o să 
te simți niciodată insultată. 

Ţâșni iar în faţă şi o făcu pe Thorn să se strecoare 
pe sub catarg, cu respiraţia tăiată când auzi sabia 
lui Skifr lovind catargul o dată, de două ori. 

— Sculpturile mele! ţipă Koll. 

— Învârte-te în jurul lui! mârâi Skifr. 

Thorn se împiedică în lanţurile ce ţineau cufărul 
înfășurat în fier și căzu în poala lui Odda, îi smulse 
scutul din suport, blocă o lovitură cu ambele 
mâini, înainte ca Skifr să i-l smulgă și s-o 
trântească pe spate cu o lovitură de picior. 

Thorn înșfăcă un colac de funie și i-l aruncă 
bătrânei în față, se repezi la sabia lui Fror, însă 


acesta o plesni peste mână. 

— Găsește-o pe a ta! 

— E în cufăr! guiță ea, rostogolindu-se peste 
vâsla lui Dosduvoi și cuprinzându-l cu mâinile, 
pentru a putea privi peste umărul lui imens. 

— Zeiţă, ajută-mă! icni acesta, în timp ce sabia 
lui Skifr țâşni pe lângă coastele lui, întâi pe o parte, 
apoi pe cealaltă, făcându-i o gaură în cămașă, iar 
Thorn se feri disperată, rămânând fără spaţiu, în 
timp ce prora sculptată și Părintele Yarvi, care 
zâmbea urmărind reprezentaţia, se apropiau de ea 
implacabil. 

— Stop! strigă Thorn, ridicând o mână 
tremurătoare. Te rog! Dă-mi o șansă! 

— Oare demonii din Ținuturile de Jos se opresc 
în fața inamicilor lor? Oare Strălucitorul Yilling se 
oprește dacă-i spui „te rog“? Oare Grom-gil-Gorm 
oferă şanse? 

Skifr împunse iar cu sabia și Thorn sări pe lângă 
Yarvi, se balansă pe fila de bordaj, făcu un pas și 
un salt disperat, pe deasupra navei, până pe coada 
vâslei din față. O simţi îndoindu-se sub greutatea 
ei, iar vâslașul se sforță să o ţină dreaptă. Se 
bălăbăni spre următoarea, cu piciorul gol 
îndoindu-se disperat pe lemnul alunecos și cu 
mâinile întinse pentru a-și menține echilibrul. Să 
ezite, să analizeze, să se îndoiască însemna o 
condamnare. Nu putea decât să fugă făcând 
sărituri mari, apa lucind pe dedesubt, vâslele 
scârțâind şi bocănind în suporturi și cu uralele 


echipajului răsunându-i în urechi. 

Scoase un țipăt subțire de entuziasm 
inconștient, vântul strecurându-i-se în gură. Să 
alerge pe vâsle era o realizare extraordinară, 
despre care se cânta adeseori, dar care rareori era 
încercată. Sentimentul de triumf fu scurt, totuși. 
Vântul din Sud nu avea decât şaisprezece vâsle pe 
o parte, așa că rămase repede fără spaţiu de 
alergat. Ultima se apropie cu repeziciune și Brand 
se întinse peste parapet, străduindu-se să-și 
întindă degetele. Ea încercă apoi cu disperare să-i 
apuce mâna întinsă, el o prinse de mânecă... 

Vâsla o izbi cu putere într-o parte, mâneca i se 
sfâșie şi ea plonjă cu capul înainte în râu, după 
care ieși imediat la suprafață, gâfâind și stârnind 
bule de aer. 

— Un efort lăudabil! strigă Skifr, stând dreaptă 
pe platforma de lângă rama-cârmă, cu braţele pe 
umerii lui Rulf. Iar înotul este un exercițiu mai 
bun decât vâslitul! Vom face o oprire peste câteva 
mile și te vom aștepta acolo! 

Thorn lovi cu palma în apă, furioasă. 

— Mile? 

Furia ei nu încetini Vântul din Sud. Singurul 
efect obținut fu înaintarea și mai rapidă. Brand 
privea  neajutorat de la pupă, cu braţele 
atârnându-i peste parapet, ridicând din umeri. 

Glasul lui Skifr pluti pe deasupra apei. 

— O să am grijă de cizme pentru tine! 

Mârâind blesteme, Thorn începu să înoate, 


lăsând ruinele tăcute în urmă. 


Puţină mâncărime 


Brand se izbi tare de pământ, sabia de 
antrenament sărindu-i din mână, apoi se rostogoli 
mormăind pe coastă în jos și rămase întins pe 
spate, gemând, în urechi răsunându-i strigătele de 
batjocură ale echipajului. 

Stând întins acolo, uitându-se la cerul ce se 
întuneca treptat, plin de vânătăi pulsânde și cu 
demnitatea franjuri, se gândi că probabil ea îi 
agăţase glezna. Însă el nu-și dăduse deloc seama 
de intenţiile ei. 

Thorn își împlântă sabia cu vârful în solul 
acoperit cu turbă unde-şi amenajaseră careul de 
antrenament și-i întinse mâna. 

— Asta e a treia la rând deja sau a patra? 

— A cincea, mormăi el, așa cum bine știi. 

O lăsă să-l ajute să se ridice. Nu fusese niciodată 
în stare să arate prea multă mândrie, iar duelurile 
cu ea dovedeau această stare de fapt cu prisosinţă. 

— Pe zei, ai devenit rapidă. Tresări când își 
îndreptă spinarea, încă dureroasă de la cizma ei. 
Ca un şarpe, dar fără îndurare. 

Thorn rânji şi mai tare când îl auzi și-și şterse o 
dâră de sânge de sub nas, singura urmă pe care i- 
o lăsase el în cinci înfruntări. El nu intenţionase 
să sune ca un compliment, însă era evident că ea 


așa o luase, la fel ca şi Skifr. 

— Consider că tânărul Brand a fost îndeajuns 
pedepsit pe ziua de azi, îi anunţă bătrâna pe cei 
din echipaj. Poate există printre voi un bărbat 
suficient de îndrăzneţ încât să-și încerce puterile 
cu ucenica mea? 

Nu cu mult timp în urmă ar fi râs cu toţii în 
hohote la auzul provocării. Bărbaţi care jefuiseră 
pe toate coastele Mării Sfărâmate. Bărbaţi care 
trăiseră doar cu sabia în mână, luptând în tot felul 
de conflicte și care denumeau zidurile din scuturi 
casă. Bărbaţi care vărsaseră suficient sânge încât 
să facă să plutească o corabie mare, puși acum să 
se lupte cu o fată cu limba ascuţită. 

Nimeni nu mai râdea acum. 

Timp de săptămâni întregi o urmăriseră cum se 
antrenează ca un demon, pe toate tipurile de 
vreme. O urmăriseră doborâtă la pământ, o 
urmăriseră ridicându-se de jos, din nou și din nou, 
până când și ei obosiseră tot urmărind-o. Timp de 
o lună de zile merseseră la culcare cu sunetul de 
arme izbite în urechi, ca un cântec de leagăn, și se 
treziseră auzindu-i țipetele războinice în loc de 
cucurigul cocoșului. Zi de zi o urmăriseră 
devenind mai rapidă, mai puternică şi mai 
îndemânatică. Teribil de îndemânatică, acum, cu 
sabia și cu securea în mâini, după ce deprinsese și 
acea mișcare clătinată a lui Skifr, încât nu mai 
puteai să-ți dai seama unde ea sau armele sale ar 
putea ajunge în următorul moment. 


— Nu mă pot gândi la niciunul, zise Brand în 
timp ce se lăsa în jos tresărind lângă foc, pipăindu- 
și ușor o rană proaspătă de la cap. 

Thorn își trecu sabia din lemn de pe un deget pe 
altul cu dexteritate, așa cum ai fi putut face cu o 
scobitoare. 

— Niciunul dintre voi nu are curaj? 

— Blestemaţi fie zeii! zise Odda ţâșnind în sus de 
lângă foc. O să-ți arăt eu de ce este în stare un 
bărbat! 

Odda îi arătă urletul pe care îl poate scoate un 
bărbat adevărat atunci când este lovit cu o sabie 
din lemn direct în vintre, apoi îi arătă cu un efort 
de care nici Brand nu fusese în stare cum un 
bărbat adevărat poate mușca din propriul scut, 
apoi îi arătă spatele unui bărbat adevărat care 
plonjează printr-un tufiș de mure direct într-o 
baltă murdară. 

Se săltă pe coate și suflă apă pe nas, acoperit din 
cap până-n picioare cu noroi. 

— Ţi-a ajuns? 

— Mi-a ajuns. 

Dosduvoi se aplecă greoi să ridice sabia căzută a 
lui Odda și se ridică, arătându-și respectabila 
înălțime, cu pieptu-i imens plin de mușchi. Sabia 
din lemn părea minusculă în pumnu-i mare și 
cărnos. 

Thorn își împinse bărbia în față, uitându-se urât 
la el. 

— Copacii impunători cad cel mai greu. 


O fi fost ea o pacoste pentru toată lumea, însă 
Brand se trezi zâmbind. Oricât ar fi fost sorții 
împotriva ei, nu dădea niciodată înapoi. 

— Copacul ăsta ripostează, zise Dosduvoi în 
timp ce adopta o postură războinică, cu cizmele 
imense depărtate mult una de alta. 

Odda se așeză la loc, pipăindu-și un braţ rănit. 

— Povestea ar fi arătat cu totul altfel dacă lamele 
ar fi fost ascuţite, ascultă ce-ţi spun! 

— Aşa-i! zise Brand. O poveste scurtă, la sfârşitul 
căreia mori. 

Safrit era ocupată să-i tundă părul fiului ei, 
clincănind din foarfeci. 

— Nu te mai foi! se răsti ea. Doar așa voi termina 
mai repede. 

— Părul trebuie tuns, Koll. Brand își lăsă mâna 
pe umărul băiatului. Ascult-o pe mama ta. 

Aproape că adăugă „ești norocos că ai una“, însă 
se abținu. Unele lucruri e mai bine dacă le lași 
nespuse. 

Safrit gesticulă cu foarfeca înspre Brand. 

— O să-ţi aranjez și ţie barba după ce termin. 

— Atât timp cât nu te apropii cu foarfeca aia de 
mine, zise Fror, făcându-și de lucru cu o codiță, 
aproape de cicatricea de pe faţă. 

— Războinici! pufni Safrit. Mai nefolositori decât 
fetele nemăritate! Multe dintre feţele astea ar 
trebui ținute ascunse de ochii lumii, însă un băiat 
arătos ca tine n-ar trebui să se ascundă după 
tufișul ăla. 


Brand îşi trecu degetele prin barbă. 

— S-a cam îndesit în ultimele săptămâni. A 
început să mă cam mănânce, să fiu sincer. 

Un strigăt de veselie se auzi când Dosduvoi își 
ridică sabia mult în aer şi Thorn se aruncă printre 
picioarele lui desfăcute, se răsuci și-i dădu un 
picior zdravăn în fund, făcându-l pe uriaș să se 
clatine. 

Rulf îşi scărpină o parte a gâtului înțepată de 
insecte și plină de iritații. 

— Pe toţi ne mănâncă un pic. 

— Nu putem evita o serie de pasageri nedoriți de- 
a lungul unei călătorii ca asta. Odda scotoci în 
partea din față a pantalonilor, unde se scărpină 
zdravăn. Încearcă şi ei să găsească cea mai uşoară 
cale către sud, ca și noi. 

— Se tem că un război cu Marele Rege al 
păduchilor este pe cale să izbucnească, zise Safrit, 
și caută aliați printre musculiţe. Şi strivi una cu o 
lovitură de palmă peste ceafă. 

Fiul ei își scutură câteva smocuri de păr nisipiu 
tăiat, însă chica lui părea în continuare tot rebelă. 

— Oare chiar putem găsi aliați pe acolo? 

— Prinţul Kalyivului poate strânge atât de mulţi 
pirați şi jefuitori, încât praful stârnit de copitele 
cailor lor blochează lumina soarelui, zise Odda. 

Fror îl aprobă. 

— Şi am auzit că Împărăteasa din Sud are atât 
de multe corăbii încât poate forma cu ele un pod 
peste mare. 


— Nu este vorba despre corăbii sau despre cai, 
zise Brand, frecându-și uşor bătăturile din palme. 
Este vorba despre comerțul care se face pe Râul 
Divin. Sclavi şi blănuri se duc într-un sens, argint 
și mătase se întorc pe celălalt. Şi argintul poate 
câștiga războaie, la fel de bine ca oţelul. Își dădu 
seama că toţi ceilalți se uitau la el și se opri 
stânjenit. Așa îmi povestea Gaden... la fierărie... 

Safrit zâmbi, jucându-se cu obiectele atârnate la 
gât. 

— La cei tăcuţi trebuie să fii atent. 

— Apele liniștite sunt cele mai adânci, zise Yarvi, 
cu ochii săi deschişi la culoare ațintiți asupra lui 
Brand. Bogăția înseamnă putere. Averea Reginei 
Laithlin se află la originea invidiei Marelui Rege. El 
poate închide Marea Sfărâmată pentru corăbiile 
noastre. Poate sugruma comerțul Gettlandului. 
Cu Prinţul Kalyivului şi Împărăteasa de partea sa, 
ne-ar putea închide și Râul Divin. Ne-ar suprima 
fără să scoată sabia din teacă. Cu Prinţul și cu 
Împărăteasa de partea noastră, argintul încă mai 
curge. 

— Bogăția este putere, murmură Koll pentru 
sine însuși, de parcă încerca aceste cuvinte, 
căutând să vadă adevărul din ele. Apoi privi în sus, 
la Fror. Cum ai căpătat cicatricea? 

— Am pus prea multe întrebări, zise 
vanstermanul, zâmbind cu fața la foc. 

Safrit se aplecă deasupra lui Brand, trăgându-l 
ușor de barbă, clincănind din foarfecă. Se simţea 


ciudat, având pe cineva atât de aproape de el, 
privindu-l cu atenţie și mângâindu-i faţa cu degete 
blânde. Îi spunea întotdeauna lui Rin că-și aduce 
aminte de mama lor, însă erau doar povești 
repetate la nesfârșit, distorsionate de trecerea 
timpului, căci el își aducea aminte de povești, însă 
nu şi de cum se petrecuseră. Rin fusese cea care îl 
tunsese întotdeauna, iar el atinse cuțitul făcut de 
ea, simțind dintr-odată dorul de casă. Dor de 
coliba pentru care munciseră împreună din greu, 
de lumina flăcărilor pe chipul surorii sale, și 
îngrijorarea pentru ea se prăvăli asupra lui atât de 
năvalnic, încât tresări dintr-odată. 

Safrit tresări şi ea. 

— Te-am tăiat? 

— Nu, croncăni Brand. Mi s-a făcut dor de casă, 
atâta tot. 

— Ai pe cineva special care te așteaptă, ei? 

— Doar familia mea. 

— Un băiat așa frumos ca tine, nu-mi prea vine 
să cred. 

Dosduvoi pusese în sfârșit capăt fentelor lui 
Thorn apucând-o de părul desfăcut, iar acum o 
prinse de curea cu mâna cealaltă, o ridică în aer 
ca pe un balot de paie și o aruncă într-un șanț. 

— Unii dintre noi sunt blestemaţi să aibă ghinion 
în dragoste, zise Rulf sumbru, în timp ce Skifr 
strigă pauză și se duse să se uite după ucenica ei 
în şanţ. Eu am lipsit de la fermă prea mult timp și 
soția mea s-a măritat din nou. 


— Ghinion în dragoste pentru tine, poate, 
murmură Safrit, aruncând un smoc din barba lui 
Brand în foc, dar noroc pentru ea. 

— Ghinionul în dragoste este să juri că nu vei 
avea parte de dragoste niciodată. Părintele Yarvi 
scoase un oftat. Pe măsură ce îmbătrânesc, încep 
să consider din ce în ce mai mult că grija plină de 
dragoste a Bunicii Wexen nu poate ţine loc de 
dragoste. 

— Eu am avut o soţie, zise Dosduvoi, lăsându-se 
în jos lângă foc și căutându-și cu grijă o poziţie 
confortabilă pentru fundul îndurerat, însă a 
murit. 

— Nu este ghinion dacă a murit strivită de corpul 
tău masiv, zise Odda. 

— Nu e amuzant, zise uriașul, deși, luând în 
considerare  nechezăturile celorlalți, era în 
minoritate. 

— Eu n-am avut soţie, zise Odda. Nu cred în ele. 

— Eu mă îndoiesc că le-ai putea convinge tu pe 
ele, zise Safrit. Deşi îmi pare rău pentru mâna ta, 
obligată să-ți fie amantă în tot acest timp. 

Odda își arătă zâmbetul lui de lup, cu dinţii săi 
striați şi strălucind în lumina focului. 

— Să nu-ți pară. Mâna mea este o parteneră 
înțelegătoare și întotdeauna disponibilă. 

— Şi, spre deosebire de noi, restul, nu este 
descurajată de respiraţia ta îngrozitoare. 

Safrit mătură câteva fire de păr rămase din 
barba proaspăt tunsă a lui Brand și se așeză la 


locul ei. 

— Am terminat cu tine. 

— Pot să-ți împrumut foarfeca? întrebă Skifr. 

Safrit aruncă o privire înspre miriștea scurtă de 
pe căpăţâna ei. 

— Nu prea pare că ai avea ce să tai. 

— Nu pentru mine. 

Bătrâna arătă cu capul înspre Thorn, care se 
târâse afară din șanț şi se mișca nesigură pe 
picioare, strâmbându-se în timp ce-și freca scalpul 
care o durea și pe care părul îi stătea zbârlit, în 
toate direcțiile. 

— Cred că un alt miel de-al nostru are nevoie de 
foarfecă. Dosduvoi a dovedit că smocul ăla 
reprezintă o slăbiciune. 

— Nu. 

Thorn își aruncă armele din lemn aproape 
distruse la pământ și-și aranjă câteva şuvițe după 
ureche, un gest neobișnuit din partea ei, căreia 
părea că nu-i pasă niciodată de cum arată. 

Skifr înălță din sprâncene. 

— Nu mi-aş fi imaginat că vanitatea este unul 
dintre numeroasele tale defecte. 

— l-am făcut mamei mele o promisiune, zise 
Thorn, înhățând o felie groasă de carne și 
îndesându-și o jumătate în gură, cu degetele 
murdare. 

Poate că nu reuşise să învingă trei oameni odată, 
însă Brand nu avea nicio îndoială că i-ar fi întrecut 
la mâncat. 


— Nu mi-am imaginat că bagi în seamă opiniile 
mamei tale chiar atât de mult, zise Skifr. 

— Nu le bag în seamă. A fost întotdeauna o 
pacoste pentru mine. Întotdeauna mi-a spus cum 
trebuie să fac anumite lucruri, niciodată însă așa 
cum aș fi vrut eu să le fac. 

Thorn rupea cu dinţii din felia de carne, așa cum 
ar fi rupt un lup dintr-un cadavru, mâncând și 
vorbind în același timp, aruncând cu firimituri în 
toate părțile. 

— Mereu m-a bătut la cap cu ce cred oamenii 
despre mine, ce îmi vor face, cum aș putea fi 
rănită, cum aş putea s-o fac de râs. Mănâncă așa, 
vorbeşte așa, zâmbește așa, pișă-te așa. 

Ascultând, Brand se gândi doar la sora lui, 
rămasă singură și fără cineva care să aibă grijă de 
ea, şi fu cuprins de furie. 

— Pe zei! mârâi el. Există vreo binecuvântare pe 
lumea asta pe care tu să n-o tratezi ca pe un 
blestem? 

Thorn se încruntă când îl auzi, cu obrajii 
umflându-i-se în timp ce mesteca. 

— Ce vrei să spui? 

El lătră cuvintele, dezgustat dintr-odată de ea: 

— Că ai o mamă căreia îi pasă de tine şi o casă 
în care eşti în siguranţă și tot găsești ceva de care 
să te plângi! 

Toţi păstrară o liniște stânjenitoare. Părintele 
Yarvi miji ochii, Koll îi deschise larg pe-ai săi, iar 
Fror înălță din sprâncene, surprins. Thorn înghiţi 


încet în sec, arătând șocată, de parcă ar fi fost 
pălmuită. Mai rău. Că doar era tot timpul 
pălmuită. 

— Urăsc toată lumea asta nenorocită, murmură 
ea, smulgând o altă felie din mâna lui Safrit. 

Nu era chiar cea mai potrivită replică, așa că 
Brand nu-și putu ţine gura. 

— Nu-ţi face griji! spuse trăgându-și pătura în 
sus pe umeri şi întorcând spate. Şi ea simte cam la 
fel pentru tine. 


Blestemaţi să fie! 


Thorn strâmbă din nas când simţi mirosul 
mâncării, apoi clipi ca să se trezească și-și dădu 
imediat seama că e-n neregulă ceva. Cu greu își 
putea aminti când se trezise ultima dată fără 
îndemnul blând al cizmei lui Skifr. 

Poate că vrăjitoarea bătrână avea o inimă, la 
urma urmei. 

Visase că un câine o lingea pe o parte a capului 
și încerca să scape de această amintire în timp ce- 
și dădea păturile la o parte. Poate că visele erau 
mesaje de la zei, însă cu niciun chip nu reușea să 
distingă vreun înţeles al visului pe care tocmai îl 
avusese. Koll stătea pe vine aproape de marginea 
apei, mormăind în timp ce curăța oalele. 

— Neaţa, zise ea, întinzându-se cu voluptate și 
aproape  plăcându-i durerea prelungă ce-i 


străbătu braţele și spatele. 

În primele zile de-abia mai fusese în stare să se 
miște dimineața, de la efectul cumulat al vâslitului 
și al antrenamentelor, însă mușchii începuseră să 
i se întărească de la muncă, iar acum îi avea duri 
ca funia și ca scândura. 

Koll se uită în sus și ochii i se lărgiră. 

— Aă... 

— Stiu. Skifr m-a lăsat să dorm. 

Rânji, plimbându-şi privirea peste râu. Pentru 
prima dată, Divin părea un nume demn de el. Anul 
trecea şi Soarele Mamă era deja strălucitor și 
fierbinte, păsările ciripeau în pădure și insectele 
pluteau  leneșe pe deasupra apei. Crengile 
copacilor ce atârnau deasupra malului erau 
încărcate de flori albe și Thorn trase în piept 
mirosul florilor, inspirând şi expirând cu voioşie. 

— Am o senzaţie că ziua de azi va fi una plăcută, 
spuse ciufulindu-i părul lui Koll, apoi se întoarse 
și aproape că dădu peste Brand. 

El se uita la ea, cu o expresie de neajutorare. 

— Thorn, eu... 

— Să cazi mort. 

O jumătate de noapte stătuse întinsă, trează, 
gândindu-se ce vorbe grele să-i arunce, însă, când 
sosise momentul, tot ce putu să zică fură aceste 
cuvinte. Trecu pe lângă el, îndreptându-se către 
focul lângă care se  strânseseră membrii 
echipajului. 

— Să mâncaţi bine, zicea Rulf. Probabil că în 


cursul zilei de azi vom ajunge în ţinuturile înalte. 
O să aveţi nevoie de toată energia și chiar de mai 
mult de-atât când o să cărăm... ăă.. 

Se opri, holbându-se, în timp ce Thorn se 
apropie, înhăță un castron și se uită în oală. 

— Nu-i nevoie să vă opriți pentru mine, zise ea. 

Se holbau cu toţii la ea, ceea ce începea s-o facă 
să se simtă nervoasă. 

Apoi Odda pufni, stropind cu mâncare în toate 
părțile. 

— Arată ca o perie cu jumătate din peri smulși. 

— Ca un miel tuns pe jumătate, zise Dosduvoi. 

— Ca o salcie cu jumătate din ramuri tăiate, 
murmură Fror. 

— Mi-a plăcut asta, zise Odda. A fost poetică. Ar 
trebui să mai scoţi din astea. 

— Tu ar trebui să scoţi mai puţine, însă lucrurile 
sunt așa cum sunt. 

O adiere pluti pe deasupra râului, neobișnuit de 
rece pe o parte a capului lui Thorn, ceea ce-o făcu 
să arunce o privire încruntată în jos și să vadă că 
umărul îi era acoperit cu păr. Îşi atinse scalpul cu 
o mână, temându-se de ce-ar putea găsi acolo. Pe 
o parte avea părul încurcat în obișnuita-i coadă 
dezordonată. Partea stângă avea doar niște 
smocuri de păr, făcându-i degetele să tremure în 
timp ce-şi freca ceea ce semăna cu niște cucuie pe 
căpățână. 

— Ai dormit pe partea dreaptă. Skifr se aplecă 
peste umărul ei, apucând o bucată de carne din 


oală între degetul mare și arătător. Am făcut tot 
ce-am putut ca să nu te trezesc. Arăţi așa de 
împăcată când dormi. 

Thorn se holba la ea. 

— Ai spus că n-o să mă obligi s-o fac! 

— Şi de aceea am făcut-o eu. 

Bătrâna zâmbi de parcă îi făcuse o mare favoare 
lui Thorn. 

Deci cam atât cu vrăjitoarea care avea o inimă și, 
de asemenea, cu ziua cea plăcută. Thorn nu prea 
știa ce să aleagă între a plânge, a ţipa sau a o 
mușca de față pe Skifr. În cele din urmă nu reuşi 
decât să scoată un gâlgâit sugrumat, după care o 
porni furioasă spre râu, cu râsul echipajului 
răsunându-i în urechi, strângând din dinţi şi 
ținându-se cu o mână de capul acoperit cu păr pe 
o parte și complet chel pe partea cealaltă. 

Obiectul la care mama lui Thorn ţinea cel mai 
mult era o oglindă cu rama din argint. Thorn o 
necăjea mereu, spunându-i că iubea oglinda 
pentru că era atât de vanitoasă, însă știa de fapt 
că adevărul era că oglinda fusese un dar de la tatăl 
ei, adus cu mult timp în urmă din Primul dintre 
Orașe. Thorn urâse întotdeauna să se privească în 
ea. Avea faţa prea lungă și obrajii prea supti, nasul 
prea ascuţit şi privirea prea furioasă. Însă ar fi 
schimbat bucuroasă imaginea din oglindă cu 
gluma aceea strâmbă ce se uita acum la ea din apa 
nemișcată de la marginea râului. 

Și-o aminti pe mama sa cum îi cânta blând în 


timp ce-i pieptăna părul și pe tatăl ei zâmbind în 
timp ce le privea. Își aminti râsul şi căldura 
braţelor în jurul ei. Familia ei. Casa ei. Apucă 
săculeţul pe care-l purta și se gândi că a ţine la gât 
oasele de la degetele tatălui său era un gest 
vrednic de milă. Însă era tot ce-i mai rămăsese. 
Clătină cu amărăciune din cap uitându-se la 
propria imagine mutilată, în timp ce un alt chip 
apăru în spatele ei — înalt, suplu și lipsit de 
culoare. 

— De ce m-ai adus aici? întrebă ea, plesnind cu 
mâna imaginile din apă și împrăștiindu-le. 

— Ca să facem aliaţi din dușmanii noștri, zise 
Părintele Yarvi. Ca să facem rost de ajutoare 
pentru Gettland. 

— În caz că n-ai observat, eu nu sunt prea 
pricepută la a-mi face prieteni. 

— Toţi avem defectele noastre. 

— Atunci de ce m-ai adus pe mine? De ce s-o 
plătești pe Skifr ca să mă înveţe? 

Preotul se așeză pe vine alături de ea. 

— Ai încredere în mine, Thorn? 

— Da. Mi-ai salvat viaţa. Deși, uitându-se în 
ochii lui de un albastru-deschis, se întrebă cât de 
mult ar putea avea încredere într-un om atât de 
șiret. Şi am făcut un jurământ. Ce alegere am? 

— Niciuna. Așa că ai încredere în mine. Aruncă 
o privire în sus, la dezastrul din părul ei. Ar putea 
trece ceva timp până o să te obișnuiești, dar cred 
că îți stă bine. Ciudată și aprigă. Unică în felul tău. 


Ea pufni. 

— E ceva neobișnuit, trebuie să recunosc. 

— Unii dintre noi sunt neobișnuiţi. Mereu am 
crezut că ești bucuroasă că reziști. Pari să-ţi tragi 
seva din batjocură, ca floarea din îngrășământ. 

— Este mai dificil decât pare, murmură ea. Să 
porți întotdeauna o expresie dârză. 

— Stiu asta, crede-mă. 

Stătură așa, acolo, lângă apă, pentru o vreme, în 
tăcere. 

— Mă ajuţi să-mi rad şi cealaltă parte? 

— Eu zic s-o lași așa. 

— Aşa? De ce? 

Yarvi arătă cu capul înspre echipaj. 

— Blestemaţi să fie ei, de-aia! 

— Blestemaţi să fie! murmură Thorn, luând apă 
cu mâna și netezindu-și părul pe care încă îl mai 
avea. 

Trebuia să recunoască faptul că începea să-i 
placă ideea. Să rămână așa, pe jumătate rasă, 
ciudată şi aprigă, o provocare la adresa oricui se 
uita la ea. 

— Blestemaţi să fie! Și fornăi un râset. 

— Nu că o să fii singura din echipaj care o să 
aibă o înfățișare neobișnuită. Şi, oricum - Yarvi 
mătură câteva fire de păr rămase pe umărul ei cu 
mâna lui schiloadă - părul crește la loc. 


Fusese o zi grea la vâsle, luptând împotriva unui 
curent furios pe măsură ce Râul Divin se îngusta 


și malurile îi deveneau mai abrupte, în timp ce Rulf 
cel încruntat se străduia să strecoare corabia 
printre stânci acoperite cu spumă albă. În acea 
seară, când apusul se contura rozaliu deasupra 
dealurilor acoperite de păduri, ajunseră în 
ținuturile înalte. 

Pe malul râului se afla un sat ciudat, dezvoltat 
datorită comerțului făcut cu echipajele în trecere, 
în care nicio casă nu era asemănătoare cu alta. 
Unele erau construite din scânduri, altele din 
piatră, altele din turbă, la fel ca gorganele eroilor 
din vechime. Era adăpost pentru oamenii din 
preajma Mării Sfărâmate care se opriseră din 
drumul lor spre sud, al oamenilor din Kalyiv și din 
Imperiu care se opriseră din drumul lor spre nord, 
al oamenilor din triburile pădurii și probabil că și 
cei din Neamul Călăreţilor se blocaseră pe acolo în 
drumurile lor către est sau către vest. Seminţe 
purtate de vânt din jumătate de lume, ajunse să 
prindă rădăcini, prin cine știe ce noroc bizar, aici. 

Fără să conteze veșmintele sau obiceiurile lor, 
oricât de abili deveniseră în a smulge monede de 
la călători, totuși Părintelui Yarvi îi curgea sângele 
Reginei de Aur prin vene și știa cea mai bună 
metodă de negociere cu ei. Se târgui cu fiecare în 
propria lui limbă, acum zăpăcindu-i cu zâmbete 
cuceritoare şi după aceea cu o indiferență rece, 
până când îi făcu să se întreacă în a-l copleși cu 
preţuri care mai de care mai mici. Când în sfârșit 
închirie opt boi cu barbă uriași de la 


conducătoarea satului, o făcu să rămână clipind 
neîncrezătoare la cele câteva monede din palmă, 
prea puţine după părerea ei. 

— Părintele Yarvi nu e prost, zise Brand în timp 
ce-l privea aplicându-și magia lui cea de toate 
zilele. 

— Este cel mai șiret om pe care l-am cunoscut 
vreodată, răspunse Rulf. 

Aproape de râu se afla un depozit de lemne care 
nu mai puteau fi folosite — role și tălpige, catarge și 
vâsle rupte, chiar și o chilă veche și deformată cu 
câteva rămășițe de file de bordaj încă prinse de ea, 
oasele unei corăbii care coborâse pe râu mult prea 
avariată și care fusese dezmembrată. Echipajul își 
făcu de lucru cu securi și cu dălți și atunci apăru 
Tatăl Lună, ei deja trăseseră Vântul din Sud pe 
mal, montaseră de-a lungul chilei tălpige și 
coborâseră toată încărcătura în două căruțe 
închiriate. 

— Acum ne antrenăm? întrebă Thorn, în timp ce 
privea echipajul revenind la treburile lor obișnuite 
de zi cu zi, strângându-se în jurul focului, și la 
Koll, care stârnea hohote de râs imitând una din 
poveștile mai mult ca sigur inventate ale lui Odda. 

Skifr se uită la ea cu un ochi ce lucea în lumina 
ce pălea treptat. 

— Este târziu și mâine avem munci grele de dus 
la bun sfârșit. Vrei să ne antrenăm? 

Thorn împinse niște bucăți mari de talaş cu 
degetele de la picioare. 


— Poate doar puţin? 

— Vom face o ucigașă din tine, totuși. la armele. 

Rulf îi smulse pe toţi din așternuturi la prima 
geană de lumină, cu respiraţia vizibilă în aerul 
umed. 

— Sus, gogomanilor! Vă așteaptă cea mai grea zi 
din viaţa voastră. 

Nu existase nicio zi ușoară de când plecaseră din 
Thoriby, însă cârmaciul lor avea dreptate. Căratul 
corabiei peste un munte era exact la fel de grea pe 
cât suna. 

Se agățară gemând de funii, traseră icnind de 
vâslele răsucite pentru a fi transformate în mânere 
de apucat, își proptiră umerii sub chilă atunci 
când tălpigele nu mai făcură față, trăgând unul de 
celălalt într-un efort comun, duhnind, înjurând și 
luându-se la harță. Chiar și cu patru boi înhămaţi 
în față, la proră, ajunseră destul de repede plini de 
vânătăi de la căzături și de la frecarea cu funiile, 
biciuiți de crengi și plini de așchii. 

Safrit mergea în fața lor, pentru a le curăța 
drumul de crengi căzute. Koll alerga sub chilă și 
pe dinafară cu o găleată cu catran și cu grăsime de 
porc, pentru ca tălpigele să alunece. Părintele 
Yarvi striga la văcari în limba lor, căci ei nu strigau 
niciodată la boii lor, ci doar fredonau îndemnuri 
CU voci joase. 

În sus, tot mai sus, pe drumul abia vizibil și plin 
de pietre şi de rădăcini. Unii dintre ei se mai 
aventurau înarmaţi printre copacii din jurul 


corabiei, uitându-se după bandiții care puteau 
aștepta în pădure echipaje bune de prins în 
ambuscadă, pentru a le jefui şi a-i vinde pe 
membrii acestora ca sclavi. 

— Să vinzi membrii unui echipaj ca sclavi este 
mult mai profitabil decât să vinzi lucruri 
membrilor unui echipaj, asta-i sigur. 

Și Odda scoase un oftat meditativ, de parcă ar fi 
vorbit din propria experienţă. 

— Sau decât să tragi o corabie prin pădure, 
mormăi Dosduvoi. 

— Păstrează-ţi energia pentru ridicat, mârâi Rulf 
printre dinţii încleștaţi. O să ai nevoie de ea. 

Pe măsură ce dimineaţa trecea, Soarele Mamă 
începea să bată fără milă și muște mari și grase 
prinseră să roiască în jurul boilor ce trudeau în 
față şi al echipajului ce trudea sub chilă. 
Transpiraţia curgea șiroaie pe scalpul lui Thorn, 
acum acoperit cu câteva fire ţepoase, îi picura din 
sprâncene şi-i uda vesta, iritându-i rău sfârcurile. 
Mulţi dintre cei din echipaj se dezbrăcaseră până 
la brâu, iar unii dintre ei chiar până mai jos. Odda 
se opintea având pe el doar cizmele, expunând cel 
mai păros dos arătat vreodată de vreun om sau 
animal. 

Thorn ar fi trebuit să fie atentă unde își punea 
piciorul, însă ochii îi alunecau mai tot timpul 
înspre Brand. În timp ce alţii bombăneau şi se 
împiedicau, scuipând înjurături, el continua să se 
opintească, cu ochii aţintiți în față și cu părul 


umed lipit de fălcile strânse, cu mușchii săi mari 
încordându-se pe umerii acoperiţi cu picături de 
sudoare, muncind în timp ce trăgea toată 
greutatea fără să se plângă. Chiar acolo, în faţa ei, 
era doar forță. Aceeași forță pe care o avusese și 
tatăl ei, solidă și tăcută precum Tatăl Pământ. Îşi 
aminti de ultimele cuvinte pe care i le adresase 
Regina Laithlin. Proștii se laudă cu ce vor face. Eroii 
o fac. Şi Thorn aruncă încă o privire înspre Brand 
şi-şi dori să semene mai mult cu el. 

— Da, chiar așa, murmură Safrit în timp ce ţinea 
plosca la buzele crăpate ale lui Thorn, pentru ca 
aceasta să poată bea fără să dea drumul la funie. 
Ăsta e un băiat pe cinste. 

Thorn își abătu privirea într-o parte, primi 
jumătate de gură de apă în jos pe beregată și 
aproape că se înecă. 

— Nu ştiu despre ce vorbeşti. 

— Sigur că nu. Safrit își împinse limba în obraz. 
De aceea cred că nici nu te uiţi întruna la el. 

O dată chiar trecură pe lângă o corabie cărată în 
sens opus de o mulțime de oameni din Ținuturile 
de Jos scăldațţi în transpiraţie și se salutară dând 
din cap, însă nu-și irosiră puterile pentru vorbe de 
salut. Thorn nu mai avea energie de irosit, cu 
pieptul în flăcări și cu fiecare mușchi înțepenit de 
durere. Chiar și unghiile degetelor de la picioare o 
dureau. 

— Nu mă omor cu... vâslitul, mârâi ea, însă sunt 
al naibii de sigură că mai degrabă... aş vâsli pe o 


corabie... decât să o car în spate. 

Cu un ultim efort săltară Vântul din Sud peste o 
creastă înaltă și ajunseră pe teren drept, tălpigele 
oprindu-se în cele din urmă. 

— Ne vom opri aici, pentru moment! anunţă 
Părintele Yarvi. 

Urmă un cor de gemete recunoscătoare, iar 
oamenii legară funiile în jurul copacilor din jur, 
trântindu-se apoi pe jos, printre rădăcinile 
noduroase. 

— Slavă zeilor! șopti Thorn, pipăindu-și spatele 
plin de dureri. Coasta dealului, în jos, va fi mult 
mai ușoară. Trebuie să fie. 

— Bănuiesc că vom afla când vom ajunge acolo, 
zise Brand, cu mâna streașină la ochi. 

Terenul se lăsa în jos în față, însă, mai departe, 
greu de distins din cauza ceţii, se înălța din nou. 
Se înălța pe pante împădurite, mult, din ce în ce 
mai mult, către o creastă chiar mai înaltă decât 
cea pe care se aflau acum. 

Thorn se uita la ea, cu falca atârnânduui, 
nevenindu-i să-și creadă ochilor. 

— Mi se pare din ce în ce mai mult că zdrobirea 
cu pietre ar fi fost alegerea mai puţin dureroasă. 

— Încă nu e prea târziu să te răzgândești, zise 
Părintele Yarvi. Poate că n-avem noi prea mult 
confort pe aici, însă sunt sigur că găsim pietre. 


Omul care s-a luptat cu o corabie 


Echipajul care se târî cu greu din așternuturi era 
morocănos și ostenit, plin de dureri și de vânătăi 
de la truda de ieri, și o altă zi la fel de grea îl aștepta 
în față. Nici Odda nu mai avea glume de spus, în 
timp ce contempla drumul lung de străbătut în 
josul coastei împădurite a dealului, la capătul 
căreia scânteia un luciu de apă, prin pâcla 
depărtării. 

— Cel puţin, avem de coborât, zise Brand. 

Odda pufni în timp ce se întorcea cu faţa la el. 

— Ha! 

Brand înţelese în curând ce voia Odda să spună. 
În susul pantei provocarea era să tragi după tine 
Vântul din Sud. În josul pantei era să o opreşti să 
vină peste tine, ceea ce presupunea la fel de multă 
muncă și mult mai mult pericol. Drumul sinuos 
nu era suficient de larg pentru ca boii să le poată 
fi de ajutor, aşa că o duzină dintre oameni își 
înfășurară cârpe în jurul brațelor și-așa pline de 
usturimi, își încolăciră funii în jurul antebraţțelor 
jupuite şi în jurul umerilor căptușiți cu bucăţi de 
pături şi se aliniară paralel cu corabia, câte șase 
pe fiecare parte. Se sforțau s-o mențină în poziţie 
dreaptă pe măsură ce înaintau ușor de-a lungul 
pantei denivelate, în timp ce Koll mergea în faţa lor 
cu găleata, strecurându-se cu îndemânare să 
ungă tălpigele ori de câte ori vedea că acestea 


începeau să fumege. 

— Drepţi, bombănea Rulf, ridicând mâna. 
Drepţi! 

— Mai uşor de zis decât de făcut, gemu Brand. 

Îi fusese dată o funie, bineînţeles. Problema cu 
puterea de a ridica greutăți mari este că, atunci 
când e nevoie ca greutățile mari să fie ridicate, 
oamenii se dau la o parte din calea ta şi-ţi 
zâmbesc. Făcuse ceva munci grele ca să câștige o 
coajă de pâine pentru el și pentru Rin, însă nu mai 
muncise atât de tare în viaţa lui, cu o parâmă de 
cânepă udă de transpirațţie petrecută în jurul unui 
antebraț, peste umeri, apoi în jurul celuilalt 
antebraţ, tăindu-l la fiecare pas, cu picioarele 
tremurându-i, cu cizmele alunecând pe pământul 
nesigur și cu frunzele înșelătoare și acele de pin 
căzute, tușind de la praful stârnit de Odda în fața 
lui şi tresărind la blestemele lui Dosduvoi, aflat în 
spatele lui. 

— Oare când ajungem la râul ăla nenorocit? 
mârâi Odda peste umăr, în timp ce așteptau ca un 
copac căzut să fie îndepărtat din drum. 

— În curând vom putea face corabia să 
plutească în râul provenit de la transpiraţia mea. 
Brand scutură din cap și transpiraţia îi căzu cu 
picături mari din părul umed. 

— Imediat după ce Safrit ne-aduce apa, se 
scurge pe spatele meu, până între buci, zise 
Dosduvoi în spatele lui. Ai de gând să ne spui cum 
ai căpătat cicatricea, Fror? 


— M-am tăiat când mă bărbieream, strigă 
vanstermanul de pe partea cealaltă a navei, apoi, 
după o lungă pauză, adăugă: Niciodată să nu vă 
bărbieriți cu securea. 

Thorn se afla în spate, una dintre cele cinci 
persoane ce cărau catargul parţial cioplit. Brand îi 
putea simţi ochii ca niște săgeți aţintiți asupra 
spatelui său şi presupuse că încă era furioasă pe 
el pentru ce spusese despre mama ei. Nu prea 
putea s-o învinovăţească. Doar nu Thorn fusese 
cea care plecase de lângă Rin şi-o lăsase pe 
aceasta să se descurce singură, nu? Se părea că 
ori de câte ori Brand își pierdea cumpătul, el era 
furios, de fapt, pe el însuși. Ştia că trebuie să-și 
ceară scuze, însă cuvintele nu-i veneau niciodată 
ușor pe buze. Câteodată petrecea zile întregi 
încercând să găsească cuvintele potrivite, însă, 
când în sfârșit ajungea să deschidă gura, cuvintele 
greşite țâșneau ca un şuvoi. 

Oftă. 

— Bănuiesc că ar fi cel mai bine dacă n-aş mai 
scoate nicio vorbă. 

— N-ai auzi niciun afurisit de protest din partea 
mea, murmură Thorn, iar el era pe cale să se 
întoarcă şi să-i arunce o vorbă usturătoare pe care 
imediat după aceea ar fi regretat-o, când simţi o 
zdruncinătură în frânghie, care-l trase făcându-l 
să se împleticească până într-o grămadă de 
frunze, abia reușind să se țină pe picioare. 

— Uşor! răcni Dosduvoi şi smuci puternic de 


frânghia lui. 

Un nod alunecă, scoțând un plesnet ca de bici, 
iar el ţipă şocat și căzu pe spate cu putere. 

Odda scheună în spate „Zei!“, în timp ce era tras 
cu forță înainte, dărâmându-l pe cel din fața lui și 
făcându-l să scape funia, al cărei capăt porni să se 
agite precum o vietate. 

Urmă un cor de bătăi din aripi când o pasăre își 
luă zborul către cer şi Vântul din Sud porni la vale, 
iar unul dintre oameni începu să ţipe când funia 
lui îl tăie pe umeri și-l răsuci în loc, trântindu-l pe 
Fror într-o parte şi făcând ca greutatea neașteptată 
să-i tragă pe ceilalți după ea ca pe niște popice. 

Brand îl văzu pe Koll aplecat cu găleata în mână, 
holbându-se terorizat în timp ce prora înaltă se 
năpustea asupra lui, încercând să se ferească și 
alunecând pe spate sub chila ascuţită. 

Nu era vreme de gândit, iar de gândit de două ori 
nici nu putea fi vorba. Poate că era mai bine așa. 
Tatăl său îi spunea mereu lui Brand că nu e genul 
care gândește prea mult. 

Sări de pe drum, stârnind un norișor de frunze 
și își înfășură funia în jurul celui mai apropiat 
copac, un monstru cu trunchi gros și cu rădăcini 
noduroase înfipte adânc în coasta dealului. 

Oamenii din ambele laturi ale navei țipau unul 
la altul, scândurile gemeau, lemnul plesnea, însă 
Brand nu le dădu nicio atenţie, ci își propti o cizmă 
de copac, apoi și pe cealaltă. Cu un icnet își 
încordă picioarele şi spinarea, ajungând într-o 


poziție dreaptă, sprijinindu-se în funiile de pe 
umeri, întinzându-le la maximum, în așa fel încât 
ajunse să pornească și el din trunchiul copacului, 
precum o creangă. 

Măcar dacă ar fi fost și el făcut din lemn. Funia 
zbârnâi ca o coardă de harpă și ochii i se 
bulbucară în cap din cauza încordării, parâma din 
cânepă  frecându-se de coaja copacului, 
alunecându-i din mână şi sfâșiindu-i pielea. 
Strânse tare din dinţi și închise ochii, apucând 
apoi cârpele din jurul funiei. Strângându-le la fel 
de tare ca Moartea care-i înhaţă pe muribunzi. 

Prea multă greutate de ridicat. Mult prea multă, 
însă, odată ce totul depinde de tine, mai ai de ales? 

Și mai multe scrâșnete în urechile sale în timp ce 
Vântul din Sud se mișca, iar greutatea crescu și 
mai mult, din ce în ce mai mult, smulgându-i un 
geamăt prelung, însă ştia că, dacă şi-ar lăsa 
genunchii sau brațele să se îndoaie o singură dată, 
funia l-ar tăia în două. 

Deschise ochii pentru o clipă. Lumina soarelui 
strălucind printre frunze. Sângele pompând prin 
pumnii tremurânzi. Funia fumegând în jurul 
trunchiului copacului. Glasuri răsunând în 
depărtare. Şuieră, în timp ce funia se răsuci, apoi 
vibră, alunecând din nou, mușcându-i din carne 
la fel de implacabil ca un fierăstrău. 

Nu putea să renunţe. Nu-și putea dezamăgi 
echipajul. Oasele îi trosniră atunci când parâma îi 
tăie umerii, braţele, mâinile, pornită să-l rupă în 


bucăți, iar respirația întretăiată îi irită pieptul, 
făcându-l să gâfâie printre dinţii încleştaţi. 

Nu putea să renunțe. Nu putea să-și 
dezamăgească familia. Tot trupul îi tremura, 
fiecare mușchi din corp străbătut de arsuri din 
cauza efortului. 

Nimic pe lumea asta, decât el și funia. Nimic, 
decât efortul, durerea și întunericul. 

Apoi auzi glasul lui Rin, blând, în ureche. 

— Dă-i drumul. 

Clătină din cap, scâncind, opintindu-se. 

— Dă-i drumul, Brand! 

O secure bubui în lemn și el se prăbuși, lumea 
întorcându-se cu susul în jos. Braţe puternice îl 
prinseră, îl lăsară jos, slăbit ca un copil, moale ca 
o cârpă. 

Thorn, cu Soarele Mamă în spate, strălucind 
palid într-o parte a capului ei. 

— Unde e Rin? şopti el, însă vocea îi sună doar 
ca un croncănit. 

— Poţi să renunti. 

— Îhîl 

Pumnii lui încă mai strângeau ceva. Îi trebui un 
efort considerabil să-și lase degetele pulsânde să 
se desfacă, îndeajuns pentru ca Thorn să 
deznoade funia, o funie întunecată la culoare din 
pricina sângelui. 

Ea tresări și ţipă: 

— Părinte Yarvi! 

— Îmi pare rău, croncăni el. 


— Ce 

— N-ar fi trebuit să spun așa ceva... despre 
mama ta... 

— Taci, Brand! 

Urmă o pauză, apoi voci neinteligibile în 
depărtare şi o pasăre scoțând ciripituri dintre 
crengile de deasupra. 

— Chestia care mă arde cel mai tare este că 
încep să cred că ai avut dreptate. 

— Am avut? 

— Nu te lăsa purtat de val. Mă-ndoiesc că se va 
mai întâmpla. 

Oamenii se strângeau în jurul lui, siluete 
nedeslușite privind de sus la el. 

— Aţi mai văzut vreodat' așa ceva? 

— De el a atârnat întreaga greutate pentru un 
moment. 

— O ispravă despre care să se cânte, cu 
siguranţă. 

— Deja mă gândesc la un cântec, veni glasul lui 
Odda. 

— Mi-ai salvat viaţa, zise Koll, privindu-l cu ochi 
căscați larg, murdar de catran pe obraz. 

Safrit îi duse plosca la buze lui Brand. 

— Corabia l-ar fi zdrobit. 

— Corabia s-ar fi zdrobit ea însăși, zise Rulf. Și 
atunci n-am mai fi dus niciun ajutor în Gettland. 

— Şi am fi avut noi înșine nevoie de ajutor. 

Chiar și să înghită necesita un mare efort. 

— Doar... am făcut ce-ar fi făcut oricine 


altcineva. 

— Mi-ai adus aminte de un vechi prieten de-al 
nostru, zise Părintele Yarvi. Braţe puternice. Suflet 
mare. 

— O tragere pe rând, zise Rulf, cu glas înecat. 

Brand se uită în jos la ce făcea Preotul și simţi 
că-i vine rău. Arsurile de la funie se răsuceau în 
jurul braţelor sale precum niște șerpi roșii 
încolăciţi în jurul unor crengi albe, neregulate și 
însângerate. 

— Te doare? 

— Doar o furnicătură. 

— Doar o nenorocită de furnicătură! urlă Odda. 
Ați auzit? Ce rimează cu furnicătură? 

— O să te doară mai tare în curând, zise 
Părintele Yarvi. Şi-ți va lăsa şi nişte cicatrice. 

— Urme ale unei mari izbânzi, murmură Fror, 
cel care, când venea vorba de cicatrice, trebuia să 
fie recunoscut ca expert. Urmele unui erou. 

Brand tresări când Yarvi îi înfășură bandaje în 
jurul antebrațelor, tăieturile arzându-l acum cu 
furie. 

— Ce mai erou! murmură el, în timp ce Thorn îl 
ajuta să se ridice. M-am luptat cu o funie şi am 
pierdut. 

— Nu. Părintele Yarvi strecură un ac prin 
bandaje și-și lăsă mâna schiloadă pe umărul lui 
Brand. Te-ai luptat cu o corabie. Și ai câștigat. Ține 
asta sub limbă. Şi strecură o frunză uscată în gura 
lui Brand. O să-ți ușureze durerea. 


— Nodul a alunecat, zise Dosduvoi, uitându-se 
clipind la capătul zdrențuit al funiei sale. Ce 
ghinion nenorocit mai e și ăsta? 

— Ghinionul ce-i afectează pe oamenii care nu- 
și verifică nodurile îndeajuns de bine, zise 
Părintele Yarvi, privindu-l cu răceală. Safrit, fă loc 
pentru Brand în căruţă! Koll, stai cu el! Ai grijă să 
nu fie pornit pe alte fapte eroice. 

Safrit pregăti un pat printre provizii, din păturile 
echipajului. Brand încercă să-i spună că poate să 
meargă, însă vedeau cu toții că nu poate. 

— O să stai întins acolo și-o să-ţi placă! se răsti 
ea la el, cu degetul înfipt în faţa lui. 

Și asta fu tot. Koll se așeză pe un butoi lângă el 
și căruţa o porni la vale, cu Brand tresărind la 
fiecare zdruncinătură. 

— Mi-ai salvat viața, murmură băiatul, după un 
timp. 

— Eşti rapid. Te-ai fi dat la o parte din calea ei. 

— Nu, nu m-aș fi dat. Priveam prin Ultima 
Poartă. Lasă-mă să-ți mulţumesc, cel puţin. 

Se uitară unul la altul pentru o clipă. 

— Mi se pare corect, zise Brand. Mi-ai mulțumit. 

— Cum de-ai devenit așa puternic? 

— Prin muncă, bănuiesc. La docuri. La vâslă. În 
fierărie. 

— Ai lucrat în fierărie? 

— Pentru o femeie pe nume Gaden. A preluat 
fierăria soţului ei după ce acesta a murit și s-a 
dovedit de două ori mai pricepută decât el. 


Brand își aduse aminte cum ţinea ciocanul în 
mână, răsunetul scos de nicovală, dogoarea 
cărbunilor. Nu-și imaginase vreodată că îi vor lipsi, 
însă îi lipseau. 

— Este o afacere bună prelucrarea fierului. 
Sincer. 

— De ce ai renunțat? 

— Mereu am visat să devin războinic. Să câștig 
un loc în cântece. Să mă alătur unui echipaj. 

Brand îi privi pe Odda și pe Dosduvoi 
ciorovăindu-se sub greutatea funiilor, pe Fror 
clătinând din cap a dezgust, și zâmbi. 

— Aveam în minte imaginea unui echipaj mai 
curat decât ăsta, însă trebuie să accepți familia 
care îți este dată. 

Durerea se micșora, însă părea că frunza lui 
Yarvi îi făcea limba mai grea. 

— Mama mea a murit când eram mic. Mi-a spus 
să fac ce se cuvine. Tatăl meu nu m-a vrut... 

— Tatăl meu a murit, zise Koll. Cu mult timp în 
urmă. 

— Ei bine, acum îl ai pe Părintele Yarvi. Și pe toţi 
frații ăștia în jurul tău. Brand îi surprinse privirea 
lui Thorn pentru o secundă, înainte ca ea să se 
încrunte către copaci. Și pe Thorn ca soră, dacă 
asta te încălzește cu ceva. 

Koll îi arătă rânjetul lui scurt. 

— O binecuvântare cu dus și-ntors, să știi. 

— Cele mai multe binecuvântări sunt aşa. Are 
ghimpi, dar cred că ar lupta până la moarte pentru 


oricare dintre noi. 

— Categoric, îi place să se lupte. 

— Cu siguranţă îi place. 

Roţile căruţei scârțâiau, încărcătura 
zdrăngănea, membrii echipajului țipau unul la 
altul. Apoi Koll mai spuse, în șoaptă: 

— Deci ești fratele meu? 

— Aşa cred. Dacă vrei și tu. 

— Bănuiesc că se putea și mai rău. 

Băiatul ridică din umeri, de parcă nu prea avea 
importanță. Însă Brand credea că avea 
importanţă. 


Cu o ultimă opintire, Vântul din Sud alunecă în 
apele învolburate ale Râului Interzis, ceea ce avu 
ca rezultat câteva aclamații răzlețe. 

— Am reușit, zise Brand, de-abia venindu-i să 
creadă. Noi am reușit asta? 

— Da. O să le poţi povesti nepoților că ai cărat în 
spate o corabie peste ţinuturile înalte. Rulf își 
șterse transpiraţia de pe frunte cu braţul său gros. 
Însă mai avem și de vâslit pe ziua de azi! strigă el, 
făcând aclamaţiile să înceteze brusc. Hai să urcăm 
încărcătura la bord și să străbatem câteva mile 
înainte de apusul soarelui! 

— În picioare, leneșule! 

Dosduvoi îl smuci pe Brand jos din căruţă, 
făcându-l să stea pe picioarele-i nesigure. 

Părintele Yarvi vorbea cu șeful bouarilor în doar 
zeii ştiau ce limbă ciudată, după care amândoi 


izbucniră în râs și se îmbrăţișară. 

— Ce-a zis? întrebă Brand. 

— Să avem grijă cu Neamul Călăreţilor, spuse 
Părintele Yarvi, pentru că sunt sălbatici și 
periculoși. 

Thorn privi încruntată la boi, eliberați de povară 
dintr-odată. 

— Nu văd partea amuzantă. 

— L-am întrebat ce le spune el celor din Neamul 
Călăreţilor când face negoțţ cu ei. 

— Şi? 

— Aveţi grijă cu cei din Neamul Navigatorilor, 
pentru că sunt sălbatici și periculoși. 

— Cine sunt cei din Neamul Navigatorilor? 
întrebă Koll. 

— Noi suntem, zise Brand, strâmbându-se în 
timp ce se cățăra la bordul Vântului din Sud. Noi 
suntem. 

Fiecare articulaţie și fiecare tendon îl durea, dar 
se îndreptă cocoșat, cu un târșâit de moșneag, 
înspre locul său, la pupă, lăsându-se să cadă pe 
cufărul lui chiar în timp ce Thorn i-l împingea sub 
el. 

— Eşti sigur că poți vâsli? 

— O să păstrez același ritm ca şi tine, fără 
probleme, murmură el peste umăr către ea, deși i 
se păruse necesar un efort eroic chiar și să se 
ridice în picioare. 

— De-abia poți să te ţii după mine și când ești 
sănătos, spuse ea. 


— O să vedem dacă te poţi ţine tu după mine, 
fibră de zgârci cu gura mare ce ești. Rulf stătea în 
picioare, în spatele lor. Stai pe locul meu, băiete. 

— Şi eu unde să mă duc? 

Rulf arătă cu capul înspre rama-cârmă de pe 
platforma de deasupra lor. 

— M-am gândit că în seara asta poţi să preiei tu 
cârma. 

Brand clipi. 

— Eu? 

— Cred că ţi-ai câștigat locul. 

Rulf îl plesni cu palma pe spate în timp ce-l ajuta 
să se ridice. 

Mormăind din cauza durerii, Brand se întoarse, 
cu o mână pe rama-cârmă, şi văzu întregul echipaj 
uitându-se la el. Safrit și Koll lângă încărcătură, 
Odda, Dosduvoi și Fror la vâslele lor, Părintele 
Yarvi stând cu Skifr lângă prora sculptată în formă 
de porumbel și, în spatele lui, Râul Interzis 
curgând către sud, cu Soarele Mamă aruncând 
sclipiri de aur în apele sale. 

Brand rânji larg. 

— Îmi place priveliștea de-aici. 

— Să nu te obișnuiești cu ea, zise Rulf. 

Și dintr-odată tot echipajul începu să bată cu 
degetele în vâsle, ciocănind, răpăind, un tunet de 
carne pe lemn. O bătaie de tobă în semn de 
respect. Pentru el. Pentru el, care toată viaţa lui 
fusese un nimeni. 

— Ca să fiu sinceră, ai făcut ceva remarcabil 


acolo, spuse Thorn, având pe chip urma unui 
zâmbet şi cu ochii scânteindu-i în timp ce plesnea 
cu palma în vâslă. Remarcabil! 

Brand simţi atunci cum mândria crește în el, mai 
puternic decât oricând. Străbătuse cale lungă de 
când fusese lăsat singur pe plaja din josul orașului 
Thoriby. Poate că n-o fi făcut el un jurământ de 
războinic, însă tot găsise un echipaj, chiar și-așa. 
O familie din care să facă parte. Îşi dori ca şi Rin 
să fie aici, imaginându-șşi chipul ei dacă ar fi fost 
aici, și fu nevoit să fornăie și să pretindă că-i 
intrase ceva în ochi. Se simţea stând în lumină, și 
era meritul lui. 

— Ei, nu le loviți doar, ticăloși leneși ce sunteţi! 
zbieră cu voce spartă. Trageţi de ele! 

Oamenii râseră în timp ce apucau de vâsle, iar 
Vântul din Sud alunecă ușor pe năvalnicul Râu 
Interzis, vâslind cu toţii în aceeași direcţie cu 
curentul, în sfârșit, lăsând boii și și pe stăpâni lor 
să aștepte pe mal pentru o nouă încărcătură. 


Vremuri neobișnuite 


Pădurea îi cedă locul stepei întinse. Groaznic de 
întinsă. Nemilos de plată. Mile peste mile de iarbă 
bogată, verde şi unduitoare. 

Pentru Thorn, obișnuită să umble pe dealurile, 
pe munţii şi pe falezele din Gettland, acest peisaj 
avea ceva zdrobitor în pustietatea sa, cu tot acest 


spaţiu, întinzându-se sub cerul nesfârșit către 
foarte îndepărtatul orizont. 

— De ce n-o cultivă nimeni? întrebă Koll, 
încălecat pe catargul lăsat jos, pe punte, în timp 
ce vântul sufla rumegușul lăsat de cuțitul său 
după crestături. 

— Neamul Călăreţilor o folosește ca pajiște 
pentru cai, zise Dosduvoi. Şi nu le place ca 
altcineva în afară de ei să mai umble pe-aici. 

Odda pufni. 

— Le place atât de puţin, încât îi jupoaie de vii, 
să știți. 

— O practică pe care au deprins-o de la Prinţul 
Kalyivului. 

— Care a deprins-o și el în Primul dintre Orașe, 
spuse Fror, frecându-se la ochiul cel strâmb cu 
vârful unui deget. 

— Deşi am înţeles că a fost adusă acolo de 
călătorii din Sagenmark, zise Rulf. 

— Călători care fuseseră şi ei instruiți cu ocazia 
primei incursiuni a lui Bail Constructorul, zise 
Yarvi. 

— Deci așa ajung jupuitorii să fie jupuiţi, cugetă 
Skifr, urmărind cum vântul desena modele în 
iarbă, iar lecţiile sângeroase ajung să formeze un 
cerc închis. 

— Destul de corect. Rulf cercetă cu privirea râul, 
în față şi în spate, apoi şi-o întoarse asupra 
terenului plat, ceea ce-l făcu să se încrunte mai 
tare ca oricând. Atât timp cât nu o deprindem și 


noi pe pielea noastră. 

— De ce ești atât de îngrijorat? întrebă Thorn. N- 
am mai văzut o corabie de zile întregi. 

— Exact. Unde s-au dus? 

— lată două dintre ele, zise Părintele Yarvi, 
arătând cu degetul în josul râului. 

Avea privire ageră. De-abia când ajunseră mult 
mai aproape, mijindu-și ochii peste umăr, Thorn 
putu să vadă ce erau acele puncte negre de pe 
malul râului. Scheletele înnegrite a două corăbii 
mici erau răspândite pe o mare suprafaţă de iarbă 
călcată în picioare. O mică suprafaţă rotundă, 
neagră, de la un foc stins. Un foc precum cel la 
care îşi încălzeau ei mâinile în fiecare noapte. 

— Nu este o imagine încurajatoare pentru 
echipaj, murmură Brand, care avea tendinţa să 
spună ceea ce ceilalți deja văzuseră. 

— Morți, zise Skifr cu seninătate. Poate, cei mai 
norocoşi, luaţi sclavi. Sau mai puţin norocoși. Cei 
din Neamul Călăreţilor nu sunt cunoscuţi pentru 
purtarea lor blândă. 

Odda se uită încruntat peste întinderea de iarbă 
netedă. 

— Crezi că o să dăm peste ei? 

— Având în vedere norocul meu... murmură 
Dosduvoi. 

— De-acum înainte vom căuta terenuri mai 
înalte pe care să înnoptăm! strigă Rulf. Şi vom 
dubla numărul de oameni ce vor sta de pază! Opt 
oameni treji tot timpul! 


Așa că erau cu toţii nervoși, uitându-se 
încruntați de-a lungul stepei şi tresărind la fiecare 
zgomot, când văzură dintr-odată imaginea unei 
corăbii venind pe râu în sus. 

Era de aceeași dimensiune cu Vântul din Sud, 
având în jur de şaisprezece vâsle pe-o parte. 
Galionul de la proră era un lup negru, așa că 
Thorn îşi dădu seama că erau probabil 
throvenlanderi, iar după cicatricele rămase pe 
scuturi şi pe parapete, oameni pregătiți de luptă. 
Poate chiar foarte doritori. 

— Păstraţți-vă armele la îndemână! strigă Rulf, 
cu arcul său din corn deja în mână. 

Safrit privea cu nervozitate cum oamenii se 
străduiau să se descurce în același timp și cu 
lamele vâslelor, și cu cele ale armelor. 

— N-ar trebui ca noi să netezim calea pentru 
Tatăl Pace? 

— Desigur, zise Părintele Yarvi şi îşi săltă puţin 
sabia din teacă. Însă cuvintele unui om înarmat 
sună mult mai dulce. Bun găsit! strigă el peste 
apă. 

O siluetă în zale, cu barbă, stătea dreaptă la 
prora celeilalte corăbii. 

— La fel şi vouă, prieteni! 

Ar fi sunat și mai pacifist dacă nu ar fi avut 
alături oameni cu arcurile încordate, foarte 
aproape de el. 

— Corabia noastră se numește Câinele Negru şi 
urcăm pe Râul Interzis dinspre Primul dintre 


Orașe! 

— Vântul din Sud se numește a noastră și 
coborâm pe Râul Divin, venind dinspre Roystock, 
le răspunse Yarvi strigând. 

— Cum v-a mers în ținuturile înalte? 

— O trudă cauzatoare de sete grozavă pentru cei 
care au avut de cărat greutatea. Yarvi își ridică 
mâna schiloadă. Însă eu am răzbit. 

Celălalt căpitan râse. 

— Un conducător trebuie să facă şi partea lui de 
muncă, alături de oamenii săi, însă, dacă participă 
în aceeași măsură, aceștia își vor pierde tot 
respectul față de el! Putem să venim mai aproape? 

— Puteţi, dar să știți că suntem bine înarmați. 

— Prin aceste părți ridică suspiciuni cei care nu 
sunt înarmați. 

Căpitanul le făcu semn celor din echipaj, un 
grup de oameni trecuţi prin multe, cu bărbi lungi, 
plini de cicatrice și de monede în formă de inele 
strălucitoare, care traseră cu îndemânare Câinele 
Negru prin mijlocul curentului, paralel cu Vântul 
din Sud, cu prora lângă pupa acesteia. 

Dintr-odată izbucni într-un râs neîncrezător. 

— Cine-i ticălosul ăla bătrân care stă acolo, 
lângă cârmă? Ori Rulf cel Rău, ori eu sunt o 
bucată de şuncă! Eram sigur că ai murit şi n-am 
pierdut nicio oră de somn din cauza asta! 

Rulf scoase și el un râs ca un lătrat. 

— O bucată de şuncă, și încă una putredă, 
Jenner cel Albastru! Eram sigur că ai murit și i- 


am dat cep unui butoi de bucurie! 

— Rulf cel Rău? murmură Thorn. 

— Cu mult timp în urmă. Bătrânul cârmaci 
flutură din mână și-și lăsă scutul jos. Oamenii au 
tendința să devină mai puţin răi pe măsură ce 
avansează în vârstă. 

Echipajul de pe Câinele Negru aruncă parâma de 
la proră peste apă și, în pofida câtorva înjurături 
din cauza vâslelor care se încurcaseră între ele, 
cele două echipaje traseră cele două nave una 
lângă cealaltă. Jenner cel Albastru se aplecă peste 
parapet şi-i apucă mâna lui Rulf, ambii bărbaţi 
radiind de bucurie. 

Thorn nu zâmbi şi-şi păstră mâna lipită de sabia 
de la tatăl ei. 

— Cum naiba ai scăpat cu fața curată din 
încurcătura în care ne-a băgat Tânărul Halstam? 
îl întrebă Rulf. 

Jenner își scoase coiful și-l aruncă în spate, către 
oamenii săi, scărpinându-și o șuviță subţire de păr 
cenușiu. 

— Mi-e rușine să recunosc că mi-am încercat 
norocul cu Marea Mamă și că am înotat ca să scap. 

— Ai avut întotdeauna noroc de arme bune. 

— Tot am căpătat o săgeată în fund, însă, în 
ciuda faptul că sunt un osos, am fost binecuvântat 
cu un dos cărnos și n-am suferit vreo pagubă 
însemnată. Am considerat că săgeata a făcut parte 
din norocul meu de arme bune, pentru că datorită 
ei am scăpat de zgarda de sclav. 


Rulf își trecu degetele peste gât, iar Thorn văzu 
urme pe care nu le mai remarcase înainte, imediat 
sub barbă. 

— Eu am fost mai puţin norocos. Însă, 
mulțumită Părintelui Yarvi, am redevenit un om 
liber. 

— Părintele Yarvi? Jenner căscă ochii mari. 
Preotul Gettlandului? Cel care a fost odată fiul 
Reginei de Aur, Laithlin? 

— El însuși, zise Yarvi, făcându-și loc printre 
cufere, spre partea din spate a navei. 

— Atunci sunt onorat, căci am auzit că ești un 
om extraordinar de șiret. Jenner cel Albastru 
înălță dintr-o sprânceană înspre Thorn. Acum ai și 
femei care trag la vâsle? 

— Am pe oricine e în stare să-mi miște corabia, 
zise Rulf. 

— De ce părul ăsta de nebună, fată? 

— Ca să fii tu blestemat, mârâi Thorn, de aia! 

— O, e fioroasă! Lăsând deoparte vâsla, 
îndrăznesc să afirm că ar putea rupe un om în 
două. 

— Sunt dispusă să fac o încercare, spuse ea, un 
pic flatată. 

Jenner își arătă dinţii, un şir gălbui, cu multe 
găuri în el. 

— Dacă aș fi mai tânăr cu zece ani, mi-aș încerca 
norocul, însă vârsta m-a făcut mai precaut. 

— Cu cât ai mai puţin timp, cu atât ești mai 
puţin dispus să riști ceea ce ţi-a mai rămas, zise 


Rulf. 

— Ăsta e adevărul, scutură Jenner din cap. Rulf 
cel Rău întors prin Ultima Poartă și fete care trag 
la vâsle și la mai ştiu eu ce. Vremuri neobișnuite, 
chiar așa. 

— Care vremuri nu sunt? întrebă Părintele Yarvi. 

— Și asta este adevărat! Jenner cel Albastru miji 
ochii la soarele murdar. E vremea cinei. Să tragem 
la mal și să facem schimb de noutăţi? 

— Prin schimb de noutăţi vrei să spui să bem? 
întrebă Rulf. 

— Asta spun și să facem exces. 


Găsiră o limbă de pământ ușor de apărat, puseră 
de pază oameni capabili și încinseră un foc enorm, 
ale cărui flăcări fugeau încolo şi-ncoace datorită 
vântului ce bătea fără încetare, împrăștiind 
scântei peste apă. Apoi fiecare echipaj dădu cep 
unui butoi de bere și urmară cântece cu glasuri 
lipsite de har, povești a căror veridicitate trebuia 
pusă la îndoială și multă, multă veselie gălăgioasă. 
Cineva pornit pe fapte rele îi dădu bere lui Koll să 
bea, iar el îi prinse gustul, apoi aproape imediat i 
se făcu rău și adormi, spre dezgustul profund al 
mamei sale și seriosul amuzament al celorlalți. 

Gălăgia nu fusese niciodată un motiv de bucurie 
pentru Thorn, totuși. În ciuda zâmbetelor, toată 
lumea își ţinea armele aproape și erau câţiva 
oameni acolo care zâmbeau la fel de puţin ca și 
Thorn.  Cârmaciul  Câinelui Negru, pe nume 


Crouch, ce avea o dungă albă în părul ce se rărea, 
părea să nutrească o anumită dușmănie împotriva 
întregii lumi. Când se duse să urineze în râu, 
Thorn observă că acesta aruncase o privire 
cercetătoare asupra încărcăturii de pe Vântul din 
Sud şi, mai ales, asupra cufărului legat în fier al 
Părintelui Yarvi. 

— Nu-mi place aspectul lui, murmură ea către 
Brand. 

El îi aruncă o privire peste buza cănii. 

— Ţie nu-ţi place aspectul nimănui. 

Ea nu avusese niciodată nimic de obiectat cu 
privire la aspectul lui Brand, chiar deloc, însă 
ținea asta doar pentru ea. 

— Îmi displace aspectul lui mai mult decât al 
celorlalți, atunci. Unul dintre acei oameni care nu 
sunt altceva decât priviri dure şi cuvinte dure. Şi 
un chip ca un cur pălmuit. 

El rânji cu fața în bere când o auzi. 

— O, urăsc tipul ăsta de oameni. 

Și ea se văzu nevoită să rânjească. 

— Sub aspectul meu ameninţător se ascund 
adâncimi nebănuite, totuși. 

— Bine ascunse, zise el, în timp ce-și ridica în 
sus cana. Însă cred că încep să le astup. 

— Îndrăzneţ din partea ta! Să astupi ce trebuie 
la o fată, fără să ai consimțământul ei. 

El scoase bere pe nas auzind-o, începu să 
tușească în mod convenabil și trebui să fie plesnit 
pe spate de către Odda, care profită de ocazie 


pentru a începe să trâmbiţeze versurile fără rimă 
și măsură despre Brand, cel care ţinuse corabia. 
Panta deveni mai abruptă, pericolul mai mare și 
realizarea din ce în ce mai impresionantă cu 
fiecare repovestire, Safrit sorbindu-l din ochi pe 
Brand şi spunând: „l-a salvat viaţa fiului meu“. 
Singurul în măsură să conteste veridicitatea 
faptelor sale era însuși Brand, cel care nu putea 
arăta mai stânjenit decât acum la auzul acestor 
laude, părând practic ca stă înfipt într-o ţepușă. 

— Cum mai stau lucrurile prin preajma Mării 
Sfărâmate? întrebă Jenner cel Albastru când se 
sfârşi cântecul. A trecut un an de când n-am mai 
dat pe-acasă. 

— Cam la fel cum le știaţi, zise Yarvi. Bunica 
Wexen face cereri mai mari ca oricând în numele 
Marelui Rege. Cea mai recentă discuţie se referă la 
taxe. 

— Să cadă sifilisul asupra lui şi a Zeiţei Unice! 
strigă Jenner. Un om ar trebui să fie stăpân pe ce- 
i al lui, nu să fie nevoit să-l închirieze de la alt hoț 
doar pentru că acesta stă pe un jilt mai înalt. 

— Cu cât unii oameni obţin mai mult, cu atât vor 
să obțină și mai mult, rosti Yarvi, iar oamenii de 
ambele părţi ale focului își murmurară aprobarea. 

— Râul Divin a fost curat? 

— N-am întâlnit nicio problemă, de niciun fel, 
zise Rulf. Dar cel Interzis? 

Jenner îşi supse găurile dintre dinți. 

— Nenorociţii de Călăreţi sunt agitați precum 


albinele furioase, atacând corăbii şi caravane, 
incendiind gospodării, totul sub privirea 
Kalyivului. 

— Care trib? întrebă Yarvi. Uzhakii? Barmekii? 

Jenner îi aruncă o privire pierdută. 

— Sunt triburi acolo? 

— Şi toate au propriile lor obiceiuri. 

— Ei bine, cu toţii trag cu același tip de săgeți, 
asta am putut observa, și nici Prințul Kalyivului 
nu face nicio diferenţă între ei. S-a săturat de 
impertinența lor şi intenţionează să le dea o lecţie 
dură. 

— Cel mai bun tip de lecţie, zise Odda, arătându- 
și dinții piliți. 

— Doar că nu are intenţia de a se folosi de 
propriile-i mâini. 

— Prinții rareori fac asta, zise Yarvi. 

— A întins un lanţ peste Râul Interzis și nu mai 
lasă să treacă niciun echipaj înarmat până când 
noi, nordicii, nu îl vom ajuta să le dea celor din 
Neamul  Călăreţilor o usturătoare lecţie de 
disciplină, așa cum numai noi știm. 

Rulf expiră zgomotos, dezumflându-și pieptul 
masiv: 

— Ei, dar nu-l va opri pe Preotul din Gettland. 

— Nu-l cunoașteţi pe Prinţul Varoslaf și niciun 
om zdravăn la cap nu și-ar dori să-l cunoască. 
Nimeni nu-și poate da seama ce va face ticălosul 
ăla chel de la o clipă la alta. Singurul motiv pentru 
care am scăpat a fost că i-am îndrugat o poveste 


cu trimiterea multor războinici din preajma Mării 
Sfărâmate. Dacă aș fi în locul vostru, m-aș 
intoarce. 

— Mergem mai departe, zise Yarvi. 

— Atunci, cel mai bun noroc de vreme bună să 
vă însoțească și să sperăm că nu veţi avea nevoie 
și de noroc de arme bune, spuse Jenner cel 
Albastru şi luă o gură generoasă din cana lui. Însă 
mi-e teamă că veţi avea nevoie. 

— Aşa cum are oricine se ia în piept cu ţinuturile 
înalte. 

Skifr stătea întinsă pe spate, cu braţele sub cap 
și cu picioarele goale, îndreptate spre foc. 

— Poate c-ar trebui să vi-l supuneţi pe-al vostru 
la încercare, cât timp mai puteţi? 

— Ce-ai în minte, femeie? mârâi Crouch. 

— O competiţie amicală, cu săbii de 
antrenament. Skifr căscă larg. Ucenicul meu i-a 
învins pe toți cei din echipaj și are nevoie de 
adversari noi. 

— Care-i ucenicul tău? întrebă Jenner, uitându- 
se spre Dosduvoi, care părea un munte în umbrele 
sclipitoare. 

— O, nu! zise uriașul. Nu eu. 

Thorn afișă cea mai dârză expresie, se ridică în 
picioare şi păși în lumina dată de foc. 

— Eu. 

Tăcere. Apoi Crouch începu să râdă 
neîncrezător, fiind urmat de ceilalți. 

— Zvârluga asta cu păr doar pe jumătate de cap? 


— Fata asta poate măcar să mânuiască un scut? 

— Bănuiesc că ar putea mânui un ac. Am nevoie 
de cineva care să-mi coasă o gaură dintr-un 
ciorap! 

— O să ai nevoie de cineva care să-ți coasă gaura 
din tine după ce-o să termine ea, mârâi Odda, iar 
Thorn îi fu recunoscătoare pentru asta. 

Un băiat cu un an mai mare decât Thorn cerși 
pentru şansa de a fi el cel care îi administrează lui 
Thorn prima bătaie, iar cele două echipaje se 
strânseră într-un cerc zgomotos, cu torţe care să 
lumineze duelul, strigând insulte și încurajări şi 
făcând pariuri pe propriul lor membru al 
echipajului. Băiatul era masiv și cu încheieturi 
groase şi avea o privire fioroasă. Tatăl lui Thorn îi 
spusese mereu: Teama este un lucru bun. Teama 
te menține precaut. Teama te menţine în viață. Era 
un lucru bun de știut, pentru că inima lui Thorn 
bubuia atât de tare, încât simţea că i-ar putea 
exploda craniul. 

— Pariaţi pe lucrul ăsta bun de nimic? ţipă 
Crouch, tăindu-și în două unul dintre inelele ce-i 
protejau braţul cu o secure și pariind împotriva lui 
Thorn. Aţi putea la fel de bine să vă aruncați banii 
în râu! Vrei să participi și tu la asta? 

Jenner cel Albastru își mângâie barba, făcându- 
și propriile inele să clincăne. 

— Îmi place să-mi păstrez banii acolo unde sunt. 

Nervii se potoliră în momentul în care săbiile lor 
de lemn se loviră şi Thorn îşi dădu seama că-l va 


învinge uşor pe băiat. Îi pară a doua lovitură, i-o 
respinse pe a treia și-l făcu să se împleticească în 
spate. Era puternic, însă venea spre ea cu furie, 
orbește, folosindu-se greșit de propria-i greutate. 
Se lăsă în jos ca să evite o lovitură largă și fără 
efect, aproape râzând de cât de lipsită de efect 
fusese, îi agăţă scutul și i-l trase în jos, după care 
il lovi puternic peste față, iscând un zgomot 
ascuţit. El căzu greoi în țărână, clipind prostește, 
cu sângele șiroindu-i din nas. 

— Tu ești furtuna, o auzi pe Skifr murmurând 
peste aclamații. Nu sta după ei. Fă-i să se teamă. 
Fă-i să aibă îndoieli. 

Ea sări urlând la următorul om în aceeași clipă 
în care Jenner strigă începerea luptei, se izbi de el 
și-l aruncă peste prietenii lui șocați, îl lovi în 
stomac cu sabia de antrenament şi-i făcu o 
îndoitură în coif cu o lovitură răsunătoare, dată cu 
securea din lemn. El se clătină cu mișcări de beţiv 
pentru un moment, în timp ce echipajul de pe 
Vântul din Sud râdea, încercând în același timp să- 
și tragă marginea coifului deasupra sprâncenelor. 

— Bărbaţii obișnuiți să stea în cadrul unui zid 
din scuturi au tendința să privească doar în față. 
Scutul devine o slăbiciune. Folosește-te de părțile 
laterale. 

Următorul bărbat era scund, dar compact ca un 
trunchi de copac, prudent şi atent. Îl lăsă să o 
conducă folosindu-se de scut, dându-se în spate, 
suficient de mult încât să permită ca huiduielile 


celor de pe Câinele Negru să se transforme în 
aclamații. Apoi ea prinse viaţă, fentă spre stânga 
și țâşni spre dreapta, își îndreptă sabia în sus, el 
își ridică scutul, apoi îi agăţă glezna cu securea, 
trăgându-l spre ea în timp ce el scotea un 
scheunat, după care vârful sabiei ei i se înfipse în 
gât, gâdilându-l. 

— Da. Să nu fii niciodată acolo unde se așteaptă 
ei să fii. Întotdeauna atacă. Loveşte prima. Loveşte 
ultima. 

— Câini nefolositori ce sunteţi! răcni Crouch. Mi- 
e ruşine că stau alături de voi! 

Și înşfăcă sabia căzută la pământ, apucă un scut 
cu o săgeată albă pictată pe el şi păși în interiorul 
cercului. 

Era un tip rău, rapid și inteligent, însă ea era mai 
rapidă, mai inteligentă și mult mai rea, iar Skifr o 
învățase niște trucuri la care el nici nu visase. 
Dansă în jurul lui, îl trânti la pământ și abătu 
asupra lui o ploaie de lovituri, încât îl făcu să nu 
mai ştie nici în ce parte priveşte. În sfârșit, făcu o 
săritură largă și-i dădu o lovitură usturătoare 
peste fund cu lama sabiei, ce se auzi până în 
Kalyiv. 

— N-a fost un test corect, mârâi el în timp ce se 
ridica. 

Era evident că își dorea cu ardoare să-și frece 
fesele ce-l usturau, însă se forță să nu o facă. 
Părea că încearcă din răsputeri să nu arate cât de 
supărat era. Thorn bănuia că este foarte supărat, 


însă nu-i păsa. 

— Câmpul de luptă nu este corect, zise ea. 

— Pe câmpul de bătălie luptăm cu arme din oţel, 
răspunse Crouch și aruncă la pământ sabia de 
antrenament. Ar fi un alt rezultat cu săbii 
adevărate. 

— Așa e, rosti Thorn. În loc să-ţi îngrijești 
mândria rănită şi dosul lovit, ţi-ai vărsa maţele 
prin fundul despicat. 

Se auziră râsete dinspre echipajul Vântului din 
Sud, iar Jenner încercă să-și calmeze cârmaciul, 
oferindu-i mai multă bere, însă acesta refuză 
furios. 

— Dă-mi securea şi-o să vedem după aia, târfă! 

Râsul încetă cu totul, iar Thorn își îndoi buza și 
scuipă la picioarele lui. 

— [a-ți securea, scroafă, sunt pregătită! 

— Nu, zise Skifr, proptindu-și braţul în pieptul 
lui Thorn. Îţi va veni vremea să-ţi înfrunţi moartea. 
Însă nu acum. 

— Ha! scuipă Crouch. Lașilor! 

Thorn mârâi, însă Skifr o împinse în spate, cu 
ochi îngustați. 

— Eşti o pălărie prin care bate vântul, 
cârmaciule. Eşti un om golit de conținut. 

Odda păși în faţa ei. 

— În afară de faptul că este gol, este plin de rahat 
din cap până-n picioare. 

Thorn fu surprinsă să vadă că în mână îi sclipea 
lama unui cuțit. 


— N-am mai avut niciodată un camarad mai 
viteaz, fie bărbat sau femeie. La următoarea 
insultă o s-o iau ca pe un afront personal și te voi 
ucide. 

— O să trebuiască să aștepți după mine, bubui 
Dosduvoi, dându-și pătura la o parte și ridicându- 
și toată înălțimea considerabilă. 

— Şi după mine. 

Brand veni alături de ea, cu mâna bandajată pe 
pumnalul lui cu lucrătură măiastră. 

Multe degete gâdilau arme în ambele tabere și — 
din cauza berii, a mândriei rănite și a argintului 
pierdut - lucrurile ar fi degenerat rapid într-o 
treabă foarte sângeroasă. Însă, înainte ca o 
singură lovitură să fie dată, Părintele Yarvi sări cu 
îndemânare între cele două echipaje gata de 
încăierare. 

— Avem cu toții destui dușmani, nu-i nevoie să 
ne mai facem şi din rândul prietenilor! Sângele 
vărsat aici va fi un sânge irosit! Haideţi să facem 
din pumn o mână deschisă. Hai să-i acordăm 
Tatălui Porumbeilor această zi. Luaţi! spuse el și 
băgă mâna în buzunar aruncându-i lui Crouch 
ceva lucitor. 

— Ce-i asta? mârâi cârmaciul. 

— Argintul Reginei Laithlin, rosti Yarvi, cu 
chipul ei pe el. 

I-or fi lipsit Preotului degete, însă cele pe care le 
avea erau chiar foarte rapide. Monedele se roteau 
și luceau în lumina focului în timp ce el le arunca 


spre echipajul Câinelui Negru. 

— N-avem nevoie de pomana ta, mormăi Crouch, 
deşi mulţi dintre camarazii săi căzuseră deja în 
genunchi pentru a aduna monedele. 

— Consideraţi-l un avans, atunci! strigă Yarvi. 
Pentru ceea ce vă va plăti regina când vă veţi face 
apariţia în Thoriby. Ea şi Regele Uthil sunt mereu 
în căutare de oameni îndrăzneţi și de luptători 
capabili. Mai ales de oameni care nu manifestă o 
dragoste profundă față de Marele Rege. 

Jenner cel Albastru își înălță cana. 

— Pentru frumoasa și generoasa Regină Laithlin, 
atunci! 

În timp ce echipajul lui se bucura și înălța cănile, 
el adăugă ceva mai ușor: 

— Şi pentru foarte şiretul ei Preot, apoi, și mai 
ușor, făcându-i cu ochiul lui Thorn: Fără a uita 
formidabila vâslă din spate. 

— Ce se întâmplă? răcni Koll, clătinându-se şi 
cu ochii holbaţi, cu părul în dezordine și 
încurcându-se în pătură, însă apoi căzu la 
pământ,  făcându-i-se rău  dintr-odată, spre 
amuzamentul nestăpânit al celorlalți. 

În câteva secunde cele două echipaje făceau din 
nou schimb de povești, găsind camarazi de mult 
pierduţi, contrazicându-se asupra celui mai bun 
cuțit, în timp ce Safrit își trăgea fiul de-o ureche și- 
l scufunda cu capul în râu. Crouch fu lăsat să-și 
rumege supărarea singur, stând cu pumnii înfipţi 
în șolduri şi aruncând priviri ucigătoare către 


Thorn. 

— Am senzaţia că ţi-ai făcut un dușman din el, 
murmură Brand, dând în sfârșit drumul cuţitului. 

— Of, întotdeauna mi se întâmplă asta. Ce zice 
Părintele Yarvi? Dușmanii sunt preţul succesului. 

Își petrecu un braţ pe după umerii lui Brand şi 
pe celălalt pe după umerii lui Odda, apoi îi strânse 
aproape pe amândoi. 

— Uimirea cea mai mare este că, pe lângă asta, 
mi-am făcut și niște prieteni. 


O zi roşie 


— Scuturi! urlă Rulf. 

Dar Brand era blocat de panică și tulburat de 
visele plăcute cu casa lui, așa că se chinui să iasă 
din așternut în dimineața rece de culoarea 
sângelui. 

— Scuturi! 

Echipajul se chinuia să se ridice din culcușuri, 
lovindu-se unul de altul, repezindu-se ca niște oi 
speriate, pe jumătate îmbrăcaţi, doar cu o parte 
din arme şi pe jumătate adormiţi. Un bărbat lovi 
cu piciorul jarul rămas de la foc în timp ce o lua la 
fugă și stârni o ploaie de scântei. Altul zbieră în 
timp ce încerca să-și tragă pe el cămașa de zale ce 
i se încurcase la mâneci. 

— Înarmaţi-vă! 

Thorn era alături de el. Porțiunea nerasă a 


capului ei era un haos în ultimul timp, codițe și 
șuvițe de păr încâlcite, prinse cu inele din argint, 
decupate din monede, însă armele ei erau unse și 
lustruite de căpătaseră o lucire orbitoare, și le 
ținea sigură în mâini, afişând obișnuitu-i chip 
dârz. Îl făcea pe Brand să se simtă mai viteaz, 
văzând-o pe ea așa vitează. Zeii știau, acum chiar 
avea nevoie de curaj. Avea nevoie de curaj și avea 
nevoie să se pișe. 

Făcuseră popas pe singurul deal de pe o rază de 
câteva mile, o movilă cu vârful plat într-un loc 
unde râul făcea o curbă amplă, pe care bolovani 
fărâmațţi se iveau din părțile laterale și câţiva pomi 
piperniciţi se înălțau timizi în vârf. Brand se grăbi 
să ajungă în partea de est a crestei, acolo unde se 
așezase echipajul, privind în josul pantei și de-a 
lungul vastului ocean de iarbă ce se întindea până 
departe, înspre soarele ce se pregătea să răsară. În 
timp ce se străduia să-și alunge somnul din ochi 
cu degete tremurătoare, văzu câteva siluete 
departe, călăreți fantomatici ce înaintau în zigzag 
în ceața dimineții. 

— Cei din Neamul Călăreţilor>? cârâi el. 

— Uzhaki, cred, zise Părintele Yarvi ţinându-și 
mâna streașină la ochii spălăciţi pentru a se feri 
de Soarele Mamă, o pată roșie în depărtare, la 
orizont, însă aceștia s-au stabilit pe țărmurile 
Mării de Aur. Nu știu ce i-a adus aici. 

— O dorinţă arzătoare să ne omoare? zise Odda 
în timp ce călăreţii prindeau contur în ceaţă, cu 


soarele roșu scânteind pe metal, pe vârfurile 
sulițelor și pe lamele curbate ale săbiilor, pe 
coifurile făcute să arate precum niște capete de 
monștri. 

— Cât de mulți sunt? murmură Thorn, cu 
mușchii maxilarului încordaţi conturându-se în 
partea rasă a capului. 

— Optzeci? Fror se uita la ei la fel de calm ca un 
om care privește la un vecin ce smulge buruienile 
din grădină. Nouăzeci? Deschise un săculeţ și 
scuipă în el, după care începu să amestece în el cu 
vârful unui deget. O sută? 

— Zei! murmură Brand. 

Auzea zgomotul făcut de copite deja, în timp ce 
Călăreţii se apropiau în cercuri largi, din ce în ce 
mai mult, scoțând ţipete, lătrături şi ciripituri 
ciudate ce făceau să răsune întreaga câmpie, în 
timp ce echipajul zăngănea și mârâia pe măsură 
ce-și pregătea echipamentul de luptă și apela 
fiecare la propriul său zeu pentru a-i aduce noroc 
în luptă. Un călăreț făcu un ocol ceva mai larg, 
apropiindu-se mai mult, cu păru-i lung fluturând, 
pentru a încerca ţinta cu o săgeată. Brand se feri, 
dându-se în spate, însă săgeata fusese doar de 
încercare, o săgeată menită să-i enerveze, căci 
căzu în iarbă, la jumătate drumului pe care-l mai 
aveau de urcat. 

— Un prieten vechi mi-a spus odată că gloria 
este cu atât mai mare cu cât sorții sunt mai mult 
împotriva ta, rosti Rulf, trăgând de coarda arcului 


cu degete bătătorite şi făcând-o să vibreze cu furie. 

Dosduvoi îşi trecea pânza uleiată peste capul 
marii sale securi. 

— La fel de mult cresc și șansele de-a muri. 

— Dar cine vrea să întâlnească Moartea bătrân, 
lângă foc? 

Și dinţii lui Odda sclipiră, acoperiţi de salivă, în 
timp ce le arăta rânjetul său de nebun. 

— Nu sună ca un final chiar prost. 

Fror băgă mâna în săculețul lui și-o scoase afară 
acoperită cu vopsea albastră, pe care şi-o trecu 
peste față cu degetele desfăcute, lăsându-și pe 
chip o urmă în formă de palmă. 

— Însă eu sunt pregătit. 

Brand nu era. Strânse mânerul scutului pe care 
Rin pictase dragonul în urmă cu ceea ce acum 
părea a fi o sută de ani și la jumătate de lume 
distanță. Strânse mânerul securii cu o palmă ce 
încă îl ustura de la arsurile făcute de funie, pe care 
le simțea pe sub bandaje. Cei din Neamul 
Călăreţilor se mișcau în continuare, ieșind din 
formaţie și intrând la loc, alunecând pe câmpie ca 
o apă molcomă, însă apropiindu-se, ținând între ei 
un steag ce flutura sub o căpățână cu coarne. 
Întrezări feţe dârze, de bestii, feţe gata de luptă, cu 
dinți rânjiţi și cu ochi în permanentă mișcare. Şi 
erau atât de mulţi. 

— Zei! şopti el. Oare chiar el alesese asta? În loc 
de o viață drăguță, sigură și plictisitoare la fierăria 
lui Gaden? 


— Skifr! strigă Părintele Yarvi cu o voce joasă și 
nervoasă. 

Bătrâna stătea în spatele lor, cu picioarele 
încrucișate, în spatele unui copac, privind 
încruntată în focul stins, de parcă soluția la 
problemele lor zăcea ascunsă în jar. 

— Nu! se răsti ea peste umăr. 

— Săgeţi! ţipă cineva cu glas ascuţit și Brand le 
văzu, așchii negre înălțându-se mult, plutind 
purtate de vânt. 

Una dintre ele fulgeră aproape de el, cu pana din 
coadă fluturând. Orice schimbare a direcției brizei 
i-ar fi putut abate traiectoria acelei fâșii din lemn 
și metal, înfigându-i-o în piept, iar el ar fi murit 
aici, sub un cer însângerat, și nu şi-ar mai fi 
revăzut sora niciodată sau docurile, ori movilele 
din Thoriby. Chiar și locurile pe care le urăști din 
toată inima arată minunat când le priveşti 
retrospectiv dintr-un loc ca acesta. 

— Faceţi un zid împreună, câini leneși! răcni 
Rulf. 

Brand se strecură printre Odda și Fror. Lemn și 
metal scrâșniră când îşi așezară scuturile unul 
lângă altul, cu rama în spatele ramei celui din 
stânga şi cu rama cealaltă în fața celuilalt, din 
dreapta. O mai făcuse de o mie de ori în careul de 
antrenament, cu mâinile şi picioarele mișcându-i- 
se singure, un lucru bun din moment ce își simțea 
capul ca umplut cu noroi. Bărbaţi înarmați cu 
sulițe şi cu arcuri se strânseră în spatele lor, 


bătând darabana pe spatele celor din faţa lor şi 
mârâind încurajări, iar cei fără scuturi așteptau să 
ucidă pe oricine ar fi pătruns înăuntru sau să 
astupe găurile în cazul în care ar fi căzut cineva. 
Când ar fi murit cineva. Pentru că unii oameni vor 
muri aici, astăzi, curând. 

— Chiar înainte de micul dejun, ticăloșşii! ţipă 
Odda. 

— Dacă mi-aş propune să omor pe cineva, mi-aş 
dori să fie înfometat, rosti Fror, încruntându-se. 

Lui Brand îi bătea inima de parcă ar fi vrut să-i 
sară din piept, genunchii îi tremurau de dorinţa de 
a fugi şi fălcile şi le ţinea strânse, din dorinţa de-a 
rezista. De a rezista alături de echipajul său, de 
fraţii săi, de familia sa. Îşi mișcă umerii pentru a-i 
simţi pe ceilalți strânși lângă el. Zei! Avea mare 
nevoie să se pișe. 

— Cum ai căpătat cicatricea? şuieră el. 

— Acum? mârâi Fror. 

— Mi-ar plăcea să mor știind ceva despre 
camaradul meu. 

— Foarte bine. Vanstermanul îi arătă un rânjet 
de nebun, iar ochiul sănătos îi sclipi în mijlocul 
acelei palme albastre. Când o să mori, îţi voi 
spune. 

Părintele Yarvi se foia în umbra zidului făcut din 
scuturi, urlând cuvinte în limba Neamului 
Călăreţilor, acordându-i o șansă Tatălui Pace, însă 
niciun răspuns nu veni, cu excepţia săgeţilor, 
răpăind pe lemn, fulgerând pe deasupra. Cineva 


urlă când o așchie lungă îl nimeri în picior. 

— Mama Război este la conducere astăzi, 
murmură Yarvi, punând mâna pe mânerul sabiei 
sale curbate. Predă-le o lecţie de tras cu arcul, 
Rulf. 

— Săgeţi! strigă cârmaciul. 

Iar Brand păși în spate și-și înclină scutul pentru 
a-i face loc să tragă, după care Rulf veni alături de 
el cu arcul său negru încordat la maximum şi cu 
coarda vibrând furioasă acum. Brand simţi pe 
obraz curentul de aer al săgețţii ce-şi luă zborul în 
timp ce pășea în față pentru a-şi lipi iarăși scutul 
de cel al lui Fror. 

Un urlet ascuţit răsună atunci când săgeata își 
întâlni ținta și cei din echipaj râseră și răcniră de 
bucurie, scoțând limbile şi arătându-și feţele lor de 
viteji, de bestii, de luptători. Brand nu prea avea 
chef de râs. Avea chef să se pișe. 

Călăreţii erau cunoscuţi pentru faptul că ba 
atacau, ba se retrăgeau, păcălindu-și inamicii şi 
doborându-i cu arcurile. Un zid din scuturi bine 
așezat este totuși greu de străpuns doar cu săgeți, 
iar arcul acela din corn al lui Rulf era şi mai 
înfricoşător decât arăta. Datorită înălțimii dealului 
micuț pe care se aflau, săgețile sale puteau 
străbate o distanță mai mare decât ale lor, iar 
precizia lui, în ciuda anilor ce trecuseră peste el, 
era mortală. Trimise săgeți șuierânde una după 
alta în josul pantei ierboase, la fel de calm ca apa 
neclintită, răbdător ca piatra, iar echipajul 


ovaționă de două ori mai entuziasmat atunci când 
dobori un cal și apoi un călăreț imediat după el, 
făcându-l să se rostogolească prin iarbă. Ceilalți se 
retraseră dincolo de raza de acţiune a arcului său, 
unde începură să se regrupeze. 

— Nu ne pot înconjura din cauza râului, zise 
Părintele Yarvi, înghesuindu-se să arunce o privire 
peste scutul lui Odda. Și nu se pot folosi nici de cai 
printre bolovani, iar noi avem avantajul terenului 
mai înalt. Mâna mea stângă a ales un loc potrivit. 

— Nu sunt la prima experienţă de acest fel, zise 
Rulf, eliberând o altă săgeată. Vor veni alergând, 
fără cai, şi se vor izbi de zidul nostru precum 
Marea Mamă de stânci. 

Stâncile nu simt durere. Stâncile nu varsă 
sânge. Stâncile nu mor. Brand se ridică pe vârfuri 
pentru a privi pe deasupra zidului și văzu uzhakii 
lunecând din şei, pregătiți de atac. Erau atât de 
mulți. Echipajul de pe Vântul din Sud era depășit 
numeric, raportul fiind cam de doi la unu, bănuia 
el. Poate chiar mai rău. 

— Ce vor? șopti Brand, speriat de propria-i 
teamă din voce. 

— Există un moment când te poţi întreba ce-și 
dorește un om, zise Fror, fără îngrijorare în glas. Şi 
există un moment potrivit pentru a-i despica 
țeasta. Acum este momentul pentru a doua 
variantă. 

— Îi ţinem aici, răcni Rulf, şi când strig 
împingeţi, îi mânăm pe ticăloși în josul pantei. Îi 


con'ucem, îi tăiem, călcăm pest’ ei și nu vom arăta 
îndurare decât în altă zi, m-auziţi? Săgeată! 

Scuturile lunecară în lateral și Brand văzu 
pentru o clipă oameni alergând. Rulf trimise 
săgeata zburând în josul dealului, care se înfipse 
în coastele primului om, trântindu-l și făcându-l 
să se târască și să se vaite, rugându-se de prietenii 
săi în timp ce aceștia treceau cu viteză pe lângă el. 

— Rezistaţi acum, băieţi! strigă Rulf, aruncându- 
și arcul într-o parte şi înhățând o suliță. Rezistaţi! 

Oamenii din jurul lui mârâiau, scuipau și 
murmurau rugăciuni către Mama Război, cu 
respirațţiile lovindu-li-se de lemnul din fața lor. O 
burniță nesuferită cădea peste ei, lăsând rouă pe 
coifuri și pe ramele scuturilor, iar Brand avea o 
nevoie mai mare ca oricând să se pișe. 

— O, Unică Zeiţă! strigă Dosduvoi, când auziră 
pașii rapizi ai dușmanilor ce scoteau țipete 
războinice în timp ce se apropiau. Zeiţă 
atotputernică! Şi atotcunoscătoare! Nimicește-i pe 
acești păgâni! 

— O să-i nimicesc eu însumi pe ticăloșşi! ţipă 
Odda. 

lar Brand gâfâi la impact, se dădu înapoi o 
jumătate de pas, apoi veni iar în față, proptindu-și 
toată greutatea în scut, cu cizmele alunecându-i 
pe iarba udă. Metalul zăngăni, clincăni și se îndoi 
lovindu-se de lemn. O furtună de metal. Ceva 
zdrăngăni ascuțit, lovindu-se de rama scutului 
său, și el se feri, cu fața plină de așchii, auzind o 


voce cumplită ţipând de cealaltă parte. 

Ochiul strâmb al lui Fror stătea holbat în timp 
ce el urla cuvinte din Cântecul lui Bail. 

— Braţ de fier! Cap de fier! Inimă de fier! Și izbi 
orbește cu sabia peste zidul din scuturi. Moartea a 
sosit pentru voi, cântară cei o sută! 

— Moartea a sosit pentru voi! mugi Dosduvoi. 

Vreme pentru poezie, însă alții strigau, cu foc în 
gâtlejuri, în piepturi, în ochii plini de nebunie. 

— Moartea a sosit pentru voi! 

Nu precizară dacă era vorba despre moartea 
celor din Neamul Călăreţilor sau despre moartea 
lor. Nici nu conta. Mama Război își întinsese 
aripile de fier deasupra câmpiei și învăluise fiecare 
suflet în umbre. Fror lovi din nou și-l pocni pe 
Brand deasupra ochiului cu mânerul sabiei, 
făcându-i urechile să ţiuie. 

— Împingeţi! răcni Rulf. 

Brand strânse tare din dinţi în timp ce împingea, 
cu scutul frecându-se de alt scut. Văzu un om 
căzând și țipând când o suliță se strecură pe sub 
scut și i se înfipse în picior, însă continuă să 
împingă, fără să dea importanţă. Auzi un glas 
venind de cealaltă parte, cuvintele sunând atât de 
clar și inamicul fiind atât de aproape, la o lățime 
de-o palmă de faţa lui. Îşi repezi mâna în faţă, 
lovind o dată pe deasupra scutului cu securea, 
apoi încă o dată, după care se auziră un mormăit 
și un gâlgâit, lama lovindu-se de ceva. O suliță 
ripostă, frecându-se de rama scutului său, și un 


om urlă. Fror lovi pe cineva cu capul în față, 
zdrobindu-i nasul cu fruntea. Oamenii mârâiau și 
bolboroseau, înjunghiind și împingând, amestecați 
unii cu ceilalți. 

— Mori, ticălosule, mori! 

Un cot îl izbi pe Brand în falcă și-l făcu să simtă 
gust de sânge. Îi sări noroi în faţă, orbindu-l pe 
jumătate, încercă să clipească pentru a și-l scoate 
din ochi, mârâi, înjură, împinse și alunecă, scuipă 
și împinse din nou. Panta era de partea lor, iar ei 
știau ce au de făcut, așa că încet, dar sigur zidul 
începu să se miște, mânându-i pe dușmani în jos, 
silindu-i să coboare înapoi de unde urcaseră. 

— Moartea a sosit pentru voi, cântară cei o sută! 

Brand văzu un vâslaș cum mușcă din gâtul unui 
uzhak. Îl văzu pe Koll înjunghiind un bărbat căzut 
la pământ cu cuțitul. Îl văzu pe Dosduvoi 
aruncând un om departe cu o rotire a scutului. 
Văzu vârful unei săbii ieșind din spatele unui om. 
Ceva sări în faţa lui Brand și el icni. Prima dată 
crezu că este o săgeată, apoi își dădu seama că 
fusese un deget. 

— Împingeţi, am zis! Împingeţi! 

Forțară și mai tare, un infern de glasuri hârâite 
și de corpuri opintindu-se, prea lipiți unul de altul 
pentru a-și folosi securea, așa că o lăsă să cadă, 
ducându-și cu rapiditate mâna în jos și scoțând 
pumnalul lucrat de Rin pentru el. 

— Brat de fier! Inimă de fier! 

Duritatea mânerului în mână îl făcu să-și aducă 


aminte de chipul ei, luminat de foc în mica lor 
cocioabă. Ticăloșii ăștia se aflau între el și ea și 
furia clocoti în el. Văzu o față înconjurată de codițe 
de păr în care erau prinse inele de metal și izbi cu 
scutul în ea, făcând capul să se dea pe spate, apoi 
înjunghie pe sub rama scutului, metalul scârţâi, 
înjunghie din nou, cu mâna roșie și lipicioasă. 
Omul căzu şi Brand călcă peste el, poticnindu-se, 
după care fu tras de Odda, scuipând printre dinţii 
încleștaţi. 

— Moartea a sosit pentru voi! 

De câte ori ascultase acest cântec cu respiraţia 
tăiată, repetând cuvintele neauzit, visând la 
câştigarea unui loc în zid, cucerindu-și singur 
gloria? Oare la asta visase? Aici nu era vorba 
despre vreo aptitudine, ci doar despre noroc, nu 
era un duel între campioni aleși, ci doar o întrecere 
între nebuni, nu era loc pentru trucuri, pentru 
inteligență sau chiar pentru curaj, doar dacă nu 
cumva curajul însemna să fie cărat neajutorat de 
iureşul bătăliei precum sunt cărate resturile pe 
apă de către o furtună. Sau poate despre asta era 
vorba. 

— Omorâţi-i! 

Zgomotul bătăliei era înfiorător, o zarvă de metal 
și de lemn izbit, de bărbaţi înjurând pe cele mai 
înalte tonuri de care erau în stare. Sunete pe care 
Brand nici măcar nu le putea distinge. Sunete care 
nu aveau niciun înţeles. Ultima Poartă stătea larg 
deschisă pentru ei toţi și fiecare o înfrunta așa cum 


știa mai bine. 

— Moartea a sosit pentru voi! 

Ploaia se înteţise şi cizmele zdrobeau iarba și 
transformau pământul roșu în noroi, iar el era 
obosit, lovit peste tot şi sătul de toate, însă nu era 
vreme de stat. Zei, chiar trebuia să se pișe. Ceva 
se izbi de scutul său, aproape smulgându-i-l din 
mână. O lamă roșie fulgeră pe lângă urechea lui și 
o văzu pe Thorn alături de el. 

Avea o parte a feţei stropită cu sânge și zâmbea. 
Zâmbea de parcă era acasă. 


Bucuria luptei 


Thorn era o ucigașă. Asta n-o putea nega nimeni. 

Întinderea de iarbă plină de noroi şi de sânge şi 
strivită sub picioare din spatele zidului din scuturi 
era terenul ei, iar ea reprezenta moartea pentru 
oricine ar fi pătruns acolo. 

Cu un bubuit mai puternic decât zgomotele 
scoase de chila Vântului din Sud, zidul din scuturi 
trecu dincolo de coama dealului, împingând, 
ciopârțind,  călcând oameni în picioare și 
trăgându-i după el, prinși între scuturi, 
înghițindu-i precum un șarpe flămând. Cineva 
încercă să se ridice şi ea îl înjunghie în spate cu 
sabia tatălui ei, privindu-i fața însângerată acum 
plină de teamă, de panică și de durere în timp ce 
cădea. 


Ar fi trebuit să-i fie mai greu decât cu sabia de 
antrenament, însă totul era mult mai ușor. Oţelul 
era atât de ușor, de ascuţit, iar braţul îi era atât de 
puternic şi de rapid. Armele ei aveau o minte a lor. 
O minte neînduplecată, pusă pe omor. 

Era o ucigașă. Skifr afirmase asta și iată și 
dovada, scrisă cu sânge pe pielea dușmanilor săi. 
Își dorea să fi fost şi tatăl ei prezent, ca s-o vadă. 
Poate că fantoma lui era acolo, încurajând-o peste 
umăr. Îşi dorea ca şi Hunnan să fi fost acolo, ca 
să-l scufunde cu fața în sângele pe care ea îl 
vărsase. Ca să-l provoace să-i refuze locul. Şi ca 
să-l ucidă și pe el. 

Cei din Neamul Călăreţilor nu înțelegeau acest 
mod de-a lupta și se loveau lipsiți de disciplină în 
zid, câte unul sau câte doi, făcând ca propriul lor 
curaj să-i ducă la eșec. Thorn îl văzu pe unul cum 
încerca lipsit de îndemânare să lovească cu sulița 
peste scuturi, țintind să-l nimerească pe Brand. Se 
repezi înainte, prinzându-l cu cârligul securii de 
spate, vârful ascuţit înfigându-i-se adânc în umăr, 
după care îl trase dintre scuturi și-l prinse în 
braţe. 

Se împleticiră îmbrăţișaţi, ţipând unul la altul, el 
cu părul lui lung în gura ei, lovind cu genunchii și 
cu coatele, apoi Părintele Yarvi îi tăie adânc 
picioarele pe la spate, iar ea ţipă în timp ce-și 
eliberă securea, înfigându-i-o apoi în căpățână, în 
lateral, smulgându-i coiful și aruncându-l în jos, 
pe coasta distrusă a dealului. 


Îl auzise pe tatăl ei vorbind despre bucuria 
luptei. Bucuria însângerată pe care Mama Război 
le-o trimite copiilor ei favoriți. Ascultase poveștile 
lui cu ochii căscațţi și cu gura uscată, lângă foc. 
Mama ei îi spunea soțului său că astea nu sunt 
povești pentru urechile unei fete, însă el se apleca 
mai aproape și-i vorbea în șoaptă, atât de aproape, 
încât îi putea simţi respiraţia fierbinte pe obraz. Îl 
ascultase vorbind despre bucuria luptei, iar acum 
o putea simți şi ea. 

Lumea ardea cu vâlvătaie și dansa, iar respirația 
îi ardea gâtlejul în timp ce ea se grăbea să ajungă 
la capătul zidului ce se unduia și se răsucea, 
amenințând să se rupă în bucăţi. Doi uzhaki 
răzbiseră printre bolovani pe o parte a dealului și- 
l încolţiseră pe Dosduvoi. Îl tăie pe unul într-o 
parte, aproape despicându-l în două. Suliţa 
celuilalt păru că se mișcă foarte încet, de parcă s- 
ar fi mișcat prin miere, iar ea râse când sulița 
lunecă pe alături, apoi reteză picioarele bărbatului 
cu securea, trântindu-l la pământ. 

O săgeată fulgeră pe lângă ea și Dosduvoi o 
adăposti în spatele scutului său, în care mai erau 
înfipte două săgeți, aproape de ramă. Zidul se 
curba în mijloc, unde chipurile oamenilor erau 
strâmbate de efortul de a-l face să reziste. Urmă 
un trosnet, un om din echipaj căzu scuipând 
bucăţi de dinţi și zidul cedă. Un uzhak imens 
stătea în gaură, purtând pe față o mască făcută 
din maxilarul unei morse și cu mustăţile acesteia 


încă atârnându-i de o parte și de alta a feţei 
fioroase, pufnind ca un taur în timp ce rotea în 
mâini o bâtă plină de dinți, aruncându-i pe oameni 
cât colo și mărind și mai mult gaura din zid. 

Thorn nu avea niciun pic de teamă în ea. Doar 
bucuria luptei, mai feroce ca oricând. 

Ţâșni spre uriaş, cu sângele pompând cu aceeași 
putere ca a Mării Mamă. Ochii de nebun ai 
uriașului se rotiră spre ea, iar ea se aruncă la 
pământ, alunecând pe o parte printre cizmele lui 
enorme, se întoarse, spintecând în timp ce bâta lui 
bubui în pământ în spatele ei, și îl atinse de-a 
lungul pulpei, făcând ca sângele să răsară în pete 
negre în timp ce el cădea în genunchi. Fror păși în 
faţă şi-l dobori cu lovituri năucitoare, una, două, 
trei, făcând ca pe mâna albastră de pe față să-i 
apară pete roșii. 

Thorn îi văzu pe Călăreţi împrăștiindu-se, 
țopăind pe pantă în jos, pe câmpia deschisă, către 
caii care-i așteptau, iar ea îşi ridică armele în sus 
și ţipă, simțind că se înfierbântă până în vârful 
degetelor. Fantoma tatălui ei o împinge de la spate, 
îndemnând-o să ţâșnească după dușmanii ce-și 
luau tălpășița ca un copoi după iepuri. 

— Opriţi-o! răcni Rulf, şi cineva o trase înapoi, 
înjurând și zbătându-se, cu păru-i încurcat încă 
lipit de față. 

Brand, cu barba zgâriind-o pe obraz și cu braţul 
stâng petrecut pe sub braţele ei, pentru a-și ține 
scutul în față, protejând-o. Din spatele uzhakilor 


ce o luaseră la fugă în jos văzu alergând prin iarbă 
alte siluete, cu arcuri întinse și cu feţe înverșunate. 
O mulțime de oameni și, în locul bucuriei luptei pe 
cale să se stingă, începu să apară teama. 

— Strângeţi zidul! răcni Rulf, împroșcând cu 
scuipat în toate părțile. 

Oamenii se adunară la loc, se strânseră unul 
într-altul,  astupând găurile, cu  scuturile 
tremurându-le în mâini și lovindu-se unele de 
altele, în timp ce lumina zilei licărea printre ei. 
Thorn auzi cum se înfigeau săgețile în lemnul de 
tei și văzu cum una ricoșează din rama scutului lui 
Brand, peste umărul acestuia. Odda era căzut, cu 
o săgeată înfiptă într-o parte, scuipând blesteme 
în timp ce se târa în sus, spre coama dealului. 

— Înapoi! Înapoi! Pe loc, acum! 

Îl prinse pe Odda pe sub braţe și începu să-l 
tragă înapoi, în timp ce el mormăia, dădea din 
picioare și scuipa spumă însângerată. Se prăbuși 
pe spate cu el peste ea, aproape tăindu-se în 
propria secure, se zbătu să se ridice şi-l trase în 
sus, apoi Koll veni lângă ea ca să o ajute, după 
care îl prinseră între ei și începură să-l tragă în 
sus, pe creasta dealului, trecând dincolo de zidul 
din scuturi. Înapoi, acolo unde fuseseră doar cu 
câteva secunde nebune înainte, cu râul în spate și 
cu câmpia întinzându-se în faţa lor. 

Thorn stătu locului, prostită, amorțită, nefiind 
sigură câți dintre membrii echipajului erau morți. 
Trei? Patru? Toţi aveau zgârieturi şi câţiva erau 


răniți grav. Nici nu știa dacă este sau nu rănită. 
Nu știa cu al cui sânge este stropită. După cum 
arăta săgeata aia, Odda nu mai avea prea multe 
șanse. lar ea nu mai avea speranțe pentru mai 
nimic, în acele momente. Prin găurile dintre 
scuturile lovite putu vedea coasta dealului cu 
iarba călcată în picioare, presărată cu corpuri de 
oameni, unii încă mișcând, gemând și pipăindu-și 
rănile. 

— S-o împingem pe partea cealaltă sau s-o 
tragem afară? strigă Safrit, îngenunchind lângă 
Odda și apucându-l strâns de mână. 

Părintele Yarvi privea doar în jos, frecându-și 
falca netedă și murdărindu-și obrazul cu dungi 
roşii. 

Furia dispăruse de parcă nici nu existase, iar 
focul din ea se transformase în cenușă. Tatăl lui 
Thorn nu-i spusese niciodată că bucuria luptei își 
trage energia din puterea trupului și că după aceea 
trebuie plătită dublu. Strânse săculeţul cu oasele 
de la degete, însă nu găsi nicio alinare acolo. Văzu 
rănile din care izvora sânge şi oamenii gemând 
după masacrul pe care îl făcuseră. Masacrul pe 
care ea îl făcuse. 

Era o ucigașă, nu putea s-o nege. 

Se aplecă în față, de parcă fusese pocnită cu 
pumnul în burtă, și scuipă o vomă subţire în iarbă, 
după care se îndreptă dârdâind şi rămase 
uitându-se în gol, la lumea prea strălucitoare, cu 
genunchii tremurând și cu ochii umezi. 


Era o ucigașă. Și dorea să fie lângă mama sa. 

Îl văzu pe Brand uitându-se la ea peste umăr, cu 
fața numai zgârieturi pe o parte şi plin de sânge pe 
gât, până la gulerul cămășii, cu bandajele 
desfăcute fluturând și cu pumnalul roșu în mână. 

— Eşti bine? o întrebă el răgușit. 

— Nu știu, zise ea, după care i se făcu iar rău și, 
dacă ar fi mâncat ceva, nu s-ar mai fi putut opri 
niciodată. 

— Trebuie să ajungem la Vântul din Sud, rosti 
cineva cu un glas subţiat de panică. 

Părintele Yarvi clătină din cap. 

— Va ploua cu săgeți asupra noastră de pe mal. 

— Avem nevoie de un miracol, gâfâi Dosduvoi, 
cu ochii pironiți asupra cerului roz. 

— Skifr! strigă Yarvi, iar bătrâna tresări de parcă 
fusese deranjată de o muscă, murmurând și 
trăgându-și capul între umeri. Skifr, avem nevoie 
de tine! 

— Sosesc din nou! strigă cineva din zidul spart. 

— Câţi sunt? întrebă Yarvi. 

— Mai mulți decât prima dată! urlă Rulf, 
potrivind o săgeată în arcul negru. 

— Mai mulţi cu cât? 

— Cu mult mai multi! 

Thorn încercă să înghită, dar nu mai avea salivă. 
Se simţea atât de slăbită, încât de-abia era în stare 
să ridice sabia tatălui său. Koll le aducea apă celor 
din zidul de scuturi, iar ei o beau, mormăind și 
tresărind din cauza rănilor. 


Fror împroșcă apă în jur şi scuipă. 

— Este vremea să ne vindem scump pielea. 
Moartea a sosit pentru voi! 

— Moartea a sosit pentru voi, murmurară vreo 
doi oameni, însă suna mai degrabă ca o tânguire 
decât ca o provocare. 

Thorn îi auzi pe Călăreţi venind, le auzi strigătele 
războinice şi pașii rapizi pe coasta dealului. Auzi 
mârâiturile celor din echipaj în timp ce se 
pregăteau să întâmpine atacul și, așa slăbită cum 
se simţea, strânse din dinţi și înhăţă securea plină 
de sânge şi sabia. Se îndreptă către zid. Înapoi 
către peticul acela de noroi frământat în picioare 
din spatele zidului, deși gândul la ce urma o făcu 
să simtă orice, numai bucurie nu. 

— Skifr! ţipă Părintele Yarvi. 

Cu un strigăt de furie bătrâna ţâșni în picioare, 
aruncându-și haina deoparte. 

— Blestemat să fii, atunci! 

Și începu să cânte, ușor şi pe un ton jos la 
început, apoi din ce în ce mai tare. Începu să facă 
niște pași mari, cântând cuvinte de neînțeles 
pentru Thorn și prea puţin asemănătoare cu orice 
auzise ea vreodată. Însă ghici că limba aceea nu 
era o limbă cunoscută de niciun om. 

Erau cuvinte de-ale elfilor, iar magia stârnită de 
ele era tot de-a lor. Magia care sfărâmase Zeița și 
distrusese lumea şi, de parcă simţise un vânt rece, 
lui Thorn i se zbârili fiecare fir de păr. 

Skifr continuă să cânte, din ce în ce mai tare, 


mai rapid și mai sălbatic şi, din legăturile cu care 
avea prins trupul, extrase două piese de metal 
întunecat la culoare, înguste și cu semne 
încrustate pe ele, strecurând una dintre ele în 
interiorul celeilalte, scoțând un sunet ca de lacăt 
care este încuiat. 

— Ce face? zise Dosduvoi, însă Părintele Yarvi îl 
tinu pe loc cu mâna-i schiloadă. 

— Ceea ce trebuie. 

Skitr îndepărtă de corp relicva elfilor. 

— Daţi-vă la o parte! 

Zidul pe cale de-a se destrăma se desfăcu în 
două, iar Thorn privi prin gaură. Acolo se vedeau 
cei din Neamul Călăreţilor, o masă agitată de 
trupuri, alergând cu atenție printre corpurile 
căzute, înaintând cu rapiditate, implacabili, cu 
moartea în priviri. 

Urmă un bubuit ca un tunet ce cade la o palmă 
distanță, un fulger de lumină și cel mai apropiat 
uzhak fu azvârlit în spate, pe coastă, de parcă 
fusese lovit de un deget uriaș. Un alt pocnet și un 
murmur șocat se auzi dinspre echipaj atunci când 
un alt om fu aruncat învârtindu-se ca jucăria unui 
copil, cu umărul în flăcări. 

Țipătul lui Skifr deveni din ce în ce mai puternic 
și mai ascuţit, așchii de metal strălucitor 
izbucnind din relicva elfilor aflată în mâna ei și 
căzând în iarbă, la picioarele bătrânei, unde 
scoteau fum. Bărbaţii scânciră, cu gurile căscate, 
înșfăcându-și  talismanele, mai înfricoșaţi de 


vrăjitorie decât de uzhaki. Şase lovituri de fulger se 
rostogoliră peste câmpie și șase oameni rămaseră 
zăcând acolo, arzând, în timp ce restul Călăreţilor 
o luară la fugă scheunând de teroare. 

— Zeiță Atotputernică, șopti Dosduvoi, făcând 
un semn în dreptul pieptului. 

Urmă tăcerea. Pentru prima dată după ceva 
timp. Doar șoapta vântului prin iarbă și hârâitul 
aspru al respirației lui Odda. Se simţea un miros 
de carne arsă. Una din așchiile căzute dăduse foc 
ierbii. Skifr făcu un pas în față, cu o expresie 
sumbră pe chip, și stinse flacăra cu cizma. 

— Ce-ai făcut? șopti Dosduvoi. 

— Am rostit numele Zeiţei, răspunse Skifr. Scris 
cu litere de foc, folosindu-mă de runele elfilor 
lăsate de dinainte de Distrugerea Lumii. Am 
invocat Moartea de acolo unde îi este locul, lângă 
Ultima Poartă, și am trimis-o să-mi îndeplinească 
dorinţa. Însă există întotdeauna un preț de plătit. 

Merse până la locul unde era întins palidul 
Odda, sprijinit de un copac pipernicit, cu Safrit 
aplecată deasupra lui, încercând să scoată 
săgeata afară. 

— Numele Zeiţei are şapte litere, spuse ea, apoi 
arătă cu bucata aceea de metal înspre el. Îmi pare 
rău. 

— Nu! zise Safrit, încercând să se așeze între ei, 
însă Odda o dădu cu blândeţe la o parte. 

— Cine-și doreşte să moară bătrân? îşi el arătă 
rânjetul de nebun, cu striaţiile de pe dinţii acum 


roşii de sânge. Moartea ne așteaptă pe toți. 

Se auzi un alt pocnet asurzitor, iar Odda se arcui 
pe spate, tremurând, după care rămase nemișcat, 
cu fumul ridicându-se din gaura înnegrită din 
zale. 

Skifr se întoarse spre ei, cu chipul în pământ. 

— V-am spus că o să vă arăt magie. 


Nu este ca în cântece 


— Se retrag. 

Vântul îi biciuia părul lui Thorn și i-l aduna în 
jurul feţei, în timp ce ea se uita după uzhaki, după 
călăreţi şi cai fără călăreţi, pete micşorându-se pe 
oceanul de iarbă. 

— Nu pọ’ să zic că-i învinovăţesc, murmură 
Brand, privind-o pe Skifr cum își înfășura haina în 
jurul corpului și se așeza la loc, jos, cu picioarele 
încrucișate, strângându-și în mână simbolurile 
sfinte de la gât, care străluceau la lumina jarului 
din foc. 

— Am luptat destul de bine, zise Rulf, deşi vocea 
îi suna cam găunoasă. 

— Brate de fier, aprobă Fror în timp ce-şi ștergea 
vopseaua de pe față cu o cârpă udă. Am câștigat o 
bătălie despre care se vor compune cântece. 

— Am câștigat, în orice caz. 

Părintele Yarvi luă din iarbă una din bucăţile de 
metal lăsate de Skifr și o întoarse pe toate părțile, 


făcând-o să sclipească în soare. Un obiect gol pe 
dinăuntru, din care încă mai ieșea un firicel de 
fum. Cum ar putea obiectul ăsta să străbată toată 
câmpia și să omoare un om? 

Safrit se uita încruntată la Skifr în timp ce-și 
curăța mâinile de sânge. 

— Am învins folosindu-ne de arte întunecate. 

— Am învins. Părintele Yarvi ridică din umeri. 
Din cele două finaluri posibile ale unei lupte, 
acesta este mai bun. Lasă-l pe Tatăl Pace să verse 
lacrimi din cauza metodelor. Mama Război surâde 
când vede rezultatele. 

— Şi cu Odda cum rămâne? murmură Brand. 

Omuleţul păruse invincibil, însă trecuse prin 
Ultima Poartă. Fără glume de-acum încolo. 

— Nu ar fi supravieţuit din cauza săgețţii, spuse 
Yarvi. Ar fi fost el sau noi toți. 

— Nişte calcule nemiloase, zise Safrit, cu gura 
transformată într-o linie subțire. 

Preotul nu se uită la ea. 

— Acestea sunt calculele pe care un conducător 
trebuie să le rezolve. 

— Şi dacă vrăjitoria asta va atrage un blestem 
asupra noastră? întrebă Dosduvoi. Dacă riscăm o 
a doua Sfărâmare a Zeiţei? Dacă vom... 

— Am învins. 

Vocea Părintelui Yarvi era rece și dură ca sabia 
scoasă din teacă, și-și strânse degetele de la mâna 
sănătoasă în jurul bucății de metal făcut de elfi, 
încleștându-și mâna într-un pumn cu 


încheieturile albite. 

— Mulţumiţi-le oricăror zei credeţi voi în viața 
asta a voastră, dacă știți cum. Apoi hai să ne 
ocupăm de cadavre. 

Dosduvoi închise gura şi plecă, scuturând din 
capul lui mare. 

Brand își desfăcu degetele îndurerate şi-şi lăsă 
scutul pe care dragonul pictat de Rin era ciopârțit 
și găurit să cadă la pământ, cu rama plină de 
zgârieturi noi, în timp ce bandajele din palmă erau 
pline de pete de sânge. Pe zei, era învinețit, zgâriat 
și simţea dureri peste tot. De-abia mai avea putere 
să stea în picioare, așa că o dezbatere asupra celei 
mai potrivite metode de a câștiga lupta nici nu 
intra în discuție. Cu cât vedea mai multe, cu atât 
devenea mai nesigur în privința oricărui lucru 
dacă era bun sau nu. Simţea o arsură pe gât, 
umedă la atingere. Avea acolo o zgârietură, nu-și 
dădea seama dacă era de la un prieten sau de la 
un dușman. Rănile dor la fel de tare, indiferent de 
cine sunt făcute. 

— Aşezaţi-le în așa fel încât să aibă puţină 
demnitate, zicea Părintele Yarvi, şi doborâţi copacii 
ăia pentru ruguri. 

— Şi pe ticăloşii ăștia? 

Koll arătă cu degetul spre cei din Neamul 
Călăreţilor împrăștiați pe coastă, contorsionați și 
plini de sânge, despuiaţi acum de orice lucru de 
valoare de către cei din echipaj. 

— Şi pe ei. 


— De ce să le facem și lor un rug conform 
tradiției? 

Rulf îl apucă pe băiat de braţ. 

— Pentru că, dacă învingem cerșetori aici, nu 
suntem mai buni decât cerșetorii. Dacă învingem 
oameni viteji, noi suntem mai viteji decât ei. 

— Eşti rănit? întrebă Safrit. 

Brand se uita la ea de parcă ar fi vorbit într-o 
limbă străină. 

— Ce? 

— Stai jos. 

Nu-i era greu s-o facă. Îşi simţea genunchii atât 
de slăbiţi, încât aproape că era pe cale să se 
prăbușească. Privi de-a lungul crestei dealului 
măturate de vânt la echipajul ce-și lăsa armele 
deoparte și începea să așeze cadavrele într-un șir 
ordonat, în timp ce o parte dintre ei doborau 
copaci cu securile pentru a face un rug mare. 
Safrit se aplecă deasupra lui, pipăindu-i tăietura 
de pe gât cu degetele ei puternice. 

— Nu este adâncă. Sunt unele și mai rele de- 
atât. 

— Am omorât un om, murmură el, ca pentru 
sine. 

Poate că suna ca o laudă, însă nu așa 
intenționase să o facă să sune. 

— Un om cu propriile lui speranţe, cu propriile 
lui griji și cu propria lui familie. 

Rulf se apropie de el, scărpinându-se în barba 
cenușie. 


— Să omori un om nu e nici pe departe o treabă 
ce poate fi acceptată ușor, așa cum ar lăsa barzii 
de înţeles. Îi puse lui Brand o mână părintească 
pe umăr. Te-ai descurcat bine astăzi. 

— M-am descurcat? murmură Brand, frecându- 
și palmele bandajate una de alta. Continui să mă 
întreb cine era el, ce l-a adus aici și de ce a trebuit 
să ne luptăm. Continui să-i tot văd faţa. 

— Sunt șanse să continui să-i tot vezi fața până 
când o să treci tu însuţi prin Ultima Poartă. Acesta 
e prețul cerut de zidul din scuturi, Brand. 

Rulf îi întinse o sabie. O sabie bună, cu argint pe 
mâner şi cu garda tocită de atâta folosit. 

— A lui Odda, zise Rulf. Şi-ar fi dorit ca tu să o 
iei. Un războinic bun trebuie să aibă o sabie bună. 

Brand visase să aibă propria sabie, însă, 
uitându-se acum la ea, se simţea rău. 

— Nu sunt războinic. 

— Ba da, ești. 

— Un războinic nu se teme. 

— Un prost nu se teme. Un războinic rezistă, în 
ciuda fricii sale. Tu ai rezistat. 

Brand se trase de pantalonii uzi. 

— Am rezistat şi m-am pișat pe mine. 

— N-ai fi singurul. 

— Eroul nu se pișă niciodată pe el în cântece. 

— Ei bine, așa este. 

Rulf îl lovi ușor în umăr, apoi se ridică în 
picioare, pregătindu-se să plece. 

— De aceea cântecele sunt cântece, iar asta e 


viața reală. 

Soarele Mamă era sus pe cer, deasupra stepei, 
când terminară cu totul, fumul de la rug 
înălțându-se ușor tot mai sus. Deși culoarea 
sângerie se scursese din văzduh și tot ce rămăsese 
era un albastru clar și plăcut, sub unghiile lui 
Brand încă se mai afla o crustă întunecată, la fel 
ca şi pe bandaje și pe gâtul ce-i zvâcnea. Încă mai 
era o zi roşie. Simţea că fiecare zi rămasă de trăit 
va fi una roşie. 

Patru vâsle stăteau nemișcate lângă catarg, pe 
când cenușa celor patru oameni care le trăseseră 
se ridica în rotocoale deasupra câmpiei. Skifr 
stătea dusă pe gânduri printre încărcături, cu 
gluga trasă peste cap, în timp ce vâslașii din jurul 
ei încercau să se țină cât mai departe de ea, chiar 
și cu riscul de-a cădea în apă. 

Brand îi aruncă o privire lui Thorn în timp ce se 
așezau la locurile pentru vâslit, iar ea i-o întoarse, 
cu chipul palid și încremenit, așa cum fusese și 
chipul lui Odda când așezaseră lemnul în jurul lui. 
El încercă să zâmbească, însă gura nu găsi 
mișcarea potrivită. 

Luptaseră în zid. Stătuseră în fața Ultimei Porţi. 
Înfruntaseră Moartea şi lăsaseră ceva de recoltat 
pentru Mama Corbilor. Orice ar fi spus Maestrul 
Hunnan, acum erau amândoi războinici. 

Însă nu era precum în cântece. 


De ce are nevoie Gettlandul 


Kalyivul era o întindere enormă, invadând un 
mal al Râului Divin și întinzându-se ca o boală 
mizerabilă până pe celălalt mal, iar cerul de 
deasupra era pătat de fumul provenit de la 
nenumăratele focuri aprinse şi punctat de păsările 
în căutare de cadavre. 

Castelul prinţului se înălța pe un deal scund 
aproape de râu și avea cai sculptați în grinzile 
imensului acoperiș, fiind înconjurat de un zid ce 
părea făcut pe jumătate din pietriș, pe jumătate 
din grămezi de noroi. Lângă castel se ridica o 
înghesuială haotică de clădiri înconjurate de un 
gard din bușteni solizi, iar pe aleile dintre ele se 
vedeau scânteind sulițele războinicilor. Dincolo de 
ele se afla o harababură de corturi, iurte, barăci, 
colibe şi adăposturi improvizate, o sărăcie 
îngrozitoare ce se întindea în peisajul întunecat în 
toate direcţiile. 

— Pe zei, e întins! murmură Brand. 

— Pe zei, e urât! murmură Thorn. 

— Kalyivul este o bășică ce se umple încet, rosti 
Skifr, scobindu-se în nas gânditoare, examinând 
rezultatul, apoi ștergându-se pe umărul celui mai 
apropiat vâslaș, atât de uşor că el nici n-o simți. 
Primăvara se umple de nordici, de oameni din 
Imperiu şi de cei din Neamul Călăreţilor de pe tot 
cuprinsul stepei, veniți aici pentru a face comerț. 


Vara i se sparg pereții și mizeria se revarsă pe 
câmpii. Iarna pleacă toţi și se reduce la nimic. 

— Categoric, miroase ca o bășică, zise Rulf 
încruntat, strâmbând din nas. 

Două turnuri mari, dar turtite, din bușteni 
enormi, fuseseră înfipte pe câte un mal al râului și 
o reţea de lanţuri fusese legată de ele, cu zale din 
oțel pline cu ghimpi metalici, arcuindu-se pe sub 
masa colcăitoare de apă înspumată, blocând 
rămăşiţele plutitoare și gunoiul și oprind complet 
tot traficul de pe Râul Interzis. 

— Prinţul Varoslaf a prins o captură consistentă 
cu plasa lui de fier, spuse Părintele Yarvi. 

Thorn nu mai văzuse niciodată atâtea corăbii. Se 
legănau pe râu, sufocând cheiurile, sau fuseseră 
trase pe mal și așezate şiruri-șiruri, cu catargele 
date jos. Erau nave din Gettland, din Vansterland 
și din Throvenland. Erau corăbii din Yutmark și 
din Insule. Erau nave ciudate, care probabil 
veniseră din sud, cu chilele închise la culoare și 
prea late, prea groase pentru a putea fi cărate prin 
ținuturile înalte. Erau chiar şi două galere 
impunătoare, fiecare având câte trei şiruri de 
vâsle, făcând Vântul din Sud să pară un pitic în 
timp ce alunecau pe apă, către golf. 

— Uitaţi-vă la monștrii ăia, murmură Brand. 

— Corăbii din Imperiul din Sud, zise Rulf. Cu 
echipaje de trei sute de oameni. 

— El este în căutare de echipaje, zise Părintele 
Yarvi. Pentru a putea continua războiul său 


prostesc împotriva Neamului Călăreţilor. 

Thorn nu era nici pe departe încântată la gândul 
că va trebui iar să lupte împotriva celor din 
Neamul Călăreţilor. Sau că va trebui să stea până 
la vară în Kalyiv pentru asta. Sunase mult mai 
grozav în poveștile tatălui său. 

— Crezi că va dori ajutorul nostru? 

— Îl va dori cu siguranţă, așa cum şi noi îl dorim 
pe-al său. Yarvi se uita în sus încruntat, la castelul 
Prințului. Întrebarea este însă dacă ne va cere 
ajutorul. 

Dar el ceruse multe alte lucruri. Golful era plin 
de oameni cu fețe acre, veniți dimprejurul Mării 
Sfărâmate, blocați în Kalyiv până când Prinţul 
Varoslaf catadicsea să slăbească lanţurile de pe 
râu. Leneveau abătuţi în grupuri, pe lângă corturi 
ponosite şi sub apărători din pânză putrezite, 
jucând zaruri, bând bere acră şi înjurând cu 
glasuri răsunătoare, uitându-se la toată lumea cu 
priviri dure, mai ales la cei nou-veniți. 

— Varoslaf mai bine ar face rost de vrăjmași 
pentru acești oameni, curând, murmură Yarvi în 
timp ce coborau de pe Vântul din Sud. Înainte să- 
și găsească el însuși unii pentru el, mult mai 
aproape. 

Fror încuviință din cap în timp ce înnoda mai 
strâns funia de la provă. 

— Nimic nu este mai periculos decât războinicii 
fără activitate. 

— Se uită toţi la noi. 


Lui Brand îi fuseseră date jos bandajţele în 
această dimineaţă și își tot scărpina nervos cojile 
rănilor lăsate de funii pe antebraţe. 

Thorn îl înghionti cu cotul. 

— Poate că faima ta de erou ne-a luat-o înainte, 
ridicătorule de corăbii. 

— Mai degrabă faima Părintelui Yarvi a făcut-o. 
Nu-mi place deloc. 

— Atunci, prefă-te că-ţi place, spuse Thorn. 

Afișă privirea cea mai dârză și întâmpină fiecare 
privire cu o provocare. Sau, în orice caz, cu cea 
mai provocatoare privire de care era în stare, 
având în vedere vântul ce-i sufla mizerie în ochi și- 
i făcea cămașa să fluture pe spatele transpirat. 

— Pe zei, ce pute! zise Brand sufocat, în timp ce 
pășeau de pe cheiurile ce scârțâiau pe Pământul 
Tată. 

Thorn n-ar fi putut fi în dezacord cu el nici dacă 
ar fi fost în stare să tragă o gură sănătoasă de aer 
în piept. Străzile strâmbe erau acoperite cu 
bălegar fermentat, câinii scormoneau prin gunoi și 
în stâlpii de lângă intrările caselor erau înfipte 
animale moarte. 

— Oare vor să le vândă? murmură Brand. 

— Le expun ca ofrande, răspunse Părintele 
Yarvi, pentru ca zeii lor să vadă care case au făcut 
sacrificii şi care nu. 

— Şi alea? 

Thorn arătă cu capul înspre un grup de cadavre 
jupuite ce atârnau de un catarg ridicat în mijlocul 


pieţei, legănându-se ușor şi colcăind de muște. 

— Sălbatici,  murmură Rulf, uitându-se 
încruntat la ele. 

Cu o chiorăială neplăcută în stomac, Thorn își 
dădu seama că acele cadavre lucitoare aveau 
forme umane. 

— Din Neamul Călăreţilor? întrebă ea cu glas 
răgușit. 

Părintele Yarvi scutură din cap sumbru. 

— Vanstermani. 

— Ce? 

Zeii ştiau că erau prea puţini oameni care-i urau 
pe vanstermani mai aprig decât Thorn, însă nu-și 
putea închipui motivul pentru care Prinţul 
Kalyivului îi jupuise. 

Yarvi făcu semn înspre cele câteva litere scrijelite 
pe o placă din lemn. 

— Un echipaj care a sfidat dorinţele Prințului 
Varoslaf, încercând să plece. Ceilalţi oameni din 
jurul Mării Sfărâmate sunt astfel descurajațţi să le 
urmeze exemplul. 

— Zei! şopti Brand, de-abia auzit peste bâzâitul 
muștelor. Oare Gettlandul chiar are nevoie de 
ajutorul unui om care face așa ceva? 

— Ce ne dorim și de ce avem nevoie pot fi două 
lucruri diferite. 

O mână de oameni își făcea loc cu forța prin 
haosul de la docuri. Poate că era Prinţul în război 
cu Neamul Călăreţilor, însă acești războinici nu 
arătau cu nimic diferit de uzhakii pe care Thorn îi 


ucisese în susul Râului Interzis. În mijlocul lor era 
o femeie, foarte înaltă și foarte subțire, care avea 
pe cap un văl din mătase ce-i acoperea părul foarte 
negru și de care atârnau o mulțime de monede. 

Se opri în fața lor şi se înclină cu graţie, făcând 
ca săculețul de la gâtul subțire să i se legene în 
toate părțile. 

— Sunt slujitoarea lui Varoslaf, Marele Prinţ al 
Kalyivului. 

— Bine te-am găsit, eu sunt... 

— Eşti Părintele Yarvi, Preotul Gettlandului. 
Prințul mi-a poruncit să te conduc la castelul său. 

Yarvi şi Rulf schimbară o privire. 

— Să fiu onorat sau speriat? 

Femeia se înclină din nou. 

— Te sfătuiesc să fii și una, și alta şi să te grăbești 
să ajungi imediat. 

— Am străbătut cale lungă pentru a fi primit şi 
nu văd niciun motiv de întârziere. Condu-ne. 

— O să aleg câţiva oameni care să meargă cu 
tine, mârâi Rulf, însă Părintele Yarvi clătină din 
cap. 

— Îi voi lua pe Thorn și pe Brand. Să mergi în 
audienţă fără prea mulţi însoțitori, şi aceia tineri, 
este un gest de încredere față de gazdă. 

— Ai încredere în Varoslaf? murmură Thorn, în 
timp ce oamenii prințului se strângeau în jurul lor. 

— Mă pot preface că am. 

— O să-şi dea seama că te prefaci. 

— Desigur. Manierele bune sunt construite pe 


astfel de baze stranii. 

Thorn se uită la Brand, iar el îi arătă acea privire 
neajutorată a lui. 

— Aveţi grijă, auzi vocea lui Skifr în ureche. 
Chiar și după cele mai nemiloase reguli ale stepei, 
Varoslaf este recunoscut ca un om nemilos. Să nu 
te laşi subjugată de puterea lui! 

Thorn se uită la lanţurile enorme ce erau 
atârnate deasupra râului, apoi la cadavrele ce 
atârnau, legănându-se, şi nu putu decât să ridice 
din umeri. 

— Suntem cu toţii în puterea lui acum. 


Castelul Prințului Kalyivului părea chiar şi mai 
mare pe dinăuntru, cu pilonii de susținere făcuţi 
din trunchiurile unor copaci enormi cu rădăcinile 
încă înfipte în pământul bătătorit și dur, iar în 
razele de lumină ce cădeau prin ferestrele așezate 
la mare înălțime se vedea cum plutește greu 
praful. Mai era acolo și un șemineu imens, însă 
flăcările aproape se stinseseră și spaţiul gol, plin 
de ecouri, părea aproape rece după căldura de 
afară. 

Varoslaf, Prinţul Kalyivului, era mult mai tânăr 
decât se așteptase Thorn. Doar cu câţiva ani mai 
mare decât Yarvi, probabil, însă fără fir de păr pe 
cap sau pe obraz, ba chiar și sprâncenele îi 
lipseau, fiind neted ca un ou. Nu ședea pe ceva 
înalt, ci pe un taburet, aproape de șemineu. Nu era 
un bărbat masiv, nu purta nicio bijuterie şi nu 


avea nicio armă vizibilă. Nu avea nicio 
încruntătură fioroasă pe chipu-i fără păr, ci doar 
o privire goală, ca de piatră. Nimic la el nu te 
determina să-l descrii ca pe un om fioros, și totuși 
era fioros. Din ce în ce mai fioros pe măsură ce se 
apropiau, înaintând pe podeaua ce stârnea tot 
felul de ecouri. 

În momentul în care ea şi Brand ajunseseră 
lângă umărul Părintelui Yarvi, la doisprezece pași 
de taburet, Thorn se temea de Prințul Varoslaf mai 
tare decât se temuse de oricine altcineva în toată 
viaţa ei. 

— Părinte Yarvi. 

Vocea îi era uscată și șoptită ca foşnetul hârtiilor 
vechi și-i trimise lui Thorn un fior de transpirație 
pe spinare. 

— Preot al Gettlandului, suntem foarte onorațţi 
de vizita ta. Bine ai venit în Kalyiv, Răspântia 
Lumii. 

Ochii i se mutară asupra lui Brand, apoi asupra 
lui Thorn, după care se întoarseră la Yarvi, apoi 
Prințul se aplecă pentru a-i mângâia urechile unui 
câine de vânătoare imens ce stătea încolăcit la 
picioarele taburetului. 

— Este un compliment bine cumpănit din partea 
unui bărbat aflat în poziţia ta să vină în faţa mea 
cu atât de puţini însoțitori. 

Thorn chiar se simţea cumva singură. Pe lângă 
câinele ăla cât un urs, acolo se mai aflau multe 
gărzi împrăștiate prin tot castelul, înarmate cu 


arcuri, cu săbii curbate, cu sulițe lungi și 
îmbrăcate în armuri neobișnuite. 

Însă, dacă Yarvi era peste măsură de intimidat, 
nu o arăta defel. 

— Ştiu că nu voi avea nevoie de nimeni altcineva 
în preajma ta, mărite prinţ. 

— N-o să ai deloc nevoie. Am auzit că o ai alături 
pe vrăjitoarea Scarayoi cu tine, Cea Care Pășește 
între Ruine. 

— Eşti la fel de bine informat pe cât ar trebui să 
fie un domn important. Noi o numim Skifr, şi da, 
o avem cu noi. 

— Și totuşi, ai ţinut-o departe de sala mea. Râsul 
lui Varoslaf era la fel de aspru ca un lătrat de 
câine. Ai judecat foarte bine. Și cine sunt zeii ăștia 
tineri? 

— Vâslele din spate din cadrul echipajului meu. 
Thorn Bathu, care a ucis șase uzhaki într-o 
confruntare pe Râul Interzis, şi Brand, cel care a 
suportat toată greutatea corabiei noastre pe umeri 
pe când traversam ţinuturile înalte. 

— Asasina uzhakilor și Ridicătorul de Corăbii. 

Brand se foi stânjenit în timp ce Prinţul arunca 
asupra lor o privire cercetătoare. 

— Îmi face mare plăcere să aud despre asemenea 
rezistență, îndemânare și vitejie la cineva atât de 
tânăr. Am putea chiar crede în eroi, nu, Părinte 
Yarvi? 

— Aproape. 

Prințul își întoarse capul spre servitoarea lui 


subţire ca o ramură de salcie. 

— Un bănuţ pentru legendele de mâine. 

Ea scoase ceva din săculeţul de la gât și i-l apăsă 
în palmă lui Brand, apoi făcu același lucru și cu 
Thorn. O monedă mare, neregulată, având ștanţat 
grosolan un cal alergând la trap. O monedă din 
aur roșiatic. Thorn înghiţi în sec, încercând să-i 
calculeze valoarea și bănuind că nu mai ţinuse 
niciodată în mână o asemenea avere. 

— Eşti prea generos, mărite prinţ, murmură 
Brand, privind în jos cu ochi mari. 

— Faptele măreţe merită recompense pe măsură 
din partea bărbaților măreţi. Altfel de ce s-ar mai 
pregăti oamenii de luptă? Privirea fixă a lui 
Varoslaf se mută asupra lui Yarvi. Dacă ei sunt cei 
de la vâslele din spate, ce alte minuni ar putea 
săvârşi ceilalți? 

— Aş îndrăzni să spun că unii dintre ei ţi-ar 
putea face aurul să dispară chiar de sub ochii tăi. 

— Niciun echipaj bun fără câţiva oameni mai 
puţin buni. Nu putem fi cu toţii corecţi, nu, Părinte 
Yarvi? Mai ales noi, cei care conducem. 

— Puterea înseamnă să ai întotdeauna un umăr 
în umbră. 

— Aşa este. Cum se prezintă giuvaierul din nord, 
mama ta, Regina Laithlin? 

— Nu mai este mama mea, mărite prinț, am 
renunțat la familia mea când am făcut jurământul 
de Preoţie. 

— Ciudate obiceiuri aveţi voi, nordicii! şi prințul 


mângâie leneş urechile câinelui. Cred că legăturile 
de sânge nu pot fi retezate cu un cuvânt. 

— Cuvintele potrivite pot tăia mai adânc decât 
orice sabie, mai ales jurămintele. Regina va avea 
un copil. 

— Un moștenitor al Jilțului Negru, poate? 
Noutăţi valoroase ca aurul în aceste vremuri 
nefericite. 

— Lumea se bucură, mărite prinţ. Ea pomenește 
adeseori despre dorinţa sa de a vizita iar Kalyivul. 

— Sper din tot sufletul că nu prea curând! 
Vistieria mea încă mai are cicatrice de pe urma 
ultimei sale vizite. 

— Poate am reuși să ajungem la o înţelegere care 
să vindece acele cicatrice și care să și umfle 
totodată vistieria? 

Pauză. Varoslaf se uită la femeie, care se scutură 
ușor, făcând monedele atârnate de văl să se 
răsucească și să-i sclipească pe frunte. 

— De aceea ai venit de la o asemenea distanţă, 
Părinte Yarvi? Ca să-mi umfli vistieria? 

— Am venit să caut ajutor. 

— Aa, şi tu doreşti ca oamenii importanţi să se 
revolte. 

O altă pauză, iar Thorn simţi că între cei doi se 
derula un joc. Un joc de cuvinte, însă nu mai puţin 
abil decât cel din careul de antrenament. Și chiar 
mai periculos. 

— Dă un nume dorinţei tale. Atât timp cât nu 
cauţi aliați împotriva Marelui Rege din 


Skekenhouse. 

Zâmbetul Părintelui Yarvi nu se clinti nici cât un 
fir de păr. 

— Ar fi trebuit să prevăd că privirea ta ageră va 
răzbate direct în miezul lucrurilor, mărite prinț. 
Eu — împreună cu Regina Laithlin și cu Regele 
Uthil- mă tem că Mama Război și-ar putea întinde 
aripile pe toată suprafața Mării Sfărâmate, în 
ciuda tuturor eforturilor noastre. Marele Rege are 
mulți aliaţi, iar noi urmărim să echilibrăm balanţa. 
Cei care prosperă de pe urma comerțului făcut pe 
Râurile Divin şi Interzis ar putea fi nevoiți să 
aleagă una din părți... 

— Si totuși, nu pot. După cum ai văzut, am 
propriile mele probleme și niciun ajutor de oferit. 

— Îmi permiţi să întreb dacă ai ajutor de oferit 
Marelui Rege? 

Prințul miji ochii. 

— Preoții continuă să vină în sud pentru a pune 
această întrebare. 

— Nu sunt eu primul? 

— Mama Scaer a fost aici acum nu mai mult de- 
o lună. 

Părintele Yarvi făcu o pauză când îl auzi. 

— Preoteasa lui Grom-gil-Gorm? 

— În numele Bunicii Wexen. A venit în faţa mea 
cu o duzină de războinici de-ai Marelui Rege și m- 
a avertizat să nu bag vâsla în Marea Sfărâmată. S- 
ar putea spune că a sunat chiar ca o ameninţare. 

Câinele își înălță capul și scoase un mârâit 


prelung din gură scurgându-i-se un fir lung de 
bale şi stropind podeaua. 

— Aici. În castelul meu. Am fost foarte tentat să 
pun să fie jupuită în piața publică, însă... n-ar fi 
fost corect din punct de vedere politic. 

Își linişti câinele cu un şuierat discret. 

— Mama Scaer a plecat cu pielea pe ea, deci? 

— Nu m-ar fi încăput. S-a îndreptat spre sud 
într-o navă cu însemnele Marelui Rege la proră, cu 
destinația Primul dintre Orașe. Şi, deși agreez mai 
mult manierele tale decât ale ei, mă tem că nu-ţi 
pot oferi decât aceeași promisiune. 

— Care a fost? 

— Să-mi ajut toți prietenii din jurul Mării 
Sfărâmate în mod egal. 

— Adică deloc. 

Prințul Kalyivului zâmbi, ceea ce-o făcu pe Thorn 
să se înfioare mai abitir decât încruntătura lui. 

— Eşti recunoscut ca un om foarte şiret, Părinte 
Yarvi. Sunt sigur că n-ai nevoie de ajutor pentru a 
desluși ceea ce vreau eu să spun. Ştii unde mă 
aflu. Între Neamul Călăreţilor şi marile păduri. 
Între Marele Rege şi Împărăteasă. La răspântia 
lumii, înconjurat de multe pericole. 

— Cu toţii avem pericole de care trebuie să ne 
apărăm. 

— Însă un Prinţ al Kalyivului trebuie să aibă 
prieteni în est, în vest, în nord și în sud. Un Prinț 
al Kalyivului se bazează pe echilibru. Un Prinţ al 
Kalyivului trebuie să ţină un picior în fiecare prag. 


— Câte picioare ai? 

Câinele ciuli urechile și scoase un alt mârâit. 

Zâmbetul lui Varoslaf pieri ușor, precum zăpada 
pe cale de a se topi. 

— Îți dau un sfat. Încetează cu discuţia despre 
război, Părinte Yarvi. Întoarce-te în Gettland şi 
netezește calea pentru Tatăl Pace, așa cum am 
înțeles că trebuie să facă un Preot. 

— Eu şi cu echipajul meu suntem liberi să 
părăsim Kalyivul, mărite prinţ? 

— Să-l forțez pe Preotul lui Uthil să rămână în 
ciuda voinţei lui? Nici asta n-ar fi corect din punct 
de vedere politic. 

— Atunci îți mulțumesc cu umilință pentru 
ospitalitate şi pentru sfat, bine intenţionat și primit 
cu recunoştinţă. Însă nu ne putem întoarce. 
Trebuie să continuăm cu mare repeziciune drumul 
către Primul dintre Orașe, pentru a căuta ajutor 
acolo. 

Thorn îi aruncă o privire lui Brand și-l văzu 
înghițind în sec. Să continue către Primul dintre 
Orașe, la o jumătate de lume distanţă de casă. 
Simţi un fior de încântare la acest gând. Şi un fior 
de teamă. 

Varoslaf de-abia catadicsi să pufnească a 
dispreţ. 

— Îți urez noroc. Însă mă tem că nu vei obţine 
nimic de la Împărăteasă. A devenit din ce în ce mai 
pioasă odată cu înaintarea în vârstă și n-o să cadă 
la nicio înţelegere cu cei care nu-i venerează Zeița 


Unică. Singurul lucru care o satisface mai mult 
decât pălăvrăgeala preoteselor este vărsarea de 
sânge. Asta şi relicvele elfilor. Însă ar fi necesară 
cea mai impresionantă relicvă descoperită 
vreodată spre a-i fi oferită cadou pentru a-i câştiga 
serviciile. 

— O, mărite prinț, oare unde aş putea găsi un 
asemenea lucru? 

Părintele Yarvi se înclină adânc, plin de inocență 
şi de umilință. Însă Thorn îi zări acel zâmbet şiret 
în colțul gurii lui. 


III Primul dintre orașe 


Noroc 


Doar zeii o ştiau, în timpul acelei călătorii 
fuseseră o grămadă de dezamăgiri mari cât capul 
lui Brand. O mulțime de lucruri trist de diferite 
față de poveştile şoptite și cântate peste tot în 
Thoriby. Și o mulțime de lucruri pe care oamenii 
aveau tendinţa să nu le menţioneze absolut deloc. 

Unul dintre aceste lucruri, mlaștinile întinse din 
apropierea gurii Râului Interzis -— nori de insecte 
enervante stăpâneau malurile puturoase și-i 
înțepau încontinuu pe cei care se trezeau în 
dimineţile cenușii uzi de la apa din mlaștină și 
acoperiți cu ciupituri de insecte ce le provocau 
mâncărimi. 


Un alt exemplu, coasta foarte lungă a Mării de 
Aur - adică sate micuţe, cu garduri micuţe, unde 
Părintele Yarvi se ciondănea în limbi ciudate cu 
păstorii cu chipuri arse de soare, ce deveniseră 
asemănătoare cu pielea pentru încălțăminte. Plaje 
cu pietre pe care cei din echipaj așezau făclii în 
cerc şi stăteau noaptea de pază, tresărind speriaţi 
la fiecare zgomot, convinși că bandiții îi aşteptau 
dincolo de lumina focului. 

Amintirea luptei cu cei din Neamul Călăreţilor 
încă se mai târa în siajul lor, iar chipul omului 
ucis încă îi bântuia gândurile lui Brand. Auzea tot 
timpul ciocnirea oțelului de lemn, chiar și în 
timpul somnului. 

— Moartea a sosit pentru voi! 

Se trezi dintr-odată în întunericul lipicios, însă 
nu află acolo decât bubuitul rapid al inimii și 
țârâitul molcom al greierilor. În cântece nu se 
pomenea nimic despre regrete. 

De asemenea, cântecele lăsau deoparte și 
plictiseala. Vâslit la nesfârșit și linia sinuoasă a 
țărmului scurgându-se prin fața lor, săptămână 
după săptămână. Dorul de casă, grija pentru sora 
lui, nostalgia dureroasă după lucrurile pe care 
întotdeauna crezuse că le urăște. Lătratul 
neîncetat al lui Skifr și antrenamentul continuu al 
lui Thorn, plus bătăile fără de număr pe care le 
administra fiecărui om din echipaj, dar, mai ales, 
lui Brand. Răspunsurile neobosite ale Părintelui 
Yarvi la veşnicele întrebări ale lui Koll despre 


plante, răni, politică, istorie și calea pe care o 
străbate Tatăl Lună pe cer. Rosăturile, răul de 
mare, arsurile de la soare, căldura, muștele, setea, 
trupurile împuţite, turul pantalonilor ros aproape 
complet, hrana raționalizată dată de Safrit, 
durerea de dinţi a lui Dosduvoi, cele o mie de feluri 
în care-și dobândise Fror cicatricea, mâncarea 
proastă și fundurile supurânde,  nesfârșitele 
contraziceri mărunte, teama neîncetată la vederea 
oricărei persoane străine și, cea mai rea dintre 
toate, certitudinea absolută că pe drumul de 
întoarcere acasă vor avea la fel de suferit de-a 
lungul fiecărei mile. 

Da, fuseseră multe frustrări, greutăţi, dureri și 
dezamăgiri în această călătorie. 

Însă Primul dintre Oraşe întrecuse cu mult orice 
așteptare. 

Era construit pe un promontoriu larg, care se 
întindea neted cale de mile întregi, acoperit de 
clădiri din piatră albă de la o mare la alta, cu 
turnuri semeţe şi acoperișuri abrupte, cu poduri 
splendide şi cu ziduri puternice înconjurate de alte 
ziduri puternice. Palatul Împărătesei era ridicat în 
cea mai înaltă parte a promontoriului, cupole 
scânteietoare strânse în interiorul unei fortărețe 
atât de masive, încât ar fi fost loc pentru întregul 
Thoriby şi încă două Roystockuri. 

Tot locul sclipea de lumini, roșii, galbene și albe, 
atât de multe, încât tiveau norii albaștri ai 
dimineţii cu un roz primitor și trimiteau o mie de 


mii de reflectări în apa mării, acolo unde corăbii 
din fiecare nație a lumii roiau precum cele mai 
agitate albine. 

Probabil că  văzuseră construcţii şi mai 
impunătoare în tăcerea Râului Divin, însă aici nu 
se găseau ruine de-ale elfilor, ci doar munca 
oamenilor, nu morminte pe cale de-a se prăbuși, 
închinate gloriei apuse, ci un loc al speranțelor 
măreţe și al visurilor nebunești, clocotind de viaţă. 
Chiar şi de la o distanţă atât de mare, Brand auzea 
zgomotul orașului. Un zumzăit abia perceptibil, 
care-i trimitea furnicături prin toate degetele. 

Koll, care ţâșnise în susul catargului scrijelit pe 
jumătate pentru a ajunge la vergă cu scopul de a 
avea cea mai bună priveliște, începu să fluture din 
mâini şi să ţipe ca un nebun. Sub el, Safrit își 
astupase urechile cu mâinile și murmura: 

— Mă dau bătută. Mă dau bătută. Dacă vrea, se 
poate arunca în gol și să moară. Coboară de-acolo, 
prostule! 

— Ai mai văzut vreodată așa ceva? șopti Brand, 
aproape mușcând din vâslă de larg ce-i era căscată 
gura. 

— Nu mai există nimic asemănător pe lume, zise 
Thorn, cu un rânjet de nebună pe fața-i mai sfrijită 
și mai dură ca niciodată. 

Avea o cicatrice lungă și palidă în partea de cap 
acum acoperită de păr scurt și inele din aur roșu 
alături de argintul din părul încurcat, tăiate din 
moneda pe care i-o dăduse Varoslaf. „Ce arogant 


din partea ta să porți aur pe cap“, spusese Rulf, 
iar Thorn ridicase din umeri și zisese că era un loc 
la fel de bun pentru păstrat banii ca oricare altul. 

Brand și-l ţinea pe al lui într-un săculeț de la gât. 
Reprezenta o nouă viață pentru Rin și n-avea de 
gând să-l piardă pentru nimic în lume. 

— Iat-o, Rulf! strigă Părintele Yarvi, trecând 
printre vâslașii zâmbitori pentru a se cățăra pe 
platforma cârmei. Am o presimţire bună. 

— Și eu, zise cârmaciul, cu o pânză de riduri în 
colțul ochilor exprimând bucurie. 

Skitr privea încruntată la păsările ce se roteau 
pe cer. 

—  Presimţiri bune, poate, dar semne rău 
prevestitoare. 

Dispoziția ei nu mai redevenise plăcută de la 
lupta ce se dăduse pe Râul Interzis. 

Părintele Yarvi o ignoră. 

— Vom vorbi cu Theofora, Împărăteasa Sudului, 
și-i vom da darul de la mama mea, apoi vom vedea 
ce avem de făcut. 

Se întoarse pentru a sta cu fața la echipaj, 
desfăcându-și braţele, cu haina-i zdrenţțăroasă 
fluturată de briză. 

— Am străbătut o cale lungă și periculoasă, 
prieteni! Am traversat jumătate de lume! Însă 
capătul drumului este în fața noastră! 

— Capătul drumului, murmură Thorn în timp ce 
echipajul ovaţiona, apoi își linse buzele crăpate de 
parcă era un beţiv și Primul dintre Orașe era un 


ulcior mare cu bere la orizont. 

Brand simţi un fior copilăresc de încântare și 
adună apă în căușul mâinii și-o stropi pe Thorn, 
picăturile strălucind când îl împroșcă și ea pe el și- 
l împinse jos de pe cufăr cu cizma. El o lovi cu 
pumnul în umăr, ceea ce în ultimul timp era ca și 
cum ar fi lovit într-un scut bine ţinut, iar ea îi 
înhăță cămașa ferfenițită în pumn, căzând 
amândoi pe fundul navei, râzând, gâfâind, o 
grămadă urât mirositoare. 

— Ajunge, barbarilor, zise Rulf, băgându-și 
cizma între ei şi despărțindu-i. Acum vă aflaţi într- 
un loc civilizat! De-acum înainte ne așteptăm la un 
comportament civilizat. 


Docurile erau un haos extrem de întins. 

Oamenii se împingeau, se trăgeau și se smuceau 
unul pe celălalt, sub lumina puternică a torţelor, 
mulțimea foindu-se precum o vietate atunci când 
izbucnea câte o bătaie, pumnii și chiar lamele 
ascuţite fulgerând pe deasupra capetelor. În fața 
unei porți se afla un cerc de războinici, îmbrăcați 
în niște zale neobișnuite, asemănătoare cu solzii 
de pește, mârâind la gloată și, din când în când, 
lovindu-i cu capetele de lemn ale sulițelor. 

— Credeam că acesta este un loc civilizat. 
Murmură Brand în timp ce Rulf conducea Vântul 
din Sud în direcția unui chei. 

— Cel mai civilizat loc din lume, murmură 
Părintele Yarvi. Deşi asta înseamnă mai degrabă 


că oamenii preferă să se înjunghie în spate, nu în 
faţă. 

— În felul ăsta riști mai puţin să te murdăreşti 
de sânge pe rochia cea fină, zise Thorn în timp ce 
privea un bărbat grăbindu-se pe chei în vârful 
picioarelor, cu fustele de mătase ţinute mult 
deasupra gleznelor. 

O corabie mare și lată, toată numai scânduri 
verzi şi putrede, se clătina amarnic în golf, cu 
jumătate din vâsle ieșite vizibil din apă, fiind 
evident supraîncărcată, și cu pasagerii panicați, 
lipiţi de parapete. În timp ce Brand trăgea de vâslă, 
doi oameni săriră - sau fură împinși — și plonjară 
dând din mâini în mare. În aer se vedea plutind 
un nor de fum și se simţea miros de lemn ars, însă 
cea mai puternică era duhoarea de panică, 
înțepătoare precum fânul muced și lipicioasă ca 
boala. 

— Asta chiar că are aspectul unui mare ghinion! 
strigă Dosduvoi, în timp ce Brand sărea pe chei 
alături de Thorn. 

— Eu nu prea cred în noroc, zise Părintele Yarvi. 
Doar într-o planificare bună sau proastă. Doar în 
șiretenie sau în superficialitate. 

Se apropie de un nordic grizonant și cu barba 
despicată în două și înnodată la ceafă, care avea 
pe chip o încruntătură plină de durere în timp ce 
examina încărcătura unei corăbii exact ca a lor. 

— O zi bună pentru... începu Preotul. 

— Nu prea cred! strigă bărbatul pe deasupra 


vacarmului. Şi nu prea cred că o să găsești prea 
mulţi care o s-o considere așa! 

— Noi suntem de pe Vântul din Sud, spuse Yarvi, 
și coborâm de pe Râul Interzis, venind dinspre 
Kalyiv. 

— Eu sunt Ornulf, căpitanul Soarelui Mamă, 
spuse arătând cu capul înspre vasul său afectat 
de vremea proastă. Veneam dinspre Roystock, 
avem deja doi ani de când batem drumul ăsta. 
Făceam comerț cu alyukii în timpul primăverii și 
aveam una din cele mai bune încărcături văzute 
vreodată. Mirodenii, vase de sticlă, perle și alte 
comori ce ar fi făcut orice femeie să plângă la 
vederea lor. Scutură cu amărăciune din cap. 
Aveam un depozit în oraș şi azi-noapte a luat foc. 
Totul e pierdut. Complet. 

— Îmi pare rău, zise Părintele Yarvi. Totuși, zeii 
v-au lăsat în viaţă. 

— Şi părăsim locul ăsta nenorocit înainte să ne- 
o pierdem şi pe-aia. 

Yarvi se încruntă la auzul unui țipăt sfâșietor 
scos de o femeie. 

— Aşa stau lucrurile de obicei? 

— N-ai auzit? întrebă Ornulf. Împărăteasa 
Theofora a murit azi-noapte. 

Brand se uită la Thorn, iar ea se strâmbă în timp 
ce-şi scărpina cicatricea de pe scalp. 

Veștile făcură ca o mare parte din vigoarea vocii 
Părintelui Yarvi să dispară. 

— Atunci, cine conduce? 


— Am auzit că nepoata de șaptesprezece ani, 
Vialine, a fost așezată pe tron ca a treizeci şi cincea 
Împărăteasă a Sudului în această dimineaţă. 
Ornulf pufni. Însă n-am primit nicio invitaţie la 
acest eveniment grozav. 

— Atunci, cine conduce? întrebă din nou Yarvi. 

Ochii bărbatului se rotiră în toate părțile. 

— Pentru moment, gloata. Oamenii și-au asumat 
responsabilitatea de a se descurca pe cont propriu 
în timp ce legea doarme. 

— Am înţeles că oamenilor le place să se 
descurce pe cont propriu pe aici, zise Rulf. 

— Da, le place haosul creat de gloată de generaţii 
întregi. Așa a izbucnit și focul, am auzit, câţiva 
negustori s-au răzbunat unii pe alții. Jur că cei de 
aici i-ar putea da lecţii de ranchiună Bunicii 
Wexen. 

— N-aș paria pe asta, murmură Părintele Yarvi. 

— Unchiul tinerei Împărătese, Ducele Mikedas, 
încearcă să preia el conducerea. Orașul este plin 
cu războinicii lui. Zice că se află aici pentru a 
menţine ordinea. În timp ce oamenii se obișnuiesc 
cu ideea. 

— Că o să-l aibă pe el la conducere? 

Ornulf mârâi: 

— Credeam că eşti nou pe-aici. 

— Oriunde te-ai duce, murmură Părintele Yarvi, 
cei puternici sunt puternici. 

— Poate că Ducele ăsta va restabili ordinea, zise 
Brand cu speranţă în glas. 


— Arată ca și cum aș lua cu mine cinci sute de 
săbii doar pentru a restabili ordinea la docuri, zise 
Thorn, privind haosul încruntată. 

— Ducele nu duce lipsă de săbii, zise Ornulf, 
însă nu-i iubeşte deloc pe nordici. Dacă ai un 
permis de la Marele Rege, ești norocos, însă noi, 
ceilalți, o luăm din loc înainte să fim taxaţi la sânge 
sau chiar mai rău. 

Yarvi strânse din buze: 

— Eu și Marele Rege nu ne aflăm în cele mai 
calde relaţii de prietenie. 

— Atunci, îndreaptă-te către nord, prietene, cât 
încă mai poți. 

— Să te îndrepți către nord acum înseamnă să 
cazi direct în plasele Prințului Varoslaf, zise 
Brand. 

— Încă mai jecmănește echipaje? Ornulf se 
apucă de barba-i despicată cu ambele mâini, de 
parcă ar fi vrut să și-o smulgă de pe față. Pentru 
numele zeilor, numai lupi peste tot! Cum ar putea 
un hoț cinstit să mai supraviețuiască? 

Yarvi îi strecură ceva și Brand întrezări sclipirea 
argintului. 

— Dacă are bun-simț, se va prezenta la Regina 
Laithlin a Gettlandului și-i va spune că l-a trimis 
Preotul ei. 

Ornulf se holbă în palma lui, apoi la mâna 
schiloadă a lui Yarvi, apoi în sus, cu ochii căscați. 

— Tu ești Părintele Yarvi? 

— Eu sunt. 


Sirul de războinici începuse să se împrăștie de 
lângă poartă, împingându-i pe oameni în față, deși 
nu mai era spaţiu pentru aceștia. 

— Am sosit aici pentru o audiență la 
Împărăteasă. 

Rulf oftă greoi: 

— Dacă nu cumva Theofora te poate auzi de 
dincolo de Ultima Poartă, va trebui să vorbim cu 
această Vialine. 

— Împărăteasa moare chiar în ziua în care ne 
facem noi apariția. Brand se aplecă mai mult, 
murmurând: Ce mai crezi despre noroc acum? 

Părintele Yarvi scoase un oftat prelung, în timp 
ce urmărea cum o căruţă plină era împinsă de pe 
chei în mare, iar calul încă înhămat dădea sălbatic 
din picioare, cu ochii  rotindu-i-se plini 
înspăimântați. 

— Cred că ne-ar prinde bine puţin. 


În spatele tronului 


— Arăt ca un clovn, se răsti Thorn, înaintând pe 
străzile fremătând de oameni în urma Părintelui 
Yarvi. 

— Nu, nu, zise el. Clovnii îi fac pe oameni să 
râdă. 

O convinsese să se spele și pusese câteva ierburi 
cu miros înțepător în apa ei de baie pentru a omori 
păduchii, iar ea își simțea pielea iritată pe sub 


noile sale haine, de parcă ar fi fost unul dintre 
oamenii jupuiți de pe docurile din Kalyiv. Safrit îi 
tăiase jumătate din păr, de-l adusese la aceeași 
lungime cu celălalt, apoi îi aranjase porțiunea de 
păr încâlcit cu un pieptene din os, deși pufnise 
dezgustată atunci când îi rupsese trei dinţi. Îi 
dăduse lui Thorn o tunică dintr-un material de 
culoarea sângelui, cu o cusătură aurie în jurul 
gulerului, atât de fină şi de moale, încât simţeai că 
nu purtai nimic pe tine, apoi, când Thorn își 
ceruse vechile ei haine înapoi, Safrit îi indicase o 
grămăjoară de zdrenţe arzând și-o întrebase dacă 
este sigură că le mai vrea. 

O fi fost Thorn cu un cap mai înaltă, însă Safrit 
era la fel de hotărâtă ca Skifr în ceea ce făcea și nu 
suporta să fie contrazisă. Terminase prin a avea 
atârnate de brațe cercuri zornăitoare din argint și 
un colier din mărgele de sticlă roșii prins în jurul 
gâtului. Genul de lucruri care ar fi făcut-o pe 
mama sa să se bucure enorm dacă le-ar fi purtat, 
însă ea se simţea la fel de confortabil cu ele ca un 
sclav purtând lanţuri. 

— Oamenii de aici se așteaptă la un anumit... 
Yarvi flutură din mâna-i schiloadă înspre un grup 
de oameni cu pielea neagră, ale căror mătăsuri 
erau decorate cu cioburi scânteietoare de oglindă. 
Teatru. Vor crede despre tine că ești fascinant de 
înfricoșătoare. Sau înfricoșător de fascinantă. Arăţi 
exact cum trebuie. 

— Pfui! 


Thorn știa că arăta exact ca o proastă, pentru că 
atunci când ieșise la lumină ca o absurditate 
parfumată, Koll scosese un râset batjocoritor, 
Skifr pufnise zgomotos, iar Brand rămăsese 
holbându-se la ea, tăcut de parcă ar fi văzut un 
cadavru umblător. Lui Thorn îi arsese fața de 
umilință și îi ardea și acum aproape la fel de tare. 

Un bărbat cu o pălărie înaltă se holba la ea în 
timp ce treceau. l-ar fi plăcut să-i arate sabia 
tatălui ei, însă străinilor nu le era permis să poarte 
arme în Primul dintre Oraşe. În loc de asta însă se 
aplecă spre el și clănțăni din dinţi, ceea ce se 
dovedi mai eficient decât orice armament, 
făcându-l să chițăie de teamă şi să-și ia picioarele 
la spinare. 

— Tu de ce n-ai făcut niciun efort? întrebă, 
ajungându-l din urmă pe Yarvi. 

Se părea că el avea un adevărat dar în a se 
strecura neobservat prin mulțimea densă de 
oameni, în timp ce ea trebuia să-și facă loc cu 
umerii, lăsând în urmă un adevărat cor de strigăte 
de ură. 

— Ba am făcut. Preotul își perie cu mâna haina 
groasă de culoare neagră, deşi pe ea nu se afla nici 
urmă de ornamente. În mijlocul acestor mulţimi 
țipătoare eu voi ieşi în evidenţă prin simplitatea 
mea umilă, un servitor de încredere al Părintelui 
Porumbeilor. 

— Tu? 

— Am spus că voi arăta ca unul, nu că voi fi 


unul. 

Părintele Yarvi scutură din cap în timp ce ea 
trăgea din nou de turul excesiv de strâmt al 
pantalonilor. 

— Sincer, Brand avea dreptate că nu există 
binecuvântare pe lumea asta pe care tu să n-o 
tratezi ca pe un blestem. Cei mai mulți oameni ar 
fi recunoscători pentru haine noi și de calitate. Nu 
prea te-aș putea lua cu mine la palat duhnind ca 
o cerșşetoare, nu? 

— Atunci, care-i motivul pentru care mă iei cu 
tine la palat? 

— Ar trebui să mă duc singur? 

— Ai putea să iei pe cineva care nu spune cel mai 
nepotrivit lucru în cel mai nepotrivit moment. Pe 
Safrit, pe Rulf sau chiar pe Brand. Are o față din 
aia în care oamenii au încredere. 

— Are una din feţele alea de care oamenii profită. 
Și nu că aș ignora monumentalele talente 
diplomatice ale lui Safrit, ale lui Rulf sau ale lui 
Brand, însă e posibil ca tânăra Împărăteasă 
Vialine să fie ceva mai înţelegătoare față de o 
femeie de aceeași vârstă. 

— Eu? Oamenii nu sunt niciodată înţelegători cu 
mine! Thorn își aduse aminte de disprețul fetelor 
din Thoriby, de privirile răutăcioase și de râsul 
otrăvitor și, chiar dacă omorâse opt oameni, se 
cutremură când își aduse aminte de ele. Și, cel mai 
puţin dintre toți, femeile de vârsta mea. 

— De data aceasta va fi diferit. 


— De ce? 

— Pentru că-ţi vei ţine gura închisă și vei zâmbi 
mai suav ca niciodată. 

Thorn înălță din sprâncene când îl auzi. 

— Nu prea pare genul meu. Ești sigur? 

Privirea îngustată a lui Yarvi alunecă asupra ei. 

— O, sunt sigur. Acum așteaptă. 

Lui Thorn îi căzu falca la vederea a șase monștri 
ce traversau strada, fiecare legat de spatele 
celuilalt cu un lanţ din argint și cu niște gâturi mai 
lungi decât un om rotindu-li-se îndurerate. 

— Suntem la mare depărtare de Gettland, 
murmură ea în timp ce îi privea înaintând încet 
printre clădirile albe, plutind la o înălțime atât de 
mare încât ulița strâmbă dintre ele părea un 
canion întunecat. 

Își aduse aminte de piatra umedă şi întunecată 
din Gettland, de ceața de dimineaţă de deasupra 
Mării Mamă cu apa de culoare cenușie, de 
respiraţia ce scotea aburi în diminețţile răcoroase, 
de cum se ghemuia lângă foc pentru a se încălzi în 
serile lungi și de glasul mamei sale, îngânând 
rugăciunea de seară. Părea o altă viață. Părea o 
altă lume. O lume despre care Thorn nu crezuse 
niciodată că-i va lipsi. 

— Da, suntem, zise Yarvi, luând-o ceva mai 
grăbit prin căldura lipicioasă și puturoasă a 
Primului dintre Orașe. 

Thorn era conștientă că zilele anului se scurgeau 
cu repeziciune, însă toamna de aici era mult mai 


fierbinte decât mijlocul verii în Thoriby. 

Se gândi la milele dificile pe care le parcurseseră. 
La lunile de vâslit. La robia din ţinuturile înalte. 
La pericolul permanent al stepei. Fără a uita de 
periculoasa experienţă din timpul călătoriei, cu 
Prințul Varoslaf. 

— Poate Împărăteasa să ne dea vreun ajutor 
dacă alege să încerce? 

— Poate că nu în oţel, dar în argint, categoric. 

Yarvi  murmură o scuză într-o limbă 
necunoscută în timp ce treceau pe lângă un grup 
de femei acoperite cu voaluri întunecate la 
culoare, ai căror ochi cu margini pictate o 
urmăreau pe Thorn de parcă ea era cea ciudată. 

— Situaţia de acasă încă ar fi riscantă. Thorn 
numără dușmanii pe degetele-i bătătorite: oamenii 
Marelui Rege, adică cei din Yutmark, inglezii, cei 
din Ținuturile de Jos, vanstermanii, insularii... 

— Ai fi surprinsă să afli că deja m-am gândit la 
asta. 

— Şi nu-i avem alături de noi decât pe 
throvenlanderi. 

Yarvi pufni: 

— Alianța asta nu este decât lapte lăsat în 
căldura amiezii. 

— Cum adică? 

— Nu va dura. 

— Dar Regele Fynn a zis... 

— Regele Fynn este un sac umflat cu maţe, care 
are puţină autoritate chiar şi în propriul său regat. 


Doar vanitatea sa îl va lega de noi, iar aceasta se 
va topi în faţa furiei Bunicii Wexen mai repede 
decât zăpada în fața Soarelui Mamă. Trucul acela 
mărunt n-a făcut decât să ne acorde un răgaz. 

— Atunci... vom rezista singuri. 

— Unchiul meu, Uthil, s-ar împotrivi singur 
lumii întregi şi insistă că oţelul este răspunsul. 

— Sună curajos, zise Thorn. 

— Mă îndoiesc. 

— Însă... lipsit de înţelepciune. 

Yarvi îi zâmbi: 

— Sunt impresionat. M-am așteptat să înveţi 
mânuirea sabiei, însă ce-i prudenţa, niciodată. 
Totuși, nu-ţi face griji. Sper să găsesc alte metode 
pentru a ne îmbunătăţi situaţia. 


De îndată ce trecură printre impunătoarele uși 
din bronz ale palatului, Thorn nu mai simţi 
stânjeneala de a fi îmbrăcată ca o prințesă, ci 
rușinea că era îmbrăcată ca o țărancă. Aici sclavii 
arătau ca reginele și gărzile ca eroii din legende. 
Sala în care fură întâmpinați era ticsită de curteni 
încărcațţi de bijuterii, la fel de plini de culori, de 
pompoși și, după cum îşi imagină Thorn, de inutili, 
precum păunii care se plimbau mândri prin 
impecabilele grădini de afară. 

Ar fi fost bucuroasă dacă ar fi putut să dispară 
cu totul în noile ei cizme, dar acestea aveau tălpi 
foarte groase, iar ea crescuse în ultimele câteva 
luni, devenind mai înaltă decât Părintele Yarvi, 


care era el însuși mai înalt decât majoritatea de 
acolo. Ca de obicei, nu-i mai rămânea decât să-și 
tragă umerii înapoi, să ridice bărbia și să afișeze 
cea mai dârză expresie, oricât de tare ar fi 
transpirat lașa din ea în tunica de un roșu-aprins. 

Ducele Mikedas stătea deasupra lor, într-un jilt 
din aur așezat pe un postament înalt, cu un picior 
sprijinit neglijent pe unul din braţele sculptate, 
îmbrăcat într-o spectaculoasă armură acoperită 
de vârtejuri poleite cu aur. Era unul dintre acei 
oameni frumoși care își imaginau că sunt și mai 
frumoşi decât în realitate, cu pielea întunecată și 
cu un ochi ce i se zbătea, cu părul negru și cu 
barba înspicată cu argintiu. 

— Salutări, prieteni, și bine aţi venit în Primul 
dintre Orașe! 

Le arătă un surâs victorios, deși lui Thorn nu-i 
trezi decât cea mai profundă suspiciune. 

— Cât de mare mi-e măiestria de a vă vorbi 
Limba? 

Părintele Yarvi se înclină adânc, iar Thorn îi 
urmă exemplul. Înclină-te când mă înclin și eu, 
spusese el, iar asta putea însemna oricând. 

— E fără cusur, Alteța Voastră. O măiestrie bine- 
venită și impresionantă... 

— Reamintiți-mi numele voastre, căci am cea 
mai îngrozitoare memorie a numelor. 

— El este Părintele Yarvi, Preotul Gettlandului. 

Femeia care vorbise era înaltă, subțire și foarte 
palidă, cu capul ras complet și cu brățări făcute de 


elfi zornăindu-i pe mâinile tatuate, oţel străvechi, 
aur şi cristal tăiat strălucind. Thorn își răsfrânse 
buzele, dezvelindu-și dinţii, şi-şi aminti la timp să 
nu scuipe pe podeaua extrem de bine lustruită. 

— Mamă Scaer, zise Yarvi, este o adevărată 
plăcere de fiecare dată când căile ni se 
intersectează. 

Preoteasa Vansterlandului, cea care șoptea în 
urechea lui Grom-gil-Gorm și care fusese trimisă 
de către Bunica Wexen în sud pentru a-l avertiza 
pe Prinţul Varoslaf să nu vâslească în Marea 
Sfărâmată. 

— Mi-aș dori să pot spune la fel, zise Mama 
Scaer. Însă niciuna dintre cele trei întâlniri ale 
noastre n-a fost plăcută. 

Își mută privirea-i albastră, ca de gheaţă, asupra 
lui Thorn. 

— N-o cunosc pe femeia asta. 

— De fapt, v-aţi întâlnit în Skekenhouse. Ea este 
Thorn Bathu, fiica lui Storn Headiand. 

Thorn se simțea cumva răsplătită să vadă ochii 
Mamei Scaer mărindu-se. 

— Cu ce ai hrănit-o? 

— Cu foc şi cu tocile, zise zâmbind Părintele 
Yarvi, şi are un apetit pe cinste. Este un războinic 
cu drepturi depline acum, care a trecut testul în 
fața uzhakilor. 

— Ce războinic neobișnuit ai! Ducele Mikedas 
părea mai mult amuzat decât impresionat, 
acompaniat de curtenii slugarnici. Mi-ar plăcea s- 


o văd duelându-se cu una din gărzile mele 
personale. 

— Ce-ai zice de doi odată? se răsti Thorn, înainte 
să-şi dea seama că avea gura deschisă. 

Glasul de-abia sună ca al ei, o provocare dură ce 
stârni un ecou prelung și sălbatic în interiorul 
acelor pereţi decoraţi cu fresce din argint. 

Însă Ducele râse doar. 

— Minunat! Exuberanţa tinereţii! Și nepoata mea 
este la fel. Crede că totul este realizabil, în ciuda 
tradiţiilor, neținând cont de sentimentele celorlalți, 
neținând cont de ce se întâmplă în... lumea reală. 

Yarvi se înclină din nou: 

— Cei care conduc și cei de lângă ei ar trebui să 
țină întotdeauna cont de ce se întâmplă în lumea 
reală. 

Ducele flutură din deget: 

— Te plac. 

— De fapt, cred că avem un prieten în comun. 

— Avem? 

— Ebdel Aric Shadikshirram. 

Ducele căscă ochii și-și smuci piciorul de pe jilţ, 
ridicându-se în picioare. 

— Cum se simte? 

— Regret să te informez că a trecut prin Ultima 
Poartă, Alteța Voastră. 

— Moartă? 

— Ucisă de un sclav trădător. 

— Zeiţă îndurătoare! Ducele se tolăni la loc. A 
fost o femeie unică. l-am cerut să se mărite cu 


mine, să știi. Eram un bărbat tânăr pe-atunci, 
desigur, însă... Scutură din cap, neîncrezător. M- 
a refuzat. 

— Chiar așa, o femeie unică. 

— Anii ni se scurg printre degete, ca apa. Părea 
că ieri... Ducele oftă prelung, iar privirea îi deveni 
dură. Dar să revenim la treburile noastre. 

— Desigur, Alteța Voastră. Părintele Yarvi se 
înclină din nou. Capul i se mișca precum un măr 
într-un coș. Am venit ca emisar al Reginei Laithlin 
și al Regelui Uthil ai Gettlandului, pentru a cere o 
audienţă cu strălucitoarea Vialine, Împărăteasa 
din Sud. 

— Hmmmm. Ducele se propti într-un cot și-și 
frecă barba nefericit. Încă o dată, unde se află 
Gettlandul? 

Thorn strânse din dinţi, însă răbdarea Părintelui 
Yarvi era din oţel. 

— Gettlandul se află pe ţărmul vestic al Mării 
Sfărâmate, Alteța Voastră, la nord de tronul 
Marelui Rege din Skekenhouse. 

— Atât de multe ţărișoare pe-acolo, încât este 
nevoie de un cărturar pentru a fi la curent cu ele! 

Curtenii chicotiră politicos, iar Thorn simţi o 
dorință impetuoasă de a-și înfige pumnul în ochii 
lor. 

— Mi-aș dori să pot onora orice solicitant în 
căutarea unei audienţe, însă trebuie să înţelegi că 
trecem printr-o perioadă delicată. 

Yarvi se înclină. 


— Desigur, Alteța Voastră. 

— Atât de mulţi dușmani de îmblânzit și atât de 
mulți prieteni care au nevoie de certitudini. Atât 
de multe alianţe de care trebuie avut grijă și 
unele... mai puțin importante decât altele, fără 
lipsă de respect. 

Zâmbetul său strălucitor degaja lipsă de respect 
așa cum pute brânza veche. 

Yarvi se înclină. 

— Desigur, Alteța Voastră. 

— Împărăteasa Vialine nu este o femeie... Făcu 
un gest, indicând-o pe Thorn de parcă era un cal 
lipsit de perspectivă din grajdul său. De acest gen. 
De-abia este un pic mai mult decât o copilă. Uşor 
de influențat. Inocentă. Are atât de multe de 
învăţat despre cum stau de fapt lucrurile. Înţelegi 
că trebuie să fiu precaut. Înţelegi că trebuie să fii 
răbdător. Pentru ca o nație atât de mare și de 
variată ca a noastră să facă trecerea de la o 
stăpânire la alta este inevitabil să străbată o... cale 
plină de obstacole. Însă voi trimite după tine când 
va sosi momentul. 

Yarvi se înclină. 

— Desigur, Alteța Voastră. Aș putea întreba 
când? 

Ducele flutură din mână cu degetele sale lungi: 

— Când va sosi momentul, Părinte, ăă... 

— Yarvi, șuieră Mama Scaer. 

Thorn nu era un mare diplomat, însă avea o 
puternică impresie că momentul nu va sosi 


niciodată. 


Mama Scaer îi aștepta pe un coridor mărginit de 
statui, însoţită de doi războinici de-ai ei, un 
vansterman cu o căutătură urâtă și un bărbat din 
Ținuturile de Jos cu o față ca o dală de piatră. 
Thorn era într-o dispoziţie neagră și trecu direct la 
o atitudine războinică, însă niciunul din ei nu 
părea dispus să-și plece privirile. 

Și nici stăpâna lor nu părea. 

— Sunt surprinsă să te văd aici, Părinte Yarvi. 

— Şi eu pe tine, Mamă Scaer, răspunse el, deși 
niciunul nu părea vreun pic surprins. Ne-am 
deplasat amândoi cale de jumătate de lume 
depărtare de locurile noastre. Am crezut că vei 
rămâne alături de regele tău, Grom-gil-Gorm. Are 
nevoie de tine să vorbești în numele Tatălui Pace, 
înainte ca Mama Război să-l tragă după ea către 
ruină, într-un război împotriva Gettlandului. 

Privirea Mamei Scaer deveni și mai îngheţată, 
deşi așa ceva părea imposibil. 

— Aş fi fost cu el dacă Bunica Wexen nu m-ar fi 
ales pentru această misiune. 

— O mare onoare. O mică strâmbătură din colţul 
gurii lui Yarvi sugera că era mai degrabă o 
trimitere în exil, şi amândoi o știau. Probabil că ai 
mulțumit-o peste măsură pe Bunica Wexen pentru 
a o câștiga. Ai vorbit în numele ţării tale? I-ai ţinut 
piept pentru regele tău și pentru supușii lui, așa 
cum ar trebui s-o facă o Preoteasă? 


— Când fac un jurământ, mi-l ţin, se răsti Scaer. 
O Preoteasă credincioasă se duce acolo unde îi 
cere Bunica ei să se ducă. 

— La fel ca un sclav credincios. 

— Tu eşti expertul aici. Încă te ustură gâtul? 

Zâmbetul lui Yarvi păli un pic. 

— Cicatricele sunt destul de bine vindecate. 

— Chiar sunt? Scaer se aplecă mai aproape, cu 
buzele-i subțiri dezvelindu-i dinţii. Dacă aș fi în 
locul tău, m-aș întoarce la Marea Sfărâmată 
înainte de a mai căpăta unele în plus. 

Se îndepărtă de ei, în timp ce vanstermanul și 
Thorn mai schimbară o ultimă privire aspră, după 
care şi acesta se îndepărtă. 

— Reprezintă o problemă, șopti ea. 

— Da. 

— Şi este apropiată de Duce. 

— Da. 

— Şi a fost trimisă aici înaintea noastră. 

— Da. 

— Deci... Bunica Wexen a ghicit ce-o să faci cu 
mult înainte ca tu s-o faci. 

— Da. 

— Am senzaţia că n-o să obţinem nicio audienţă 
în acest fel. 

Yarvi se uită cu acreală la ea. 

— Vezi? Până la urmă ești diplomată. 


Prieteni vechi 


Pe zei, acum era foarte iute. Brand era un 
luptător de două ori mai bun decât fusese când 
părăsiseră Thoriby-ul doar datorită 
antrenamentului cu ea, însă devenea un adversar 
din ce în ce mai slab pentru Thorn cu fiecare zi ce 
trecea. Când lupta cu ea, se simţea ca un porc 
greoi, întotdeauna cu trei pași în urmă. Singur, nu 
avea nicio șansă, indiferent de tipul de teren. Chiar 
și alături de încă doi prieteni începea să se simtă 
depășit numeric. Ea se apăra din ce în ce mai 
puţin, devenind tot mai mult vânător, iar ei, pradă 
neajutorată. 

— Koll, strigă Brand, smucind din cap, du-te în 
stânga! 

Începură să se împrăștie în curtea palatului pe 
cale să se prăbușească pe care Yarvi îl găsise 
pentru ei, încercând s-o prindă în capcană, s-o 
ademenească prin spaţiile dintre ei. 

— Dosduvoi, ia... 

Își dăduse seama prea târziu că Thorn îl atrăsese 
pe uriaș în colțul puternic luminat al curții și 
Dosduvoi bătu în retragere când Soarele Mamă îl 
înțepă dintr-odată în ochi. 

Thorn sări asupra lui ca fulgerul, 
dezechilibrându-l, în ciuda volumului său, cu o 
năucitoare lovitură de secure dată în scut, apoi 
alunecând cu sabia pe sub rama scutului și 


înfigându-i vârful în burdihanul lui de uriaș. Ea se 
retrase râzând, în timp ce Brand izbi aerul din 
locul în care fusese Thorn cu o clipă înainte, 
asigurându-se că între ea și Koll se găsea unul 
dintre stâlpii scorojiți ce înconjurau curtea. 

— Of, Zeiţă, gâfâi Dosduvoi în timp ce se îndoia 
de mijloc, ţinându-se de pântece. 

— Promiţător, zise Skifr, dându-le roată încet, cu 
mâinile la spate. Însă nu te lăsa purtată de val. 
Tratează fiecare luptă ca şi cum ar fi ultima. 
Fiecare dușman, ca şi cum ar fi cel mai rău. 
Luptătorii inteligenţi arată mai puţin impresionant 
decât sunt în realitate, oricât ar fi adversarii de 
slabi. 

— Mulţumesc pentru asta, se forță Brand să 
spună printre dinţii încleștaţi, încercând să-și 
șteargă transpiraţia de pe față cu umărul. Zei, ce 
cald era! Câteodată părea că nici măcar o boare de 
vânt nu adie în orașul ăsta blestemat. 

— Tatăl meu obişnuia să spună să nu devii 
niciodată mândru. Ochii lui Thorn se mutară cu 
rapiditate de la Brand la Koll și înapoi, în timp ce 
ei încercau s-o atragă într-un colț. Spunea că 
marii războinici ajung să creadă că se află în 
propriile lor cântece și încep să considere că doar 
ceva măreț i-ar putea ucide. Însă ceva neînsemnat 
poate ucide pe oricine. 

— O zgârietură care se infectează, zise Safrit, 
privindu-i cu mâinile în șolduri. 

— O legătură de scut prea roasă, mormăi Brand, 


încercând să ţină sub observaţie armele lui Thorn, 
dar dându-și seama că vesta ei zornăitoare era un 
element ce-i distrăgea lui atenţia. 

— Să aluneci pe un rahat de oaie, zise Koll, 
țâșnind cu rapiditate şi încercând s-o lovească, 
însă doar îi oferi oportunitatea de a-i lovi cu putere 
scutul şi de-a aluneca în jurul lui, creându-şi 
spațiu de manevră. 

— Tatăl tău părea un om care ştia ce spune, zise 
Skifr. Cum a murit? 

— Într-un duel cu Grom-gil-Gorm. După toate 
aparențele, ceva demn. 

Thorn schimbă dintr-odată direcţia și, oricât ar 
fi fost Koll de rapid, ea fu și mai rapidă. La fel de 
rapidă ca un scorpion și mai puţin miloasă. 
Securea i se izbi de piciorul băiatului, făcându-i-l 
să se îndoaie, iar el icni şi se împletici într-o parte. 
Îl izbi cu sabia în lateral, trântindu-l şi făcându-l 
să se rostogolească prin curte țipând sfâșietor. 

Însă asta îi oferi o şansă lui Brand, iar zilele de 
ezitare erau de mult lăsate în urmă. Chiar și prinsă 
pe picior greșit ea tot izbuti să-i pareze sabia și s- 
o facă să i se lovească de umăr cu putere. Pe zei, 
dură mai era, nici măcar nu tresărise. El se izbi cu 
scutul de ea, împingând-o mârâind până la zid, 
făcând ca marginea scutului să zboare tencuiala 
în bucăţi. Se clătinară într-o îmbrățișare precară 
și, pentru o clipă, fu sigur că o va dovedi. Însă 
chiar şi-așa, cu el forțând-o să dea în spate, ea tot 
reuși nu se știe cum să-și treacă piciorul pe după 


piciorul lui, icnind când își răsuci toată greutatea 
pentru a-l trânti pe spate cu putere. 

Se izbiră de pământ, el prins dedesubt. Pe zei, 
era puternică. Era ca în cântecul lui Bail 
luptându-se cu marele tipar, însă cu un rezultat 
mult mai prost, aproape că nu încăpea îndoială. 

— Se presupune că îl omori, strigă Skifr, nu că 
te împerechezi cu el! Asta poţi s-o faci în timpul 
tău liber. 

Se rostogoliră îmbrăţișaţi, iar ea ajunse din nou 
deasupra, cu dinții strânși în timp ce încerca să-și 
scoată antebraţul pentru a i-l înfige sub bărbie ca 
să-l sufoce, iar el o ţinea strâns de cot, străduindu- 
se să i-l răsucească, amândoi șuierând unul la 
altul. 

Atât de apropiaţi, încât păru că privirile lor se 
contopesc. Atât de apropiați, încât el putea să-i 
vadă fiecare picătură de transpiraţie de pe frunte. 
Atât de apropiaţi, încât pieptul i se presa de al lui 
la fiecare respirație rapidă, fierbinte, dulceag- 
amăruie. 

Și, pentru un moment, păru că nu se luptă, cică 
fac cu totul altceva. 

Apoi poarta grea bubui, deschizându-se, iar 
Thorn țâșni imediat în sus de pe el, de parcă ar fi 
fost pălmuită. 

— Altă victorie? strigă Părintele Yarvi, pășind 
peste prag cu Rulf lângă umărul lui, încruntat. 

— Bineînţeles, zise Thorn, de parcă nu mai avea 
nimic altceva în minte decât să-i dea o bătaie lui 


Brand. Ce altceva ar mai putea fi? 

Se ridică și el, scuturându-se de praf, 
comportându-se de parcă pielea nu-l ardea din 
creştet şi până-n vârful degetelor de la picioare. 
Pretinzând că stă cocoșat din cauza unui cot 
primit în coaste, nu din cauza umflăturii din 
partea de jos a corpului. Pretinzând că totul era în 
regulă, ca de obicei. Însă ceva se schimbase din 
acea zi în care ea intrase în curte îmbrăcată cu 
noile haine, aceeași persoană și totuși atât de 
diferită în lumina ce-i scotea încruntătura în 
evidenţă şi-i făcea ochii să lucească, iar el amuţise 
de la atâta uitat la ea. Dintr-odată, totul se 
destrămase. Sau toate piesele se combinaseră. Ea 
nu mai era doar prietena sau rivala lui, ori unul 
dintre camarazii de la vâsle, unul dintre membrii 
echipajului. Încă mai făcea parte din echipaj, însă 
mai era și altceva, pe lângă asta, care-l stârnea şi- 
l fascina, dar cel mai tare îl speria. Ceva se 
schimbase în felul în care o vedea, iar acum, când 
se uita din nou la ea, nu mai era în stare să mai 
vadă și altceva. 

Dormeau pe podeaua aceleiași camere pe cale 
de-a se prăbușşi. Nu păruse nimic neobișnuit 
atunci când se mutaseră, dormiseră claie peste 
grămadă timp de câteva luni. Dar acum el şedea 
treaz cu privirea în tavan în noaptea lipicioasă și 
fierbinte, gândindu-se cât de aproape era de ea. 
Ascultând zgomotele neîncetate ale orașului și 
încercând să  distingă respiraţia ei ușoară. 


Gândindu-se ce ușor ar fi fost să întindă mâna și 
să o atingă... 

Își dădu seama că se uita iar pe furiș la fundul ei 
și se forță să-și lase privirea în pământ. 

— Zei, şopti el, însă habar n-avea la ce zeu 
trebuie să te rogi pentru o problemă ca asta. 

— Ei, atunci sunt teribil de încântat că cineva 
câștigă, se răsti Yarvi. 

— Fără noroc la palat? întrebă cu glas răgușit 
Brand, încă aplecat și căutând disperat ceva care 
să le distragă atenţia. 

— Palatul este complet lipsit de noroc, spuse 
Rulf. 

— O altă zi irosită. Yarvi se trânti pe o laviță, cu 
umerii lăsați. O să fim norocoși dacă mai căpătăm 
o altă șansă de a fi insultaţi de Ducele Mikedas, ca 
să nu mai pomenim de nepoata sa. 

— Aveam impresia că nu crezi în noroc, zise 
Thorn. 

— În acest moment sper că norocul este cel care 
crede în mine. 

Părintele Yarvi părea zguduit, așa cum Brand nu 
apucase să-l vadă niciodată. Chiar şi când se 
luptaseră cu Neamul Călăreţilor, lăsase impresia 
că ştie ce are de făcut. Acum Brand se întreba dacă 
nu cumva fusese doar o mască afișată de Preot. O 
mască ce părea că acum începe să crape. Pentru 
prima dată deveni dureros de conștient că Yarvi 
este doar cu câţiva ani mai în vârstă decât el, dar 
că trebuia să aibă grijă de soarta întregului 


Gettland, ajutându-se doar de o singură mână 
pentru asta. 

— Mă întreb ce se întâmplă în Thoriby chiar 
acum, murmură Koll nostalgic, scuturându-și 
piciorul rănit. 

— Se apropie vremea recoltei, bănuiesc, spuse 
Dosduvoi, care-și făcuse cămașa sul pentru a-și 
verifica vânătăile. 

— Câmpuri aurii cu orz ce se mișcă în bătaia 
vântului, zise Skifr. 

— O mulţime de negustori sosind în pieţe. Safrit 
începuse să se joace cu simbolurile de negustor de 
la gât. Corăbii roind la docuri. Bani care curg. 

— Doar dacă nu cumva recoltele au fost 
incendiate în atacurile vanstermanilor, se răsti 
Yarvi. lar negustorii nu au fost reţinuţi la 
Skekenhouse de către Bunica Wexen. Câmpurile, 
miriști înnegrite, și docurile rămase pustii. Ar fi 
putut deja să-i convingă și pe cei din Ținuturile de 
Jos. Şi pe inglezii conduși de Strălucitorul Yilling. 
Mii de oameni mărșăluind spre Gettland. 

Brand înghiţi în sec, gândindu-se la Rin, stând 
în biata lor cocioabă din afara zidurilor. 

— Aşa crezi? 

— Nu. Încă nu. Dar, poate, curând. Timpul se 
scurge şi eu nu pot face nimic. Întotdeauna există 
o cale. Preotul privea în pământ, cu degetele de la 
mâna sănătoasă făcându-și de lucru cu unghia 
degetului deformat. Jumătate de război se duce cu 
vorbe și se câștigă cu ajutorul lor. Vorbe potrivite, 


adresate persoanelor potrivite. Însă am rămas şi 
fără ele. 

— Vor veni la momentul potrivit, murmură 
Brand, dorindu-și să fie de ajutor, deși nu prea știa 
în ce fel. 

— Mi-aş dori să-mi dau seama cum. Yarvi își 
duse mâinile spre fața palidă, cea schiloadă 
părând o jucărie contorsionată pe lângă cea 
sănătoasă. Avem nevoie de un nenorocit de 
miracol. 

Apoi se auzi un bubuit puternic în ușă. 

Safrit ridică dintr-o sprânceană. 

— Cumva așteptăm vreun vizitator? 

— Nu prea suntem copleșiți de prieteni în acest 
oraș, zise Thorn. 

— Tu nu prea ești copleșită de prieteni niciunde, 
zise Brand. 

— Poate sunt trimișii Mamei Scaer să ne ureze 
bun venit, spuse Yarvi. 

— Arme, mârâi Rulf. Îi aruncă lui Thorn sabia, 
pe care ea o prinse din zbor. 

— Pe Zeiţă, sunt bucuros să mă lupt cu cineva, 
rosti Dosduvoi, înșfăcând o suliță, atât timp cât nu 
este vorba de ea. 

Brand trase afară sabia lui Odda, al cărei oţel se 
simțea  înfricoșător de ușor după sabia de 
antrenament. Teama rezolvase rapid problema din 
pantaloni, dacă altceva nu reușise. 

Ușa se zgâlțâi de la alte lovituri, și nu aveau în 
față o ușă chiar fragilă. 


Koll se apropie tiptil, în vârful picioarelor, pentru 
a privi prin fereastra micuță din ușă. 

— Este o femeie, șuieră. Arată ca o bogătană. 

— Singură? întrebă Yarvi. 

— Da, sunt singură, veni o voce înăbușită prin 
ușă. Și sunt o prietenă. 

— Exact același lucru l-ar spune și un dușman, 
zise Thorn. 

— Sau un prieten, interveni Brand. 

— Doar zeii ştiu cât de bine ne-ar prinde unul, 
zise Rulf, potrivindu-și însă, pentru orice 
eventualitate, o săgeată în arcul său negru. 

— Deschide-o! zise Yarvi. 

Koll trase zăvorul de parcă ar fi putut să-l ardă 
și se dădu repede într-o parte, cu câte un cuțit 
pregătit în fiecare mână. Brand se ghemui în 
spatele scutului, fiind convins că prin ușa 
deschisă va intra șuierând un nor de săgeți. 

Însă uşa scârţâi, deschizându-se încet, şi o față 
se îți prin crăpătură. O față de femeie, cu piele 
întunecată și cu ochi negi, cu păr negru, prins lejer 
cu câteva bijuterii în formă de ac, pentru a sta 
ridicat. Avea o mică cicatrice ce-i străbătea buza 
de sus, un ciob de dinte alb ivindu-se atunci când 
zâmbi. 

— Cioc, cioc, zise ea, strecurându-se înăuntru și 
închizând ușa în urma ei. 

Purta o haină lungă din în alb, fin, iar în jurul 
gâtului avea un lanţ de aur, cu fiecare za lucrată 
să arate ca un ochi. Își arcui o sprânceană când 


văzu etalarea aceea de oțel ascuţit și ridică încet 
palmele în sus. 

— O, mă predau! 

Rulf scoase un strigăt de bucurie și-și aruncă 
arcul zornăind pe jos, grăbindu-se s-ajungă la 
femeie şi s-o cuprindă într-o  îmbrăţișare 
sufocantă. 

— Sumael! rosti el, strângând-o cu putere. Pe 
zei, ce tare mi-ai lipsit! 

— Şi tu mie, Rulf, ticălos bătrân, hârâi ea, 
plesnindu-l pe spate, apoi gemând când el o ridică 
de la pământ. Am avut eu bănuielile mele când am 
auzit că o navă numită Vântul din Sud a andocat. 
Un lucru finuţ, apropo. 

— Ne reamintește de unde venim, zise Yarvi, 
frecându-se pe gât cu mâna sănătoasă. 

— Părinte Yarvi, rosti Sumael, eliberându-se din 
îmbrățișarea cârmaciului. Uită-te la tine. Pierdut 
pe mare şi căutând disperat pe cineva care să 
poată restabili cursul. 

— Unele lucruri nu se schimbă niciodată, zise el. 
Arăţi... prosper. 

— Tu arăţi groaznic. 

— Unele lucruri nu se schimbă niciodată. 

— Nicio îmbrăţișare pentru mine? 

El pufni, aproape suspinând. 

— Mi-e teamă că, dacă o fac, nu-ți mai dau 
drumul niciodată. 

Ea se apropie, cu ochii pironiţi într-ai lui. 

— Îmi asum riscul. 


Îl cuprinse cu braţele, ridicându-se pe vârfuri 
pentru a-l trage mai aproape. El își lăsă capul pe 
umărul ei, cu lacrimile lucindu-i pe obrajii supti. 

Brand se uită la Thorn, iar ea ridică din umeri. 

— Bănuiesc că acum știm cine este Sumael. 


— Deci aceasta este ambasada Gettlandului? 
Sumael lovi cu degetul o grămăjoară de tencuială 
pătată de mucegai, care căzu de pe perete și se 
împrăștie pe scândurile pline de praf. Ai ochiul 
format pentru o târguială avantajoasă. 

— Sunt fiul mamei mele, zise Yarvi. Chiar dacă 
nu mai este mama mea. 

Sala șubredă în care mâncau putea găzdui 
patruzeci de persoane, însă majoritatea oamenilor 
din echipaj plecaseră în treaba lor, iar locul scotea 
un ecou găunos acum. 

— Ce cauţi aici, Sumael? 

— În afară de reluarea legăturii cu niște vechi 
prieteni? Se așeză mai comod în scaun și scoase la 
iveală o cizmă pătată, ce contrasta puternic cu 
hainele ei fine, pe care o așeză pe tăblia mesei. Mi- 
am ajutat unchiul la construirea unei corăbii 
pentru Împărăteasa Theofora și aşa mai departe, 
lucrurile s-au legat. Spre indignarea multora 
dintre curteni, m-a făcut inspectorul flotei sale. 

O şuviță de păr îi căzu pe faţă și ea își scoase 
buza de jos în afară, suflând-o într-o parte. 

— Ai avut întotdeauna un mare talent când vine 
vorba de corăbii. Rulf se uita la ea radiind, ca la o 


fiică sosită acasă pe neașteptate. Şi de enervat 
oameni. 

—  Corăbiile Împărătesei zăceau putrezind în 
golful din Rugora, pe coastă, mai în jos. Care era, 
de asemenea, așa cum se întâmplă de obicei, locul 
în care era educată nepoata Împărătesei, Vialine. 
Şuvița de păr îi căzu din nou pe faţă și ea o suflă 
din nou. Sau întemnițată, depinde din ce punct de 
vedere priveşti. 

— Întemniţată? întrebă Brand. 

— Aici nu prea există încredere între membrii 
familiei regale. Sumael ridică din umeri. Însă 
Vialine voia să înţeleagă ce înseamnă o flotă. Ea 
vrea să înțeleagă totul. Cred că am devenit 
prietene. Când Theofora s-a îmbolnăvit și Vialine a 
fost chemată înapoi, în Primul dintre Orașe, mi-a 
cerut să vin cu ea și... Ridică lanţul de la gât cu 
vârful degetului și-l lăsă să cadă la loc, zornăind. 
Printr-un act magic ciudat m-am trezit consilierul 
Împărătesei din Sud. 

— Talentele au tendinţa să iasă la suprafaţă, zise 
Rulf. 

— Ca rahaţii, mormăi Thorn. 

Sumael rânji drept răspuns: 

— Pluteşti, deci. 

Brand râse, Thorn îi aruncă o privire urâtă, iar 
el se opri. 

— Deci stai la dreapta celei mai puternice femei 
din lume? întrebă Rulf, scuturând din capu-i 
pleșuv. 


— Nu sunt chiar singură. Şuvița căzu din nou și 
Sumael se strâmbă enervată, începând să-și 
scoată acele din păr. Există un consiliu format din 
câteva duzini de membri, iar cei mai mulți îi 
aparţin Ducelui Mikedas. O fi Vialine Împărăteasă 
cu numele, însă el deține puterea şi n-are nicio 
intenţie s-o împartă. 

— N-a împărțit nimic nici cu noi, spuse Yarvi. 

— Am auzit. Părul îi căzu ca o perdea pe 
jumătate din față, lăsându-i descoperit doar un 
ochi, sclipind. Cel puţin, ați scăpat cu capetele pe 
umeri. 

— Crezi c-o să ni le păstrăm dacă mai rămânem? 
întrebă Yarvi. 

Ochii lui Sumael se abătură asupra lui Thorn. 

— Asta depinde de cât de diplomaţi puteţi fi. 

— Pot fi diplomată, spuse ea amenințător. 

Sumael doar zâmbi şi mai larg. Femeia părea 
imună la intimidări. 

— Îmi aduci aminte de căpitanul unei corăbii pe 
care am navigat împreună cu Yarvi. 

Yarvi izbucni în râs, urmat de Rulf, ceea ce-o 
făcu pe Thorn să se încrunte. 

— Asta e o insultă sau un compliment? 

— Hai să-i spunem puțin din fiecare. 

Yarvi se aplecă înainte, cu coatele pe masă și cu 
mâna schiloadă strânsă în cea sănătoasă. 

— Marele Rege se pregătește de război, Sumael. 
Cine știe, poate că războiul deja a început. 

— Ce aliați mai ai? întrebă ea, adunându-și 


părul în sus cu ambele mâini și strângându-l într- 
un nod. 

— Mai puţini decât ne sunt necesari. 

— Unele lucruri nu se schimbă niciodată, nu, 
Yarvi? Sumael îşi înfipsese acele la loc, cu 
dexteritate. Ducele nu este un adept al Zeiţei Unice 
la fel de înfocat ca Theofora, însă, chiar şi așa, are 
intenţia de a onora alianţa cu Bunica Wexen. Poate 
alege un învingător. 

— Vom vedea, zise Yarvi. Am nevoie să vorbesc 
cu Împărăteasa. 

Sumael expiră zgomotos. 

— Pot încerca. Dar mai mult de o audienţă nu 
pot promite. 

— Nu-mi datorezi nimic. 

Ea îi susținu privirea în timp ce-și prindea în păr 
ultimul ac, al cărui capăt cu piatră prețioasă 
scânteia. 

— Nu este o chestiune de datorii. Nu între noi. 

Yarvi arăta ca şi cum ar fi fost prins undeva între 
râs şi plâns, dar, într-un final, se așeză la loc, 
scoțând un oftat obosit. 

— Am crezut că n-o să te mai întâlnesc 
niciodată. 

Sumael zâmbi, ciobul de dinte ivindu-se din nou, 
iar Brand se trezi că începuse s-o placă. 

— Şi? 

— Mă bucur că m-am înșelat. 

— Şi eu mă bucur. 

Şuvița aceea de păr îi căzu din nou pe faţă, iar ea 


o privi cruciș o clipă, după care o suflă într-o parte. 


Speranţe 


Thorn îşi croia drum printr-o mulțime 
aglomerată de oameni nemulțumiți ce se scurgea 
ca un șuvoi într-un templu, pentru a se ruga. Atât 
de multe temple pe aici și atât de mulţi credincioși 
ce se înghesuiau pentru a se ruga. 

— Venerarea acestei Zeițe Unice necesită o 
groază de timp, mormăi Brand, încercând să-și 
facă loc cu umerii săi largi prin înghesuială. 

— Zeii înalți și zeii mici au propriile treburi de 
rezolvat. lar Zeița Unică pare că are o singură 
preocupare: să se amestece în treburile altora. 

— Şi clopotele. 

Brand tresări când un alt dangăt se auzi dinspre 
un turn alb, chiar deasupra lor. 

— Dacă n-o să mai aud niciodată un alt 
nenorocit de clopot, n-o să mă plâng deloc. Se 
aplecă mai aproape, pentru a-i şopti: Își îngroapă 
morţii fără a-i incinera. Îi îngroapă. În pământ. 
Neincinerați. 

Thorn privi încruntată la curtea 
supradimensionată de lângă templu, ticsită de 
pietre funerare șui ca dinţii unui cerşetor, având 
fiecare, bănuia ea, câte un mort dedesubt, 
putrezind. Sute. Mii. O hrubă plină cu oase, chiar 
în mijlocul orașului. 


Se cutremură acoperită de transpiraţie rece la 
acest gând, strângându-șşi săculeţul în care ţinea 
oasele de la degetele tatălui său. 

— Oraş blestemat! 

Poate lui i-ar fi plăcut să vorbească despre acest 
loc, însă ea începea să-l urască. Mult prea mare, 
mărimea lui părea zdrobitoare. Mult prea 
zgomotos, de nu puteai nici să gândești cum 
trebuie. Mult prea fierbinte, lipicios și împuţit, 
mereu, zi sau noapte. Peste tot gunoi, muște și 
putreziciuni, făcând-o să ameţească. Atât de mulţi 
oameni, toți trecând unul pe lângă celălalt, fără să 
se cunoască unul pe altul, și nedorindu-și unul de 
la celălalt decât să obțină vreun profit. Thorn se 
simţea de parcă era ea însăși îngropată sub o mie 
de mii de hoţi, pe care nu-i putea înţelege sub 
niciun chip, pe niciunul. 

— Ar trebui să mergem acasă, murmură ea. 

— De-abia am ajuns aici. 

— Cel mai potrivit moment să părăsești un loc 
pe care îl urăști. 

— Tu urăști tot. 

— Nu tot. 

Privi într-o parte, surprinzându-l pe Brand 
uitându-se la ea, și simţi iar acea fluturare în 
stomac, în timp ce el își muta cu repeziciune 
privirea de la ea. 

Se dovedi că el mai avea și altă expresie în afară 
de cea uimită şi de cea neajutorată, iar ea i-o 
surprindea acum de fiecare dată. Ochi fixaţi 


asupra ei, strălucitori în spatele unor șuviţe rebele 
de păr. Aproape înfometați. Aproape speriaţi. De 
exemplu ieri, când stătuseră lipiţi unul de altul la 
pământ, atât de apropiaţi, între ei fusese... ceva. 
Ceva care îi făcuse sângele să năvălească în obraji, 
şi nu doar în obraji. În abdomen, cu siguranţă. Și, 
mai mult decât atât, mai jos de abdomen. Însă 
îndoielile se adunau în capul ei precum 
credincioșii în templele lor la vremea rugăciunii. 

Pot să te întreb ceva? Ştiu că înainte ne uram 
unul pe altul, dar am ajuns să cred că încep să te 
plac destul de mult. Vreo speranţă să mă placi și 
tu pe mine, cumva? Pentru numele zeilor, suna 
chiar absurd. Toată viața dăduse oamenii la o 
parte, așa că acum nu știa cum să intre în vorbă 
cu cineva. Dacă s-ar uita la ea ca la o nebună? 
Gândul acesta apăru ca o gură de beci la picioarele 
ei. Ce vrei să spui cu să te plac? Adică să te plac? 
Ar trebui doar să-l ia în braţe și să-l sărute? Se tot 
gândea la asta. De-abia se mai putea gândi și la 
altceva în afară de asta. Dar dacă o privire era doar 
o privire? Dacă ce spusese mama ei era adevărat — 
ce bărbat și-ar dori pe cineva atât de ciudat, de 
dificil şi de diferit ca ea? Nu cineva ca Brand, care 
era bine făcut, plăcut de toată lumea, un bărbat 
așa cum trebuie şi care ar putea avea pe oricine şi- 
ar dori... 

Dintr-odată braţul lui era în jurul ei, conducând- 
o înapoi, înspre o ieșire. Inima îi ajunsese în gât 
imediat, ba chiar scoase un chicotit de fetiță în 


timp ce el se apăsa de corpul ei. Apoi toată lumea 
se bulucea în lături, dându-se la o parte din drum 
în timp ce caii treceau tropăind, cu pene 
fluturânde prinse la căpestre, cu armurile 
decorate cu aur strălucind în soare şi cu călăreţi 
cu coifuri înalte, care nu le dădeau nicio atenţie 
celor care fugiseră din calea lor în toate părțile. 
Oamenii Ducelui Mikedas, fără nicio îndoială. 

— Ar putea să rănească pe cineva, murmură 
Brand, uitându-se încruntat în urma lor. 

— Așa-i, mormăi ea. Ar putea. 

Se păcălea singură. Asta trebuia să fie. Erau 
prieteni. Camarazi de vâsle. Și asta era tot ce 
trebuia. De ce s-o strice forțând ceva ce nu putea 
obține, pe care nu-l merita și nici n-ar putea... apoi 
ea îi surprinse privirea, şi acolo era iar acea 
expresie ce-i făcea bătăile inimii să se accelereze 
de parcă ar fi vâslit o milă întreagă. El se smuci de 
lângă ea, oferindu-i o jumătate de zâmbet 
stânjenit, apoi se îndepărtă cu pași mari în timp 
ce mulțimea revenea la loc în urma călăreților. 

Dar dacă și el simţea la fel ca ea, dorindu-și să 
întrebe, dar fiind prea speriat să întrebe şi neștiind 
nici cum să o facă? Fiecare discuţie cu el părea la 
fel de periculoasă ca o bătălie. Dormitul în aceeași 
încăpere era o tortură. Fuseseră doar camarazi de 
vâsle pe aceeași podea când își dăduseră pentru 
prima dată păturile la o parte, râzând de starea în 
care se afla dărâmătura de care făcuse rost Yarvi, 
prin al cărei acoperiș se vedea lumina zilei. Însă 


acum se prefăcea doar că doarme, în timp ce se 
gândea la cât de aproape se afla el, iar câteodată 
îşi închipuia că şi el se prefăcea la rândul lui, putea 
jura că ochii lui erau deschişi, ţinând-o sub 
observaţie. Însă nu era niciodată sigură. Gândul 
că dormea alături de el o făcea să se simtă jalnic, 
dar şi gândul de a nu dormi lângă el o făcea să se 
simtă jalnic. 

Mă... placi? Mă placi? Mă placi? 

Totul era o ghicitoare afurisită, într-o limbă pe 
care ea n-o putea vorbi. 

Brand expiră zgomotos și-și şterse transpiraţia 
de pe frunte, fără îndoială, ce bine pentru el, 
necunoscând ce problemă putea să cauzeze. 

— Am impresia că vom pleca imediat ce vom 
cădea la o înţelegere cu Împărăteasa. 

Thorn încercă să-și stăpânească nervozitatea şi 
să vorbească normal, orice ar fi însemnat asta. 

— Cred că asta nu se va întâmpla. 

Brand ridică din umeri. Calm, solid şi încrezător, 
ca întotdeauna. 

— Părintele Yarvi va găsi el o cale. 

— Părintele Yarvi este foarte șiret, desigur, însă 
nu este un vrăjitor. Dacă ai fi fost la palat, să-i vezi 
chipul Ducelui... 

— Atunci Sumael va găsi o cale pentru el. 

Thorn pufni: 

— Ai crede că Soarele Mamă a ieșit din fundul ei 
pentru lumina pe care o răspândește în vieţile 
tuturor. 


— Nu şi-n a ta, bănuiesc. 

— N-am încredere în ea. 

— Tu n-ai încredere în nimeni. 

Aproape că spuse: „Am încredere în tine“, însă 
își înghiți cuvintele la timp și scoase în schimb un 
mormăit. 

— Şi Rulf are încredere în ea, continuă Brand. 
Cu viaţa lui, așa mi-a spus. Şi Părintele Yarvi, iar 
el nu prea e genul ăsta de om. 

— Îmi doresc să știu mai multe despre ce s-a 
petrecut între ăștia trei, zise Thorn. E o adevărată 
poveste. 

— Câteodată ai fi mai fericită dacă ai ști mai 
puține. 

— Aşa ești tu. Nu şi eu. 

Ea îi aruncă o privire și-l surprinse uitându-se 
din nou la ea. Aproape flămând, aproape speriat, 
și simți din nou acea furnicătură în stomac, 
pregătindu-se din nou să se certe aprig cu ea 
însăși, dacă nu ar fi ajuns la piaţă. 

Sau, oricum, la una dintre pieţe. Primul dintre 
Orașe avea zeci de pieţe, fiecare la fel de mare ca 
Roystock. Locuri în care înghesuiala era 
nebunească, asurzitoare, orașe de tarabe sufocate 
de oameni de toate formele și culorile. Cântarele 
uriaşe zdrăngăneau, abacele zornăiau și prețurile 
erau strigate în toate limbile, pe deasupra 
răgetelor, a cotcodăcelilor şi a ţipetelor animalelor. 
Era acolo un iz sufocant de mâncare gătită, de 
mirodenii grețos de dulci și de bălegar proaspăt, 


alături de doar zeii mai știau ce altceva. Orice era 
posibil. Toate lucrurile din lume erau de vânzare. 
Catarame de centuri şi sare. Îmbrăcăminte cu 
zorzoane şi idoli. Peşti monstruoși, cu ochi trişti. 
Thorn închise ochii strâns și apoi îi deschise, însă 
nebunia asta în toate culorile tot mai fierbea în 
faţa ei. 

— Doar carne, zise Thorn ca și cum s-ar fi plâns, 
cântărind punga Părintelui Yarvi în mână. Vrem 
doar carne. Safrit nici n-a cerut vreun fel anume. 
Se feri din calea unei femei cu un șorț pătat ce 
ținea sub braţ un cap de capră. De unde am putea 
începe în locul ăsta afurisit? 

— Aşteaptă. Brand se oprise în fața unui 
magazin în care un negustor cu pielea închisă la 
culoare vindea șiraguri de mărgele din sticlă, 
ridicând unul și făcând ca Soarele Mamă să 
strălucească prin sticla galbenă. Frumos, nu? 
Genul de lucru pe care o fată și l-ar dori. 

Thorn ridică din umeri. 

— Eu nu sunt expertă în frumuseţe. Și nici când 
vine vorba de fete. 

— Eşti și tu una, nu? 

— Aşa îmi spune mama. Apoi adăugă, 
murmurând: Părerile sunt împărțite. 

El ridică un alt colier, cu verde și cu albastru de 
această dată. 

— Pe care l-ai vrea? Şi rânji pieziș. În dar? 

Thorn simţi iar furnicătura din stomac, mai 
puternic ca oricând. Aproape simțind că-i vine să 


vomite. Dacă ar fi avut vreodată nevoie de o 
dovadă, iat-o, chiar în faţa ei. Un cadou. Pentru 
ea. Nu prea era cadoul pe care și l-ar fi ales ea, dar, 
cu noroc, următorul putea fi acela. Dacă și-ar fi 
ales cuvintele potrivite. Ce să spună? Pentru 
numele zeilor, ce să spună? Limba părea că-și 
dublase volumul dintr-odată. 

— Pe care mi l-aș dori eu sau... 

Privirea îi zăbovi asupra lui și-și aplecă ușor 
capul, încercând să-și facă vocea să-i sune mai 
blând. Fermecătoare, cum o fi fost și asta. Nu 
credea că fusese blândă de mai mult de trei ori în 
viaţă, iar fermecătoare, niciodată, așa că tot ce ieşi 
fu un mârâit stângaci. 

— Pe care mi l-aș dori? 

Privirea uimită de această dată. 

— Vreau să spun, pe care ţi-ai dori să ţi-l aducă 
cineva în dar? Dacă ai fi în Thoriby. 

Și, în ciuda căldurii lipicioase, simţi o răceală 
răspândindu-i-se prin tot corpul, începând cu 
pieptul şi revărsându-i-se până în vârful degetelor. 
Nu era pentru ea. Pentru cineva de acasă, din 
Thoriby. Bineînţeles că era cineva acolo. Se lăsase 
amăgită de propriile-i speranţe, în ciuda 
avertismentelor lui Skifr. 

— Nu ştiu, se răsti ea, încercând să arate că nu 
dă nicio importanță acestui lucru, însă nu era 
chiar așa. De unde să știu eu? 

Se întoarse cu spatele, cu fața arzând, în timp ce 
Brand discuta despre preţuri cu vânzătorul, iar ea 


îşi dorea ca pământul să se deschidă și s-o înghită 
neincinerată, ca pe morţii din Sud. 

Se întrebă pentru ce fată intenționa el să 
cumpere acele mărgele. Nu că în Thoriby ar fi fost 
prea multe fete de vârsta potrivită. Mai mult ca 
sigur că Thorn o cunoștea. Mai mult ca sigur că 
fata era una care râsese de Thorn, o arătase cu 
degetul și râsese batjocoritor de ea. Una dintre 
frumuseţile cu care mama ei îi spusese mereu că 
ar trebui să semene. Una dintre acelea care știa 
cum să coasă, cum să zâmbească şi cum să poarte 
o cheie. 

Crezuse că devenise imună, că se întărise 
trecând prin toate încercările. Palmele, pumnii și 
loviturile de scut de-abia dacă o mai dureau, așa 
că acest lucru cum ar fi putut s-o facă? Dar se 
părea că armura ci încă avea puncte slabe. Unele 
de care ea nici nu avusese cunoștință. Poate că 
Părintele Yarvi o fi făcut astfel încât să nu fie 
zdrobită cu pietre, dar Brand o zdrobise la fel de 
ușor şi de irevocabil cu un șirag de mărgele. 

El încă mai rânjea când îl strecură într-un 
buzunar. 

— O să-i placă, așa cred. 

Faţa lui Thorn se strâmbă. Lui nici nu-i trecuse 
prin cap că ea ar fi putut crede că mărgelele erau 
pentru ea. Lui nu-i trecuse niciodată prin cap să 
se gândească la ea așa cum ajunsese ea să se 
gândească la el. Parcă toată culoarea se scursese 
din lume. Îşi petrecuse toată viața simțindu-se 


rușinată, proastă și urâtă, însă niciodată la fel ca 
acum. 

— Sunt un rahat prost, şuieră ea. 

Brand clipi la ea. 

— Ce? 

Privea neajutorată, de această dată, iar tentația 
de a-și înfige pumnul în fața lui aproape că o 
copleşi, însă știa că nu era din vina lui. Nu era vina 
nimănui, decât a ei, şi nici să te lovești singur nu 
rezolvă nimic. Încercă să afişeze expresia de 
dârzenie, însă nu putu s-o dibuiască pe moment. 
Își dorea să scape de acolo. Să se ducă oriunde, 
așa că făcu un pas și se opri, înghețând. 

Vanstermanul cu căutătură urâtă care stătuse 
alături de Mama Scaer la palat îi bloca drumul, cu 
mâna dreaptă acoperită de o pelerină făcută sul, 
sub care ascundea, fără îndoială, o sabie. Lângă el 
se afla un omuleţ cu față de șobolan, iar ea simţi o 
mișcare în partea stângă. Uriașul din Ținuturile de 
Jos, bănui. 

— Mama Scaer vrea să-ți vorbească, zise 
vanstermanul, arătându-și dinţii, o priveliște deloc 
plăcută. Ar fi cel mai bine dacă vii fără a face 
zgomot. 

— Şi mai bine ar fi dacă am pleca în drumul 
nostru, în liniște, zise Brand, apucând-o pe Thorn 
de umăr. 

Ea se scutură, dându-i mâna la o parte, rușinea 
arzătoare transformându-se în furie rece într-o 
clipă. Avea nevoie să rănească pe cineva, iar idioţii 


ăștia apăruseră la momentul oportun. 

Oportun pentru ea. Inoportun pentru ei. 

— N-o să fac nimic în liniște. 

Aruncă una dintre monedele de argint ale 
Părintelui Yarvi înspre proprietarul celei mai 
apropiate tarabe, care era înțesată de unelte și de 
șipci. 

— Pentru ce e asta? întrebă el când o prinse. 

— Pentru pagubă, zise Thorn, după care apucă 
un ciocan și-l azvârli pe sub mână, trimițându-l 
direct în căpățâna vanstermanului se împletici 
înapoi, plin de mirare. 

Înşfăcă o carafă grea de pe o altă tarabă și i-o 
fărâmă în cap înainte ca acesta să-și recapete 
echilibrul, stropindu-l şi pe el, şi pe ea cu vin. Îl 
prinse chiar în timp ce cădea și-i înfipse ce mai 
rămăsese din mânerul spart în faţă. 

Un cuțit veni şuierând spre ea şi se feri din 
instinct, lăsându-se pe spate şi făcând lama să 
șuiere pe deasupra ei, cu ochii larg deschişi în timp 
ce urmărea metalul scânteind. Omul cu față de 
şobolan împunse din nou cu cuțitul și ea se feri 
într-o parte, se cățără pe o tarabă, făcându-l pe 
proprietarul acesteia să se plângă din cauza 
bunurilor sale. Se întinse și apucă un bol cu 
mirodenii și-l aruncă în fața lui de şobolan, 
stârnind un nor portocaliu, cu miros dulceag. El 
tuși, scuipă, repezindu-se la ea orbește. Ea se 
folosi de bol ca de un scut, lama cuţitului 
înfigându-se în lemn, permițându-i să i-l smulgă 


din mână. 

El se repezi la ea cu o lovitură slabă de pumn, 
însă ea intră în interiorul arcului făcut de braţul 
lui și îi simți pumnul ștergându-i obrazul. Păși în 
față şi-l izbi puternic cu genunchiul direct în 
stomac, apoi încă o dată între picioare, făcându-l 
să guiţe. Îl prinse cu braţul pe după maxilar, îşi 
dădu capul pe spate și-l izbi cu fruntea cu toată 
puterea în fața lui de şobolan. Forţa loviturii o 
amețţi pentru o clipă, însă nici pe jumătate din cât 
îl ameţise pe el. Căzu în genunchi și în mâini, 
scuipând sânge, iar ea făcu un pas în față şi-i mai 
trase o lovitură puternică de cizmă, trântindu-l pe 
spate şi îngropându-l pe jumătate într-o avalanșă 
de peşte lucios, zdrobind o masă. 

Când se întoarse, îl văzu pe Brand obligat să se 
dea în spate, peste o tarabă ticsită cu fructe, 
uriașul din Ținuturile de Jos încercând să-i înfigă 
un cuțit în față, făcându-l pe Brand să-și scoată 
limba printre dinţi şi să se uite fix la vârful 
strălucitor. 

Când te antrenezi, luptându-te cu camarazii tăi, 
te reţii un pic de fiecare dată. Acum Thorn nu se 
reținu deloc. Prinse încheietura groasă a uriașului 
cu o mână și-i răsuci violent mâna la spate, urlând 
în timp ce-și înfigea podul palmei de la cealaltă 
mână în cotul lui. Urmă un pocnet și braţul 
uriașului se îndoi într-un unghi ciudat, cuțitul 
sărindu-i din mâna nefolositoare. El urlă până 
când Thorn îl izbi în gât așa cum o învățase Skifr, 


iar el căzu zbătându-se peste următoarea tarabă, 
împrăștiind cioburi de oale în toate părțile. 

— Hai! scuipă ea, însă nu mai era nimeni cu care 
să se bată. Doar proprietarii de tarabe șocați și 
trecătorii ocazionali speriaţi, alături de o mamă ce- 
i ţinea fiicei sale mâna la ochi. Să merg în liniște, 
ai? ţipă ea, ridicându-și cizma pentru a și-o 
îngropa în faţa uriașului din Ținuturile de Jos. 

— Nu! Brand o prinse pe braţ și-o târi din 
mijlocul distrugerii, în timp ce oamenii se grăbeau 
să le facă loc. Pe jumătate mergând, pe jumătate 
alergând, ajunseră în dreptul unei străzi laterale. 

— l-ai omorât? o întrebă el cu răsuflarea tăiată. 

— Cu puţin noroc, mârâi Thorn, smulgându-se 
din mâna lui. De ce? Aveai de gând să le cumperi 
și lor mărgele, nu-i așa? 

— Ce? Am fost trimiși să aducem carne, nu să 
lăsăm în urmă cadavre! 

Schimbară brusc direcţia, trecură de un grup de 
cerşetori surprinși şi ajunseră în întunecimea unei 
străzi mizerabile, îndepărtându-se de agitația 
creată. 

— Nu vreau să-i facem probleme Părintelui 
Yarvi. Nu vreau nici să te văd zdrobită cu pietre, 
dacă pot face ceva să împiedic asta. 

Își dădu seama că el avea dreptate, iar asta o 
făcu să se înfurie ca niciodată. 

— Eşti aşa de laş! şuieră ea, ceea ce cu siguranță 
nu era drept, însă în acel moment nici ea nu 
simţea că era drept ce i se întâmplase ei. 


Simţi ceva înțepând-o în ochi şi se șterse, iar 
palma i se înroși. 

— Sângerezi, zise el, întinzând degetele, aici... 

— la mâna de pe mine! 

Îl împinse în perete, apoi, când el ricoşă, îl 
împinse și mai tare. El rămase acolo, cu o mână 
ridicată în timp ce ea stătea deasupra lui cu 
pumnii strânşi, deasupra unui bărbat dezorientat, 
rănit și speriat. 

O privire care îi provocă o furnicătură, ce bine, 
însă nu așa cum şi-ar fi dorit. În acea privire îşi 
văzu nenorocitele de speranţe prostești, strâmbe și 
distruse, așa cum îi lăsase ea brațul uriașului, iar 
singura vină era doar a ei. N-ar fi trebuit să se lase 
copleșită de speranţe, însă speranţele sunt ca 
buruienile, oricât de des le smulgi, continuă să 
răsară. 

Mârâi nemulțumită și se îndepărtă cu pași mari 
pe alee. 


Distrugeri 


Distrusese totul. 

Brand stătea rezemat de zidul şubred al curții 
între Rulf și Părintele Yarvi, urmărind-o pe Thorn 
cum îi administra o bătaie lui Fror. De când 
ajunseseră în Primul dintre Orașe, jumătate din 
timp şi-o petrecuse urmărind-o pe ea. Însă acum 
o făcea cu un jind îndurerat, de parcă era un orfan 


uitându-se la bunătăţile brutarului, amăgindu-se 
singur la vederea delicateselor pe care știa că n-o 
să le obțină niciodată. O senzaţie pe care Brand o 
cunoștea prea bine. O senzaţie pe care sperase că 
n-o s-o mai aibă niciodată. 

Fusese ceva bun între ei. O prietenie, dacă nu 
altceva. O prietenie care se clădise după multă 
muncă grea. 

Și el, ca un prost împiedicat, o distrusese. 

Se întorsese în cameră, și lucrurile ei 
dispăruseră, iar ea dormea cu Safrit și Koll și nu 
spunea de ce. Nu-i mai adresase niciun cuvânt din 
acea zi de la piață. Probabil că observase felul în 
care se uita la ea, bănuise ce gândea el. Nu că el 
ar fi fost prea bun la ascuns astfel de lucruri. Însă, 
judecând după felul în care se uita la el acum sau, 
mai degrabă, felul în care nu se uita la el, gândul 
acesta îi făcea pielea să i se înfioare. Bineînţeles că 
asta i se întâmpla. 

Cum ar putea cineva ca ea — atât de puternică, 
de rapidă, de încrezătoare - să-și dorească un 
nătăfleţ ca el? Toată lumea ar fi observat imediat 
că ea reprezenta ceva cu adevărat special, iar el 
era un nimic și întotdeauna va fi un nimic, așa 
cum obișnuia și tatăl lui să-l numească. Un prost 
și un lingău care cerșea rămășițe, care scormonea 
prin gunoaie și care târa sacii la docuri pentru o 
plată de nimic și care mai era și recunoscător 
pentru asta. 

El nu era chiar sigur cum reușise s-o facă, însă 


găsise un mijloc de a-i dezamăgi pe toţi. Pe cei din 
echipaj. Familia. Pe el însuși. Distrusese totul. 

Koll trase zăvorul de la poartă și Sumael păși în 
curte. Era însoţită de încă două persoane: o 
servitoare mărunţică într-o mantie cu glugă și un 
bărbat lat în umeri, cu o privire încruntată și 
atentă și cu o cicatrice ce-i străbătea o sprânceană 
cenușie. 

Servitoarea îşi lăsă gluga în jos, dezvăluind o față 
mică, un păr negru și niște ochi neastâmpărațţi, ce 
nu ratau niciun detaliu al luptei ce se desfășura în 
faţa ei. Dacă o puteai numi luptă. Fror era unul 
dintre cei mai buni războinici din echipaj, dar 
Thorn nu avu nevoie decât de câteva secunde 
pentru a-l dobori la pământ, și ea nici măcar nu 
respira cu dificultate după luptă. 

— Sunt terminat, gemu el, strângându-se de 
coaste cu o mână, în timp ce pe cealaltă o ridica 
pentru îndurare. 

— Foarte curajos, zise Skifr, prinzând lama din 
lemn a securii lui Thorn înainte ca ea să-l 
lovească. Sunt încântată de modul în care te lupţi 
astăzi, porumbița mea. Fără îndoieli, fără 
conștiință, fără milă. Care-i următorul adversar...? 

Dosduvoi şi Koll începură să se uite către 
colțurile curţii, deodată captivaţi de ele. Brand 
ridică din mâini neajutorat atunci când privirea lui 
Skifr se abătu asupra lui. După dispoziţia în care 
se afla Thorn, nu era sigur că va scăpa cu viaţă. 
Bătrâna scoase un oftat. 


— Mă tem că nu mai ai nimic de învăţat de la 
camarazii tăi de vâsle. A sosit momentul pentru 
nişte adversari mai duri. Îşi scoase haina şi o 
aruncă deasupra lui Fror. Cum ai căpătat 
cicatricea aia, vanstermanule? 

— Am sărutat o fată, mormăi acesta, târându-se 
spre zid. Cu o limbă foarte ascuţită, mai adăugă 
el. 

— O dovadă în plus că romantismul poate fi mai 
periculos decât lupta cu sabia, zise Skifr, iar 
Brand nu putu s-o contrazică. Îşi luă o sabie din 
lemn și o secure. Acum, porumbița mea, ar trebui 
să vedem ce ai învăţat cu adevărat... 

— Înainte să începeţi, zise Sumael, am... 

— Războiul cu dinţii-nsângerați nu așteaptă 
NIMIC! 

Skifr ţâșni, armele repezindu-se rapid și mortal 
ca niște șerpi atacând, în timp ce Thorn se răsucea 
și şerpuia ca să evite și ca să pareze. Brand de-abia 
putea număra câte lovituri  năucitoare 
schimbaseră ele în timpul cât el trase aer în piept 
o dată. Opt? Zece? Ele se despărțiră la fel de 
repede pe cât se încleștaseră, dându-și ocol una 
alteia, Thorn strecurându-se printre coloane, 
ghemuită, dând târcoale, Skifr păşind cu emfază 
într-o parte, mișcându-și alene armele în cerc. 

— O, chiar că e ceva, murmură Rulf, cu un 
rânjet larg. 

Fror tresări când își frecă ușor coastele. 

— Este mult mai plăcut decât să te lupti tu însuţi 


cu ea, să fii sigur de asta. 

Însoţitorul încruntat al lui Sumael murmură 
ceva neauzit, iar Părintele Yarvi zâmbi. 

— Ce-a zis? şopti Brand. 

— A zis că fata este extraordinară. 

Brand pufni. 

— Este afurisit de evident. 

— Foarte bine, spuse Skifr. Dar nu aștepta să-ţi 
ofer eu o portiță. Eu nu fac daruri. 

— Atunci o să-mi fac eu rost de una! 

Thorn ţâșni în față atât de repede încât Brand 
făcu un pas ezitant în spate, securea și sabia ei 
făcând cercuri fulgerătoare, însă Skifr se răsuci, 
se clătină, reuşi să găsească o cale de scăpare 
dintre ele, ajungând în siguranţă. 

— Vă rog, zise Sumael mai tare. Trebuie să... 

— Nu este loc de rugăminţi pe câmpul de luptă! 
ţipă Skifr, lansând un nou atac năucitor, lemnul 
bocănind pe lemn, conducând-o pe Thorn într-un 
colț al curţii, făcând piatra să sară în țăndări când 
izbi cu sabia, dar Thorn se lăsă în jos să se 
ferească, îndepărtându-se și apropiindu-se, lovind 
întruna. Skifr gâfâia în timp ce se dădea în spate, 
clătinându-se, sabia lui Thorn ratându-i vârful 
nasului la o grosime de deget distanţă. 

Koll scoase un chicotit neîncrezător. Yarvi expiră 
zgomotos, cu ochii lucind. Rulf clătină din capul 
chel, nevenindu-i să creadă. 

— N-am mai văzut nimic asemănător. 

— Excelent! zise Skifr, cu ochii îngustaţi. Mă 


bucur că înţelepciunea mea nu a fost irosită. Îşi 
răsuci securea între degete atât de repede, încât 
deveni un vârtej. Într-adevăr, excelent, însă vei 
găsi... 

— Stop! urlă Sumael, atrăgând brusc toate 
privirile asupra ei. 

Spre surprinderea lui Brand, ea își lăsă un 
genunchi pe pământ, întinzându-și mâinile către 
servitoarea sa. 

— Vreau să v-o prezint pe sclipitoarea Vialine, 
Prințesa Râului Interzis, Marea Ducesă de Napaz, 
Teroarea Alyukilor, Protectoarea Primului dintre 
Oraşe, cea de-a Treizeci şi Cincea Împărăteasă a 
Sudului. 

Pentru o clipă Brand crezu că este vreo glumă 
mai elaborată. Apoi îl văzu pe Părintele Yarvi 
punându-și genunchiul în pământ, apoi pe toţi cei 
din curte urmându-l, și orice tentativă de râs îi 
dispăru imediat. 

— Pe zei! șopti el, grăbindu-se să cadă la 
pământ. 

— Îmi pare rău, croncăni Thorn, făcând greoaie 
același lucru. 

Împărăteasa păşi în faţă. 

— Să nu-ţi pară. A fost o priveliște demnă de 
urmărit. 

Vorbea Limbajul cu un accent dur, însă vocea îi 
era bogată şi plină de încredere. 

— Înălţimea Voastră, zise Yarvi. 

— Oare vă par chiar atât de înaltă? 


Împărăteasa râse. Un râs deschis, prietenos, 
care reverberă prin toată curtea. 

— Aş prefera să vorbim deschis. Nu apuc să 
vorbesc prea mult la palat. Cu excepția 
momentelor când vorbesc cu Sumael, desigur. 

— Câteodată consider că Sumael vorbește chiar 
prea deschis. Părintele Yarvi îşi curăța genunchii 
în timp ce se ridica. Suntem cu adevărat onorațţi 
de vizita ta. 

— Eu sunt cea onorată. Aţi călătorit o jumătate 
de lume pentru a vorbi cu mine, la urma urmei. 
Mi-ar displăcea profund să fiu genul de persoană 
care nu s-ar deplasa o jumătate de milă de la 
poarta palatului pentru a vorbi cu voi. 

— Voi încerca să nu îţi irosesc timpul, atunci, 
Împărăteasă. Preotul făcu un pas înspre ea. 
Înţelegi politica din jurul Mării Sfărâmate? 

— Ştiu câte ceva. Sumael mi-a povestit mai 
multe. 

Yarvi mai făcu un pas. 

— Mă tem că Mama Război își va întinde aripile 
însângerate deasupra tuturor malurilor sale. 

— Și tu cauţi ajutorul meu. Chiar dacă ne rugăm 
unor zei diferiți? Chiar dacă mătușa mea a făcut o 
alianță cu Marele Rege? 

— Alianţa ei, nu a ta. 

Împărăteasa își împleti mâinile, făcând un pas în 
lateral, iar Preotul și cu ea începură să-și dea 
târcoale, aproape la fel ca Thorn și Skifr mai 
devreme. 


— De ce ar trebui să stabilesc alta cu 
Gettlandul? 

— Pentru că dorești să fii de partea părții 
câștigătoare. 

Vialine zâmbi. 

— Eşti prea îndrăzneț, Părinte Yarvi. 

— Regele Uthil ar spune că nu poate exista 
noțiunea de prea îndrăzneţ. 

— Gettlandul este o națiune mică, înconjurată 
de dușmani... 

— Gettlandul este o naţiune bogată, înconjurată 
de sărăntoci. Regina Laithlin s-a îngrijit de asta. 

— Regina de Aur, murmură Vialine. Faima ei de 
negustor s-a răspândit tocmai până aici. Este 
adevărat că a găsit o metodă de a prinde aurul și 
argintul în hârtie? 

— Este adevărat. Una din multele minuni, 
secrete pe care le-ar împărți bucuroasă cu aliaţii 
săi. 

— Îmi oferi aur şi argint, deci? 

— Marele Rege nu oferă nimic, decât rugăciuni. 

— Aurul şi argintul înseamnă totul pentru tine, 
Părinte Yarvi? 

— Aurul şi argintul înseamnă totul pentru toată 
lumea. Unii dintre noi au suficient de mult încât 
să pretindă altceva. 

Împărăteasa icni ușor când îl auzi. 

— Ai cerut sinceritate. Yarvi pocni din degete 
spre Thorn, iar ea se ridică în picioare. Însă, ca o 
surpriză, mama mea a trimis ceva care nu e făcut 


nici din aur, nici din argint. Un dar, adus pe un 
drum lung și dificil, pe Râurile Divin și Interzis, din 
cele mai întunecate colțuri ale Mării Sfărâmate. Şi 
scoase la iveală din haină cutia neagră, pe care i- 
o întinse lui Thorn. 

— O relicvă de-a elfilor? zise Împărăteasa, 
speriată şi curioasă în același timp. Bărbatul 
încruntat veni mai aproape de ea, încruntându-se 
și mai tare. 

Thorn îi întinse cutia cu stângăcie. Or fi fost ele 
de aceeași vârstă, dar Vialine părea o copilă pe 
lângă ea. Capul de-abia îi ajungea la piept lui 
Thorn, așa că de umăr nici nu mai putea fi vorba. 
De parcă își dădu seama ce pereche ciudată 
formau, Thorn căzu într-un genunchi, în așa fel 
încât să-i poată oferi darul dintr-un unghi mai 
potrivit, făcând literele elfilor scrijelite pe capac să 
lucească atunci când cădea lumina pe ele. 

— Îmi pare rău. 

— Să nu-ţi pară. Îmi doresc să fi fost înaltă. 

Vialine săltă capacul cutiei, iar lumina palidă 
năvăli afară, ceea ce-i făcu ochii să i se mărească 
de uimire. Brand îl simți pe Rulf încordându-se 
lângă el, îl auzi pe Koll icnind uluit și pe Fror 
murmurând o rugăciune pe nerăsuflate. El mai 
zărise lumina înainte, însă tot se întinse ca s-o 
vadă, dorindu-și să-și dea seama ce o producea, 
însă capacul cutiei se afla între el și lumină. 

— Este minunată, șopti Împărăteasa, băgând 
mâna înăuntru. 


Oftă când atinse ce se afla acolo, lumina de pe 
faţa ei schimbându-se din alb în roz și apoi iar în 
alb, în timp ce-și trăgea mâna într-o parte. 

— Mărită Zeiţă! Încă se transformă? 

— Se transformă, zise  Skifr. Te simte, 
Împărăteasă, și se transformă ca să se potrivească 
dispoziţiei tale. A fost adusă dintre ruinele elfilor 
din Strokom, acolo unde niciun om n-a mai 
pătruns de la Sfărâmarea Zeiţei. N-ar trebui să mai 
fie alta asemănătoare în lume. 

— Este... sigură? 

— Niciun lucru cu adevărat minunat nu poate fi 
în întregime sigur. Însă este suficient de sigur. 

Vialine se holba la cutie, ochii ei larg deschiși 
reflectându-i strălucirea. 

— Este un cadou prea distins pentru mine. 

— Cum ar putea fi un cadou, oricare ar fi el, prea 
distins pentru Împărăteasa din Sud? întrebă 
Yarvi, făcând încet un pas către ea. Cu așa ceva în 
mână chiar că vei părea strălucitoare. 

— Este mai presus de orice cuvinte. Însă n-o pot 
accepta. 

— Este un cadou fără obligaţii... 

Vialine se uită în sus la el printre gene. 

— Ți-am cerut să vorbeşti deschis, Părinte Yarvi. 
Și închise cutia, făcând lumina să dispară. Nu te 
pot ajuta. Mătușa mea, Theofora, a făcut 
promisiuni pe care nu le pot încălca. Își ridică 
pumnul mic în sus. Sunt cea mai puternică 
persoană din lume! apoi râse, după care se opri. Şi 


nu pot face absolut nimic. Nu pot face nimic, 
pentru nimeni. Unchiul meu are o înțelegere cu 
Mama Scaer. 

— O conducătoare trebuie să-și croiască propriul 
ei drum, spuse Yarvi. 

— Mai uşor de zis decât de făcut, Părinte Yarvi. 
Solul este foarte pietros prin aceste părți. 

— Te pot ajuta să-l desțelenești. 

— Mi-aș dori să poţi. Sumael spune că ești un 
om bun. 

— Peste medie. Sumael avea un zâmbet în colțul 
gurii. Am cunoscut oameni mai răi, cu ambele 
mâini. 

— Însă nu mă poți ajuta. Nimeni nu poate. 

Vialine își trase gluga la loc şi, aruncând o ultimă 
privire înspre Thorn, încă îngenuncheată în 
mijlocul curţii, cu cutia în mână, Împărăteasa din 
Sud se întoarse ca să plece. 

— Îmi pare rău, dar nu te pot ajuta. 

Nu se putea spune că asta era ce speraseră ei. 
Însă cu asta rămâne toată lumea, cu speranţa. 


Un nenorocit de diplomat 


Skifr veni din nou spre ea, însă de data aceasta 
Thorn era pregătită. Bătrâna mormăi surprinsă 
atunci când securea lui Thorn îi prinse cizma și-o 
făcu să se clatine. Pară o lovitură, dar își pierdu 
echilibrul, iar la următoarea îi smulse sabia din 


mână şi-o trânti drept în fund. 

Chiar şi la pământ, Skifr tot era periculoasă. Îi 
azvârli cu piciorul ţărână în ochi lui Thorn, se 
rostogoli și-și lansă securea cu o precizie mortală. 
Însă Thorn era pregătită şi pentru asta, 
prinzându-i-o în aer cu a sa, aruncând-o apoi într- 
un colț, insistând, cu dinţii strânși, și împingând- 
o pe Skifr într-un stâlp, cu vârful sabiei gâdilând 
gâtul plin de picături de transpiraţie al bătrânei. 

Skifr înălță din sprâncenele-i argintii. 

— Promiţător. 

— Am învins! ţipă Thorn, scuturându-și armele 
din lemn crestate înspre cer. 

Trecuseră luni de zile de când începuse să spere 
că va deveni mai bună decât Skifr. Acele dimineţi 
nesfârșite când era bătută cu vâsla în timp ce 
Soarele Mamă se ridica pe cer, acele seri nesfârşite 
când încerca ea s-o lovească pe Skifr cu bara, sub 
lumina Tatălui Lună, acele lovituri fără de număr 
şi palme şi trânte în noroi. Însă reușise. 

— Am învins-o! 

— Ai învins-o, zise Părintele Yarvi, încuviințând 
ușor din cap. 

Skifr tresări în timp ce se ridica de jos. 

— Ai învins o bunică trecută de mult de prima 
tinereţe. Te vor aștepta provocări mai serioase de- 
acum încolo. Dar... te-ai descurcat bine. Ai 
ascultat. Ai muncit. Ai devenit mortală. Părintele 
Yarvi a avut dreptate... 

— Când mă înșel eu? 


Zâmbetul Preotului dispăru la auzul unui bubuit 
în poartă. Întoarse capul spre Koll, iar băiatul 
trase zăvorul. 

— Sumael, zise Yarvi zâmbind, așa cum o făcea 
de fiecare dată când venea ea în vizită. Ce te 
aduce... 

Ea respira cu greutate în timp ce trecea dincolo 
de prag. 

— Împărăteasa doreşte să-ţi vorbească. 

Ochii Părintelui Yarvi se măriră. 

— Vin imediat. 

— Nu ţie. Ea se uita drept la Thorn. Ție. 


Brand își petrecuse cea mai mare parte a vieţii 
simțindu-se nelalocul lui. Cerșetor între bogați. 
Laş între viteji. Prost între deştepţi. Însă o vizită la 
Palatul Împărătesei dădu o altă dimensiune 
acestui sentiment. 

— Pe zei! șoptea el de fiecare dată când mai 
dădea un colț în urma lui Thorn și a lui Sumael, 
intrând pe alt coridor din marmură ori pe o altă 
scară poleită cu aur, sau într-o încăpere gigantică, 
fiecare mai impresionantă decât cea de dinainte. 

Merse în vârful picioarelor pe un hol luminat de 
lumânări mari cât un om. Duzini întregi, fiecare 
mai valoroasă decât el însuși dacă ar fi fost 
vândută în  Thoriby, lăsate să ardă în 
eventualitatea în care cineva ar fi fost nevoit să 
treacă pe acolo. Totul era incrustat cu pietre 
preţioase sau poleit cu argint, acoperit cu lambriu 


sau pictat. Se uită la un scaun sculptat din mai 
multe soiuri de lemn și se gândi de câte ori mai 
mult ar fi valorat decât tot ce câștigase el toată 
viața. Se întrebă dacă nu cumva visează, însă ştia 
că nu are o imaginaţie atât de bogată. 

— Aşteptaţi aici, zise Sumael când ajunseră într- 
o cameră rotundă, la capătul unui șir de trepte, o 
cameră ai cărei pereți erau în întregime din 
marmură sculptată la fel de fin precum catargul 
cioplit de Koll, cu scene dintr-o poveste 
necunoscută lor. Să nu atingeţi nimic. 

Și îl lăsă pe Brand singur cu Thorn. Pentru prima 
dată de la acea zi din piaţă. 

Și uite cum se potrivise. 

— Ce mai loc! murmură Brand. 

Thorn stătea cu spatele la el, întorcându-și capul 
pentru a arăta scurt o încruntătură. 

— Pentru asta te-a trimis Părintele Yarvi 
încoace? Ca să spui ceva ce toată lumea poate 
vedea? 

— Nu știu de ce m-a trimis aici. O tăcere rece se 
lăsă între ei. Îmi pare rău dacă te-am încurcat. În 
ziua aceea. Eşti de departe luptătorul mai bun, ar 
fi trebuit să te las să conduci ostilitățile. 

— Ar fi trebuit, zise ea fără să-l privească. 

— Pare... doar că ești supărată pe mine și orice 
aș... 

— i se pare momentul potrivit? 

— Nu. 

Ştia că anumite lucruri mai bine rămân nespuse, 


însă nu putea rezista gândindu-se că ea îl urăște. 
Trebuia să încerce să îndrepte lucrurile. 

— Eu doar... 

Îi aruncă o privire pe care ea i-o surprinsese, 
aceeași privire pe care i-o văzuse de zeci de ori în 
ultimele câteva săptămâni, însă acum trăsăturile i 
se strâmbară. 

— Doar taci din gura aia spurcată! mârâi ea, 
albă de furie şi părând dispusă să-i umple gura de 
sânge. 

El își plecă privirea în podeaua atât de lustruită 
încât își putea vedea propriul chip abătut uitându- 
se prosteşte la el şi nu mai avu nimic de zis. Ce poţi 
să mai răspunzi la asta? 

— Dacă voi, porumbeilor, ați terminat, zise 
Sumael din ușă, Împărăteasa te aşteaptă. 

— Am terminat, se răsti Thorn, luând-o din loc. 

Sumael ridică din umeri înspre Brand, după 
care două gărzi încruntate îi închiseră ușa în față 
cu un pocnet de sfârșit. 


Grădinile erau parcă desprinse din vis, luminate 
în întregime în culori dintre cele mai ciudate de 
către purpuriul apusului şi de lumina mereu în 
mișcare a torțelor, ale căror flăcări izvorau din cutii 
umplute cu cărbuni ce trimiteau scântei în aer la 
fiecare adiere de vânt. Nimic nu mai era așa cum 
îl creaseră zeii, totul era schimbat de mâna 
omului. larba era rasă la fel de îngrijit precum 
obrazul unui iubit. Copacii erau tunși în forme 


ciudate și se plecau sub propria greutate, creată 
de nenumăratele lor flori parfumate. Păsările, la 
fel, ciripind pe crengile strâmbe, iar Thorn se 
întrebă de ce nu zburau de-acolo, până când văzu 
că erau toate legate de locurile lor cu lănţișoare din 
argint la fel de subţiri ca pânza de păianjen. 

Cărări din piatră se arcuiau printre statui 
reprezentând femei, imposibil de drepte și de 
subțiri, ţinând în mâini pergamente, cărți, săbii. 
Împărătesele din trecut, bănuia Thorn, 
întrebându-se tot timpul de ce unei orori ca ea, 
rasă pe jumătate, îi fusese acceptată prezența în 
mijlocul lor. Gărzile păreau că se întreabă acelaşi 
lucru. O mulțime de gărzi, dotate cu săbii șlefuite 
ca oglinda şi cu sulițe ce-o făcea teribil de 
conştientă că ea era neînarmată. O urmă pe 
Sumael în jurul unei piscine în formă de stea cu 
apă limpede precum cristalul, ce clipocea căzând 
dintr-o fântână sculptată în forma a doi şerpi 
încolăciți unul în jurul altuia, până ajunseră pe 
treptele unei clădiri micuțe, un dom așezat pe 
stâlpi, care avea dedesubt o bancă în formă de 
semicerc. 

Pe bancă şedea Vialine, Împărăteasa Sudului. 

Suferise o adevărată transformare de la vizita 
făcută la casa dărâmată a Părintelui Yarvi. Părul 
îi era răsucit într-un coc prins cu o plasă din fire 
de aur, în care străluceau pietre preţioase. 
Corsetul era încrustat cu oglinzi mici, ce aruncau 
sclipiri albastre și roz în lumina palidă şi unele 


roşii şi portocalii atunci când reflectau lumina de 
la flacăra torțelor. Datorită unei linii de vopsea 
întunecată la culoare ce pleca de la șaua nasului 
în ambele direcţii, ochii îi luceau orbitor. 

Thorn nu era sigură dacă se mai simţise 
vreodată atât de nelalocul ei. 

— Ce să-i spun? 

— E doar o persoană, zise Sumael. Vorbește-i de 
parcă ar fi o simplă persoană. 

— Pentru numele zeilor, ce-ar trebui să știu eu 
despre cum să vorbesc cu o persoană? 

— Fii sinceră doar. Sumael o plesni pe spate pe 
Thorn, determinând-o să facă un pas ezitant în 
față. Şi fă-o acum. 

Thorn urcă pe prima treaptă. 

— Alteță, rosti ea cu glas pierit, încercând să se 
lase într-un genunchi, apoi dându-și seama că 
este cam greu să faci asta pe un şir de trepte. 

— Vialine, şi, te rog, nu îngenunchea. Acum o 
săptămână nu eram cine știe ce importantă. Încă 
mă mai simt agitată. 

Thorn înţepenise la jumătatea gestului și acum 
se ridică ezitant, ajungând într-o poziţie oarecum 
aplecată. 

— Sumael spune că ai trimis după... 

— Cum te numești? 

— Thorn Bathu, Înălţimea... 

— Vialine, te rog. Ghimpele pare că se explică. 
Bathu? 

— Tatăl meu a câştigat o bătălie importantă 


acolo în ziua în care m-am născut. 

— A fost războinic? 

— Unul faimos. Thorn își mângâie săculețul de 
la gât. Păzitorul Ales al reginei Gettlandului. 

— Mama ta? 

— Mama... își doreşte ca eu să fi fost altceva. 
Doar Sumael îi spusese să fie sinceră, nu? 

— Mama mea a fost un general care a murit într- 
o bătălie cu alyukii. 

— Bravo ei! zise Thorn, apoi se gândi mai bine. 
Deși... pentru tine nu. Din ce în ce mai rău. Așa 
cred, Alteță... Se lăsă o tăcere deplină. Un 
nenorocit de diplomat. 

— Spune-mi Vialine. 

Împărăteasa bătu cu palma în banca pe care 
stătea. 

— Stai jos, lângă mine. 

Thorn intră în micul pavilion și ocoli o masă pe 
care un platou din argint gemea sub greutatea 
unei cantităţi de fructe suficient de mari încât să 
hrănească o armată, după care se apropie de o 
balustradă înaltă până la talie. 

— O, zei! gâfâi ea. 

Nu se prea gândise la cât de multe trepte urcase, 
însă acum observă că se aflau pe unul dintre 
acoperișurile palatului. Unul din cele mai înalte, 
dincolo de care se zărea ceva ca o prăpastie, iar 
jos, grădinile. Primul dintre Orașe se întindea sub 
cerul întunecat până departe, un labirint 
nebunesc de clădiri, cu lumini scânteind în 


înserarea albastră, la fel de numeroase ca stelele 
de pe cer. În depărtare, dincolo de oglinda neagră 
a distanţei, alţi nori de lumini. Alte orașe, mai mici 
sau mai mari. Constelații bizare, neclare în 
depărtare. 

— Şi toate astea sunt ale tale, șopti Thorn. 

— Toate şi niciuna. 

Se vedea ceva în linia maxilarului lui Vialine, 
parcă scos cu mândrie înainte, ceva ce Thorn 
credea că i se pare cunoscut. Ceva ce văzuse și la 
ea însăși în oglinda mamei sale, cu mult timp în 
urmă. Ceva ce o făcea să creadă că și Împărăteasa 
afișa o expresie de dârzenie. 

— Probabil că este o mare greutate ce trebuie 
purtată, zise ea. 

Umerii lui Vialine părură că se lasă un pic. 

— O adevărată povară. 

— Împărăteasă, nu ştiu nimic despre politică. 
Thorn se așeză pe bancă într-o manieră care spera 
că este plină de respect, oricum ar fi arătat asta, 
însă ea nu se simţise niciodată confortabil stând 
jos, decât la vâslă. Eu nu știu nimic despre nimic. 
Ar fi mult mai bine dacă ai vorbi cu Părintele 
Yarvi... 

— Nu vreau să vorbesc despre politică. 

Thorn stătea acolo, cu pielea de găină. 

— Deci... 

— Eşti femeie. 

Vialine se aplecă mai aproape, cu degetele 
împletite în poală și cu ochii ațţintiți asupra 


chipului lui Thorn. Dezarmant de aproape. Mai 
aproape de ea decât fusese vreodată cineva, să nu 
mai pomenim de o împărăteasă. 

— Așa îmi spune mama, murmură ea. Opiniile 
sunt împărțite... 

— Te lupti cu bărbați. 

— Da. 

— Baţi bărbaţi. 

— Câteodată... 

— Sumael spune că baţi şi câte trei deodată! 
Echipajul tău te respectă. O văd pe chipurile lor. 
Se tem de tine. 

— Respect, nu știu ce să zic. Teamă, poate, 
Alteță... 

— Vialine. N-am mai văzut niciodată o femeie să 
lupte ca tine. Se poate? Înainte ca Thorn să poată 
răspunde, Împărăteasa își așeză mâna pe umărul 
lui Thorn şi i-l strânse. Ochii i se măriră. Zeiţă 
Atotputernică, eşti ca lemnul! Trebuie să fii foarte 
puternică. Își lăsă mâna să cadă, spre marea 
ușurare a lui Thorn, şi se uită în jos, la ea, mică și 
întunecată pe fondul marmurei dintre ele. Eu nu 
sunt. 

— Ei, n-o să învingi un bărbat puternic prin 
forță, murmură Thorn. 

Ochii Împărătesei fulgerară spre ai ei, albi în 
mijlocul  vopselei negre, cu lumina torțelor 
reflectându-se în colțurile lor. 

— Atunci, cu ce? 

— Trebuie să fii mult mai dispusă să lovești şi 


extrem de rapidă când o faci, trebuie să fii mai 
dură și mai isteaţă, trebuie să încerci permanent 
să ataci şi trebuie să lupţi fără onoare, fără 
conștiință, fără milă. Cuvintele lui Skifr, şi de-abia 
atunci îşi dădu Thorn seama cât de bine le 
urmase, cât de bine și le însușise și cât de multe o 
învățase bătrâna. În fine, aşa mi s-a spus... 

Vialine pocni din degete. 

— De aceea am trimis după tine. Să mă înveţi 
cum să mă lupt cu bărbaţii puternici. Nu cu săbii, 
însă principiile sunt aceleași. Îşi propti obrazul cu 
mâna, un gest de fetișcană la o femeie ce conducea 
jumătate de lume. Unchiul meu își dorește ca eu 
să nu fiu decât galionul de la prora corabiei sale. 
Și mai puţin, dacă se poate. În final, galionul 
ajunge în chilă. 

— Corabia noastră are unul și la pupă. 

— Minunat. Atunci el asta își doreşte pentru 
mine. Să stau pe tron și să zâmbesc, în timp ce el 
ia hotărârile. Însă refuz să fiu marioneta lui. Îşi 
încleștă pumnul şi izbi cu el în masă, de-abia 
făcând micul cuţit de tăiat fructe să zăngăne pe 
platou. Refuz, mă auzi? 

— Te aud, dar... Nu sunt sigură că, dacă aud eu, 
va fi o mare diferenţă. 

— Nu. Ce trebuie să deschid eu sunt urechile 
unchiului meu. Împărăteasa aruncă o privire 
încruntată înspre grădinile întunecoase. Am luat 
poziție împotriva lui în consiliu, astăzi. Ar fi trebuit 
să-i vezi fața. N-ar fi putut fi mai șocat de-atât nici 


dacă l-aș fi înjunghiat. 

— N-ai de unde să știi decât dacă îl înjunghii. 

— Pentru numele Zeiţei, mi-ar plăcea s-o fac! 
Vialine rânji la ea. Pariez că nimeni nu te 
consideră pe tine o marionetă, nu? Pariez că 
nimeni nu îndrăznește! Uită-te la tine. Avea o 
expresie cu care Thorn nu era deloc obișnuită. 
Aproape... admirativă. Să ştii, tu ești... 

— Urâtă? murmură Thorn. 

— Nu! 

— Înaltă? 

— Nu. Bine, ești, dar mai ești și... liberă. 

— Liberă? pufni Thorn, neîncrezătoare. 

— Nu ești? 

— Am jurat să-l servesc pe Părintele Yarvi. Să fac 
orice va considera el de cuviință. Ca să mă 
revanșşez pentru... ce am făcut. 

— Ce ai făcut? 

Thorn înghiți cu dificultate. 

— Am ucis un băiat. Numele lui era Edwal și nu 
cred că merita să moară, însă... ei bine, l-am ucis. 

Vialine era doar un om, așa cum spusese și 
Sumael, în ciuda hainelor și a poziţiei sale ori, 
poate, tocmai de aceea, exista ceva în privirea ei 
liniștită, sinceră, care o făcuse să scoată acele 
cuvinte. 

— Erau cu toţii hotărâți să mă zdrobească cu 
pietre, însă Părintele Yarvi m-a salvat. Nu știu de 
ce, dar m-a salvat. lar Skifr m-a învăţat să lupt. 
Thorn zâmbi în timp ce-și atingea cu degetele 


partea rasă a capului, gândindu-se cât de 
puternică se credea pe atunci și cât de slabă fusese 
de fapt. Ne-am luptat cu Neamul Călăreţilor pe 
Râul Interzis. Am omorât câţiva, apoi mi s-a făcut 
rău. Și zilele trecute ne-am luptat cu niște oameni 
în piață. Eu și cu Brand. Nu sunt sigură dacă i-am 
omorât, însă mi-am dorit s-o fac. Furioasă, din 
cauza acelor mărgele... bănuiesc... 

Se opri, dându-și seama că spusese mult mai 
multe decât ar fi trebuit să spună. 

— Mărgele? întrebă Vialine, rădăcina nasului 
vopsită încrețindu-i-se de uimită ce era. 

Thorn își drese vocea. 

— Nu mi-aş face griji pentru asta. 

— Îmi închipui că libertatea poate fi periculoasă, 
zise Împărăteasa. 

— Bănuiesc că da. 

— Poate că ne uităm la alții şi vedem doar 
lucrurile pe care nu le avem. 

— Aşa cred. 

— Probabil că ne simţim cu toţii slabi, în sinea 
noastră. 

— Bănuiesc. 

— Însă tu te lupţi cu bărbaţii și câştigi, chiar şi 
așa. 
Thorn oftă. 

— Aici da, câștig. 

Vialine numără pe vârfurile degetelor sale mici. 

— Deci hotărâre în atac, istețime, agresivitate 
fără conștiință, onoare sau milă. 


Thorn își ridică în sus mâinile goale. 

— Mi-ai luat tot ce aveam. 

Împărăteasa râse. Un râs puternic, din partea 
unei femei atât de mici, răsunător și vesel, cu gura 
larg deschisă. 

— Îmi placi, Thorn Bathu! 

— Atunci, te alături unui grup restrâns. 
Câteodată mi se pare că se micşorează din ce în ce. 
Și Thorn scoase la iveală cutia și o așeză între ele. 
Părintele Yarvi mi-a dat ceva pentru tine. 

— l-am spus că nu pot s-o accept. 

— Mi-a spus că trebuie să ţi-o dau, chiar și așa. 

Thorn își mușcă buza în timp ce deschidea cutia, 
iar lumina slabă se revărsă afară, mai bizară și mai 
frumoasă ca oricând în întunericul ce se adâncea. 
Marginile perfecte ale brăţării elfilor sclipeau 
precum lamele unor pumnale, metal lucitor șlefuit 
și fațetat, sclipind în lumina lumânărilor, cercuri 
întunecate în interiorul unor cercuri ce se mișcau 
în incredibila adâncime de dedesubtul ferestrei 
rotunde. O relicvă de pe altă lume. O lume 
dispărută de mii de ani. Un obiect care făcea ca 
avuțţiile nepreţuite ale palatului să pară fleacuri 
mărunte, la fel de lipsite de valoare ca și noroiul. 

Thorn încercă să-și facă vocea să sune blând, 
convingător, diplomat. Sună mai aspru ca 
oricând. 

— Părintele Yarvi este un om bun. Un om foarte 
șiret. Ar trebui să vorbeşti cu el. 

— Am vorbit. Vialine își mută privirea de la 


brățară la ochii lui Thorn. Şi ar trebui să fii 
precaută. Părintele Yarvi este un om la fel ca 
unchiul meu, așa cred. Ei nu oferă niciun dar fără 
să nu aștepte ceva în schimb. Închise cutia cu 
zgomot, apoi o luă din mâna lui Thorn. Însă o voi 
lua, dacă asta este ceea ce-ţi dorești. Mulţumește- 
i Părintelui Yarvi din partea mea. Dar spune-i că 
nu-i pot oferi mai mult. 

— Îi voi spune. 

Thorn se uită prin grădina ce se scufunda în 
întuneric, în căutarea altui subiect de discuţie și 
văzând că acolo unde stătuse garda mai devreme, 
lângă fântână, acum nu mai erau decât umbre. 
Toate gărzile dispăruseră. Ea şi Împărăteasa erau 
singure. 

— Ce s-a întâmplat cu gărzile tale? 

— E ciudat, zise Vialine. Ah! lată mai multe. 

Thorn numără şase bărbați ce urcau treptele din 
capătul mai îndepărtat al grădinilor. Şase soldaţi 
imperiali, complet înarmaţi și echipați, tropăind 
grăbiţi pe cărare, printre peticele de lumină 
portocalie provenită de la torţe, venind în direcţia 
micului pavilion al Împărătesei. Un alt bărbat 
venea în urma lor. Un bărbat cu armura de la piept 
încrustată cu aur, cu argint în păr şi cu un zâmbet 
mai strălucitor decât orice metal preţios pe faţa lui 
frumoasă. 

Era Ducele Mikedas, care, când le văzu, le făcu 
vesel un semn. 

Thorn avu atunci senzaţia că intestinele i se 


scurgeau afară din corp. Întinse mâna spre platoul 
din argint şi luă pe nevăzute cuțitașul pentru 
fructe între degete. O armă amărâtă, însă mult mai 
bună decât nimic. 

Se ridică în picioare când soldaţii pășeau 
neabătuţi în jurul fântânii, trecând printre două 
statui, şi o simţi şi pe Vialine ridicându-se în timp 
ce soldaţii se împrăștiau. Thorn îl recunoscu pe 
unul dintre ei atunci când briza ațâță cărbunii 
lucitori şi lumina îi căzu pe față. Vanstermanul cu 
care se luptase în piață, cu tăieturi și cu vânătăi 
pe un obraz, ținând o secure în pumn. 

Ducele Mikedas se înclină adânc, însă cu buza 
răsfrântă, iar oamenii săi nu se înclinară deloc. 
Vialine vorbi în limba ei și Ducele îi răspunse, 
fluturând leneș din mână înspre Thorn. 

— Alteță, se forță ea să spună printre dinţii 
încleștaţi, ce onoare! 

— Scuzele mele, rosti el în Limbaj. Îi spuneam 
Alteţei Sale că pur şi simplu nu puteam să ratez 
vizita ta. O binecuvântare, chiar așa, să vă găsesc 
pe amândouă singure! 

— Cum așa? întrebă Vialine. 

Ducele Mikedas înălță mult din sprâncene. 

— Răufăcători din nord au pătruns în Primul 
dintre Orașe! Barbari, din Gettland sau cine știe de 
unde. Hotărâţi să aducă aici scandalurile lor 
mărunte, pe țărmurile noastre! Au încercat să 
pună un obstacol între noi și aliatul nostru, Marele 
Rege, cel care a acceptat-o pe Zeița Unică, zeița 


noastră, în inima sa. Când au eșuat... Clătină din 
cap cu severitate. Au trimis un asasin la palat. Un 
ucigaș de pe altă lume, sperând să facă o pradă 
din natura nevinovată a nepoatei mele idioate. 

— Presupun că acela aș fi eu? mârâi Thorn. 

— Aha, un dușman sub înfățișarea unei femei! 
Oricum, să spunem înfățișare de femeie, căci ești 
cam... musculoasă pentru gustul meu. Cred că îmi 
amintesc că ai vrut să-ți măsori puterile cu două 
dintre gărzile mele? Mikedas rânji și, în același 
timp, oamenii săi se apropiară și mai mult, făcând 
oţelul să strălucească în lumina ce bătea pe el. 
Cum ţi s-ar părea șase odată? 

Întotdeauna să pari mai puţin capabilă decât 
ești. Thorn se făcu mai mică, cocoșându-și umerii, 
făcându-se să pară mai pricăjită și mai plină de 
teamă, deși un calm ciudat se coborâse asupra ei. 
De parcă Ultima Poartă nu se căsca la picioarele 
ei, ci o privea de la o mare depărtare. Analiză 
distanța, examină terenul, statuile, torțele, masa, 
stâlpii, treptele, prăpastia din spatele lor. 

— O Împărăteasă n-ar trebui să-şi asume 
asemenea riscuri când vine vorba de siguranţa ei, 
zise Ducele, însă nu dispera, draga mea nepoată, 
te voi răzbuna! 

— De ce? șopti Vialine. 

Thorn îi putea simţi teama, iar ăsta era un lucru 
folositor. Două fete lipsite de puteri, speriate şi 
neajutorate, se gândi strângând între degete, la 
spate, cuțitul micuț. Pentru un luptător, totul 


trebuie să reprezinte o armă. 

Ducele își răsfrânse buzele. 

— Pentru că te-ai dovedit a fi o pacoste 
nenorocită. Ne place tuturor o fată cu atitudine, 
nu-i așa? îşi împinse buza de jos în afară și clătină 
din cap, dezamăgit. Însă există o limită. Chiar 
există o limită. 

Tatăl lui Thorn obișnuia să-i spună: Dacă ești 
pornită să ucizi, ucizi, nu stai să vorbeşti despre 
asta. Dar, din fericire pentru ea, Ducele nu era un 
ucigaș, sporovăind, umflându-se în pene şi 
lăudându-se cu puterea sa, acordându-i lui Thorn 
timpul necesar pentru a-și analiza adversarii, 
timpul necesar pentru a-și alege cea mai bună 
șansă. 

Îl catalogă pe Duce ca fiind o ameninţare 
neimportantă. Avea o sabie și un pumnal, însă ea 
se îndoia că le scosese vreodată din teacă. Ceilalţi 
știau ce au de făcut, totuși. Săbii bune, scoase din 
teacă, scuturi bune, prinse de mâini, și pumnale 
bune, agăţate la centuri. Armuri bune, cu zale în 
formă de solzi de pește, sclipind în lumina 
amurgului, însă slabe la gât. La interiorul coatelor. 
În spatele genunchilor. Acolo trebuia ea să atace. 

Ea singură, împotriva a șapte oameni. Aproape 
că râse. Şanse ridicole. Şanse imposibile. Însă erau 
singurele pe care le avea. 

— Theofora nu putea să facă niciodată ce i se 
spunea, trăncăni Ducele în continuare, însă ea era 
un cal prea bătrân pentru a mai fi învățat ce 


înseamnă supunerea. Chiar am sperat că o 
Împărăteasă de șaptesprezece ani ar putea fi dusă 
de nas. Scoase un oftat. Însă unii ponei nu 
suportă căpăstrul. Dau din picioare, mușcă și 
refuză să fie călăriți. Mai bine să fie suprimațţi 
înainte să-și arunce stăpânul din șa. Tronul va 
trece în stăpânirea verișoarei tale, Asta. Îşi arătă 
dinții perfecţi. Are patru ani. lată o femeie cu care 
poţi să lucrezi! Obosit, în sfârșit, de propria 
deșteptăciune, îşi îndemnă doi oameni să 
înainteze, cu un gest leneș. Haideţi să terminăm. 

Thorn îi privi apropiindu-se. Unul avea un nas 
mare, rupt de multe ori. Celălalt avea o față 
strâmbă şi ciupită și zâmbea oarecum nepăsător. 
Cu săbiile scoase, însă neridicate în sus, în timp 
ce urcau prima treaptă. Nu-i puteai învinui că 
erau încrezători. Însă erau atât de încrezători încât 
nu luaseră deloc în considerare faptul că ea s-ar 
putea opune. 

Și Thorn chiar se putea opune, din răsputeri. 

— Atenţie, Alteță, zise vanstermanul. Este 
periculoasă. 

— Te rog, îl luă în derâdere Ducele, e doar o fată. 
Credeam că voi, nordicii, sunteţi doar foc și... 

Cel înțelept pândește momentul potrivit, așa cum 
îi spusese deseori Părintele Yarvi, însă nu-l lasă 
niciodată să treacă. Bărbatul cu nasul mare mai 
făcu un pas, mijind ochii în timp ce lumina torţelor 
îi intră în ochi, apoi uitându-se oarecum surprins 
când Thorn ţâșni înainte şi-i tăie gâtul cu cuțitul 


pentru fructe. 

Formă un unghi de tăiere în așa fel încât sângele 
il stropi pe cel cu faţa ciupită, iar acesta tresări. 
Doar pentru o clipă, însă suficient pentru ca Thorn 
să-i smulgă cuțitul de la centură lui Nas Mare, în 
timp ce el se dădea un pas înapoi, și să i-l înfigă 
lui Ciupitură de Vărsat chiar sub marginea 
coifului, drept în gaura dintre gât și claviculă, 
complet, până la mâner. 

Își propti cizma în pieptul lui, în timp ce el scotea 
un geamăt sugrumat, și-l trânti pe spate, făcându- 
l să se prăbușească de pe prima treaptă și să-i 
încurce pe cei doi bărbaţi din spatele lui. Ea își 
puse mâna pe sabia lui, tăindu-se la mână în 
lamă, dar reuși să i-o smulgă din strânsoarea-i 
slabă, umplându-și degetele de sânge când apucă 
sabia de mâner și de gardă, ţinând-o invers, ca pe 
un pumnal. Țipă când o repezi înainte, de jos în 
sus, răzuind rama de la scutul următorului 
bărbat, lovindu-l sub maxilar, cu vârful paralel cu 
fața acestuia, izbindu-i coiful și sucindu-i-l într-o 
parte. 

El se împletici în spate urlând, cu sângele 
țâșnindu-i printre degetele strânse, lovindu-se de 
Duce, care icni și-l împinse în tufișuri, rămânând 
holbat la petele de sânge de pe armura de pe piept, 
de parcă acestea reprezentau un afront personal. 

Nas Mare mătăhăia ca un beţiv în spate, arătând 
chiar mai surprins decât înainte, încercând 
disperat să-și acopere rana de la gât, însă toată 


partea stângă a corpului i se înnegrise de sânge. 
Thorn își dădu seama că și-l poate scoate din 
minte. 

Să se descurce cu trei atât de repede 
reprezentase un mare noroc, chiar așa, însă 
surpriza fusese singurul ei avantaj. Acum nu-l mai 
avea, iar şansele încă mai erau de patru la unu. 

— Afurisiți să fiți! răcni Ducele, ștergându-și 
pelerina plină de pete de sânge. Omorâţi-le! 

Thorn păși în spate, păstrând un stâlp în partea 
stângă ca pe un scut, cu ochii mișcându-i-se cu 
repeziciune când în stânga, când în dreapta, în 
timp ce oamenii se apropiau, cu scuturile, cu 
săbiile şi cu securile acum mai mult decât 
pregătite, oţel dur și priviri dure lucind roșii în 
lumina torţelor. O putea auzi pe Vialine în spatele 
ei, aproape suspinând la fiecare răsuflare. 

— Brand! urlă ea din adâncul plămânilor. 
Brand! 


Furie 


Brand, stând pe loc, acolo, uitându-se la carafa 
cu apă de pe masă și la pocalele de lângă ea, 
gândindu-se că or fi puse acolo pentru musafiri, 
însă neîndrăznind să le atingă, deși îi era la fel de 
sete ca unui om rătăcit în deşert. 

Dacă erau puse acolo pentru musafiri mai 
importanți decât el? 


Își roti umerii, încercând în van să-şi desprindă 
cămașa udă de pe pielea lipicioasă. Pe zei, căldura, 
nesfârșita şi sufocanta căldură, chiar dacă 
noaptea se așternea cu repeziciune. Se duse la 
fereastră, închizând ochii și trăgând cu putere aer 
în piept, simțind briza călduţă pe faţă şi dorindu- 
și să fie vântul sărat din Thoriby. 

Se întrebă ce făcea Rin acum. Își aruncă ochii 
asupra cerurilor de la apus și îi adresă o rugăciune 
Tatălui Pace pentru a avea grijă de ea. Din dorința 
lui de a deveni războinic, de a-și găsi un echipaj și 
de a-și face o nouă familie, uitase de cea pe care o 
avea deja. În regulă, era un om pe care puteai 
conta. Că poate crea o încurcătură din orice. 
Scoase un oftat greu. 

Și, dintr-odată, auzi ceva, slab. De parcă cineva 
îi striga numele. Prima dată crezu că visează, apoi 
se auzi din nou, iar acum fu sigur. Părea că ar fi 
Thorn și, din cauza situaţiei în care se afla relația 
lor, ea nu l-ar fi chemat fără un motiv întemeiat. 

Împinse ușa, deschizând-o, gândindu-se să 
întrebe gărzile. 

Însă gărzile dispăruseră. Doar coridorul gol şi 
treptele întunecoase din capătul lui. I se păru că 
aude o luptă și simţi un fior de îngrijorare. Metal, 
țipete şi numele lui, strigat din nou. 

Începu să alerge. 


Thorn înșfăcă platoul din argint, făcând fructele 
să cadă, şi ţipă în timp ce îl aruncă înspre 


vanstermanul care se ghemui în spatele securii 
sale mari, clătinându-se în spate când platoul 
ricoșă din umărul lui şi se pierdu în tufișuri. 

Păsărelele legate cu lănţișoare începură să țipe 
speriate şi să bată din aripi neputincioase, nefiind 
departe de starea în care se afla Thorn, prinsă în 
spatele stâlpilor pavilionului ca într-o cușcă. Pe 
lângă vansterman mai erau încă doi oameni care 
mai stăteau în picioare - unul înalt și iute, cu 
membre lungi, unul scund și masiv, cu un gât gros 
ca un trunchi de copac. Ducele se agita de colo 
până colo în spate, arătând înspre Thorn cu vârful 
pumnalului și strigând cu glas spart. Un bărbat 
deștept, probabil, însă unul obișnuit ca totul să se 
petreacă așa cum dorește el. 

— Te-am stropit cu sânge pe pantofi, așa-i? ţipă 
ea la el. Ticălos bătrân? 

Înhăţă una din torţe, smulgând-o din sfeșnic şi 
ignorând scânteile ce se împrăștiară sfârâind pe 
braţul ei. 

Gât Gros se repezi înainte, spre ea, însă ea îi 
blocă sabia cu a sa, oţelul izbindu-se de oţel, se 
repezi la el, făcând să sară așchii din scutul lui, se 
îndepărtă de el, încercând să-și acorde un răgaz de 
gândit la ceva, apoi alunecă pe un fruct căzut în 
întuneric și se împiedică de masă. O sabie o lovi în 
picior. În carnea coapsei stângi, deasupra 
genunchiului. Scoase un fel de țipăt înăbușit, iar 
soldatul înalt scoase lama din piciorul ei, pregătit 
să înfigă sabia cu vârful. 


O să fii lovită, iar atunci forța loviturii nu trebuie 
să te facă să te clatini, durerea provocată nu 
trebuie să te încetinească, iar șocul nu trebuie să- 
ți provoace îndoieli. Se lansă cu torța asupra 
soldatului înalt, iar el își ridică scutul chiar la 
timp, tropăind pe trepte, în timp ce cărbunii 
încinși din cutie se împrăștiară pe spatele lui într- 
o ploaie de praf strălucitor. 

Se lăsă în jos din instinct, sabia lui Gât Gros 
șuierând pe lângă ea şi lovindu-se de cel mai 
apropiat stâlp, făcând să sară cioburi de marmură 
în toate părțile, umbre ucigașe fulgerând, atacând, 
înțepând totul în jurul lor. Thorn sări spre el, însă 
n-avea putere în picior, iar sabia i se lovi fără vlagă 
de umărul acoperit de armură, de-abia 
mângâindu-l pentru o clipă. 

Ea își zări propriul sânge, lucind întunecat în 
lumina torței, un şir de puncte și de pete ce se 
întindeau până la sabia bărbatului înalt. Văzu 
cum fața Ducelui se schimonosește de furie. O auzi 
pe Împărăteasă strigând ceva peste balustradă. 
Chemând ajutoare, însă acolo nu era niciun ajutor 
care să vină. Gât Gros avea piciorul din față urcat 
pe prima treaptă și ochii fixați asupra ei, pe 
deasupra ramei scutului. Lunganul se agita cu 
mâinile în spate, încercând să arunce cărbunii de 
pe pelerina fumegândă. 

Trebuia să lupte, cât încă mai avea sânge care s- 
o ajute să lupte. Trebuia să atace, și trebuia s-o 
facă acum. 


Se împinse de lângă masă, în timp ce Gât Gros 
se repezi s-o înjunghie, și sări în jos pe scări, peste 
un trup căzut la pământ. Coapsa rănită îi cedă 
când puse piciorul în pământ, însă ea era deja 
pregătită, căzu în faţă, se rostogoli pe sub sabia 
Lunganului ce se arcuia în jos, curentul produs de 
aceasta mângâindu-i părul, şi-l tăie pe bărbat în 
timp ce trecea pe lângă el. 

Îl atinse pe Lungan în spatele genunchiului, iar 
el gemu, încercând să se întoarcă, dar căzând în 
patru labe în fața ei. Ea-şi ridică sabia mult în sus, 
arcuindu-se pe spate, după care o abătu cu putere 
asupra coifului acestuia. Forța loviturii îi 
reverberă în braț atât de tare, încât îi făcu dinţii să 
clănțăne, sabia vibrându-i şi făcând să sară așchii 
de oţel în toate părţile. Însă făcu o adâncitură 
îngrozitoare, iar Lunganul începu să dea sălbatic 
dintr-un picior în timp ce se prăbușea cu faţa în 
jos, cu gura căscată într-un țipăt mut. Thorn se 
împletici până lângă o statuie, strângând încă în 
mână sabia ruptă. 

Noroc de arme bune, așa cum ar fi spus Odda, 
pentru că vanstermanul își alese exact acel 
moment s-o atace cu securea, ratând-o cu puţin, 
iar lama smulse o bucată mare de marmură. 
Thorn îl împinse cu torța, făcând ca ultimele 
scântei să se împrăștie în vânt. Piciorul îi zvâcnea, 
pulsându-i, nemaiavând nicio putere în el. 

Gât Gros începu să pășească precaut înspre ea, 
cu scutul ridicat. Întotdeauna există o cale, 


obișnuia Părintele Yarvi să spună, însă Thorn nu 
găsea niciuna. Era rănită prea tare. Şansele erau 
prea mici. Strânse cu putere sabia în mână, cu 
dinţii încleștaţi, arătându-i cea mai dârză expresie 
de care era în stare. Putea simţi miros de flori. De 
flori şi de sânge. 

— Moartea a sosit pentru tine, șopti ea. 

Vialine ţipă sărind printre stâlpi direct în spatele 
bărbatului scund, apucându-l de gâtul gros, 
strângându-i încheietura mâinii în care ţinea 
sabia. El încercă să o arunce jos din spate, 
scăpând scutul, ceea ce lăsă o cale liberă. Thorn 
se repezi la el, genunchiul stâng îndoindu-i-se, 
durerea străbătându-i piciorul, însă reuși să-l 
prindă de armură în cădere, ceea ce-o ajută să se 
tragă în sus, mârâind în timp ce-și înfigea sabia 
ruptă în sus, sub falca lui. El bolborosi scoțând o 
spumă cu sânge, iar Împărăteasa scânci când se 
prăbușiră amândoi la pământ, trupul lui 
prinzând-o dedesubt. 

Thorn se rostogoli la momentul potrivit, în timp 
ce securea grea a vanstermanului fulgera pe lângă 
ea, bubuind prin zalele lui Gât Gros şi înfigându- 
i-se adânc în piept. Pe jumătate alergând, pe 
jumătate ţopăind, Thorn trage cu dificultate aer în 
pieptul ce-o ardea, în timp ce el se străduia să-și 
elibereze securea. 

— Brand! ţipă ea cu un glas spart. 

Auzi un pas greoi în spate, se răsuci un pic și 
văzu o fulgerare de metal. Ducele o lovi în obraz și 


capul îi zvâcni, însă fusese o lovitură moale, care 
de-abia o făcu să se clatine. 

Ea se prinse de armura lui aurită ce-i acoperea 
pieptul. 

— Asta-i cea mai bună lovitură a ta? șuieră ea, 
însă cuvintele îi ieşiră odată cu sângele, 
scurgându-i-se pe obraz. 

Avea ceva în gură. Rece, dur, pe deasupra limbii. 
Atunci își dădu și ea seama că o înjunghiase. O 
înjunghiase și pumnalul îi era înfipt în față, printre 
maxilar și mandibulă, iar el încă își mai ţinea mâna 
pe mâner. 

Se holbară unul la altul în întuneric, nevenindu- 
i niciunuia dintre ei să creadă ce se întâmplase. 
Nevenindu-i niciunuia să creadă că ea încă mai 
stătea în picioare. Apoi, în lumina torțelor, văzu 
cum privirea lui devine dură. 

Ea simţi cum lama i se mișcă în gură în timp ce 
el încerca s-o elibereze, apoi mușcă din ea, 
lovindu-l pe Duce cu genunchiul de la piciorul 
lovit, după care își răsuci capul, smulgându-i 
mânerul însângerat din mâna-i moale. Îl împinse 
lipsită de vlagă, clătinându-se în timp ce 
vanstermanul se repezea la ea, securea ștergându- 
i umărul și stârnind un nor de frunze din tufișuri, 
după care ea sări în spate, în direcţia fântânii. 

Toată lumea are un plan până când începe să 
sângereze, iar acum ea sângera din plin. Piciorul îi 
devenise fierbinte de la sânge, faţa îi era lipicioasă. 
Nu mai avea niciun plan. Pufni şi scoase o ceață 


sângerie. 

Apucă mânerul și-și trase pumnalul afară din 
obraji. leși destul de ușor. Dar poate că odată cu el 
ieşise şi un dinte. Pe zei, se simţea atât de ameţită. 
Piciorul nu-i mai zvâcnea. Era doar amortit. 
Amorțit și umed, iar genunchiul îi tremura 
nestăpânit. Îl simţea cum se loveşte în interiorul 
pantalonilor plini de sânge. 

Moleșită. 

Scutură din cap, încercând să-și alunge 
ameţeala, însă doar înrăutăți lucrurile, făcând 
grădina neclară să se miște când într-o parte, când 
în cealaltă. 

Ducele Mikedas își scosese sabia și trăgea trupul 
bărbatului cu gât gros la o parte, pentru a ajunge 
la Împărăteasă. 

Thorn dădu să izbească apoi cu cuțitul, dar era 
atât de greu. De parcă de vârful lui atârna o 
nicovală. Torţele fulgerau, pâlpâiau și dansau. 

— Haide, șuieră ea, însă limba îi era umflată și 
cuvintele nu-i puteau ieși din gură. 

Vanstermanul zâmbea în timp ce o împingea cu 
spatele către fântână. 

Se împiedică, se apucă de ceva, genunchiul i se 
îndoi și încercă să şi-l ţină drept. 

Îngenunche în apă. Peşti mișcându-se cu 
rapiditate prin întuneric. 

Vialine ţipă din nou. Deja răgușise de la atâta 
tipat. 

Vanstermanul îşi legănă securea, iar lama 


imensă reflectă lumina, lăsând dâre portocalii în 
privirea neclară a lui Thorn. 

Împărăteasa îi spusese să nu îngenuncheze, 
însă ea nu se mai putea ridica. 

Își putea auzi propria respiraţie, hârâind, 
hârâind. 

Nu suna prea bine. 

Pe zei, era atât de obosită. 

— Brand, mormăi. 


El urcă scările în fugă. 

Întrezări imaginea unei grădini întunecate, o 
cărare din pietre albe printre copaci, și statui și 
oameni morți împrăștiați printre umbrele făcute de 
o fântână luminată de torţe... 

O văzu pe Thorn îngenuncheată acolo, cu o 
mână strânsă pe piatra umedă sculptată în formă 
de șarpe şi cu cealaltă strângând un pumnal. Avea 
fața sfâșiată şi roșie, hainele mototolite și lipite de 
corp, iar apa devenise roz de la sânge. 

Un bărbat stătea în faţa ei, cu o secure în mână. 
Vanstermanul de la piaţă. 

Brand scoase un sunet ca de ibric pus pe foc, 
ajuns la punctul de fierbere. Un sunet pe care nu- 
l mai scosese niciodată și pe care nu-l mai auzise 
niciodată ieşind din gura unui om. 

Străbătu cărarea ca un taur furios și, în timp ce 
vanstermanul se întorcea, cu ochii căscați, Brand 
se izbi de el, săltându-l de la pământ așa cum 
vântul din nord smulge frunzele de pe jos, și-l izbi 


cu putere, din fugă, de o statuie. 

Se loviră de ea atât de tare, încât lumea întreagă 
păru să se zguduie. Atât de tare, încât dinţii lui 
Brand îi clănţăniră și sunetul îi reverberă în tot 
capul. Atât de tare, încât statuia se fărâmă de la 
mijloc, iar partea de sus căzu în bucăţi mărunte 
pe iarbă. 

Poate că Brand ar fi reușit să audă geamătul 
întrerupt al vanstermanului, dacă sângele nu i-ar 
fi bubuit în ţeastă precum Marea Mamă într-o zi 
cu furtună, orbindu-l, asurzindu-l. Apucă în mâini 
capul vanstermanului și-l izbi de piedestalul de 
marmură o dată, de două ori, de trei ori, de patru 
ori, cioburi de marmură zburând în toate părțile, 
până când căpăţțâna i se frânse, i se strâmbă şi i 
se aplatiză, iar Brand îi dădu drumul, distrusă, pe 
cărare. 

Thorn stătea rezemată de fântână. Pe chipul ei 
se amestecau culori nefirești. Avea pielea ca de 
ceară, stropită cu sânge, obrajii sfâșiaţi și gura și 
bărbia acoperite de cheaguri negre. 

— Stai pe loc! ţipă cineva. Un bărbat mai în 
vârstă, cu o platoșă pentru piept poleită cu aur și 
cu fața transpirată, strălucindu-i toată. O apucase 
pe Împărăteasa Vialine de gât, ţinându-i o sabie 
încrustată cu pietre prețioase sub bărbie, dar care 
era prea lungă pentru această treabă. Sunt Ducele 
Mikedas! răcni el, de parcă numele i-ar fi putut 
servi drept scut. 

Însă un nume este doar un nume. Brand îşi 


răsfrânse buzele şi făcu un pas în față. Un urlet i 
se revărsă din gâtlej ca flăcările unui dragon și izbi 
cu piciorul într-un cadavru, pentru a-l da la o 
parte. 

Ducele îndepărtă sabia de la gâtul lui Vialine și 
o îndreptă cu vârful, tremurând, înspre Brand. 

— Te avertizez, stai... 

Împărăteasa îl apucă de mână și-l mușcă, 
eliberându-se în timp ce ţipa. El ridică sabia, dar 
Brand era deja pe el, scoțând din nou același 
sunet, un sunet ascuţit, fioros, pătrunzător. Nu se 
gândea la ceva bun, la stat în lumină, la orice 
altceva în afară de a-l rupe în bucăți pe acest om 
cu mâinile goale. 

Sabia îi răzui capul și i se lovi de umăr. Poate că- 
l tăie sau poate că nu, însă lui Brand nu-i păsa. 
Mâinile i se strânseră în jurul ducelui precum un 
lacăt ce se încuie. Ducele era un bărbat masiv, 
însă, odată, Brand susținuse toată greutatea unei 
corăbii pe umerii săi. Îl săltă pe Ducele Mikedas în 
aer de parcă ar fi fost făcut din paie. 

Înaintă rapid patru pași, bubuind pe pajiştea 
întunecată, ridicându-l pe Duce din ce în ce mai 
sus. 

— Nu poţi! ţipă el, apoi Brand îl aruncă în gol. 

Se prăbuși peste balustrada din piatră. Păru că 
atârnă acolo pentru o clipă, pe fondul cerului la 
vremea amurgului, surprins, cu sabia încă în 
mână. Ţipătul i se transformă într-o tuse gâlgâită, 
după care plonjă dând din mâini, dispărând din 


ochii lor. 

— Zeiţă! zise răgușit Vialine. 

Se auzi un pocnet îndepărtat, foarte jos, atunci 
când unchiul ei izbi pământul. Apoi un zornăit 
prelung. 

Apoi tăcerea. 


Datorii și promisiuni 


Ochii lui Thorn se deschiseră în întuneric. 

Întunericul de dincolo de Ultima Poartă? 

Încercă să se mişte şi icni din cauza durerii. 

Sigur singurul lucru bun ce vine odată cu 
moartea este că durerea încetează? 

Simţi bandaje pe faţă, își aminti cuțitul Ducelui 
Mikedas pătrunzându-i în gură și scoase un 
geamăt greoi din gâtul uscat precum oasele unui 
schelet. 

Miji ochii spre o fâșie de lumină, dădu păturile la 
o parte și, încet, pe cât de încet putea, își lăsă 
picioarele jos, simţindu-le lovite, rănite și 
străbătute de crampe. Mormăi în timp ce încercă 
să-şi lase greutatea pe piciorul stâng, dar simţi o 
durere arzătoare în pulpă, ce-i urca în sus, pe 
spate, apoi cobora până la genunchi. 

Ţopăi şi-şi târşâi picioarele, sprijinindu-se de 
perete, slăbită ca un mânz nou-născut care 
încearcă să facă primii pași. Pe Zei, ce durere 
simţea în picior, însă, când tresări din cauza ei, pe 


Zei, simţi durerea din față, iar când scânci din 
cauza acesteia, of, Zei, simţi durerea din piept, 
urcându-i pe gât, până la ochii inundaţi de lacrimi, 
așa că se strădui să ajungă la fâșia de lumină ce 
venea pe sub ușă, pe care o împinse, deschizând- 
o, cu mâna. 

Își târşâi picioarele ţinându-și o mână streașină 
pentru a-și proteja ochii îndureraţi, de parcă 
privea direct în lumina soarelui orbitor, chiar dacă 
avea de-a face cu o simplă lumânare. O lumânare 
groasă, cu ace lungi, cu gămălia din piatră 
prețioasă, înfipte în ceară. Văzu tencuială 
desprinsă, haine căzute pe jos, aruncând umbre 
lungi de-a lungul scândurilor, și  faldurile 
întunecate ale unui pat nefăcut... 

Îngheţă. Un spate cu piele închisă la culoare, gol, 
cu mușchi supli jucând sub piele. Auzi un geamăt 
ușor, voci de bărbat și de femeie în același timp, iar 
Thorn văzu o mână palidă alunecând de-a lungul 
acelui spate, o mână lungă, descărnată, la capătul 
căreia se afla o palmă contorsionată, cu doar un 
ciot de deget. 

— Ă... murmură ea, cu ochii larg deschişi, iar 
capul femei se întoarse brusc către ea. 

Păr lung, căzut pe spate, o cicatrice de-a lungul 
buzei de sus şi o așchie de dinte alb ivindu-se prin 
ea. Sumael și Părintele Yarvi, băgat sub ea. 

— À... 

Thorn nu mai putu să înainteze, nici să dea 
înapoi, aşa că rămase privind podeaua, arzând de 


durere și de stânjeneală, încercând să înghită, dar 
simțindu-se de parcă nu va mai fi niciodată în 
stare să-și umezească gaura dureroasă ce-i 
devenise acum gura. 

— Te-ai trezit. Părintele Yarvi se precipită jos din 
pat, trăgându-și pantalonii pe el. 

— M-am trezit? își dori ea să răspundă, însă nu 
ieși decât un „ă“. 

— Înapoi în pat, până nu începe piciorul să-ţi 
sângereze din nou. 

Preotul o înconjură cu brațul şi începu s-o ajute 
să ţopăie și să-și târască paşii înapoi înspre 
intrarea întunecoasă. 

Thorn nu se putu abține să nu se uite înapoi, 
peste umăr, în timp ce treceau pragul, ca s-o vadă 
pe Sumael întinsă goală în pat, de parcă ar fi fost 
cel mai natural lucru din lume, și uitându-se pieziș 
la ea, cu ochi îngustați. 

— Te doare? întrebă Părintele Yarvi în timp ce o 
lăsa ușor în jos, pe pat. 

— O! gemu ea. 

Apă turnată într-o cană, o lingură clincănind în 
timp ce el amesteca ceva cu ea. 

— Bea asta. 

Învingându-şi greaţa, reuşi să guste, iar gura 
sfâșiată, limba umflată și gâtul uscat o arseră, însă 
se forță să înghită, ceea ce-i permise, într-un 
sfârșit, să articuleze și cuvinte. 

— Credeam, şuieră ea, în timp ce el îi suia 
picioarele la loc, în pat, şi-i verifica bandajele din 


jurul pulpei, că ai făcut... un jurământ. 

— Am făcut prea multe. Trebuie să încalc unele 
pentru a le îndeplini pe altele. 

— Cine hotărăște pe care trebuie să le 
îndeplinești? 

— O să-l îndeplinesc întâi pe cel făcut de mine. 
Și-şi strânse degetele de la mâna sănătoasă într- 
un pumn. Să mă răzbun pe ucigașii tatălui meu. 

Ea începea să se simtă somnoroasă. 

— Credeam... că ai făcut asta... cu mult timp în 
urmă. 

— Pe unii dintre ei. Nu pe toţi. Yarvi o acoperi cu 
păturile. Acum dormi, Thorn. 

Ochii i se închiseră. 


— Nu te ridica. 

— Alteță... 

— Pentru numele Zeiţei, Vialine! 

Împărăteasa avea câteva zgârieturi pe obraz, 
însă nimic altceva de pe urma încăierării ei cu 
Moartea. 

— Ar trebui... 

Thorn tresări când încercă să se ridice, însă 
Vialine își lăsă mâna pe umărul ei și, ușor, dar 
foarte ferm, o împinse la loc pe pat. 

— Nu te ridica. Consideră-l ca pe un edict 
imperial. Pentru prima dată, Thorn se hotări să nu 
se împotrivească. Eşti rănită grav? 

Se gândi să spună nu, însă minciuna nu prea ar 
fi fost credibilă. Ridică din umeri, dar chiar și asta 


fu dureros. 

— Părintele Yarvi spune că mă voi vindeca. 

Împărăteasa privi în podea, de parcă pe ea ar fi 
durut-o, ținându-și încă mâna pe umărul lui 
Thorn. 

— O să-ţi rămână cicatrice. 

— E de așteptat la un luptător. 

— Mi-ai salvat viaţa. 

— M-ar fi omorât pe mine mai întâi. 

— Atunci, ne-ai salvat vieţile amândurora. 

— Brand a avut și el rolul său, am auzit. 

— Și i-am mulţumit. Însă nu ţi-am mulţumit ţie. 
Vialine trase aer în piept cu putere. Am dizolvat 
alianța cu Marele Rege. I-am trimis mesaj prin 
păsări Bunicii Wexen. Am informat-o că, indiferent 
la ce zei ne rugăm, dușmanul Gettlandului este și 
dușmanul meu, iar prietenul Gettlandului este și 
prietenul meu. 

Thorn clipi. 

— Eşti prea generoasă. 

— Acum îmi permit să fiu. Unchiul meu a 
condus un Imperiu în interiorul altui Imperiu, însă 
fără el acesta s-a împrăștiat precum fumul în vânt. 
Ţi-am ascultat sfatul. Să lovesc repede, fără 
îndurare. Trădătorii sunt îndepărtați din consiliul 
meu. Din garda mea. Faţa ei avea o anumită 
duritate, iar acum Thorn se bucura că se află de 
partea lui Vialine. Unii au părăsit orașul, însă îi 
vom vâna şi-i vom prinde. 

— O să fii o mare Împărăteasă, murmură Thorn. 


— Dacă unchiul meu m-a învăţat ceva, acela a 
fost că o Împărăteasă este la fel de mare precum 
cei din jurul ei. 

— O ai pe Sumael, iar tu... 

Mâna lui Vialine o strânse de umăr, după care o 
privi cu acea expresie sinceră și cercetătoare a el. 

— Ai vrea să rămâi? 

— Să rămân? 

— Ca garda mea de corp, poate? Reginele au așa 
ceva, acolo, în Nord, nu? Voi cum le spuneţi? 

— Păzitorul Ales, șopti Thorn. 

— Așa cum a fost și tatăl tău. Te-ai dovedit mai 
mult decât capabilă. 

Un Păzitor Ales. Al Împărătesei din Sud chiar. Să 
stea alături de femeia care conducea jumătate de 
lume. Thorn își pipăi săculeţul de la gât, simțind 
bucăţțelele vechi dinăuntru,  imaginându-și 
mândria tatălui său dacă ar fi auzit. Ce cântece ar 
mai fi răsunat în hanurile afumate, în căsuţele 
înguste și în marea Sală a Zeilor din Thoriby? 

Dar la acest gând Thorn se simţi copleșită de un 
dor de casă atât de puternic, încât aproape că se 
inecă. 

— Trebuie să mă întorc. Mi-e dor de falezele 
cenușii. Mi-e dor de marea cenușie. Mi-e dor de 
frig. Simţi lacrimi în ochi și clipi, pentru a scăpa 
de ele. Mi-e dor de mama. Și am făcut un 
jurământ. 

— Nu toate jurămintele merită îndeplinite. 

— Îndeplinești un jurământ nu pentru jurământ, 


ci pentru tine însăți. Cuvintele tatălui său, șoptite 
cu mult timp în urmă în faţa focului. Mi-aș dori să 
mă pot împărți în două. 

Vialine își supse dinții. 

— O jumătate de gardă de corp nu mi-ar fi de 
folos. Însă ştiam care va fi răspunsul tău. Tu nu 
ești genul care să fie ținut în loc, Thorn Bathu, 
chiar şi cu un lanţ poleit cu aur. Poate că într-o 
bună zi vei veni înapoi din proprie inițiativă. Până 
atunci, am un dar pentru tine. Nu am găsit decât 
unul singur care să fie demn de serviciul pe care 
mi l-ai făcut. 

Și scoase ceva ce-i răspândea o lumină slabă pe 
chip, ceva ce făcu să apară o scânteie în ochii ei, 
ceva ce-i blocă aerul în gât. Brățara elfilor pe care 
o scosese Skifr din adâncimile Strokomului, acolo 
unde niciun om nu mai îndrăznise să pătrundă de 
la Sfărâmarea Zeiţei încoace. Darul pe care Vântul 
din Sud îl adusese de-a lungul anevoiosului drum 
pe Râurile Divin și Interzis. Un lucru prea măreț 
pentru a fi purtat de o Împărăteasă. 

— Pentru mine? Thorn se foi prin pat, într-un 
efort de a se îndepărta de ea. Nu! Nu, nu, nu! 

— Este voia mea să o ofer, binemeritată și 
dăruită din inimă. 

— N-o pot primi... 

— Nimeni nu o refuză pe Împărăteasa din Sud. 
Vocea lui Vialine era aspră, și-și ridică bărbia, 
aruncându-i o privire gravă lui Thorn, făcând un 
gest din cap ce emana o autoritate de necontestat. 


La care mână? 

Thorn ridică pe mutește mâna stângă, iar Vialine 
îi strecură brăţara elfilor pe ea, făcând-o să se 
închidă cu un pocnet, iar lumina ce ieșea prin 
deschizătura rotundă sclipea orbitor, 
schimbându-și culoarea în  albastru-albicios, 
metal perfect precum o bijuterie sclipitoare, cu 
cercuri în interiorul altor cercuri, plimbându-se 
ușor pe sub sticlă. Thorn se holbă la ea cu un 
amestec de uimire și oroare. O relicvă mai presus 
de orice preţ. Mai frumoasă decât orice cuvinte. 
Prinsă acum la încheietura sa osoasă, având 
splendoarea unui diamant pe o grămadă de 
bălegar. 

Vialine zâmbi și îi dădu în sfârșit drumul la 
umăr. 

— Îţi stă foarte bine cu ea. 


Foarfeca țăcănea peste partea stângă a scalpului 
lui Thorn și părul îi cădea, fluturând, pe umăr, pe 
bandajul de la picior şi pe pietrele cubice ale curţii. 

— Îţi amintești când te-am tuns pentru prima 
dată? întrebă Skifr. Ai urlat ca un pui de lup. 

Thorn prinse un smoc de păr și-l suflă dintre 
degete. 

— Se pare că te poţi obişnui cu orice. 

— Cu suficientă muncă. Skifr lăsă foarfeca 
deoparte și-i mătură părul căzut. Cu suficientă 
transpiraţie şi cu suficient sânge și antrenament. 

Thorn își plimbă limba prin interiorul nefamiliar 


al gurii, aspru de la cusături, și se aplecă în față 
pentru a scuipa ceva roz. 

— Sânge îți pot oferi. Se strâmbă în timp ce-și 
întindea piciorul și privi la brăţara elfilor ce arunca 
scânteieri purpurii odată cu iruperea durerii. Însă 
antrenamentul poate fi cam dificil acum. 

Skifr se opri, cu o mână petrecută pe după 
umerii lui Thorn și cu cealaltă scărpinându-se în 
capul acoperit de peri ţepoşi. 

— Ne-am antrenat pentru ultima dată, 
porumbița mea. 

— Cer 

— Am treburi de rezolvat. Mi-am neglijat propriii 
fii, fiicele, nepoţii și nepoatele prea mult timp. Și 
doar cel mai mare prost din lume ar putea nega 
acum că n-am îndeplinit ce mi-a cerut Părintele 
Yarvi să îndeplinesc pentru el, adică să te fac 
mortală. Sau, cel puţin, să te ajut să devii mortală. 

Thorn se holbă la Skifr, cu o senzaţie de gol în 
stomac. 

— Pleci? 

— Nimic nu ţine pentru totdeauna. Dar asta 
înseamnă că îţi pot spune lucruri pe care nu ţi le 
puteam spune înainte. Skifr o cuprinse într-o 
îmbrăţișare puternică, ce emana un miros ciudat. 
Am avut douăzeci și doi de ucenici în total, însă 
niciunul nu m-a făcut mai mândră decât tine. 
Niciunul n-a muncit atât de mult. Niciunul n-a 
învățat atât de repede. Niciunul n-a avut 
asemenea curaj. Se trase mai în spate, ţinând-o pe 


Thorn la o lungime de braţ. Te-ai dovedit puternică 
și pe dinăuntru, şi pe dinafară. O însoţitoare 
devotată. O luptătoare înfricoșătoare. Ai câștigat 
respectul prietenilor tăi şi ţi-ai făcut dușmanii să 
se teamă. Ai cerut asta. Ai ordonat asta. 

— Dar... murmură Thorn, ezitând mai mult din 
cauza complimentelor decât a loviturilor, încă mai 
am atât de multe de învăţat... 

— Un luptător nu termină niciodată de învăţat. 
Însă cele mai bune lecţii le deprinde singur. A venit 
timpul să devii tu însăți un maestru. Și Skifr îi 
întinse securea ei, cea care avea cuvinte scrijelite 
în cinci limbi pe lama cu cârlig. Asta este pentru 
tine. 

Thorn visase să aibă o armă ca aia. Un obiect 
potrivit pentru cântecul unui erou. Acum o luă, 
amorţită, şi şi-o așeză în poală, privind în jos către 
lama strălucitoare. 

— Pentru un luptător, orice trebuie să reprezinte 
o armă, murmură ea. Ce o să mă fac fără tine? 

Skifr se aplecă mai aproape, cu ochii strălucitori, 
și o strânse cu putere. 

— Orice! Totul! Nu sunt un prevestitor rău și îţi 
prezic lucruri măreţe! Vocea îi deveni mai 
puternică, din ce în ce mai puternică, şi îndreptă 
un deget ca o gheară înspre cer. Ne vom mai 
întâlni din nou, Thorn Bathu, de partea cealaltă a 
Ultimei Porţi, dacă nu aici, în această parte, și mă 
voi înfiora la auzul faptelor tale măreţe, și mă voi 
umfla în pene de mândrie pentru că am jucat un 


mic rol și eu! 

— Afurisită să fii dacă nu, zise Thorn, reţinându- 
și lacrimile cu greu. 

Simţise aproape numai dispreț pentru această 
femeie ciudată. O urâse, se temuse de ea și-i 
blestemase numele tot drumul de-a lungul 
Râurilor Divin și Interzis. lar acum o iubea ca pe o 
mamă. 

— Să ai grijă, porumbița mea. Ba chiar să fii 
pregătită. 

Mâna lui Skifr ţâșni înainte, însă Thorn i-o 
prinse de încheietură înainte s-o poată plesni și i- 
o tinu acolo, între degetele tremurătoare. 

Skifr zâmbi larg. 

— Şi să loveşti întotdeauna prima. 


Părintele Yarvi zâmbea în timp ce dezlipea 
bandajele. 

— Bine. Foarte bine. Îi apăsă uşor carnea 
sensibilă a obrazului cu vârfurile degetelor. Te 
vindeci bine. Deja mergi. 

— Mă clatin ca un beţiv deja. 

— Eşti norocoasă, Thorn. Eşti foarte norocoasă. 

— Fără îndoială. Nu orice fată ajunge să fie 
înjunghiată în față. 

— Şi de către un Duce cu sânge regal, unde mai 
pui! 

— Bine, zeii au zâmbit deasupra mea. 

— Putea să te înjunghie în ochi. Putea să te 
înjunghie în gât. Începu să-i șteargă faţa cu un 


prosop ce mirosea a ierburi amare. În sfârșit, eu, 
unul, aş prefera să ajung plin de cicatrice decât 
mort, tu nu? 

Thorn își împinse limba în gaura sărată pe care 
dintele lipsă o lăsase în urmă. Acum era cam greu 
să se gândească la ea însăși ca la o persoană 
norocoasă. 

— Cum arată cicatricele? Spune-mi adevărul. 

— Vor avea nevoie de timp ca să se vindece, însă 
cred că se vor vindeca așa cum trebuie. O stea în 
partea stângă și o săgeată în partea dreaptă. 
Probabil că trebuie să fie un simbol în asta. Skifr 
ar fi putut să ne lămurească, ea avea ochiul format 
când venea vorba de prevestiri... 

Thorn n-avea nevoie de Skifr ca să-i prezică 
aspectul feței sale pe viitor. 

— O să fiu monstruoasă, nu-i așa? 

— Cunosc oameni cu diformităţi și mai urâte. Și 
Yarvi îşi duse mâna schiloadă sub nasul ei, 
lăsându-și singurul deget să se legene înainte și 
înapoi. Data viitoare, evită lama. 

Ea pufni: 

— Uşor de zis. Te-ai luptat vreodată cu șapte 
oameni? 

Picăturile cădeau în bolul cu aburi în timp ce el 
storcea prosopul, iar apa deveni roz-deschis. 

— Eu n-am fost în stare niciodată să bat unul 
singur. 

— Te-am văzut câștigând o dată. 

El se opri. 


— Chiar m-ai văzut? 

— Pe când erai rege, te-am văzut luptându-te cu 
Keimdal în careul de antrenament. 

El se uită pentru o clipă la ea, prins pe picior 
greșit. 

— Şi, când ai pierdut, ai cerut să te lupți cu el 
încă o dată și l-ai trimis pe Păzitorul Ales al mamei 
tale în locul tău. lar Hurik i-a îngropat lui Keimdal 
faţa în nisip în locul tău. 

— Un războinic luptă, murmură Yarvi. Un rege 
comandă. 

— Asta face şi un preot. 

El începu să-i curețe o pată de pe faţă, ceea ce-i 
făcu copcile să o usture. 

— Îmi aduc aminte de tine acum. O fată cu părul 
negru, observând. 

— Chiar și pe atunci erai un om foarte șiret. 

— Trebuia să fiu. 

— Călătoria ta spre Primul dintre Orașe s-a 
transformat în ceva mai bun decât putea cineva să 
spere. 

— Mulțumită ţie. El desfăcu un sul de bandaj. Ai 
realizat ce niciun diplomat n-ar fi reușit și ai făcut 
un aliat din Imperiul din Sud. Aproape că m-ai 
făcut fericit că nu te-am lăsat să fii zdrobită cu 
pietre. Şi ai şi tu recompensa ta. 

Ciocăni cu degetul în brăţara elfilor, făcând ca 
lumina palidă să iasă la iveală de sub mânecă. 

— Ţi-aş da-o înapoi dacă aș reuși să o desfac. 

— Skifr spune că nu poate fi desfăcută. Însă ar 


trebui s-o porți cu mândrie. Ai câștigat-o pe merit, 
și chiar mai mult decât atât. Poate că nu mai sunt 
fiul mamei mele, însă tot am sângele ei. Sunt 
conștient de datoriile mele, Thorn. Așa cum și tu 
ești de ale tale. 

— Am avut o groază de timp să mă gândesc la 
asta în ultimele zile. Mi-am adus aminte de 
Throvenland. 

— O altă alianţă la care nimeni nu mai spera. 

— Ai un obicei din a face ca totul să iasă așa cum 
vrei. M-am gândit la bărbatul care a otrăvit apa. 

— Bărbatul pe care l-ai ucis tu? 

Thorn îi fixă ochii albaștri cu privirea. 

— Era omul tău? 

Chipul Părintelui Yarvi nu arăta nici 
surprindere, nici confirmare, nici negare. Îi 
înfăşură bandajul în jurul capului de parcă ea nici 
nu vorbise. 

— Un om foarte șiret, continuă ea, având nevoie 
de aliați, cunoscând temperamentul aprig al 
Regelui Fynn, ar fi putut aranja asemenea lucruri. 

El înfipse cu blândeţe un ac prin bandaje, pentru 
a le ţine strânse. 

— lar o fată iute la mânie, un ghimpe în dosul 
lumii, neștiind nimic, s-ar fi putut prinde în 
angrenajele acelea. 

— Se poate întâmpla. 

— Nici tu nu ești lipsită de o oarecare șiretenie. 
Părintele Yarvi puse bandajele și cuțitul cu grijă în 
sacul său. Însă trebuie să ştii că un om foarte şiret 


nu şi-ar dezvălui niciodată mașinaţiunile. Nici 
chiar prietenilor săi. O bătu ușor pe umăr și se 
ridică în picioare. Ai grijă de minciunile tale la fel 
cum ai grijă de grâne pe timpul iernii, obișnuia să- 
mi spună profesoara mea. Acum, odihnește-te. 

— Părinte Yarvi? El se întoarse, o umbră 
întunecată în cadrul strălucitor al ușii. Dacă nu l- 
aş fi ucis pe cel cu otrava... cine ar fi băut apa? 

Tăcere, și, din cauza luminii din spatele lui, ea 
nu-i putu vedea fața. 

— Unele întrebări e mai bine să nu fie puse, 
Thorn. Și cel mai bine este să nu se răspundă la 
ele. 


— Rulf adună din nou echipajul. Brand 
împrăștia niște praf invizibil cu vârful cizmei. 
Câţiva oameni noi, dar cei mai mulți sunt dintre 
cei vechi. Koll de-abia așteaptă să înceapă să 
sculpteze cealaltă față a catargului, așa spune el. 
Și Dosduvoi se gândește să înceapă să împrăștie 
cuvântul Zeiței Unice prin nord. Fror e și el cu noi. 

Thorn își atinse bandajele cu un deget. 

— Bănuiesc că acum oamenii mă vor întreba şi 
pe mine cum am căpătat cicatricele, ai? 

— Însemnele eroului, zise Brand, scărpinându- 
și-le pe cele care îi șerpuiau pe antebraţe. 
Însemnele unei fapte măreţe. 

— Şi cu greu se poate zice că înfățișarea era 
punctul meu forte, nu-i așa? O altă tăcere jenantă. 
Părintele Yarvi spune că tu l-ai ucis pe Ducele 


Mikedas. 

Thorn nu putea spune că îi va lipsi acel om, însă 
Brand tresări de parcă amintirea era departe de a 
fi plăcută. 

— Pământul l-a ucis. Eu doar i-am prezentat 
unul altuia. 

— Nu pari prea mândru de asta. 

— Nu. Nu sunt sigur că sunt atins de Mama 
Război, ca tine. Eu nu am... 

— Furie? 

— Voiam să zic curaj. Furie am destulă. Îmi 
doresc să n-o fi avut. 

— Părintele Yarvi spune că m-ai cărat înapoi. 
Spune că mi-ai salvat viața. 

— Asta trebuie să facă orice camarad de vâslă. 

— Îţi mulţumesc că ai făcut-o, chiar și așa. 

El privi în pământ, mușcându-și buza, după care 
se uită în sfârșit în sus, la ea. 

— Îmi pare rău. Pentru orice am făcut. Pentru... 
Avea din nou privirea aceea neajutorată, însă o 
făcea mai degrabă să-și dorească să-l lovească 
decât să-l ţină în braţe. Îmi pare rău. 

— Nu este vina ta, scrâșni ea. Doar a lucrurilor 
care sunt așa cum sunt. 

— Îmi doresc să fi fost diferite. 

— La fel şi eu. Era prea obosită, prea îndurerată 
și prea rănită pe dinăuntru și pe afară ca să încerce 
s-o facă să sune frumos. Nu-i ca și cum ai putea 
să devii un om diferit, nu? 

— Cred că nu, zise el cu o voce docilă, care o făcu 


să-şi dorească și mai tare să-l lovească. Am trecut 
împreună printr-o mulțime de lucruri, tu și cu 
mine. Sper că încă mai putem fi prieteni, totuși. 

Își făcu vocea să sune rece. Rece și dură ca sabia 
scoasă din teacă. Altminteri, ar fi început să 
plângă, iar ea n-ar fi vrut asta. 

— Nu cred că va funcționa la mine, Brand. Nu 
prea văd cum ar putea redeveni lucrurile la fel cum 
au fost. 

Gura i se strâmbă, exprimând tristeţe. De parcă 
el ar fi fost cel rănit. Sau vină, mai mult ca sigur, 
iar ea spera că îl doare. Spera că îl doare măcar pe 
jumătate din cât o durea pe ea. 

— Depinde de tine. Se întoarse cu spatele la ea. 
Eu voi fi aici. Dacă ai nevoie de mine. 

Ușa se închise, iar ea strânse din dinţi din cauza 
asta, ceea ce-i aduse durere în față, după care 
simţi lacrimi în ochi, pe care și le șterse cu furie. 
Nu era drept. Nu era drept deloc, însă își spuse că 
dragostea este și mai puţin dreaptă decât câmpul 
de luptă. 

Să se amăgească singură o dată fusese mai mult 
decât suficient. Trebuia să smulgă acele speranţe 
înainte ca ele să poată prinde rădăcini. Trebuia să 
distrugă seminţele. De îndată ce fu în stare, își 
târșâi picioarele până la Rulf și-i ceru să-i dea o 
altă vâslă la care să tragă pe drumul de întoarcere 
acasă. 

Măcar îi datorau asta, nu? 


Parteneri ciudaţi 


— Deci, plecaţi? întrebă Sumael, în timp ce paşii 
grei îi răsunau pe coridor. 

— Într-o săptămână, zise Părintele Yarvi. Nu 
vom mai ajunge acasă dacă Râul Divin îngheaţă. 
Ai putea veni cu noi. Nu te purta de parcă nu ţi-ar 
lipsi zăpezile din Nord. 

Ea râse. 

— Of, în fiecare zi plăcută de aici îmi doresc să 
am ocazia să deger până la moarte încă o dată. Și 
tu ai putea rămâne aici. Nu te bucuri de soarele 
din Sud? 

— Sunt un pic prea palid. Eu mă ard înainte să 
devin maroniu. Scoase un oftat îndurerat. Și am 
un jurământ de îndeplinit. 

Zâmbetul ei păli. 

— N-am crezut că-ţi iei jurămintele chiar atât de 
în serios. 

— Pe ăsta îl iau, zise Părintele Yarvi. 

— Ai distruge lumea întreagă pentru a-l 
îndeplini? 

— Sper că nu se va ajunge până acolo. 

Sumael pufni. 

— Ştii cum e, rămânem cu speranţa. 

— Stiu cum e, murmură Yarvi. Avea impresia că 
erau două discuţii în desfășurare. Una la vedere, 
clară, şi una ascunsă. Însă el nu fusese niciodată 
prea bun la discuţii sau la lucrurile ascunse 


vederii, așa că rămase tăcut. Ca de obicei. 

Sumael deschise o poartă, scoțând un scârțâit de 
balamale ruginite și dezvăluind un şir de trepte ce 
se pierdeau în întuneric. 

— E acolo, jos. 

Pasajul boltit din capătul scărilor era acoperit cu 
nămol şi ceva se precipită să se îndepărteze de 
lumina pâlpâitoare răspândită de făclia lui Brand. 

— Urmează-mă doar, zise Yarvi. 

Brand încuviinţă ostenit din cap. 

— Ce altceva aș putea să fac? 

Se opriră în fața unei deschideri acoperite cu 
gratii. Brand văzu sclipirea unor ochi în umbră și 
făcu un pas în față, venind mai aproape, ridicând 
făclia. 

Mama Scaer, odată Preoteasa Vansterlandului, 
apoi emisarul Bunicii Wexen, stătea acum 
sprijinită de un perete din rocă acoperită de 
mușchi, cu capul ras sprijinit pe umăr, cu 
antebraţele tatuate sprijinite pe genunchi şi cu 
mâinile-i lungi legănându-se. Avea cinci brățări 
de-ale elfilor aliniate una lângă alta la o 
încheietură, din aur, sticlă și metal lustruit, care 
scânteiau în întuneric. Odată, Brand ar fi fost 
peste măsură de uimit la vederea lor, însă acum 
păreau nişte obiecte neînsemnate, distonante și 
sparte în comparaţie cu cea pe care o purta Thorn. 

— Aa, Părintele Yarvi! Scaer întinse un picior 
lung înspre ei, făcând să zornăie lanțurile prinse 
de un inel din fier de la glezna ei. Ai venit să te 


bucuri? 

— Poate, un pic. Mă poți învinovăţi? La urma 
urmei, ai conspirat la asasinarea Împărătesei 
Vialine. 

Mama Scaer scoase un șuierat. 

— N-am avut niciun amestec. Bunica Wexen m- 
a trimis aici ca să-l împiedic pe înfumuratul și 
arogantul Duce Mikedas de la a face ceva prostesc. 

— Şi cum a mers? întrebă Yarvi. 

Mama Scaer ridică o bucată de lanţ pentru a le- 
o arăta, după care o lăsă să-i cadă în poală. 

— Tu ar trebui să știi mai bine decât oricine, un 
Preot bun dă cel mai bun sfat de care este în stare, 
însă, în final, conducătorul face ceea ce face de 
obicei conducătorul. L-ai adus pe ăsta să mă 
sperie? Ochii albaștri ai Mamei Scaer se abătură 
asupra lui Brand şi el simţi un fior chiar dacă era 
de partea cealaltă a gratiilor. Nu e înfricoșător. 

— Din contră, l-am adus ca să te simţi mai bine. 
Cea înfricoșătoare a căpătat o zgârietură ucigând 
şapte oameni, când a salvat-o pe Împărăteasă și ți- 
a năruit planurile. 

Brand nu mai scoase în evidenţă faptul că el 
omorâse doi oameni dintre cei șapte. Nu era 
mândru de asta și avea din ce în ce mai mult 
impresia că nimeni nu voia să povestească această 
variantă a faptelor. 

— Însă ea se vindecă bine. Poate o să te sperie 
ceva mai târziu, continuă Yarvi. 

Mama Scaer privi în altă parte. 


— Stim amândoi că nu există un mai târziu 
pentru mine. Ar fi trebuit să te omor la Amwend. 

— Ai vrut să-mi lași maţele pentru corbi, după 
cum îmi amintesc eu. Însă Grom-gil-Gorm a zis: 
De ce să omori ceva ce poţi vinde? 

— Prima lui greșeală. A mai făcut una când a 
avut încredere în tine. 

— Ei bine, la fel ca Regele Uthil, Gorm este un 
războinic, iar războinicii preferă să pună acţiunea 
înaintea gânditului. De aceea au ei nevoie de 
Preoţi. De aceea are el o nevoie așa de mare de 
sfatul tău. De aceea, bănuiesc eu, a fost atât de 
dornică Bunica Wexen să te smulgă de lângă el. 

— N-o să mai aibă niciun ajutor din partea mea, 
zise Mama Scaer. Tu, Bunica Wexen și Ducele 
Mikedas aţi avut grijă de asta, voi între voi. 

— Ei, nu ştiu ce să zic, spuse Yarvi. O să plec 
spre Râul Divin într-o săptămână. Înapoi spre 
Marea Sfărâmată. Îşi împinse buzele în afară şi le 
lovi scurt de câteva ori cu arătătorul. Să trimit un 
pasager către  Vulsgard n-ar reprezenta o 
problemă prea mare, nu, Brand? 

— Nu prea mare, zise Brand. 

Yarvi înălță din sprâncene, de parcă de-abia 
atunci îi venise ideea. 

— Poate am găsi loc și pentru Mama Scaer? 

— Am pierdut o misterioasă femeie cheală. 
Brand ridică din umeri. Avem loc pentru alta. 

Preoteasa lui Gorm se uită în sus la ei, 
încruntată. Interesată, însă dorind să nu pară 


interesată. 

— Să nu te joci cu mine, băiete! 

— N-am fost niciodată prea bun la jocuri, zise 
Brand. Am avut o copilărie scurtă. 

Mama Scaer își desfăcu încet membrele-i lungi și 
se ridică în picioare, cu tălpile goale lipăind pe 
piatra udă în timp ce se îndreptă către gratii, până 
ce întinse lanţul la maximum, după care se aplecă 
pentru a ajunge mai aproape, umbrele făcute de 
găvanele de pe fața-i suptă mișcându-se întruna. 

— Îmi dăruieşti viaţa, Părinte Yarvi? 

— M-am trezit cu ea în mâini și n-am o 
întrebuințare mai bună pentru ea. 

— Aha. Mama Scaer înălță din sprâncene foarte 
mult. Ce momeală atractivă. Și niciun cârlig în ea, 
presupun? 

Yarvi se aplecă rândul lui, pentru a se apropia 
mai mult de gratii, în așa fel încât între feţele celor 
doi preoți nu era o distanță mai mare de lungimea 
unui picior. 

— Am nevoie de aliați. 

— Împotriva Marelui Rege? Ce aliaţi ţi-aş putea 
aduce eu? 

— În echipajul nostru se află un vansterman. Un 
om bun. Puternic cu vâsla. Puternic în zidul de 
scuturi. Eşti de aceeași părere, Brand? 

— Puternic cu vâsla. Brand își aduse aminte de 
Fror răcnind Cântecul lui Bail pe dealul de 
deasupra Râului Divin. Puternic în zidul de 
scuturi, zise el. 


— Văzându-l pe el luptând alături de bărbaţii din 
Gettland mi-am dat din nou seama cât de 
asemănători suntem noi, zise Yarvi. Ne rugăm la 
aceeași zei, sub aceleași ceruri. Cântăm aceleași 
cântece, în aceeași limbă. Și ne chinuim împreună 
sub jugul mai greu ca oricând al Marelui Rege. 

Mama Scaer își răsfrânse buza. 

— Şi ai elibera Vansterlandul din robie, nu-i așa? 

— De ce nu? Dacă aș putea în același timp să 
eliberez și Gettlandul din lanţuri. Nu mi-a plăcut 
să port la gât zgarda pusă de un căpitan de galeră. 
Și mi-a ajuns și să fiu sclavul unui prost bătrân și 
bălos ce stă în Skekenhouse. 

— O alianță între Gettland și Vansterland? 
Brand scutură sumbru din cap. Ne-am luptat unii 
cu alții dinainte de a exista un Mare Rege. Dinainte 
de a exista Gettlandul. O nebunie, cu siguranţă. 

Yarvi se întoarse pentru a se uita la el, cu un 
avertisment în privire. 

— Linia dintre nebunie și şiretenie a fost 
întotdeauna una subțire. 

— Băiatul are dreptate. Mama Scaer își scoase 
braţele printre gratii și le lăsă să atârne așa cum 
le-ar fi lăsat un beţiv sprijinindu-se pe un bun 
prieten. Există vrajbe străvechi între noi și o ură 
profundă... 

— Există ciorovăieli mărunte şi o adâncă 
ignoranță. Lasă cuvintele pline de mânie în seama 
războinicilor, Mamă Scaer, noi doi știm mai bine 
cum stă treaba. Bunica Wexen este adevăratul 


nostru dușman. Ea este cea care te-a smuls de la 
locul tău pentru a îndeplini o însărcinare de sclav. 
Ei nu-i pasă niciun pic de Vansterland, de 
Gettland sau de vreunul dintre noi. Ei nu-i pasă 
decât de propria-i putere. 

Mama Scaer își înclină capul, îngustându-și 
ochii albaștri. 

— N-o să câştigi niciodată. E prea puternică. 

— Ducele Mikedas a fost prea puternic, iar 
puterea și capul îi sunt acum distruse. 

Ochii ei se îngustară și mai mult. 

— Regele Uthil nu va fi niciodată de acord. 

— Lasă-mă pe mine să-mi fac griji din cauza 
Regelui Uthil. 

Ochii se mai îngustară încă puţin. 

— Grom-gil-Gorm nu va fi niciodată de acord. 

— Nu te subestima, Mamă Scaer, n-am nici cea 
mai mică îndoială că puterile tale de convingere 
sunt formidabile. 

Ochii erau doar o dungă subțire acum. 

— Mai puţin formidabile decât ale tale, cred eu, 
Părinte Yarvi. 

Deschise dintr-odată ochii foarte larg și-și repezi 
mâna printre gratii atât de repede, încât Brand 
sări în spate și aproape că scăpă făclia din mână. 

— Îţi accept oferta. 

Părintele Yarvi îi luă mâna, iar ea, mai puternică 
decât părea, îl trase aproape. 

— Înţelegi că nu-ţi pot promite nimic. 

— Sunt mai puţin interesat de promisiuni decât 


obișnuiam să fiu pe vremuri. Modul în care poți 
face pe cineva să ţi se supună este să-i oferi ce-și 
dorește, nu să-l determini să facă un jurământ. 
Yarvi își smulse mâna din strânsoare. O să fie frig 
pe Râul Divin, din moment ce anul e pe sfârșite. O 
să-ți pun ceva haine groase. 


În timp ce mergeau prin întuneric, Părintele 
Yarvi își aşeză mâna pe umărul lui Brand. 

— Te-ai descurcat bine. 

— De-abia am rostit vreo câteva cuvinte. 

— Nu. Pentru că înţelepţi sunt cei care învață 
mai întâi când să rămână tăcuțţi. Ai fi surprins cât 
de mulţi oameni inteligenţi n-au învăţat lecţia 
niciodată. 

Sumael îi aștepta la poartă. 

— Ai obţinut ce ţi-ai dorit? 

Yarvi se opri în faţa ei. 

— Tot ce mi-am dorit și mult mai mult decât 
meritam. Însă acum se pare că trebuie să-l las în 
urmă. 

— Soarta poate fi crudă. 

— Aşa este de obicei. 

— Ai putea să rămâi. 

— Ai putea să vii. 

— Însă, în final, cu toţii trebuie să fim ceea ce 
suntem. Eu sunt Consilierul unei Împărătese. 

— Eu sunt Preotul unui Rege. Amândoi avem 
poverile noastre. 

Sumael zâmbi. 


— Şi când ai o greutate de ridicat... 

— Mai bine începi să ridici decât să te plângi... 

— O să-mi fie dor de tine, Yarvi. 

— O să fie ca şi cum am lăsat în urmă cea mai 
bună parte din mine. 

Se priviră unul pe celălalt încă o clipă, apoi 
Sumael trase aer în piept, scurt. 

— Mult noroc în călătorie! 

Se îndepărtă cu pași mari, cu umerii plecați. 

Expresia lui Yarvi se transformă într-o grimasă, 
după care se sprijini de poartă de parcă era gata 
să cadă. Brand se pregătea să-i ofere mâna, însă 
cel înţelept învață mai întâi când să rămână tăcut. 
Destul de repede, Preotul își reveni fără ajutorul 
lui. 

— Adună echipajul, Brand, zise el. Avem cale 
lungă de străbătut. 


IV Fapte măreţe 


Adio 


Thorn își scoase ușor vâsla din furchet și lovi 
afectuoasă cu vârfurile degetelor lemnul lustruit 
de transpiraţie pentru ultima oară. 

— Rămâi cu bine, prietenă! 

Vâsla era complet indiferentă, totuși, așa că își 
apucă, oftând în semn de adio, cufărul cu obiectele 
personale și-l aruncă pe chei, după care sări şi ea 


după el. 

Soarele Mamă surâdea deasupra orașului 
Thoriby de pe un cer curat, iar Thorn închise ochii 
și-și dădu capul pe spate, zâmbind în timp ce briza 
sărată îi săruta obrajii plini de cicatrice. 

— Aşa ar trebui să arate vremea în mod normal, 
șopti ea, aducându-și aminte de căldura sufocantă 
din Primul dintre Orașe. 

— Uită-te la tine. Rulf se opri din legatul parâmei 
de la proră pentru a clătina din capul său pleșuv, 
uimit. Greu de crezut cât ai crescut de când te-ai 
așezat prima oară la vâsla din spate. Și nu doar în 
înălțime. 

— De la fată la femeie, zise Părintele Yarvi, 
coborând de pe Vântul din Sud. 

— De la femeie la eroină, zise Dosduvoi, 
prinzând-o pe Thorn într-o  îmbrățișare 
zdrobitoare. Îţi aduci aminte de echipajul acela de 
throvenmani care cânta un cântec despre tine pe 
Râul Divin? Femeia-demon care a ucis zece 
oameni şi a salvat-o pe Împărăteasa din Sud! O 
femeie ce scoate flăcări pe gură și aruncă fulgere 
din ochi! 

— Şarpele care-şi înghite coada, nu? mormăi 
Fror, făcându-i un semn cu ochiul său mai mic. 

— Tot timpul petrecut holbându-mă la fundul 
tău, rânji Koll, şi n-am băgat niciodată de seamă 
coada - au! 

Mama lui îl plesni după ceafă. 

Dosduvoi încă mai chicotea cu gândul la 


throvenmani. 

— Şi feţele lor când și-au dat seama că tu stăteai 
chiar în faţa lor! 

— Apoi te-au implorat să te baţi cu ei. Rulf râse 
și el odată cu Dosduvoi. Proști amărâțţi. 

— Noi i-am avertizat, mormăi Fror. Tu ce ai spus, 
Safrit? 

— Poate că nu scoate ea flăcări, însă o să vă 
ardeţi chiar și așa. 

— Şi le-a tras o bătaie la fundurile lor albe unul 
după altul și le-a aruncat și căpitanul în apa 
râului! strigă Koll, sărind pe parapetul corabiei și 
stând acolo în echilibru, cu braţele larg desfăcute. 

— A avut noroc că nu s-a înecat, cu toată gheaţa 
aia, zise Rulf. 

În ciuda căldurii, Thorn se înfioră când îşi aduse 
aminte. 

— Pe Zei, ce frig era acolo, pe Râul Divin! 

Gheaţa venise devreme, trosnind când se lovea 
de chilă și, la doar o săptămână distanţă mai la 
nord de ţinuturile înalte, blocase râul complet. Așa 
că  trăseseră pe gheață Vântul din Sud, 
transformând-o într-un adăpost, și trăiseră sub ea 
timp de două luni geroase, strânși unii într-alții ca 
o turmă de oi. 

Thorn încă se mai antrena la fel de mult, de 
parcă încă mai putea auzi glasul lui Skifr. Poate 
chiar mai mult. Se luptase cu Dosduvoi, cu Fror, 
cu Rulf sau Koll, însă, deși îl văzuse cum o privea, 
nu-i ceruse niciodată lui Brand să se lupte cu ea. 


Încă se mai scula la ora la care ar fi trezit-o Skifr. 
Poate chiar mai devreme. Se uita în jos la el, în 
întunericul rece, prin aburul respirației, şi-l vedea 
întins pe jos, cu pieptul mișcându-i-se ușor, și-și 
dorea să se poată trânti lângă el, în căldura lui, 
aşa cum o făcuse înainte. În schimb, se forța să 
stea în gerul nemilos, cu dinţii încleștaţi de la 
durerea din picior, alergând prin deșertul alb, cu 
brăţara elfilor scânteind alb şi rece la încheietură 
și cu focul făcut de echipaj singurul element 
distonant pe fondul cerului întins și alb. 

Avea ceea ce-şi dorise dintotdeauna. Orice ar fi 
spus Hunnan și cei ca el, se dovedise o războinică 
de seamă, cu o poziție de frunte în echipajul unui 
Preot, cu cântece compuse în onoarea faptelor sale 
măreţe. Trimisese o duzină de oameni prin Ultima 
Poartă. Câștigase un premiu mai presus de orice 
valoare, de la cea mai puternică femeie din lume. 
Și iată rezultatul. 

O mie de mile de nimic și de singurătate. 

Thorn se simţise mereu mai fericită în compania 
propriei persoane. Acum se săturase de asta, la fel 
ca toată lumea. Așa că stătu pe docurile din 
Thoriby şi-o îmbrăţișă strâns pe Safrit, trăgându-l 
pe Koll jos de pe parapet și ciufulindu-i părul rebel, 
făcându-l să se simtă jenat, după care îl prinse pe 
Rulf și-i sărută pata lipsită de păr de pe cap, iar, 
în final, îi strânse laolaltă pe Dosduvoi și pe Fror 
pentru a-i ține într-o îmbrățișare strânsă, mirosind 
a acru. Un uriaș încruntat și un vansterman plin 


de cicatrice, duhnind ca bălegarul și înfricoșători 
ca niște lupi atunci când îi întâlnise prima dată, 
deveniți acum mai apropiaţi decit niște fraţi 
pentru ea. 

— Afurisită să fiu dacă n-o să-mi lipsiţi tare 
mult, ticăloși îngrozitori ce sunteţi! 

— Cine știe? zise Mama Scaer, încă ținându-și 
membrele răsfirate deasupra proviziilor printre 
care-şi petrecuse cea mai mare parte a călătoriei 
înapoi spre casă. Căile noastre poate se vor 
încrucișa din nou peste nu prea mult timp. 

— Să sperăm că nu, murmură Thorn neauzită, 
privind la toate feţele alea cunoscute, după care 
mai făcu o ultimă încercare: Cum ai căpătat 
cicatricea, Fror? 

Vanstermanul deschise gura, încercând parcă 
să mai scoată una din glumele sale. La urma 
urmei, avea întotdeauna una pregătită. Apoi ochii 
îi fulgerară asupra obrajilor ei plini de cicatrice și 
făcu o pauză, gândindu-se. Trase cu putere aer în 
piept și o privi drept în ochi. 

— Aveam doisprezece ani. Gettlanderii au atacat 
chiar înainte de venirea zorilor. I-au făcut sclavi pe 
majoritatea sătenilor. Mama mea s-a luptat cu ei 
și a fost ucisă. Am încercat să fug, iar 
conducătorul lor m-a tăiat cu sabia. M-a lăsat să 
mor, însă am scăpat doar cu cicatricea asta. 

lată, așadar, adevărul, care era unul destul de 
urât. Însă mai era ceva în felul în care se uita Fror 
la ea. Ceva ce-i făcea lui Thorn părul să se 


zbârlească. Vocea îi tremură ușor când îi puse 
întrebarea: 

— Cine era conducătorul lor? 

— Îl numeau Headiand. 

Thorn rămase uitându-se la sabia pe care o 
purta. Sabia care îi aparținuse tatălui ei. 

— Deci sabia asta? 

— Încurcate sunt căile zeilor. 

— Dar ai navigat cu gettlanderii! Ai luptat alături 
de mine. Chiar dacă știai că sunt fiica lui? 

— Si mă bucur că am făcut-o. Fror ridică din 
umeri. Răzbunarea merge în cerc. De la sânge 
înapoi la sânge. Moartea ne așteaptă pe toţi. Poţi 
să-ți urmezi calea, influențat de ea, împovărat de 
furie. Asta am făcut eu, timp de mulţi ani. O poţi 
lăsa să te otrăvească. Inspiră prelung și expiră, 
oftând. Ori poţi renunţa. Să ai grijă, Thorn Bathu. 

— Şi tu, murmură ea, neștiind prea bine ce 
altceva să mai spună. Neștiind prea bine nici ce să 
mai creadă. 

Mai aruncă o ultimă privire în direcția Vântului 
din Sud, nemișcată acum, la chei, cu vopseaua de 
pe porumbeii albi de la provă și de la pupă cojindu- 
se. Corabia aia fusese casa ei timp de un an. Cel 
mai bun prieten și cel mai rău dușman al ei, fiecare 
scândură și fiecare nit, acum familiare. Părea o 
corabie diferită de cea pe care se urcaseră. Bătută 
de vreme şi veche, plină de cicatrice şi trecută prin 
multe. Asemănătoare un pic cu Thorn. Mai dădu 
pentru ultima oară din cap, în semn de respect, 


după care-și săltă cufărul pe umăr, se întoarse... 

Brand stătea în spatele ei, suficient de aproape 
încât să-i poată mirosi respirația, cu mânecile 
suflecate pentru a scoate la iveală cicatricele 
șerpuitoare de pe antebraţe, mai puternic, mai 
tăcut și mai arătos ca oricând. 

— Bănuiesc că ne vom mai vedea, zise el. 

Avea ochii aţintiți asupra ei, lucind în spatele 
acelor șuvițe de păr ce-i cădeau pe față. Părea că- 
și petrecuse ultimele șase luni încercând să nu se 
gândească la el, ceea ce era la fel de rău ca 
gânditul la el, dar cu frustrare pe deasupra, 
pentru că nu reușise să nu se gândească. Greu de 
uitat cineva care se află la trei vâsle în fața ta. 
Umerii lui, mișcându-se odată cu vâsla. Cotul lui, 
aproape de vâslă. O parte din față, atunci când 
privea în spate. 

— Mda, murmură ea, plecându-și privirea în 
pământ. Bănuiesc. 

Păși pe lângă el, în jos, pe scândurile prinse nu 
prea bine, îndepărtându-se. 

Poate că era greu să-l lase așa cum îl lăsa după 
ce trecuseră prin atâtea împreună. Poate că era un 
act de laşitate. Însă trebuia să pună capăt, să-şi 
lase în urmă dezamăgirea, rușinea şi prostia odată 
cu el. Când trebuie să faci ceva, nu câştigi decât 
durere dacă tot amâni. 

Blestemată să fie, începuse să gândească la fel 
ca Skifr. 

lar asta mai degrabă îi făcu plăcere. 


Thoriby se schimbase. Totul era mult mai mic 
decât și-l amintea. Mai cenușiu. Mai gol. Cheiurile 
nu mai erau la fel de aglomerate cum erau înainte, 
doar câţiva pescari posaci ocupându-se de 
capturile lor cu solzi cenușii scânteind ca argintul. 
Războinicii făceau de pază la poartă, însă erau 
unii tineri, ceea ce o făcu pe Thorn să se întrebe 
cu ce se ocupau ceilalți. Îl cunoştea pe unul dintre 
ei din careul de antrenament, un tip ai cărui ochi 
crescură cât cănile de bere când ea trecu pe lângă 
el. 

— Ea este? auzi pe cineva murmurând. 

— Thorn Bathu, șopti o femeie, cu vocea solemnă 
de parcă ar fi rostit o vrajă magică. 

— Cea despre care cântă toată lumea? 

Legenda i-o luase înainte, îţi vine să crezi? Aşa 
că Thorn își trase umerii în spate, afișă expresia 
cea mai dârză și-şi lăsă mâna stângă să se legene, 
cu brăţara elfilor strălucind. Strălucind în lumina 
soarelui, strălucind de la propria lumină. 

Merse în sus, pe Strada Nicovalelor, iar acolo 
clienţii se întoarseră cu ochii holbaţi, ciocanele 
încetară să mai răsune în timp ce fierarii se uitau 
la ea, și Thorn mergea fluierând. Cântecul pe care- 
l cântau throvenmanii, despre femeia-demon care 
o salvase pe Împărăteasa din Sud. 

De ce nu? Doar o merita, nu? 

Sus, pe străduțele abrupte pe care coborâse 
alături de Părintele Yarvi când acesta o scosese din 
închisorile  citadelei şi o dusese până la 


Skekenhouse, la Kalyiv și în Primul dintre Orașe. 
Pare că au trecut de atunci o sută de ani, se gândi 
ea când coti pe o străduţă, ale cărei pietre îi erau 
toate cunoscute. 

Auzi murmure în urma ei și văzu că atrăsese o 
gloată mică de copii, ce se uitau după ea de după 
colț. La fel ca aceia care îl urmau pe tatăl ei pe 
când mergea prin Thoriby. Aşa cum proceda și el, 
le făcu şi ea cu mâna, veselă. Apoi, așa cum 
proceda și el, strânse şi ea din dinţi și șuieră, 
împrăștiindu-i într-un cor de țipete. 

Skifr spunea mereu că istoria merge în cerc. 

Casa îngustă, cu trepte uzate în mijloc, cu ușa 
prost cioplită de tatăl ei, totul era la fel, dar parcă 
totul o emoţiona. Inima îi bubuia în timp ce 
întindea mâna să deschidă ușa, însă, în ultimul 
moment, o strânse pumn și ciocăni. Stătu acolo, 
așteptând stânjenită ca un hoț, în fața propriei 
case, cu degetele în jurul săculeţului de la gât, 
gândindu-se la ce-i spusese Fror. 

Poate că tatăl ei nu fusese chiar eroul pe care și- 
l imaginase ea mereu. Poate că mama ei nu fusese 
tot timpul personajul negativ. Poate că nimeni nu 
este ceea ce pare a fi. 

Îi deschise mama sa. Cine altcineva? Ciudat, s- 
o găsească exact la fel după toate câte se 
întâmplaseră. Doar un fir sau două de păr 
deveniseră gri și o clipă Thorn se simţi din nou un 
copil, cu o expresie înverșunată pe chip care să-i 
ascundă furia şi teama. 


— Mamă... 

Încercă să-şi aranjeze părul încurcat de pe o 
parte a capului, făcându-și de lucru cu inelele din 
argint prinse în el. Un efort zadarnic, căci n-ar fi 
putut să-și taie chica aia nici cu o secure. Se 
întrebă la ce se va repezi mai întâi mama sa să-i 
critice: nebunia din părul ei, urâţenia cicatricelor 
sau starea zdrenţelor de pe ea, ori poate... 

— Hild! 

Faţa i se lumină de bucurie și o prinse pe Thorn 
în brațe și-o strânse atât de tare, că o făcu să 
icnească. Apoi o împinse, îndepărtând-o puţin și o 
examină de sus până jos, radiind de fericire, după 
care o trase înapoi, strângând-o cu putere. 

— Scuze, Thorn... 

— Poţi să-mi spui Hild. Dacă-ţi place. Thorn 
fornăi, râzând. E plăcut să te aud spunând-o. 

— Nu ţi-a plăcut niciodată. 

— O mulțime de lucruri s-au schimbat în ultimul 
an. 

— Și aici la fel. Război cu vanstermanii, regele 
bolnav, iar Bunica Wexen le interzice navelor 
noastre să intre în golf... însă avem timp pentru 
astea mai târziu. 

— Aşa-i. 

Thorn închise ochii ușor şi se sprijini de ea. De- 
abia atunci îşi dădu seama cât de obosită era. Atât 
de obosită, încât aproape că alunecă în fund chiar 
acolo, pe hol. 

— Eraţi aşteptaţi acasă de câteva săptămâni. 


Începusem să-mi fac griji. Ei, începusem să-mi fac 
griji din ziua în care ai plecat... 

— Am rămas blocaţi în gheaţă. 

— Ar fi trebuit să-mi dau seama că va fi nevoie 
de mai mult de jumătate de lume ca să-mi ţină 
fiica departe. Ai crescut. Pe zei, ce mult ai crescut! 

— N-ai de gând să spui nimic despre părul meu? 

Mama ei întinse mâna și-i așşeză o șuviță rebelă 
în spatele urechii, atingându-i apoi obrajii plini de 
cicatrice cu vârfurile degetelor. 

— Nu-mi pasă acum decât că ești în viață. Am 
auzit câteva povești îngrozitoare despre... în 
numele Tatălui Pace, ce-i asta? 

Mama ei îi prinse încheietura lui Thorn și i-o 
ridică în sus, făcând ca lumina răspândită de 
brăţara elfilor să-i cadă pe faţă şi să-i facă ochii să 
sclipească, aruncând reflexii de aur în timp ce 
Thorn privea în jos. 

— Asta... murmură Thorn, este o poveste lungă. 


Salutări 


Brand zisese că-i va ajuta să descarce. 

Poate pentru că asta era ceva ce trebuia să facă. 
Poate pentru că încă nu se îndura să părăsească 
echipajul. Poate pentru că-i era teamă să o vadă 
pe Rin. Speriat că pățise ceva cât timp el fusese 
plecat. Speriat că ea l-ar putea învinovăţi pe el 
pentru asta. 


Astfel încât le spuse că, atât timp cât nu va 
trebui să ridice singur corabia, îi va ajuta să 
descarce de pe ea și își spuse lui însuși că era 
corect ceea ce făcea. La urma urmei, nu sunt prea 
multe lucruri pe lumea asta care să n-aibă și un 
dram de egoism în ele. 

lar când descărcarea se sfârși și jumătate din 
echipaj se împrăștiase care încotro, îi îimbrățișă pe 
Fror, pe Dosduvoi și pe Rulf şi râseră de lucrurile 
pe care le spusese Odda pe când coborau pe Râul 
Divin. Râdeau în timp ce Soarele Mamă se 
scufunda dincolo de dealurile din spatele orașului 
Thoriby, iar umbrele se adunau în sculpturile ce 
șerpuiau de-a lungul întregii suprafeţe a 
catargului, de la coadă până la vârf. 

— Ai făcut un lucru afurisit de bun cu catargul 
ăsta, Koll, zise Brand, uitându-se în sus la el. 

— Este povestea călătoriei noastre. 

Koll se schimbase un pic de când plecaseră, la 
fel de agitat ca întotdeauna, dar cu o voce mai 
gravă, cu o față mai puternică și cu mâini mai 
sigure, pe care şi le trecea ușor peste scrijeliturile 
în formă de copaci, de râuri, de corăbii și de 
siluete, minunat inserate unele în celelalte. 

— La bază, aici, este Thoriby, Râul Divin şi Râul 
Interzis curg în sus, pe partea asta, și coboară pe 
partea cealaltă, Primul dintre Orașe se află la 
vârful catargului. Aici  traversăm Marea 
Sfărâmată. Acolo ridică Brand corabia. Dincolo ne 
întâlnim cu Jenner cel Albastru. 


— Deștept băiat, nu? zise Safrit, strângându-l 
tare la piept. Bine că n-ai căzut de pe verga aia 
nenorocită și nu ţi-ai împrăștiat creierii peste tot. 

— Cu siguranță este, murmură Brand, 
plimbându-și privirea pe deasupra catargului, mai 
uimit ca niciodată. 

Koll mai indică vreo câteva figuri cu degetul: 

— Skifr trimite Moartea peste câmpii. Prinţul 
Varoslaf blochează cu lanţuri Râul Interzis. Thorn 
se luptă cu șapte oameni. Părintele Yarvi stabilește 
înțelegerea cu Împărăteasa și... Se aplecă mai 
aproape, mai adăugă vreo câteva tăieturi unei 
siluete ce stătea în genunchi la baza catargului cu 
cuțitul său îndelung folosit, după care suflă 
rumegușul. lată-mă și pe mine, terminând totul. Şi 
făcu un pas în spate, rânjind. Gata. 

— Este opera unui maestru, zise Părintele Yarvi, 
plimbându-și mâna  schiloadă pe deasupra 
scrijeliturilor. Am de gând să-l înalt în curtea 
citadelei, astfel încât orice gettlander să poată 
vedea faptele de vitejie săvârșite în numele lor, dar 
și măreața operă reprezentată de această 
sculptură, care nu-i mai puţin importantă. 

Zâmbetele păliră atunci şi ei rămaseră cu ochii 
umezi, pentru că-și dădură seama că se terminase 
călătoria lor, iar mica lor familie se destrăma. Cei 
ale căror căi se contopiseră atât de strâns într-o 
măreaţă călătorie își vor urma acum propriile lor 
căi, împrăștiați ca frunzele de către o boare de vânt 
prin cine știe ce port îndepărtat, și numai de 


mâinile capricioşilor zei mai depindea ca acele căi 
să se intersecteze iară. 

— Ghinion, murmură Dosduvoi, clătinând ușor 
din cap. Găsești prieteni și ei dispar din viaţa ta 
din nou. Foarte, foarte mare ghinion... 

— Of, opreşte-te şi nu te mai prosti cu norocul 
tău, prostovan mare ce ești! se răsti Safrit. Soţul 
meu a avut nenorocul de a fi răpit și făcut sclav, 
însă n-a încetat niciodată să încerce să se întoarcă 
la mine, n-a încetat să spere niciodată și a murit 
luptând până la ultima suflare pentru camarazii 
săi. 

— Aşa a făcut, zise Rulf. 

— Mi-a salvat viaţa, zise Părintele Yarvi. 

— Pentru ca tu să o salvezi pe a mea și pe a fiului 
meu. Safrit îl lovi tare peste mână pe Dosduvoi, 
făcându-i cercurile de argint de la încheietură să 
zornăie. Uită-te la tot ce ai! La puterea ta, la 
sănătatea ta, la avuţia ta și la prietenii pe care 
poate, într-o zi, îi vei vedea pătrunzând din nou în 
viața ta. 

— Cine știe pe lângă cine vei mai trece în drumul 
întortocheat către Ultima Poartă? murmură Rulf, 
frecându-și barba gânditor. 

— Ăsta e noroc, afurisit să fii, nu ghinion! zise 
Safrit. Roagă-te la ce zeu ţi-o plăcea ţie să te rogi 
pentru tot restul zilelor tale. 

— Nu m-am gândit în acest fel înainte, zise 
Dosduvoi, cu fruntea încreţită, gânditor. Voi 
încerca să mă gândesc la cât de binecuvântat 


sunt. Își așeză din nou, cu mare grijă, cercurile 
valoroase de la încheietura-i masivă. Imediat după 
ce voi avea parte de niște zaruri bune. Sau a doua 
oară. 

Și începu să se îndepărteze în direcţia orașului. 

— Unii bărbaţi nu se învață minte niciodată, 
murmură Safrit, uitându-se după el cu mâinile în 
șolduri. 

— Niciunul nu se învaţă, zise Rulf. 

Brand îi întinse mâna. 

— O să-mi fie dor de tine. 

— Și mie de tine, zise cârmaciul, apucându-l de 
mână. Eşti puternic la vâslă, puternic în zidul de 
scuturi și puternic şi aici. Şi bătu cu degetul în 
pieptul lui Brand, aplecându-se aproape de el. Stai 
în lumină, băiete, bine? 

— O să-mi lipsiţi, cu toţii. 

Brand privi în direcția Thoriby-ului, în direcția în 
care dispăruse Thorn, și fu nevoit să-și înghită 
nodul din gât. Să plece după ce-i adresase doar 
două sau trei cuvinte, de parcă era un nimic și un 
nimeni. Era dureros. 

— Nu-ţi face griji. Safrit își lăsă mâna pe umărul 
lui şi-l strânse. Mai sunt o mulţime de fete pe- 
acolo. 

— Nu multe la fel ca ea. 

— Şi este un lucru rău? întrebă Mama Scaer. 
Cunosc o duzină de fete în Vulsgard care și-ar 
scoate ochii una alteia pentru un băiat așa ca tine. 

— Şi este un lucru bun? întrebă Brand. Pe de 


altă parte, aş prefera o soție cu ochi. 

Mama Scaer miji ochii, ceea ce-l făcu să se simtă 
și mai nervos. 

— Pentru asta ai ales partea învingătoare. 

— Întotdeauna sensibilă, zise Părintele Yarvi. 
Este timpul ca tu să ne părăsești, Mamă Scaer. Se 
uită încruntat înspre războinicii postați în fața 
porții orașului. Cred că vanstermanii sunt chiar 
mai puțin populari decât de obicei în Thoriby. 

Ea scoase un șuierat. 

— Mama Corbilor dansează la graniţă, din nou. 

— Atunci a venit momentul ca noi, Preoţii, să ne 
îndeplinim rolul de vorbitori în numele Tatălui 
Porumbeilor și să facem din pumn o palmă 
deschisă. 

— Alianţa asta pe care o ai în minte. Scaer se 
scărpină nefericită în capul ras. Să ştergem cu 
buretele o mie de ani însângeraţi nu este o 
realizare chiar la îndemână. 

— Însă una care va merita să fie pusă în cântece. 

— Bărbaţii preferă să cânte despre cum se fac 
rănile, fiind proști, de felul lor. Ochii săi erau niște 
crăpături înguste în timp ce privea în ochii lui 
Yarvi. Şi mă tem că încerci să coșşi o rană pentru a 
săpa una mai adâncă. Însă mi-am dat cuvântul şi 
voi face ceea ce-mi va sta în putinţă. 

— Ce altceva am mai putea face? 

Brăţările elfilor de la mâna lungă a Mamei Scaer 
zăngăniră atunci când Yarvi îi strânse mâna în 
semn de adio. Apoi ochii i se mutară asupra lui 


Brand, reci şi indiferenți. 

— Mulţumiri pentru ajutor, Brand. 

— Am făcut doar ce m-ai plătit să fac. 

— Mai mult de-atât, cred. 

— Atunci, poate am încercat doar să fac ce 
trebuie. 

— Ar putea veni ziua când voi avea nevoie de un 
bărbat care nu este preocupat de binele suprem, 
ci doar să facă bine. Aș putea să apelez la tine? 

— Aş fi onorat, Părinte Yarvi. Îţi rămân dator. 
Pentru că mi-ai oferit un loc. 

— Nu, Brand, eu îţi sunt dator. Preotul zâmbi. Şi 
sper ca în curând să îţi pot plăti. 


Brand începu să meargă pe coasta dealului, 
șerpuind printre corturi, cocioabe și dărăpănături 
răsărite în afara porților precum ciupercile după 
ploaie. Erau în război cu vanstermanii, iar oamenii 
își părăsiseră casele de la graniță pentru a se 
înghesui lângă porţile Thoriby-ului. 

Luminile lămpilor sclipeau printre găurile din 
gardurile de nuiele, glasurile pluteau prin văzduh 
și un fragment dintr-un cântec trist se făcea auzit 
dintr-un loc greu de precizat. Trecu pe lângă un 
foc mare, lângă care se aflau chipuri supte, de 
oameni foarte bătrâni sau foarte tineri, luminate 
de scântei ce se ridicau învârtejindu-se. Aerul 
mirosea puternic a fum, a bălegar și a trupuri 
nespălate. Mirosul acru al copilăriei sale, însă lui 
i se părea un miros dulce. Ştia că pentru el acest 


loc nu se va mai numi acasă pentru prea multă 
vreme. 

În timp ce mergea îşi pipăi săculeţul ce i se mişca 
pe sub cămașă. Era greu acum. Aur roșu de la 
Prinţul Varoslaf, aur galben de la Împărăteasa 
Vialine şi argint de calitate, cu chipul Reginei 
Laithlin ştanţat pe el. Îndeajuns pentru o casă 
bună, la umbra citadelei. Îndeajuns pentru ca Rin 
să nu mai trebuiască să-și dorească vreodată ceva. 
Zâmbea în timp ce împingea, scârțâind, ușa 
cocioabei lor. 

— Rin, am... 

Se trezi uitându-se la un grup de străini. Un 
bărbat, o femeie și... câți copii? Cinci? Şase? Cu 
toții strânși în jurul sobei la care el obișnuia să-și 
încălzească picioarele îndurerate, însă acolo nu 
era nici urmă de Rin. 

— Afurisiţi să fiţi, cine sunteţi? 

I se strânse inima de frică și-și încleşștă mâna pe 
pumnal. 

— E în regulă! Bărbatul ridică mâinile în sus. Tu 
ești Brand? 

— Normal că eu. Unde e sora mea? 

— Nu știi? 

— Dacă aș ști, aş mai întreba? Unde e Rin? 


Era o casă bună, în umbra citadelei. 

Casa unei femei bogate, din piatră tăiată frumos, 
cu un al doilea nivel și cu un dragon sculptat în 
grinda acoperișului. Un adevărat cămin, cu 


lumina unui foc primitor ce se răspândea prin 
storuri în semiîntunericul amurgului. O casă 
minunată, cu un curs de apă ce gâlgâia printr-un 
canal abrupt aflat alături de ea și care apoi 
continua să curgă pe sub un pod îngust. O casă 
bine întreţinută, cu o ușă proaspăt vopsită în 
verde, deasupra cărei se afla o plăcuţă de forma 
unei săbii, legănându-se ușor odată cu briza. 

— Aici? 

Brand se muncise destul pe străduţele abrupte, 
cărând lăzi și împingând roabe către casele celor 
bogaţi, aşa că ştia bine strada. Însă nu mai venise 
niciodată la această casă și nu avea nici cea mai 
mică idee ce ar fi căutat sora lui în ea. 

— Aici, răspunse bărbatul şi ciocăni puternic în 
ușă. 

Brand aşteptă acolo întrebându-se ce postură să 
adopte și încă ezita atunci când ușa se deschise 
larg. 

Rin se schimbase. Poate chiar mai mult decât el. 
Acum părea o femeie matură, mai înaltă, cu o față 
mai subțire, cu părul negru, tăiat scurt. Avea o 
tunică scumpă, cu o cusătură măiastră la guler, 
așa cum ar fi purtat o negustoreasă. 

— E totul în regulă, Hale? întrebă ea. 

— Sunt bine, zise bărbatul. Ai un musafir. 

Se dădu la o parte, lăsând lumina să cadă pe 
chipul lui Brand. 

— Rin... murmură el, nemaiștiind ce să spună, 
am... 


— Te-ai întors! Şi-și aruncă braţele în jurul lui, 
mai să-l dărâme din picioare, și-l strânse atât de 
tare, că aproape i se făcu rău. Ai de gând doar să 
stai pe trepte și să te holbezi? şi-l împinse 
înăuntru. Transmite-le dragostea mea copiilor tăi! 
strigă ea în urma lui Hale. 

— Cu multă plăcere! 

Apoi ea închise ușa cu piciorul și-i trase lui 
Brand cufărul de pe umăr. 

În timp ce-l așeza pe pardoseala din dale, un lanţ 
ieși la iveală, un lanţ din argint de care atârna o 
cheie din argint strălucitoare. 

— A cui e cheia aia? murmură el. 

— Ai crezut că m-am măritat cât ai fost tu 
plecat? Este cheia mea, de la încuietorile mele. Ţi- 
e foame? Ți-e sete? Am... 

— A cui e casa asta, Rin? 

Ea îi rânji. 

— Este a ta. A mea. Este a noastră. 

— Asta? Brand se holba la ea. Dar... cum ai... 

— Ţi-am spus că o să fac o sabie. 

Ochii lui Brand crescură. 

— Probabil că a fost o sabie demnă de pus în 
cântece. 

— Aşa a crezut Regele Uthil. 

Ochii lui Brand crescură și mai mult. 

— Regele Uthil. 

— Am găsit o nouă cale de a topi oţelul. O cale 
mai fierbinte. Prima sabie a plesnit când am călit- 
o, însă a doua a rezistat. Gaden a spus că trebuie 


să i-o dăruim regelui. Și regele a stat în Sala 
Regilor, zicând că oţelul este răspunsul și că este 
cel mai bun oțel pe care l-a văzut vreodată. Acum 
o poartă cu el, am auzit. Ridică din umeri de parcă 
protecția Regelui Uthil era o onoare nu chiar atât 
de mare. După aia, toţi și-au dorit să le fac săbii. 
Gaden a zis că nu mă mai poate reţine. Mi-a zis că 
eu ar trebui să fiu maestrul și ea ucenicul. Rin 
ridică din umeri. Binecuvântată de Cea Care 
Izbeşte Nicovala, așa cum obișnuiam noi să 
spunem. 

— Pe zei! șopti Brand. Eram pe cale să-ţi schimb 
viaţa. Și tu ai realizat-o singură. 

— Tu mi-ai oferit șansa. Rin îl apucă de 
încheietură, privindu-i încruntată cicatricele de 
acolo. Ce s-a întâmplat? 

— Nimic. Funia a alunecat pe când ne deplasam 
prin ţinuturile înalte. 

— Bănuiesc că e doar o parte a poveștii. 

— Am unele şi mai bune. 

Buzele lui Rin se strâmbară. 

— Atât timp cât nu o au și pe Thorn Bathu-n ele. 

— A salvat-o pe Împărăteasa din Sud de unchiul 
ei, Rin! Pe Împărăteasă! A Sudului. 

— Am auzit deja despre asta. Se cântă despre ea 
prin tot orașul. Ceva despre ea luptând de una 
singură împotriva unei duzini de oameni. Apoi au 
fost cincisprezece. Or fi fost chiar douăzeci ultima 
oară când am auzit-o. Și l-a aruncat pe un Duce 
de pe acoperiș, a pus pe fugă o hoardă de Călăreţi, 


a câștigat o relicvă de-a elfilor și am mai auzit că, 
pe lângă toate astea, a mai ridicat și o corabie. A 
ridicat o corabie! Și pufni din nou. 

Brand înălță din sprâncene. 

— Am impresia că anumite cântece deformează 
adevărul. 

— O să-mi poți spune adevărul mai târziu. Rin 
luă lampa în mână și-l conduse printr-o altă 
intrare, dincolo de care se zărea un șir de trepte ce 
urcau în întuneric. Hai să-ţi vezi camera. 

— Am o cameră? murmură Brand, cu ochii mai 
holbaţi ca niciodată. 

De câte ori nu visase la una? Când nu aveau un 
acoperiş deasupra capului sau de-ale gurii ori un 
alt prieten pe lumea asta, în afară de celălalt? 

Își petrecu mâna pe după umerii lui, iar el se 
simţi acasă. 

— Ai o cameră. 


Idei greşite 


— Se pare că am nevoie de o sabie nouă. 

Thorn oftă în timp ce lăsa ușor pe masă sabia 
tatălui ei, iar lumina forjei se lovi de multiplele sale 
zgârieturi și-i scoase în evidenţă ciobiturile adânci. 
Se subțiase destul de mult de la atâta lustruit de- 
a lungul anilor, teaca se zdrențuise de mai 
rămăseseră doar câteva fâșii slinoase, iar fierul 
ordinar al mânerului se hâţâna, slăbit. 


Ucenica îi aruncă sabiei o privire rapidă, însă lui 
Thorn nici măcar atât. 

— Se pare că ai dreptate. 

Avea o vestă din piele plină de arsuri, mănuși 
până la coate, braţele şi umerii goi şi plini de 
picături de transpiraţie de la căldură, iar mușchii 
tari îi jucau sub piele în timp ce întorcea bucăţile 
de metal în cărbunii încinși. 

— Este o sabie bună. Thorn își plimbă degetele 
de-a lungul metalului zgâriat. A fost a tatălui meu. 
A văzut o mulțime de lucruri. Şi la el, şi la mine. 

Ucenica nu făcu decât să ridice din umeri. Avea 
niște maniere nu prea fine, însă Thorn nu avea nici 
ea unele mai bune, așa că încercă să nu o ia ca pe 
un afront personal. 

— Maestrul tău e primprejur? întrebă ea. 

— Nu. 

Thorn aşteptă puţin, însă nu mai veni nimic. 

— Când o să se întoarcă? 

Fata doar pufni, scoase metalul dintre cărbuni, 
îl studie un pic, apoi îl înfipse la loc cu un șuierat, 
scoțând o jerbă de scântei. 

Thorn se hotări să o ia de la început. 

— Îl caut pe făuritorul de săbii de pe Strada a 
Șasea. 

— Şi, iată-mă, zise fata, văzându-și de treabă 
incruntată. 

— Tu? 

— Eu sunt cea care face săbii pe Strada a asea, 
nu? 


— M-am gândit că ești mai... în vârstă. 

— Se pare că gânditul nu este punctul tău forte. 

Thorn lăsă să treacă o secundă, cumpănind 
dacă să se supere sau nu, însă se hotări că nu era 
cazul. Încerca să ia lucrurile mai ușor în ultimul 
timp. 

— Nu eşti prima care-mi spune asta. Dar nu se 
prea obișnuiește ca o fată să facă săbii. 

Atunci fata se uită în sus, la ea. Ochii aprigi, 
focul de la forjă făcându-i să sclipească prin părul 
căzut pe fața-i osoasă și ceva afurisit de familiar la 
ea, însă Thorn nu-și putea da seama ce. 

— La fel de neobișnuit ca una să le rotească. 

— Punct lovit, zise Thorn, întinzând mâna. Eu 
sunt... 

Făuritoarea de săbii scoase sabia pe jumătate 
făcută din forjă, metalul încins trecând atât de 
aproape încât Thorn trebui să-și tragă mâna 
înapoi. 

— Stiu cin” ești, Thorn Bathu. 

— Ah. Desigur. 

Thorn se gândi că faima i-o luase înainte. De- 
abia acum începuse să-și dea seama că ăsta nu 
era întotdeauna un lucru bun. 

Fata luă un ciocan și Thorn o privi cum începe 
să bată un șanț în lamă, urmărind muzica de 
nicovalei, așa cum zic fierarii, și ce mai lecţie a fost 
pentru ea. Lovituri scurte, rapide, fără efort irosit, 
autoritate, control deplin, fiecare lovitură, perfectă 
ca împunsăturile unui maestru al sabiei, pulberea 


sclipitoare împrăștiindu-se de pe poanson?. Thorn 
știa mult mai multe despre folosirea săbiilor decât 
despre făurirea lor, însă și un idiot și-ar fi dat 
seama că fata asta știa să-și facă treaba. 

— Se spune că faci cele mai bune săbii din 
Thoriby, zise Thorn. 

— Fac cele mai bune săbii de pe tot cuprinsul 
Mării Sfărâmate, zise fata, ţinând în așa fel oţelul 
încât strălucirea lui să-i cadă pe fața lucioasă de 
la transpirațţie. 

— Tatăl meu mi-a zis întotdeauna să nu fiu 
mândră. 

— Nu e o chestiune de mândrie. Este doar 
realitatea. 

— Ai vrea să-mi faci şi mie una? 

— Nu. Nu cred c-o să-ţi fac. 

Oamenii care sunt cei mai buni în ceea ce fac 
trec dincolo de limita bunului-simţ câteodată, însă 
deja devenea ciudat. 

— Am bani. 

— N-am nevoie de banii tăi. 

— De ce? 

— Nu te plac. 

De obicei Thorn se aprindea foarte ușor de la o 
insultă, însă de data asta veni atât de pe 


7 Unealtă construită dintr-o tijă de oţel sau dintr-un alt metal dur, 
de formă conică, triunghiulară etc., cu vârful gravat în relief, care 
serveşte la perforarea sau la marcarea prin presare a unor obiecte 
de metal, la confecționarea unor matrițe, la baterea medaliilor etc. 
(n. tr.). 


neașteptate, încât fu prinsă pe picior greşit. 

— Ei bine... bănuiesc că mai sunt și alte săbii de 
găsit. 

— Fără îndoială că sunt. 

— Voi căuta și voi găsi una, atunci. 

— Sper să găsești una lungă. Făuritoarea de 
săbii de pe Strada a Şasea se aplecă pentru a sufla 
cenușa de pe metal, expirând ușor printre buzele 
țuguiate. Apoi ţi-o poţi băga în fund. 

Thorn făcu un gest brusc cu sabia, gândindu-se 
serios să-i dea una în cap fetei cu partea lată a 
lamei, după care se gândi mai bine și se întoarse 
spre ușă. Înainte să pună mâna pe ivăr totuși, fata 
vorbi din nou. 

— De ce te-ai purtat așa cu fratele meu? 

Era furioasă. Trebuia să fie. 

— Cine-i nenorocitul tău de frate? 

Fata se uită la ea încruntată. 

— Brand. 

Numele o izbi pe Thorn la fel de puternic ca o 
lovitură în cap. 

— Nu Brand care a fost cu mine pe... 

— Care alt Brand? Se lovi cu degetul mare în 
piept. Eu sunt Rin. 

Acum văzu şi Thorn asemănarea, care o izbi 
chiar mai tare, așa că tot ce scoase fu un scâncet 
vinovat: 

— N-am știut că Brand are o soră. 

Rin chicoti dispreţuitor. 

— De ce ar fi trebuit? Doar ai petrecut un singur 


an pe aceeași corabie cu el. 

— Nu mi-a spus niciodată! 

— L-ai întrebat? 

— Desigur! Într-un fel. Thorn înghiţi în sec. Nu. 

— Plecat un an. Rin înfipse furioasă sabia înapoi 
între cărbuni. Şi în clipa în care mă vede, știi 
despre ce începe să-mi povestească? 

— Ăăă... 

Începu să bată în foale așa cum obişnuia Thorn 
să bată în capul lui Brand în careul de 
antrenament. 

— Thorn Bathu a alergat pe vâsle în mijlocul 
unei ruine de-a elfilor. Thorn Bathu i-a salvat viața 
în zidul de scuturi. Thorn Bathu a făcut o alianță 
care va readuce lumea pe un făgaș normal. Şi, 
când eram deja pregătită să-l mușc de față dacă-ţi 
mai auzeam numele încă o dată, ce crezi că îmi 
mai spune? 

— Ăăă... 

— Thorn Bathu de-abia mi-a mai adresat un 
cuvânt pe tot drumul de întoarcere. Thorn Bathu 
mi-a tăiat-o așa cum tai o bășică. Să știi, pentru 
mine Thorn Bathu arată ca o nemernică jegoasă, 
după tot ce-a făcut el pentru ea, şi nu, nu prea am 
de gând să fac o sabie pentru tine... 

— Opreşte-te! se răsti Thorn. N-ai nici cea mai 
mică idee despre ce s-a petrecut între mine și 
fratele tău. 

Rin lăsă foalele în pace și-i aruncă o privire 
urâtă. 


— Luminează-mă. 

— Ei bine... 

Ultimul lucru de care avea nevoie Thorn era să 
zgândăre iar rana chiar când avea șansa de a o 
lăsa să se vindece. Doar nu era să admită că 
greşise prostește, că se arsese cât se poate de rău 
și că trebuise să se forțeze să nu se uite la Brand, 
să nu vorbească sub nicio formă cu Brand sau să 
nu aibă de-a face cu Brand în nicio secundă a 
fiecărei zile pentru a nu risca să se ardă din nou. 

— Ai priceput totul anapoda, asta-i tot! 

— Ciudat cum ajung întotdeauna oamenii să-și 
facă o idee greșită despre tine. De câte ori trebuie 
să se întâmple 'mainte să-ncepi să te gândești că 
poate chiar și-au făcut ideea corectă? 

Rin trase fierul afară din forjă și-l așeză din nou 
pe nicovală. 

— Nu mă cunoşti, mârâi Thorn, apăsând pe foale 
cu furia-i caracteristică. Nu știi prin ce-am trecut. 

— Fără discuţie, fiecare am avut propriile 
noastre greutăţi, zise Rin, ridicând ciocanul. Însă 
unii dintre noi ajung să se plângă din cauza lor 
într-o casă mare, plătită de tăticul nostru. 

Thorn arătă cu mâna spre fierăria nouă-nouţă 
din spatele impunătoarei case din apropierea 
citadelei. 

— Of, văd, tu şi cu Brand de-abia vă puteţi 
descurca! 

Rin încremeni, apoi, în timp ce mușchii îi jucau 
pe sub pielea de pe umeri, iar ochii îi fulgerau în 


toate părțile, se înfurie. Atât de tare, încât Thorn 
făcu un mic pas în spate, uitându-se cu precauţie 
la ciocanul ridicat. 

Apoi Rin îl aruncă zăngănind pe jos, își scoase 
mănușile și le azvârli pe masă. 

— Vino cu mine. 

— Mama a murit când eram mică. 

Rin o condusese în afara zidurilor. În aceeaşi 
direcție cu vântul, unde duhoarea gunoiului din 
Thoriby nu i-ar deranja pe cetăţenii de seamă ai 
orașului. 

— Brand și-o mai amintește un pic. Eu nu. 

Unele movile de gunoi erau alcătuite din ani și 
ani de depuneri și se transformaseră în niște 
grămezi acoperite de iarbă. Altele erau descoperite 
și miroseau urât, iar din ele se revărsau oase și 
cochilii, zdrenţele şi gunoiul oamenilor și al 
sălbăticiunilor, deopotrivă. 

— El spunea mereu că ea l-a sfătuit să facă ce 
trebuie. 

Un câine râios îi aruncă lui Thorn o privire 
suspicioasă, de parcă ar fi considerat-o o 
competitoare, după care se întoarse la scormonitul 
printre putreziciuni. 

— Tatăl meu a murit luptându-se cu Grom-gil- 
Gorm, murmură Thorn, încercând să echivaleze 
ghinionul. 

Dacă era sinceră, se simţea un pic îngrețoșată. 
De la aspectul acestui loc, de la împuţiciunea lui 
și de la faptul că nu prea avusese habar că acest 


loc există, din moment ce sclavii mamei sale 
fuseseră cei care aduceau gunoiul aici. 

— l-au adus onoruri în Sala Zeilor. 

— Iar tu ai primit sabia lui. 

— Mai puţin mânerul, mormăi Thorn, încercând 
să nu tragă aer pe nas. Gorm l-a păstrat pentru el. 

— Ai noroc că ai ceva de la tatăl tău. Rin nu 
părea deloc deranjată de duhoare. Noi n-am primit 
prea multe de la al nostru. Îi plăcea să bea. Ei... 
Am zis că-i plăcea. lubea băutura. Ne-a părăsit 
când Brand avea nouă ani. A plecat într-o 
dimineaţă și poate că ne-a fost mai bine fără el. 

— Cine a avut grijă de voi? întrebă Thorn cu o 
voce subțire, căpătând încet-încet impresia că era 
depășită în întrecerea ghinioanelor. 

— Nimeni n-a avut grijă de noi. Rin păstră 
tăcerea un timp după această mărturisire. Pe- 
atunci, eram deja vreo câţiva care trăiam aici. 

— Aici? 

— Scotocești prin ele. Câteodată găsești ceva bun 
de mâncat. Câteodată găsești ceva ce poți vinde. 
lerni întregi. Rin ridică din umeri și se înfioră. 
Iernile erau grele. 

Thorn nu putu decât să stea acolo și să 
clipească, simțind că o ia cu frig, chiar dacă mai 
era mult din vară. Presupusese mereu că ea era 
cea care trecuse prin mari greutăți maturizându- 
se. Acum aflase că, în timp ce ea spumega de furie 
în casa ei frumoasă din cauză că mama ei nu o 
striga pe numele care-i plăcea, existau copii care 


scormoneau prin gunoaie după oase de ros. 

— De ce-mi zici mie asta? 

— Pentru că Brand nu ţi-a spus, iar tu n-ai 
întrebat. Am cerşit. Eu am furat. Rin afișă un 
zâmbet subțire şi amar. Însă Brand zicea că 
trebuie să facem ceea ce se cuvine. Așa că a 
muncit. A lucrat la docuri și în fierărie. A muncit 
oriunde îi dădeau oamenii de muncă. A muncit ca 
un câine și de mai multe ori a și fost bătut ca un 
câine. Eu m-am îmbolnăvit și el a avut grijă de 
mine, apoi eu m-am îmbolnăvit iar și el a avut din 
nou grijă de mine. A continuat să viseze că o să 
devină războinic, că o să capete un loc într-un 
echipaj și o familie mereu în preajma lui. Așa că s- 
a dus la careul de antrenament. A trebuit să 
cerşească şi să împrumute echipament, dar s-a 
dus. A muncit înainte să se antreneze și a muncit 
și după, şi chiar și după aia, dacă cineva avea 
nevoie de ajutor, el era acolo, gata să ajute. Fă ce 
se cuvine, zicea Brand mereu, iar oamenii vor face 
și ei ce se cuvine pentru tine. A fost un băiat bun. 
A devenit un bărbat bun. 

— Ştiu asta, mârâi Thorn, simţindu-și durerea 
reînnoindu-se, mai ascuțită ca oricând, căci acum 
mai erupea şi vina pe lângă ea. Este cel mai bun 
om pe care l-am cunoscut. Nu este ceva nou 
pentru mine! 

Rin se uita la ea. 

— Atunci, cum ai putut să-l tratezi în felul ăsta? 
Dacă n-ar fi fost el, aș fi trecut prin Ultima Poartă, 


și la fel și tu, și iată mulțumirile... 

S-o fi înșelat Thorn cu privire la niște lucruri și 
n-o fi știut ea altele, deși ar fi trebuit să le știe, şi 
poate că o fi fost prea preocupată de propria-i 
persoană pentru a mai putea vedea ce se petrecea 
chiar sub nasul ei, însă era o limită pentru ce 
putea înghiţi. 

— Opreșşte-te, soră secretă a lui Brand. Fără 
îndoială, mi-ai deschis ochii mai larg asupra 
faptului că am fost o nemernică egoistă. Însă el şi 
cu mine am fost camarazi de vâsle. În cadrul unui 
echipaj, ești alături de oamenii de lângă tine. Da, 
a fost alături de mine, însă și eu am fost alături de 
el, iar... 

— Nu atunci! Înainte. Când l-ai omorât pe 
băiatul ăla. Pe Edwal. 

— Ce? Thorn se simţi şi mai îngreţoşată. Îmi 
amintesc acea zi destul de bine, iar Brand n-a 
făcut decât să stea și să se uite, afurisit să fie! 

Rin se uită la ea cu gura căscată. 

— Aţi mai vorbit unul cu altul pe parcursul 
ultimului an? 

— Nu despre Edwal, asta pot să ţi-o spun! 

— Desigur că nu. Rin închise ochii și zâmbi de 
parcă acum înțelesese totul. El nu primește 
niciodată mulțumirile care i se cuvin, prost 
încăpățânat ce e. Nu ţi-a spus. 

Thorn nu mai înțelegea nimic. 

— Ce să-mi spună, afurisită să fii? 

— El s-a dus la Părintele Yarvi. Și Rin o apucă 


blând, dar ferm pe Thorn de umăr și lăsă cuvintele 
să o lovească unul câte unul. I-a povestit ce s-a 
petrecut pe plajă. Chiar dacă ştia că o să-l coste. 
Maestrul Hunnan a aflat. Așa că l-a costat locul 
din raidul regelui, locul său ca războinic și tot ce a 
sperat vreodată. 

Thorn scoase un sunet ciudat când o auzi. Un 
cotcodăcit sugrumat. Sunetul scos de o găină 
când i se sucește gâtul. 

— Brand s-a dus la Părintele Yarvi, murmură ea. 

— Da. 

— Brand mi-a salvat viaţa. Şi şi-a pierdut locul 
pentru asta. 

— Da. 

— Iar eu l-am zeflemisit pentru asta și l-am 
tratat ca pe un prost tot drumul de-a lungul 
Râului Divin și al Râului Interzis şi înapoi, 
încontinuu. 

— Da. 

— De ce nu mi-a zis... 

Și atunci Thorn văzu ceva sclipind chiar sub 
gulerul vestei lui Rin. Întinse mâna, le agăţă cu un 
deget tremurător și le scoase afară. 

Mărgele. Mărgele din sticlă, albastre și verzi. 

Cele pe care le cumpărase Brand în acea zi în 
Primul dintre Orașe. Cele despre care ea crezuse 
că sunt pentru ea, apoi pentru o iubită oarecare 
din Thoriby. Şi acum vedea că fuseseră pentru 
sora lui, despre care ea nu se deranjase niciodată 
să întrebe. 


Thorn scoase iar sunetul acela ca un cotcodăcit, 
însă mai puternic. 

Rin se uita la ea de parcă înnebunise. 

— Ce? 

— Sunt așa un căcat prost. 

— Ei? 

— Unde este? 

— Brand? La mine acasă. La noi acasă... 

— Scuze. Thorn deja se dădea înapoi. O să 
vorbesc cu tine despre sabie mai târziu! 

Se întoarse și începu să fugă către poartă. 


Arăta mai bine ca oricând. Sau poate că ea-l 
vedea într-un mod diferit, cunoscând ceea ce 
cunoștea. 

— Thorn. 

Părea surprins să o vadă, iar ea nu-l prea putea 
învinovăţi. Apoi o privi îngrijorat. 

— Ce s-a întâmplat? 

Ea își dădu seama că probabil arăta chiar mai 
rău decât de obicei și-și dorea să nu fi alergat tot 
drumul ori măcar să fi așteptat să-și tragă sufletul 
și să-și şteargă transpiraţia de pe frunte înainte să 
ciocăne la ușă. 

— Am vorbit cu sora ta, zise ea. 

El o privi și mai îngrijorat. 

— Despre ce? 

— În primul rând, despre tine, care ai o soră. 

— Nu e un secret. 

— S-ar putea să nu fie. 


El o privi mai mult decât îngrijorat. 

— Ce ţi-a spus? 

— Că mi-ai salvat viața. Când l-am ucis pe 
Edwal. 

El tresări. 

— l-am spus să nu vorbească despre asta! 

— Ei bine, n-a funcționat. 

— Cred că mai bine ai intra. Dacă vrei. Se dădu 
la o parte din ușă, iar ea îl urmă în holul 
întunecos, cu inima bubuindu-i mai tare ca 
oricând. Nu trebuie să-mi mulțumești. 

— Ba da, spuse ea. Trebuie. 

— N-am încercat să fac ceva nobil, ci doar... ceva 
bun. Și n-am fost nici sigur, şi mi-a luat și prea 
mult, și am creat și o încurcătură nenorocită... 

Ea făcu un pas spre el. 

— Ai mers la Părintele Yarvi? 

— Da. 

— Părintele Yarvi mi-a salvat viața? 

— Da. 

— i-ai pierdut locul din cauza asta? 

El mișcă din buze de parcă ar fi căutat un mod 
de-a nega, însă nu reuși. 

— Aveam de gând să-ţi spun, însă... 

— Nu prea sunt persoana căreia să i te adresezi 
ușor. 

— Iar eu nu sunt prea priceput la vorbe. Îşi trase 
părul pe spate și se scărpină în cap de parcă l-ar 
fi durut. N-am vrut să te simţi datoare față de 
mine. N-ar fi fost corect. 


Ea clipi, auzindu-l. 

— Aşa că... nu doar c-ai riscat totul de dragul 
meu, ci ai și ținut-o doar pentru tine ca să nu mă 
faci pe mine să mă simt prost. 

— Poţi să spui și așa... probabil. 

Și se uită la ea pe sub sprâncene, ochii 
scânteindu-i în umbră. Privirea aceea, de parcă n- 
ar fi vrut să se uite în altă parte, decât la ea. Şi, 
oricât de mult ar fi încercat să îndepărteze acele 
speranţe, ele înfloriră mai tare decât până atunci, 
iar dorinţa izbucni mai puternic ca oricând. 

Mai făcu un mic pas înspre el. 

— Îmi pare atât de rău. 

— Nu trebuie să-ți pară. 

— Dar îmi pare. Pentru cum te-am tratat. Pe 
drumul de întoarcere. Și când ne-am dus încolo, 
dacă mai contează. Îmi pare rău, Brand. Nu mi-a 
părut niciodată mai tare. De fapt, niciodată nu mi- 
a părut rău. Trebuie să mai lucrez la asta. Doar 
că... am căpătat o impresie greşită despre... ceva. 

El rămase acolo, tăcut. Așteptând. Privind. Fără 
să dea niciun afurisit de ajutor. 

Spune-o, doar. Cât de greu poate să fie? Ai 
omorât oameni. Spune-o, doar. 

— Am încetat să-ţi mai vorbesc... din cauză că... 
Dar să mai scoată alte cuvinte era ca și cum 
trebuia să arunce nicovale afară dintr-o fântână. 
Eu... adică... Se simţea de parcă ar fi pășit pe un 
lac îngheţat, fără să ştie dacă următorul pas ar 
putea s-o trimită plonjând în uitarea îngheţată. 


Mie mereu... mi-a plăcut... Nu putu spune „mi-ai 
plăcut“. N-ar fi putut să spună „mi-ai plăcut“ nici 
dacă viaţa ei ar fi depins de asta. Închise ochii, 
strâns. Ce încerc să spun este... Hei! 

Deschise brusc ochii. El îi atinsese obrazul, 
vârful degetului mângâindu-i cicatricea de acolo. 

— Ai pus mâna pe mine. 

Cel mai prostesc lucru pe care-l spusese 
vreodată, și nu erau chiar puţine. Puteau vedea 
amândoi că el avea mâna pe ea. Că doar nu 
ajunsese acolo printr-un accident. 

El și-o smuci imediat. 

— Am crezut... 

— Nu! Ea îl apucă de încheietură și i-o așeză la 
loc. Adică... Da. Îi simţea degetele calde pe faţa ei, 
iar ale ei alunecau ușor pe dosul palmei lui, 
apăsându-i-o şi simțindu-se... Pe zei! Se întâmplă, 
aşa-i? 

El veni mai aproape de ea, mărul lui Adam 
mişcându-i-se în sus şi-n jos când înghiți cu 
greutate. 

— Aşa cred. 

El se uita la gura ei. Se uita la ea de parcă vedea 
ceva foarte interesant, iar ea nici măcar nu-și mai 
amintea dacă mai fusese vreodată atât de speriată. 

— Ce facem? se trezi ea scâncind, vocea parcă 
părăsind-o, din ce în ce mai ascuțită. Adică, ştiu 
ce facem... cred. 

Pe zei, ce minciună, habar n-avea ce face. Acum 
își dorea ca Skifr să fi învățat-o mai puţin despre 


săbii şi un pic mai mult despre arta dragostei sau 
lucruri de felul ăsta. 

— Adică ştim amândoi ce facem acum, știi tu... 

El își puse degetul mare peste buzele ei. 

— Taci, Thorn! 

— Corect, gâfâi ea, şi-şi dădu seama că își ţine 
mâna între ei, ca și cum ar încerca să-l împingă. 

Obișnuia să țină oamenii la distanță, mai ales pe 
el, dar acum renunță, așezându-și cu blândeţe 
palma pe pieptul lui, sperând că el nu-și dă seama 
cât de tare tremura. 

El veni și mai aproape, iar Thorn se simți 
cuprinsă de dorinţa de-a o lua la fugă, apoi îi veni 
să chicotească, scoțând un gâlgâit prostesc în 
încercarea de-a-și înghiţi râsul, apoi buzele lui i le 
atinseră pe ale ei. Blând, doar o mângâiere, pe o 
parte, apoi pe cealaltă, iar ea-și dădu seama că are 
ochii deschişi și-i închise. Nu știa ce să facă și cum 
să procedeze cu mâinile. Ţeapănă ca o femeie din 
lemn, așa rămase o clipă, apoi lucrurile începură 
să se așeze. 

Partea laterală a nasului lui i-l atinse pe al ei, 
gâdilând-o. 

El scoase un geamăt și la fel făcu și ea. 

Ea îi prinse buzele între ale sale, trăgând de ele, 
lăsându-și mâna să urce pe pieptul lui până în 
jurul gâtului, trăgându-l mai aproape, dinţii 
lovindu-li-se stânjenitor, după care se despărțiră. 

Nu chiar un sărut, la drept vorbind. Chiar deloc 
așa cum și-l imaginase ea, și doar Zeii știau că și-l 


imaginase îndeajuns de mult, însă o făcu să se 
înfierbânte peste tot. Poate că era doar din cauza 
alergăturii, însă mai alergase de multe ori și 
înainte și nu se mai simţise niciodată așa. 

Deschise ochii, iar el se uita la ea. Privirea aceea, 
printre șuvițele de păr de pe față. Nu era primul 
sărut din viaţa ei, însă celelalte păreau acum doar 
joacă de copii. Între ele era o diferenţă la fel de 
mare precum cea dintre o luptă în careul de 
antrenament și o bătălie. 

— O! zise ea răgușit. N-a fost... chiar rău. 

Ea îi dădu drumul la mână şi-l prinse de cămașă, 
începând să-l tragă spre ea, și îi văzu zâmbetul din 
colțul buzelor și zâmbi și ea... 

Se auzi agitaţie dincolo de ușă. 

— Rin, murmură Brand, de parcă ăsta ar fi fost 
cuvântul de start pentru o cursă în care porniră 
amândoi alergând. 

Se grăbiră pe coridor ca niște hoți prinși asupra 
faptului, împiedicându-se unul de altul pe scări, 
chicotind ca niște idioţi în timp ce se năpusteau 
într-o cameră şi Brand se lupta cu ușa, ca s-o 
închidă, proptindu-se în ea de parcă afară erau 
vreo doisprezece vanstermani furioși. 

Se ghemuiră în întuneric, respirând cu greutate. 

— De ce-am fugit? șşopti el. 

— Nu ştiu, şopti şi Thorn. 

— Crezi că ne poate auzi? 

— Şi ce dacă ne aude? întrebă Thorn. 

— Nu știu. 


— Asta e camera ta, nu? 

El se îndreptă, rânjind ca un rege care repurtase 
o victorie. 

— Am o cameră. 

— Ce mai cetăţean onorabil! zise ea. 

Mergea în cerc, studiind. Nu-i luă mult. Într-un 
colț se afla un pat simplu, pe care zăcea pătura 
jerpelită a lui Brand, în alt colț se vedea cufărul 
lui, cu capacul deschis, de un perete stătea 
sprijinită sabia care fusese a lui Odda, însă, în 
afară de astea, nu mai erau decât scânduri goale 
și pereţi goi, plus o mulțime de umbre. 

— Te-ai întrebat vreodată dacă nu cumva ai 
încărcat prea mult camera cu mobilă? 

— Încă nu este terminată. 

— Încă nu este începută, zise ea, turul camerei 
aducând-o din nou lângă el. 

— Dacă nu este la fel cu ce te-ai obișnuit la 
Palatul Împărătesei, n-am să te rețin. 

Ea pufni. 

— Am locuit sub o corabie alături de patruzeci 
de oameni. Cred că pot să rezist și aici pentru un 
timp. 

Ochii lui erau aţintiți asupra ei în timp ce se 
apropia de el. Privirea aceea. Un pic flămândă, un 
pic speriată. 

— Deci rămâi? 

— N-am altceva urgent de făcut. 

Apoi se sărutară din nou, mai tare de această 
dată. Ea nu-și mai făcea griji din cauza surorii lui 


Brand, a mamei sale sau a oricărui alt lucru. Nu 
mai avea nimic în minte, decât gura ei și a lui. Nu 
la început, cel puţin. Însă destul de curând alte 
părți ale corpului începură să prezinte interes. Ea 
se întrebă ce o împungea în șold și-și îndesă mâna 
acolo, jos, pentru a verifica. Înţelese ce era și se 
feri, apoi se simți ca o proastă, speriată, 
înfierbântată, nerăbdătoare, de-abia mai știind 
cum se simţea. 

— Scuze, mormăi el, aplecându-se și ridicându- 
și un picior ca şi cum ar fi încercat să ascundă 
umflătura, arătând atât de ridicol încât ea pufni în 
râs. 

El o privi rănit de râsul ei. 

— Nu-i amuzant. 

— Într-un fel, e. 

Îi luă mâna şi-l trase mai aproape, apoi îşi îndoi 
piciorul în jurul lui, iar el icni când îl făcu să se 
împiedice, trântindu-l pe spate şi căzând deasupra 
lui, încălecându-l. O poziție familiară, într-un fel, 
însă de data asta totul era altfel. 

Își apăsă şoldurile de ale lui, mișcându-se înainte 
și înapoi, la început ușor, apoi ceva mai viguros. 
Ea își înfipsese degetele în părul lui, trăgându-i 
fața şi lipindu-i-o de a ei, barba lui gâdilându-i 
obrazul și gurile deschise contopindu-se în așa fel 
încât capul îi părea plin de respiraţia lui aspră, 
fierbinte pe buzele ei. 

Se frecă de el înainte și înapoi, bucurându-se de 
senzaţii mai mult decât s-ar fi așteptat, apoi se 


sperie de intensitatea plăcerii, după care hotări să 
continue și să-şi facă griji mai târziu. Gemea la 
fiecare respirație și o mică parte din ea gândea că 
asta sună destul de prostește, însă o parte mult 
mai mare din ea gândea că nu-i pasă. Una din 
mâinile lui îi alunecă în sus, pe spate, pe sub 
cămașă, iar cealaltă mai sus de coaste, făcând-o 
să se-nfioare. Se îndepărtă un pic de el, respirând 
greoi, privindu-l de sus în jos, proptită în cot. 

— Scuze, șopti el. 

— Pentru ce? 

Își desfăcu larg cămașa şi vru s-o scoată, dar 
aceasta i se agăță în brăţara elfilor de la 
încheietură. În cele din urmă reuşi s-o smulgă şi 
s-o arunce cât colo. 

Se simţi stupid pentru o clipă, știind că nu se 
comporta cum se cuvine pentru o femeie, știind că 
e palidă, dură şi necoaptă, doar atât. Însă el nu se 
arătă nicidecum dezamăgit, ci îi mângâie trupul, 
trăgând-o în jos, peste el, sărutând-o, mușcând-o 
ușor de buze. Săculeţul cu oasele de la degetele 
tatălui ei îi căzu în ochi lui Brand, iar ea îl 
îndepărtă cu palma, aruncându-l peste umăr. 
Începu să-i desfacă şi lui cămașa, încurcându-se 
în nasturi de parcă erau de mărimea unor gămălii 
de ac, plimbându-și mâna peste pântecele lui, 
trecându-și degetele prin părul lui de pe piept, 
brățara aruncând sclipiri aurii, palide, ce se 
reflectau în ochii lui. 

El îi prinse mâna. 


— Nu trebuie să... ştii tu... 

Nu trebuia, fără îndoială, și fără îndoială că 
existau o sută de motive să nu o facă, dar în acel 
moment ea nu se putea gândi nici măcar la unul 
de care să-i pese măcar un pic. 

— Taci, Brand! 

Își eliberă mâna şi începu să-i desfacă centura. 
Nu știa ce face, însă știa că unii mai proști se 
descurcaseră. 

Cât de greu putea fi? 


Singuri, într-un fel 


Dormiră ţinându-se în braţe unul pe celălalt 
după aceea, însă nu dură mult. Brand nu mai știa 
pe nimeni care să se zbuciume atât în timpul 
somnului. Ea se zbătu și se răsuci, tresări și 
tremură, dădu din picioare și se rostogoli, până 
când îl lovi cu piciorul și-l trezi, dându-l jos din 
propriul lui pat. 

Așa că rămase așezat pe cufărul cu capac 
lustruit de ajunsese să capete un luciu neted, de 
la sutele de mile de vâslit cu spatele la direcţia de 
înaintare, privind-o pe ea. 

Ea dormea cu fața în jos și cu braţele larg 
desfăcute, cu o dungă de lumină ce trecea prin 
fereastra îngustă căzându-i pe spate, cu o mână 
atârnată în afara patului și cu brățara elfilor 
aruncând o lumină palidă pe podea. Un picior lung 


ieşea de sub pătură, cu o cicatrice încreţită pe 
coapsă, părul prins cu inele din argint și din aur 
căzuse peste față, lăsând să se vadă doar o 
jumătate de ochi închis și o mică fâșie de obraz, cu 
un semn în formă de săgeată pe el. 

Pentru început, nu făcu decât să stea acolo, cu 
un zâmbet de idiot pe față, ascultând-o cum 
sforăie. Gândindu-se cum sforăise în urechea lui 
când coborâseră pe Râul Divin şi pe Râul Interzis. 
Gândindu-se cât de mult îi plăcuse să o audă. De- 
abia venindu-i să creadă cât de norocos era că ea 
stătea acum aici, goală, în patul lui. 

Apoi începu să-și facă griji. 

Ce vor începe oamenii să creadă când vor afla ce 
au făcut? Ce-ar spune Rin? Ce-o să facă mama lui 
Thorn? Dacă făcuseră un copil? El auzise că este 
destul de greu să se întâmple, dar dacă se 
întâmpla? Ea se va trezi, mai devreme sau mai 
târziu. Dacă nu-l va mai dori și de acum încolo? 
Cum să-l mai vrea de acum încolo? Și, pândind în 
adâncul minţii, cea mai neagră îngrijorare dintre 
toate. Dacă se trezește şi încă-l mai vrea? Atunci, 
ce? 

— Zei, murmură el, clipind la tavan, însă ei îi 
răspunseseră la rugăciuni aducându-i-o în pat, 
nu? Nu se putea ruga la ei să o dea jos din pat. 

Cu un sforăit ca o sfâșiere, Thorn se trezi, se 
întinse, strângând din pumni, întinzându-și 
degetele de la picioare, tremurând din toți mușchii. 
Suflă un muc din nas, și-l şterse cu dosul palmei, 


se frecă la ochi cu dosul celeilalte mâini și-și dădu 
la o parte părul încâlcit de pe față. Apoi îngheţă 
dintr-odată și-și suci capul brusc, cu ochii larg 
deschişi. 

— Neaţa, spuse el. 

Ea se uita la el. 

— Nu e un vis, deci? 

— Cred că nu. Un coşmar, poate. 

Se uitară unul la celălalt pentru un timp. 

— Vrei să plec? întrebă ea. 

— Nu! zise el, prea tare şi prea energic. Nu. Vrei 
să pleci? 

— Nu. 

Ea se ridică încet, trăgându-și pătura în jurul 
umerilor, cu genunchii întorși spre el, și căscă 
prelung. 

— De ce? se trezi el că întreabă. Ea se opri la 
jumătate, cu gura atârnând deschisă. Că parcă 
noaptea trecută lucrurile nu prea au mers cum 
trebuie, nu? 

Tresări de parcă o pălmuise. 

— Ce-am făcut greșit? 

— Tu? Nu! Tu n-ai... despre mine vorbesc. Nu 
era sigur despre ce vorbeşte, însă gura continuă să 
i se miște, independent. Rin ţi-a spus, nu? 

— Ce să-mi spună? 

— Că propriul meu tată nu m-a vrut. Că propria 
mea mamă nu m-a vrut. 

Ea se încruntă la el. 

— Credeam că mama ta a murit. 


— Cam același nenorocit de lucru, nu? 

— Nu. Nu este la fel. 

El de-abia o asculta. 

— Am crescut căutând prin gunoaie. A trebuit 
să cerșesc ca s-o hrănesc pe sora mea. Am cărat 
oase ca un sclav. 

Nu avusese intenția să spună toate aceste 
lucruri. Niciodată. Însă acum se revărsau afară, 
toate. 

Thorn închise gura cu un pocnet. 

— Sunt o ticăloasă, Brand. Însă ce gen de 
ticăloasă aș fi dacă te-aș plăcea mai puţin pentru 
toate astea? Eşti un om bun. Un om în care se 
poate avea încredere. Toţi cei care te cunosc cred 
asta. Koll te venerează. Rulf te respectă. Chiar și 
Părintele Yarvi te place, iar el nu place pe nimeni. 

El o privi, clipind. 

— Eu nu vorbesc niciodată. 

— Însă îi asculţi pe ceilalți oameni când vorbesc! 
Și ești frumos și bine făcut, așa cum Safrit nu mai 
contenea să-mi tot spună. 

— Ţi-a spus? 

— Ea și cu Mama Scaer au petrecut o întreagă 
după-amiază discutând despre fundul tău. 

— Ce? 

— Ai putea avea pe oricine ţi-ai dori. Mai ales că 
acum nu mai locuiești într-o cocioabă. Misterul 
este de ce m-ai dori pe mine. 

— Cum? 

El nu visase niciodată că și ea ar putea avea 


propriile-i îndoieli. Părea întotdeauna atât de 
afurisit de sigură pe ea. 

Însă ea își strânse pătura în jurul umerilor și se 
uită în jos, la picioarele sale goale, cu gura 
strâmbată de dezgust. 

— Sunt egoistă. 

— Eşti... ambițioasă. Îmi place asta. 

— Sunt ursuză. 

— Eşti amuzantă. Și asta îmi place. 

Se frecă uşor pe obrazul brăzdat de cicatrice. 

— Sunt urâtă. 

Atunci furia izbucni în el, atât de fierbinte, că îl 
luă prin surprindere. 

— Ce nenorocit a zis așa ceva? Pen' că, în primul 
rând, se înșală, iar în al doilea rând o să-i rup 
dinţii. 

— Îi pot rupe și eu. Asta-i problema. Eu nu 
sunt... ştii tu. Îşi scoase o mână de sub pătură şi 
se scărpină cu unghia în partea rasă a capului. Eu 
nu sunt așa cum ar trebui să fie o fată. Sau o 
femeie. N-am fost niciodată. Nu sunt bună la... 

— Cer 

— La zâmbit sau, nu ştiu, la cusut. 

— Nu-mi doresc pe cineva care coase. 

Dădu la o parte cufărul și îngenunche în fața ei. 
Grijile îi pieriseră. Într-un fel sau altul, lucrurile 
fuseseră distruse o dată, dar acum nu ar mai fi 
permis să se petreacă la fel. Nu pentru că nu 
încercase. 

— Te-am dorit de când eram în Primul dintre 


Orașe. Poate chiar mai dinainte. 

Se întinse şi-şi puse mâna peste a ei, acolo unde 
și-o ţinea, pe pat. Neîndemânatic, probabil, dar 
sincer. 

— Doar că n-am crezut niciodată că o să fii a 
mea. 

O privi în ochi, căutând cuvintele potrivite. 

— Privindu-te și gândindu-mă că mă dorești, mă 
face să mă simt... ca şi cum am câștigat. 

— Câștigat ceva ce nimeni altcineva n-ar mai 
dori, murmură ea. 

— Ce-mi pasă mie ce vor alţii? zise el, furia 
erupând din nou în el și făcând-o să-și ridice 
privirea. Dacă ei sunt prea proști să vadă că ești 
cea mai bună femeie din jurul Mării Sfărâmate e 
norocul meu, nu-i așa? 

Rămase tăcut, simţindu-și fața arzând și 
imaginându-și că stricase din nou lucrurile. 

— Ar putea fi cel mai frumos lucru pe care mi l- 
a spus cineva vreodată. 

Întinse mâna şi-i dădu la o parte părul de pe faţă. 
Ușoară ca un fulg, atingerea ei. El nu crezuse că 
ea ar putea atinge pe cineva atât de ușor. 

— Nimeni nu mi-a zis ceva drăguţ niciodată, dar, 
chiar şi așa. 

Pătura îi alunecă de pe umărul gol și el își așeză 
mâna pe el, lăsând-o să alunece în jos şi pe spate, 
piele arzând pe piele, caldă, moale, ochii închiși 
Siess 

Un bubuit răsună în toată casa. Cineva bătând 


la ușa din față, bubuituri care nu puteau fi 
ignorate. Brand auzi zăvorul tras, voci 
murmurânde. 

— Zei! zise Thorn, cu ochii căscaţi. Ar putea fi 
mama. 

Nu se mai mișcaseră atât de repede nici când cei 
din Neamul Călăreţilor țâşniseră atacând prin 
stepă, înșfăcând haine și azvârlindu-le pe ei, 
smucind de ele, el chinuindu-se cu nasturii și 
încurcându-se în ei din cauză că se uita la ea cu 
coada ochiului cum încerca să-și tragă pantalonii 
peste fund. 

— Brand? se auzi vocea surorii sale. 

Îngheţară amândoi, el încălțat doar cu o cizmă, 
ea cu niciuna, apoi Brand strigă un „Mda“ ezitant. 

— Eşti bine? se auzi vocea lui Rin, ce urca 
treptele. 

— Mda! 

— Eşti singur? 

Rin era chiar dincolo de ușă. 

— Desigur! Apoi, când își dădu seama că ea ar 
putea intra, continuă cu un vinovat: Într-un fel. 

— Eşti cel mai prost mincinos din tot Gettlandul. 
Thorn Bathu este acolo, cu tine? 

Brand tresări. 

— Într-un fel. 

— Este sau nu este acolo. Afurisito, ești acolo 
sau nu, Thorn Bathu? 

— Într-un fel? zise Thorn de după ușă, cu o voce 
slabă. 


O pauză lungă. 

— Era Maestrul Hunnan. 

Numele fu la fel ca o găleată cu apă rece turnată 
în pantalonii săi, chiar așa. 

— A zis că a sosit un porumbel cu vești despre 
un raid în Halleby și, fiindcă toți bărbaţii sunt 
plecaţi în Nord, la luptă, Maestrul Hunnan adună 
ce-a mai rămas și încearcă să se descurce. Pe cei 
care se antrenează, pe cei care sunt răniţi, pe cei 
care au picat testul. Se vor strânge pe plajă. 

— Mă vrea şi pe mine? strigă Brand cu voce 
tremurătoare. 

— Spune că Gettlandul are nevoie de tine. Şi mai 
spune că pentru orice om care-și va face datoria va 
urma un loc de războinic. 

Un loc de războinic. Să ai întotdeauna fraţi și 
camarazi. Să ai întotdeauna pentru cine lupta. Să 
stai în lumină. Şi uite-așa, degrabă, scrumul 
vechilor visuri, ce timp de luni în șir păruseră că 
au ars şi s-au împrăștiat în vânt, se adună şi se 
întregi din nou, mai strălucitor ca oricând. La fel 
de repede fu luată și hotărârea. 

— Voi veni jos, strigă Brand, cu inima bătându- 
i tare dintr-odată, după care auzi pașii surorii sale 
îndepărtându-se. 

— Te duci cu ticălosul ăla? întrebă Thorn. După 
ce ţi-a făcut? După ce mi-a făcut? 

Brand trase pătura de pe pat. 

— Nu pentru el. Pentru Gettland. 

Ea pufni. 


— Pentru tine. 

— Bine, pentru mine. Nu merit asta? 

Ea-şi molfăi buzele un pic. 

— Am remarcat că n-a întrebat și de mine. 

— L-ai fi urmat? întrebă el, punându-și câteva 
lucruri în pătură şi făcând o bocceluţă din ea. 

— Sigur că da. Apoi i-aș fi tras un pumn în faţă. 

— Poate că de-asta nici nu ţi-a cerut să vii. 

— Hunnan nu mi-ar fi cerut să vin nici dacă aș 
fi ţinut o găleată cu apă în mână, iar el ar fi luat 
foc. Niciunul nu m-ar fi vrut. Războinicii 
Gettlandului. O glumă nenorocită! Şi nu una 
amuzantă, ascultă ce-ţi spun. Se opri când își 
trăsese cizma pe jumătate, pentru a-l privi 
încruntată. Nu eşti așa dornic să pleci doar ca să 
scapi de mine, nu? Pentru că, dacă e așa, mai bine 
mi-ai spune. Cred că am ţinut destule secrete... 

— Nu-i așa, zise el, deşi se întreba dacă nu era 
un pic de adevăr în ce spunea ea. Un pic de timp, 
pentru a-și trage sufletul. Pentru a-și pune ordine 
în gânduri. 

— Câteodată îmi doresc să fi rămas în Primul 
dintre Orașe, spuse ea. 

— Atunci n-ai mai fi ajuns în pat cu mine 
niciodată. 

— Marele meu regret când aș fi pe patul de 
moarte, bogată și cu multe cântece despre faptele 
mele. 

—  Acordă-mi doar o săptămână, zise el, 
prinzându-și sabia lui Odda. Nu mă mai gândesc 


acum la altceva, însă trebuie să fac asta. S-ar 
putea să nu mai primesc încă o șansă. 

Ea-şi răsfrânse buzele şi scoase un șuierat 
prelung. 

— O săptămână. Apoi îl urmez pe primul bărbat 
care apare şi care poate să ridice o corabie. 

— S-a făcut. 

O mai sărută o dată. Buzele ei erau cojite şi gura 
îi era acră, însă lui nu-i păsa. Își atârnă scutul pe 
umăr și-și ridică bocceluţa făcută din pătură, trase 
aer în piept cu nesaț, după care porni spre 
îmbrăţișarea de fier a Mamei Război. 

Totuși, ceva îl opri în pragul ușii și mai aruncă o 
privire în urmă. Ca și cum ar fi vrut să se asigure 
că ea era în realitate acolo. Era, și zâmbea la el. 
Erau rare zâmbetele ei, însă asta le făcea și mai 
preţioase. La fel de preţioase ca aurul, se părea, iar 
el era extrem de mulțumit de sine însuși știind că 
el era motivul acelui zâmbet. 


Păzitorul ales 


Citadela din Thoriby nu fusese un teren propice 
pentru Thorn. Ultima oară când venise aici o 
făcuse pe post de ucigașă, condusă în lanţuri către 
celule. Iar înainte de asta fusese ca să-și vadă tatăl 
întins în Sala Zeilor, palid și rece sub domul 
acesteia, cu mama ei plângând alături, iar ea 
uitându-se în sus, la zeii înalți, și știind că 


rugăciunile sale fuseseră în zadar. Fu nevoită să- 
și înăbușe o parte din furia pe care o simţise 
atunci, care tot continuau să ardă, strângând 
săculeţul ce conţinea oasele de la degetele tatălui 
său în timp ce se uita încruntată la ușile 
impunătoare ale Sălii Zeilor. 

În curte erau băieţi care se antrenau, sub cedrul 
măreț. Se antrenau în careu, așa cum obișnuia și 
Thorn s-o facă, în timp ce maestrul lătra ordine la 
cei care se străduiau să alcătuiască un zid din 
scuturi precar. Păreau atât de tineri, acum. Atât 
de lenți și de neîndemânatici. De-abia îi venea să 
creadă că și ea fusese la fel, când Koll o conducea 
într-acolo. 

— Tu eşti Thorn Bathu? 

Un bărbat în vârstă stătea în colţul careului de 
antrenament, înfofolit într-o blană neagră și 
groasă în ciuda căldurii de afară, cu o sabie scoasă 
din teacă pe care o ţinea în braţe. Părea atât de 
fragil, de cocoșat şi de palid, încât, chiar și cu 
cercul din aur de pe sprâncene, lui Thorn îi fu greu 
să-l recunoască. 

Se grăbi să pună un genunchi în pământ, lângă 
Koll, uitându-se la iarbă. 

— Eu sunt, regele meu. 

Regele Uthil își drese glasul. 

— Am auzit că ai omorât șapte oameni 
neînarmată şi că ai făcut, astfel, o alianţă cu 
Împărăteasa din Sud. N-am crezut asta. Miji ochii 
umezi în timp ce o studia de sus în jos. Acum încep 


să cred. 

Thorn înghiţi în sec. 

— Au fost doar cinci oameni, regele meu. 

— Doar cinci, zice ea! 

Scoase un chicotit din gât către bătrânii 
războinici din jurul lui. Doar vreo două zâmbete 
fugare. Chipurile celorlalți deveneau din ce în ce 
mai severe. Nicio realizare n-ar fi suficient de 
măreaţă ca s-o facă să crească în ochii lor, îşi dădu 
ea seama, căci era la fel de demnă de dispreț 
pentru ei la fel ca întotdeauna. 

— Îmi placi, fată! zise regele. Ar trebui să ne 
antrenăm împreună. 

Deci se putea antrena cu el, atât timp cât nu era 
nevoită să lupte pentru el. Thorn își cobori 
privirea, în caz că şi-ar fi putut lăsa furia să iasă 
la iveală și să facă o vizită în temniţele citadelei 
pentru a doua oară. 

— Ar fi o mare onoare, reuși ea să spună. 

Uthil fu copleșit de un acces de tuse, după care- 
și trase mantia mai strâns pe umeri. 

— Odată poțiunile Preotului meu și-ar fi făcut 
efectul și aş fi reușit să înving boala. Jur că 
fierturile alea cu gust de bălegar doar mă slăbesc 
mai tare. 

— Părintele Yarvi este un vindecător tare iscusit, 
regele meu, zise Thorn. Aș fi murit fără 
înțelepciunea sa. 

— Aşa-i, murmură Uthil, privind în depărtare. 
Sper ca înţelepciunea lui să aibă efect şi pentru 


mine. Trebuie să merg în Nord, să le predau 
vanstermanilor o lecţie. Cel Care Frânge Săbiile 
are întrebări pentru noi. Vocea îi scăzuse la un 
șuierat greoi. Care ar trebui să fie răspunsul 
nostru? 

— Oţelul! şuieră Thorn, și ceilalți războinici din 
jurul regelui murmurară cuvântul într-un singur 
glas. 

Mâna palidă a lui Uthil tremura în timp ce-și 
trăgea sabia mai aproape, iar Thorn nu se gândise 
că s-ar fi putut antrena cu regele atât de curând. 

— Oţelul! şuieră el, aranjându-și haina de blană, 
cu ochii-i umezi fixați asupra băieților din careul 
de antrenament, de parcă ar fi uitat că se afla și 
Thorn acolo. 

— Părintele Yarvi așteaptă, murmură Koll. 

O condusese prin iarbă, într-o sală plină de 
umbre şi pe un şir lung de trepte, pe care cizmele 
lor hârșâiră prin întuneric, în timp ce strigătele 
scoase de băieții care se antrenau se pierdeau 
incet-incet. 

— Brand e bine? 

— De unde să ştiu? se răsti Thorn, simțindu-se 
imediat vinovată. Îmi pare rău. Sper că este. 

— Tu şi cu el... Koll îi aruncă o privire fugară, 
din lateral. Ştii tu. 

— Nu ştiu ce suntem noi doi, se răsti ea și un alt 
acces de furie şi un nou fior de vinovăţie se iviră. 
Scuze. 

— Eşti plictisită. 


— Sunt lipsită de activitate, mârâi ea, în timp ce 
faptele măreţe sunt realizate chiar acum. 

Dispoziţia îi fusese mizerabilă în ultimele zile, iar 
batjocura războinicilor lui Uthil nu fusese deloc de 
ajutor. Nu putea face nimic, decât să se 
îngrijoreze. Să-și facă griji că Brand nu o va mai 
dori când se va întoarce sau că ea nu îl va mai dori 
când el se va întoarce sau că el nu se va mai 
întoarce deloc. Avea mai multe îndoieli și frustrări 
ce se roteau cu rapiditate în jurul ei decât atunci 
când se culcase cu el, însă nu putea face nimic în 
privinţa asta. 

— Bărbaţi afurisiți, murmură ea. Ne-ar fi mai 
bine fără ei. 

— Ce-am făcut? întrebă Koll. 

— Tu nu contezi. Rânji la el şi-i ciufuli părul. 
Încă. 

O ușă grea se deschise scârțâind, dezvăluind o 
peșteră a minunilor. O cameră rotundă, prost 
luminată de câteva felinare pâlpâitoare, mirosind 
a mirodenii și a mucezeală, plină de rafturi 
gemând de cărţi, de vase cu frunze uscate și cu 
prafuri colorate, de ţeste de animale și de bețe 
rupte, de mănunchiuri de ierburi și de pietre cu 
cristale încrustate în ele. 

Safrit stătea acolo, făcându-i semn să înainteze 
pe sub o altă arcadă. Se aplecă aproape de ea, 
pentru a-i șopti. 

— Nu-ţi face griji. 

=e? 


— O să fie bine, orice ai hotărî. 

Thorn se uita la ea. 

— Acum îmi fac griji. 

Părintele Yarvi stătea pe un taburet de lângă 
soba din camera din spate, având alături toiagul 
din metal făcut de elfi, care sclipea reflectând 
flăcările din sobă. 

Safrit îngenunche atât de jos pe prag, încât 
aproape că atinse podeaua cu fundul, însă Thorn 
pufni în timp ce pășea țanţoșă înainte. 

— Îţi place ca oamenii să îngenuncheze în faţa 
ta, Părinte Yarvi? Credeam că ai renunţat la a mai 
deveni rege. 

Thorn ajunse să poată cuprinde cu privirea şi 
restul camerei și o văzu pe Regina Laithlin stând 
de partea cealaltă a sobei. Rochia îi era trasă în 
jos, un umăr îl avea gol, iar la piept strângea o 
grămăjoară de blană. Prinţul Druin, își dădu 
Thorn seama, moștenitorul Jilțului Negru. 

— Pe zei! 

Thorn era înghesuită de regalitate prin toate 
colțurile. Se grăbi să-şi lase un genunchi pe podea, 
dărâmă un vas de pe un raft cu cotul, împinse 
altul când își repezi mâna să-l prindă pe primul și 
termină strângând  neîndemânatică la piept 
lucrurile pe care le răvăşise. 

— Îmi pare rău, regina mea. N-am fost niciodată 
prea bună la îngenuncheat. 

Își dădu seama că spusese exact același lucru şi 
ultima oară când se întâlniseră, pe docurile din 


Thoriby, înainte de plecarea Vântului din Sud, şi-şi 
simţi fața arzând la fel de tare ca atunci. 

Însă Laithlin păru să nu observe. 

— Cei mai mulți oameni nu sunt. Făcu un gest 
către un taburet de lângă sobă. Mai bine stai jos. 

Thorn se așeză, însă nici aşa nu se simţea prea 
confortabil. Regina și Preotul își dăduseră capetele 
pe spate şi se uitau la ea cu ochi îngustațţi, cenușii. 
Asemănarea dintre ei era stranie. Totuși, erau 
mamă și fiu, orice jurăminte ar fi făcut el să 
renunţe la familie complet, în favoarea Preoţiei. Se 
uitară amândoi la ea, într-o tăcere calmă. O 
evaluare dublă, care o făcea pe Thorn să se simtă 
de mărimea unei gămălii de ac, și, în tot acest 
timp, bebelușul sugea, sugea, sugea, cu o mânuţă 
ieșită din blană, trăgând de o şuviță de păr blond. 

— Ultima oară când ne-am întâlnit, zise Laithlin, 
ti-am spus că proștii se umflă în pene cu ce vor 
realiza, în timp ce eroii acționează. Se pare că mi- 
ai luat vorbele foarte în serios. 

Thorn încercă să-și alunge nervozitatea. Poate că 
Thoriby-ul o fi părut mai mic după tot ce văzuse, 
iar faimoșii războinici nu chiar așa de viteji după 
tot ce realizase ea, însă Regina de Aur părea la fel 
de uimitoare ca întotdeauna. 

— Mi-am dat silința, regina mea. 

— Părintele Yarvi îmi spune că ai devenit letală. 
Îmi spune că ai ucis şase oameni din Neamul 
Călăreţilor în bătălia de pe Râul Interzis. Că șapte 
oameni au venit s-o ucidă pe Împărăteasa din Sud 


și că tu te-ai luptat singură cu ei, neînarmată, și ai 
câștigat. 

— Am avut ajutor. Cel mai bun dintre profesori 
și un om bun alături de mine... oameni, chiar așa. 
Oameni buni, alături de mine. 

Laithlin afișă un zâmbet extrem de subţire. 

— Ai învăţat și ce este umilința, deci. 

— Mulțumită Părintelui Yarvi, am învăţat multe 
lucruri, regina mea. 

— Povestește-mi despre Împărăteasa din Sud. 

— Ei bine... Thorn nu se putea gândi acum decât 
la ce diferență mare era între Împărăteasă şi 
Regina Laithlin. Este tânără şi mică şi isteaţă... 

— Şi generoasă. 

Regina se uită înspre brățara elfilor de la 
încheietura lui Thorn, aruncând o lumină roz, în 
timp ce Thorn roșea din nou. 

— Am încercat să nu o accept, regina mea, 
însă... 

— Era menită să distrugă o alianţă. A ajutat la 
stabilirea alteia. N-aș fi putut spera la o 
întorsătură de situație mai bună, mulțumită 
investiţiei mele. Îţi doreşti să fi rămas în Primul 
dintre Orașe? 

Thorn clipi. 

— Eu... 

— Ştiu că Împărăteasa ţi-a cerut să rămâi. Să 
rămâi să o păzești, s-o protejezi de dușmanii ei şi 
s-o ajuţi să strunească destinul unei naţiuni 
măreţe. Într-adevăr, puţini ar primi o asemenea 


ofertă. 

Thorn înghiţi cu greutate. 

— Gettlandul este casa mea. 

— Da. Şi iată-te zăcând degeaba în Thoriby, în 
timp ce Bunica Wexen le interzice accesul navelor 
noastre pe Marea Sfărâmată, vanstermanii 
năvălesc peste graniță, iar o războinică faimoasă 
stă cu mâinile în sân, în timp ce băieţii necopțţi și 
moșii care de-abia se mai ţin pe picioare sunt 
chemaţi să lupte. Soţul meu, regele, probabil că 
arată ca un prost în ochii tăi. Ca un om care merge 
să-şi cosească pășunea cu o lingură, lăsându-și 
coasa cea nouă și bună să ruginească în cui. 
Regina îi aruncă o privire fiului ei sugar. Lumea e 
în schimbare. Trebuie să se schimbe. Însă Uthil e 
un bărbat din fier, și fierul nu se îndoaie ușor, în 
toate direcţiile. 

— Nu pare el însuși, murmură Thorn. 

Preotul și regina schimbară o privire al cărei 
înţeles ei îi scăpa. 

— Nu se simte bine, zise Yarvi. 

— Şi trebuie să aline sentimentele celor mai 
bătrâni și mai neînduplecaţi războinici, zise 
Laithlin. 

Thorn își linse buze. 

— Am făcut prea multe lucruri prostești ca să 
mai pot acuza de prostie, cu atât mai puţin un 
rege. 

— Dar ţi-ar plăcea să lupţi? 

Thorn înălță bărbia și-i susținu privirea reginei. 


— Pentru asta sunt croită. 

— Probabil că-ți zgândăre mândria de războinic 
că ești ignorată. 

— Tatăl meu mi-a spus să nu devin niciodată 
mândră. 

— Bun sfat! 

Prințul adormise şi Laithlin îl trase de la sân și i- 
l] dădu lui Safrit, trăgându-și rochia înapoi și 
încheind-o. 

— Tatăl tău a fost Păzitor Ales pentru o vreme, 
așa am înţeles. 

— Al mamei Regelui Uthil, murmură Yarvi. 

— Ce s-a întâmplat cu el? întrebă regina, în timp 
ce Safrit îl legăna pe Prinţ în braţe și gângurea cu 
blândeţe la el. 

Thorn simţi greutatea săculețului pe piept și se 
mișcă stânjenită. 

— A fost ucis într-un duel cu Grom-gil-Gorm. 

— Cel Care Frânge Săbiile. Un războinic 
înfricoşător. Un mare dușman al Gettlandului. lar 
acum ne înfruntăm din nou cu el. Am avut și eu 
odată un Păzitor Ales, al meu. 

— Hurik, zise Thorn. L-am văzut luptând în 
careul de antrenament. A fost un războinic 
redutabil. 

— M-a trădat, rosti regina, cu privirea-i rece 
ațintită asupra lui Thorn. A trebuit să-l ucid. 

Ea înghiţi în sec. 

— 0... 

— N-am mai găsit unul vrednic de a-i lua locul. 


Urmă o tăcere lungă şi apăsată. 

— Până acum. 

Ochii lui Thorn se măriră. Se uită la Yarvi, apoi 
înapoi, la regină. 

— Eu? 

Yarvi își ridică mâna schiloadă. 

— Nu eu. 

Lui Thorn începu să-i bubuie inima dintr-odată. 

— Dar... eu n-am trecut niciodată testul de 
războinic. N-am făcut niciodată jurământul unui 
războinic... 

— Ai trecut teste mult mai dure, zise regina, şi 
singurul jurământ pe care trebuie să-l facă un 
Păzitor Ales este în fața mea. 

Thorn alunecă de pe taburet și îngenunche la 
picioarele lui Laithlin, de această dată fără să mai 
răstoarne nimic în foc. 

— Spune-mi cuvintele, regina mea. 

— Eşti o tipă vitează, zise Laithlin și se aplecă în 
față, punându-și cu blândeţe degetele pe obrazul 
ei brăzdat de cicatrice. Însă nu trebuie să fii 
nesăbuită. 

— Ar trebui să ai grijă la ce jurăminte faci, zise 
Părintele Yarvi. 

— Aceasta este o povară și, în același timp, și o 
onoare. Poate o să fie nevoie să lupţi pentru mine. 
Poate o să fie nevoie să mori pentru mine. 

— Moartea ne așteaptă pe toţi, regina mea. 

Thorn nu mai trebuia să se gândească. Părea 
lucrul cel mai corect dintre toate cele pe care le 


făcuse până atunci. 

— Am visat la asta de când am putut ţine o sabie 
în mână. Sunt pregătită. Spune-mi cuvintele. 

— Părinte Yarvi? 

Koll se năpusti în încăpere, roşu de nerăbdare și 
cu răsuflarea complet tăiată. 

— Nu acum, Koll... 

— A sosit un corb! 

Întinse o bucată de hârtie, cu mici semne 
mâzgălite pe ea. 

— Mama Scaer ne răspunde, în sfârşit. 

Yarvi o desfăcu pe genunchi, cu ochii 
fulgerându-i pe deasupra semnelor. Thorn privea 
întrebătoare. Să capturezi cuvinte, aliniindu-le pe 
o bucăţică de nimic părea un act de magie pentru 
ea, la fel ca acela pe care îl făcuse Skifr în stepă. 

— Ce spune? întrebă Laithlin. 

— Grom-gil-Gorm acceptă provocarea Regelui 
Uthil. Atacurile sale vor înceta până la mijlocul 
verii. Apoi războinicii Vansterlandului și cei ai 
Gettlandului se vor ciocni în bătălie, la Dintele lui 
Amon. 

Yarvi întoarse hârtia și-și îngustă privirea. 

— Şi ce altceva? 

— Cel Care Frânge Săbiile face o provocare în 
numele său. Întreabă dacă Regele Uthil se va 
întâlni cu el în careu, bărbat contra bărbat. 

— Un duel, zise Laithlin. 

— Un duel. 

— Regele nu este suficient de zdravăn pentru a 


lupta, spuse regina, aruncând o privire fiului său. 
Preotului său. Nu poate fi suficient de zdravăn 
pentru a lupta. 

— Cu ajutorul Tatălui Pace, nu se va ajunge 
niciodată până acolo. 

— Angrenajele tale se mișcă, Părinte Yarvi. 

El mototoli hârtia și o aruncă în sobă. 

— Se mișcă. 

— Atunci, trebuie să ne pregătim să plecăm spre 
Nord într-o săptămână. 

Regina Laithlin se ridică, înaltă și semeaţă, 
inteligentă și frumoasă, iar Thorn, îngenuncheată 
la picioarele ei, credea că nu ar mai putea exista o 
femeie mai demnă de urmat ca ea. 

— Învaţ-o cuvintele. 


Halleby 


Plouase, iar focul se stinsese. Dispăruse aproape 
totul. Rămăseseră câţiva montanţi€ arşi și niște 
hornuri gata să se prăbușească. Restul satului 
Halleby era doar o grămadă de cenușă amestecată 
cu noroi și așchii. Câţiva oameni scormoneau pe 
acolo, în căutarea a ceva vrednic de a fi salvat, dar 
negăsind mai nimic. Alţi câțiva se strânseseră în 
jurul unor brazde de pământ proaspăt săpate, cu 
capetele atârnând a deznădejde. 


8 Bare de lemn sau de metal, care se așază vertical într-o 
construcție și care servesc ca piesă de susținere (n. tr.). 


— Un loc amărât chiar şi în perioadele sale de 
glorie, murmură Brand. 

— [ar asta nu e una dintre ele, zise Rulf. 

Un bătrân îngenunche între dărâmăturile unei 
case, mânjit cu funingine și cu părul rar fâlfâind, 
și zise răgușit spre cer: 

— Mi-au luat fiii. Mi-au luat fiii. Mi-au luat fiii. 

Din nou și din nou. 

— Ticălos amărât! 

Lui Rauk îi curgea nasul și și-l șterse cu dosul 
palmei, apoi tresări din nou când își ridică scutul. 
Tresărea întruna de când plecaseră din Thoriby. 

— Te doare mâna? întrebă Brand. 

— Am primit o săgeată acum câteva săptămâni. 
Mă simt bine. 

Dar nu părea bine. Arăta slab, epuizat, iar ochii 
săi apoși nu mai aveau acea expresie provocatoare 
de dinainte. Brand n-ar fi crezut în veci că-i va fi 
dor de acea expresie. Însă îi lipsea. 

— Vrei să-ți țin eu scutul pentru o vreme? 

O fulgerare a vechii mândrii, apoi Rauk păru că 
se înmoaie. 

— Mulţumesc. 

Își lăsă scutul să cadă, gemând printre dinţii 
încleştaţi în timp ce-și mișca mâna în cerc. 

— Nu prea arată ca o rană, însă, pe zei, ce doare! 

— Fără îndoială că deja începe să se vindece, zise 
Brand, aruncându-și cel de-al doilea scut pe spate. 

Nu părea să aibă nevoie de ele astăzi, căci 
vanstermanii plecaseră de mult. Un lucru bun, din 


moment ce Hunnan nu reușise să adune decât 
niște rămășițe amărâte. Vreo două duzini de băieți 
cu echipament care nu li se potrivea, un pic mai 
mari decât Koll și mult mai puţin folositori, 
holbându-se la dezastrul mistuit de foc cu ochi 
mari şi speriați. O mână de bărbaţi vârstnici, 
dintre care unul fără niciun dinte-n gură, altul 
fără păr pe cap, un al treilea cu o sabie pătată de 
rugină de la mâner și până la vârful bont. Apoi mai 
erau și cei răniţi. Rauk, un băiat care pierduse un 
ochi şi care acum avea acoperit găvanul cu niște 
bandaje prin care rana supura încontinuu, un 
altul cu un picior bolnav, care-i încetinise tot 
drumul, şi Sordaf, cu care nu era nimic în 
neregulă, din ce-și dădea Brand seama. Doar că 
era la fel de prost ca întotdeauna, normal. 

Își dezumflă obrajii şi scoase un oftat ostenit. O 
părăsise pe Thorn. Goală. În patul lui. Fără nicio 
haină pe ea. Pentru asta. Zeii știau că luase o 
mulțime de decizii greşite, însă aceasta probabil că 
era cea mai proastă. Afurisit să fie, stătea în 
lumină, în loc să stea întins la căldură. 

Rauk își masa umărul cu o mână palidă. 

— Sper că se va vindeca în curând. Nu pot sta în 
zidul de scuturi cu un braţ rănit. Ai stat în zid? 

Ar fi fost o înțepătură în această întrebare, mai 
demult, însă acum în voce nu i se mai simţea decât 
teamă. 

— Am stat, pe Râul Interzis. 

Ar fi fost un motiv de mândrie în asta, odată, 


însă acum Brand nu se putea gândi decât la 
senzația avută când pumnalul se împlântase în 
carne, așa că avea și el o umbră de teamă în glas 
când vorbi. 

— Ne-am luptat cu cei din Neamul Călăreţilor 
acolo. Sincer, nu știu de ce, dar... ne-am luptat cu 
ei. Tu? 

— Am stat. O încăierare cu niște vanstermani, 
cu câteva luni în urmă. 

Rauk fornăi din nou, amândoi molfăind amintiri 
al căror gust le displăcea amândurora. 

— Ai ucis pe cineva? 

— Am ucis, spuse Brand, gândindu-se gândi la 
chipul celuilalt bărbat, încă foarte proaspăt în 
minte. Tu? 

— Am ucis, zise Rauk, uitându-se încruntat în 
pământ. 

— Thorn a ucis șase! 

Brand o spuse mult prea tare şi mult prea voios, 
însă era disperat să vorbească despre orice altceva 
decât despre participarea lui la asta. 

— Ar fi trebuit s-o vezi luptând! Mi-a salvat viaţa. 

— Unii oameni au asta în sânge, replică Rauk, 
cu ochii apoși încă pironiți în pământ. Mie mi se 
pare că cei mai mulți încearcă doar să se descurce, 
aşa cum pot şi el. 

Brand privi încruntat către cenușa ce fusese 
înainte un sat. Care fusese viața unor oameni. 

— Să fii războinic... nu înseamnă doar înfrățire 
și bătăi pe spate, nu? 


— Nu e ca în cântece. 

— Nu. Brand își trase cele două scuturi mai sus 
pe umăr. Nu, nu este. 

— ... Mi-au luat fiii. Mi-au luat fiii. Mi-au luat 
fiii... 

Maestrul Hunnan vorbise cu o femeie care 
scăpase când veniseră vanstermanii. Acum el 
venea spre ei cu degetul mare de la mâna cu care 
tinea sabia împins sub centură, cu părul cenușiu 
fâlfâind în vânt şi cu o încruntătură și mai aprigă 
pe chip. 

— Au năvălit la apusul soarelui, acum două zile. 
Ea crede că au fost două duzini, însă nu e sigură 
și eu cred că au fost mai puţini. Aveau câini cu ei. 
Au ucis doi bărbaţi, au luat zece ca sclavi și cinci 
sau cam așa ceva erau bolnavi sau bătrâni, așa că 
i-au lăsat să ardă în case. 

— Pe zei! șopti unul dintre băieți şi făcu un semn 
de închinăciune în dreptul pieptului. 

Hunnan miji ochii. 

— Asta înseamnă războiul, băiete. La ce te-ai 
aşteptat? 

— Deci au dispărut deja de două zile. 

Brand îşi plimbă privirea pe deasupra bărbaţilor 
mai în vârstă, după care și-o mută asupra 
băiatului cu piciorul bolnav. 

— Şi noi nu suntem cea mai rapidă echipă văzută 
vreodată. Acum n-o să-i mai ajungem din urmă. 

— Nu. 

Hunnan strângea din fălci în timp ce privea spre 


nord cu ochi duri. Înspre Vansterland. 

— Însă nici nu putem lăsa asta să treacă. Nu 
departe de aici se află un sat de-al vanstermanilor. 
Chiar peste râu. 

— Rissentoft, zise Sordaf. 

— ÎL ştii? 

Ridică din umeri. 

— Are o piață de oi foarte bună. Obișnuiam să 
duc miei acolo cu unchiul meu, primăvara. Știu un 
vad în apropiere. 

— N-o să fie supravegheat? întrebă Brand. 

— Noi nu-l supravegheam. 

— Atunci, acolo vom merge. Hunnan trase de 
mânerul sabiei, scoțând-o din teacă, după care o 
împinse la loc. Traversăm prin acest vad și ne 
îndreptăm spre Rissentoft. Mișcaţi-vă cururile 
slăbănoage! 

Și puse capul în pământ şi începu să meargă. 

Brand se grăbi după el, vorbind încet, nedorind 
să-l contrazică în faţa celorlalți, căci și așa aveau 
destule dubii. 

— Maestre Hunnan, așteaptă. Dacă a fost greșit 
ce ne-au făcut ei, cum să fie corect dacă le-o facem 
noi lor? 

— Dacă nu putem răni păstorii, trebuie să rănim 
turma. 

— Nu oile au făcut asta, nici păstorii. Războinicii 
au făcut-o. 

— Acesta e războiul, zise Hunnan, mișcând din 
buze. Ce-i corect nu are nimic de-a face cu asta. 


Regele Uthil a spus că oţelul este răspunsul, așa 
că oţelul trebuie să fie. 

Brand făcu un semn cu mâna înspre 
supraviețuitorii prăpădiți ce scormoneau printre 
dărâmăturile caselor. 

— N-ar trebui să rămânem şi să-i ajutăm? La ce- 
o să ne ajute dacă dăm foc unui sat doar pentru 
că-i pe partea cealaltă a râului... 

Hunnan se întoarse spre el. 

— Ar putea ajuta următorul sat sau pe cel de 
dincolo de el! Suntem războinici, nu doici! Ai 
primit o a doua șansă, băiete, însă, în cele din 
urmă, încep să cred că am avut dreptate prima 
oară și că ai în tine mai mult din Tatăl Pace decât 
din Mama Război. 

Privind în urmă, la rezultatele făcute de Mama 
Război, Brand se întrebă dacă ăsta era un lucru 
rău. 

— Dacă familia ta ar fi fost ucisă aici, ai? Casa 
ta arsă? Sora ta, făcută sclava vreunui 
vansterman? Ai mai fi de partea răzbunării? 

Brand privi peste umăr, la ceilalți băieţi, ce-i 
urmau cu pași ezitanţi. Apoi scoase un oftat și-și 
așeză mai bine cele două scuturi. 

— Mda, zise el. Bănuiesc că da. 

Însă nu vedea ce lucru bun se realiza cu asta. 


Foc 


— Cred că am nevoie de o nouă sabie. 

Și Thorn aruncă zăngănind pe masă sabia tatălui 
ei. 

Rin mai frecă o dată sabia la care lucra cu piatra 
de lustruit și privi la ea încruntată: 

— Îmi pare cunoscută. 

— Speram ca răspunsul tău să fie unul diferit. 

— Pentru că te-ai culcat cu fratele meu? 

— Pentru că urmează o bătălie, iar Regina 
Laithlin își doreşte ca Păzitorul ei Ales să fie 
înarmat cum trebuie. 

Rin lăsă deoparte piatra de lustruit și se 
îndepărtă, plesnind din palme pentru a se curăța 
de praf. 

— Păzitorul Ales al Reginei? Tu? 

Thorn înălță bărbia și îi întoarse privirea. 

— Eu. 

Stătură aşa pentru ceva timp sau, cel puţin, așa 
li se păru. Apoi Rin luă sabia lui Thorn, o întinse, 
îi frecă mânerul banal cu degetul mare și-o lăsă 
jos. 

— Dacă Regina Laithlin a zis așa, atunci așa e. 

— Aşa zic şi eu, spuse Thorn. 

— O să ai nevoie de niște os. 

— Pentru ce? 

— Ca să se amestece cu fierul și să rezulte oţel. 
Rin arătă cu capul înspre lama strălucitoare 
prinsă pe banc, sub care se strânsese pulbere de 
oțel cenușiu. Pentru aceea am folosit oase de la un 
șoim. Însă am folosit şi oase de lup. De urs. Dacă 


o faci cum trebuie, prinzi spiritul animalului în 
lamă. Aşa că alege ceva puternic. Ceva mortal. 
Care înseamnă ceva pentru tine. 

Thorn se gândi la asta un moment, apoi îi veni o 
idee și începu să zâmbească. Părea ceva normal. 
Scoase săculeţul de la gât și împrăștie micile 
grămăjoare netede și gălbui pe tăblia mesei. Le 
purtase destul timp. Era momentul să le dea o 
întrebuințare mai bună. 

— Ce zici de oasele unui erou? 

Rin înălță din sprâncene auzind-o. 

— Chiar şi mai bine. 


Se opriră într-un luminiș presărat cu cenușă de 
lângă râu, în care se afla un cerc din pietre înnegrit 
de parcă în el ar fi ars focul focurilor. 

Rin îşi trase jos de pe umăr sacul umflat cu 
scule. 

— Am ajuns. 

— Chiar a fost necesar să venim tocmai aici? 

Thorn aruncă jos sacii cu cărbune, întinzându- 
și spatele și ștergându-și transpiraţia de pe faţă cu 
antebraţul. 

— Nu vreau să-mi fure cineva secretele. Apropo 
de asta, dacă spui cuiva ce s-a petrecut aici, va 
trebui să te omor. Rin îi aruncă o lopată lui Thorn. 
Acum, sari în râu şi scoate niște argilă. 

Thorn îi aruncă pieziș o privire încruntată, 
sugându-și gaura lăsată de dintele lipsă. 

— Încep să cred că Skifr era un profesor mai 


indulgent. 

— Cine este Skifr? 

— Nu contează. 

Se bălăci în apă până la brâu, o apă atât de rece 
că o făcu să icnească în ciuda căldurii de vară, și 
se puse pe săpat în fundul apei, smulgând bucăţi 
de argilă și aruncându-le pe mal cu lopata. 

Rin avea cu ea un vas în care pusese câteva 
bucăți de minereu de fier închis la culoare, plus 
cenușa neagră a oaselor tatălui lui Thorn, câteva 
fire de nisip și două mărgele din sticlă, după care 
începu să ungă cu argilă în jurul capacului, 
sigilându-l. 

— Pentru ce este sticla? întrebă Thorn. 

— Ca să elimine impurităţile din fier, murmură 
Rin, fără să privească în sus. Cu cât putem încinge 
mai tare cuptorul, cu atât mai pur va ieși oţelul și 
mai puternică lama. 

— Cum ai învăţat asta? 

— Am fost ucenica unei femei-fierar pe nume 
Gaden. l-am urmărit pe alţii. Am discutat cu 
vânzători de săbii din josul Râului Divin. Rin se 
bătu ușor în cap și lăsă acolo o urmă de argilă. 
Restul l-am dedus singură. 

— Eşti o fată deșteaptă, nu-i așa? 

— Când vine vorba de oţel. Rin așeză cu grijă 
ulciorul cu argilă în interiorul acelui cerc din 
pietre. Acum, înapoi în râu. 

Așa că Thorn pleoscăi iar dârdâind în apa râului, 
în timp ce Rin construia cuptorul. Stivui înăuntru 


cărbune şi pe margine pietre, pe care le lipi unele 
de altele cu argilă până ce rezultă ceva ce semăna 
cu o casă având un mic dom deasupra, înaltă până 
la piept, cu o deschizătură în partea de jos. 

— Ajută-mă să-l etanșeizez. 

Rin săpă cu mâna în argilă, alături de Thorn, 
realizând un strat gros pe partea din afară a 
cuptorului. 

— Cum este? Să fii un Păzitor ales? 

— Am visat la asta toată viaţa, zise Thorn, 
gâfâind. Şi nu mă pot gândi la altcineva pe care l- 
aş servi cu mai mare plăcere decât pe Regina 
Laithlin. 

Rin încuviință din cap. 

— Doar nu o numesc degeaba Regina de Aur. 

— Este o mare onoare. 

— Fără discuţie. Însă cum este? 

Thorn se aplecă. 

— Până acum, plictisitor. De când am făcut 
jurământul, mi-am petrecut cea mai mare parte 
din timp în casa finanţelor, încruntându-mă la 
negustorii care-i cer favoruri ce ar putea fi la fel de 
ușor cerute şi într-o limbă străină, necunoscută 
mie. 

— Te întrebi dacă n-ai făcut o greşeală? spuse 
Rin, adunând iar o mână de noroi gri. 

— Nu, se răsti Thorn, după care, în timp ce lipea 
mai multă argilă mocirloasă în crăpături, adăugă: 
Poate. N-ar fi chiar prima oară. 

— Nu ești chiar așa de dură precum pari, nu? 


Thorn trase adânc aer în piept. 
— Cine este? 


Rin suflă ușurel asupra lopeţii cu cărbuni 
aprinșşi, care se încinseră, devenind strălucitori, 
după care se așeză pe burtă și-i împinse adânc în 
gura cuptorului, umflându-și obrajii pentru a 
sufla tare, din nou şi din nou. În sfârşit, se ridică 
și se lăsă pe călcâie, privind focul ce învăluia 
cărbunii şi scotea flăcări portocalii prin 
deschizătură. 

— Ce s-a întâmplat între tine și Brand? întrebă 
ea. 

Thorn știa că va fi întrebată, însă asta n-o făcu 
să-l vină mai ușor. 

— Nu știu. 

— Nu este o întrebare chiar complicată, nu? 

— N-ai crede. 

— Ei bine, ai terminat cu el? 

— Nu, zise Thorn, surprinsă şi ea de vehemenţa 
tonului. 

— A spus el că a terminat cu tine? 

— Stim amândouă că Brand nu este chiar 
priceput la spus lucruri. Însă n-aș fi surprinsă. Nu 
sunt chiar cineva la care visează bărbaţii, nu? 

Rin o privi încruntată. 

— Bănuiesc că diferite tipuri de bărbaţi visează 
la diferite tipuri de lucruri. La fel cum fac și 
diferitele tipuri de femei. 

— Ar fi putut totuși să nu fi fugit chiar atât de 


repede, nu? 

— Îşi dorea de mult să devină războinic. Acum a 
fost șansa lui. 

— Aşa-i. Thorn trase aer în piept cu putere. Am 
crezut că va fi mai simplu după ce... ştii tu. 

— Şi n-a devenit? 

Thorn se scărpină în capul ras, pipăindu-și 
cicatricea din părul ţepos. 

— Nu, afurisit să fie, nu a devenit mai simplu! 
Nu ştiu ce-am făcut, Rin. Îmi doresc să ştiu, dar 
nu știu. N-am fost niciodată bună la nimic, decât 
la luptă. 

— Nu ştii niciodată. Ai putea să descoperi că ai 
talent la apăsatul foalelor. 

Rin le lăsă să cadă lângă gura cuptorului. 

— Când ai o greutate de ridicat, murmură Thorn 
în timp ce îngenunchea, mai bine te apuci s-o 
ridici decât să te plângi. 

Și scrâșni din dinţi, făcând acele foale să șuiere 
până când începură s-o doară umerii, s-o ardă 
pieptul și vesta să i se ude de transpirație. 

— Mai tare, zise Rin. Mai fierbinte. 

Începu să îngâne rugăciuni, uşor și încet, către 
Cel Care Stârnește Flacăra, către Cea Care Izbește 
Nicovala, către Mama Război și către Mama 
Corbilor, de asemenea, cea care adună morții și 
care face din mâna deschisă un pumn. 

Thorn munci până când gura cuptorului începu 
să arate ca o poartă către infern în întunericul care 
se pogora peste ele, ca o gură de dragon în lumina 


amurgului. Munci până când, chiar dacă ajutase 
la căratul unei corăbii în ambele sensuri peste 
ținuturile înalte, nu mai fu sigură dacă nu cumva 
acum se spetise mai tare decât atunci. 

Rin pufni. 

— Dă-te la o parte, ucigașo, îți arăt eu cum se 
face. 

Și începu și ea să lucreze la foale, calm, puternic 
și constant, la fel ca fratele ei la vâslă. Cărbunii 
străluciră și mai tare în timp ce stelele apărură pe 
cer, deasupra lor, iar Thorn murmură o rugăciune 
a ei, o rugăciune către tatăl ei, în timp ce se căuta 
cu mâna la gât, după săculeţul cu oasele lui, care 
acum erau amestecate în oțel, ceea ce i se păru 
normal. 

Pleoscăi iar în râu și bău apă, udă până la piele, 
după care sări afară şi-i luă locul lui Rin, 
imaginându-și că foalele sunt capul lui Grom-gil- 
Gorm, din nou și din nou, până când sfârși 
epuizată de munca la cuptor și leoarcă de 
transpiraţie. În sfârşit, începură să lucreze 
împreună, fiecare în câte o parte, în timp ce 
căldura îi apăsa faţa lui Thorn ca o mână uriașă, 
flăcări albăstrii-roșiatice pâlpâind și ieșind din 
deschizătură, amestecate cu fum ce se strecura în 
valuri prin crăpăturile din părțile laterale ale 
cuptorului astupate cu argilă, și scântei ce pluteau 
în sus, în noapte, către Tatăl Lună ce stătea mare, 
gras şi alb deasupra copacilor. 

Chiar când lui Thorn i se părea că pieptul îi era 


pe cale să explodeze și că braţele îi puteau sări 
afară din umeri, Rin zise „suficient“ și amândouă 
se trântiră pe spate, mânjite cu funingine și 
gâfâind din greu. 

— Și acum, ce? 

— Acum așteptăm să se răcească, zise Rin și 
scoase din sac o sticlă lunguiaţță, pe care o 
destupă. Şi ne abțiguim. 

Trase o înghiţitură lungă, în timp ce gâtul mânjit 
de funingine i se mișca în sus și-n jos, după care îi 
întinse sticla lui Thorn, ştergându-se la gură. 

— Cunoști calea către inima unei femei. 

Thorn închise ochii, simțind mirosul berii bune, 
al cărei gust îl şi testă imediat, înghițind berea și 
plescăind satisfăcută din buzele-i uscate. Rin 
ținea lopata deasupra dogorii pâlpâinde din vârful 
cuptorului, aruncând şuncă pe metalul încins. 

— Ai o mulțime de talente, nu? 

— Am făcut câteva tipuri de munci la viața mea. 

Rin sparse câteva ouă deasupra lopeţii, care 
începură să sfârâie instantaneu. 

— Se pregăteşte să înceapă o bătălie, deci? 

— Aşa se pare. La Dintele lui Amon. 

Rin presără și sare. 

— Va lupta și Brand acolo? 

— Cred că amândoi vom lupta. Totuși, Părintele 
Yarvi are alte idei. Ca de obicei. 

— Am auzit că este un bărbat foarte șşiret. 

— Fără îndoială, însă nu-și împarte isteţimea și 
cu alții. 


— Aşa au tendinţa să facă oamenii foarte șireţi, 
zise Rin, întorcând șunca ușor cu ajutorul unui 
cuțit. 

— Gorm i-a lansat o provocare Regelui Uthil 
pentru a rezolva problema. 

— Un duel? N-a mai existat vreun mânuitor de 
sabie mai înzestrat decât Uthil, așa-i? 

— Nu când e în formă maximă. Dar este departe 
de forma lui maximă. 

— Am auzit un zvon, cum că ar fi bolnav. 

Rin trase lopata de pe cuptor și se așeză pe 
genunchi, lăsând lopata între ele și făcând-o pe 
Thorn să-i plouă în gură de la mirosul de carne și 
de ouă. 

— L-am văzut ieri în Sala Zeilor, zise Thorn. 
Încerca să pară că este făcut din fier, însă, în ciuda 
iscusinței lui Yarvi când e vorba de plante, jur, de- 
abia putea să stea în picioare. 

— Nu sună prea bine, având în vedere bătălia 
care urmează. 

Rin scoase și o lingură, pe care i-o întinse lui 
Thorn. 

— Nu. Nu sună prea bine. 

Începură să înfulece și, după toată munca, 
Thorn nu era sigură dacă mâncase vreodată ceva 
mai gustos. 

— Pe zei, zise ea cu gura plină, o femeie care 
poate găti ouă și face săbii cu așa măiestrie și care 
mai aduce și bere fină cu ea? Dacă nu merge 
treaba cu Brand, mă mărit cu tine. 


Rin pufni. 

— Dacă băieţii vor arăta în continuare la fel de 
mare interes ca până acum, atunci te consider o 
partidă bună. 

Râseră amândouă de asta, mâncară şi se 
abțiguiră puţin, în timp ce cuptorul încă le mai 
încălzea chipurile. 


— Sforăi, știai? 

Thorn se trezi brusc, frecându-se la ochi, pe 
când Soarele Mamă își făcea apariţia pe cerul ca 
de piatră. 

— Au mai comentat și alții. 

Rin începu să spargă cuptorul în bucăţi cu un 
ciocan, iar Thorn dădu la o parte cărbunii 
fumegând, ţinându-și mâna la ochi, căci o briză 
iritantă răscolea tăciunii și făcea cenușa să se 
ridice în rotocoale. Rin introduse înăuntru niște 
clești și trase afară vasul din materia încălzită, 
care căpătase o culoare galbenă. Îl așeză pe o 
piatră netedă, îl sparse în bucăţi, îndepărtând 
pulberea albă și scose ceva din el, la fel cum scoţi 
un miez de nucă din coajă. 

Oţelul amestecat cu oasele tatălui ei, strălucind 
roşu-închis, nu mai mare decât un pumn. 

— Arată bine? întrebă Thorn. 

Rin îl ciocăni, îl răsuci pe toate părţile şi în cele 
din urmă zâmbi. 

— Da. Arată bine. 


Rissentoft 


În cântece, gettlanderii lui Angulf Copită- 
Despicată s-au năpustit asupra vanstermanilor 
precum șoimii din înaltul cerului la ceas de seară. 

Adunăturile Maestrului Hunnan se năpustiră 
asupra satului Rissentoft precum o turmă de oi pe 
un șir de trepte abrupte. 

Băiatul cu piciorul beteag de-abia mai era în 
stare să meargă când ajunseră la râu, așa că-l 
lăsară epuizat şi amărât pe malul sudic. Ceilalţi se 
udară până la piele trecând prin vad, iar scutul 
unui băiat fu luat de curent și dispăru la vale. Apoi 
se rătăciră într-o negură de după-amiază, aşa că 
era deja aproape de lăsarea întunericului când, 
obosiţi,  bocănind şi  mormăind,  intrară 
împleticindu-se în sat. 

Hunnan îl plesni pe un băiat după ceafă ca să 
facă liniște, după care îi împărți prin gesturi și-i 
trimise să se furișeze în grupuri de câte cinci pe 
ulițe sau să se târască pe burtă pe pământul tare 
dintre cocioabe. 

— Stai aproape! şuieră Brand către Rauk, care 
se strecura în spatele lui, cu scutul atârnând și 
arătând mai palid şi mai obosit ca oricând. 

— Locul e gol, mârâi bătrânelul fără dinţi, şi se 
părea că are dreptate. 

Brand se lipi de un perete și aruncă o privire 
printr-o ușă ce atârna deschisă. Nici măcar un 


câine nu se mai zărea pe-acolo. În afară de miasma 
sărăciei, o aromă cu care era din cale-afară de 
obișnuit, locul era abandonat. 

— Probabil că ne-au văzut venind, murmură el. 

Bătrânul înălță o sprânceană. 

— Crezi? 

— Am găsit unul aici! se auzi un strigăt speriat 
și Brand o rupse la fugă, precipitându-se pe după 
un colț al unei cocioabe din nuiele, cu scutul 
ridicat. 

Un bătrân stătea în ușa unei case, cu mâinile 
ridicate în sus. Nu era o casă mare sau una 
frumoasă. Era doar o casă. Bătrânul avea cocoașă 
şi-şi ţinea părul cenușiu și împletit în codițe într-o 
parte şi în alta a feţei, așa cum obișnuiau 
vanstermanii să îl poarte. Trei băieţi de-ai lui 
Hunnan stăteau în semicerc în jurul lui, cu 
sulițele paralel cu pământul. 

— Nu sunt înarmat, zise el, ridicând mâinile și 
mai sus. 

Avea un anumit tremur al mâinilor, și Brand nu 
prea putea să-l învinovăţească pentru asta. 

— Nu vreau să mă lupt. 

— Unii dintre noi nu vor, spuse Hunnan, pășind 
printre băieți cu sabia scoasă din teacă. Dar, 
câteodată, o luptă ne găsește pe noi, orice ar fi. 

— N-am nimic din ce aţi dori voi, zise bătrânul, 
privindu-i nervos în timp ce se adunau în jurul lui. 
Vă rog! Nu vreau să-mi dați foc la casă. Am 
construit-o cu soția mea. 


— Ea unde este? întrebă Hunnan. 

Bătrânul înghiți în sec, făcând ca gâtlejul 
acoperit de o miriște cenușie să i se miște în sus şi- 
n jos. 

— A murit iarna trecută. 

— Şi ceilalți oameni din Halleby? Crezi că ei şi-ar 
fi dorit să le fie incendiate casele? 

— Îi cunoșteam pe cei din Halleby. Bărbatul se 
linse pe buze. N-am avut nimic de-a face cu aia. 

— Totuși, nu ești deloc surprins de ce s-a 
întâmplat, nu-i așa? 

Hunnan îl lovi cu sabia. Îi provocă o tăietură 
adâncă pe mână, iar el ţipă, se clătină și se apucă 
de tocul ușii în cădere. 

— Au! zise unul dintre băieţi. 

Hunnan păși în față cu un mârâit și-l izbi pe 
bătrân în partea din spate a capului, scoțând un 
sunet de buștean despicat. Bătrânul se rostogoli, 
zvârcolindu-se, cu limba ieșită din gură, ţeapănă. 
Apoi rămase nemișcat, în timp ce sângele 
împrăștiat pe intrarea din piatră începu să se 
scurgă pe runele zeilor ce vegheau asupra casei. 

Aceeași zei care vegheau asupra caselor din 
Thoriby. Se părea că în acel moment nu vegheau 
NIMIC. 

Brand se holba înfrigurat. Se petrecuse atât de 
repede, că nu avusese timp să facă nimic. Nu 
avusese timp nici să se gândească dacă își dorea 
sau nu să oprească pe cineva. Doar se întâmplase, 
și acum stăteau cu toţii și se uitau. Se întâmplase 


și nu mai era cale de întoarcere. 

— Răspândiţi-vă, zise Hunnan. Căutaţi prin 
case, apoi daţi-le foc. Daţi-le foc la toate! 

Bătrânul chel clătină din cap, auzindu-l, iar 
Brand simţi că-l ia cu rău, însă făcură ce li se 
ceruse. 

— Eu voi rămâne aici, zise Rauk, aruncându-și 
scutul jos și așezându-se pe el. 

Brand se repezi cu umărul în cea mai apropiată 
ușă şi îngheţă. O încăpere joasă, aproape la fel ca 
odaia pe care o împărţise cu Rin, în care găsi o 
femeie lipită de sobă. O femeie slăbănoagă, într-o 
rochie jegoasă, cu vreo doi ani mai în vârstă decât 
Brand, aprecie el. Se ridică, sprijinindu-se cu o 
mână de perete, uitându-se la el, respirând greoi. 
Speriată de moarte, bănuia el. 

— Eşti bine? strigă Sordaf de afară. 

— Îs, zise Brand. 

— Ei, afurisit să fiu! rânji băiatul cel grăsan în 
timp ce-și vâra capul pe sub pragul de sus al ușii. 
Nu chiar goală, după cum văd. 

Desfăcu o funie, tăie o bucată din ea cu un cuţit 
și i-o dădu lui Brand. 

— Bănuiesc că vei obţine un preţ bunicel, ticălos 
norocos ce ești. 

— Așşa-i, zise Brand. 

Sordaf ieşi afară, clătinând din cap. 

— În război contează norocul, jur că da... 

Femeia nu vorbi şi nici el n-o făcu. Brand îi legă 
funia în jurul gâtului, nici prea strâns, nici prea 


lejer, iar ea nici măcar nu tresări. Înnodă bine 
celălalt capăt în jurul încheieturii sale, simţindu- 
se tot timpul amortit şi ciudat. Asta era ce făceau 
ceilalți războinici în cântece, nu? Luau sclavi? Nu 
părea a fi un lucru bun pentru Brand. Nici măcar 
pe-aproape. Însă, dacă n-ar fi luat-o el, ar fi luat- 
o ceilalți. Asta era ceea ce făceau războinicii. 

Afară, deja dădeau foc la case cu ajutorul 
făcliilor. Femeia scoase un fel de geamăt când îl 
văzu pe bătrân mort. Şi un altul când acoperișul 
din paie al bordeiului său luă foc. Brand nu știa ce 
să-i spună, ei sau altcuiva, iar el era obișnuit să 
păstreze tăcerea, așa că nu spuse nimic. Unul 
dintre băieți avea obrajii brăzdaţi de lacrimi în 
timp ce dădea foc la case, însă le dădea foc oricum. 
Curând, aerul se umplu de mirosul incendiilor, 
lemnul pocnind și pârâind pe măsură ce focul își 
făcea de cap și paiele arse pluteau în întuneric. 

— Care-i scopul acestor lucruri? murmură 
Brand. 

Însă Rauk nu făcea decât să-şi frece umărul. 

— O sclavă. Sordaf scuipă cu dezgust. Şi câţiva 
cârnaţi. O pradă nu prea consistentă. 

— N-am venit pentru pradă, zise Maestrul 
Hunnan, cu o încruntătură aprigă. Am venit să 
facem ce se cuvine. 

lar Brand stătu drept, ţinând o funie legată în 
jurul gâtului unei femei, şi privi un sat arzând. 


Mâncară în tăcere pâine veche, întinși pe 


pământul rece. Încă se aflau în Vansterland şi nu- 
și permiteau să facă focul, fiecare om singur cu 
gândurile sale, cu toţii străini unul pentru celălalt, 
în întuneric. 

Brand aşteptă prima geană de lumină a 
dimineţii, fâşii cenușii printre norii negri de 
deasupra lor. Nu că ar fi reușit să doarmă vreun 
pic, în orice caz. Continuase să se gândească la 
bătrân. Și la băiatul care plângea în timp ce dădea 
foc la acoperișuri. Continuase să o asculte cum 
respira pe femeia care acum era sclava lui, 
proprietatea lui, fiindcă îi pusese o funie în jurul 
gâtului şi-i dăduse foc la casă. 

— Ridică-te! şuieră Brand, iar ea se ridică încet. 

Nu-i putea zări chipul, însă umerii lăsați, de 
parcă nimic nu mai conta, spuneau totul. 

Sordaf era de pază acum și-și sufla în mâinile-i 
grăsune şi le freca una de alta, după care sufla din 
nou în ele. 

— Facem câţiva pași, zise Brand, indicând cu 
capul în direcția unor copaci din apropiere. 

Sordaf rânji la el. 

— Nu pot spune că te învinovăţțesc. Noaptea este 
rece. 

Brand îi întoarse spatele şi începu să meargă, 
trăgând de funie şi simţind-o pe femeie urmându- 
l. Merseră pe sub copaci şi prin desiș, fără să 
rostească niciunul vreun cuvânt, vreascurile 
pârâind sub cizmele lui Brand, până când lăsară 
tabăra mult în urmă. O bufniță ţipă pe undeva și 


el o trase pe femeie în tufăriș, așteptând, însă acolo 
nu se afla nimeni. 

Nu era sigur cât le luase să ajungă în partea mai 
îndepărtată a pădurii, însă Soarele Mamă era o 
pată cenușie la est când ieșiră dintre copaci. 
Scoase pumnalul făcut de Rin pentru el și tăie cu 
grijă funia din jurul gâtului femeii. 

— Pleacă, acum, zise el. 

Ea doar stătea şi se uita. Îi arătă cu degetul într- 
o direcţie: 

— Pleacă. 

Ea făcu un pas, apoi se uită în spate, mai făcu 
unul, de parcă se aștepta la vreo păcăleală. El 
rămase nemișcat. 

— Mulţumesc, șopti ea. 

Brand tresări. 

— Nu merit mulțumiri. Doar pleacă. 

Ea o luă la fugă. O urmări alergând în direcția 
din care veniseră, prin iarba udă, în jos, pe panta 
lină. În timp ce Soarele Mamă se cățăra pe cer, 
putu vedea Rissentoftul în depărtare, o pată de 
culoare pe pământ, încă fumegând. 

Se gândi că probabil o fi fost destul de 
asemănător cu Halleby-ul înainte ca războiul să 
înceapă. 

Iar acum arătau din nou la fel, amândouă. 


Lacuri înghețate 


Alaiul regelui se opri în burnița care cădea 
asupra taberei, o mie de focuri de tabără 
răspândite sub cerul întunecat, făclii ca niște 
punctuleţe clipind în vale în timp ce războinicii 
Gettlandului se adunau. Thorn sări jos și îi oferi 
reginei mâna. Nu că Laithlin avea nevoie de ajutor, 
că doar era o călăreaţă de două ori mai bună decât 
Thorn. Însă Thorn era disperată să se facă 
folositoare. 

În cântece, Păzitorii Aleşi îşi protejau reginele de 
asasini sau transmiteau mesaje secrete, ajungând 
până în mijlocul pericolului, sau luptau în dueluri 
de care atârna soarta naţiunilor. Probabil că deja 
ar fi trebuit să înveţe până acum să nu ia cântecele 
prea în serios. 

Se trezi că rătăceşște pierdută printre legiunile de 
sclavi şi de servitori în permanentă mișcare, 
târându-se în urma Reginei de Aur ca o coadă 
după o cometă, zăpăcind-o cu o sută de întrebări 
la care ea, indiferent dacă avea grijă de 
moștenitorul tronului sau nu, avea întotdeauna 
răspunsuri. O fi stat Regele Uthil în Jilțul Negru, 
însă, după câteva zile petrecute în compania lui 
Laithlin, pentru Thorn deveni clar ca bună ziua 
cine conduce de fapt Gettlandul. 

Nu mai exista nici urmă din familiaritatea 
plăcută pe care o avusese cu Vialine. Fără discuții 
sincere sau cereri să i se adreseze reginei pe 
numele mic. Laithlin avea de două ori vârsta lui 
Vialine şi încă un pic: soție și mamă, negustor 


neîntrecut, stăpâna unei gospodării întinse, la fel 
de frumoasă și de șireată pe cât de mult dădea 
dovadă de un autocontrol desăvârșit. Era tot ce şi- 
ar fi dorit o femeie să fie și încă puţin pe deasupra. 
Tot ce nu era Thorn. 

— Mulţumirile mele, murmură ea, apucându-i 
mâna lui Thorn și făcând până și săritul din șa să 
pară grațios. 

— Nu-mi doresc decât să slujesc. 

Laithlin nu-i dădu drumul la mână. 

— Nu. Tu nu te-ai născut pentru a asista la 
întâlniri prăfuite și pentru a număra monede. Tu 
vrei să lupti. 

Thorn înghiţi în sec. 

— Acordă-mi o șansă. 

— Destul de curând. Laithlin se aplecă mai 
aproape, strângând-o tare de mână pe Thorn. Un 
jurământ de credinţă are şi un revers. Am uitat 
asta o dată și nu voi mai repeta greşeala. Noi două 
ar trebui să facem fapte măreţe împreună. Fapte 
despre care să se cânte. 

— Regele meu? întrebă Părintele Yarvi îngrijorat. 

Uthil se clătina de la efortul descălecării și acum 
se rezema greoi de preotul său, palid ca o fantomă, 
cu pieptul ridicându-i-se în timp ce se sprijinea de 
sabia pe care o ţinea strâns în mână. 

— Vom vorbi mai târziu, zise Laithlin, dându-i 
drumul la mână lui Thorn. 

— Koll, pune apa la fiert! strigă Părintele Yarvi. 
Safrit, adu-mi plantele! 


— L-am văzut pe omul ăla mergând o sută de 
mile printre gheţțuri și nu s-a clătinat niciodată, 
zise Rulf, stând alături de Thorn cu braţele 
încrucișate. Regele nu se simte bine. 

— Nu. 

Thorn îl urmări pe Uthil cum se îndrepta 
clătinându-se spre cort, cu un braț petrecut pe 
după umerii preotului său. 

— Și cu bătălia asta care se apropie... Mare 
ghinion, să știi! 

— Părintele Yarvi nu crede în ghinion. 

— Eu nu am încredere în cârmaci, iar ei tot nu 
mă lasă în pace, chiar și așa. 

Rulf chicoti, auzind-o. 

— Cum mai e mama ta? 

Thorn se uită la el încruntată. 

— Nefericită din cauza alegerilor mele, ca de 
obicei. 

— Încă mai sar scântei în confruntările voastre? 

— Dacă tot întrebi, nici pe departe pe cât eram 
noi două obișnuite. 

— Poftim? Bănuiesc că una dintre voi s-a mai 
maturizat un pic între timp. 

Thorn miji ochii. 

— Poate că una din noi are un războinic bătrân 
și înțelept care s-o înveţe virtuțile familiei. 

— Toată lumea ar trebui să fie norocoasă așa ca 
tine. Rulf își aţținti privirea în pământ, 
scărpinându-se în barbă. M-am gândit că poate... 
aş putea să-i fac o vizită. 


— Îmi ceri mie permisiunea? 

— Nu. Dar totuși mi-ar plăcea s-o am. 

Thorn ridică din umeri a neajutorare. 

— Departe de mine intenţia de-a interveni între 
doi tineri îndrăgostiți. 

— Sau de mine. Rulf îi aruncă o privire complice 
peste umăr, uitându-se la ea pe sub sprâncene. 
Pentru asta o să dispar ușor înspre vest, cred... 

Thorn se întoarse și-l văzu pe Brand venind spre 
ea. 

Sperase că va reuși să dea cu ochii de el, însă 
imediat ce-l văzu deveni foarte nervoasă. De parcă 
ar fi pășit pentru prima oară în careul de 
antrenament, iar el era adversarul ei. Acum ar fi 
trebuit să fie apropiaţi unul de celălalt, nu? Dintr- 
odată, simţi că n-are nicio idee cum trebuie să se 
comporte cu el. Să facă glume nesărate, cum 
făceau camarazii de vâsle unul cu altul? Să 
zâmbească duios, precum o fecioară cu cineva 
care-i face curte? De o regalitate de gheaţă, 
precum Regina Laithlin cu un datornic? Înfiorător 
de precaută, ca un parior isteț ce-și ține zarurile 
ferite de orice privire? 

Fiecare pas făcut de el, care-l aducea mai 
aproape de ea, părea un pas în spate pe un lac 
îngheţat, gheaţa crăpând sub greutatea ei, fără să 
aibă habar unde ar putea s-o trimită următorul 
pas. 

— Thorn! rosti el, privind-o drept în ochi. 

— Brand, zise ea, întorcându-i privirea. 


— N-ai mai rezistat să nu mă vezi, nu? 

Deci glume nesărate. 

— Pretendenţii erau înșiruiți de-acasă de la mine 
și până la nenorocitele de docuri. Şi așa de mulţi 
bărbați plâng din cauza frumuseţii mele, că de- 
abia mai rezist. 

Și-şi apăsă un deget pe o nară și suflă muci în 
noroi din nara cealaltă. 

— Ai o sabie nouă, zise el, uitându-se în jos, la 
centura ei. 

Ea-și apăsă un deget sub garda masivă a sabiei 
pe care o trase pe jumătate afară, pentru ca el să 
poată scoate cealaltă jumătate cu un clincănit 
discret. 

— De la cel mai bun săbier de pe Marea 
Sfărâmată, fără îndoială. 

— Pe zei, a devenit bună! 

Mângâie cu degetul mare semnătura lui Rin de 
pe șanțul de pe tăiș, tăie cu sabia într-o parte și în 
alta, după care o ridică pentru a se uita cu un ochi 
de-a lungul tăișului, făcând ca Soarele Mamă să 
arunce reflexii pe oţelul lucios și să strălucească 
orbitor când o rază se lovi de vârf. 

— N-am avut ocazia să fac nimic deosebit cu ea, 
zise Thorn, dar mă bucur din plin că o am. 

Brand fluieră ușor. 

— Este un oţel de calitate. 

— Amestecat cu oasele unui erou. 

— Chiar așa? 

— Cred că am purtat suficient de mult oasele 


tatălui meu atârnate la gât. 

El rânji în timp ce-i dădu sabia înapoi, iar ea se 
trezi că rânjeşte la rândul ei. 

— Credeam că Rin te-a refuzat. 

— Nimeni n-o refuză pe Regina Laithlin. 

Brand avea pe chip acea expresie a lui de 
profundă uimire. 

— Cum? 

— Şi-a dorit ca Păzitorul ei Ales să fie înarmat 
conform statutului său, zise ea, băgând sabia în 
teacă cu un pocnet. 

El rămase cu gura căscată, în timp ce sensul 
cuvintelor ajungea la el. 

— Ştiu ce crezi. Thorn îşi lăsă umerii să cadă. 
Nici măcar nu am un scut. 

El închise gura cu un pocnet. 

— Mă gândesc că tu ești scutul și că nu există 
altul mai bun. Dacă aș fi regină, pe tine te-așş alege. 

— Regret să-ți spulber speranţele, dar mă 
îndoiesc că vei ajunge vreodată regină. 

— Nicio rochie nu mi s-ar potrivi. Scutură ușor 
din cap și începu iar să zâmbească. Thorn Bathu, 
Păzitor Ales. 

— Şi tu, ce-ai mai făcut? Încă n-ai salvat 
Gettlandul? V-am văzut strângându-vă pe plajă. 
Ce mai mulțime de tineri campioni! Fără a uita și 
câţiva strămoși. 

Brand tresări. 

— N-aş putea spune c-am salvat prea multe. Am 
ucis un fermier bătrân. Am furat niște cârnaţi. Am 


dat foc la un sat pen' că se afla pe partea greșită a 
râului. Am luat o sclavă. Brand se scărpină în cap. 
I-am dat drumul. 

— Nu te poţi abţine să faci ce trebuie, nu-i așa? 

— Nu cred că Hunnan are aceeași părere. l-ar 
plăcea să spună tuturor că sunt o rușine, însă ar 
fi nevoit să admită și că atacul său a fost o rușine, 
așa că... Îşi dezumflă obrajii, arătând mai confuz 
decât oricând. Voi face mâine jurământul de 
războinic. Alături de niște băieţi care n-au mai rotit 
o sabie nici de furie. 

Thorn adoptă tonul Părintelui Yarvi: 

— Lasă-l pe Tatăl Pace să verse lacrimi din cauza 
metodelor! Mama Război surâde când vede 
rezultatele! Cred că ești mulțumit. 

El privi în pământ. 

— Probabil. 

— Nu ești? 

— Te-ai simţit vreodată prost? Din cauza acelor 
oameni pe care i-ai ucis? 

— Nu prea. De ce, ar trebui? 

— Nu spun c-ar trebui. Te întreb doar dacă te-ai 
simţit sau nu prost. 

— Nu, nu m-am simțit. 

— Ei, tu eşti atinsă de Mama Război. 

— Atinsă? Thorn pufni. M-a plesnit de mi-a 
înroşit pielea. 

— Să fiu războinic, să am camarazi alături, asta 
e tot ce mi-am dorit vreodată... 

— Nu există dezamăgire mai mare decât 


obținerea a ceea ce ţi-ai dorit. 

— Unele lucruri merită așteptarea, zise el, 
privind-o în ochi. 

Ea nu mai avea nicio îndoială cu privire la ce-și 
dorea el acum. Începu să se întrebe dacă nu 
cumva traversarea acestui lac îngheţat s-ar putea 
dovedi nu chiar atât de dificilă. Poate că e suficient 
să faci câte un pas pe rând și să te bucuri de 
experiență. Făcu un pas, venind mai aproape de 
el. 

— Unde ai culcușul? 

El nu dădu înapoi. 

— Sub stele, bănuiesc. 

— Un Păzitor Ales primește un cort. 

— Încerci să mă faci gelos? 

— Nu, e doar unul mic. Mai făcu un pas mic. 
Însă are şi pat. 

— Începe să-mi placă povestea asta. 

— Totuși, mi-e cam frig. Mai făcu un pas mic și 
amândoi zâmbiră. De una singură. 

— Aş putea vorbi cu Sordaf pentru tine, cred că 
ti-ar putea încălzi o pătură trăgând un vânt în ea. 

— Sordaf reprezintă tot ce și-ar putea dori 
vreodată o femeie, însă eu am avut mereu gusturi 
ciudate. Întinse mâna, folosindu-se de degete ca 
de un pieptăn, şi-i dădu părul la o parte de pe faţă. 
Am pe altcineva în minte. 

— O mulţime de oameni se uită la noi, zise 
Brand. 

— De parcă mi-ar păsa vreun piculeţ. 


Lașitate 


Îngenuncheară înșirați unul lângă celălalt, 
formând o linie. Trei băieţi mai tineri și Brand. Doi 
dintre ei ațintiseră sulițele spre bătrânul fermier. 
Unul plânsese când dăduse foc la niște case. 
Ultimul lăsase singurul sclav capturat să scape. 

Ce mai războinici! 

Și totuşi erau aici, alături de luptătorii 
Gettlandului adunaţi în jurul lor, o mulțime 
înarmată și echipată, pregătită să-i primească în 
frăția lor. Pregătiți să îi accepte drept camarazi, 
atunci când îi vor întâmpina pe Grom-gil-Gorm și 
pe vanstermanii săi în locul stabilit. Pregătiți să-i 
poarte cu ei în îmbrăţișarea Mamei Război. 

Regele Uthil se schimbase foarte mult în 
decursul anului în care Brand nu-l mai văzuse, și 
nu în bine. Pielea îi devenise la fel de gri-oțelie ca 
și părul, iar ochii lăcrimoși i se înfundaseră în 
orbitele ca niște găuri întunecate. Părea micşorat 
în jilțul său, de-abia mai mișcându-se, de parcă 
Cercul Regelui de pe frunte era o greutate 
zdrobitoare, iar mâinile îi tremurau strângând 
sabia scoasă din teacă. 

Părintele Yarvi stătea cocoţat pe un taburet 
alături de rege, iar Regina Laithlin stătea foarte 
dreaptă, cu umerii trași în spate și cu pumnii 
încleștați pe genunchi, măturând mulțimea cu 


privirea ei rece, de parcă ar fi compensat 
slăbiciunea soțului său cu tăria ei. 

Thorn stătea lângă umărul reginei, cu bărbia 
ridicată și cu o expresie provocatoare pe chip, cu 
braţele încrucișate şi cu brăţțara elfilor lucind rece 
și alb la încheietură. Arăta precum cineva desprins 
din cântece, un Păzitor Ales din capul ras pe 
jumătate şi până-n vârful degetelor de la picioare. 
Lui Brand de-abia îi venea să creadă că se dăduse 
jos din patul ei cu doar o oră în urmă. Cel puţin, 
avea măcar un lucru de care să se simtă mândru. 

Regele își plimbă încet privirea de-a lungul 
șirului de băieţi, până la Brand, şi-şi drese glasul: 

— Sunteţi tineri, zise el, cu o voce foșşnitoare și 
slabă, care de-abia se putea face auzită peste 
vântul ce făcea materialul cortului să fluture. Dar 
Maestrul Hunnan v-a considerat suficient de 
valoroși, iar  Gettlandul este împresurat de 
dușmani. 

Se ridică puţin din jilț, o umbră a bărbatului care 
îl încântase pe Brand cu discursul său pe plaja din 
fața Thoriby-ului. 

— Vom mărșălui către Dintele lui Amon pentru 
a ne încrucișa săbiile cu vanstermanii în bătălie și 
avem nevoie de orice scut! 

Îl cuprinse un acces de tuse și continuă hârâit: 

— Oţelul este răspunsul. 

Apoi se prăbuși înapoi în jilț, iar Părintele Yarvi 
se aplecă pentru a-i șopti ceva la ureche. 

Maestrul Hunnan păși în faţă, cu sabia ridicată, 


și-l privi în ochi, încruntat, pe primul băiat din 
rând. 

— Juri credinţă Gettlandului? 

Băiatul înghiţi cu dificultate. 

— Jur! 

— Juri să-ţi serveşti regele? 

— Jur! 

— Juri să stai alături de camaradul tău în zidul 
din scuturi și să-ți asculți superiorii? 

— Jur! 

— Atunci, ridică-te, războinic al Gettlandului! 

Băiatul se supuse, arătând mai mult speriat 
decât bucuros, și toți bărbaţii din jurul său 
bubuiră cu pumnii în piepturi, răpăiră cu cozile de 
la securi în ramele scuturilor şi bocăniră cu 
cizmele în pământ în semn de aprobare. 

Brand se chinui să înghită, reușind cu 
dificultate. În curând va fi rândul său. Ar fi trebuit 
să fie cea mai fericită zi din viaţa sa. Dar, în timp 
ce se gândea la cenușa rămasă din Halleby și din 
Rissentoft, la bătrânul lăsat plin de sânge în 
pragul ușii sale şi la femeia cu funia în jurul 
gâtului, numai mândrie nu simţea. 

Mulțimea chiui când cel de-al doilea băiat spuse 
al treilea său „Jur“, iar bărbatul din spatele său îl 
împunse, făcându-l să țâșnească în picioare ca un 
pește ce sare din iaz. 

Brand îi prinse privirea lui Thorn, iar gura ei se 
strâmbă într-un zâmbet subțire. l-ar fi zâmbit și el 
înapoi, dacă n-ar fi fremătat, plin de îndoieli. Fă ce 


se cuvine, îi spusese mama sa cu ultima suflare. 
Făcuseră ce se cuvine ieri noapte la Rissentoft? 

Al treilea băiat avea din nou lacrimi în ochi în 
timp ce făcea jurămintele, însă războinicii le 
socotiră ca fiind lacrimi de mândrie şi-i acordară 
cele mai zgomotoase aclamații de până atunci, 
ciocnirea armelor iritând nervii şi-așa întinși ai lui 
Brand. 

Hunnan încleștă fălcile, încruntându-se şi mai 
tare în timp ce se apropia de el, iar oamenii 
amuțţiră. 

— Juri credinţă Gettlandului? 

— Jur! murmură Brand, cu gura uscată. 

— Juri să-ţi servești regele? 

— Jur! murmură Brand, cu inima bubuindu-i în 
urechi. 

— Juri să stai alături de camaradul tău în zidul 
din scuturi și să-ți asculți superiorii? 

Brand deschise gura, însă cuvintele nu ieșiră. 
Tăcerea se prelungi. Zâmbetele păliră. Simţea 
fiecare privire aţțintită asupra lui. O hârjâire 
discretă de metal începu să se audă în timp ce 
războinicii se foiau, nerăbdători. 

— Ei bine? se răsti Hunnan. 

— Nu. 

Liniştea se prelungi parcă și mai mult, precum 
liniștea de dinaintea unei ruperi de nori, după care 
un murmur de neîncredere începu să se facă auzit. 

Hunnan se holba la el, perplex. 

— Cum? 


—  Ridică-te, băiete, se auzi vocea hârâită a 
regelui, în timp ce zgomotul creștea din ce în ce 
mai furios când Brand se ridică în picioare. N-am 
mai auzit un asemenea lucru până acum. De ce 
nu-ți rostești jurământul? 

— Pentru că e un laş, mugi Hunnan. 

Mai multe murmure, din ce în ce mai furioase. 
Băiatul de lângă Brand se uita la el cu ochii 
căscațţi. Rulf încleștă pumnii. Părintele Yarvi ridică 
o sprânceană. Thorn făcu un pas în față, mișcând 
din buze, însă regina o opri ridicând degetul. 

Cu un efort epuizant, regele ridică o mână 
osoasă, cu ochii la Brand, iar războinicii amuţiră. 

— L-am întrebat pe el. 

— Poate că sunt un laș, zise Brand, deși glasul îi 
sună mult mai îndrăzneț decât de obicei. Maestrul 
Hunnan a omorât un bătrân fermier ieri-noapte, 
iar eu am fost prea laș pentru a-l opri. Am dat foc 
unui sat, iar eu am fost prea laș ca să spun ceva. 
A pus trei elevi să se lupte cu unul singur ca test, 
iar eu am fost prea laș ca să-i ţin partea celui 
singur. Să fiu alături de cel slab, împotriva celui 
puternic. Nu asta ar trebui să facă un războinic? 

— Mincinos nenorocit ce ești! răcni Hunnan. O 
să te... 

— Tacă-ţi gura, mârâi Părintele Yarvi, până când 
regele îţi cere să vorbeşti. 

Maestrul de arme avea o încruntătură ucigașă, 
însă lui Brand nu-i păsa. Se simţea de parcă i se 
luase o greutate de pe umeri. De parcă avusese din 


nou greutatea Vântului din Sud pe umeri şi acum 
ar fi scăpat brusc de ea. Simţea, pentru prima dată 
de când părăsise orașul Thoriby, că stătea în 
lumină. 

— Vrei pe cineva care nu se teme de nimic? 
Întinse braţul drept în față. Acolo stă. Thorn 
Bathu, Păzitorul Ales al Reginei. În Primul dintre 
Orașe s-a luptat singură cu șapte oameni și a 
salvat-o pe Împărăteasa din Sud. Se cântă despre 
ea pe tot întinsul Mării Sfărâmate! Și totuși mai 
degrabă acceptaţi băieţi care de-abia știu de ce 
capăt al suliței trebuie să ţină. Ce mândrie 
nebunească e în asta? Ce prostie? Am visat mereu 
să devin războinic. Să te slujesc pe tine, regele 
meu. Să lupt pentru ţara mea. Să am întotdeauna 
un frate credincios alături de mine. 

Îl privi pe Hunnan drept în ochi și ridică din 
umeri. 

— Dacă asta înseamnă să fii războinic, atunci nu 
vreau să iau parte la așa ceva. 

Furia izbucni din nou, iar Regele Uthil fu încă o 
dată nevoit să ridice mâna-i tremurătoare pentru 
a se face liniște. 

— Unii dintre cei de-aici s-ar putea să nu dea doi 
bani pe vorbele tale, zise el. Însă nu sunt vorbele 
unui laş. Unii oameni sunt atinși de Tatăl Pace. 

Ochii săi obosiţi se mutară la Yarvi, după care la 
Thorn, şi una din pleoape începu să i se zbată. Așa 
cum unele femei sunt atinse de Mama Război. 
Moartea... ne așteaptă pe toți. 


Mâna de pe sabie îi tremura mai tare ca oricând. 

— Fiecare trebuie să ne găsim propria... noastră 
cale... către poarta ei... 

Căzu în față. Părintele Yarvi ţâşni de pe taburetul 
său şi-l prinse înainte să se prăbușească, iar sabia 
îi alunecă din poală şi căzu zăngănind în noroi. Îl 
ridică pe rege din jilt împreună cu Rulf, după care 
îl conduseră, ţinându-l între ei, înapoi în cortul 
său. Capul i se bălăbănea. Picioarele i se târau 
prin noroi. Murmurul se ridică din ce în ce mai 
mult, însă acum erau șocați și temători. 

— Regele și-a scăpat sabia. 

— Un semn rău. 

— Ghinion în luptă. 

— Favorurile zeilor sunt în altă parte... 

— Calmaţi-vă! 

Regina Laithlin se ridică, măturând mulțimea cu 
privirea-i plină de dispreț. 

— Sunteţi războinicii Gettlandului sau niște 
sclave tinere puse pe bocit? 

Ridicase sabia regelui din noroi, strângând-o la 
piept la fel ca el, însă nu exista nici urmă de 
tremur în mâna ei, nici ochii nu-i avea umezi și 
nici vocea nu-i era slabă. 

— Nu este timp de îndoieli! Cel Care Frânge 
Săbiile ne așteaptă la Dintele lui Amon! Poate că 
regele n-o să fie alături de noi, dar ştim cu toţii ce- 
ar spune. 

— Oţelul este răspunsul! lătră Thorn, și brățara 
elfilor luci roşie ca flacăra. 


— Oţelul! răcni Maestrul Hunnan, ţinându-și 
sabia ridicată, iar metalul șuieră pe măsură ce 
săbiile erau trase afară, iar el parcă înțepă cerul 
cu vârful sabiei sale. 

— Oţelul! Oţelul! Oţelul! incantau în același timp 
o sută de glasuri. 

Brand fu singurul care păstră tăcerea. Crezuse 
mereu că să faci ce se cuvine înseamnă să fii 
alături de frații tăi. Dar poate că să faci ce se 
cuvine înseamnă să nu lupti deloc. 


Locul stabilit 


Armatele Vansterlandului și ale Gettlandului se 
priveau una pe cealaltă, despărțite de o vale puţin 
adâncă, cu iarbă bogată și verde. 

— Un loc bun de păscut pentru o turmă de oi, 
zise Rulf. 

— Sau pentru o bătălie. 

Thorn miji ochii şi examină creasta din partea 
opusă, punându-și mâna streașină la ochi din 
cauza soarelui pentru a vedea războinicii mai bine, 
dar ce văzu fu câte o sabie fulgerând ici și colo 
când lumina Soarelui Mamă cădea pe ea. Zidul din 
scuturi al vanstermanilor era destul de spaţiat, iar 
printre goluri, în spatele scuturilor, se vedeau 
puncte vopsite în culori strălucitoare, cu sulițe cu 
vârful aţintit în sus, și steagul întunecat la culoare 
al lui Grom-gil-Gorm, ridicat şi atârnând nemișcat, 


în centru, în timp ce în față se afla o mână de 
arcași ce se ițeau prin spaţiile dintre scuturi, iar în 
cele două părți laterale se aflau cei înarmaţi mai 
uşor. 

— Arată atât de asemănător cu armata noastră, 
încât ai impresia că priveşti în oglindă, murmură 
Yarvi. 

— În afară de nenorocitul ăla de turn al elfilor, 
zise Thorn. 

Dintele lui Amon se înălța dintr-o formațiune de 
stâncă ce se afla în capătul îndepărtat al liniei 
vanstemanilor, un turn gol pe dinăuntru ce avea 
de treizeci de ori înălțimea unui om, înalt și subțire 
ca o sabie ascuțită la vârf, făcut de elfi dintr-o rețea 
de bare din metal. 

— La ce a servit în trecut? întrebă Koll, 
studiindu-l înmărmurit. 

— Cine mai ştie acum? zise Preotul. Un fel de far 
de semnalizare? Un moment al aroganței elfilor? 
Un templu al Zeiţei Unice, pe care au sfărâmat-o 
în bucăţi? 

— O să-ţi spun eu ce-o să devină. Rulf arunca 
priviri sumbre la oștile adunate la umbra lui. O 
piatră funerară. Un mormânt pentru multe sute 
de oameni. 

— Multe sute de vanstermani, se răsti Thorn. 
Bănuiesc că oastea noastră este mai numeroasă. 

— Așa-i, zise Rulf. Însă războinicii cu experienţă 
sunt cei care câștigă bătăliile, iar în privinţa asta 
stăm cam la fel. 


— lar Gorm este cunoscut pentru faptul că-și 
ține călăreţii ascunși, zise Părintele Yarvi. Forța 
noastră este oarecum egală cu a lor. 

— Şi numai unul dintre noi are regele alături. 

Rulf aruncă o privire înspre tabără. Uthil nu mai 
părăsise patul pe care bolea de seara trecută. Se 
spunea că Ultima Poartă stă deschisă pentru el, 
iar Părintele Yarvi nu negase. 

— Chiar și o victorie ar lăsa Gettlandul slăbit, 
rosti Preotul, și Bunica Wexen o știe foarte bine. 
Bătălia aceasta face parte din planul ei. Ştia că 
Regele Uthil n-ar putea vreodată să refuze o 
bătălie. Singura victorie de aici ar fi dacă niciunul 
din noi n-ar lupta. 

— Ce vrajă de-a elfilor ai plăsmuit ca să faci să 
se petreacă asta? întrebă Thorn. 

Părintele Yarvi îşi etală zâmbetul dur. 

— Sper ca un mic truc magic preoţesc să dea 
roade. 

Koll își mângâia vaga sa urmă de barbă în timp 
ce privea peste vale. 

— Mă întreb dacă și Fror este printre ei. 

— Probabil, zise Thorn. 

Un om alături de care se antrenaseră, cu care 
râseseră, alături de care luptaseră și vâsliseră. 

— Ce-o să faci dacă o să te ciocnești de el în 
luptă? 

— Probabil că-l voi ucide. 

— Atunci, să sperăm că n-o să vă ciocniţi. Koll 
ridică un braț pentru a arăta cu degetul. Iată-i, 


vin! 

Steagul lui Gorm era în mișcare, un grup de 
călăreţi  desprinzându-se din centrul oștii și 
coborând acum pe coastă. Thorn îşi făcu loc 
printre cei mai de seamă războinici ai regelui, până 
ajunse alături de Laithlin, însă regina îi făcu semn 
să plece. 

— Stai în spate, Thorn, și ţine-ţi gluga pe cap. 

— Locul meu este alături de tine. 

— Astăzi nu ești pavăza mea, ci sabia. Câteodată 
este cel mai bine ca o sabie să fie ţinută ascunsă. 
Dacă va veni și momentul tău, o să afli. 

— Da, regina mea. 

Șovăind, Thorn își trase gluga în sus și aşteptă 
până când cei din alaiul regal își găsiră fiecare 
locurile lor, furișându-se cu gluga trasă pe cap ca 
o hoaţă și îndreptându-se către partea din spate, 
în locul despre care nimeni nu compune cântece. 
Mărşăluiră în jos pe pantă, iar copitele aruncară 
în spate cu noroi smuls din solul moale. Doi 
purtători de steag îi însoțeau, al lui Lauthlin auriu, 
iar al lui Uthil gri-oţeliu, ambele fluturând în timp 
ce briza le umfla. 

Vanstermanii veniră mai aproape, din ce în ce 
mai aproape. Douăzeci dintre cei mai de seamă 
războinici ai lor, cu coifuri înalte, cu încruntături 
severe, cu părul împletit în cozi și cu inele de aur 
încrustate în zale. Și, în faţa lor, cu colierul din 
mânere de săbii smulse de la dușmanii învinși 
înconjurându-i gâtul gros de patru ori, venea omul 


care îl ucisese pe tatăl lui Thorn. Grom-gil-Gorm, 
Cel Care Frânge Săbiile, în plină glorie războinică. 
În stânga lui stătea purtătorul obișnuit de steag, 
un sclav shend uriaș ce avea la gât o zgardă 
încrustată cu ghinturi din granate, iar pe spate îi 
flutura un veșmânt negru. În dreapta călăreau doi 
băieți cu păr alb scunzi şi îndesaţi, unul cu un 
zâmbet batjocoritor pe față și cu scutul enorm al 
lui Gorm în spate, celălalt cu un rânjet războinic 
şi cu sabia de uriaş a lui Gorm în mâini. Între ei şi 
rege, cu maxilarul încleștat atât de tare încât 
întregul scalp ras îi zvâcnea, venea călare Mama 
Scaer. 

— Salutări, gettlanderi! 

Copitele giganticului cal al lui Gorm clefăiră în 
noroi în timp ce acesta se opri în fundul mlăștinos 
al văii şi rânji către cerul strălucitor. 

— Soarele Mamă surâde deasupra locului în 
care ne întâlnim! 

— Un semn bun, zise Părintele Yarvi. 

— Pentru care din noi? întrebă Gorm. 

— Pentru ambele părţi, poate? 

Laithlin îşi îndemnă calul să înainteze. Thorn de- 
abia se putea abţine să nu vină fuguţa lângă 
regină, ca s-o poată proteja, însă își forță călcâiele 
să rămână la locul lor. 

— Regină  Laithlin! Cum e posibil ca 
înţelepciunea și frumuseţea ta să sfideze trecerea 
anilor? 

— Cum e posibil ca forţa și curajul tău să facă la 


fel? întrebă regina. 

Gorm se scărpină gânditor în barbă. 

— Ultima oară când am fost în Thoriby nu părea 
să fiu chiar atât de apreciat. 

— Zeii nu oferă dar mai de preţ decât un dușman 
de seamă, spune mereu soțul meu. Gettlandul nu 
putea avea pretenția la un dușman mai de seamă 
decât Cel Care Frânge Săbiile. 

— Mă flatezi, iar mie îmi face o profundă plăcere. 
Dar unde este Regele Uthil? Eram atât de 
nerăbdător să reînnod prietenia care ne leagă de 
atunci, din Sala Zeilor. 

— Mă tem că soţul meu n-a putut veni, zise 
Laithlin. M-a trimis pe mine în locul său. 

Gorm afișă o mutră îmbufnată. 

— Puţini războinici se ridică la nivelul lui. 
Bătălia va fi cu mult mai puţin măreaţă din pricina 
absenței lui. Însă Mama Corbilor nu stă să aștepte 
pe nimeni, oricât ar fi el de faimos. 

— Mai există o opţiune, rosti Yarvi, oprindu-și 
calul lângă cel al reginei. O cale prin care s-ar evita 
vărsarea de sânge. O cale prin care noi, cei din 
Nord, ne-am putea elibera de sub jugul Marelui 
Rege din Skekenhouse. 

Gorm înălță o sprânceană. 

— Eşti şi magician, nu doar preot? 

— Ne rugăm cu toţii la aceiași zei, cântăm despre 
faptele acelorași eroi, suferim cu toții din cauza 
vremii nefavorabile. Și totuși Bunica Wexen ne 
asmute unul împotriva celuilalt. Dacă va avea loc 


o bătălie azi, la Dintele lui Amon, a oricui va fi 
victoria, numai ea va avea de câștigat. Ce n-ar 
putea realiza  Vansterlandul şi  Gettlandul 
împreună? Se aplecă în șa, în faţă, înflăcărat. Hai 
să facem din pumn o mână deschisă! Hai să facem 
o alianţă între noi! 

Thorn icni când îl auzi și nu fu singura. Un 
murmur străbătu mulțimea de războinici din 
ambele tabere, jurăminte șoptite și priviri furioase, 
însă Cel Care Frânge Săbiile ridică mâna pentru a 
se face liniște. 

— O idee îndrăzneață, Părinte Yarvi! Fără 
discuţie, ești un om foarte şiret. Vorbești în numele 
Tatălui Pace, aşa cum ar trebui să facă un preot! 

Gorm mișcă din buze nefericit, trase aer pe nas 
și-l lăsă să iasă cu un oftat. 

— Însă mă tem că nu se poate realiza. Preoteasa 
mea este de altă părere. 

Yarvi clipi către Mama Scaer. 

— Este? 

— Noua mea preoteasă este. 

— Salutări, Părinte Yarvi! 

Cei doi tineri cu părul alb ce purtau sabia și 
scutul se dădură într-o parte pentru a lăsa un 
călăreț să treacă printre ei, un călăreț acoperit cu 
o mantie, cocoţat pe un cal alburiu. Îşi trase gluga 
de pe cap, iar vântul rece îi flutură părul blond 
peste fața-i suptă, dezvăluindu-i ochii ce ardeau 
ca aprinși de febră în timp ce zâmbea. Un zâmbet 
atât de strâmbat de amărăciune, că ţi-era și greu 


să te uiţi la el. 

— O cunoşti pe Mama Isriun, cred, murmură 
Gorm. 

— Răsfăţata lui Odem, șuieră Regina Laithlin, și, 
după cum reieşea din glasul ei, asta nu figura 
printre planurile sale. 

— Te înşeli, regina mea, zâmbi strâmb Isriun. 
Singura mea familie este Preoţimea acum, ca și în 
cazul Părintelui Yarvi. Singurul nostru părinte 
este Bunica Wexen, nu-i așa, frate? După 
groaznicul ei eșec din Primul dintre Orașe, a simţit 
că Sora Scaer nu mai poate fi de încredere. 

Chipul lui Scaer se contorsionă când auzi cum o 
numește. 

— M-a trimis pe mine să-i iau locul, continuă 
Isriun. 

— Şi tu i-ai permis? murmură Yarvi. 

Gorm plescăi cu acreală, fiind clar că era departe 
de-a fi satisfăcut. 

— Am un jurământ față de Marele Rege, de care 
trebuie să ţin seama. 

— Cel Care Frânge Săbiile este şi înţelept, şi 
puternic, zise Isriun. Îşi reaminteşte care este locul 
său în ordinea firească a lucrurilor. 

Gorm parcă deveni și mai acru când o auzi, însă 
păstră o tăcere solemnă. 

— Ceva ce voi, cei din Gettland, aţi uitat. Bunica 
Wexen cere ca voi să fiți pedepsiţi pentru aroganţa 
voastră, pentru insolenţa și pentru lipsa voastră de 
loialitate. Chiar acum, Marele Rege adună o 


armată numeroasă de inglezi și de luptători din 
Ținuturile de Jos, mii și mii de oameni. L-a chemat 
pe campionul său, Yilling cel Strălucitor, să le 
conducă! Cea mai mare oștire pe care a văzut-o 
vreodată Marea Sfărâmată! Gata să mărșăluiască 
prin Thorvenland întru gloria Zeiţei Unice! 

Yarvi pufni. 

— Şi eşti şi tu alături de ei, Grom-gil-Gorm? 
Îngenunchezi în fața Marelui Rege? Te prosternezi 
în fața Zeiţei sale Unice? 

Părul lung de pe chipul brăzdat de cicatrice al 
lui Gorm fusese dat la o parte de vânt, așa că 
încruntătura sa părea dăltuită în piatră. 

— Sunt alături de cei în fața cărora am făcut 
jurămintele, Părinte Yarvi. 

— Totuși, adăugă Isriun, frângându-și mâinile 
subțiri cu nerăbdare, Preoţii vorbesc mereu în 
numele păcii. Zeița Unică oferă întotdeauna 
iertare, oricât de puţin ar merita cei cărora le-o 
oferă. Să eviţi vărsarea de sânge este o dorință 
nobilă. Totuși, susţinem oferta noastră de a 
rezolva treburile: regii noştri să se dueleze. Îşi 
răsfrânse buzele. Dar mi-e teamă că Uthil este 
prea bătrân, prea slăbit și prea gârbovit de boală 
pentru a lupta. Fără îndoială, pedeapsa Zeiţei 
Unice pentru lipsa lui de loialitate. 

Laithlin îi aruncă o privire lui Yarvi, iar Preotul 
încuviință discret din cap. 

— Uthil m-a trimis pe mine în locul său, zise ea, 
și Thorn își simți inima, care deja bătea în ritm 


accelerat, cum începe să-i bubuie sub coaste. O 
provocare adresată regelui trebuie să fie o 
provocare şi pentru regina lui. 

Mama Isriun scoase un râset batjocoritor, ca un 
lătrat. 

— O să te lupţi tu cu Cel Care Frânge Săbiile, 
regină aurită? 

Laithlin îşi răsfrânse buzele. 

— O regină nu se luptă, copilă. Păzitorul meu 
Ales o va face în locul meu. 

Iar Thorn simţi un calm desăvârșit coborându-se 
asupra eci, în timp ce începu să zâmbească sub 
glugă. 

— Este o mârșăvie, ţipă Isriun, al cărei zâmbet 
pierise. 

— Este legea, zise Yarvi. Fiind preoteasa regelui, 
tu ar trebui să știi mai bine. Tu ai lansat 
provocarea. Noi o acceptăm. 

Gorm flutură din mâna-i masivă, nepăsător, de 
parcă îndepărta un fluture ce-l sâcâia. 

— Mârşăvie sau lege este același lucru. O să mă 
lupt cu oricine ar fi. 

Vorbea de parcă era plictisit. 

— Arată-mi campionul tău, Laithlin, și mâine 
dis-de-dimineaţă ne vom întâlni aici și-l voi ucide, 
îi voi frânge sabia și-i voi lua mânerul, pe care îl 
voi adăuga pe lanţul meu. 

Întoarse privirea către războinicii Gettlandului. 

— Dar Păzitorul tău Ales ar trebui să știe că 
Mama Război a suflat asupra mea în leagăn și că 


s-a prezis că niciun bărbat nu mă va putea ucide. 

Laithlin îi zâmbi subţire și brusc parcă toate 
lucrurile s-ar fi așezat cuminţi la locul lor, precum 
o  încuietoare bine unsă, iar însărcinarea 
prevăzută de zei pentru Thorn Bathu ar fi fost în 
sfârșit revelată. 

— Păzitorul meu Ales nu este un bărbat. 

Așa că se ivi momentul când sabia trebuia 
scoasă din teacă. Thorn își desfăcu mantia și o 
aruncă la pământ. În tăcere, războinicii 
Gettlandului se dădură la o parte, făcându-i loc și 
lăsând-o să înainteze cu calul printre ei, ţinându- 
și privirea aţintită asupra Regelui Vansterlandului. 

Și, atunci când o zări, sprânceana acestuia se 
arcui a îndoială. 

— Grom-gil-Gorm, rosti ea ușor, în timp ce trecu 
de Laithlin și de Yarvi. Cel Care Frânge Săbiile. 

Calul lui Isriun se dădu la o parte din calea ei. 

— Cel Care Lasă Copiii Orfani. 

Thorn mână calul până lângă el, făcându-i 
chipul să strălucească roșiatic de la lumina 
puternică a brăţării sale făcute de elfi, și se aplecă 
spre el pentru a-i șopti: 

— Moartea a sosit pentru tine. 


O expresie dârză 


După aceea, pentru ceva timp, nu se mișcară 
deloc. Părul ei îi gâdilă fața, iar coastele ei se 


apăsară de ale lui de fiecare dată când trăgea aer 
în piept. Îl sărută pe gura deschisă, își frecă nasul 
de fața lui, iar el nu se clinti. Alunecă de lângă el, 
se întinse cu un mormăit mulțumit, iar el nu făcu 
niciun gest. Se bâțâi pe lângă el, își frecă fruntea 
de umărul lui, respirația domolindu-i-se încet- 
încet, devenind regulată, iar el rămase nemișcat. 

Fără îndoială, el ar fi trebuit să o ţină în braţe 
mai strâns decât ţine un avar aurul și să încerce 
să preţuiască la maximum orice moment petrecut 
impreună. 

Dar Brand se simţea iritat, posac și speriat. 
Parcă pielea ei umedă lipită de a lui reprezenta o 
capcană şi căldura ei îl înăbușea, așa că se 
îndepărtă de ea, se ridică în picioare, își prinse 
capul în pânza cortului în întuneric și o sfâșie cu 
mâna, înjurând și făcând-o să fâlfâie. 

— I-ai predat o lecţie cortului meu, fără discuţie, 
se auzi vocea lui Thorn. 

El de-abia îi întrezărea conturul trupului. Poate 
doar o semilună de lumină pe umărul ei atunci 
când se propti într-un cot. O licărire undeva, în 
coada ochilor ei. O sclipire aurie în păr. 

— Deci ai de gând să te lupţi cu el? zise Brand. 

— Bănuiesc că da. 

— Cu Grom-gil-Gorm. 

— Dacă el nu e prea speriat şi se hotărăște să nu 
apară. 

— Cu Cel Care Frânge Săbiile. Cu Cel Care Lasă 
Copiii Orfani. 


Numele căzură nemiloase în întuneric. Nume la 
auzul cărora măreţii războinici se cutremurau. 
Nume cu care mamele își speriau copiii. 

— La câte dueluri a participat el? 

— Sunt vreo câteva. 

— Şi tu, la câte? 

— Ştii la câte, Brand. 

— La niciunul. 

— Pe-acolo, pe undeva. 

— Câţi oameni a ucis el? 

— Abisuri pline cu cadavre, răspunse Thorn și 
vocea îi deveni mai dură, acum, iar de sub pătură 
se ițea o scânteiere de la brăţara elfilor. Probabil 
că mai multe decât orice om din jurul Mării 
Sfărâmate. 

— Câte mânere are pe lanţul ăla al lui? O sută? 
Două? 

— lar cel al tatălui meu este unul dintre ele. 

— Vrei să-i calci pe urme? 

Sclipirea deveni o strălucire, indicându-i nivelul 
de furie la care ajunsese. 

— Din moment ce întrebi, sper să-l omor pe 
ticălosul ăla gigant şi să-i las cadavrul pradă 
corbilor. 

Între ei, se lăsă tăcerea şi cineva trecu pe afară 
cu o torță, făcând ca lumina portocalie să cadă pe 
fața lui Thorn şi să-i dezvăluie cicatricea în formă 
de stea de pe obraz. Brand îngenunche, ținându- 
și fața la aceeași înălțime cu a ei. 

— Putem pur și simplu să plecăm. 


— Nu, nu putem. 

— Părintele Yarvi, el te-a amestecat în asta. Un 
truc, o cacealma, cum s-a întâmplat cu cel care a 
vrut să ne otrăvească în Yaletoft. Este în întregime 
planul său... 

— Și ce dacă este? Nu sunt copil, Brand, am avut 
ochii deschişi. Am făcut un jurământ faţă de el și 
altul față de regină și știu ce presupune fiecare. 
Ştiam că s-ar putea să fiu nevoită să lupt pentru 
ea. Ştiam că s-ar putea să trebuiască să mor 
pentru ea. 

— Dacă am fura cai, am putea să fim la zece mile 
depărtare în zori. 

Ea lovi cu putere în pătură și se întinse pe spate, 
acoperindu-și fața cu mâinile. 

— N-o să fugim, Brand. Niciunul dintre noi n-o 
să fugă. l-am spus lui Gorm că moartea a sosit 
pentru el. Ar fi o mică deziluzie pentru toată lumea 
dacă n-aş mai apărea, nu? 

— Ne-am putea îndrepta spre sud, către 
Throvenland, să ne alăturăm unui echipaj şi să 
coborâm pe Râul Divin. Spre Primul dintre Orașe. 
Vialine ne-ar oferi un adăpost. Pentru numele 
zeilor, Thorn, el este Cel Care Frânge Săbiile... 

— Brand, opreşte-te! se răsti ea atât de 
neașteptat, că el tresări. Crezi că eu nu știu? Crezi 
că nu-mi bâzâie deja capul ca un cuib de viespi 
nenorocite? Crezi că nu știu că toţi cei din tabără 
își fac aceleași calcule și că toți ajung la același 
rezultat? 


Se aplecă în față, mult, cu ochii strălucitori. 

— O să-ţi spun ce poţi să faci pentru mine, 
Brand. Ai putea fi singurul bărbat de pe o rază de 
cincizeci de mile care să creadă că voi câștiga. Sau, 
cel puțin, să te prefaci că pot. Nu este alegerea ta, 
e a mea, iar eu am făcut-o deja. Alegerea ta este să 
fii susținătorul meu sau să pleci. 

El îngenunche acolo, gol, clipind pentru o clipă 
de parcă ar fi fost pălmuit. Apoi trase adânc aer în 
piept, tremurând, și îl dădu afară zgomotos. 

— O să fiu mereu alături de tine. Mereu. 

— Ştiu că o să fii. Dar se presupune că eu ar 
trebui să fiu cea îngrozită. 

— Îmi pare rău. Întinse mâna, îi atinse faţa în 
întuneric şi ea-și presă obrazul de mâna lui. Doar 
că... Ne-a luat mult timp să ajungem aici. Nu 
vreau să te pierd. 

— Nici eu nu vreau să fiu pierdută. Dar ştii că 
m-am născut pentru asta. 

— Dacă cineva poate să-l învingă, aceea ești tu. 

Îşi dorea să creadă asta. 

— Ştiu. Dar e posibil să nu mai am mult timp la 
dispoziție. 

Îl apucă de încheietură și-l trase în pat. 

— Nu vreau să mi-l petrec discutând. 


Brand stătea cu sabia lui Thorn pe genunchi și 
o lustruia. 

O lustruise deja de la mânerul masiv și până la 
vârful sclipitor de vreo douăsprezece ori. În timp 


ce stelele păleau, iar cerul se lumina și Soarele 
Mamă se arăta din spatele Dintelui lui Amon. 
Oţelul nu putea deveni mai strălucitor de-atât, nici 
ascuțișul mai tăios. Totuși, el freca întruna, 
murmurând rugăciuni către Mama Război. Sau 
aceeaşi rugăciune, din nou și din nou. 

— ... las-o să trăiască, las-o să trăiască, las-o să 
trăiască... 

Îţi doreşti un lucru când nu poţi să-l obţii. Când 
îl obţii, în minte îţi încolțesc îndoieli. Apoi, când 
crezi că l-ai putea pierde, te trezești că ai nevoie de 
el mai tare ca oricând. 

Părintele Yarvi mormăia niște rugăciuni de-ale 
sale în timp ce își făcea de lucru cu o oală de pe 
foc, iar din când în când arunca vreo câteva frunze 
uscate dintr-un săculeț sau dintr-altul într-o 
fiertură ce mirosea ca picioarele nespălate. 

— Te-ai putea opri din frecat, zise el. 

— Nu pot să stau cu ea în careu, răspunse 
Brand, răsucind furios sabia pentru a începe să 
lucreze și partea cealaltă. Tot ce pot să fac este să 
lustruiesc și să mă rog. Intenţionez să fac ambele 
lucruri cât mai bine. 

Brand ştia că Thorn nu va arăta nicio urmă de 
teamă. Şi avea chiar și urma unui surâs pe față în 
timp ce stătea cu coatele pe genunchi și cu mâinile 
atârnând şi bălăbănindu-se ușor, brăţara elfilor de 
la  încheietură strălucind  orbitor. Avea o 
apărătoare din oțel pe mâna stângă, dar, în afară 
de asta, nu mai avea nicio armură, ci doar 


apărători din piele de care erau cusute din loc în 
loc inele din oţel, legate strâns cu benzi și curele, 
așa că nu mai rămânea nimic de care cineva să se 
poată agăța. Regina Laithlin stătea alături de ea, 
legându-i părul încurcat strâns în jurul capului, 
degetele mișcându-i-se cu îndemânare, sigure, de 
parcă ar fi participat la un banchet de nuntă, nu 
la un duel. Două chipuri dârze, fără îndoială. Cele 
mai dârze din toată tabăra, căci, dintre toţi, ele 
erau cele care aveau cel mai mult de pierdut. 

Așa că, atunci când Thorn privi înspre el, Brand 
se strădui să încuviinţeze din cap şi să afișeze cea 
mai dârză expresie a sa. Măcar atât putea face. 
Asta, să lustruiască și să se roage. 

— Este pregătită? murmură Yarvi. 

— E Thorn. Ea este mereu pregătită. Orice ar 
crede idioții ăștia. 

Războinicii se adunaseră de la prima geană de 
lumină, iar acum era o mulțime de oameni ce 
șopteau privind în toate părțile, înghesuiți în jurul 
corturilor, aruncând priviri pe deasupra umerilor 
celorlalți. Maestrul Hunnan se afla în primul rând 
și nu s-ar fi putut încrunta mai tare de-atât, 
pentru că i-ar fi plesnit pielea cutată de pe frunte. 
Brand putea vedea îngrijorarea şi dezgustul de pe 
chipurile lor. Întrucât o fată oarecare trebuia să 
lupte pentru onoarea Gettlandului, în timp ce 
războinicii cu jurăminte vechi stăteau și nu făceau 
nimic. O fată care picase la test și care fusese 
numită criminală. O fată care nu purta nicio 


armură și nu strângea niciun scut în mână. 

Thorn nu arătă niciun un semn că i-ar fi păsat 
vreun pic de părerea lor în timp ce se ridică în 
picioare, dură, arătând înaltă şi suplă ca un 
păianjen, așa cum arătase și Skifr, dar mai înaltă, 
mai lată în umeri și mai puternică, întinzându-și 
brațele la maximum și  strângându-și şi 
desfăcându-și degetele, cu maxilarul încordat și cu 
ochii ațintiți către vale. 

Regina Laithlin își așeză o mână pe umărul ei. 

— Mama Război să fie alături de tine, Păzitorul 
meu Ales! 

— Întotdeauna a fost alături, regina mea, zise 
Thorn. 

— Se apropie momentul, spuse Părintele Yarvi şi 
turnă o parte din fiertura lui într-o cană, pe care 
i-o întinse cu mâna sănătoasă. Bea asta. 

Thorn adulmecă și sări înapoi. 

— Miroase îngrozitor! 

— Cele mai bune fierturi miros așa. Asta îţi va 
ascuţi simţurile, îţi va face mâinile mai rapide și-ţi 
va amorți orice durere. 

— Înseamnă că trişez? 

— Mama Isriun se va folosi de orice truc pe care 
îl cunoaște. Și Yarvi îi întinse din nou cana 
aburindă. Un campion trebuie să câștige, restul e 
țărână. 

Thorn se ţinu cu o mână de nas, înghiţi tot și 
scuipă cu dezgust. 

Rulf păși în față, cu scutul întins ca o tavă, pe 


care erau așezate două cuțite, proaspăt ascuţite. 

— Eşti sigură că nu vrei zale? 

Thorn scutură din cap. 

— Iuţeala va fi cea mai bună armură a mea și cea 
mai bună armă. luţeala, surpriza şi agresivitatea. 
Dar și astea m-ar putea ajuta destul de mult. 

Luă pumnalele și le înfipse în tecile de pe piept 
și de pe coaste. 

— Încă unul, pentru noroc. 

Brand îi întinse pumnalul pe care îl făcuse Rin 
pentru el, cel pe care îl purtase cu el în aval și în 
amonte pe Râul Divin și pe Râul Interzis. Cel care 
îi salvase viața în stepă. 

— O să am grijă de el. 

Thorn îl înfipse la centură, în spate. 

— Mai degrabă o să aibă el grijă de tine, 
murmură Brand. 

— O mulțime de cuțite, spuse Părintele Yarvi. 

— Am rămas o dată fără niciunul și nu prea mi- 
a plăcut experienţa, zise Thorn. Cel puţin, n-o să 
mor fără să am cu ce să înjungbhii și eu, la rândul 
meu. 

— N-o să mori. 

Brand se asigură că glasul nu-i era plin de 
îndoieli, chiar dacă inima îi era copleșită de ele. 

— O să-l ucizi pe ticălos. 

— Aşa-i. Ea se aplecă aproape de el. Simt că 
intestinele o să-mi iasă prin fund. 

— N-aş şti niciodată. 

— Teama te păstrează vigilent, murmură ea, 


strângând şi deschizând palmele. Teama te 
menţine în viaţă. 

— Fără îndoială. 

— Îmi doresc ca şi Skifr să fi fost aici. 

— Nu ţi-a mai rămas nimic de învăţat de la ea. 

— Un pic din magia elfilor nu mi-ar strica, totuși. 
Pentru orice eventualitate. 

— Şi să-ţi ştirbească din glorie? Nu. 

Brand îi arătă ambele laturi ale sabiei și 
strălucirea îngheţată de la marginile pe care le tot 
lustruise de la prima geană de lumină. 

— Să nu eziţi! 

— Niciodată, zise ea, în timp ce lăsa sabia să 
alunece în agățătoarea de pe coaste și întindea 
mâna după secure. Tu de ce ai ezitat? În ziua 
aceea, pe plajă? 

Brand rememoră evenimentele ce se petrecuseră 
în decursul unui an lung și ciudat, până când 
ajunse şi la partea cu careul de antrenament de pe 
plajă. 

— M-am gândit la ce se cuvine. 

Răsuci securea pe ambele părți, făcând ca 
literele elfilor scrijelite pe oţel în cinci limbi să 
scânteieze. 

— Analizam ambele puncte de vedere, ca un 
prost ce sunt. 

— M-ai fi învins, dacă n-ai fi făcut-o. 

— Poate. 

Thorn înfipse securea la locul ei. 

— Aş fi picat testul și Hunnan nu m-ar mai fi 


supus la altul. Nu l-aș mai fi omorât pe Edwal. N- 
aş mai fi fost numită ucigașă. Nu m-aș mai fi 
antrenat cu Skifr, n-aș mai fi vâslit pe Râul Divin 
în jos, n-aş mai fi salvat-o pe Împărăteasă şi nici 
nu s-ar mai fi făcut cântece despre faptele mele 
măreţe. 

— Eu nu mi-aș mai fi pierdut locul în raidul 
regelui, zise Brand. Acum aș fi un demn războinic 
al Gettlandului, făcând tot ce mi-ar spune 
Maestrul Hunnan să fac. 

— Şi mama m-ar fi măritat cu un bătrân prost, 
iar eu aș fi purtat cheia cum nu trebuie și aș fi 
cusut foarte prost. 

— Nu l-ai mai înfrunta pe Grom-gil-Gorm. 

— Nu. Însă nici n-am mai fi avut vreodată... ce- 
om avea noi acum. 

El o privi în ochi pentru o clipă. 

— Mă bucur că am ezitat. 

— Și eu. 

Atunci îl sărută. Un ultim sărut înainte de 
furtună. Buzele ei moi, lipite de ale lui. Răsuflarea 
ei, fierbinte în răcoarea dimineţii. 

— Thorn? Koll stătea lângă ei. Gorm este în 
careu. 

Brand voia să urle, dar se forță să zâmbească. 

— Cu cât începi mai repede, cu atât îl ucizi mai 
repede. 

Scoase sabia lui Odda și începu să bată cu 
mânerul în scutul lui Rulf, iar ceilalți îl imitară și 
ei cu armele și cu armurile lor, zgomotul 


răspândindu-se printre rândurile de oameni, care 
începură să strige, să răcnească, să-și cânte 
sfidarea. Nu era ea chiar campioana pe care şi-ar 
fi ales-o ei, însă, chiar și așa, era campioana 
Gettlandului. 

lar Thorn păși dreaptă prin tunetul de metal 
bubuitor, în timp ce războinicii se despărțeau în 
fața ei precum pământul în faţa plugului. 

Mergând cu pași mari la întâlnirea cu Cel Care 
Frânge Săbiile. 


Oțel 


— Te-am așteptat, rosti Gorm-gil-Gorm cu vocea 
sa cântată. 

Stătea așezat pe un taburet cu cei doi purtători 
de sabie și de scut cu părul alb îngenuncheaţi 
alături de el, unul dintre ei zâmbindu-i lui Thorn, 
celălalt uitându-se la ea cu o căutătură urâtă, de 
parcă el era cel care trebuia să lupte cu ea. În 
spatele lor, de-a lungul laturii estice a careului, 
erau aliniați douăzeci dintre cei mai apropiaţi 
războinici ai lui Gorm, din mijlocul cărora se zărea 
Mama Isriun privind cu severitate, cu părul 
răsfirat în jurul feței supte de o adiere de vânt, iar 
alături de ea se afla Sora Scaer cea supărată. În 
spatele lor se aflau sute de oameni, siluete negre 
ce se împrăștiau până în vârful coamei, deasupra 
căreia strălucea Soarele Mamă ce se ivea de 


dincolo de Dintele lui Amon. 

— M-am gândit să te mai las un pic să trăiești. 

Thorn scoase la iveală expresia ei cea mai dârză 
în timp ce pășea printre Regina Laithlin și Părintele 
Yarvi. leşi în fața celor mai buni douăzeci de 
oameni ai Gettlandului și înaintă până pe bucăţica 
de pământ cu iarbă tăiată foarte scurt. Un careu 
la fel ca multe altele în care se antrenase ea, cu 
latura de opt pași și cu câte o suliță înfiptă în 
fiecare colţ. 

Un careu în care ori ea, ori Grom-gil-Gorm va 
muri. 

— Fără cadouri pentru mine. 

Cel Care Frânge Săbiile ridică din umerii săi 
masivi, făcând ca armura sa grea, prin care 
șerpuiau linii din aur, să scoată o șoaptă metalică. 

— Timpul se târăște când Ultima Poartă se află 
atât de aproape. 

— Poate că stă mai aproape de tine decât de 
mine. 

— Poate, rosti el, jucându-se gânditor cu unul 
dintre mânerele de pe lanţ, apoi întrebă: Deci tu 
ești Thorn Bathu? 

— Da. 

— Cea despre care se cântă în cântece? 

— Da. 

— Cea care a salvat-o pe Împărăteasa din Sud? 

— Da. 

— Cea care a câștigat de la ea o relicvă 
nepreţuită. 


Gorm aruncă o privire în jos, înspre brăţara 
elfilor, ce strălucea roșiatic precum un cărbune 
încins la încheietura lui Thorn, și înălță din 
sprâncene. 

— Am considerat toate acele cântece minciuni. 

Ea ridică din umeri. 

— Unele dintre ele. 

— Oricât ar fi adevărul de impresionant, 
niciodată nu este îndeajuns pentru barzi, nu-i 
aşa”? 

Gorm își luă scutul de la băiatul cel zâmbăreţ, 
un obiect enorm, vopsit în negru și cu rama ciobită 
și îndoită de o sută de lovituri vechi. Daruri de la 
nenumăraţii bărbaţi pe care-i omorâse în careuri 
ca acesta. 

— Cred că ne-am mai întâlnit. 

— În Skekenhouse, unde stăteai în genunchi în 
fața Marelui Rege. 

Obrazul i se strâmbă, arătând un ușor semn de 
nemulțumire. 

— Cu toţii trebuie să îngenunchem în fața cuiva. 
Ar fi trebuit să te recunosc mai devreme, dar te-ai 
schimbat. 

— Da. 

— Eşti fiica lui Storn Headiander. 

— Da. 

— A fost un duel strașnic. 

Băiatul încruntat îi dădu sabia lui Gorm, care își 
strânse degetele imense în jurul mânerului, 
pentru a o scoate. O sabie monstruoasă, pentru 


care Thorn ar fi avut nevoie de ambele mâini ca s- 
o rotească, dar pe care el o mânuia la fel de ușor 
ca pe o nuia de salcie. 

— Să sperăm că şi despre al nostru se va 
compune un cântec grozav. 

— Nu conta pe un rezultat identic, zise Thorn, 
privind cum reflexia Soarelui Mamă aluneca pe 
oţelul strălucitor. 

El ar fi avut de partea lui alonja, forța și armura, 
însă, îngreunat de tot acel metal, ea ar fi avut de 
partea ei iuțeala. Ea ar fi rezistat mai mult. Cine 
ar fi avut de partea lui marele avantaj al curajului 
rămânea de văzut. 

— Am participat la ceva dueluri și am băgat ceva 
oameni sub tumuluri, așa că am învăţat un lucru. 
Să nu contezi niciodată pe rezultat. 

Ochii lui Gorm se mutară asupra îmbrăcăminții 
lui Thorn, asupra armelor, evaluându-le la fel cum 
și ea îl evalua pe el. Ea se întrebă ce forță vedea el 
la ea. Ce slăbiciuni. 

— Nu m-am mai luptat niciodată cu o femeie, 
totuși. 

— Şi nici nu te vei mai lupta. Asta este ultima ta 
luptă, zise ea și ridică bărbia către Gorm. 
Răsuflarea Mamei Război nu te va proteja de mine. 

Spera ca el să arate un semn de furie, ceva ce l- 
ar fi putut irita, o iritare care poate ar fi dus la 
nervozitate, însă Regele Vansterlandului nu-i 
arătă decât un mic zâmbet trist. 

— Aha, încrederea celor tineri. S-a profeţit că 


niciun bărbat nu mă va ucide. 

Se ridică, umbra-i enormă înălțându-se 
deasupra ei prin iarba ca o miriște, un uriaș ce-și 
făcuse apariţia din cântece. 

— Nu că tu ai putea. 


— Mamă Război, las-o să trăiască! bâigui Brand, 
cu pumnii atât de strânși că îl dureau. Mamă 
Război, las-o să trăiască... 

O tăcere deplină se lăsă asupra văii după ce 
luptătorii îşi ocupară poziţiile. Doar foșnetul 
vântului prin iarbă, o pasăre ţipând la mare 
înălțime, pe cerul ca de fier, zăngănitul discret al 
echipamentului de război scos de un bărbat sau 
altul, când se foia cu nervozitate. Mama Isriun păși 
în spaţiul gol dintre cei doi campioni. 

— Sunteţi pregătiţi să ucideţi? Sunteţi pregătiți 
să muriți? 

Preoteasa ridică mâna, între degetele căreia 
ținea o pană albă de gâscă. 

— Sunteţi pregătiți să înfruntaţi judecata Zeiţei 
Unice? 

Gorm stătea drept şi înalt, mare cât un munte, 
cu scutul său enorm în fața corpului și cu sabia 
cea lungă la spate. 

— Mama Război va fi judecătorul meu, mormăi 
el. 

Thorn se ghemui aproape de pământ, cu dinţii 
dezveliți într-un rânjet malefic, încordată ca un arc 
întins la maximum. 


— Oricare. Întoarse capul și scuipă. Sunt 
pregătită. 

— Atunci, începeți! strigă Mama Isriun, și lăsă 
pana să cadă, grăbindu-se să iasă de acolo, de pe 
iarba scurtă, ca să ajungă între războinicii din 
partea opusă. 

Pana pluti ușor-ușor, în jos, fiecare ochi, din 
ambele tabere, fiind aţintit asupra ei. O prinse un 
vârtej, care o învolbură și o răsuci. Pluti în jos, din 
ce în ce mai jos, fiecare răsuflare, a fiecărui om din 
cele două tabere, se oprite. 

— Mamă Război, las-o să trăiască, Mamă 
Război, las-o să trăiască... 


În aceeaşi clipă în care pana uşoară atinse iarba 
tunsă scurt ţâșni și Thorn. Nu uitase lecţiile lui 
Skifr. Îi erau impregnate în carne. Atacă 
întotdeauna. Loveșşte prima. Lovește rapid. 

Un salt și vântul se grăbi să o întâmpine. Gorm 
stătea nemișcat, privind. Două salturi și zdrobi 
pana în ţărână cu călcâiul. El era tot complet 
nemișcat. Trei pași şi ea deja sărea asupra lui, 
urlând, atacând de sus cu securea lui Skifr și de 
jos cu sabia făurită cu oasele tatălui său. Acum se 
mișcă şi el, se mișcă pentru a o întâmpina, sabia 
ei se izbi de a lui și securea smulse așchii din 
scutul său. 

Își dădu seama, instantaneu, că nu mai luptase 
niciodată cu cineva la fel de puternic. Ea era 
obișnuită cu un scut care ceda atunci când îl 


lovea, cu cineva care se clătina de la intensitatea 
atacurilor ei. Dar izbirea scutului lui Gorm se 
compara cu izbirea unui stejar bine înfipt în 
pământ. Lovirea sabiei lui îi făcea corpul să vibreze 
din palmă şi până în vârful nasului, făcându-i, în 
același timp, dinţii să clănțăne. 

Totuși, Thorn nu era genul de persoană care să 
se descurajeze la primul semn de surpriză. 

Gorm își înfipsese nepăsător greaua-i cizmă 
stângă în față cu nepăsare, iar ea se lăsă în jos, 
încercând să i-o agaţe cu cârligul de la secure și 
să-l doboare. El făcu un pas în spate cu grație, în 
ciuda staturii sale imense, iar ea îl auzi mârâind și 
simţi enorma sabie coborând cu putere în jos, 
biciuind-o ca o coadă de scorpion. Ea doar se feri, 
lăsându-se în jos pe sub ea, în timp ce sabia 
șfichiuia în urma ei într-un unghi ucigător, o 
lovitură menită să despice scuturi în două, să 
despice coifuri, să despice țeste, creând un curent 
de aer rece ce-o lovi peste față. 

Se răsuci, în căutarea unei deschideri ce i-ar fi 
permis o lovitură, însă nu găsi niciuna. Gorm 
mânuia sabia aia monstruoasă la fel cum mânuia 
mama ei un ac, fără furie sau inconștientă, doar 
control. Privirea îi era calmă, analizând, testând, 
cu scutul cât o ușă care nu cobora niciun pic. 

Ea socoti prima ciocnire ca pe un rezultat de 
egalitate, așa că dansă înapoi către locul ei, în 
căutarea unui spaţiu care să-i permită o nouă 
oportunitate de atac. În căutarea unei noi 


deschideri. 

Încet, cu precauţie, Cel Care Frânge Săbiile făcu 
un pas în direcția centrului careului, apăsând, 
printr-o mișcare de răsucire, cizma-i uriașă în 
țărână. 


— Da! șuieră Rulf când Thorn ţâșni înainte, 
lansând un vârtej de lovituri. Da! 

Lamele clincăniră când se izbiră de scutul lui 
Gorm, iar Brand strânse pumnii atât de tare, încât 
unghiile i se înfipseră în palme. 

Icni când Thorn se rostogoli pe sub arcul 
sclipitor făcut de sabia lui Gorm, când se aruncă 
mârâind şi lovindu-i scutul, când respinse o 
lovitură cu dispreţ și sări cu grație din raza lui de 
acțiune, folosind din plin lărgimea careului. Ea se 
lansă într-o clătinare de beţiv, cu armele 
mișcându-se așa cum obișnuia Skifr să le 
manevreze, în timp ce Gorm o studia pe deasupra 
ramei scutului, încercând să ghicească un anumit 
tipar în tot acel haos. 

— Este prudent, șuieră Regina Laithlin. 

— Lipsit de armura profeției sale, murmură 
Părintele Yarvi. Se teme de ea. 

Regele Vansterlandului făcu din nou un pas 
greoi, răsucindu-și cizma în pământ de parcă 
încerca să înfigă piatra de temelie a monumentului 
unui erou. Era doar nemișcare absolută, în timp 
ce Thorn era toată numai mișcare. 

— La fel ca Marea Mamă împotriva Pământului 


Tată, murmură Rulf. 

— Marea Mamă câștigă întotdeauna bătălia, zise 
Laithlin. 

— În timp, zise Părintele Yarvi. 

Brand tresărea mereu asistând la duel, incapabil 
să-l privească, incapabil să privească în altă parte. 

— Mamă Război, las-o să trăiască... 


Scutul lui Gorm era la fel de solid ca poarta unei 
cetăți. Thorn n-ar fi reușit să-l sfărâme nici cu 
ajutorul unui berbec şi a douăzeci de bărbaţi 
puternici. Și să se învârtească în jurul lui era 
aproape la fel de dificil. Nu mai văzuse niciodată 
un scut mânuit cu asemenea abilitate. Era foarte 
rapid în mișcări și chiar mai rapid când trebuia să 
se ascundă în spatele scutului, pe care însă îl ţinea 
foarte sus. Cu fiecare pas pe care îl făcea cizma-i 
uriașă parcă se avânta prea departe, mai mult 
decât era prudent, piciorul lui ivindu-se de sub 
partea de jos a ramei. De fiecare dată când ea 
vedea acest lucru întâmplându-se îi părea o 
slăbiciune. 

Tentant. Foarte tentant. 

Poate prea tentant? 

Doar un prost ar considera că un războinic de 
talia lui n-ar avea niciun truc la îndemână, iar 
Thorn nu era deloc proastă. Fii mai rapidă, mai 
dură, mai inteligentă, spunea Skifr. Avea și ea 
trucurile sale. 

Își lăsă privirea să zăbovească asupra cizmei, 


lingându-și buzele de parcă ar fi urmărit prada 
cum se apropie de capcană, suficient de mult 
pentru ca el să vadă la ce se uita ea, după care 
acționă. Sabia lui ţâșni în față, dar ea era pregătită, 
așa că alunecă în jurul ei, securea lui Skifr biciui 
pe lângă ea, însă la nivelul umărului, nu jos, cum 
se aștepta el. Ea îi văzu ochii căscându-se. El se 
împletici în spate, ridicând repede scutul, 
parându-i securea cu rama, dar lama cu cârlig tot 
bubui izbindu-se de umărul lui, inelele din zale 
zburând precum praful dintr-un covor bătut cu 
paleta. 

Ea se aşteptă ca el să se împiedice în spate, poate 
chiar să se prăbușească, însă el doar se scutură 
ca şi cum ar fi fost deranjat de o muscă, după care 
înaintă, venind prea aproape pentru ca sabia lui 
sau a ei să poată avea vreun efect. Rama scutului 
o lovi în gură chiar când se dădea în spate, ceea ce 
o făcu să se clatine. Nicio durere, nicio îndoială, 
nicio ameţeală. Șocul loviturii nu făcu decât să-i 
sporească atenţia. Îl auzi pe Gorm mugind, văzu 
razele Soarelui Mamă reflectate în oţel și evită, cu 
o săritură înapoi, sabia ce venea șuierând. 

Schimbul acela de lovituri îl consideră tot un 
egal, însă acum erau amândoi loviți. 

Sânge pe zalele lui. Sânge pe rama de la scut. 
Sânge pe securea ei. Sânge în gura ei. Îi arătă 
dinții dezveliți într-un mârâit războinic și scuipă 
salivă roșie în iarba dintre ei. 


Sânge 


Cum s-ar întâmpla și cu o haită de câini, vederea 
sângelui îi readuse brusc la viață pe războinicii 
adunați acolo, iar zgomotul n-ar fi putut fi mai 
asurzitor nici dacă s-ar fi ciocnit cu toţii într-o 
bătălie. 

De pe creasta din față vanstermanii zbierau 
rugăciuni şi răcneau blesteme, de pe creasta din 
spate gettlanderii răcneau încurajări ineficiente și 
sfaturi fără rost. Răpăiau cu securile pe scuturi și 
cu săbiile pe coifuri și făceau un vacarm ațâţător 
și plin de furie ce putea trezi şi morţii din morminte 
și zeii din amorţeală. 

Dintre toate, bărbaţilor le place cel mai mult să- 
i vadă pe alții înfruntând Moartea. Le reamintește 
că sunt încă în viaţă. 

Peste careu, între vanstermanii ce mârâiau și 
urlau, Brand o văzu pe Mama Isriun, palidă de 
furie, şi pe Mama Scaer, alături de ea, cu ochi 
calmi și mijiţi, urmărind confruntarea. 

Gorm izbi puternic pe deasupra și Thorn se feri 
într-o parte, sabia lui ratând-o la o lățime de-o 
palmă și deschizând o rană imensă în pământ, 
făcând iarba și țţărâna să sară în sus. Brand își 
mușcă încheietura unui deget, dureros de tare. Ar 
fi fost de ajuns ca o singură asemenea lovitură să 
o atingă și oţelul acela greu ar fi despicat-o în 
două. Părea că deja trecuse o zi întreagă de când 


începuse lupta și el nu reușise să tragă aer în piept 
nici măcar o dată. 
— Mamă Război, las-o să trăiască... 


Thorn păşea ţanţoșă prin careu. Era iarba ei. Ea 
era stăpâna. Regina acestui noroi. De-abia îi auzea 
pe războinicii ce urlau pe terenul mai înalt, de- 
abia îi zărea pe Laithlin, pe Isriun, pe Yarvi sau 
chiar și pe Brand. Pentru ea, lumea se micșorase, 
la fel ca şi Cel Care Frânge Săbiile și la fel ca acei 
câțiva pași scurți de iarbă tăiată ce-i despărțeau, 
iar ei începu să-i placă ce vedea. 

Gorm respira greoi, iar deasupra sprâncenelor 
groase fruntea îi era plină de transpirațţie. 
Greutatea acelui echipament îl dovedise, însă ea 
nu sperase că se va vedea atât de repede. Scutul 
lui începea să se lase ușor în jos. Ea aproape 
izbucni în râs. Ea ar fi fost în stare să continue 
timp de câteva ore. O făcuse ore întregi, zile, 
săptămâni, în sus, pe Râul Divin şi pe Râul 
Interzis și înapoi. 

Sări în față, ţintind în sus cu sabia. Prea sus, 
pentru ca el să se aplece, iar el se aplecă, însă, 
exact așa cum planificase ea, scutul lui se ridică 
un pic. Îi fu uşor să facă un pas în jurul lui şi să 
agaţe rama de sus cu cârligul securii lui Skifr, a 
cărei lamă era inscripționată în cinci limbi. Ea 
intenționase să-i tragă scutul în jos, ca să-l lase 
descoperit, poate chiar să i-l smulgă din mâini cu 
totul, însă îl evaluase greșit. El mugi, smucind de 


scut în sus, smulgându-i securea din mână și 
trimițând-o la mare distanţă, rotindu-se prin aer. 

Asta îi lăsă trupul neapărat pentru o clipă totuși, 
însă Thorn nu fusese niciodată genul care ezită. 
Sabia îi șuieră înainte, pe sub scut, și-l lovi într-o 
parte a corpului. Suficient de tare să-l facă să se 
îndoaie ușor şi să se clatine. Suficient de tare încât 
să străpungă armura și să atingă carnea de 
dedesubt. 

Nu suficient de tare însă ca să-l și oprească. 

El mârâi, se suci într-o parte, făcând-o să se 
împiedice, dând înapoi, împunse cu sabia și-o făcu 
să dea iar înapoi, lovi din nou, chiar mai tare, 
oţelul șuierând în aer, însă ea era deja la o distanță 
sigură, atentă, dându-i roată. 

În timp ce el se întorcea către ea, reuși să vadă 
tăietura zdrenţuită din armura sa, zalele fluturând 
liber, sângele mustind. Văzu cum el își ferea acum 
acea parte în timp ce-și ocupa din nou poziţia de 
luptă și începu să zâmbească în timp ce-și trecea 
în mâna stângă, rămasă acum goală, pumnalul 
mai lung. 

Poate că-şi pierduse securea, însă runda aceasta 
era a ei. 

Acum Thorn era una de-a lor. Acum îl făcuse pe 
Grom-gil-Gorm să sângereze şi Maestrul Hunnan 
ridică pumnul în aer, răcnindu-și sprijinul. Acum 
războinicii care rânjiseră batjocoritor la ea creau 
un vacarm asurzitor de metal izbit, admirându-i 
îndemânarea. 


Fără îndoială că cei înzestrați pentru așa ceva 
deja pregăteau terenul pentru un cântec care să-i 
laude triumful în versuri. Gustau deja victoria, 
însă tot ce putea gusta Brand era frica. Inima îi 
bubuia la fel de tare precum ciocanul lui Rin. 
Tresărea şi icnea la fiecare mișcare din careu. Nu 
se mai simţise niciodată atât de neajutorat. Nu 
putea face ce se cuvine. Nu putea face ce nu se 
cuvine. Nu putea face nimic. 

Thorn ţâșni înainte, lăsându-se în jos cu sabia, 
atât de rapid încât Brand de-abia o putu urmări. 
Gorm lăsă scutul repede în jos pentru a o bloca, 
însă ea era în altă parte, tăind pe deasupra 
scutului cu pumnalul. Gorm își trase capul pe 
spate, făcu un pas clătinându-se, cu o dungă roşie 
de-a lungul obrazului, peste nas, pe sub ochi. 


Bucuria luptei o cuprinsese deja. Sau poate că 
de vină era fiertura Părintelui Yarvi. 

Răsuflarea îi ardea pieptul, iar ea dansa prin aer. 
Simţea gust dulceag de sânge în gură şi pielea îi 
luase foc. Zâmbi, zâmbi atât de larg încât i se păru 
că obrajii brăzdațţi de cicatrice i s-ar putea desface 
în bucăţi. 

Din tăietura de sub ochiul lui Gorm curgea 
sânge, râuleţe ce șiroiau în jos pe faţă, iar din 
nasul tăiat sângele i se scurgea în barbă. 

El obosea, era rănit, începea să devină neglijent. 
Ea îi luase deja pulsul și el o știa. Putea vedea 
teamă în ochii lui. Îi putea vedea îndoiala, 


crescând din ce în ce. 

Înălţă scutul şi mai mult, pentru a-şi apăra faţa 
rănită. Atitudinea lui începea să devină ezitantă, 
iar sabia grea începea să i se clatine în mână. 
Piciorul stâng alunecă și mai mult în faţă, expus 
în întregime, cu genunchiul tremurând. 

Poate că fusese un truc, la început, însă mai 
exista acum vreun truc care s-o poată opri? Scotea 
foc pe nări şi scuipa fulgere. Era furtuna, mereu în 
mișcare. Era Mama Război reîncarnată. 

— Moartea a sosit pentru tine! urlă la el, cuvinte 
care chiar şi ei îi fu greu să le audă din cauza 
zgomotului. 

O să-l omoare pe Cel Care Frânge Săbiile, o să- 
și răzbune tatăl şi se va dovedi a fi cel mai grozav 
războinic din jurul Mării Sfărâmate. Cel mai 
grozav războinic din toată lumea! Ce mai cântece 
se vor compune despre asta! 

Îl făcu să circule în cerc, mânându-l până ea 
rămase cu spatele la vanstermani, până când 
rămase cu spatele către est, și-l văzu pe Gorm 
mijind ochii, căci Soarele Mamă îi arunca pumnale 
în ei, ceea ce-l făcu să se sucească pe o parte, cu 
piciorul rămas neapărat. Ea fentă spre partea de 
sus, strângând tare degetele în jurul mânerului, se 
aplecă pe sub o lovitură prost sincronizată și urlă 
în timp ce-și rotea sabia într-un cerc larg și jos. 

Sabia amestecată cu oasele tatălui ei îi izbi 
piciorul lui Gorm deasupra gleznei cu toată forța 
lui Thorn, cu furie și cu tot antrenamentul din 


spatele ei. Momentul victoriei sale. Momentul 
răzbunării sale. 

Însă, în loc să taie prin carne și prin os, lama se 
izbi de metal, vibrând în mâna lui Thorn atât de 
tare, că o făcu să se împleticească, pierzându-și 
echilibrul. 

Armură ascunsă. Oţelul sclipea pe sub pielea 
despicată a cizmei lui Gorm. 

El se mișcă rapid ca un șarpe, deloc obosit sau 
rănit, așa cum o făcuse să creadă, lovind jos, 
izbindu-i sabia şi smulgându-i-o din degetele 
amorțite. 

Ea se lansă asupra lui cu pumnalul, dar el pară 
cu scutul și o izbi cu umboul” în coaste. Se simți 
de parcă fusese lovită de un cal și se dădu în spate, 
împleticindu-se, de-abia ţinându-se pe picioare. 

Gorm se uită urât la ea pe deasupra ramei 
scutului, iar acum veni rândul lui să zâmbească. 

— Eşti un adversar de seamă, zise el. La fel de 
periculos ca toţi cei cu care m-am luptat. 

Păși în față, trântindu-și cizma cu armură pe 
dedesubt peste sabia ei căzută și îngropându-i-o 
în nămol. 

— Dar pentru tine a sosit moartea. 

— O, zei! murmură Brand, înfrigurat până la 
oase. 

Thorn mai lupta acum cu două pumnale, fără 
alonjă, iar Gorm o împingea prin tot careul cu 


9 Garnitură metalică centrală a unui scut (n. tr.). 


izbituri scânteietoare ale sabiei sale enorme, 
părând mai puternic ca oricând. 

Bărbaţii Gettlandului amuţiră dintr-odată, în 
timp ce zgomotul de peste vale își dublă 
intensitatea. 

Brand se ruga ca Thorn să se ţină la distanţă, 
dar știa că singura ei șansă era să se apropie de el. 
În consecinţă, ea se aplecă pe sub o lovitură înaltă 
și se lansă spre el, împungând cu mâna dreaptă, 
năucitor, însă Gorm săltă brusc de scut în sus, 
făcând ca pumnalul să bubuie și să se înfigă adânc 
între două plăci, rămânând înţepenit. 

— Termină-l! șuieră Regina Laithlin. 

Thorn izbi cu stânga mâna în care Gorm ţinea 
sabia în timp ce și el încerca s-o lovească, 
pumnalul scrâșnind în jos pe zale și tăindu-l, 
făcând sângele să țâșnească și sabia să-i scape. 

Sau poate el o lăsase să-i cadă. În timp ce ea 
împungea din nou cu pumnalul, el îi prinse mâna, 
degetele închizându-i-se în jurul încheieturii ei cu 
un pocnet ce fu ca un pumn înfipt în stomacul lui 
Brand. 

— O, zei! murmură el. 


Răsuflare 


Thorn pipăi după pumnalul lui Brand, însă cotul 
i se prinsese în scutul ţinut lejer de către Gorm, 
care păși în spate, strângând-o cu putere. [i ținu 


puternic încheietura stângă și i-o smuci în sus, 
înfigându-i brăţara elfilor adânc în carne, după 
care lăsă mânerul scutului să-i alunece din mână 
și-i înșfăcă mâneca stângă. 

— Te-am prins! mârâi el. 

— Nu! 

Se smuci în spate de parcă ar fi încercat să se 
elibereze din strânsoare, dar el o trase aproape. 

— Te-am prins! 

Ea se repezi în față, folosindu-se de forța lui, şi-l 
lovi cu putere cu capul în maxilar, dându-i capul 
pe spate. Îşi înfipse genunchiul în coastele lui şi 
urlă în timp ce-și eliberă mâna dreaptă din 
strânsoare. 

O șansă. Una singură. Smulse pumnalul lui 
Brand de unde-l ţinea, pe şale, și împunse spre 
gâtul lui Gorm în clipa în care privirea lui se 
îndrepta spre ea. 

Săltă mâna în care ţinuse scutul pentru a-i para 
lovitura, iar lama trecu prin carne, înfigându-se 
până la garda ce se lovi de palma lui. Ea mârâi în 
timp ce împlânta lama, scutul său atârnând 
nefolositor, ţinut doar de legături, dar el, 
încordându-se, opri vârful scânteietor la mică 
distanță de gât, ţinându-l acolo, în timp ce printre 
dinții dezgoliți picura salivă roz. 

Apoi, deși palma îi era străpunsă toată, degetele- 
i enorme se închiseră peste pumnul ei, prinzându- 
i-l ca într-o capcană. 

Ea se sili din răsputeri să-i înfigă lama în gât, 


dar nu putea dovedi prin forță un om puternic, iar 
un om mai puternic decât Cel Care Frânge Săbiile 
nu exista în lume. El își poziționă altfel umărul, 
scoțând un mârâit, și începu să o împingă cu 
spatele, înapoi, tot înapoi, către marginea 
careului, în timp ce sângele fierbinte picura din 
palma  străpunsă pe mânerul pumnalului, 
umezindu-i pumnul zdrobit. 


Brand scoase un geamăt de durere în timp ce 
Gorm o forța pe Thorn să cadă în genunchi în fața 
războinicilor Vansterlandului, care jubilau. 

Brăţara elfilor strălucea roșiatic prin carnea 
mâinii lui Gorm strânsă peste ea, oasele ivindu-se 
negre pe dinăuntru și strângând, strângând. Ea 
icni printre dinţii încleștaţi în momentul în care 
cuțitul îi scăpă dintre degetele moi ale mâinii 
stângi, ricoșă din umărul ei și căzu în iarbă, 
permițându-i lui Gorm să-i dea drumul 
încheieturii și s-o prindă strâns de gât. 

Brand încercă să intre în careu, însă Părintele 
Yarvi îl prinse de-o mână și Rulf de cealaltă, 
trăgându-l înapoi. 

— Nu! îi şuieră cârmaciul în ureche. 

— Da! ţipă Mama Isriun, holbându-se 
triumfătoare. 


Nicio răsuflare. 
Fiecare mușchi îndelung antrenat al lui Thorn i 
se opunea lui Gorm, dar acesta era prea puternic, 


împingând-o pe spate, tot mai mult. Strânsoarea 
lui îi zdrobea mâna dreaptă chiar deasupra 
mânerului de la pumnalul lui Brand, făcându-i 
oasele să protesteze. Ea căută prin iarbă cu 
cealaltă mână după pumnal, dar nu-l putu găsi, 
lovi cu pumnul în genunchiul lui, însă era lipsită 
de putere, încercă să ajungă la faţa lui, dar nu 
reuși decât să-l tragă ușor de barba însângerată. 

— Ucide-o! răcni Mama Isriun. 

Gorm o apăsă spre pământ, sângele picurându- 
i din gură şi căzând pe obrazul ei. Pieptul o ardea, 
însă tot ce ieșea era un hârâit sugrumat din gât. 

Nicio răsuflare. Faţa o ardea. De-abia mai reușea 
să audă freamătul vocilor din cauza sângelui ce-i 
pompa năvalnic în ţeastă. Zgârie mâna lui Gorm 
cu vârfurile degetelor, sfâșiind cu unghiile, însă 
mâna lui era făcută din fier, sculptată din lemn, la 
fel de implacabilă ca și rădăcinile unui copac ce 
odată cu trecerea anilor răzbate şi prin stânca cea 
mai dură. 

— Ucide-o! 

Chiar dacă îi zărea chipul Mamei Isriun, 
strâmbat într-o expresie de triumf deasupra ei, de- 
abia dacă-i putea auzi ţipătul: 

— Marele Rege ordonă! Zeița Unică îl susține! 

Ochii lui Gorm fulgerară într-o parte, către 
Preoteasa lui, obrazul strâmbându-i-se. 
Strânsoarea păru să-i slăbească, dar probabil că 
era doar efortul lui Thorn de a rămâne în viaţă, 
efort ce slăbea cu fiecare clipă. 


Nicio răsuflare. Se făcea întuneric. Ea era în fața 
Ultimei Porți, nemaiavând niciun truc la 
îndemână. Moartea lăsa zăvorul să alunece, 
deschizându-l complet. Iar ea tropăia în prag. 

Însă Gorm nu mai forță. 

Parcă printr-un văl întunecat, Thorn reuși să-i 
vadă fruntea încrețindu-se. 

— Ucide-o! ţipă Mama Isriun, vocea devenindu-i 
din ce în ce mai ascuţită, din ce în ce mai 
necontrolată. Bunica Wexen o cere! Bunica Wexen 
poruncește! 

lar chipul lui Gorm se strâmbă din nou, un 
tremur ce porni de la ochi și se opri la maxilar. 
Buzele îi alunecară la loc peste dinţi, făcând din 
gură o linie subțire și dreaptă. Mâna i se relaxă, iar 
Thorn reuși să tragă aer în piept, înecându-se, 
lumea răsturnându-se cu susul în jos în timp ce 
ea se rostogolea pe o parte. 


Brand privi neîncrezător cum Gorm îi dă drumul 
lui Thorn să cadă la pământ şi cum acesta se 
întoarce pentru a se uita la Preoteasa lui. 
Mârâiturile înfometate ale războinicilor începură 
să scadă, mulțimile de mai sus amuţiră, tot 
zgomotul se diminuă pentru a face loc unei tăceri 
șocate. 

— Eu sunt Cel Care Frânge Săbiile. 

Gorm își duse mâna la piept cu mândrie. 

— Ce nebunie te îndeamnă să-mi vorbeşti mie 
astfel? 


Isriun arătă cu degetul înspre Thorn, care se 
răsucea cu faţa în jos, vomitând în iarbă: 

— Ucide-o! 

— Nu. 

— Bunica Wexen poruncește... 

— Am obosit să tot aud poruncile Bunicii Wexen! 
răcni Gorm, cu ochii ieşiţi din orbite. Am obosit de 
la aroganța Marelui Rege! Dar, cel mai mult, Mamă 
Isriun... 

Strânse din dinţi într-o grimasă îngrozitoare, în 
timp ce-și scotea din mână pumnalul lui Brand. 

— M-a obosit vocea ta. Behăitul tău continuu îmi 
zgârie auzul. 

Chipul Mamei Isriun devenise de o paloare ca de 
mort. Încercă să se tragă înapoi, dar braţul lui 
Scaer se încolăci pe după umerii ei și o ţinu strâns. 

— O să-ți încalci jurământul față de ei? 
murmură Isriun, cu ochii holbaţi. 

— Să-mi încalc jurămintele? 

Gorm se descotorosi de scutul de pe mână și-l 
lăsă să cadă la pământ zăngănind. 

— Este o dezonoare mai mare pentru mine dacă 
mi le țin. Le desfac. Scuip pe ele. Mă cac pe ele. 

Se ridică deasupra lui Isriun, cu cuțitul sclipind 
roşiatic în mână. 

— Marele Rege poruncește, așa? Bunica Wexen 
comandă, da? Țapul bătrân şi scroafa bătrână, 
gata, mă dezic de ei! îi provoc! 

Gâtlejul lui Isriun se ridică și cobori în timp ce 
înghițea. 


— Dacă o să mă omori, va fi război. 

— Vai, va fi război! Mama Corbilor își întinde 
aripile, fato. 

Grom-gil-Gorm ridică încet cuțitul făurit de Rin, 
în timp ce privirea lui Isriun părea captivată de 
vârful strălucitor. 

— Penele ei sunt săbii! Le auzi cum zăngăne? 
întrebă el şi un surâs îi apăru pe chip. Însă nu e 
nevoie să te ucid. 

Aruncă pumnalul în iarbă până la Thorn, care 
stătea sprijinită în mâini și în genunchi, vomitând. 

— La urma urmei, Mamă Scaer, de ce să omori 
ceva ce poți vinde? 

Vechea preoteasă a lui Gorm și noua lui 
preoteasă, acum, afișă un zâmbet la fel de rece ca 
marea pe timp de iarnă. 

— Luaţi şarpele ăsta de aici și puneţi-i o zgardă 
la gât. 

— O să plătiţi! ţipă Isriun, cu ochii holbaţi. O să 
plătiți pentru asta! 

Însă războinicii lui Gorm deja o târau după ei pe 
coasta dinspre est. 

Cel Care Frânge Săbiile se răsuci, cu sângele 
picurând dintre degetele nemișcate ale mâinii 
rănite. 

— Oferta ta pentru alianţă încă mai este valabilă, 
Laithlin? 

— Ce n-ar putea realiza Vansterlandul și 
Gettlandul împreună? strigă Regina de Aur. 

— Atunci, accept. 


Un oftat șocat străbătu mulțimea din jurul 
careului, de parcă toţi bărbaţii care își ținuseră 
răsuflarea până atunci se treziseră iar la viaţă. 

Brand se smulse din mâinile moi ale lui Rulf și o 
luă la fugă. 


— Thorn? 

Glasul lui părea un ecou venit de la mare 
depărtare, ca printr-un tunel întunecos. Glasul lui 
Brand. O, zei, era atât de fericită să-l audă! 

— Eşti bine? 

Simți mâini puternice în jurul umerilor săi, 
susținând-o. 

— Am devenit mândră, abia rosti ea, cu gâtul 
iritat și cu gura zvâcnind. 

Încercă să se ridice în genunchi, fiind atât de 
slăbită şi de ameţită încât aproape că se prăbuși 
din nou, însă el o prinse. 

— Dar ești în viaţă. 

— Aşa cred, şopti ea, mai mult decât surprinsă 
că fața lui Brand era cea care se materializa încet- 
încet din ceața strălucitoare. Pe zei, era atât de 
bucuroasă că-l vedea. 

— Este suficient. 

Îi trase braţul peste umerii lui, iar ea mormăi 
când el o ridică ușor în picioare. N-ar fi fost în stare 
să facă nici măcar un pas singură, dar el era 
puternic. N-o s-o lase să cadă. 

— Vrei să te car eu în braţe? 

— Ce gând frumos! 


Ea tresări când se uită în direcţia războinicilor 
Gettlandului adunaţi pe creasta de deasupra. 

— Dar aş prefera să merg. Oare de ce nu m-a 
ucis? 

— Mama Isriun l-a făcut să se răzgândească. 

Thorn mai aruncă o privire în urmă în timp ce se 
deplasau cu încetineală către tabără. Grom-gil- 
Gorm stătea în mijlocul careului, plin de sânge, 
dar neînvins. Mama Scaer deja îi dregea mâna 
rănită în care ținuse scutul cu ajutorul acului și al 
aței. Mâna în care ţinuse sabia îi strângea mâna 
Reginei  Laithlin,  pecetluind alianța dintre 
Vansterland și Gettland. Doi dintre cei mai aprigi 
dușmani, deveniți acum prieteni. Cel puţin, pentru 
moment. 

Alături de ei, cu braţele încrucișate, Yarvi 
zâmbea. 

În ciuda tuturor rugilor închinate Mamei Război, 
se părea că Tatăl Pace fusese cel care hotărâse 
deznodământul astăzi. 


În lumină 


Brand mai lovi bucata de oţel de câteva ori cu 
ciocanul, după care o împinse la loc între cărbuni, 
stârnind un nor de scântei. 

Rin scoase un plescăit din limbă. 

— Nu ai ceea ce unii numesc darul unei atingeri 
ușoare, nu-i aşa? 


— Pentru asta te afli tu aici, rânji Brand la ea. 
Trebuie să te fac să te simţi specială, nu? 

Însă ea se uita pe lângă el, înspre ușă. 

— Ai un musafir. 

— Părinte Yarvi, ce onoare! 

Brand lăsă ciocanul jos și-și șterse fruntea cu 
mâna. 

— Ai venit să cumperi vreo sabie? 

— Un Preot trebuie să fie de partea Tatălui Pace, 
zise Yarvi în timp ce pășea în fierărie. 

— Unul bun rămâne prieten și cu Mama Război, 
spuse Rin. 

— Înţelepte vorbe. Mai ales acum, mai mult ca 
niciodată. 

Brand înghiţi în sec. 

— Deci va fi război până la urmă? 

— Marelui Rege îi va trebui ceva timp să-și 
strângă războinicii. Dar cred că va fi război. Totuși, 
războiul este un lucru bun pentru afacerile unui 
săbier. 

Rin înălță din sprâncene către Brand. 

— Nouă ne-ar conveni şi o pace nu la fel de 
favorabilă pentru afaceri, bănuiesc. Am auzit că 
Regele Uthil își revine, în sfârșit. 

— Puterea îi revine, încet-încet, zise Yarvi. În 
curând îşi va teroriza iar războinicii la 
antrenamentele cu sabia, folosind cel mai bun oţel 
făcut de tine. 

— Slavă Tatălui Pace! zise Rin. 

— Tatălui Pace şi harurilor tale, zise Brand. 


Yarvi se plecă umil. 

— Fac şi eu ce pot. Şi cum se poartă zeii cu tine, 
Brand? 

— Destul de bine, răspunse arătând cu capul 
către sora lui. Dacă n-ar fi fost tiranul acela de 
maestru al meu, probabil că mi-ar fi plăcut ce 
făceam. S-a dovedit că îmi place să lucrez metalul 
mai mult decât îmi aminteam. 

— Mai ușor decât să lucrezi cu oamenii. 

— Oţelul este cinstit, spuse Brand. 

Părintele Yarvi îl privi cu coada ochiului. O 
privire cercetătoare. Însă toate privirile sale erau 
așa. 

— Se poate să vorbim între patru ochi? 

Brand se uită la Rin, care deja apăsa cu putere 
pe foale. Ea ridică din umeri. 

— Oţelul este și răbdător. 

— Tu totuși nu ești. 

— Du-te şi discută, îl îndemnă, privindu-l cu 
ochi mijiţi. Până nu mă răzgândesc. 

Brand își scoase mănușile și-l conduse pe 
Părintele Yarvi prin curtea micuță, zgomotoasă din 
cauza apei curgătoare. Se așeză pe banca pe care 
Koll o sculptase pentru ei la umbra ca o pată a 
unui copac, simțind briza rece pe fața plină de 
broboane de transpiraţie, și-l invită pe Părintele 
Yarvi să stea lângă el. 

— Plăcut loc, surâse Preotul către Soarele 
Mamă, ce strălucea și pâlpâia printre frunze. V-aţi 
aranjat o existenţă foarte plăcută tu și sora ta. 


— Ea a făcut tot. Eu doar s-a întâmplat să fiu 
acolo. 

— Întotdeauna ai avut şi tu rolul tău. Îmi 
amintesc cum ai luat pe umerii tăi întreaga 
greutate a Vântului din Sud. 

Yarvi privi cicatricele ce şerpuiau pe antebraţele 
lui Brand. 

— A fost o realizare demnă de un cântec. 

— Mi-am dat seama că îmi pasă mai puţin de 
cântece decât îmi păsa înainte. 

— Înveţi. Thorn cum se simte? 

— Participă zilnic la antrenamente de câte trei 
sferturi de zi. 

— Este făurită din lemn, ce mai. 

— Nu există femeie mai zdravăn atinsă de Mama 
Război. 

— Şi totuşi ea este acul care a ajutat la ţeserea a 
două alianţe importante. Poate că a fost atinsă și 
de Tatăl Pace. 

— Să nu-i spui asta. 

— Voi doi încă mai sunteţi... împreună? 

— Mda. 

Brand avea impresia că Preotul cunoștea deja 
aceste răspunsuri şi că fiecare întrebare mai 
ascundea încă una. 

— Ai putea să spui şi așa. 

— Bine. Foarte bine. 

— Aşa cred, zise el, cu mintea la cearta presărată 
de țipete pe care o avuseseră de dimineaţă. 

— Nu e bine? 


— E bine, zise el, gândindu-se la împăcarea de 
după. Doar că... Eu mi-am imaginat mereu că vom 
rămâne împreună la final. S-a dovedit că este doar 
începutul. 

— Nicio călătorie ce merită făcută nu este 
ușoară, spuse Părintele Yarvi. Fiecare din voi are 
virtuți care-i lipsesc celuilalt, slăbiciuni care sunt 
compensate de către celălalt. Este un lucru tare 
bun, dar foarte rar, să găsești pe cineva care... Se 
încruntă la crengile ce se tot mișcau, de parcă se 
gândea la ceva foarte îndepărtat, iar gândul era 
unul dureros pentru el. Te întregește. 

Îi luă ceva timp lui Brand să-și facă un pic de 
curaj să vorbească. 

— M-am tot gândit la topirea acelei monede pe 
care mi-a dăruit-o Prinţul Varoslaf. 

— Ca să faci o cheie? 

Brand împinse câteva frunze căzute la pământ 
cu latul cizmei. 

— Probabil că ea ar prefera un pumnal, dar... o 
cheie este ceva tradițional. Care crezi că ar fi 
părerea Reginei Laithlin? 

— Regina a avut trei fii și nicio fiică. Cred că s-a 
atașat foarte mult de Păzitorul său Ales. Dar sunt 
sigur că s-ar putea lăsa convinsă. 

Brand mai împinse frunzele acelea o dată. 

— Fără îndoială, oamenii cred că eu ar trebui să 
fiu cel care poartă cheia. Nu sunt chiar cel mai 
popular om din Thoriby. 

— E corect, războinicii regelui nu sunt cei mai 


înfocați admiratori ai tăi. Mai ales Maestrul 
Hunnan. Dar am auzit spunându-se că dușmanii 
sunt prețul succesului. Poate că ei sunt și prețul 
convingerilor ferme. 

— Poate preţul lașităţii. 

— Doar un prost te-ar considera laș, Brand. Să- 
ți susții punctul de vedere în fața războinicilor 
Gettlandului și să vorbeşti așa cum ai făcut-o tu? 

Părintele Yarvi strânse din buze și scoase un 
fluierat. 

— Poate că oamenii nu vor cânta despre această 
faptă, dar a fost o dovadă de curaj admirabilă. 

— Aşa crezi? 

— Da, iar curajul nu este singura ta calitate 
demnă de admirat. 

Brand nu prea știa ce să-i răspundă, așa că nu 
mai zise nimic. 

— Ştiai că Rulf și-a topit câștigurile de pe urma 
călătoriei noastre și că şi-a făurit propria cheie? 

— Pentru cine? 

— Pentru mama lui Thorn. Se vor căsători în 
Sala Zeilor săptămâna viitoare. 

Brand clipi. 

— O! 

— Rulf  îmbătrânește. N-ar  recunoaște-o 
niciodată, dar abia aşteaptă să se retragă. Yarvi 
privi într-o parte. Cred că te vei descurca bine în 
locul său. 

Brand clipi din nou. 

— Eu? 


— Ți-am spus odată că s-ar putea să am nevoie 
de un om alături de mine care dorește să facă ce 
se cuvine. Acum sunt mai convins ca oricând. 

— Aha. 

Lui Brand nu-i mai trecea prin cap nimic demn 
de zis. 

— Te-ai putea alătura lui Safrit şi lui Koll și să 
faci parte din mica mea familie. 

Fiecare cuvânt al Părintelui Yarvi era cântărit cu 
atenţie și cădea exact în locul menit să cadă. Ştia 
exact ce trebuie să ofere. 

— Ai putea fi aproape de mine. Aproape de 
regină. Aproape de Păzitorul Ales al Reginei. 
Cârmaciul corabiei Preotului. 

Își aduse aminte de acea zi de pe platforma 
cârmei, de răpăitul echipajului pe vâsle, de lumina 
soarelui strălucind în apa Râului Interzis. 

— Ai putea sta la dreapta celui care este mâna 
dreaptă a regelui. 

Brand se opri, frecându-și vârfurile degetelor cu 
degetul mare. Fără discuţie, ar fi trebuit să accepte 
oferta pe loc. Un om ca el n-ar putea să se aștepte 
la prea multe oportunităţi ca asta. Totuși, ceva îl 
reţinea. 

— Eşti un om teribil de şiret, Părinte Yarvi, iar eu 
nu sunt cel mai înțelept dinte toți. 

— Ai putea fi, dacă te-ai strădui. Însă eu am 
nevoie de tine pentru braţul tău puternic și pentru 
inima ta puternică. 

— Pot să-ți pun o întrebare? 


— Poţi să mă întrebi. Dar să fii sigur că dorești şi 
răspunsul. 

— Cu cât timp înainte ai planificat duelul lui 
Thorn cu Grom-gil-Gorm? 

Yarvi miji puţin ochii deschiși la culoare. 

— Un Preot trebuie să se bazeze pe fapte 
probabile, pe şanse, pe posibilităţi. Aceasta mi s-a 
înfățișat cu mult timp în urmă. 

— Când am venit la tine în Sala Zeilor? 

— i-am spus atunci că lucrul care se cuvine 
făcut depinde de fiecare om în parte. Am luat în 
considerare că o femeie care ar putea mânui o 
sabie l-ar putea provoca într-o zi pe însuși Gorm. 
Așa viteaz şi faimos războinic cum este el, nu s-ar 
fi putut abţine să nu accepte provocarea aruncată 
de o femeie. Şi totuși s-ar teme de una. Mai mult 
decât de orice bărbat. 

— Crezi în acea profeție? 

— Cred că el o crede. 

— De aceea ai vrut ca Skifr să o antreneze. 

— Unul dintre motive. Împărătesei Theofora îi 
plăceau obiectele rare și-i mai plăcea să vadă și 
vărsare de sânge, iar eu m-am gândit că o fată 
luptătoare din nordul îndepărtat i-ar atrage 
suficient de mult atenţia cât să am ocazia să-i 
vorbesc și să-i dau cadoul. Moartea a tras-o pe 
Theofora prin Ultima Poartă înainte să am ocazia 
aia. Yarvi scoase un oftat. Un Preot capabil face tot 
posibilul să gândească în avans, dar viitorul este 
un teritoriu învăluit în ceaţă. Evenimentele nu 


decurg întotdeauna după modelul pe care l-ai 
stabilit tu pentru ele. 

— Aşa cum a fost cu înţelegerea cu Mama Scaer. 

— O altă năzuinţă, un alt pariu, spuse Părintele 
Yarvi şi se sprijini de trunchiul copacului. Aveam 
nevoie de o alianță cu vanstermanii, însă Mama 
Isriun mi-a năruit planul. Ea a lansat provocarea, 
iar duelul era mai bun decât o bătălie. 

Vorbea calm, calculat, de parcă vorbea despre 
pionii de pe o tablă, nu despre oameni pe care îi 
cunoștea. 

Brand îşi simţi gura foarte uscată. 

— Şi dacă Thorn ar fi murit, ce mai era? 

— Atunci, am fi înălțat cântece de jale lângă 
mormântul ei și cântece de laudă despre faptele ei 
de vitejie. 

Ochii lui Yarvi erau cei ai unui măcelar care 
privea la vite, calculând care-i va fi profitul. 

— Dar noi şi cu vanstermanii nu ne-am fi irosit 
puterile luptându-ne unii cu alţii. Eu şi Regina 
Laithlin ne-am fi ploconit la picioarele Bunicii 
Wexen. Regele Uthil și-ar fi revenit, fără a fi 
dezonorat. În timp poate că ne-am fi încercat din 
nou șansele. 

Ceva din cuvintele Părintelui Yarvi nu-i dădea 
pace lui Brand, ca o gânganie care-l tot sâcâia. 

— Cu toţii am crezut că Regele Uthil este aproape 
de Ultima Poartă. Cum puteai fi atât de sigur că-și 
va reveni? 

Yarvi se opri o clipă, cu gura pe jumătate 


deschisă, pe care o închise apoi discret. Privi spre 
intrare, dincolo de care se auzea zdrăngănitul 
ciocanului lui Rin stârnind ecouri, după care se 
întoarse spre Brand. 

— Cred că tu ești un om mai şiret decât lași să 
se ghicească. 

Brand avea senzația că pășește pe gheață 
primăvara, o gheaţă ce-i pârâia sub cizme, însă 
acum nu mai exista cale de întoarcere, ci trebuia 
să meargă înainte. 

— Dacă am să stau alături de tine, ar trebui să 
știu tot adevărul. 

— Ţi-am spus odată că adevărul este precum 
ceea ce se cuvine făcut, adică depinde de fiecare 
om în parte. Adevărul meu este că Regele Uthil 
este un om din fier, iar fierul este puternic şi poate 
căpăta un ascuţiș foarte subţire. Însă fierul e şi 
dificil. Și câteodată trebuie să ne adaptăm din 
mers. 

— El n-ar fi făcut niciodată pace cu 
vanstermanii. 

— lar noi trebuia să facem pace cu vanstermanii. 
Fără ei, am fi singuri împotriva a jumătate de 
lume. 

Brand încuviință uşor din cap, văzând cum se 
aşază fiecare piesă la locul ei. 

— Uthil ar fi acceptat duelul cu Gorm. 

— S-ar fi luptat cu Gorm în careu, pentru că este 
mândru. Şi ar fi pierdut, pentru că fiecare an îl 
slăbeşte şi mai tare. Trebuie să-mi protejez regele. 


Pentru binele său și pentru binele întregii ţări. 
Avem nevoie de aliați. Am fost în căutare de aliați. 
Am găsit aliați. 

Brand se gândi la Preotul aplecat deasupra 
focului, aruncând frunze uscate în fiertură. 

— L-ai otrăvit. Pe propriul tău unchi. 

— N-am niciun unchi, Brand. Am renunţat la 
familie când m-am alăturat Preoţiei. Yarvi miji 
ochii și mai mult. Câteodată marile realizări 
trebuie încropite din mici delicte. Un Preot nu-și 
permite întotdeauna luxul de a lucra doar cu fapte 
corecte. Un Preot trebuie să cântărească binele 
suprem. Un Preot trebuie să găsească răul cel mai 
MIC. 

— Puterea înseamnă să ai mereu un umăr 
ascuns în umbră, murmură Brand. 

— Asta înseamnă. Trebuie. 

— Înţeleg. Nu mă îndoiesc de tine, dar... 

Părintele Yarvi clipi nedumerit, iar Brand se 
întrebă dacă îl mai văzuse vreodată arătând 
surprins. 

— Mă refuzi? 

— Mama mi-a spus să stau în lumină. 

Rămaseră așa un moment, privindu-se unul pe 
celălalt, apoi Părintele Yarvi începu încet-încet să 
zâmbească. 

— Te admir pentru asta, sincer. 

Se ridică și-și lăsă mâna sănătoasă pe umărul lui 
Brand. 

— Dar când Mama Război îşi va întinde aripile, 


ar putea trimite întreaga Mare Sfărâmată în 
întuneric. 

— Sper că nu, zise Brand. 

— Bine. Părintele Yarvi se întoarse. Ştii doar cum 
stă treaba cu speranţele. 

Și intră în casă, lăsându-l pe Brand să stea la 
umbra copacului, întrebându-se, ca de fiecare 
dată, dacă a făcut ce trebuia sau nu. 

— Un pic de ajutor aici! se auzi vocea surorii 
sale. 

Brand se ridică. 

— Sosesc acum! 


Vine o furtună 


Thorn mergea cu paşi mari prin nisip, cu 
taburetul pe umăr. Refluxul era departe, vântul 
bătea cu putere peste câmpii şi norii zdrențuiți se 
urmăreau unii pe alții pe cerul plumburiu. 

Se strânseseră în număr mare în jurul careului 
de antrenament, strigătele transformându-se în 
mormăituri când trecu printre războinici și 
mormăiturile în tăcere când își așeză taburetul 
lângă sulița care marca unul dintre colțuri. Chiar 
și cei doi băieţi care trebuiau să se lupte unul cu 
altul se opriră nehotărâți, uitându-se la ea în timp 
ce îşi trecea trupul pe deasupra taburetului și se 
așeza pe el. 

Maestrul Hunnan se încruntă la ea. 


— Văd că Păzitorul Ales al Reginei se află printre 
noi. 

Thorn ridică o mână. 

— Nu vă faceți griji, nu este nevoie să mă 
aplaudați cu toții. 

— Careul de antrenament este pentru 
Războinicii Gettlandului şi pentru cei care 
urmează să devină războinici. 

— Aşa-i, dar probabil că se află câțiva luptători 
destul de rezonabili printre ei, chiar și așa. Nu vă 
lăsaţi distrași de mine. 

— Nu suntem distrași, se răsti Hunnan. Heirod, 
tu urmezi. 

Cel care urma era un băiat impunător, cu pete 
rozalii pe obrajii grăsuni. 

— Şi tu, Edni. 

Ea avea doisprezece ani, probabil, și o constituţie 
slăbănoagă, dar avea o expresie de dârzenie, 
ținându-și bărbia în afară de parcă ar fi fost 
expresia ei normală, chiar dacă scutul era mult 
prea mare pentru ea și-i tremura în mână. 

— Începeţi! 

Nu urmă nimic demn de remarcat. Băiatul atacă 
în viteză, pufăind ca un taur, primi lovitura de 
sabie a lui Edni, pe care nici nu o simţi, cu un 
umăr masiv, şi o izbi cu putere, aruncând-o pe 
spate cu membrele desfăcute larg, în timp ce 
scutul îi sărea de pe mână și se răsucea în loc, pe 
ramă. 

Băiatul se uită la Hunnan, așteptând ca acesta 


să-l declare câștigător, însă antrenorul îi întoarse 
doar privirea. Heirod înghiţi în sec, după care păși 
în față şi-i mai dădu lui Edni câteva picioare, deşi 
cam reţinut, până când Hunnan ridică mâna 
pentru a-l opri. 

Thorn o urmări pe fată cum se ridică greoi, 
ștergându-și nasul plin de sânge, încă mai afișând 
acea expresie de dârzenie, şi se gândi la toate 
bătăile pe care le încasase în acest careu. Se gândi 
la toate loviturile, la toate batjocurile și la tot 
nisipul pe care îl înghițise. Se gândi la acea ultimă 
zi, la Edwal și la sabia ei din lemn înfiptă în gâtul 
lui. Fără îndoială, intenţia Maestrului Hunnan 
fusese să-i zgândăre memoria. 

El îi arătă unul dintre rarele sale zâmbete 
subțiri. 

— Ce zici de asta? 

— Cred că băiatul este un golănaș de doi bani. 

Ea își apăsă o nară cu degetul mare și-și suflă 
mucii în nisip. 

— Dar nu e vina lui. A învăţat de la altul, la fel şi 
ea. Cel care s-a făcut de rușine în lupta asta a fost 
profesorul lor. 

Un murmur străbătu mulţimea de războinici și 
zâmbetul lui Hunnan redeveni imediat o 
încruntătură. 

— Dacă tu crezi că te pricepi mai bine, de ce nu 
le arăţi tu cum se face? 

— De asta mă aflu aici, Maestre Hunnan. Nu mai 
am nimic de învăţat de la tine, la urma urmei. 


Arătă cu degetul spre Edni. 

— O să o iau cu mine, apoi arătă spre o altă fată, 
înaltă și serioasă: Şi pe ea. După care indică spre 
o fată cu ochi foarte, foarte spălăciţi: şi pe ea. O să 
le predau lor o lecţie. O să le dau câte o lecţie pe 
zi, iar după o lună vom reveni și vom mai vedea ce 
va fi. 

— Nu poţi să vii aici pur și simplu şi să-mi iei 
elevii unde ai tu chef! 

— Și totuși, iată-mă aici, cu aprobarea Regelui 
Uthil. 

Hunnan își trecu limba peste buze, prins pe 
picior greșit, dar își reveni imediat, hotărându-se 
să atace. 

— Hild Bathu, zise el cu gura strâmbata de 
dezgust. Ai picat testul din acest careu. N-ai reușit 
să devii războinic. Ai pierdut în fața Celui Care 
Frânge Săbiile... 

— Am pierdut în fața lui Gorm, adevărat. 

Thorn îşi frecă unul din obrajii brăzdaţi de 
cicatrice și rânji la el. 

— Dar nu mi-a frânt sabia. 

Se ridică în picioare, cu mâna sprijinita lejer pe 
mânerul sabiei. 

— Iar tu nu ești Gorm. 

Păși prin nisip spre el. 

— Te crezi mai bun decât mine? 

Și păși până când aproape că-l călcă pe cizme. 

— Luptă-te cu mine. 

Se aplecă spre el, cu nasul aproape atingându-i- 


l pe-al lui, și şuieră din nou și din nou: 

— Luptă-te cu mine. Luptă-te cu mine. Luptă-te 
cu mine. Luptă-te cu mine. Luptă-te cu mine. 
Luptă-te cu mine. Luptă-te cu mine. 

Chipul lui Hunnan se strâmba de fiecare dată 
când ea îl provoca, dar păstra tăcerea. 

— Bună alegere! zise ea. Te-aș frânge în două ca 
pe un vreasc uscat. 

Trecu pe lângă el, strigând la ceilalți războinici: 

— Poate vă gândiţi că n-a fost corect ce-am făcut. 
Câmpul de luptă nu este corect, dar vă garantez 
că Maestrul Hunnan nu mai e de mult ce-a fost. 
Așa că, dacă cineva se crede de talia lui Gorm, mă 
voi lupta cu el. Mă voi lupta cu oricare dintre voi. 

Se răsuci pe călcâie, mutându-și privirea de la 
unul la altul, uitându-se în ochii fiecărui 
războinic. Tăcere. Doar vântul ce ofta pe plajă. 

— Nimeni? pufni. Uitaţi-vă la voi, supăraţi din 
cauză că nu aţi obținut o bătălie în care să luptațţi. 
O să fie mai multe bătălii decât puteţi voi duce în 
curând. Am auzit că Marele Rege își adună 
războinicii. Din Ținuturile de Jos, insulari, inglezi. 
Mii de oameni. O furtună se apropie şi Gettlandul 
are nevoie de orice om. De orice bărbat și de orice 
femeie. Voi trei, veniți cu mine. Ne vom întoarce 
peste o lună. 

Ridică mâna, aţintindu-l pe Hunnan cu degetul: 

— lar băieţii tăi ar face bine să fie pregătiți. 

Își săltă taburetul pe umăr şi ieşi din careu, 
pășind prin nisip, înspre Thoriby. Nu privi înapoi. 


Dar auzi pașii fetelor ce veneau în urma ei. 

